
DOLORESA KLEIBORN 


Skiriu mamai, Rutai Pilsburi King 


“Ko nori moteris?" 
Zigmundas Froidas 


“P-A-G-A-R-B-O-S, supraskite, ką 
man tai reiškia." 
Areta Franklin 


- Ko tu klausei, Endi Bisetai? Ar supratau savo teises, kaip tu 
man jas išaiškinai? 

Viešpatie! Kodėl kai kurie vyrai tokie besmegeniai? Ne, tai tu 
patylėk! Pakaks malti liežuviu, geriau paklausyk manęs. Ir, man- 
ding, klausysi manęs iki vidurnakčio, o gal ir dar ilgiau, tad verčiau 
pratinkis. Taigi aš viską supratau, tas teises, viską, ką tu man per- 
skaitei! O gal, tavo manymu, po to, kai mudu šnektelėjom prekybos 
centre, aš kuoktelėjau? Pirmadienio popietę, jei kartais pamiršai. 
Dar pasakiau, jog žmona nepagailės tau poros šiltų žodelių, kad nu- 
pirkai vakarykštės duonos: centą sutaupei - dolerį prakišai, kaip sa- 
koma. Kaip pirštu į akį dūriau, a? 

Savo teises aš dar ir kaip suprantu, End1! Mano motina kvailių 
ir kvaišų neaugino, garbė Viešpačiui. Ir savo pareigas aš taip pat su- 
prantu, Dievas liudininkas. 

Sakai, viskas, ką bepasakyčiau, gali būti teisme panaudota prieš 
mane, taip? Na, stebuklams galo nėr! O tu liaukis dantis šiepęs, 
Frenkai Prolksai! Gal dabar ir esi kietas policininkas, bet aš gi pri- 
kia pat kvaila. Paklausyk mano patarimo ir savo šypsenėlių tokioms 
senėms, kaip aš, nešvaistyk. Man tave permanyti lengviau nei bal- 
tinių reklamą Siršo kataloge. 


Na, tiek to, pasilinksminom, ir pakaks, metas imtis darbo. Aš 
jums trims daug ko pripasakosiu, ir bent pusę teismo salėj galima 
bus panaudoti prieš mane, jei kas užsigeistų raustis tokiose senie- 
nose. Juokas, ir tiek! Juk saloje seniai gera pusė jau žinoma, o gal 
ir dar daugiau, tad man belieka tik imt bei nusišikt, kaip įkaušęs sa- 
patvirtins kiekvienas, kuris jį pažinojo. 

O štai ant vieno dalyko man nenusišikt, todėl aš ir atėjau čio- 
nai pati, niekas manęs už apykaklės netempė. Tos kalės, Veros Do- 
novan, aš nežudžiau, ir jūs manimi patikėsit, kad ir ką dabar galvo- 
tumėt. Nuo tų sumautų laiptų aš jos nestūmiau. Nuspręsite pasodinti 
mane už tą, kitą, tai sodinkite, bet šitos kalės krauju mano rankos 
nesuteptos. Ir, manding, kai baigsiu pasakoti, tu, Endi, net nesudve- 
josi. Visada buvai neblogas berniukas - kaip berniukas. Norėjai, kad 
viskas būtų garbingai, štai ką noriu pasakyti, ir užaugai padoriu vy- 
ru. Tik nepradėk riesti nosies: tu išaugai, kaip ir bet kuris vyras, ku- 
riam kokia nors moteris skalbia, šluosto nosį ir, vos tik tasai išklysta 
iš kelio, tuoj pasuka, kur reikia. 

Dar vienas dalykas, o jau po to pradėsim. Tave, Endi, aš pažįs- 
tu, na, ir Frenką, savaime aišku, bet kas gi ta moteris su diktofonu? 

Viešpatie, Endi! Taigi aš žinau, kad ji stenografistė! Sakiau gi, 
kad mano motina kvaišų neaugino, teisingai? Gal man lapkričio mė- 
nesį ir sukaks šešiasdešimt šešeri, bet galva dar nesiskundžiu. Jei 
moteris sėdi su diktofonu ir bloknotu, vadinasi, ji stenografistė, kas 
gi daugiau? Aš gi žiūriu visas teismines programas, netgi “Los An- 
dželo įstatymą", nors ten niekas neišbūna apsirengęs ilgiau nei pen- 
kiolika minučių. 

Kuo tu vardu, vaikuti? 

A-a! Ir iš kur esi? 

Nustok, Endi! Ką dar ketinai nuveikti šįvakar? Ruošeisi į paplū- 
dimį gaudyti tų, kurie be leidimo renka kriaukleles? Tavo širdelė to- 
kio jaudulio gali ir neištverti, ar ne? Cha! 

Na, štai! Šitaip jau geriau. Vadinasi, tu - Nensė Banister iš Ke- 
nebanko, o aš - Doloresa Kleiborn, čionykštė, gyvenu Litl-Tolo sa- 
loje. Na, aš gi minėjau, jog prišnekėsiu be galo ir krašto, ir tu pati 
pamatysi, šitaip ir bus. Tad jei pageidausi, kad kalbėčiau garsiau ar 
ką pakartočiau, sakyk nedelsdama, nesidrovėk. Noriu, kad užrašy- 
tum kiekvieną mano žodį. Ir pradėsiu nuo to, jog prieš dvidešimt 

devynerius metus, kai štai šitas pats policijos viršininkas Bisetas ėjo 
į pirmą klasę ir nuo pašto ženklų laižė klijus, aš nužudžiau savo vy- 
rą, Džo Sent-Džordžą. 

Kažkodėl jaučiu skersvėjį, Endi. Jei neužčiaupsi savo idiotiško 
snukio, aš išeisiu, ir gaudyk vėją laukuose. Ko išsproginai akis? Tu 
gi žinai, kad aš nužudžiau Džo. Litl-Tole visi tą žino, o ir Džons- 
porte už sąsiaurio, manding, irgi kas antram ne paslaptis. Bet įro- 
dyti negali niekas. Ir aš neprisipažinčiau dabar Frenko Prolkso ir 
Nensės Banister iš Kenebanko akivaizdoje, jeigu ta sena kvaiša, ka- 
lė Vera, nebūtų vėl ėmusi krėsti savo bjaurių kiaulysčių. 

Na, bet daugiau jinai jau nebepridergs, tiesa? Viena paguoda. 

Stumtelėk mikrofoną arčiau manęs, Nense, brangute. Jei jau rei- 
kia įrašinėti, tai kuo rūpestingiausiai, ar ne? Kokia mažutė mašinėlė, 
a? Bet ir prisigalvoja visko tie japonai! Iš tikrųjų... bet, man regis, 
rmudvi abi žinom, jog to, kas liks juostelėj tavo pyragėlio viduje, pa- 
kaks, norint įkišti mane į moterų pataisos įstaigą iki pat mano gy- 
venimo galo. Prisiekiu Dievu, aš visada žinojau, kad Vera Donovan 
- mano pražūtis. Kai tik pamačiau ją pirmą sykį, išsyk ir supratau. 
Ir štai, pasigrožėk, ką ji padarė, ką ta prakeikta sena kalė man pa- 
darė! Jau dabar jinai užtikrintai įkišo pagalį man į ratus. Visi jie to- 
kie, turčiai: jei negali mirtinai tavęs užspardyti, tai mirtinai uždu- 
sins savo gerumu. 

Ką? 

-Po paraliais, Endi1! Aš jau seniai būčiau išdėsčiusi reikalo esmę, 
jei tu kas sekundę manęs nepertraukinėtum. Paprasčiausiai aš dar 
nenusprendžiau, ar pasakoti nuo galo iki pradžios, ar nuo pradžios 
iki galo. O gal surastumėt ko išgerti? 

Eik tu su savo kava! Ir kavinuką patrauk kur nors toliau. Duok 
stačiai vandens, jei jau gaili gurkšnelio iš butelio, kurį laikai antai 
tame stalčiuje. Ne tokia aš jau... 

Kaipgi - iš kur žinau? Endi Bisetai, galima pamanyti, jog tu tik 
vakar išsiritai iš lopšio! Tavo manymu, žmonėms saloje nėr daugiau 
apie ką šnekėt, tik apie tai, kaip aš nugalabijau savo vyrą? Po vel- 
niais, šita naujiena jau gerokai pasenusi! O štai tu... kol kas esi dar 
pakankamai sultingas. 

Dėkui, Frenkai. Tu irgi visuomet buvai neblogas berniukas, 
nors bažnyčioj į tave ir būdavo baisu žiūrėt, kol motina atpratino ta- 
vę krapštyti nosį. Viešpatie, būdavo, visą pirštą sugrūsi šnervėn - 

stačiai stebuklas, kad neprakrapštei smegenų. O kuriems galams čia 
rausti? Dar negimė kūdikis, kuris, kad ir su pertraukom, nekasinė- 
tų žaliojo aukso savo senajam siurbliuke. Na, o tau pakako proto 
bent jau bažnyčioje laikyti rankas atokiau nuo kelnių ir savo bum- 
buliukų, nes pasitaiko berniukų, kurie... 

Taip, Endi, taip! Aš viską papasakosiu. Kas tau darosi, ar 
skruzdės kelnėse ramybės neduoda? 

Tai štai: pradėsiu ne nuo pabaigos ir ne nuo pradžios, o nuo vi- 
durio ir eisiu į abi puses. O jeigu tau, Endi Bisetai, kas nors nepa- 
tinka, įrašyk į savo nuodėmių sąrašą ir pasiųsk dvasininkui. 

Mudu su Džo turėjom tris vaikus, ir kai jis šešiasdešimt trečiųjų 
vasarą mirė, Selenai sukako penkiolika, Džo jaunesniajam - tryli- 
ka, o Mažyliui Pitui - viso labo devyneri. Na, Džo man nepaliko nei 
naktipuodžio nusimyžt, nei langelio, pro kurį būčiau galėjusi šliūkš- 
telt... 

Ko gero, Nense, tau teks mažumėlę padailint, a? Aš gi tik bjau- 
raus būdo senė, o mano liežuvis dar bjauresnis, bet jei visas tavo 
gyvenimas bjaurus, tai ko gi tikėtis? 

Apie ką čia aš? Visai susipainiojau... 

A-a! Dėkui tau, vaikuti. 

Džo man paliko lūšnelę prie Rytinio iškyšulio ir šešis akrus že- 
mės, apžėlusios gervuogynais ir visokiausiu šlamštu, augančiu pro- 
skynose. Ką dar? Reikia pagalvoti... Tris mašinas, kurių nė viena 
neužsivedė - du pikapus ir sunkvežimiuką medienai gabenti, - ir ke- 
turias malkų krūvas. Dar - bakalėjininko sąskaitą, sąskaitą iš gele- 
žies prekių parduotuvės, naftos kompanijos sąskaitą, graboriaus są- 
skaitą... Nori dar vienos dovanėlės? Jis žemėj neišgulėjo nė savai- 
tės, kai ūmai apsireiškė girtuoklis Haris Dusetas su mėšlinu popier- 
galiu - Džo, susilažinęs dėl beisbolo, jam prakišo dvidešimt dole- 
rių! 

Štai ką jis man paliko. Manei, dar ir draudimo pinigus? Nė vel- 
nio! Nors, kita vertus, gal viskas išėjo tik į gera. Na, bet šitai aš gal- 
būt paporinsiu vėliau, o dabar tenoriu pasakyti viena: Džo Sent- 
-Džordžas ir apskritai nebuvo žmogus, o tik prakeiktas akmuo, ky- 
bantis man po kaklu. Tiesą sakant, dar blogiau: juk akmenys nepa- 
sigeria ir neapsireiškia, dvokdami alum, pirmą valandą nakties ir iš- 
syk į lovą - patenkink jį! Tik tą kalės išperą aš nudėjau visai ne dėl 
šių priežasčių, betgi reikėjo nuo kažko pradėti! 

Žinia, sala ne ta vieta, kurioje galima sau imti ir ką nors nužu- 
dyti, patikėkit manim. Būtinai kas nors sukiojasi netoliese, kaišio- 
ja nosį į tavo reikalus, kai tau visiškai nesinori. Štai kodėl aš nužu- 
džiau, kai nužudžiau, ir apie tą savo gyvenimo tarpsnį irgi papasa- 
kosiu, kai ateis eilė. Na, o kol kas pakaks pasakyti, jog minėtą darbą 
atlikau praėjus kone lygiai trejiems metams po to, kai Veros Dono- 
van vyras žuvo autokatastrofoje prie Baltimorės - jie ten gyveno, o 
Litl-Tole praleisdavo tik vasaras. Anomis dienomis Veros varžtai 
dar nebuvo atsisukę. 

Vadinasi, Džo daugiau nebėra ir pinigų nėra - štai ir daryk, ką 
nori. Pasakysiu jums viena: visame pasaulyje negali būti nieko blo- 
gesnio, nei likti vienai su trim vaikais ant rankų. Iš nevilties nors 
sienom lipk! Aš jau nusprendžiau pasiieškoti darbo už sąsiaurio, 
Džonsporte - na, pirkinius savitarnoj tikrinti ar padavėja restorane, 
tik ūmai ta kvaiša sumanė gyventi saloj kiaurus metus. Visiems at- 
rodė, kad ji kuoktelėjo, o aš visiškai nenustebau: ji ir šiaip ilgokai 
čia užtrukdavo. 

Vaikinas, kuris anuomet pas ją dirbo... Vardą aš pamiršau, bet 
tu, Endi, žinai, apie ką aš.- jis dar dėvėjo tokias ankštas kelnes, jog 
visas pasaulis galėjo regėti jo kiaušinius, didumo sulig uogienės 
stiklainiais... Na, anuomet jis apsilankė pas mane ir pranešė, kad 
šeimininkė (jis visuomet ją taip vadindavo - šeimininke, kvailys ne- 
regėtas) norėtų žinoti, ar aš nesutikčiau dirbti jos ekonome nuola- 
tos. Tiesą pasakius, aš nuo penkiasdešimtųjų metų aptarnaudavau 
juos vasarom, tai į ką gi ji turėjo kreiptis visų pirmiausia? Tik tuo- 
met jos pasiūlymas buvo stačiai atsakymas į mano maldas. Aš išsyk 
sutikau ir dirbau pas ją iki pat vakardienos, kai ji nulėkė nuo laip- 
tų tiesiai ant savo kvailos tuščios makaulės. 

Kuo užsiiminėjo jos vyras, Endi? Statė lėktuvus? 

A-a! Veikiausiai girdėjau, betgi tu žinai, žmonės saloj pliurpia, 
kas ant seilės užeina. Viena neabejotina: pinigų jiems pakako, netgi 
labai pakako, ir po jo mirties viskas atiteko jai. Žinoma, neskaitant 
kąsnio, kurį atsirėžė vyriausybė. Tik labai abejoju, kad ji gavo bent 
pusę jai priklausančio turto. Maiklas Donovanas turėjo galvą. Ir bu- 
vo labai gudrus. Žinoma, niekas, kam teko su ja bendrauti per pas- 
taruosius dešimt metų, nepatikės, jog Vera gudrumu jam nenusilei- 
do... Ir gudrių dienų jai pasitaikydavo iki pat mirties. Aš vis galvo- 
ju, ar ji žinojo, kokią šunybę man iškrės, jei nenumirs ramutėliai sa- 

vo lovoje nuo širdies smūgio, o nusigaluos kokia kitokia mirtim? 
Kone visą dieną prasėdėjau ant laiptelių prie Rytinio iškyšulio ir vis 
mąsčiau apie tai... apie tai ir dar apie visokiausius dalykus. Iš pra- 
džių svarstau: ne, dubenėlis su avižiniais dribsniais į galą turėjo 
daugiau smegenų nei Vera Donovan, o paskui prisimenu, kaip jinai 
su siurblių... ir jau galvoju: o jeigu? Na, o jeigu? 

Dabar jau nebesvarbu. Dabar svarbu, jog aš nuo keptuvės pa- 
puoliau stačiai į gaisrą, ir man baisiai norėtųsi kuo mažiau nusvil- 
ti subinę. Jei ne per vėlai susigriebiau. 

Pradėjau pas Verą Donovan ekonome, o baigiau “apmokama 
kompanione", kaip jie sako. Skirtumą suvokti netrukau. Būdama 
Veros ekonome, ėdžiau šūdą aštuonias valandas per parą, penkias 
dienas per savaitę. O tapusi jos kompanione, ėdžiau jį ištisas die- 
nas be išeiginių. 

Pirmas smūgis ją ištiko šešiasdešimt aštuntaisiais, kai jinai per 
televizorių stebėjo demokratų suvažiavimą Čikagoj. Smūgis buvo 
visai lengvutis, ir jinai dėl visko kaltino Hubertą Hamfrį. “Dirste- 
lėjau eilinį kartelį į tą spindinčią subinę, - sakė jinai, - ir man gal- 
voj trūko kraujagyslė. Galėjau susiprotėti, kuo viskas baigsis, na, 
bet vietoj jo lygiai taip pat sėkmingai galėjo būti ir Niksonas!" 

Septyniasdešimt penktaisiais smūgis buvo stipresnis, ir dabar 
suversti kaltę kokiam nors politikui jinai nebegalėjo. Daktaras Fre- 
no perspėjo, kad jai nevalia nei rūkyti, nei gerti, bet galėjo ir nesi- 
varginti - negi tokia pasipūtusi katytė, kaip Vera-Pabučiuok-Man- 
-Į-Subinę-Donovan, klausys tokio seno prasčiokiško daktaro, kaip 
Čipas Freno? “Aš jį dar palaidosiu! - žadėjo jinai. - Ir ant jo kapo 
dar išgersiu viskio su soda". 

Taigi kurį laiką atrodė, kad jos viršus - jis Verą mokė, 0 šioji 
sau tik plaukiojo it “Karalienė Merė“. Na, o aštuoniasdešimt pir- 
maisiais ją partiesė jau rimtai, o kitais metais gražuolėlis žemyne iš- 
sitėškė su mašina. Štai tuomet aš pas ją ir apsigyvenau - aštuonias- 
dešimt antrųjų metų spalį. 

Ar būtinai turėjau ten apsigyventi? Nežinau. Ko gero, ne. Se- 
natvės pensiją, anot senosios Hetės Mak-Leon, aš gaudavau. Nepa- 
sakyčiau, kad daug, bet vaikai jau seniai su manimi nebegyveno - 
o Mažylis Pitas apskritai apleido šią ašarų pakalnę, vargšas pakly- 
dęs ėriukas, - ir šį tą aš atsidėdavau juodai dienai. Gyvent saloje vi- 
suomet pigiau, ir nors dabar kainos jau nebe tokios kaip anksčiau, 

jos vis vien gerokai menkesnės nei žemyne. Na, vadinasi, gyventi 
pas Verą aš neprivalėjau. 

Bet mudvi įpratom viena prie kitos. Vyriškiui šitai suprasti sun- 
ku. Nensė su savo bloknotėliais, tušinukais ir diktofonu, manding, 
supranta, bet kalbėti jai, teisybė, nepriklauso. Tad mudvi įpratom 
viena prie antros, kaip veikiausiai įpranta šikšnosparniai, kurie kybo 
greta galvom žemyn viename urve, nors gerais draugais jų nieku gy- 
vu nepavadinsi. O ir permaina nebuvo didelė. Tik tiek, jog į spin- 
tą, kurioje visuomet kybodavo mano darbo drabužiai, aš pasikabi- 
nau ir šventadienines sukneles. Juk nuo aštuoniasdešimt antrųjų ru- 
dens ten praleisdavau ištisas dienas ir kone visas naktis. Pinigėlių 
padaugėjo, bet ne tiek, kad, kaip sakoma, būčiau galėjusi sumokė- 
ti pirmąjį įnašą už kadilaką. Cha! 

Manau, jog, be manęs, paprasčiausiai nebuvo kam. Niujorke ji 
turėjo valdytoją, pavarde Grinbušas. Tiktai Grinbušas neketino ap- 
sigyventi Litl-Tole ir klausytis, kaip Vera spiegia pro miegamojo 
langą, kad jis paklodes prisegtų šešiais, o ne keturiais segtukais. 
Taip, jis nieku gyvu nebūtų apsigyvenęs svečių kambary, kad keistų 
jai vystyklėlius, šluostytų mėšlą nuo jos senos riebios subinės, pa- 
kol jinai tvirtina, kad jis iš prakeiktos porcelianinės kiaulės-taupyk- 
lės vagiąs penkių centų monetas, ir žada supūdyti jį kalėjime. Grin- 
bušas tik atplėšinėjo čekius, o aš šluosčiau jai subinę ir klausiausi, 
kaip ji kliedi apie paklodes ir apie šiukšlinius triušius, ir apie savo 
prakeiktą porcelianinę kiaulę. 

Na, ir kas? Aš už tą darbą nelaukiu ordino, netgi “Purpurinės 
Širdies“. Mėšlo per savo gyvenimą prisišluosčiau iki valiai, o pri- 
siklausiau dar daugiau (aš gi šešiolika metų išgyvenau su Džo Sent- 
-Džordžu, nepamirškit), ir nieko, likau sveika gyva. Man regis, ne- 
palikau tos moters todėl, kad jai nieko daugiau nebeliko. Arba aš, 
arba ligoninė. Vaikai jos nelankė, ir štai dėl šito aš jos nuoširdžiai 
gailėjausi. Žinoma, nesitikėjau, kad jie aplink ją šokinės - nemany- 
kite, bet visgi nesupratau, kodėl gi jiems nepamiršus senos nesan- 
taikos, kad ir dėl ko jie ten riejosi, ir neatlėkus dienelei kitai, o gal 
ir paviešėti. Kalė ji buvo neregėta, kas teisybė, tas teisybė. Betgi 
jiems jinai buvo motina! Na, ir paseno... žinoma, dabar aš žinau 
daugiau nei tuomet, bet vis dėlto... 

Ką? 

Taip, gryna teisybė. Jei meluoju, verčiau išsyk numirsiu, kaip 

sako mano anūkai. O jei netikit manim, paskambinkit tam Grinbu- 
šui. Tikiuosi, kai viskas iškils aikštėn - o jau iškils užtikrintai, ki- 
taip nebūna, - tai Bangoro “Daily News" neabejotinai parašys verks- 
mingą straipsnelį, kaip visa tai žavinga. Bet jūs paklausykit manęs 
- čia nėra nieko žavinga, vien nelemtas košmaras. Kad ir kaip vis- 
kas apsigręžtų, o žmonės būtinai pasakys, neva aš susukusi jai gal- 
vą, o kai tik jinai padarė tą, ką padarė, išsyk ją ir pribaigiau. Aš jau 
žinau. Ir tu, Endi, žinai. Nėra tokios jėgos žemėje, o ir danguje, kuri 
galėtų sukliudyti žmonėms patikėti didžiausia bjaurastim, jei jie šito 
įsigeidžia. 

Taigi visam tam mėšle nėr nė vieno tiesos žodžio. Aš jos never- 
čiau, o jinai padarė tą, ką padarė, visai ne todėl, kad būtų mane die- 
vinusi - ji prie manęs nė prisirišusi nebuvo. Na, galbūt ji taip pa- 
sielgė, nes manė esanti man skolinga - žinant jos trenktą būdą, ji, 
ko gero, galvojo, kad yra man netgi labai skolinga, tik sakyti šito 
niekada nesakė. Ne jos būdui. Na, jinai netgi galėjo šitaip man at- 
sidėkoti... Ne, ne už tai, kad šluosčiau jai subinę, o už tai, jog bu- 
vau greta visas tas naktis, kai iš kampų rangėsi laidai, o iš po lovos 
lindo šiukšliniai triušiai. 

Nieko baisaus, kad kol kas jūs dar nieko nesuprantat, vėliau pa- 
aiškės. Pažadu, kai iškeliausit namolio, tai viską suprasit, viską! 

Kale ji buvo dėl trijų priežasčių. Pažinojau moterų, kurios to- 
kių priežasčių turėjo ir daugiau, bet pamišusiai senei, kuri iš lovos 
išsirita tik į vežiojamą krėslą, pakanka ir trijų. Tokiai ir trijų prie- 
žasčių gana su kaupu. 

Pirmas dalykas, kai ji nieko sau padaryt negalėjo. Na, atmenat, 
aš apie segtukus pasakojau - kad paklodę šešiais prisegt, o ne ke- 
turiais - ne, ne, ir manyti nedrįsk? Na, čia tik vienas toks pavyzdys. 

„Jei tu dirbai misis Verai-Pabučiuok-Man-[-Subinę-Donovan, tai 
privalėjai atminti, ką galima daryti ir ko šiukštu nepamiršti. Ji su- 
syk nurodydavo, ko jai reikia, ir galit manim patikėti, taip viskas ir 
vykdavo. Kartą pamirši, jinai tave išbars. Antrą pamirši, atskaičiuos 
iš algos. Na, o pamirši trečią kartą, tai lėksi lauk, kad ir kaip teisin- 
tumeisi. Tokia buvo Veros taisyklė, ir mane ji tenkino. Nelabai 
švelni, bet teisinga. Jei tu antru kartu neįsimeni, ant kurių lentynų 
dėti kepinį aušinti, o ant palangės - jokiu būdu, mes ne kokie elge- 
tos airiai, tai, vadinasi, neįsiminsi niekada. 

Trys klaidos - ir tu leki lauk, tokia buvo taisyklė, ir jokių tau iš- 
imčių. Štai ir išėjo, jog dirbti tenai man teko su pačiais įvairiausiais 
žmonėmis. Senomis dienomis aš tik ir girdėdavau, jog eiti dirbti pas 
Donovan - tolygu lįsti tarp besisukančių durų. Vieną ratą apsuksi, 
du, kai kas įsigudrindavo apsisukti dešimtį ar net visus dvylika, bet 
galiausiai tave vis vien išsvies ant šaligatvio. Na, ir kai aš ėjau pas 
ją nusisamdyti pirmą sykį (šitai nutiko keturiasdešimt devintaisiais), 
tai tarsi į drakono urvą būčiau lindusi. Tik pasirodė, kad jinai vis- 
gi geresnė, nei žmonės ją paišė. Kas sugebėjo būti budrus, tas pa- 
silikdavo ilgam. Na, kaip aš ar tasai gražuolėlis. Tačiau visą laiką 
teko būti įsitempusiai, nes jinai visuomet viską pastebėdavo ir apie 
salos gyventojus žinojo kur kas daugiau už visus, atvykstančius va- 
saroti... ir dar ji mokėjo būti iki skausmo kandi. Dar tuomet, anks- 
čiau, nei prasidėjo visi jos nemalonumai. Jai tas buvo nelyginant 
pramoga. 

- Ko tau čia reikia? - sako ji man pačią pirmą dieną. - Tau na- 
mie sėdėt su savo mažyle ir gamint gausesnius bei skanesnius pie- 
tus tam gyvenimo žiburiui. 

- Misis Kalem su džiaugsmu prižiūrės Seleną keturias valandas 
per dieną, - aiškinu aš. - Dirbti galiu tik pusdienį, mem. 

- O man daugiau nė nereikia, kaip, jei neklystu, ir nurodyta pra- 
nešime, kurį patalpinau čionykščiame vadinamajame laikraštyje, - 
atsako ji, rodydama savo nuodingą liežuvėlį, bet negeldama, kaip 
paskui nutikdavo tūkstančius kartų. Atmenu, tuomet ji sėdėjo su 
mezginiu. O mezgė ji - na, kad tave žydrasis dangaus žaibas. Pora 
kojinių perdien jai buvo gryni niekai, nors virbalų imdavosi ne 
anksčiau kaip dešimtą. Tik mezgimui jai reikėdavo atitinkamo nu- 
siteikimo. 

- Taip, mem, - sakau. - Ten taip ir buvo nurodyta. 

- Aš vardu ne Taipmem, - sako ji ir deda šalin mezginį, - o Vera 
Donovan. Jei tave priimsiu, vadinsi mane ponia Donovan - šiaip ar 
taip, iš pradžių, kol mudvi viena kitą pažinsim artimiau, - o aš ta- 
ve vadinsiu Doloresa. Viskas aišku? 

- Taip, misis Donovan, - atsakau. 

- Na, ką gi, pradėjom mudvi neblogai. O dabar atsakyk į mano 
klausimą, Doloresa. Ko tau čia reikia, kai tavo pačios namuose rū- 
pesčių pakanka? 

- Noriu mažumą užsidirbti Kalėdoms, - atsakau. Aš dar pakeliui 

nusprendžiau, kaip atsakyti, jeigu jinai paklaus. - O jeigu aš jums 
tiksiu ir, žinoma, jeigu man patiks pas jus dirbti, tai gal net pasilik- 
siu ir ilgėliau. 

- Jeigu tau patiks dirbti pas mane! - kartoja jinai ir užverčia 
akis, tarsi gyvenime nebūtų girdėjusi nieko kvailesnio. Tarsi kaž- 
kam ūmai gali nepatikti dirbti pas didžiąją Verą Donovan! - Mažu- 
mą užsidirbti Kalėdoms, - kartoja ji. O paskui dar kartelį jau visiš- 
kai kandžiai: - Mažumą užsidirbti Kalė-ė-ėdoms! 

Tarytum būtų įspėjusi, jog aš atėjau todėl, kad vestuvinių ryžių 
iš plaukų dar dorai neišsipurčiau, o mano šeimoj jau ne viskas ge- 
rai. Ir patvirtinimui jai tereikėjo, jog aš parausčiau ir nudelbčiau 
akis. Ir todėl aš neparaudau, ir akių nenuleidau, nors man tebuvo vi- 
so labo dvidešimt dveji ir ji pataikė stačiai į dešimtuką. Tik aš jo- 
kiai gyvai būtybei nebūčiau prisipažinusi, jog taip, mano šeimoj ne 
viskas klojasi, kaip turėtų. Tokio prisipažinimo iš manęs replėmis 
nebūtum išplėšęs. O iš Veros pakako ir pinigų Kalėdoms, kad ir 
kaip kandžiai ji mane mėgdžiojo. Taigi aš ir sau pačiai neprisipa- 
žinau - atseit paprasčiausiai šią vasarą su pinigais namie striukoka. 
Tik po daugelio metų galiausiai supratau, jog tądien ėjau į drako- 
no urvą, nes reikėjo kažkaip kompensuoti pinigus, kuriuos Džo pra- 
gerdavo per savaitę ir prakišdavo penktadieniais žemyne, lošdamas 
pokerį “Fadžio Tavernoj". Tuomet aš dar tikėjau, neva vyro meilė 
moteriai ir moters meilė vyrui yra stipresnė už meilę gėrimui ir vi- 
sokiausioms nesąmonėms, kad toji meilė iškyla virš visko kaip grie- 
tinėlė pieno butely. Taigi kiti dešimt metų mane daug ko išmokė. 
Kai kuriems gyvenimas - sunki mokykla, ar ne? 

- Ką gi, - sako Vera, - išmėginkim viena kitą, Doloresa Sent- 
-Džordž... nors, jei tu ir išlaikysi, tai, žinoma, pastosi vėl, nepraeis 
nė metai, ir daugiau aš tavęs nebepamatysiu. 

O aš jau buvau trečiam mėnesy, bet šitų žodžių iš manęs replė- 
mis nebūtum išplėšęs. Man reikėjo tų dešimties dolerių per savai- 
tę, ir aš juos gavau, o jūs nemanykit: atidirbau už kiekvieną centą, 
ir dar kaip. Visą vasarą iš nuovargio vargiai laikiausi ant kojų, o kai 
atėjo ruduo, Vera manęs paklausė, ar nenorėčiau padirbėti ir tuo- 
met, kai jie išvažiuos į Baltimorę - tokius didelius namus reikia pri- 
žiūrėti kiaurus metus. Ir aš atsakiau - gerai. 

Ir laikiausi iki paskutinio mėnesio, kai gimė Džo jaunesnysis, 
o paskui vėl tenai, dar nuo krūties jo nenujunkiusi. Vasarą palikau 

jį su Arlena Kalem - kad Vera leistų savo namuose inkšti mažyliui? 
Taigi nieku gyvu! Na, o kai tik jiedu su vyru išvažiavo, aš pradė- 
jau vaikščioti tenai ir su juo, ir su Selena. Seleną galima buvo pa- 
likti ir vieną - ji, sulaukusi trejų metukų, retai išdykaudavo. Džo 
jaunesnįjį pasiimdavau drauge kasdien. Savo pirmuosius žingsne- 
lius jis žengė paradiniame miegamajame, tik Vera apie tai niekada 
nesužinojo, galite manimi patikėti. 

Ji paskambino man už savaitės po gimdymo (iš pradžių neno- 
rėjau siųsti jai pranešimo apie gimimą, o paskui nusprendžiau, jei 
ji pamanys, neva prašausi brangios dovanos, ką gi, čia jos reikalas), 
pasveikino su sūnaus gimimu, o paskui pasakė - manau, ji tik dėl to 
ir paskambino, - kad prilaikys mano vietą man. Manding, norėjo 
mane pamaloninti - ir pamalonino. Juk čia didžiausias pagyrimas, 
kokį gali išgirsti iš tokios moters, kaip Vera, ir jis man reiškė dau- 
giau nei šventinis dvidešimt penkių dolerių čekis, kurį ji man at- 
siuntė tą gruodį. 

Vera buvo titnagas, tačiau teisinga, ir namuose - tikra šeiminin- 
kė. Vyras atvažiuodavo kartą per dešimtį dienų, nors ir skaitėsi, kad 
jie tenai persikėlė visai vasarai, tačiau ir kai atvažiuodavo, išsyk 
matėsi, kas ten svarbiausias. Gal du, o gal ir trys šimtai jo pavaldi- 
nių išsyk nusismaukdavo kelnes, vos tik jis ištardavo “šikt", bet 
Litl-Tolo saloje komandavo Vera, ir kai liepdavo nusiauti batus ir 
nepriminti švarių jos kilimų, jis paklausydavo. 

Na, kaip jau minėjau, jos namuose viską derėjo daryti taip, o ne 
kitaip. Taigi! Kur ji prisirankiojo visų tų taisyklių, aš nežinau, už- 
tai žinau, kad jos ją laikė it spąstai. Truputėlį kas ne taip, ir jai jau 
skauda galvą arba pilvą. Ji kas dieną sugaišdavo daugybę laiko tik- 
rindama, o jei ūmai kažkas kažkur ne taip. Mano manymu, vargšelė 
būtų gyvenusi kur kas ramiau, jei būtų nusispjovusi į viską ir išsi- 
nešdinusi pati. 

Visas vonias šveisk tik su “Spik-n-Spanu". Nei “Lestoilu", nei 
“Top-Džobu", nei “Misteriu Klinu", o tik “Spik-n-Spanu". Nutvertų 
ji tave su kitokiais milteliais rankose, gero nelauk! 

Na, ir lyginimas. Marškinių ir palaidinių apykaklaites api- 
purkšk tik šiuo krakmolo mišiniu, ir ne šiaip, o prieš tai uždenk apy- 
kaklę ypatinga marlės skiaute. Iš tos sušiktos marlės nemačiau jo- 
kios naudos, o juk tuose namuose išlyginau bent dešimt tūkstančių 
marškinių ir palaidinių, bet jei ji būtų užėjusi į lyginamąją ir pa- 

mačiusi, kad laidai marškinius be tos marlės ar kad šioji karo nuo 
lentos krašto, tuomet tik laikykis. 

Pamirši įjungti traukos ventiliatorių, kai ką nors kepi virtuvė- 
je, irgi tik laikykis. 

Šiukšlių bakai garaže. Iš viso jų buvo šešetas. Kartą per savai- 
tę išvežti šiukšlių atriedėdavo Sanis Kuistas, ir ekonomei - arba ku- 
riai nors kambarinei, buvusiai netoliese - derėjo pargabenti bakus 
į garažą tą pat minutę, ne, tą pat sekundę, vos tik jis išvažiuodavo. 
Ir ne šiaip nutempti juos į kampą ir ten palikti, o būtinai išrikiuoti 
trim porom palei rytinę garažo sieną ir kad dangčiai viršuje gulėtų 
perversti. O pamirši ir ne viską padarysi taip, tuomet laikykis! 

O durų.kilimėliai su “Sveiki atvykę"? Jie buvo trys - paradi- 
nėms durims, durims į vidinį kiemelį ir užpakaliniam įėjimui, kur 
iki praėjusių metų kybojo chamiška lentelė “Pasiuntiniams", bet ji 
man jau tiek įkyrėjo, kad sykį ėmiau ir nusukau. Kartą per savaitę 
man derėjo išdėlioti tuos kilimėlius ant didelio akmens užpakalinio 
kiemo gale... tai yra, norėjau pasakyti, už keturiasdešimties jardų 
nuo baseino. Išdėlioti ir šluotražiu išdaužyti dulkes. Ir dar taip, kad 
tos stovėtų stulpu. O jei nesistengsi, tuomet tave ir nutvers. Tiesa, 
ji ne kas kartą stebėdavo, bet dažnai. Stovi sau kiemely su vyro bi- 
nokliu. O svarbiausia, kai kilimėlius dedi į vietą, “Sveiki atvykę" 
pasuk nuo durų. Taip, kad žmonės, prisiartinę prie bet kurių durų, 
galėtų perskaityti užrašą. O padėsi kilimėlį užrašu į duris, na, tokiu 
atveju tepadeda tau Dievas! 

Ir tokių štai dalykų reikėjo atminti bent pusšimtį. Senomis die- 
nomis, kai aš pradėjau dirbti ateinančia kambarine, prekyvietėje Ve- 
ros Donovan kaulelius narstydavo, kas tik netingėdavo. Donovanai 
tuomet dažnai ruošdavo visokiausius priėmimus, ir penkiasdešim- 
taisiais metais tarnų pas juos buvo gausybė, ir paprastai visų labiau- 
siai ant jos dantį galąsdavo kokia nors mergiūkštė, kurią priėmė 
kambarine, o paskui išvijo, kai ji trečią kartą pažeidė kurią nors tai- 
syklę. Ir jinai negailėdama lodavo apie Verą Donovan visiems, ku- 
rie norėjo klausytis: sena pikčiurna, be to, visai kuoktelėjusi. Na, 
gal ji ir buvo kuoktelėjusi, o gal ir nebuvo, bet pasakysiu jums vie- 
na: jeigu tu būtum viską atsiminusi, ji nebūtų prie tavęs kibusi. Aš 
taip manau: jei jau prisimeni, kas su kuo miega visuose tuose seria- 
luose, kuriuos rodo dienos metu, tai galėtum ir nesusipainioti, o vo- 
nias šveisti “Spik-n-Spanu" ir “Sveiki atvykę" pasukti kaip pride- 
ra. 

O jau paklodės! Tik, žiūrėk, neprašauk. Kad kybotų ant virve- 
lės kraštelis į kraštelį ir su šešiais segtukais. Keturi - ne, ne, apsau- 
gok Dieve! Tik šeši. O jei bent vieną pervilksi žeme, gali nė nelauk- 
ti, kada prasižengsi trečią kartą! Virvelės buvo ištemptos šoninia- 
me kieme, tiesiai po jos miegamojo langais. Ir ji metų metais pro 
tą langą ant manęs šaukia: “Šeši segtukai, Doloresa, šeši! Girdi? 
Šeši, ne keturi! Aš skaičiuoju, o mano akys vis dar akylos!" Jau ji- 
nai... 

Ką, vaikuti? 

Liaukis, Endi! Ko tu jai burną čiaupi? Ji klausia iš esmės. Nė 
vienam vyrui nepakaktų proto šito pasiteirauti. 

Aš tau atsakysiu, Nense Banister iš Kenebanko Meine. Taip, ji 
turėjo džiovyklą, gerą, labai didelę, bet mums buvo draudžiama 
džiovinti joje paklodes, nebent būtų pranešę, jog lis penketą dienų 
iš eilės. “Padorūs žmonės miega tiktai ant paklodžių, kurios džiū- 
vo gryname ore, - štai ką mėgdavo sakyti Vera. - Nes jos nuostabiai 
kvepia. Truputį vėju, kuris jas siūbavo - jis jas persmelkė, ir šis aro- 
matas atneša saldžius sapnus“. 

Ji mėgo tauzyti visokiausius niekus, o štai dėl šviežio oro kva- 
po paklodėse - ne. Visada maniau, kad dėl šito ji buvo teisi. Taigi 
kas tik nori pajus skirtumą tarp paklodės iš džiovyklos ir tos, kuri 
džiūvo pietų vėjyje. Tačiau žiemos rytą - o kiek tokių rytų buvo! - 
kai dantys kalena iš šalčio, o vėjas drėgnas ir visomis išgalėmis pu- 
čia iš rytų, stačiai iš Atlanto, aš to gaivaus kvapo būčiau atsisakiusi 
ir nė nemirktelėjusi. Džiauti paklodes šaltyje - čia, pasakysiu jums, 
tikra kančia. Bet tie, kurie nė karto jų nedžiovė, vis vien nesupras. 
O jei pamėgintų, to karto jau nepamirštų niekad. 

Tempi krepšį prie virvelių, o virš jo kyla garas, ir pirmą paklodę 
imi visai šiltutėlę, o jei ėmeisi šio darbo pirmąsyk, tai dar pagalvoji: 
“Na, kentėti galima!“ Bet kol pirmąją ant virvelių užmeti, kraštus 
išlygini ir dar šešiais segtukais prisegi, garas jau nebesūkuriuoja. Ji 
šlapia šlaputėlė, o dabar dar ir šalta. Tavo pirštai irgi šlapi ir visiš- 
kai sušalę. Po to reikia kabinti antrąją ir trečiąją, ir ketvirtąją - O 
pirštai visiškai raudoni ir vos lankstosi, o pečius maudžia, o lūpos 
sustingo nuo smeigtukų - rankos gi turi būti laisvos, kad galėtum 
laikyti tas nelemtas paklodes ir lyginti jas. Bet visų blogiausia - 
pirštai. Jei sustingtų, būtų dar nieko, netgi norisi, kad jie nieko ne- 
bejaustų. Tačiau jie tik raudonuoja, o jei paklodžių daug, tada pra- 

deda mėlti nelyginant kai kurių lelijų pakraštėliai. Į pabaigą jau ne- 
be rankos, o stačiai kažkokios žnyplės. O visų blogiausia, kas tavęs 
laukia, kai su tuščiu krepšiu grįžti namo ir rankas lyžteli šiluma. Jas 
bado it adatom, o sąnarius ima mausti, tik tas pojūtis toks ypatin- 
gas, pačioj gelmėj, tarsi tąsytų kažkas ar verktų. Aš tau paaiškin- 
čiau, Endi, bet negaliu. Štai Nensė Banister į mane taip žiūri, tarsi 
žinotų - nors truputį, bet žinotų. Tik vienas dalykas džiauti skalbi- 
nius žiemą žemyne, ir visai kitas - saloje. O kai pirštai atšyla, ro- 
dosi, tarsi juose skruzdės bėgiotų. Na, įtrini juos losjonu ir lauki, 
kad jie nustotų niežėti, o pati žinai: trink juos kiek tik nori pirkti- 
niu losjonu ar senoviškai, avies taukais, o vasario pabaigoj jų oda 
taip suskilinės, jog ims trūkinėti ir, jei tvirčiau sugniauši kumštį, pa- 
srus krauju. O kartais lyg ir sušyli, ir atsiguli miegot, o naktį ran- 
kos tave pažadina ir ima raudoti, atmindamos tą skausmą. Manot, 
aš juokauju? Juokitės, jei norit, tik man ne juokai galvoj. Taip ir 
girdi jas, tarytum maži vaikeliai motinos neprisišauktų. Iš pačios 
gelmės kyla, o tu guli ir klausaisi, o pati žinai, jog laukan vis vien 
eisi ir vėl, ir galo tam nebus. Čia gi moteriškas darbas, vyrai apie 
jį nieko neišmano ir išmanyti nenori. 

Ir štai išeini ten su krepšiu, rankos sustingo, pirštai visai pamė- 
lo, iš nosies varva ir prišąla prie viršutinės lūpos, na, stačiai it ko- 
kia erkė, o ji sau stovi arba sėdi prie miegamojo lango ir spokso į 
tave. Kakta suraukta, lūpos sučiauptos, pirštai sunerti iš įtampos, 
tarsi čia pavojinga operacija ligoninėj, o ne skalbinių džiaustymas 
žiemos vėjyje. Ir matai, kaip ji stengiasi susitvardyti, nepraverti sa- 
vo nasrų bent kartelį, tik kur ten! Ilgai neištveria - atlapoja langą, 
persisveria, o šaltas rytų vėjas taršo jai plaukus. Ji žiūri žemyn ir 
šaukia: “Šeši segtukai! Nepamiršk prisegti jos šešiais segtukais! Ir 
žiūrėk, kad vėjas mano paklodėmis kiemo nešluotų! Verčiau paklau- 
syk! Nes aš stebiu ir skaičiuoju!" 

Kovo mėnesį man vis sapnuojasi, jog stveriu kirvuką, kuriuo 
mudu su gražuolėliu kapojom prakuras viryklei (na, kol jis pasimi- 
rė, o nuo tų laikų visas darbas paliko man vienai, tokia jau mano lai- 
mė!), ir kertu tai skardžiabalsei maitai tiesiai į tarpuakį. Kartais aiš- 
kiai regėdavau, kaip šitai darau - štai kuo galėjo baigtis jos klyks- 
mai! Tik aš visuomet žinojau, kad kažkas joje nekenčia tų riksmų 
pro langą nemenkiau už mane. 

Štai, vadinasi, pirma priežastis, kodėl ji buvo kalė - nieko ne- 

galėjo sau padaryti. Jai tas buvo netgi blogiau nei man, ypač po rim- 
tųjų jos priepuolių. Tuo metu skalbinių džiaudavom kur kas mažiau, 
tik ji buvo dėl šito pamišusi, kaip ir anksčiau, prieš tai, kai kone visi 
kambariai namuose buvo užrakinti, kone visos svečių lovos suklo- 
tos, o paklodės suvyniotos į celofaną ir sukrautos į spintą. 

O ypač sunku Verai būdavo, kai apie aštuoniasdešimt penktuo- 
sius ji jau nieko nebeįstengdavo užklupti iš netyčių - be manęs ji ne- 
galėdavo ir iš vietos pasijudinti. Jei manęs nebūdavo, jei nepakel- 
davau jos iš lovos ir nepasodindavau į vežiojamą krėslą, tai ji lovoj 
ir gulėdavo. Labai jau išstorėjo, suprantate? Nuo šimto trisdešim- 
ties svarų šešiasdešimtųjų pradžioj pasunkėjo iki šimto devyniasde- 
šimties - ir vis tokie gelsvi suglebę riebalai, kokiais aptenka seniai. 
Karojo jai nuo rankų, nuo kojų ir nuo subinės nelyginant tešla nuo 
kočėlo. Yra žmonių, kurie į gyvenimo galą visai sudžiūva, bet tik 
ne Vera Donovan. Daktaras Freno aiškino, kad jos kepenys su sa- 
vo darbu nesusidoroja, dėl to ir riebalai. Gal taip ir buvo, bet man 
šimtąkart per dieną rodydavosi, jog visą tą svorį ji prisiaugino mano 
piktumui. 

Na, svoris, tai svoris, o dar ji kone visiškai apako. Viskas dėl 
priepuolių. O tas regėjimas, kuris jai dar liko, tai visiškai prading- 
davo, tai sugrįždavo vėl. Pasitaikydavo dienų, kai truputį matyda- 
vo kaire akim, o dešine visiškai gerai, bet dažniausiai sakydavo, jog 
žiūrinti it per storą pilką uždangą. Manau, suprantat, kodėl ji nuo 
šito stačiai kraustydavosi iš proto - juk mėgdavo visada viską ste- 
bėti. Vera dėl to net verkė, o jau, patikėkit, tokia akmenširdė taip 
paprastai nepravirks. 

Ko, ko, Frenkai? 

Jai prasidėjo marazmas? 

Tvirtinti nesiimčiau. Šventa teisybė. Bet nemanau. O jei ir taip, 
jai nutiko kitoniškai, nei paprastai seniams pasitaiko. Ir šitaip kal- 
bu ne dėl to, jog teisėjas, tvirtinantis jos testamentą, į jį nusišnypš 
nosį, vos tik kas pareikš, neva į pabaigą ji neteko nuovokos. Taigi 
dėl manęs jis gali tuo popierium kad ir subinę šluostyt, man svarbu 
išsipainioti iš tų nelemtų spąstų, kuriuos ji man paspendė. Ir visgi 
pasakysiu, kad ant aūkšto pas ją nebuvo visiškai tuščia, netgi pas- 
kutinę dieną. Nors ir ne visuose kampuose, bet šis tas ten dar liko. 

Kodėl taip sakau? Pasitaikydavo dienų, kai ji visiškai ankstes- 
ne tapdavo. Paprastai tada, kai ir matydavo gerėliau, ir pagelbėda- 

vo, kai ją lovoj sodindavau, o kartais netgi pati du žingsnelius iki 
krėslo žengdavo, nelaukdavo, kad pervilkčiau kaip miltų maišą. Aš 
ją į krėslą sodindavau, kad galėčiau patalą perklot, o ji džiaugdavo- 
si, pasiekusi langą, pro kurį šoninis kiemelis matosi, o toliau - uos- 
tas. Ponia Donovan man sakė, jog visiškai iškvaištų, jei dieną naktį 
tik gulėtų lovoj ir stebeilytų vien į lubas bei sienas. Kas teisybė, tas 
teisybė. 

Pasitaikydavo jai ir nykių dienų, kai manęs neatpažindavo ir net 
savęs neatmindavo. Tomis dienomis ji būdavo it valtis, kurią nuplė- 
šė nuo grandinės prieplaukoj ir nunešė į vandenyną. Tik jos vande- 
nynas buvo laikas - rytą mano, jog dabar keturiasdešimt septintie- 
ji, o dieną - kad septyniasdešimt ketvirtieji. Bet giedrių dienų jai ir- 
gi būdavo. Tačiau laikui bėgant vis mažiau ir mažiau, ir, be to, ją 
nuolat ištikdavo lengvi priepuoliai. Tik gerosios jos dienos dažno- 
kai išvirsdavo mano blogosiomis, nes ji išsyk imdavosi ankstesnių 
išmonių, tik duok jai valią. 

Visokias šunybes krėsdavo. Čia antras dalykas, kodėl jinai buvo 
kalė. Kai jai užplaukdavo, ji dergdavo bjauriau už bet kokią bena- 
mę katę. Net ištisas dienas gulėdama lovoj su guminėm kelnėm, su 
vystyklais jose, ji sugebėjo nukamuot visą dūšią. O kaip ji kenkda- 
vo valymo dienomis! Štai jums pavyzdys. Gal ne kiėkvieną savai- 
tę, bet, velniai rautų, pasakysiu jums tiesiai: negali būti sutapimas, 
jog kenkdavo ji dažniausiai ketvirtadieniais. 

Didysis Donovanų namų valymas vykdavo ketvirtadieniais. Na- 
mas gi didelis - nė nenutuoki, koks didelis, kol nepasiklysti viduj, 
- bet kone visi kambariai dabaf užrakinti. Tos dienos, kai pustuzi- 
nis merginų, apsigobusių plaukus skarelėmis, šluostė dulkes vienur, 
plovė langus kitur ir graibė voratinklius kažkur palubėse, baigėsi 
prieš dvidešimtį metų. Ir kai aš eidavau per tuos niūrius kambarius, 
žvelgdavau į užvalkalais aptrauktus baldus, tai prisimindavau, kaip 
jie atrodė penkiasdešimtaisiais, kai vasarą suvažiuodavo svečiai, - 
ir lauke virš gėlyno visuomet margaspalviai japoniški žibintai, jų aš 
niekada nepamiršiu! - net mano oda pašiurpdavo. Į pabaigą iš gy- 
venimo pasitraukia ryškios spalvos - ar pastebėjot? Į pabaigą viskas 
atrodo pilka tarsi nuskalbta suknelė. 

Per pastaruosius ketverius metus namie atvira buvo tik virtuvė, 
didžioji svetainė, valgomasis, soliariumas, pro kurį galima išeiti į 
baseiną, ir vidinis kiemelis bei keturi miegamieji viršuj - jos, ma- 

no ir du svečiams. Žiemą svečių kambarių beveik nešildydavom, bet 
tvarką palaikydavom - o jei jos vaikučiai visgi nuspręstų apsilan- 
kyti? 

Ir netgi paskutiniaisiais metais tvarkymo dienomis man visuo- 
met pagelbėdavo dvi merginos iš miesto. Jos visą laiką keitėsi, bet 
nuo devyniasdešimtųjų ateidavo Šona Vindhem ir Sjuzė, Frenko se- 
suo. Be jų nebūčiau įstengusi susitvarkyti, nors dar daug ką pada- 
rau pati; ketvirtą valandą, kai ketvirtadieniais merginos išsiruošdavo 
namo, aš vos laikydavausi ant kojų. O darbo dar likdavo sočiai - 
baigti lyginti, sudaryti sąrašą, ką nupirkti penktadienį, ir, savaime 
suprantama, paruošti poniai vakarienę. Kaip sakoma, nuodėmingie- 
siems ramybės nėr. 

Savo reikalus ji beveik visada atlikdavo tvarkingai. Aš kas tris 
valandas pakišdavau jai puodą, ir ji man pričiurindavo geruoju. Ir 
kone visuomet po pusiaudienio puode dar ir kepalėlis atsirasdavo. 

Tačiau ne ketvirtadieniais. 

Ne kiekvieną ketvirtadienį, bet ketvirtadieniais - tais, kai jai gal- 
voj prašviesėdavo, - aš jau žinodavau, kad be nemalonumų neapsi- 
eisiu - ir be nugaros dieglių iki pusiaunakčio. Į galą net anasinas-3 
nustojo gelbėjęs. Aš beveik visą gyvenimą buvau sveika kaip dar- 
binis arklys, o ir dabar taip pat, betgi šešiasdešimt penkeri yra še- 
šiasdešimt penkeri. Spėkos jau nebe tos. 

Tačiau ketvirtadieniais šeštą ryto puodą ištraukdavau tik vos ap- 
taškytą - čia vietoj pusės kaip įprastai! Ir devintą tas pat. O vidu- 
dienį vietoj šlapimo ir dar krovinio apskritai tuščia. Ir tuomet man 
paaiškėdavo, kas yra rengiama. O jau visai tiksliai žinodavau, jei ir 
trečiadienį po pusiaudienio ji į puodą nepakraudavo. 

Matau, matau, Endi, tave juokas ima, tad be reikalo nesiraukyk, 
o juokis, jei norisi. Man tuomet juokinga nebuvo, o dabar viskas 
praeity, ir tas, ką tu pagalvojai - gryniausia tiesa. Ta sena maita sa- 
vo šūdą it kokioj taupkasėj laikė ir paskui tarsi atsiimdavo procen- 
tus... tik susidoroti su jais tekdavo man, norėjau šito ar ne. 

Ketvirtadienį nuo pusiaudienio aš tą ir teveikdavau, kad nuolat 
lakstydavau į viršų, stengdamasi nutverti ją laiku, ir kartais netgi su- 
spėdavau. Bet ausimis, ne taip, kaip akimis, Vera niekada nesiskun- 
dė, ir žinodavo, kad siurbliuoti svetainės kilimo aš niekad nepati- 
kiu miesto mergiotėms. Ir vos tik užgirs, jog ten įsijungė siurblys, 

tučtuojau ims stenėti, na, ir pradės tas jos šūdinas įnašas duoti pro- 
centus. 

Paskui aš sugalvojau būdą, kaip ją pričiupti. Užrinku mergio- 
tėms, jog imuosi svetainės - užrinku, netgi jei esu jos valgomajame, 
greta, ir netgi siurblį įjungiu, o pati šast į laiptus, vieną koją užke- 
liu ant apatinės pakopos, o kita laikaus už turėklų stulpelio tarsi bė- 
gikė takelyje, visa susikaupusi ir tik telaukianti starto šūvio. 

Na, porą kartelių užbėgau per anksti. Be naudos. Tarsi tave už 
falstartą būtų iš bėgimo pašalinę. Įgriūti tenai reikėdavo vėliau, nei 
ji įjungdavo savo motorą, bet anksčiau, nei spėdavo trūktelti sver- 
tą ir išversti krovinį į savo gumines kelnes. Na, aš ir išsimiklinau. 
Ir jūs stengtumėtės, jei žinotumėt, kad, jei pavėluosite, jums teks 
vartyti senę, sveriančią šimtą devyniasdešimt svarų. Nelyginant su 
rankine granata terliotumeis, tik užtaisyta ne sprogmenimis, o šū- 
du. 

Įlekiu į miegamąjį, o ji guli savo ligoninės lovoj, veidas visas 
raudonas, lūpos perkreiptos, alkūnėmis į čiužinį remiasi, kumščius 
gniaužia ir pūkščia: “Annh/ Annnnnhhh! ANNNNNNNNNNHHH!!" 
Ir štai ką aš jums pasakysiu: iki pilnos laimės jai tetrūko poros mus- 
gaudžių, karančių nuo lubų, ir Sirso katalogo skreite. 

Nense, liaukis gi tu lūpas kandžiojusi - geriau, kaip sakoma, 
viską išleisti ir kęsti gėdą nei tvardytis ir kęsti skausmą. O apskri- 
tai čia, po teisybei, yra ir savotiška juokingoji pusė - kaip šūdui jos 
kinga, kai viskas jau praeity, o šitai kažką juk reiškia, tiesa? Kad ir 
kur dabar įklimpčiau, o su šūdinais Veros Donovan ketvirtadieniais 
man daugiau nebesikankint. 

Ji išgirsta mano žingsnius ir stačiai pasiunta. Na, nelyginant 
meška, kurios letena įstrigo drevėj su medumi. 

- Ką tu čia darai? - išdidžiai klausia ji - Vera visuomet pasipūs- 
davo, jei tik nutverdavai ją, krečiant kokią velniavą. Tarsi vis dar 
mokytųsi Vasare ar kažkokiame kitame išpuikėlių koledže, į kurį ją 
nusiuntė tėvai. - Šiandien valymo diena, Doloresa! Ir užsiimk savo 
darbu! Aš neskambinau, ir tu man nereikalinga! 

Bet manęs neįbauginsi. 

- Netgi labai reikalinga, - sakau. - Jūsų subinė skleidžia toli gra- 
žu ne Šanel Nr.5, ar ne? 

Kartais, kai atversdavau antklodę ir paklodę, ji stengdavosi su- 
duoti man per rankas. O pati spokso į mane, tarsi, jei tučtuojau neiš- 

eisiu, pavers mane akmeniu, o apatinę lūpą patempia - nelyginant 
mažylis, nenorintis eiti mokyklon. Na, bet manęs tokiais triukais ne- 
paimsi - Doloresos, Patricijos Kleiborn dukters. Paklodę nutraukiu, 
per tris sekundes nusmaukiu jai kelnes ir atrišu tarpukojin įkloto 
vystyklo raištelius - nesvarbu, tranko ji mane rankomis ar ne. Pa- 
prastai ji tučtuojau liaudavosi, nes įkliuvo, ir mudvi abi šitai žino- 
jom. O jos mašina buvo tokia nusidėvėjusi, kad, kartą pajudėjusi iš 
vietos, sustoti jau nebeįstengdavo. Tvarkingai pakišu po ja puodą, 
o kai išeinu, kad išties imčiausi svetainės valymo, ji keikiasi kaip 
jūreivis uoste - ir jokio Vasaro koledžo išsiauklėjimo nebelieka nė 
kvapo, galite manim patikėti. Nes ji žinojo pralaimėjusi, patikėkit, 
o pralaimėti Vera niekad nemėgo. Netgi štai visai į vaikystę sugrį- 
žo, tačiau likti kvaile - nieku gyvu. 

Štai taip viskas ir klojosi, ir aš jau nusprendžiau, jog laimėjau 
karą, o ne du ar tris mūšius. Tačiau paskubėjau džiaugtis. 

Na, atėjo valymo diena - šitai nutiko prieš pusantrų metų, - ir 
aš rengiuosi bėgti viršun ir vėl ją nutverti. Netgi tarytum pergalės 
skonį pajutau: visgi atpildas už tuos kartus, kai viršų paimdavo ji. 
Be to, apskaičiavau, kad, jei viskas vyks pagal ją, reikia laukti šū- 
do tornado. Visi požymiai buvo akivaizdūs, ir net pernelyg. Visų 
pirma jai ne šiaip giedri diena pasitaikė, o ištisa giedros savaitė - 
pirmadienį ji netgi paprašė, kad jai ant krėslo ranktūrių padėčiau 
lentą - dėlioti “Didžiojo laikrodžio" pasiansą, visai kaip anksčiau. 
O štai su išsikrovimu jai užėjo didžiulė sausra: nuo sekmadienio į 
aukų puodelį nieko neįdėjo. Štai aš ir tikėjausi, jog tą ketvirtadie- 
nį ji sumanė išdėti man ne tik visą savo lobį, bet dar ir Kalėdų pre- 
mijinius. 

Na, ištraukiu tą ketvirtadienį po pusiaudienio iš po jos puodą, 
o ten sausa, taigi ir sakau: 

- Vera, o gal mažumą pasistengtumėt, ką? 

- Ak, Doloresa, - sako ir žiūri į mane savo apsiblaususiomis 
žydromis akimis, na, stačiai angelėlis nuo eglutės. - Aš jau stengiau- 
si kaip įmanydama. Taip stipriai, jog net suskaudo. Veikiausiai man 
vidurių užkietėjimas. 

Ir aš su ja sutikau! 

- Taip, ko gero, šitaip ir yra, ir jeigu jūs netrukus neišsituštin- 
sit, teks sušerti jums visą dėželę laisvinančiųjų, kad išmuštume 
kamštį. 

- Man regis, viskas susitvarkys savaime, - sako ji ir šypsosi 
man. Tuo metu Vera jau beveik visiškai nebeturėjo dantų, o įdėti 
apatinį žandikaulį buvo galima tik tuomet, kai sėdėdavo - gulėda- 
ma ji galėjo užsikosėti, įtraukti žandikaulį į gerklę ir mirtinai už- 
springti. Ir jos veidas, kai šypsodavosi, buvo nelyginant gumbuota 
pliauska su skyle vidury. - Tu mane pažįsti, Doloresa, aš nemėgs- 
tu skubinti gamtos. 

- Kurgi ne, aš tave pažįstu, - bambu ir gręžiuosi į duris. 

- Ką pasakei, mieloji? - klausia ji taip saldžiai, jog nors cukraus 
arbaton nebedėk. 

- Pasakiau, jog negaliu stirksoti čia kiaurą dieną ir laukti, kol 
teiksitės atlikti savo reikalus, - atsakau. - Manęs laukia darbas. Šian- 
dien gi valymas, pati žinot. 

- Ak, nejaugi? - atsiliepia, tarsi nuo pat pirmos sekundės, vos 
tik pabudo, nebūtų prisiminusi, jog nūnai ketvirtadienis. - Na, tai tu 
eik, eik, Doloresa. Jeigu man prireiks puodo, aš tave pakviesiu. 

Pakviesi, kaipgi! - galvoju aš. Po penkių minučių, kai prisikrau- 
si! Bet aš šito nepasakiau, o nulipau žemyn. 

Iš virtuvinės spintos išsitraukiau siurblį, nusinešiau jį į svetai- 
nę, kyštelėjau šakutę į rozetę. Bet išsyk nepuoliau jungti, o kelias 
minutes šluosčiau skudurėliu. Jau buvau taip įsimiklinusi, jog rei- 
kiamu laiku savaime įspėdavau, ir telaukiau, kol kažkas man šnipš- 
tels: girdi, jau metas. 

O kai tik šnipštelėjo, aš suklykiau Sjuzei ir Šonai, kad pradedu 
siurbliuoti svetainę, ir dar taip garsiai, jog mane veikiausiai pusė 
gyvenvietės išgirdo drauge su našlaujančia karaliene viršuj. Įjun- 
giau “Kirbį"? ir nuskubėjau link laiptų. Ilgai nedelsiau - trisdešimt, 
na, keturiasdešimt sekundžių, kadangi apskaičiavau, jog tą dieną ji 
kybo ant plauko. Na, ir nukūriau aukštyn - per dvi pakopas, ir ką jūs 
sau manote? 

Ogi nie-ko! 

Nič-nie-ko! 

Išskyrus... 

Išskyrus tą, kaip jinai į mane žvi/gčiojo. Taip ramutėliai, saldu- 
tėliai. 

- Ar ką nors pamiršai, Doloresa? - Na, stačiai burkuoja! 

- Aha, - atsakau. - Pamiršau mesti šį darbą prieš penkerius me- 
tus. Liaukitės,Vera, gerai? 

- Ką liautis, mieloji? - klausia ir mosuoja blakstienomis, tarsi nė 
nenutuoktų, apie ką aš. 

- Pakaks išsisukinėti, štai ką noriu pasakyti. Klokit tiesiai - rei- 
kia jums puodo ar ne? 

- Nereikia, - pačiu atviriausiu balsu atsako jinai. - Aš gi tau jau 
sakiau! - Ir šypsosi man. Nieko daugiau nepasakė, o ir kuriems ga- 
lams. Jos veidas išdavė viską, ko reikėjo: “Aha, Doloresa, pakliu- 
vai! - bylojo jis. - Niekur tu nedingsi!"* 

Bet ji per anksti apsidžiaugė. Aš gi žinojau, kokį lobį savyje su- 
kaupė, ir žinojau, kas manęs laukia, jeigu spės pradėti anksčiau, nei 
aš puodą po ja pakišiu. Na, nusileidau laiptais, pastovėjau prie siur- 
blio, o po penkių minučių - vėl viršun. Tik šį kartą ji man nesišyp- 
sojo. Šį kartą ji gulėjo ant šono ir knarkė... tai yra man taip pasi- 
rodė. Ne, išties. Ji mane gudriai apmulkino, o jūs žinot priežodį: ap- 
gavai mane kartą - tau gėda, apgavai mane du kartus - man gėda. 

Kai nusileidau antrą kartą, tai iš tikrųjų išsiurbliavau svetainę. 
Paskui sudėjau “Kirbį" ir nuėjau jos patikrinti. O ji sėdi sau lovo- 
je, miegų kaip nebūta, antklodė nublokšta, guminės kelnės nuleis- 
tos iki pat jos storų sudribusių kelių, o vystyklas atrištas. Prikrovė? 
Taip, Viešpatie, patalas kupinas šūdo, ji visa šūdina, šūdas ant že- 
mės, ant krėslo, ant sienų. Net ant užuolaidų. Ne kitaip, ji sėmė jį 
rieškučiomis ir svaidė, na, kaip vaikai, pliuškendamiesi kūdroj, 
svaidosi dumblu. 

Viešpatie, kaip aš pasiutau! Stačiai spjaudytis norėjosi! 

- Na, Vera! - šaukiu. - Gaišena tu neraliuota! 

Aš jos nenužudžiau, Endi, nes jau tądien būčiau ją ir pribaigu- 
si, kai tik pamačiau visą tą mėšlą ir įkvėpiau tos smarvės! Su 
džiaugsmu būčiau ją pasmaugusi! O jinai įsistebeilijo į mane savo 
žuvies žvilgsniu, koks atsirasdavo, kai jai protas susidrumsdavo... 
betgi mačiau, kad akyse velniūkščiai taip ir šoka, ir čia jau buvo vi- 
siškai akivaizdu, kuri kurią nugalėjo šįsyk. Du kartus mane apmul- 
kino - man gėda. 

- Kas čia? - murma. - Brenda, ar čia tu, mieloji? Vėl karvės iš- 
sivaikščiojo? 

- Pati žinot, jog karvės čia nuo penkiasdešimt penktųjų per tris 
mylias neprisiartina! - klykiu ir puolu į kambarį. Ir be reikalo - vie- 
nu batu įlipau į š... ir vos nepargriuvau aukštielninka. Na, o tuomet, 

man regis, būčiau išties ją pribaigusi, neištvėrusi. Tą minutę buvau 
pasirengusi sėti ugnį ir pjauti sierą. 

- Aaaaaš... - tęsia nelyginant besmegenė varna, kokia ji būda- 
vo kitomis dienomis. - 4aaaš... nieko nematau, ir mano skrandis vi- 
siškai nedirba. Regis, man reikia kaka... Ar čia tu, Doloresa? 

- Žinoma, aš, o kas gi daugiau? Ū-ū-ū, sena pelėda, - šaukiu. 
- Su kokiu džiaugsmu tave nudobčiau! 

Man regis, Sjuzė Prolks ir Šona Vindhem jau laiptų apačioj gir- 
dėjo, ir, manding, tu su jomis jau šnektelėjai, ir jos ant manęs jau 
kilpą užmetė. Tu neatsakyk, Endi. Tavo veidas pats viską pasako. 

Vera mato, jog manęs neišdūrė... tai yra šį kartą, ir liovėsi ap- 
simetinėjusi, neva jai protas susidrumstė, ir pati įdūko, kad už sa- 
ve pakovotų. Gal aš ją mažumą ir įbauginau. Dabar atmenu, aš ir 
pati išsigandau... bet, Endi, kad būtum matęs tą miegamąjį! Nely- 
ginant pietų metas pragare. 

- Iš tavęs sulauksi, - pakeltu balsu rėžia jinai. - Tu išties nudob- 
si, bjaurybe neregėta, sena ragana! Nugalabysi mane, kaip savo vy- 
relį nugalabijai! 

- Ne, mem, - sakau. - Ir visai ne taip. Kai nuspręsiu užčiaupti 
nasrus jums, tai negaišiu laiko ir nevaizduosiu nelaimingo atsitiki- 
mo. Paprasčiausiai išmesiu tamstelę pro langą - ir baigtas kriukis, 
bus pasauly viena dvokiančia kale mažiau. 

Stvėriau ją per pilvą ir kad kilstelėjau - nelyginant kokia galiū- 
nė. O naktį man nugarą kad susuko, pasakysiu jums, jog rytą vos 
paėjau, šitaip man skaudėjo. Nusigavau į Meikjasą pas masažistą, 
ir jis kažin ką ten spustelėjo, kad man susyk palengvėjo, bet nuo tos 
dienos iš tiesų sveika aš jau nebesijaučiau. O štai aną minutę nie- 
ko nė nepastebėjau. Nutempiau ją nuo lovos, tarsi būtų tik skudu- 
rinė lėlė, o aš mergiūkštė, kuri gavo pylos, štai ir nusprendė išlieti 
įniršį. Tuomet ji pradėjo drebėti, o aš, vos tik supratau, kad ji iš tie- 
sų persigando, sugebėjau save pergalėti, tačiau meluoti neketinu: 
nuo jos baimės man išties pasidarė linksmiau. 

- Ū-ū-ju-jūū! - žviegia. - Ū-ū-ju-jūū! Nete-e-empk manęs prie 
lango! Ir galvoti nedrįsk išstumti mane pro langą, sakau tau! Pa- 
leisk! Doloresa, man skaaaauda, ū-ū-ju-jūū! PALEEEEISK.... 

- Prikąsk liežuvį! - sakau ir taip bloškiu ją į krėslą, kad, jei būtų 

šlykštybių pridirbai! Ir nepliurpk, kad nieko negali matyti! Netgi la- 
bai gali! Tai ir žiūrėk! 

- Labai apgailestauju, Doloresa, - sako. Ir ima šniurkščioti. O aš 
matau, kaip jos akyse tokie niekšingi žiburėliai žybsi. Tarsi žuvė- 
lės perregimam vandeny, kai atsiklaupi valtyje ant kelių ir žiūri į jas 
per bortą. 

- Labai apgailestauju, aš nenorėjau pridergti, tik padėti norė- 
jau. 

Ji visuomet taip sakydavo, kai tik apsišikdavo ir išsiterlioda- 
vo... Bet tokia kūryba Vera užsiėmė pirmąsyk. “Aš tik padėti no- 
rėjau, Doloresa!" Viešpatie Jėzau! 

- Sėdėk ir tylėk! - rėkiu. - Jei išties nenori sparčiai nusirist iki 
lango ir dar sparčiau nuskriet ant sodo akmenų, tai daryk, ką sakau. 

O tos mergiotės prie laiptų, žinoma, girdėjo kiekvieną mūsų žo- 
dį. Bet mane tuomet apėmė toks įsiūtis, jog ir galvoti apie jas pa- 
miršau. 

Na, jai pakako proto užsičiaupti, bet sėdi sau patenkinta it sly- 
va. O ko? Iškrėtė, ką norėjo, ir mūšio laimėtoja tapo ji - aiškiai pa- 
rodė, kaip saulutė auštant, jog karas toli gražu nesibaigė. Kur ten! 
Et, ėmiausi darbo - valiau, ploviau, tvarkiau. Ištisas dvi valandas 
prasiterliojau - ir galiausiai mano nugara jau visa gerkle “Ave Ma- 
rija" giedojo. 

Apie paklodes jums jau pasakojau, išklojau, kaip ten buvo, ir iš 
akių mačiau, jog šį tą supratote. O štai jos šlykštybes suprasti sun- 
kiau. Tai yra šūdas dar tiek to. Aš jį visą gyvenimą valiau, ir nie- 
ko, Dievui sielos neatidaviau. Žinia, kvepia ne rožėm, ir su juo at- 
sargiau reikia, nes labai užkrečiamas būna - kaip snargliai, šlapimas 
ar kraujas iš pjūvio, tačiau jis gi nusiplauna, suprantat? Kas turėjo 
reikalų su kūdikiais, tas žino: šūdas nusiplauna. Ir svarbiausia šlykš- 
tybė buvo visai ne jis. 

O jos niekšingumas. Viskas gudriai, iš pasalų. Išlaukė, ištaikė 
progą ir prikrovė, kiek tik įstengė. O kaip skubinosi! Žinojo, kad 
daug laiko jai neduosiu. Ji tą šunybę tyčia iškrėtė, suprantat? Vis- 
ką iš anksto apgalvojo, kiek tik leido aptemusios smegenys - štai 
kodėl mano širdis daužėsi it pašėlusi ir akys aptemo, kol aš jos pri- 
dergtą kambarį tvarkiau. Kol nuo lovos viską nutraukiau, kol sub- 
jaurotą čiužinio užvalkalą ir subjaurotas paklodes, ir subjaurotus už- 
valkalėlius į skalbyklą vilkau; kol grindis šveičiau ir sienas, ir langų 

stiklus; kol lovą perklojau, kol, dantis sukandusi, savo nugarą mal- 
džiau, kad ją apiplaučiau, švariais naktiniais marškiniais perreng- 
čiau ir iš krėslo vėl nugabenčiau į lovą (ji gi nė trupučio nepadėjo, 
o suglebo man ant rankų, nors aš puikiai žinojau, kad diena jai buvo 
gera ir ji galėtų padėti, jei tik panorėtų), kol grindis ploviau ir plo- 
viau jos prakeiktą krėslą, o jau čia reikėjo sukaupti visas jėgas, nes 
jį aplipusios išmatos spėjo visiškai išdžiūti - kol visą tą dariau, ma- 
no širdis daužėsi ir temo akys. O jinai gi viską suprato! 

Suprato ir džiaugėsi! 

Kai tą vakarą parėjau namo, išsyk išgėriau anasino-3, kad nu- 
garai palengvėtų, ir atsiguliau, susirietusi į kamuolėlį, nors nugarą 
skaudėjo dar labiau, ir verkiau, verkiau, verkiau. Tiesiog negalėjau 
sustoti. Dar niekad aš - na, nebent anuomet dėl Džo - nesijaučiau 
tokia sugniuždyta ir visiškai bejėgė. Ir dar tokia sumauta senė! 

Štai dar priežastis, kodėl ji buvo kalė - mėgo krėsti šlykštybes. 

Ką, ką, Frenkai? Ar ji pakartojo? 

Kvailas tu, ar ką? Žinoma, pakartojo. Kitą savaitę surengė tą 
patį, ir kitą, ir dar kitą. Žinia, nebe taip kaip pirmąjį sykį - iš dalies 
todėl, jog nesugebėjo sukaupti šitiek procentų, bet, visų svarbiau- 
sia, dėl to, jog aš jau nuolat budėjau. Kai ji pridergė antrą kartą, aš 
vėl atsiguliau ašarodama, o nugarą maudė taip, jog nedelsdama nu- 
sprendžiau - išeinu! O kas nutiks jai ir kas ją prižiūrės, man buvo 
nusispjaut - kad nori, lai sau dvesia badu savo pritriestoj lovoj! 

Taip ir užmigau žliumbdama, nes nuo minties, jog išeisiu, jog 
ji mane įveikė, man pasidarė visiškai bloga, o štai pabudau jau vi- 
sai žvali. Žinot, tiesą sako, neva smegenys neužmiegančios, nors 
pats žmogus ir miega, o vis mąstančios ir mąstančios, ir kartais 
joms šitai net geriau pavyksta, jei šeimininkas neapkrauna jų viso- 
kiausiais dieniniais niekais - ką ten dar reikia padaryti, ką pagaminti 
pietums, kada įjungti teliką - na, visokiais panašiais dalykais. Ne, 
čia teisybė: juk žvali aš pabudau dėl to, kad jau žinojau, kaip ji ma- 
ne apmulkina. Anksčiau nesumojau, nes vis labiau jos neįvertinda- 
vau. Aha, netgi aš, nors ir žinojau, kokia gudri ji būna. O kai vis- 
ką išsiaiškinau, išsyk supratau, kaip ją nutverti. 

Man net negera pasidarė, kai pagalvojau, jog siurbliuoti svetai- 
nės kilimą visgi teks mergiotėms - o nuo minties, kad valyti jį im- 
sis Šona Vindhem, visiškai sunegalavau. Juk žinai, Endi, kokia ji 
trenkta. Žinoma, visi Vindhemai trenkti, tik jinai bet kurį iš jų sep- 

tynis kartus perspjaus. Ir ne ji gi kalta: kraujyje kažkas ne taip. Tie- 
siog neįstengiau įsivaizduoti, kaip Šona šmirinėja po svetainę, o 
Veros krištolas ir visokiausi stikliniai niekučiai prašyte prašosi nu- 
braukiami ant grindų. 

Betgi privalėjau kažką daryti! Dusyk pakliuvau ir gėdą rijau, ta- 
čiau, laimė, dar turėjau Sjuzę. Jai irgi ne balete šokti, bet visus ki- 
tus metus kilimą siurbė jinai ir nė sykio nieko nenumetė. Gera mer- 
gaitė, Frenkai, ir net negaliu tau apsakyti, kaip nudžiugau, gavusi 
jos pranešimą apie vestuves, nors jaunikis ir ne iš salos. Kaip jie gy- 
vuoja? Ar ką nors žinai? 

Na, ir puiku. Stačiai nuostabu. Džiaugiuosi už ją. Manau, vai- 
kučių jiedu dar neturi? Dabar, man regis, žmonės laukia, kol ateis 
metas keliauti į senelių namus, ir tik tada... 

Taip, Endi! Taip, ketinu! Verčiau prisimink, kad aš čia su jumis 
apie savo gyvenimą šnekuosi - apie savo sumautą gyvenimą! Tad 
sėsk į savo krėslą, krauk kojas ant stalo ir nesitampyk! Jei šitaip 
spausi, žiūrėk, dar imsi ir patrūksi! 

Tai štai, Frenkai, perduok jai nuo manęs geriausius linkėjimus 
ir pridurk, jog devyniasdešimt pirmųjų vasarą ji išgelbėjo Dolore- 
sai Kleibom gyvybę. Gali jai viską nuodugniai iškloti apie ketvir- 
tadienių šūdkrioklius ir kaip aš su jais susidorojau. Joms tuomet aš 
beveik nieko neaiškinau, todėl ir težinojo, kad kariauju su jos ka- 
rališkąja didenybe. Dabar suprantu, man buvo gėda joms prisipažin- 
ti. Matyt, pralaimėti man patinka nelabiau nei Verai. 

Visa esmė buvo siurblio gaudesys, atmenat? Štai ką supratau, 
pabudusi tą rytą. Aš gi jums minėjau, kad ausimis ji nesiskundė ir 
iš siurblio gaudimo spręsdavo, ar aš iš tiesų valau svetainę, ar bu- 
džiu palei laiptus. Kai siurblys stovi vietoj, jis teskleidžia vieną gar- 
są, suprantat? Zūūū ir zūūū. O kai doroji kilimą, garsai du, ir jie tar- 
si bangomis kyla bei leidžiasi. UUOOP, kai stumi šepetį į priekį, ir 
zuup, kai trauki jį į save. UUOOP-zuup, UUO00OP-zuup. 

Liaukitės pakaušius krapštę, judu abu, verčiau pažiūrėkit, kaip 
šypsosi Nensė. Norint sužinoti, kiek laiko kuris nors iš jūsų siurblia- 
vo kilimus, pakanka kartelį dirstelti į jus. Jei išties manai, jog šitai 
svarbu, pamėgink pats. Išsyk ir išgirsi, tik, manding, Marija kris ne- 
gyva, jei ūmai įeis ir pamatys, kaip tu siurbi svetainės kilimą. 

Taigi tą rytą aš sumojau, kad ji daugiau nebelaukia, kol ims 
gausti siurblys, nes suprato, jog dabar iš to jokios naudos, ir ėmė 
klausytis, kad garsas sklistų bangomis - vadinasi, siurblys dirba iš 
tiesų. Ir ji delsė dergti, kol išgirs tas bangas - UUOOP-zuup. 

Aš stačiai krausčiausi iš proto, norėdama kuo greičiau patikrinti 
savo naująją mintį, bet negalėjau - kaip tik tuomet Verai pablogė- 
jo, ir ji gana ilgai atlikinėjo savo reikalus į puodą ar šlapinosi į vys- 
tyklą, jei nebeištverdavo. Netgi pabūgau, jog šį kartą ji daugiau ne- 
beatsitokės. Suprantu, jums atrodo keista, jei ją kur kas lengviau 
prižiūrėti, kai visiškai netekdavo nuovokos, bet kai žmogui šauna 
tokia gera mintis, baisiai norisi išmėgint, kaip ji veikia. Ir dar, ži- 
not, mano jausmai tai kalei buvo visokie - ne tik pasmaugt ją norė- 
jau. O ir kaipgi kitaip, jei pažinojau ją daugiau nei keturiasdešimt 
metų. Kartą ji numezgė man pledą, žinot - gerokai anksčiau, nei vi- 
sai sukriošo, ir jis dar tebeguli ant mano lovos ir šildo vasario nak- 
timis, kai vėjas įsisiautėja nenumaldomai. 

Na, tik po mėnesio - ar net pusantro - ji pradėjo pamažėle tai- 
sytis. Žiūrėjo “Spąstus" per mažą televizoriuką miegamajame ir kei- 
kė dalyvius, jei tie nežinojo, kas buvo prezidentas ispanų ir ameri- 
kiečių karo metais arba kas vaidino Melani “Vėjo nublokštuose“". Ir 
vėl užtraukė seną giesmelę, girdi, prieš Darbo Dieną ją gali aplan- 
kyti vaikai. Na, ir, savaime aišku, reikalavo, kad pasodinčiau ją į 
krėslą - o kaipgi kitaip! Juk ji turėjo įsitikinti, kad paklodes aš pri- 
segsiu šešiais segtukais, o ne keturiais. 

Ir štai atėjo ketvirtadienis. Vidudienį ištraukiau iš po jos puo- 
dą, o ten tuščia ir sausa kaip kvailio galvoj. “Aha, tu sena lape, - 
galvoju. - Štai dabar pažiūrėsim!“ Nusileidžiu ir kviečiu į svetainę 
Sjuzę Prolks. 

- Noriu, kad šiandien čia pasiurbtum tu, Sjuze, - sakau. 

- Gerai, ponia Kleiborn, - atsako. Jos abi mane, Endi, šitaip va- 
dino, ir beveik visi žmonės saloje taip pat. Aš niekad nė žodeliu ne- 
paprieštaravau - nei bažnyčioj, nei kur nors dar, tegul taip ir lieka. 
Gal jie mano, jog kada nors savo margo gyvenimo kely buvau iš- 
tekėjusi už kažkokio Kleibormo... O gal man tiesiog norisi tikėti, 
kad beveik visi jie pamiršo Džo, nors, man regis, netgi labai ne visi. 
Na, kad ir kaip ten būtų, visai nesvarbu, ar čia taip, ar kitaip. Ma- 
nau, aš turiu teisę tikėti tuo, kuo tikėti noriu. Ką bekalbėsi, o už 
šunsnukio ištekėjusi buvau aš, ne kas kitas. 

- Taigi aš neprieštarauju, - sako Sjuzė. - Tiktai ko jūs šnibžda- 
te? 

- Ne tavo reikalas, - atrėžiu. - Tik tu pati šitaip nestūgauk. Ir ne- 
sumanyk ką nors šičia sudaužyti, Sjuzena Ema Prolks. Tik pamė- 
gink! 

Na, ji išraudo, stačiai kaip gaisrininkų mašinos kėbulas, net juo- 
kinga pasidarė. 

- Iš kur jūs žinot, kad aš dar ir Ema vardu? 

- Tai jau žinau, - atsakau. - Aš Litl-Tole išgyvenau šimtą me- 
tų, ir to, ką žinau, bei tų, kuriuos pažįstu, nė nesuskaičiuosi. O tu 
tik mažiau alkūnėmis švaistykis prie baldų ir prie krištolinių misis 
Šventenybės vazų, ypač kai eisi atbula, ir gali daugiau niekuo ne- 
sirūpinti. 

- Būsiu labai atsargi, - pažadėjo jinai. 

Na, atidaviau jai “Kirbį", išėjau į holą, pridėjau prie burnos del- 
nus ir kad riktelsiu: 

- Sjuze, Šona! Dabar aš siurbsiu svetainę! 

Žinia, Sjuzė stovi visai greta, na, ir, galite manimi patikėti, jos 
veidas beregint virto klaustuku. O aš tik mostelėjau jai ranka: atseit 
imkis darbo, o į mane nekreipk dėmesio. Ji ir paklausė. 

Tada pirštų galais nutykinau prie laiptų ir sustingau savo vie- 
toje. Žinia, kvailystė, bet tokio azarto nejaučiau nuo pat tos dienos, 
kai tėvas mane pirmą kartą pasiėmė į medžioklę - tuomet man bu- 
vo dvylika. Na, lygiai toks pat jausmas: širdis daužosi ir taip dus- 
liai aidi visoje krūtinėje ir net kakle. Neskaitant neįkainojamo Ve- 
ros krištolo, svetainėje buvo galybė visokiausių keistų dalykėlių, bet 
aš nė neprisiminiau, jog Sjuzė Prolks sukiojasi ten tarp jų nelygi- 
nant dervišas. Galite patikėti? 

Prisiverčiau ramiai išstovėti tiek, kiek tik įstengiau ištverti - ma- 
nau, gal pusantros minutės. Ir kad šausiu viršun! O kai įlėkiau į jos 
miegamąjį, ji jau visa raudona, akys užmerktos, kumščiai sugniauž- 
ti, o ir dainelė sena: “Anhh!/ Anhhhh ANHHHHHHH!* Akis ji išsyk 
atmerkė, vos tik trinktelėjo durys. Gaila, kad neturėjau fotokame- 
ros - vaizdelis, nors mirk! 

- Doloresa, tučtuojau nešdinkis iš čia, - švokščia jinai. - Aš no- 
riu snustelti, o tu kas dvidešimt minučių įsiverži pas mane tarsi bu- 
lius pas karvę! 

- Ką gi, - sakau, - aš išeisiu, tik visų pirma pakišių jums šitą po- 

šiknį. Sprendžiant iš kvapelio, jūsų karščiavimasis vidurių užkietė- 
jimui išėjo į naudą. 

Vera daužė mane per rankas ir keikėsi - kai jai užeidavo, ji 
keikdavosi - padėk Dieve, o vos tik kas tars žodelį priešais, jai ir už- 
eina, bet aš nekreipiau dėmesio. Akimirksniu pakišau puodą, ir, 
kaip sakoma, viskas kuo sklandžiausiai išėjo laukan. O paskui aš 
pažvelgiau į ją, ji į mane, ir mudvi abi nutylėjome - juk viena kitą 
seniai pažinojom. 

“Na, ką, tu dvokianti subine, - kalbėjau akimis, - vėl su tavim 
atsiskaičiau, ir kaip tau šitai patinka?“ 

O ji man savomis atsako: “Nelabai, Doloresa, bet nieko: kartelį 
atsiskaitei, o paskui vėl liksi kvaile“. 

Tik nieko jai daugiau nebeišėjo. Žinia, pridergdavo, bet kad ši- 
taip, kaip jums pasakojau, šūdais užuolaidas taškytų, tai jau atleis- 
kite. Ir liko tas atvejis jos paskutiniuoju “valio!"* Ir dienų, kai jai 
galvoj prašviesėdavo, pasitaikydavo vis rečiau ir rečiau, be to, pra- 
giedruliai tęsėsi kur kas trumpiau. Mano skaudančiai nugarai šitai 
buvo į naudą, bet vis vien darėsi liūdna. Ji buvo prakeikta kalė, bet- 
gi aš prie jos pripratau, jei suprantate, ką noriu pasakyti. 

Frenkai, ar gali man įpilti dar vandenėlio? 

Dėkui. Nuo šnekėjimo perdžiūvo gerklė. O jeigu tu, Endi, nu- 
spręsi leisti savo buteliui pakvėpuoti grynu oru, aš niekam nepasa- 
kysiu. 

Ne? Iš tokių, kaip tu, nieko kita ir nesulauksi. 

Na, štai... apie ką čia aš? 

Žinau, žinau. Apie tai, kokia ji buvo. Na, o trečia priežastis, ko- 
dėl ponia Donovan buvo kalė, pati blogiausia iš visų. Ji buvo kalė, 
nes virto išsiilgusia sene, kuriai beliko tik numirti miegamajame, 
antrame aukšte, saloje, toli nuo vietų ir žmonių, kuriuos ji pažino- 
jo didžiąją savo gyvenimo dalį. Šitai jau savaime buvo blogai, o dar 
ji belaukdama neteko proto... ir kažin kas joje suprato, jog visa kita 
tarsi paplautas upės krantas, kuris visai netrukus nušliauš į vande- 
nį. 

Ji buvo vieniša, štai koks reikalas, ir štai šito aš negalėjau su- 
prasti - na, niekaip nesuvokiau, kodėl ji visą savo gyvenimą palei- 
do pavėjui ir visam laikui apsigyveno saloje. Nesupratau iki vakar- 
dienos. Be to, ji buvo įbauginta, o šitą aš netgi labai gerai supratau. 
Ir vis vien joje tūnojo tokia baisi, tokia klaiki jėga tarsi mirštančioj 

karalienėj, kuri laikosi įsitvėrusi karūnos ir paskutinėmis savo gy- 
venimo dienomis. Tarsi pats Dievas turėtų atlenkti jos pirštus po 
vieną. 

Pasitaikydavo jai gerų dienų ir blogų dienų... Aš jums jau pa- 
sakojau. O priepuoliai, kaip juos vadinu, ją visuomet ištikdavo tar- 
puose - kai ji po kelių giedrių dienų nirdavo į savaitę kitą ūkanos 
ir iš savaitės kitos, praleistos prieblandoj, grįždavo atgal į giedrias 
dienas. Tų perėjimų metu jos tarsi nebūdavo niekur... ir kažkas joje 
žinojo ir tai. Štai tuomet ir prasidėdavo haliucinacijos. 

Tai yra jei ten išties buvo haliucinacijos. Nors dabar jau nebe- 
su tokia tikra kaip anksčiau. Gal aš jums papasakosiu, o gal ir ne, 
pažiūrėsim, kaip jausiuos, kai ateis laikas. 

Manau, jos ne visuomet prasidėdavo sekmadienio dieną ar nak- 
timis. Ko gero, šitos man labiausiai įsiminė dėl tylos namuose, dėl 
to, kaip aš išsigąsdavau, kai ji pradėdavo klykti. Tarsi vasarokaitoj 
tave kas iš kibiro aplietų lediniu vandeniu. Ir kas kartą, kai tik ji im- 
davo klykti, man stačiai sustodavo širdis; kas kartą įeidavau į jos 
kambarį ir galvodavau, jog štai dabar ji mirs. O ko ji baiminosi, su- 
prasti neįstengiau. Tai yra žinojau, kas ją baugina, ir gana aiškiai 
supratau, ko ji bijo - bet ne kodėl. 

- Laidai! - kartais spiegdavo ji, kai įeidavau vidun. Pati gūžia- 
si patale, rankos prispaustos tarp krūtų, suvytusios lūpos virpa, o 
pati baltesnė už popierių, ir raukšlėmis po akimis rieda ašaros. - 
Laidai, Doloresa, neleisk laidų! - ir visada baksnoja į vieną vietą - 
į grindjuostę tolimajame kampe. 

Žinoma, ten nieko nebuvo, bet jai vis vien vaidenosi. Ji matė, 
kaip visi tie laidai išlenda iš sienų ir grindimis rangosi link jos 10- 
vos - tai yra aš taip manau. Na, o aš bėgte apačion, į virtuvę, stve- 
riu nuo lentynos kuo sunkesnį peilį ir juo nešina skubu atgalios. At- 
siklaupiu kampe - arba arčiau lovos, jei iš jos veido matyti, kad lai- 
dai jau gana toli nušliaužė - ir apsimetu kapojanti juos. O pati aš- 
menis nuleidžiu švelnutėliai, kad nesugadinčiau parketo, ir taip mo- 
suoju, kol ji apsiramina. 

O tada prieinu prie Veros ir nušluostau ašaras savo prikyšte ar 
popierine servetėle - ji visuomet po pagalve laikydavo tokių serve- 
tėlių atsargą, - paskui kartelį kitą pabučiuoju ir sakau: 

- Na, na, vaikuti, jų daugiau nebėra. Nukapojau visus tuos ne- 
lemtus laidus. Štai pati pažvelk. 

Ji pažvelgia (nors tuo metu, apie kurį jums pasakoju, pamatyti 
ji jau nieko nebegalėjo), dar paverkšlena, o paskui apkabina mane 
ir sako: 

- Ačiū, Doloresa, jau maniau, kad šį kartą jie tikrai mane pa- 
sieks. 

O kartais mane ūmai pavadina Brenda - Donovanai turėjo tokią 
ekonomę savo namuose Baltimorėj. O pasitaikydavo, kad ir Klari- 
sa. Šita buvo jos sesuo, ji mirė penkiasdešimt aštuntaisiais. 

O pasitaikydavo, užkopiu pas ją, o ji nuo lovos kone nušliaužusi 
ir šaukia, kad jos pagalvėje gyvatė. Ar antklodę ant galvos tempia 
ir klykia, jog į langus įdėti didinamieji stiklai ir saulė pro juos ją 
tuoj sudegins. Net prisiekinėja, kad jos plaukai jau treška. Nesvar- 
bu, lietus pliaupia ar tvyro rūkas, tirštesnis nei girtuoklio makaulėj, 
ji vis vien nepaliauja tvirtinusi, jog saulė supleškins ją gyvą. Tada 
aš užtraukiu visas užuolaidas, apglėbiu ją ir šitaip laikau, kol apsi- 
ramina. O kartais ir ilgiau, nes jinai kad ir nutyla, o aš jaučiu, jog 
kad jos odą apžiūrėčiau, ar nuo nudegimų neiššoko pūslės. Aš jai 
kartoju, kad jokių pūslių nė kvapo nėra, o ji ima ir užmiega sau. O 
kartais neužmiega, tik tarytum užsimiršta ir murma kažin ką, lyg 
kalbėtųsi su žmonėmis, kurių jau seniai nebėr. O kitą kartą praby- 
la prancūziškai - ir ne mūsų salos par/ey-voo, o iš tikrųjų. Ji ir jos 
vyras dievino Paryžių ir važinėjo tenai, kai tik galėjo, kartais su vai- 
kais, kartais vieni. Kai būdavo žvalesnė, imdavo pasakoti apie jį - 
kavines, naktinius klubus, galerijas, garlaiviukus Senoje, - o man 
patikdavo klausytis. Ji turėjo iškalbos dovaną, iš Veros šito neatim- 
si, ir kai ką nors apsakinėdavo, atrodydavo, tarsi regėtum viską savo 
akimis. 

Bet visų baisiausias dalykas - tas, kurio ji bijojo labiausiai, - bu- 
vo niekas kitas, kaip šiukšliniai triušiai. Na, žinot, tokie dulkių ir 
šiukšlių gniutulėliai, kurie susikaupia paloviuose, už durų ir kam- 
puose. Iš pažiūros panašūs į varnalėšas. Supratau, kad svarbiausia 
priežastis yra jie, net kai ji nieko nesakydavo, ir man beveik visuo- 
met pavykdavo ją nuraminti. Tačiau kodėl ji taip bijojo saujelės tų 
dulkinų šūdgabalių ir kuo jie jai rodėsi, aš nežinau, nors kartą man 
ir buvo dingtelėjusi viena mintis. Nesijuokit, tačiau ji mane aplan- 
kė sapne. 

Na, taip, laimė, šiukšliniai triušiai jai vaidenosi rečiau nei saulė 

už didinamojo stiklo, pūslėta oda ar laidai kampe. Bet jei jau regė- 
davo juos, žinodavau, jog man bus sunku. Taigi: šiukšliniai triu- 
šiai kad ir pačioj nakties aky, o aš miegu, ir mano kambario durys 
uždarytos, bet kai ji pradės staugti... Kai jai vaidendavosi kas ki- 
ta... 

Ką, vaikuti? 

O negi... 

Na, ne, tu savo mašinėlės arčiau manęs nestumk, jei reikia gar- 
siau, aš ir kalbėsiu garsiau. Apskritai tokios garsiakalbės bobos, 
kaip aš, dar paieškot reikėtų - Džo sakydavo, kad, kai aš namie, au- 
sis reikia užsikimšt vata. Bet nuo tų jos šiukšlinių triušių man da- 
rydavosi klaiku - štai kodėl aš, matyt, netgi dabar kuždėti ėmiau. 
Nors Vera mirė, jie man vis vien varo siaubą. Kartais aš ją barda- 
vau: “Na, kas per kvailystės, Vera? Ko čia prisigalvojote?“ Bet čia 
nebuvo kvailystės, tai yra jai, Verai. Man šitiek sykių vaidenosi, 
kaip ją ištinka galas - išgąsdins save mirtinai tais prakeiktais šiukš- 
liniais triušiais. Nors, geriau pagalvojus, ko gero, taip ir nutiko. 

O pasakyti norėjau štai ką: kai jai vaidendavosi kas kita - gy- 
vatė pagalvėje, saulė, laidai, - ji rėkdavo. O nuo šiukšlinių triušių 
Vera klykė. Netgi be žodžių. Tik klyksmai, tokie tęsiami, tarsi į širdį 
kas ledo kubelių prižertų. 

Bėgu tenai, o ji plaukus raunasi ar veidą nagais drasko, na, ra- 
ganų ragana. Akys išsprogusios nelyginant du išleisti kiaušiniai, ir 
būtinai į kampą spokso, ne į vieną, tai į kitą. 

Kartais įstengia išspausti: “Šiukšliniai triušiai, Doloresa! O, 
Viešpatie, šiukšliniai triušiai!" O kitąsyk tik rauda ir švokščia. Pri- 
glaus sekundėlei delnus prie akių, tučtuojau vėl juos patraukia. Tar- 
si ir žiūrėti nebeturėtų jėgų, ir nežiūrėti taip pat. Ir vėl nagais vei- 
dą akėja. Nagus jai nukirpau - trumpiau nebegalima, ir vis vien nuo- 
lat susidraskydavo iki kraujo. O aš kiekvieną sykį stebiuosi neatsi- 
stebiu: kaipgi jos širdis ištveria tokį siaubą - jos metuose ir tokioj 
storybėj. 

Kartą ji nukrito nuo lovos... ir guli sau, o viena koja po lieme- 
niu persukta. Aš persigandau mirtinai. Įbėgu, o jinai ant grindų - 
kumščiais parketą daužo nelyginant išpaikintas vaikas, kai kas nors 
nutinka ne pagal jo norą, ir taip klykia, jog, maniau, tuoj pakils sto- 
gas. Per visus tuos metus, kiek pas ją dirbau, tąsyk pirmą kartą pa- 
skambinau daktarui Freno. Jis atvyko iš Džonsporto, atplaukė Ko- 

lio Vajoleto motorine valtim. Iškviečiau jį, nes pamaniau, kad Vera 
nusilaužė koją - toji atrodė taip nenatūraliai persukta - ir kad ją pri- 
baigs šokas. Bet paaiškėjo, kad koja liko sveika, net nežinau kaip, 
bet Freno pasakė, jog čia tik patempimas, o ji kitą dieną pabudo su 
aiškia galva ir nieko neprisiminė. Kai Vera daugmaž atsigaivelėjo, 
keletą kartų paklausiau apie šiukšlinius triušius, o ji tik žiūrėjo į 
mane, tarsi būčiau visai iškvaišusi. Nė nenutuokė, apie ką kalbu. 

Po dviejų ar trijų kartų sumečiau, ką daryti. Vos tik ji pradeda 
klykti, aš liuokt iš lovos ir per duris - jos durys trečios nuo manų- 
jų, o tarp mūsų skalbinių sandėlis. O nuo to karto, kai ji pradėjo 
klykti dėl šiukšlinių triušių, koridoriuje laikiau pastačiusi šluotą su 
semtuvėliu ant rankenos. Šitaip įgriūnu į jos kambarį, mosuodama 
šluota, na, nelyginant norėčiau sustabdyti traukinį, o pati irgi stau- 
giu (antraip nė pati savęs neišgirsčiau): “Aš juos tuoj, Vera! Aš juos 
tuoj!" 

Ir kad imsiu šluot tam kampe, į kurį jinai spokso, o paskui tik- 
rumo dėlei ir kituose. Kartais ji po šito apsiramindavo, bet dažniau- 
siai imdavo spiegti, kad triušiai po jos lova. Na, aš šlept keturpės- 
čia ir apsimetu, jog šluoju ir ten. Kartą ta sena kvaiša iš išgąsčio vos 
neužvirto ant manęs - prišliaužė prie pat krašto ir stengėsi dirstelti 
po lova. Teisingai, būtų mane sutrėškusi it musę. Tai bent būtų buvę 
juoko! 

Na, iššluoju visas kertes, kurių ji baiminasi, parodau jai tuščią 
semtuvėlį ir sakau: 

- Matai, vaikuti? Visus tuos Aišiss padarus iššlaviau. 

Ji iš pradžių dirsteli į semtuvėlį, paskui į mane, o pati visa dre- 
ba, o akys kupinos ašarų - nelyginant akmenėlių dugne, jei į upelį 
pažvelgtum iš viršaus, ir kužda: 

- Ak, Doloresa, jie tokie pi/ki! Tokie šlykštūs! Prašau išnešti 
juos! 

Einu, statau šluotą su semtuvėliu prie savo durų, kad būtų po 
ranka, kai vėl prireiks, o paskui grįžtu ir raminu ją kaip įmanyda- 
ma. Ir save taip pat. O jeigu jūs manote, kad man paguodos nerei- 
kėjo, tai pamėginkit pabusti vidury nakties visiškai vieni didžiulia- 
me sename name tarytum rūsyje, o lauke staugia vėjas ir viduje kly- 
kia pamišusi senė. Mano širdis daužėsi it garvežio ratai, net atsi- 
kvėpti buvo sunku... betgi negalėjau jai parodyti, kas man darosi, 

antraip ji būtų praradusi pasitikėjimą manimi, o ką mudvi būtume 
dariusios tuomet? 

Po tų priepuolių aš jai šukuodavau plaukus - šis procesas greit 
ją nuramindavo. Iš pradžių vaitoja, rauda, o kitą kartą tiesia rankas, 
apglėbia mane, veidu įsikniaubia man į pilvą. Nepamiršiu, kokie 
karšti visuomet būdavo jos skruostai ir kakta, kai ji imdavo kliedėt 
apie savo šiukšlinius triušius, o nutikdavo, kad mano marškinius 
ašarom permerkdavo kiaurai. Vargšė senė! Ką ir kalbėt, negi mes 
čia kuris suprantam, ką reiškia būti tokiam senam ir grumtis su ne- 
labuoju - net nežinant, su kokiu ir kodėl. 

Kitą kartą pusvalandį brūžuoju jai galvą šepečiu, ir jokios nau- 
dos. Spokso pro mane į kampą ir ūmai kad sukūkčios! Arba moja 
ranka į tamsą po lova, o paskui patraukia, tarsi kažkas ketintų jai 
įkąsti. Kelis sykius man pasirodė, neva ten kažkas šmižinėja, ir aš 
net prikandau lūpą, kad nesurikčiau. Žinoma, iš tiesų regėjau jos 
rankos šešėlį ir žinau šitai, tačiau ar suprantat, iki ko aš su ja pri- 
ėjau, a? Netgi aš, nors paprastai manęs neįbauginsi ir neperrėksi. 

Tais kartais, kai nieko daugiau nebelikdavo, aš įlįsdavau pas ją 
po antklode. Ji vieną ranką pakiša po manimi, apkabina, o galvą pa- 
deda ant mano krūtų likučių, aš irgi ją apglėbiu ir laikau, kol užmie- 
ga. O tuomet tylutėliai išslenku iš lovos - lėtai lėtai, kad jos nepa- 
žadinčiau, ir atgalios į savo kambarį. O pasitaikydavo atvejų, kai net 
nebeišeidavau. Retai, tačiau pasitaikydavo - kai ji mane savo kly- 
kimu pažadina vidury nakties ir aš užsnūstu su ja. 

Štai šitokią naktį man ir prisisapnavo šiukšliniai triušiai. Tik 
sapne aš buvau ne aš, o jinai ir gulėjau šitoje ligoninės lovoje to- 
kia riebi, jog be kitų pagalbos neįstengiau nė pasiversti, o tarp ko- 
jų man viskas liepsnoja nuo uždegimo, kuris niekad nepraeina, nes 
jai ten visuomet būdavo iššutę nuo nelaikymo. Kilimėlis su “Svei- 
ki atvykę" kiekvienam parazitui, kiekvienam mikrobui, galima sa- 
kyti, ir visada atsuktas, kur reikia. 

Ir štai, vadinasi, žiūriu aš į kampą ir regiu lyg galvą, nulipdytą 
iš dulkių bei šiukšlių. Jos akys ant kaktos, burna pravira ir kupina 
ilgų aštrių dulkinių dantų. Ir tuomet ji ima ristis, artintis link lovos, 
lėtai, labai lėtai, o kai vėl atsisuka veidu, akys žvelgia tiesiai į mane, 
ir regiu, jog ten Maiklas Donovanas, Veros vyras. O kai ji apsiver- 
čia antrą kartą, taigi žiūriu - mano vyras! Džo Sent-Džordžas, ir 
šypsenėlė tokia niekšinga, ir ilgi dulkiniai dantys tik kaukši. O kai 

galva persiverčia trečią kartą, veidas man visai nepažįstamas, užtai 
gyvas. Ir alkanas. Ir sėlina link manęs, norėdamas suryti. 

Aš taip krūptelėjau, kad net pabudau ir pati vos iš lovos neiš- 
virtau. Jau prašvito, ir saulės šviesa ant grindų krito dryžiais. Ve- 
ra dar miegojo. Man visą ranką apseiliojo, o aš neturiu jėgų pa- 
traukti. Drebu visa, šlapia šlaputėlė nuo prakaito, ir niekaip nega- 
liu patikėti, jog iš tikrųjų pabudau ir viskas gerai - na, žinot, kaip 
po košmaro būna. Ir sekundėlei man pasivaideno, kad ant grindų 
prie lovos guli ta šiukšlinė galva su didžiulėmis tuščiomis akimis ir 
ilgais dulkiniais dantimis. Štai iki ko nusiritau! Bet tuomet ji pra- 
dingo - grindys ir kampai švarūs kaip visada. Tik nuo to laiko vis 
galvoju, ar ne jinai man tą sapną atsiuntė, ir gal aš išvydau mažu- 
mėlę to siaubo, kurį klykdama regėdavo ji. Gal tiesiog pakabinau 
jos baimės lašelį ir paverčiau savu. Kaip manote, ar gyvenime iš- 
ties taip nutinka, ar tik nieko vertuose laikraštpalaikiuose, parduo- 
damuose bakalėjos parduotuvėj? Šito nežinau, užtai žinau, jog tas 
sapnas mane mirtinai išgąsdino. 

Na, bet tiek to. Pakaks ir tiek, jog čia trečioji priežastis, kodėl 
ji buvo kalė - jos klyksmai sekmadieniais ir nakties vidury. O vis 
vien gaila darėsi. Ir visas jos bjaurumas, jei pakapstytum gilėliau, 
irgi gailesčio prašėsi, nors šitai man netrukdė kartais paprasčiausiai 
sukąsti dantis, kad nenusukčiau jai galvos it ritės nuo verpstės, o ir 
kiekvienas, manim dėtas, jaustų tą patį, išskyrus nebent Šventąją 
Žaną, kad ją kur, Ark. Manau, kai Sjuzė su Šona išgirdo, kaip aš 
anądien grasinausi išmesti ją pro langą... arba kai kiti žmonės gir- 
dėdavo, kaip aš ją... arba kaip mudvi vieną kitą paskutiniais žo- 
džiais vanojam... na, tai jie veikiausiai įsivaizduodavo, jog aš, vos 
tik Vera numirs, užsiplėšiu sijoną ir ant jos kapo suskelsiu trepsiu- 
ką. Ir, manding, jie tau vakar ir šiandien šį tą apie mane papasako- 
jo - ne visi, bet kai kurie, a, Endi? Taigi tu neatsakyk, neatsakyk, 
už tave jau tavo snukis atsakė. Na, stačiai skelbimų lenta. Aš gi ži- 
nau, kaip žmonėms patinka liežuvauti. Jie apie mane su Vera iki va- 
liai pritauzijo, o jau apie mane ir Džo apskritai - nedaug, kol jis gy- 
vas buvo, ir kur kas daugiau po jo mirties. Mūsų kraštuose žmogus 
negali padaryti nieko įdomesnio, nei imti ir vieną sykį numirti! Negi 
tu nepastebėjai? 

Štai mes ir prisikapstėme iki Džo. 

Šios dalies ypač baiminausi, bet kuriems galams meluoti? Jau 

sakiau, kad nugalabijau jį, bet visų sunkiausia dar priešaky: kaip... 
ir kodėl... ir kada teko šitai padaryti. 

Šiandien aš daug mąsčiau apie Džo, Endi - tiesą sakant, apie jį 
kur kas daugiau negu apie Verą. Vis stengiausi prisiminti, kurių vel- 
nių už jo ištekėjau, čia viena. Iš pradžių - na, niekaip! Mane net 
siaubas apėmė - visai kaip Verą, kai jai gyvatė ant pagalvės vaiden- 
davosi. O paskui supratau, kur čia šuo pakastas: aš vis apie meilę 
galvojau, tarsi būčiau viena iš tų kvailiukių, kurias Vera samdyda- 
vo birželį, o paskui vidurvasarį atleisdavo, kadangi tos jos taisyk- 
lių nesilaikė. Aš vis apie meilę galvojau, o tos meilės tebuvo - ka- 
tino ašaros, netgi tada, keturiasdešimt penktaisiais, kai man suka- 
ko aštuoniolika, o jam devyniolika, ir pasaulis buvo naujas, ir vis- 
kas priešaky. 

Žinot, kokį vienintelį dalyką prisiminiau, kol šiandien šaldžiau 
subinę ant laiptelių ir vis apie meilę mintijau? Kad jo kakta buvo 
graži. Kai mudu mokėmės vidurinėj mokykloj, sėdėjau į šalį nuo jo 
- tas buvo per Antrą pasaulinį... Ir štai prisiminiau, kokia buvo jo 
kakta - glotni, be menkiausio spuogelio. Ant skruostų ir smakro tų 
spuogelių pasitaikė, o abipus nosies ir inkštirų, tačiau jo kakta bu- 
vo it marmurinė. Ir atmenu, kaip man norėjosi ją paliesti... na, sta- 
čiai svajojau paliesti, jei jau visą teisybę sakant - patikrinti, ar to- 
kia jau ji glotni. O kai jis pakvietė mane į mokyklos vakarą, išsyk 
sutikau ir visgi paglosčiau jo kaktą - ši buvo tokia lygi, kokia ir at- 
rodė, o plaukai nušukuoti nuo jos tokiomis gražiomis bangomis! O 
tamsoje glosčiau jam ir kaktą, ir plaukus, o orkestras “Seimseto" 
viešbučio salėj griežė “Mėnulio kokteilį"... Štai ką prisiminiau, ke- 
lias valandas sėdėdama ant nelemtų siūbuojančių pakopų ir virpė- 
dama vėjy, tad matot, kažkas visgi buvo... Žinoma, nepraėjo nė mė- 
nuo, ir aš jau ne tik jo kaktą, aš dar daug ką jo liečiau, ir va tada pa- 
dariau svarbiausią savo klaidą. 

Bet viena supraskite teisingai: aš gi nesakau, neva geriausius sa- 
vo gyvenimo metus praleidau su prakeiktu girtuokliu tik todėl, kad 
man patiko jo kakta, kai klasėj per septintą pamoką šviesa ant jos 
krisdavo įstrižai. Na jau ne. Stengiuosi jums paaiškinti, jog čia ir 
yra visa meilė, kokią įstengiau šiandien prisiminti, ir dėl to man 
skaudu. Sėdėjau nūnai ant pakopų prie Rytinio iškyšulio, galvojau 
apie prabėgusias dienas, sunku man buvo. Aš gi pirmą sykį susimąs- 
čiau, kad gal per pigiai parsidaviau - o gal taip nutiko todėl, jog ma- 

niau, neva tokiai, kaip aš, nieko daugiau, išskyrus patį pigiausią, ir 
nepriklauso. Žinot, pirmą kartą išdrįsau pagalvoti, kad nusipelniau 
daugiau meilės, nei Džo Sent-Džordžas sugebėjo kam nors suteik- 
ti (išskyrus nebent patį save). Gal jūs netikit, jog tokia sena maita, 
kaip aš, gali tikėti meile, bet iš tikrųjų aš vien tik ja ir tikiu. 

Bet visi šitie dalykai kone visiškai nesusiję su priežastimis, dėl 
kurių aš už jo ištekėjau. Įsidėmėkit. Mano pilve augo šešių savai- 
čių mergytė, kai pasakiau jam “taip" ir kad būsiu, kol mirtis mus iš- 
skirs. Čia jau atbulas nepasuksi, liūdna, tačiau bent prasmės yra. Vi- 
sos likusios priežastys buvo kvailos, o gyvenimas mane išmokė vie- 
no dalyko: kvailos priežastys - ir santuoka kvaila. 

Aš pavargau rietis su motina. 

Man įkyrėjo klausytis, kaip mane moko tėvas. 

Visos mano draugės ištekėjo ir įsitaisė savus namus - šitaip aš 
norėjau tapti suaugusi, kaip ir jos; įgriso būti kvaila mergiote. 

Jis pasakė, jog nori manęs, ir juo patikėjau. 

Jis pasakė, kad myli mane, patikėjau ir tuo... O kai jis šitaip pa- 
sakė ir paklausė, ar ir aš jam jaučiu tą patį, kažkaip grubu būtų buvę 
atsakyti “ne". 

Ir dar, atmenu, bijojau net pagalvoti, kas man bus, jeigu aš ne- 
sutiksiu. Kur tada dėtis, ką daryti, kas prižiūrės mano mažylį, kai 
aš dirbsiu... jei susirasiu darbą. 

Užrašyta visa šita, Nense, žinia, skamba kvailai, bet visų kvai- 
liausia štai kas: aš pažįstu bent dešimtį moteriškių, su kuriomis, 
mergiotė būdama, vaikščiojau mokyklon, ir už vyrų jos išsiskubi- 
no dėl tų pačių priežasčių, ir daugelis po šiai dienai velka savo naš- 
tą, ir kone visos gyvos viena viltim - ištempti, kol vyrelis atguls po 
velėna, o paskui visiems laikams išpurtyti jo alaus tvaiką iš paklo- 
džių. 

Penkiasdešimt antraisiais apie jo kaktą pamiršau ir galvoti, o 
penkiasdešimt šeštaisiais jis visiškai nebebuvo man reikalingas, ir, 
ko gero, tuo metu, kai Kenedis pakeitė Aiką, aš jo jau nekenčiau, 
bet nė minties neturėjau žudyti. Maniau, pasiliksiu su juo, nes vai- 
kams reikalingas tėvas - kuo ne priežastis? Mirk iš juoko! Bet čia 
gryniausia tiesa, galiu prisiekti. Ir dar dėl kai ko prisieksiu: jei Die- 
vas būtų leidęs man pakartoti, aš ir vėl būčiau jį nužudžiusi, ir te- 
gul po to kad ir pragaro kančios bei amžina pražūtis... o jų išvengti 
man turbūt nepavyks. 

Regis, Litl-Tole visi, išskyrus atvykėlius, žino, kad aš jį nudo- 
biau, ir veikiausiai įsivaizduoja žiną, už ką - už tai, kad jis parėjęs 
nesuvaldydavo rankų. Na, jam blogai baigėsi ne todėl, kad išliedavo 
įtūžį ant manęs, ir, pasakysiu atvirai, kad ir ką tuo metu galvojo sa- 
loje, paskutiniuosius trejus mūsų santuokos metus jis manęs nė pirš- 
tu nepalietė. Nuo šitos kvailystės jį atpratinau šešiasdešimtųjų pa- 
baigoj... o gal šešiasdešimt pirmųjų pradžioj. 

Tuo metu jis mane dažnokai talžydavo, taip, taip. Neneigsiu. Ir 
aš kentėjau - irgi neneigsiu. Pirmą kartą man smogė antrąją mūsų 
vedybų naktį. Sekmadieniui mudu išvykome į Bostoną - čia buvo 
mūsų medaus mėnuo - ir apsistojome “Parker-Hause". Ir beveik ne- 
kišom nosies laukan. Mes gi buvom tik kaimo pelyčių porelė, su- 
prantat? Ir bijojom pasiklysti. Džo pasakė, kad, tegul jį skradžiai, 
bet jis nešvaistys dvidešimt penkių dolerių, kuriuos mums pramo- 
goms padovanojo maniškiai, vien tam, kad taksi parvažiuotume iki 
viešbučio, nes paprasčiausiai pasiklydome. Viešpatie, na, ir kvailys 
gi jis buvo! Nors ir aš buvau neką protingesnė... tačiau viena savy- 
be Džo nuo manęs skyrėsi (ir aš tik džiaugiuosi!). Tas jo amžinas 
įtarumas. Jam vaidenosi, jog visi žmonės pasauly tik ir tegalvoja, 
kaip čia jį apmovus, štai kaip. Ir kai jis prisigerdavo, man dažnai 
šaudavo mintis, jog šitaip elgiasi todėl, kad galėtų sau parpti, už- 
merkęs abi akis. 

Bet šitai visai nesusiję su reikalu. O aš jums norėjau papasakoti, 
kaip šeštadienio vakarą mudu nusileidome į restoraną, gerai pava- 
karieniavome ir užkopėme į savo numerį. Džo ėjo koridoriumi, ir jį 
smarkokai traukė į dešinę, kaip dabar matau. Per vakarienę jis iš- 
maukė keturias ar penkias alaus skardines - neskaitant dešimties, 
kurias išsiurbė per dieną. Kai tik įėjom į numerį, sustojo ir įsiste- 
beilijo į mane, ir spoksojo taip ilgai, jog net paklausiau, ar jam kar- 
tais nesivaidena žali velniukai. 

- Ne, - sako jis. - Užtai aš mačiau, kaip restorane tas vaikinas 
spoksojo tau po suknele, Doloresa. Jo akys šokčiojo it ant spyruok- 
lių. - O tu gi žinojai, kad jis žiūri, a? 

Aš vos neatrėžiau kad, jei ten kampe būtų sėdėjęs Garis Kuperis 
su Rita Heivort, aš nė jų nebūčiau pastebėjusi, o paskui persigalvo- 
jau. Kam veltui gaišti laiką? Ginčytis su Džo, kai jis girtas, nebu- 
vo jokios prasmės. Nebuvau akla už jo tekėdama, ir nenoriu prieš 
jus apsimetinėti. 

- Jei kažkoks vaikinas spoksojo man po suknele, Džo, kodėl tu 
prie jo nepriėjai ir nepaprašei, kad užsimerktų? - paklausiau. Pa- 
klausiau juokais - gal norėjau jį išblaškyti, jau nebeprisimenu, bet 
jis viską priėmė rimtai. Šitą aš a/menu. Apskritai Džo buvo ne iš tų, 
kurie supranta juokus, pasakysiu tiesiai, humoro jausmo jis neturėjo 
nė už grašį. Bet, kai su juo susirašiau, šito dar nežinojau. Tuomet 
man rodėsi, jog humoro jausmas - nelyginant nosis ar ausys, vienų 
vienoks, kitų kitoks, bet jį turi visi. 

Tuomet jis mane pastvėrė, parvertė sau ant kelio ir prilupo ba- 
tu. 

- Įsidėmėk, Doloresa, įsidėmėk iki savo gyvenimo galo, kad nie- 
kas, išskyrus mane, nežinotų, kokios spalvos tavo apatiniai, - pasakė 
jis. - Girdėjai? Kad niekas, išskyrus mane! 

O aš iš kvailumo pagalvojau, kad čia tarsi meilės žaidimas - kad 
jis apsimetinėja, neva pavydi, norėdamas man įsiteikti. Štai kokia 
buvau kvaila. Pavydas buvo kuo tikriausias, bet su meile jis netu- 
rėjo nieko bendra. Šitaip šuo deda leteną ant kaulo ir urzgia, jei pa- 
mėginsi artintis. Tada aš dar nesupratau, na, ir atleidau jam. O ir vė- 
liau atleisdavau, kadangi maniau, jog tam ir santuoka, kad vyras 
žmoną retsykiais apkumščiuotų, nors čia ir nėra pati maloniausia jos 
dalis. Na, taip, plauti unitazus irgi nelabai malonu, tačiau su jais ter- 
liojasi kone visos moterys, vos spėjusios vestuvines sukneles ir šy- 
dus užkelti į palėpę. Teisingai, Nense? 

Mano pačios tėvas kartais aptalžydavo mamą, ir gal dėl to man 
dingojosi, neva taip ir dera - tereikia pakentėti, ir viskas. Tėvą aš 
labai mylėjau, ir jiedu kits kitą labai mylėjo, bet jei kas nutikdavo 
ne pagal jo valią, netrukdavo paleisti į darbą rankas. 

Štai kartą atmenu... Tada man buvo devyneri, o gal ir aštuone- 
ri... Žodžiu, tėvas grįžo iš šienapjūtės - jie pjovė Džordžo Ričard- 
so lanką prie Vakarinio iškyšulio, - o mama vakarienės dar nepatie- 
kusi. Jau nebeprisimenu, kodėl ji užtruko, užtai aiškiai atmenu vis- 
ką, kas nutiko, kai jis įėjo į namus. Tėvas avėjo šlepetėmis: batus 
ir kojines paliko anapus slenksčio - į juos prikrito galybė dyglių, - 
o veidas ir pečiai raudonai įdegę. Plaukai prilipę prie smilkinių, ir 
kakta tokia prakaituota, jog prie raukšlių prikibo šieno gniužulas. 
Jis buvo įsikarščiavęs, pavargęs ir piktas. 

Įeina į virtuvę, o ant stalo tik stiklinis ąsotis su gėlėmis. Atsi- 
gręžia į mamą ir klausia: “O kur mano vakarienė, kvaiša?“ Jinai jau 

žiojosi, bet pasakyti nespėjo nieko: tėvas priglaudė delną jai prie 
veido ir nusviedė į kampą. Aš stovėjau tarpdury ir viską mačiau. O 
jis priekin žengia, stačiai į mane - galvą nuleidęs, plaukai užkritę 
ant akių. Kas kartą, kai matau - vyriškis štai šitaip namo pargrįžta, 
išvargęs po sunkios dienos, su pietų bidonėliu rankoje, išsyk prisi- 
menu tėvą. Na, aš persigandau ir norėjau sprukti į šalį: o jei tėvas 
ir mane į kampą švystels? Tik kojos manęs nebeklausė. Bet jis nie- 
ko panašaus nepadarė, tik nutvėrė mane savo šiltomis pūslėtomis 
rankomis, patraukė ir išėjo lauk. Atsisėdo ant kaladės, rankas pasi- 
dėjo ant kelių ir nuleido galvą, tarsi apžiūrinėtų jas. Vištos taip ir 
purptelėjo į visas puses, bet paskui sugrįžo ir ėmė lesioti prie pat jo 
kojų. Pamaniau, jog taip jas paspirs, kad tik plunksnos pasklis, bet 
jis jų net nepalietė. 

O aš atsigrįžau į mamą. Šioji tebetūnojo kampe. Užsimetė ant 
veido indų pašluostę ir rauda po ja, o rankos ant krūtinės sukryžiuo- 
tos. Štai šį vaizdą įsiminiau visų aiškiausiai, nors ir nežinau, kodėl 
- kaip jos rankos ant krūtinės buvo sudėtos. Priėjau prie mamos, ap- 
kabinau, o ji pajuto, kaip mano rankutės apsivijo jos pilvą, ir taip 
pat mane apglėbė. O paskui nusiėmė nuo veido pašluostę, nusibrau- 
kė ja akis, ir liepė nueiti paklausti tėvo, ko jis nori - stiklinės šalto 
limonado ar alaus. 

“Tik nepamiršk jam pasakyti, - sako, - jog alaus beliko du bu- 
teliai. Jeigu jam norisi daugiau, lai nueina į parduotuvę arba apskri- 
tai nepradeda". 

Aš išėjau į kiemą ir pasakiau jam, o jis atsakė, kad alaus nenori, 
o štai stiklinė limonado būtų ne pro šalį. Nukūriau limonado. O ma- 
ma jau gamino vakarienę. Jos veidas išpurto nuo ašarų, tačiau ji 
niūniavo, o nakčia jiedu tratino lovą, kaip ir kiekvieną naktį. O apie 
tai, kas nutiko, daugiau nė žodelio. Tuomet tokie dalykai buvo va- 
dinami “naminiu mokymu" ir buvo vyro pareiga, o aš, jei vėliau ir 
prisimindavau, tai paprasčiausiai galvodavau, jog, ko gero, mamai 
šito reikėjo, antraip tėvas nė už ką nebūtų taip elgęsis. 

Dar kelis kartus mačiau, kaip jis ją mokė, bet aną įsiminiau 
ypač. Ir niekad neregėjau, kad tėvas muštų motiną kumščiu, kaip 
kad retsykiais darydavo Džo, tačiau kartą nučaižė ją per kojas šla- 
pia burės atraiža, ir skausmas, ko gero, buvo neišpasakytas. Ant ko- 
jų liko raudoni dryžiai, pranykę tik į vakarą. 

Dabar apie naminį mokymą niekas daugiau nebekalba, šitas po- 

sakis liko visai nebevartojamas - taip jam ir reikia! Betgi aš augau 
įsitikinusi, jog vyro pareiga - grąžinti moterį ar vaiką į tiesų ir siau- 
rą kelią, vos tik anie iš jo iškrypsta. Tik, nors ir išaugau su tokia 
mintim, nemanykit, jog maniau ją esant teisingą - taip lengvai aš ne- 
užkimbu. Žinojau, kad vyras, mušantis moterį, galvoja ne apie mo- 
kymą... ir vis dėlto labai ilgai taikiausi ir kentėjau, kai Džo man 
kailį karšdavo. Manau, buvau pernelyg pavargusi nuo namų ūkio, 
nuo tvarkymosi vasarotojų namuose, nuo vaikų auginimo ir Džo 
skandalų su kaimynais glaistymo, kad būčiau įstengusi eikvoti jė- 
gas dar ir šitam. 

Būti Džo žmona... et, subinėn! O ir kas yra šeimyninis gyveni- 
mas? Ko gero, visiems skirtingai, tačiau turbūt nėr santuokos, ku- 
ri iš vidaus būtų tokia, kokia rodosi iš išorės, galite manimi patikėti. 
Ką žmonės regi iš šalies ir kas yra iš tiesų - čia nelyginant du toli- 
mi giminaičiai. Kartais darosi klaiku, o kartais juokinga, bet visų 
dažniausiai, kaip ir paprastai gyvenime, ir klaiku, ir juokinga. 

Antai žmonės mano: Džo buvo alkoholikas ir prisigėręs mušda- 
vo mane, 0 gal ir vaikus. Jie mano, kad kartą jis persistengė ir aš nu- 
lydėjau jį į aną pasaulį. Taip, teisybė, Džo gėrė ir kartais vykdavo 
į Džonsportą, į anoniminių alkoholikų susirinkimus, tačiau šiaip bu- 
vo toks pat alkoholikas, kaip ir aš. Kas keturis ar penkis mėnesius 
jis užsikabindavo, dažniausiai su tokiom padugnėm, kaip Rikas Ti- 
bodo arba Stivis Bruksas - štai šitie buvo tikri alkoholikai, - o pas- 
kui svaigalų nė nepaliesdavo, neskaitant gurkšnelio kito, kai vaka- 
re sugrįždavo namo. Gurkšnelis kitas, ir viskas - kai turėdavo bu- 
telį, mėgdavo ištęsti malonumą kuo ilgiau. Tikri girtuokliai, kuriuos 
pažinojau, gavę butelį, tučtuojau jį išlakdavo, kad ir kas jame teliūš- 
kuodavosi - “Džimas Bimas", “Old Djukas“ ar per vatą perkoštas 
antifrizas. Tikras nusilakėlis visada tegalvoja viena: pribaigti butelį 
rankoj ir, jei išdegs, sumedžioti dar vieną kokioj pakrūmėj. 

Ne, alkoholikas jis nebuvo, tačiau Džo norėjo, kad žmonės taip 
manytų - neva jis toks buvęs. Šitaip lengviau rasdavo darbo. Ypač 
vasarą. Pažiūra į anoniminius alkoholikus per tuos metus pasikei- 
tė - žinau, dabar apie juos kur kas daugiau šnekama, - bet vienas da- 
lykas lieka po senovei: žmonės visada stengiasi pagelbėti tam, ku- 
ris tauškia, jog kaip įmanydamas padeda pats sau, stengiasi supra- 
kaitavęs. Džo ištisus metus nė lašo į burną neimdavo - tai yra žmo- 
nėse, ir Džonsporte jo garbei surengė vakarą - padovanojo jam tortą 

ir medalį, štai kaip! Na, ir kai vasarą eidavo pasisamdyti vasaroto- 
jams, išsyk pasigirdavo esąs pasitaisęs alkoholikas. “Jei manęs dėl 
to nenusamdysite, - kalbėjo jis, - aš neįsižeisiu, tačiau neprisipažinti 
negaliu. Daugiau nei metus vaikštau į “Anoniminių alkoholikų" 
Draugijos susirinkimus, o ten mus moko, kad be garbingumo nebū- 
na ir blaivumo“. 

Ir tada ištraukia savo auksinį medalioną už blaivybės metus, pa- 
teikia jiems, o pats išrodo kaip koks primuštas šunėkas. Man regis, 
kai kas net ašarą nubraukdavo, kai Džo apsakinėdavo, kaip jis kas 
dieną su savimi kovoja ir nepasiduoda, ir Dieve ieško atramos kas- 
kart, kai tik jį prie svaigalų patraukia... o jo pasiklausius, tai šitaip 
nutinka kas keturias valandas. Paprastai žmonės išsyk jį priimdavo 
ir, ko gero, mokėdavo penkiasdešimt centų, o gal ir visu doleriu per 
valandą daugiau, nei buvo ketinę. Atrodytų, jog po Darbo Dienos 
praryti šį jauką nebebus kam, tačiau jį kas kartą netgi čia, saloje, 
prarydavo žmonės, kurie regėjo Džo kiekvieną dieną ir tikrai galėjo 
susigaudyti, kas ir kaip. 

O tiesa ta, kad Džo, kai mane mušdavo, kone visuomet būdavo 
blaivus blaivutėlis. Prisiliuobęs jis apskritai manęs nepastebėdavo, 
nei taip, nei kitaip. Paskui - regis, šešiasdešimtaisiais, o gal šešias- 
dešimt pirmaisiais, - pareina jis kartą vakare namo - padėjo Čarliui 
Dispenzeriui valtį į krantą ištraukti. Pasilenkė prie šaldytuvo išsi- 
traukti “kokos"' butelio, o aš žiūriu - jo kelnės per užpakalį perply- 
šusios. Na, ir nusijuokiau. Negalėjau susilaikyti. Jisai nieko nepa- 
sakė, o kai priėjau prie viryklės pasižiūrėti, kaip ten vakarienei ver- 
da kopūstai - atmenu, tikrai buvo vakaras! - jis išsitraukė iš krep- 
šio klevinę pliauską ir kad šnios man per nugaros apačią!.. Na, ir 
skausmas gi buvo! Jeigu jus kada nors mušė per kepenis, tuomet su- 
prasit koks. Kepenys išsyk tokios mažutės pasidaro, karštos ir sun- 
kutėlės, tarytum tuoj tuoj nutrūks nuo kabliuko, ant kurio jos ten pa- 
kabintos, ir pliumptels žemyn nelyginant švininis šratas į kibirą su 
vandeniu. 

Nuklibikščiavau iki stalo ir susmukau ant kėdės. Jei iki kėdės 
būtų likęs dar vienas žingsnis, būčiau sukniubusi ant grindų. Sėdžiu 
ir laukiu, kol skausmas nutyks. Nė neriktelėjau, kad vaikų neišgąs- 
dinčiau, tik ašaros sruvo upeliais. Na, negalėjau jų sulaikyti, ir baig- 
ta. Čia buvo skausmo ašaros, o jų nesulaikyt nei vardan to, nei var- 
dan kito. 

- Nedrįsk daugiau iš manęs juoktis, kale! - sako Džo. Sviedė 
pliauską atgal į krepšį ir įsitaisė sau skaityti “American". - Laikas 
būtų per dešimtį metų įsikalti sau į makaulę. 

Atsikelti nuo kėdės įstengiau tik po dvidešimties minučių. Te- 
ko pasikviesti Seleną, kad toji puodą nuo viryklės nukeltų, nors iki 
viryklės nė penkių žingsnių nebuvo. 

- Mamyte, - klausia, - o kodėl tu pati negali? Mudu su Džojum 
filmukus žiūrim. 

- Ilsiuosi, - atsakiau jai. 

- Taigi, taigi! - iš už laikraščio atsiliepia Džo. - Ji tiek liežuviu 
primalė, kad atsikvėpti nebegali! - Ir nusikvatojo. 

Tas juokas viską ir išsprendė. Aš tučtuojau sau prisiekiau, jog 
daugiau jis manęs nepalies arba brangiai sumokės. 

Pavakarieniavom, kaip įprasta; o paskui, kaip įprasta po vaka- 
rienės, pažiūrėjom televizorių - aš ir vyresnieji ant sofos, o Mažy- 
lis Pitas ant tėvo kelių didžiajame krėsle. Pitas, kaip paprastai, pusę 
aštuntos prie televizoriaus ir užsnūdo, tad Džo nunešė jį į lovą. Po 
valandos nusiunčiau miegoti Džo jaunesnįjį, o Selena išėjo devin- 
tą. Aš paprastai guldavau dešimtą, o Džo sėdėdavo iki pusiaunak- 
čio - žiūrėdavo programą, snūduriuodavo, vartydavo laikraštį ir 
krapštydavo nosį. Taigi matai, Frenkai, tau lyg ir nėra ko gėdytis: 
kai kurie ir suaugę šio įpročio nemeta. 

Bet tą vakarą savo valandą miegoti nenuėjau, o likau sėdėti su 
Džo. Nugaros skausmas mažumą atlėgo. Ir galėjau padaryti, ką bu- 
vau sumaniusi. Gal aš ir bijojau, dabar nebeprisimenu. Vis laukiau, 
kad jis užsnūstų. Ir sulaukiau. 

Tada atsistojau, nuėjau į virtuvę ir paėmiau nuo stalo grietinė- 
lės ąsotėlį. Specialiai nesirinkau, ant stalo jis liko tik todėl, jog tą 
vakarą buvo Džo jaunesniojo eilė nukraustyti indus, na, šis ir pamir- 
šo padėti ąsotėlį į šaldytuvą. Džo Jaunesnysis visada ką nors pa- 
miršdavo: padėti ąsotėlį, uždengti sviestinę, suvynioti duoną, kad 
viršutinis gabalas iki ryto nesužiedėtų, - ir dabar, kai žiūriu televi- 
zijos naujienas, klausausi, kaip jis sako kalbą ar duoda interviu, 
nuolatos šitai prisimenu... ir vis galvoju, ką pasakytų demokratai, 
jei sužinotų, kad Meino valstijos daugumos lyderis senate, būdamas 
vienuolikos, nemokėjo kaip reikiant nukraustyti virtuvės stalo. Bet 
aš juo vis vien didžiuojuosi, įsidėmėkite. Aš juo didžiuojuosi, nors 
jis ir prakeiktas demokratas! 

Na, o tą kartą jis pamiršo padėti būtent tą daiktą, kurio man rei- 
kėjo. Mažas, sunkus ir kaip tik mano rankai. Priėjau prie malkų ir 
paėmiau kirvuką, kuris pas mus gulėdavo ant lentynos po pliaus- 
kom. Paskui grįžau į svetainę, kur drybsojo Džo. Ąsotėlį sugniau- 
žiau dešinėje rankoje, atsivėdėjau ir smogiau į skruostikaulį. Ąso- 
tėlis subyrėjo į šipulius. 

Na, žinoma, jis išsyk pabudo, Endi. Kad būtum jį girdėjęs! Ėmė 
rėkti? Dieve Tėve ir sūneli Jėzau! Riaumojo it bulius, kuriam ka- 
bolus vartais prižnybė. Akis išsprogino, ranką prie ausies spaudžia, 
o tarp pirštų kraujas varva. Visas skruostas baltuose pursluose, ir ta 
plaušinė, kurią jis titulavo žandenomis, taip pat. 

- Žinai ką, Džo, - sakau. - Mano nuovargį kaip ranka nuėmė. 

Tuomet išgirstu, kaip Selena iš patalo pašoko, bet atsigręžti bi- 
jau. Tuoj pat įkliūčiau - kai norėdavo, jis būdavo greitas it gyvatė. 
Kirvuką laikiau kairėje rankoje, nuleidusi taip, kad jis būtų kone pa- 
slėptas po prikyšte. Ir kai Džo panoro pakilti iš krėslo, aš kirvuką 
kilstelėjau ir jam parodžiau. 

- Jei nenori, kad jis tavo galvoj įstrigtų, Džo, tai verčiau sėsk, 
- sakau. 

Sekundę man vaidenosi, kad jis visgi nusprendė atsistoti. Tada 
jam būtų buvęs galas, aš gi nejuokavau. Ir vyrelis suprato - taip ir 
sustingo, per penketą colių pakėlęs subinę virš krėslo. 

- Mama? - iš savo kambario tarpdurio šaukia Selena. 

- Gulk, gulk, vaikuti, - sakau, o pati akių nuo Džo nenuleidžiu. 
- Mudviem su tavo tėvu truputį pasišnekėti reikia. 

- Nieko nenutiko? 

- Nieko, - atsakau. - Juk teisybė, Džo? 

- Aha, - sako. - Viskas gerai. 

Išgirdau, kaip Selena žengė kelis žingsniukus atgal, bet jos du- 
rys užsitrenkė neišsyk - gal po dešimties ar penkiolikos sekundžių. 
Bet žinojau, kad mergaitė ten stovi ir žiūri į mus. Džo taip ir apmirė 
- viena ranka remiasi į ranktūrį, o subinė kybo virš sėdynės. Tada 
girdim - jos durys užsitrenkė, ir Džo veikiausiai sumojo, kaip kvai- 
lai atrodo - nesėdi ir nestovi, antra ranka prie ausies prispausta, o 
per žandą varva grietinėlė. 

Tada jis atsisėdo ir ranką nuo ausies patraukė. O šioji visa kru- 
vina ir ausis taip pat - tačiau ranka neištino, o ausis jau suspėjo. 

- Kale! Tu dar atsiimsi! - sako jis. 

- Atsiimsiu? - atsakau. - Tu įsidėmėk vieną dalyką, Džo Sent- 
-Džordžai: viską, ką gausiu, aš tau grąžinsiu dvigubai. 

O jis vaiposi, tarsi netikėtų tuo, ką girdi. 

- Na, vadinasi, tokiu atveju man teks tave užmušti, a? 

Jis dar nespėjo pabaigti, o aš jam kirvuką tiesiu. Prieš akimir- 
ką net neketinau. Bet vos tik išvydau kirvuką jo rankoj, išsyk supra- 
tau - nieko daugiau padaryti aš negalėjau. 

- Pirmyn, - sakau. - Tik pasistenk vienu smūgiu, kad nesikan- 
kinčiau. 

Jis pasižiūrėjo į mane, paskui į kirvuką, o tada vėl į mane. Iš- 
pūtė akis - stačiai juokas, jei viskas nebūtų taip rimta. 

- O kai baigsi, pasišildyk puodą ir pavakarieniauk dar kartelį, - 
sakau jam. - Kimšk iki soties, nes netrukus atsidursi kalėjime, o aš 
nesu girdėjusi, jog kalėjime naminiu maistu šertų. Manyčiau, pra- 
džiai tave išsiųs į Belfastą. Ko gero, suras oranžinį tavo dydžio kos- 
tiumą. 

- Užsičiaupk, skyle, - sako jis. 

Kaipgi, sulauksi! 

- O paskui, - tęsiu, - veikiausiai atsidursi Šošenke, ir aš tvirtai 
žinau, jog karšto maisto ten nebūna. Ir penktadieniais tavęs neišleis, 
kad vakare galėtum palošti pokerį su savo alaus pripampusiais drau- 
geliais. Prašau tik vieno - nedelsk ir pasistenk, kad vaikai tavo dar- 
bo nepamatytų, kai baigsi. 

Ir tada užsimerkiau. Buvau beveik tikra, kad jis šito nepadarys, 
tačiau iš “beveik" maža džiaugsmo, kai kalbama apie tavo gyvybę. 
Štai ką tą vakarą sužinojau. Stoviu užmerktomis akimis, regiu vien 
juodumą ir spėlioju, ką pajusiu, kai kirvis perskels man nosį, lūpas 
ir smakrą. Dar, atmenu, pagalvojau, jog prieš mirtį spėsiu pajusti 
skiedrelių skonį ant ašmenų. Ir apsidžiaugiau, kad pagalandau jį vi- 
so labo prieš dvi ar tris dienas. Jei jau jis mane nudobs, tai bent jau 
ne atšipusiu kirviu. 

Taip prastovėjau dešimt metų. O paskui jis prabilo - taip pagie- 
žingai ir piktai: 

- Tai eisi gult ar liksi stirksoti čia nelyginant Helena Keler, ku- 
riai vaikinas sapnuojasi? 

Atsimerkiu ir matau: jis kirvuką padėjo po krėslu - iš po užval- 
kalo krašto koto galas kyšo. O laikraštis jam ant kojų nukrito nely- 
ginant kortų namelis. Džo pasilenkė, pakėlė jį ir papurtė, tarsi nie- 

ko ir nenutiko - na, visiškai nieko, tik jo skruostu tekėjo kraujas iš 
ausies, o rankos mažumą virpėjo ir laikraštis šnarėjo. Pirmame ir 
"paskutiniame puslapyje liko raudonos jo pirštų žymės, todėl nu- 
sprendžiau, kol Džo dar neatsigulė, sudeginti nelemtą laikraštpalai- 
kį, kad vaikai jo nepamatytų ir nesuprastų, jog kažkas negerai. 

- Aš eisiu gulti, bet visų pirma mudviem, Džo, reikia išsiaiškinti 
iki galo. 

Tada jis pažvelgė į mane ir iškošė pro sukąstus dantis: 

- Tu pernelyg neįsijausk, Doloresa. Antraip gali ir suklysti. Ver- 
čiau manęs nesiutink. 

- O aš ir nesiutinu, - sakau. - Tik daugiau tu manęs nė pirštu ne- 
paliesi, štai ir viskas. O pamėginsi, tai kažkuris iš mūsų atsidurs li- 
goninėj. Arba lavoninėj. 

Jis ilgai į mane žiūrėjo. Labai ilgai. O aš į jį, Endi. Kirvukas gu- 
lėjo po krėslu, bet ne jis buvo svarbiausias. Tiesiog žinojau - nulei- 
siu akis anksčiau už Džo, ir tada jau smūgiams per sprandą ir nu- 
garą galo nebebus. Galiausiai jis nudelbė akis į laikraštį ir burbte- 
lėjo: 

- Na, ko stovi be darbo? Atneštum man rankšluostį, nes aš krau- 
ju visus marškinius išsiterliojau. 

Ir daugiau jis manęs niekad nebemušė. Nes buvo bailys, supran- 
tat? Nors balsu aš jam šito nepasakiau - nei tada, nei vėliau. Juk bai- 
lys visų labiausiai pasaulyje bijo, kad jį permanys - netgi labiau už 
mirtį. 

Aišku, žinojau apie jo bailumą. Negi būčiau rizikavusi trinktelti 
jam grietinėlės ąsotėliu, jei nebūčiau maniusi, kad viršus kone už- 
tikrintai bus mano. Ir dar. Pakol sėdėjau ant kėdės ir laukiau, jog 
mano kepenys bent mažumėlę apsiramintų, supratau: jei nukęsiu šį 
kartą, tai šitaip ir kentėsiu iki pat savo dienų galo. Na, ir padariau 
tai, ką padariau. 

O žinot, stuktelėti Džo ąsotėliu buvo paprasta. Bet prieš tai aš 
privalėjau visiems laikams perbraukti prisiminimus, kaip mano tė- 
vas šveitė motiną į kampą, kaip jis čaižė ją per kojas šlapia burės 
atraiža. Nuslopinti šiuos prisiminimus buvo nelengva, nes aš labai 
mylėjau juos abu, bet visgi įstengiau... galbūt man paprasčiausiai 
nieko daugiau ir nebeliko. Ir džiaugiuosi, kad įstengiau - jau vien 
todėl, jog Selenai neteks prisiminti, kaip jos motina tūnojo kampe 
ir verkė, prisidengusi indų pašluoste. Mama su viskuo susitaikė, ta- 

čiau aš jų abiejų nesmerkiu. Gal ji tiek ir tepajėgė - susitaikyti, o 
gal tėvas negalėjo kitaip, kad netaptų vyrų, su kuriais kasdien dir- 
bo, pajuokos objektu. Tuomet buvo kitokie laikai - maža kas su- 
pranta, kokie kitokie, bet tas dar nereiškia, jog aš privalėjau taiky- 
tis su Džo kumščiais, nes iš kvailumo ištekėjau už jo. Ir koks gi čia 
naminis mokymas, jei vyriškis talžo moterį kumščiais ar pliauska? 
Štai aš ir nusprendžiau, jog nesitaikstysiu - nesvarbu, kas jis bus, 
Džo Sent-Džordžas ar kas kitas. 

Kada ne kada jis vis dėlto ketindavo mane prilupti, tačiau per- 
sigalvodavo. Kartais, kai jis pakeldavo ranką, norėdavo smogti, bet 
neišdrįsdavo, iš jo akių matydavau, kad prisimena grietinėlės ąs0- 
tėlį... o gal ir kirvuką. Ir tuojau pat apsimesdavo, neva norėjo pa- 
sikasyti pakaušį arba persibraukti kaktą. Čia buvo pirma pamoka, 
kurią jis gerai įsidėmėjo išsyk. Tik, ko gero, vienintelė. 

Tas vakaras, kai jis šniojo man pliauska, o aš tvojau jam ąs0- 
tėliu, atnešė dar kai ką. Kalbėti apie tai man nesinori - aš gi iš tų se- 
nojo kirpimo žmonių, kurie mano, jog iš miegamojo šiukšlių nešioti 
nedera. Bet ką gi daryti? Gal čia irgi dalis priežasties, kodėl viskas 
pasisuko taip, kaip pasisuko. 

Nors mudu buvom vedę ir dar dvejus metus pragyvenom po vie- 
nu stogu - 0 gal ir beveik trejus, jau nebeprisimenu, - bet po ano 
įvykio jis savo vyriška teise mėgino pasinaudoti tik porą sykių. 
Jis... 

Ką, Endi? 

Taip, žinoma, aš noriu pasakyti, kad jis buvo impotentas! O 
apie ką dar galėčiau kalbėti? Apie jo teisę dėvėti mano apatinius 
baltinius, jeigu jam šitai šautų į galvą? Aš jam neprieštaravau, tie- 
siog jam nieko neišeidavo. Jis buvo, kaip sakoma, ne iš kasnaktinių 
vyrų rūšies, - netgi pačioje pradžioje, ir ne iš tų, kurie tęsia malo- 
numą, o visų dažniausiai - bim, bam, dėkui, madam. Bet visgi ke- 
liems kartams per savaitę jam noro užtekdavo... tai yra kol aš už- 
vežiau jam grietinėlės ąsotėliu. 

Gal iš dalies kalti ir svaigalai - tais pastaraisiais metais jis pirk- 
davo vis stipresnius, nors nemanau, kad tik todėl. Atmenu, kartą 
naktį jis nušliaužė nuo manęs po dvidešimties bergždžio pūtavimo 
ir krenkštimo minučių, o jo daikčiukas vis tabalavo it makaronas. 
Neprisimenu, kiek laiko praėjo nuo to vakaro, apie kurį jums pasa- 
kojau, bet tiksliai žinau, kad jau po jo, nes mano kepenys skausmin- 

gai krūpčiojo, ir aš dar galvojau, jog netrukus turėsiu keltis ir pra- 
ryti kelias tabletes, kad jas numaldyčiau. 

- Na, štai, - kone verkdamas sako jis. - Na, kaip, Doloresa, ar 
esi patenkinta, a? Patenkinta? 

O aš tyliu. Kartais taip nutinka - kad ir ką moteris vyrui atsa- 
kytų, viskas bus prieš plauką. 

- Na, kaip? - neatlyžta jis. - Ar tu patenkinta, Doloresa? 

O aš vis tyliu, guliu, spoksau į lubas, klausausi lauke šniokš- 
čiančio vėjo. Jis pūtė iš rytų ir nešė vandenyno gausmą. Aš visuo- 
met mėgau tą garsą. Jis mane ramindavo. 

Džo pasivertė ant šono ir dustelėjo man į veidą rūgščia alaus 
smarve. 

- Anksčiau pakakdavo užgesinti šviesą, - murma jis, - o dabar 
jau nebe. Aš tavo šlykštų snukį ir tamsoj matau. - Ištiesė ranką, 
stvėrė man už papo ir krestelėjo. - O kas čia? - klausia. - Suglebęs 
ir plokščias tarsi sklindis. O jau tavo skylė dar prastesnė. Po vel- 
niais, tau gi dar nė trisdešimt penkerių nėra, o dulkint tave tolygu 
suzmekusį molį. 

Aš jau ketinau atsakyti: “Į suzmekusį molį, Džo, tu jį ir minkštą 
įbestum, tai bent tau palengvėtų!"' - tačiau nutylėjau. Patricija Klei- 
born kvailių ir kvaišų neaugino, kartoju dar kartą. 

Tada jis nutilo, ir aš jau nusprendžiau, kad prišnekėjo tiek 
šlykštybių, jog pats save užliūliavo, ir jau norėjau keltis tablečių, 
bet tuomet Džo prabilo vėl... ir šį kartą tikrai verkė. 

- Verčiau būčiau niekad tavęs nesutikęs, Doloresa, - tarė jis. O 
paskui pridūrė: - Ir ko gi tau jo paprasčiausiai nenukirtus savo pra- 
keiktu kirviu? Ką, Doloresa? Juk iš tikrųjų išeitų visai tas pats. 

Tad matot, ne vien aš maniau, kad dėl jo sunkumų iš dalies gali 
būti kaltas ir grietinėlės ąsotėlis... ir mano žodžiai, jog nuo to va- 
karo namuose viskas bus kitaip. Aš vis vien tyliu, bet laukiu, už- 
migs jisai ar pamėgins vėl kumščiais mosuoti. Na, jis nuogas gulėjo, 
ir aš jau žinojau, kur smogsiu, jei tik jisai išdrįs. Paskui girdžiu - už- 
knarkė. Tiksliai nepasakysiu, jog tada buvo paskutinis kartas, kai jis 
bandė su manimi dėtis vyru, bet jei ir ne paskutinis, tai beveik. 

Aišku, niekas iš jo draugų nieko nenutuokė - žinia, Džo nebū- 
tų nė žodeliu užsiminęs, jog žmona taip trinktelėjo ąsočiu, kad jo 
pimpalas daugiau nebeišdrįso pakelt galvos, tiesa? Jisai? Taigi nie- 
kad gyvenime! Ir todėl, kai kiti apsakinėdavo, kaip jie savo žmonas 


S1 


pažaboję laiko, Džo nuo jų neatsilikdavo ir išsijuosęs taukšdavo, 
kaip man įkrėtęs už tai, kad liežuvio nepaleisčiau, ar už tai, kad 
Džonsporte nusipirkau naują suknelę, nepaprašiusi jo leidimo pa- 
imti iš cukrinės pinigus. 

Iš kur aš žinau? Nes pasitaiko, jog ne tiek kalbu, kiek klausau- 
si. Suprantu, tuo ne taip lengva patikėti, kai aš čia sėdžiu ir malu be 
perstojo, ir visgi sakau gryniausią tiesą. 

Štai atmenu, kai dirbau pas Maršalus... Endi, prisimeni Džoną 
Maršalą? Kaip jis visuomet girdavosi, jog pastatys tiltą iš salos į že- 
myną? Taigi, vadinasi, staiga skambutis į duris. O aš namie viena. 
Na, nubėgau atidaryti, paslydau ant kilimėlio ir vožiausi į židinio 
kampą. Ir ant rankos aukščiau alkūnės išplito to-okia mėlynė! 

Na, o po trijų dienų, kai mėlynė iš tamsiai rudos pasidarė gels- 
vai žalia, gyvenvietėje sutikau Ivetą Anderson. Ji ėjo iš bakalėjos, 
o aš kaip tik tenai sukau. Pažvelgė jinai į mano mėlyną, ir jos bal- 
sas, kai prabilo, nuo užuojautos kone medum varvėjo. 

- Vyrai, Doloresa, - sako jinai, - stačiai kažkokia klaikuma, tei- 
sybė? 

- Būna taip, o būna ir kitaip, - atsakau. Aš gi nė nenutuokiau, 
apie ką ji kalba, o mąsčiau, kaip čia nepražiopsojus kiaulienos muš- 
tinių, kuriuos tądien pardavinėjo su nuolaida. 

Ji taip švelniai paglostė man ranką - tą, kuri be mėlynės, - ir sa- 
ko: 

- Būk tvirta. - Viskas atsigręžia šviesiąja puse. Aš melsiuos už 
tave, Doloresa, - aiškina, ir dar taip, tarsi žadėtų padovanoti man 
milijoną dolerių, ir eina sau gatve tolyn. Būčiau pamaniusi, kad ji 
išsikraustė iš proto, betgi kiekvienas, kuris su Iveta persimetė bent 
žodeliu, išsyk supras, jog kraustytis jai nėra iš kur. 

Vadinasi, perku aš muštinius, ir tada ūmai suprantu. Stoviu, žiū- 
riu, kaip Skipis Porteris mano muštinius sveria, ant mano rankos ka- 
bo krepšys, o aš galvą atlošiau ir kad nusikvatosiu - tarsi iš pačių 
gelmių, kaip nutinka, kai nieko sau padaryt negali. 

Skipis grįžtelėjo į mane ir klausia: 

- Jums kas, negera, ponia Kleiborm? 

- Labai gera, - atsiliepiu. - Tiesiog prisiminiau kai ką juokinga! 
- Ir vėl prapliupau juoku. 

- Matosi, - taria Skipis ir nusisuka į svarstykles. Telaimina Die- 
vas Porterius, Endi! Kol jie gyvi, yra saloje bent viena šeima, kuri 

nosies į svetimus reikalus nekaišioja. O aš vis kvatoju. Kiti pirkė- 
jai į mane žvalgosi, tarsi būčiau kuoktelėjusi. O man vis vien. Kar- 
tais tas sumautas gyvenimas būna toks juokingas, na, niekaip 
neištversi! 

Juk Iveta ištekėjusi už Tomio Andersono, o Tomis buvo vienas 
iš Džo bičiulių, su kuriais jis penkiasdešimtųjų pabaigoj ir šešias- 
dešimtųjų pradžioj maukė alų ir lošė pokerį. Po dienos ar dviejų, kai 
užsigavau ranką, visa jų kompanija suvirto pas mus išmėginti naujo 
Džo pirkinio - padėvėto forduko pikapo. O man kaip tik buvo lais- 
vadienis, ir aš išnešiau jiems ąsotį arbatos su ledu - pamaniau, gal 
tuomet nieko stipresnio negers, na, bent jau iki saulėlydžio. 

Matyt, Tomis pastebėjo mėlynę, kai aš pilsčiau arbatą. Gal jis 
pasiteiravo apie ją Džo ar paprasčiausiai užsiminė. Šiaip ar taip, bet 
Džo Sent-Džordžas buvo ne toks žmogus, kad praleistų patogią pro- 
gą - tai yra šitokią progą. Kai ėjau namo, smalsu buvo sužinoti vie- 
na: kaip Džo paaiškino Tomiui ir jiems visiems, kuo aš nusikaltau. 
Pamiršau jo šlepetes prie viryklės palikti, kad iki jam ateinant su- 
šiltų, o gal šeštadienio vakarą perviriau pupeles? Kad ir kaip ten bū- 
tų, o Tomis parėjo namo ir papasakojo Ivetai, jog Džo Sent-Džor- 
džas turėjo namuose pamokyti žmoną. O aš viso labo susitrenkiau 
į Maršalo židinio kampą, kai bėgau atidaryti durų! 

Štai ką turėjau omeny, kai sakiau, jog santuoka turi dvi puses 
- išorinę ir vidinę. Saloje žmonės mudu su Džo laikė įprasta mūsų 
metų sutuoktinių pora - nepemnelyg laiminga, bet ir nepernelyg ne- 
laiminga, o šiaip... dviem arkliais vienam kinkiny... gal jie jau ne- 
bežiūri viens į kitą kaip anksčiau ir gal nebesutaria tarpusavy kaip 
anksčiau, bet įkinkyti šonas šonan tursena sau keliu, stengiasi kaip 
įmanydami, kits kito nekandžioja, tyčiomis neklumpa ir nedaro nie- 
ko tokio, už ką priderėtų šmaukštelti botagu. 

Betgi žmonės ne arkliai, o šeimyninis gyvenimas - ne furgonas, 
kurį tempia kinkinys, tegul iš išorės kartais ir rodosi toksai. Saloje 
žmonės nieko nežinojo apie grietinėlės ąsotėlį, nežinojo ir apie tai, 
kaip Džo pravirko tamsoje ir pasakė, jog verčiau niekada nebūtų iš- 
vydęs mano snukio. Taigi ir čia buvo dar ne visų blogiausia. Blo- 
giausia prasidėjo metams praėjus po to, kai mudu su lova baigėm. 
Keista, kaip žmonės tarytum viską mato, o priežastį įvardina visai 
atvirkščiai. Tik kaipgi kitaip, jei nepamirši, jog paprastai santuoka 
iš išorės ir santuoka iš vidaus nėra labai panašios. Ir dabar aš jums 

pasakysiu, kokia mūsų santuoka buvo iš vidaus, nors iki pat šios 
dienos maniau, jog viskas taip ir liks paslėpta nuo pašalinių. 

Dabar, viską vėl prisimindama iš naujo, manau, kad ta nelaimė 
atėjo šešiasdešimt antraisiais. Selena kaip tik įstojo į mokyklą že- 
myne, o užaugo ji labai gražutė. Ir atsimenu, jog vasarą po pirmų- 
jų mokslo metų toje mokykloje ji pradėjo kur kas geriau sutarti su 
tėvu nei per dvejus praėjusius metus. Aš jau baiminausi, kad ji, vos 
peržengusi vaikystės slenkstį, vis dažniau ims piktintis tėvo pažiū- 
romis bei valdžia, kurią jis, kaip patsai manė, turėjo dukrai, ir pra- 
dės su juo kirstis. 

Tačiau nutiko atvirkščiai - tarp jų ūmai nusistovėjo trumputis 
taikos, ramybės ir gerų jausmų periodas: jinai išeidavo į kiemą, kai 
tėvas krapštydavosi prie savo kriošenos, arba sėsdavo greta jo ant 
sofos, kai mes vakare žiūrėdavom televizorių (Mažyliui Pitui šitai 
nelabai patiko, galite manimi patikėti), ir per reklamą jo teirauda- 
vosi, kaip šiandien sekėsi. O jis jai atsakinėjo. Ramiai, susimąstęs 
- ne taip kaip man. Nors aš dar prisiminiau... vyresnėje mūsų mo- 
kyklos klasėje, kai mudu su Džo geriau susipažinom ir jis nuspren- 
dė, jog apie mane verta rėžti sparną. 

Ir kol dukters santykiai su tėvu šilo, nuo manęs ji pradėjo tol- 
ti. Ne, darbus namuose, kuriuos nurodydavau, jinai atlikdavo, ir 
apie mokyklą man irgi papasakodavo... jeigu aš atsakymus iš jos 
replėmis traukdavau. Atsirado kažin koks šaltumas, kurio anksčiau 
nebuvo, ir tik paskui man paaiškėjo, kaip viskas klojasi viens prie 
kito ir veda link tos nakties, kai ji išėjo iš savo miegamojo ir pamatė 
mus - tėvą, priglaudusį delną prie ausies, kraują, besisunkiantį jam 
pro pirštus, ir motiną, stovinčią šalia su kirviu. 

Jau sakiau, Džo buvo ne iš tų, kurie praleidžia patogią progą. 
Tomiui Andersonui jis papasakojo viena, o savo dukrai visai ką kita 
- bažnyčia ta pati, tik suolas ne tas. Man regis, iš pradžių jame by- 
lojo tik pyktis, nes paprasčiausiai troško atsiskaityti su manimi: ži- 
nojo, kaip myliu Seleną, na, ir sumojo, kad įteigti jai, kokia esu 
niekšinga, o gal ir pavojinga, bus puikus kerštas. Norėjo nuteikti ją 
prieš mane, ir nors iki galo nepavyko, visgi įstengė tapti dukrai kur 
kas artimesnis, nei buvo nuo tų laikų, kai ji išaugo iš vystyklų. Ir 
nėra ko stebėtis. Ji visada turėjo švelnią širdelę, mano mieloji Se- 
lena, o jau kito tokio mitruolio sukelti gailestį savo personai, kaip 
Džo, gyvenime nebuvau sutikusi. 

Džo iki jos prisikapstė ir tada veikiausiai pastebėjo, kokia graži 
užaugo mergaitė, ir nusprendė, kad jam maža, jog tik klausytų, kaip 
jis liežuviu mala, ar padavinėtų jam instrumentus, kol kapstosi sa- 
vo pikapo griuvenos variklyje. Viskas tas vyko ir keitėsi, kol aš plė- 
šiausi, dirbau keturiose vietose ir stengiausi, jog, kas savaitę sumo- 
kėjusi sąskaitas, įstengčiau bent šį tą atidėti vaikų išsilavinimui ko- 
ledže. Ir vos nepražiopsojau. 

Ji buvo linksma, mano Selena, baisi pleputė ir visuomet steng- 
davosi padėti. Pasiųsi ją ko nors, o ji ne eina, bet bėga. Kai ūgte- 
lėjo, pradėjo dengti stalą vakarienei, jei manęs namie nebūdavo - ir 
visada pati, nereikėjo nė priminti. Iš pradžių, pasitaikydavo, jai kas 
nors prisvyla, tai Džo ant jos rėkdavo ar šaipydavosi - kiek kartų ji 
ašarodama bėgo į savo kambarį, - bet tuo metu, apie kurį jums pa- 
sakoju, jis tuos savo įpročius metė. Tada, šešiasdešimt antrųjų pa- 
vasarį ir vasarą, jis gyrė kiekvieną jos pyragą - nelyginant ambro- 
ziją, net jei žievė būdavo kietesnė už cementą, o nuo jos mėsos ap- 
kepų stačiai kraustydavosi iš proto - na, geriausios prancūziškos vir- 
tuvės kūrinys, ir tiek! O mergaitė jo pagyromis džiaugėsi - o ir kam 
nebūtų malonu? - tačiau nosies nerietė. Ne tokia ji buvo. Bet pasa- 
kysiu jums viena: kai Selena visiems laikams iš namų išvažiavo, ne- 
dvejodama pripažinau, jog pačią nesėkmingiausią savo dieną ji val- 
gi gamino geriau, nei aš - pačią sėkmingiausią. 

Ir namų ruoša... geresnės dukros neturėjo nė viena motina, o 
juo labiau motina, kuri kone visą laiką tvarkė svetimų žmonių na- 
mus. Kai rytą Džo jaunesnysis ir Mažylis Pitas eidavo į mokyklą, 
lo metų pradžioje aplenkė jiems visas knygeles. Žinoma, Džo jau- 
nesnysis būtų galėjęs ir pats, bet Selena jam neleido. 

O po pirmųjų mokslo metų žemyno mokykloje ji buvo įtrauk- 
ta į geriausių mokinių sąrašą, tačiau susidomėjimo namų reikalais 
neprarado - ne taip kaip kai kurie mokykliniai protinguoliai. Juk try- 
likamečiai keturiolikmečiai paaugliai visus, kuriems per trisdešimt, 
nurašo į senų bambeklių gretas ir stačiai iš namų bėga, vos tik į 
šiuos pargrįžta seni niurzgos. O štai Selena - niekada. Išvirs mums 
kavos ar padės suplauti indus, ar dar ką nors, o paskui sėdi prie 
krosnies ir klausosi, apie ką šnekasi suaugusieji. Na, pavyzdžiui, aš 
su viena kita bičiule arba Džo su trim keturiais draugužiais - ji sė- 
di ir klauso. Netgi būtų pasilikusi, kai jie sėsdavo lošti pokerio, jei 

tik būčiau jai leidusi. Tik aš neleidau: labai jau bjauriai jie keikė- 
si. Toji mergaitė įsikirsdavo į pokalbį, nelyginant pelė - į sūrio žie- 
vę, ir jei ko suėsti neįstengdavo, pasislėpdavo atsargai. 

O po to jinai pasikeitė. Tiksliai nežinau, kada atsirado tos per- 
mainos, tačiau atkreipiau į jas dėmesį, kai prasidėjo antrieji jos 
mokslo metai. Na, rugsėjo pabaigoj. 

Iš pradžių pastebėjau, kad Selena nebegrįžta namo rytiniu kel- 
tu kaip praėjusiais metais, nors jai šitaip buvo labai patogu: spėdavo 
paruošti pamokas savo kambaryje, kol berniukai dar nesugrįžę, o 
paskui dar namie truputį apsiruošdavo ar vakarienę pagamindavo. 
O dabar ji atplaukdavo ne antros valandos keltu, o tuo, kuris iš 
Džonsporto išvyksta ketvirtą keturiasdešimt penkios. 

Aš dukros paklausiau, kodėl šitaip, o jinai atsakė, kad jai pato- 
giau ruošti pamokas klasėje po užsiėmimų, ir tiek, o pati taip keis- 
tai į mane pažiūrėjo, tarsi daugiau nebenorėtų apie tai kalbėti. Man 
regis, išvydau jos akyse gėdą ir neteisybę. Sunerimau, bet nuspren- 
džiau daugiau jos nekamantinėti, nebent tiksliai sužinočiau, iš kur 
vėjas pučia. Kalbėtis su ja pasidarė sunku, suprantat? Jaučiau, jog 
tarp mūsų šaltis atsirado, ir nutuokiau, nuo ko viskas prasidėjo: Džo 
iš krėslo pakilo visas kruvinas, o aš greta jo su kirvuku stoviu. Tuo- 
met man ir dingtelėjo, kad jis, žinoma, su ja apie tą vakarą šnekė- 
josi, o ir apie kitką taip pat. Taip sakant, savaip apšvietė. 

Baiminausi, jog štai imsiu Seleną kamantinėti, kodėl ji mokyk- 
loje užtrunka, ir mūsų santykiai visiškai subjurs. Ir taip, ir kitaip 
svarsčiau, kaip čia man daugiau iš jos išpešus, bet visi klausimai 
skambėjo panašiai kaip šis: “Kuo gi tu, Selena, tenai užsiiminėji? " 
Bet jeigu jau tasai klausimas man, trisdešimt penkerių metų mote- 
riai, atrodė toksai nederamas, tai ką pagalvotų mergaitė, kuriai ir 
penkiolika dar nesukako? Su tokio amžiaus vaikais kalbėtis sunku: 
vaikštai aplink juos pirštų galais, lyg ant grindų indas su sprogme- 
nimis stovėtų. 

Na, kai prasidėjo užsiėmimai, mokykloje netrukus surengė tė- 
vų vakarą, ir aš jau pasistengiau į jį pakliūti. Su Selenos klasės va- 
dove nesiterliojau kaip su Selena, o priėjau ir tiesiai paklausiau, ar 
ji kartais nežino, kodėl dabar Selena po pamokų išvyksta vėlyvuo- 
ju keltu. O ji atsakė nežinanti, tačiau mananti, jog Selenai šitaip 
lengviau ruošti namų užduotis. Na, pagalvojau (bet garsiai nepasa- 
kiau), praėjusiais metais ji be vargo jas paruošdavo ir prie stalelio 

savo kambaryje, tai kas gi pasikeitė? Būčiau taip ir pasakiusi, jei 
būčiau maniusi, kad vadovė ras atsakymą, tačiau buvo aiškiau, nei 
aišku, kad jinai ničnieko nežino. Po velniais, ko gero, nuskambėjus 
paskutiniam skambučiui iš pamokos, ji tučtuojau neatsigręždama 
nerdavo pro duris. 

Iš kitų mokytojų irgi nieko naudinga nesužinojau. Tik klausiau- 
si, kaip jie vienu balsu kelia Seleną į padanges, kas man toli gražu 
nebuvo sunku, o paskui, nieko nepešusi, iškeliavau namo. 

Kelte atsisėdau kajutėje prie langelio ir žvelgiau į mergaitę su 
berniuku, stovinčius prie turėklų anapus. Jiedu buvo truputėlį vy- 
resni už Seleną, laikėsi susikibę už rankų ir žiūrėjo, kaip virš van- 
denyno kyla mėnuo. Jis pasigręžė į ją, kažką pasakė, ir jinai nusi- 
juokė. Kvailas būtum, sūneli, pagalvojau aš, jei pražiopsotum tokį 
šansą. Tačiau berniukas nepražiopsojo, pasilenkė prie jos, paėmė už 
kitos rankos ir kad įlipins bučinį! Viešpatie, na, ir kvaiša gi tu, ta- 
riau sau, žvelgdama į juos. Arba kvaiša, arba visai sena kriošena 
virtai ir nebeatmeni, kas yra penkiolika metų, kai kiekvienas tavo 
nervas svaido kibirkštis tarytumei bengališka ugnelė, visą dieną ir 
beveik visą naktį. Selena susirado berniuką, tiek ir bėdos. Taip, bū- 
tent! Ir veikiausiai jiedu drauge ruošia pamokas, pasilikę klasėje po 
užsiėmimų. Ir daugiau žiūri viens į kitą nei į vadovėlius, čia jau kaip 
dukart du. Ir man išsyk taip palengvėjo, taip palengvėjo, galite pa- 
tikėti. 

Kitas dienas aš nuolatos apie tai mąsčiau... Ką ir kalbėti, o kai 
skalbi paklodes, lygini marškinius ir siurbi kilimus, laiko mąstymui 
pakanka. Ir kuo daugiau mąsčiau, tuo sunkiau man darėsi. Visų pir- 
ma apie jokį berniuką ji nė neužsiminė, o Selena niekad nebuvo lin- 
kusi slapukauti. Su manimi ji jau nebebuvo tokia atvira ir patikli 
kaip anksčiau, bet tylėjimo sienos tarp mudviejų irgi nebuvo. Be to, 
aš visad maniau, jog Selena, vos tik įsimylės, šią naujieną išsyk pa- 
skelbs laikraštyje. 

Svarbiausias... baisiausias dalykas man rodėsi jos akys, kai pa- 
vykdavo pažvelgt tiesiai į jas. Visada pastebėdavau, jog mergaitės 
akys, kai jinai įsimyli berniuką, spindi taip, tarsi už jų kas žibintu- 
vėlį įjungtų. O Selenos akyse to spindesio nemačiau, tačiau bloga 
buvo netgi ne tai. Užgeso anksčiau jose Žioravusi šviesa - štai kas 
buvo visų baisiausia. Žiūri jai į akis, tarsi žiūrėtum į apleisto namo 
langus - žmonės išsikraustė, o užuolaidas užtraukti pamiršo. Va kas 

man galų gale padėjo praregėti, ir aš ėmiau pastebėti daugelį daly- 
kų, kuriuos derėjo pastebėti kur kas anksčiau, o ir būčiau pastebė- 
jusi, jei nebūčiau nuo ryto iki vakaro triūsusi bei sau įteigusi, jog 
Selena pyksta ant manęs, kad tuomet sužeidžiau jos tėtušį. 

Pirmiausia pamačiau, kad ji nutolo ne tiktai nuo manęs, bet ir 
nuo Džo taip pat. Liovėsi ėjusi su tėvu paplepėti, kai šis kieme tai- 
sydavo savo šlamštą ar pakabinamą kurio nors kaimyno variklį, ir 
vakare nebesėsdavo greta jo žiūrėti televizoriaus. Jei ir pasilikda- 
vo svetainėje, tai įsitaisydavo supamam krėsle prie krosnies su mez- 
giniu ant kelių. Bet visų dažniausiai ji išsyk eidavo į savo kambarį 
ir užsidarydavo duris. Džo nepyko, o ir apskritai tarsi nieko nepa- 
stebėjo: paprasčiausiai dabar vėl sėsdavo į savo krėslą ir laikyda- 
vo ant kelių Mažylį Pitą, kol berniukui ateidavo metas gulti. 

O dar jos plaukai - ji nustojo juos plovusi kiekvieną dieną, kaip 
kad darydavo anksčiau. Kartais jie atrodydavo tokie riebūs, nors 
kiaušinienę ant jų kepk, ir čia jau visai nebepanašu į Seleną. Jos 
veido spalva visuomet buvo stačiai žavumėlis - persikas su grieti- 
nėle, manau, ją paveldėjo iš Džordžo giminės, - bet tą spalį Selenos 
veidelį nusėjo spuogeliai, na, kaip pienės pavasario lanką. Raudo- 
nis visiškai pranyko, ir apetitas taip pat. 

Ji vis dar vaikščiojo pas savo drauges, Tanią Keron ir Lorę 
Lengdžil, bet kur kas rečiau nei praėjusiais metais... Ir tuomet aš 
sumojau, jog Tania ir Lorė nuo naujųjų mokslo metų pradžios nė 
karto nebuvo užsukusios pas mus... ir per paskutinį vasaros atos- 
togų mėnesį, regis, taip pat. Ir tada, Endi, aš persigandau ir ėmiau 
atidžiau stebėti savo protingąją mergytę. Ir išvydau tokių dalykų, 
jog persigandau dar labiau. 

Na, pavyzdžiui, jos drabužiai pasidarė kitokie - noriu pasaky- 
ti, ne šiaip naujas megztinis vietoj senojo ar koks sijonėlis vietoj 
suknelės, o visas stilius. Ir permaina buvo tik į bloga. Į mokyklą ji 
suknelių daugiau nebesivilkdavo, vien plačius megztinius, ir visi jie 
jai buvo per dideli, tad ji atrodė storulė, o jau ko nebuvo, tai nebu- 
vo. 

Namuose ji dėvėjo plačias nukarusias palaidines - jos siekė Se- 
lenai kelius, - ir visada tik su džinsais ir batukais. Galvą apsivynios 
siaubingu šaliku - čia kai ji iš namų eidavo. Ir tokiu plačiu, kad tas 
slydo jai ant kaktos, ir iš po jo tik akys matyt tarsi du žvėriukai ur- 
vely. Ji panėšėjo į išdykusį berniuką, bet aš gi atsiminiau, kad su to- 

kiais dalykais lyg ir atsisveikino, kai jai sukako trylika. O kartą va- 
kare, kai įėjau į jos kambarį, o pasibelst pamiršau, Selena vos ko- 
jos nenusilaužė, skubėdama nuo spintos durelių nusitraukt chalatėlį. 
O juk vilkėjo apatinuką, pliko užpakalio parodai neatkišo. 

Bet visų bjauriausia - ji beveik nustojo kalbėti. Ne tik su mani- 
mi - susiklosčius tokiems mudviejų tarpusavio santykiams, aš bū- 
čiau tą supratusi. Tačiau dabar ji su visais kone visą laiką tylėjo. Sė- 
di prie vakarienės, galva nuleista, ir kirpčiukai, kuriuos ji dabar įsi- 
taisė, krinta ant akių, o kai pamėginu ją užkalbinti, klausiu, kaip 
šiandien sekėsi mokykloje ar panašiai, nieko be “aha" ar “mmm" 
neišgirstu, o anksčiau gi jos užčiaupt negalėjai. Džo jaunesnysis irgi 
mėgindavo ir į tą pačią akmens sieną atsimušdavo. Retsykiais dirs- 
tels į mane, toks susirūpinęs, bet aš tik pečiais gūžteliu. O vos tik 
vakarienė baigiasi, ir indai suplauti - Selena šast už durų ir viršun, 
į savo kambarį. 

Ir, atleisk man Viešpatie, vos tik aš lioviausi galvojusi apie ber- 
niuką, išsyk šovė mintis apie marihuaną... Endi, nėr ko spoksot į 
mane taip, tarsi nežinočiau, apie ką kalbu. Anomis dienomis jas taip 
ir vadindavo - “cigaretės" arba marihuana, o ne “žolytė" kaip dabar, 
tačiau nuodas gi tas pats, ir kai langustų kainos krisdavo, netgi la- 
bai daugelis salos gyventojų ja paprekiaudavo... o ir kai nekrisda- 
vo. Tais laikais cigaretes atveždavo iš pakrantės salų, kaip ir dabar, 
prieš persiųsdami toliau, bet dalis pasilikdavo čia. Kokaino, dėkui 
Dievui, dar nesigirdėjo, o štai jei būtum užsigeidęs parūkyti žolės 
- prašom. Kaip sykis tą vasarą pakrantės apsauga suėmė Marką Be- 
nua - “Megės Džiaugsmo“ triumuose aptiko keturis jos ryšulius. 
Galbūt todėl apie žolę ir pagalvojau, kad net dabar, kai prabėgo ši- 
tiek metų, aš vis dar stebiuosi, kaipgi įsigudrinau prisigalvoti tokių 
sudėtingų dalykų, kai tiesa buvo kuo paprasčiausia ir akivaizdžiau- 
sia. Tikroji priežastis kas vakarą sėdėjo už stalo priešais mane, daž- 
niausiai seniai nesipraususi ir nesiskutusi, o aš tik spoksau į jį, į 
Džo Sent-Džordžą, pirmąjį Litl-Tolo visų galų meistrą, tiktai krei- 
varankį, ir mąstau, o gal mano protingoji mergytė už mokyklos dirb- 
tuvių po pamokų cigaretes rūko? O dar tvirtinu, kad mano motina 
kvaišų neaugino! Ak, Viešpatie! 

Mane traukte traukė įeiti į dukros kambarį ir apieškoti rūbų 
spintą bei komodos stalčius, bet paskui pačiai savęs bjauru pasidarė. 
Apie mane, Endi, daug ko pripasakoti galima, bet šniukštinėti ir 

krėsti svetimus daiktus - čia ne man. Bet dėl to, jog man tokie da- 
lykai vaidenosi, staiga suvokiau, kad pernelyg daug laiko sugaišau 
paprasčiausiai šliaužiodama nelaimės pakraščiais, kad ir kas ji bu- 
vo, bei vildamasi, jog viskas susitvarkys savaime, o gal Selena ūmai 
pati su manimi savo rūpesčiais pasidalins. 

Paskui atėjo diena (Visų Šventųjų išvakarėse, gerai prisimenu, 
nes Mažylis Pitas prieangio lange pakabino popierinę raganą), kai 
po pietų pažadėjau nueiti pas Streihornus drauge su Laiza Mak- 
-Kendles apversti jų prašmatnius persiškus kilimus - šį darbą reikė- 
jo atlikti kas pusmetį, kad jie neišbluktų arba, atvirkščiai, kad iš- 
bluktų ar dar dėl kokios nors sumautos kvailystės. Apsivilkau pal- 
tą, susisegiojau visas sagas ir jau pasukau į duris, tik staiga pagal- 
vojau: na, kurgi tu išsiruošei su rudeninių paltu, pusgalve? Ten gi 
šiluma, tikra bobų vasara. O čia staiga kitas balsas prabyla: sąsiaury 
bus šalčiau, vos penki laipsniai. O drėgmė? Ir aš supratau, jog pas 
Streihornus šiandien neisiu, kadangi keltu plauksiu į Džonsportą ir 
pasikalbėsiu su savo dukra atvirai. Paskambinau Laizai, pasakiau, 
jog kilimus perversim kurią kitą dieną, ir nuėjau į prieplauką. Vos 
spėjau antrai penkiolika. Būčiau nesuspėjusi, tai ir nebūčiau su ja 
susitikusi, ir kas žino, kaip viskas tuomet būtų pasisukę? 

Iš kelto išlipau pirma - jūreiviai dar tik metė paskutinį lyną ant 
paskutinio kuolo - ir nužingsniavau tiesiai į mokyklą. Pakeliui pa- 
maniau, jog klasėje dukros nerasiu, kad ir ką ji pati ar klasės vadovė 
pasakojo, kad jinai visgi bus už dirbtuvių su visokiais chuliga- 
nais... visi žvengia, stumdosi, o gal ratu paleido butelį su pigiu vy- 
nu popieriniam pakete. Jei jūs patys tokioj padėty atsidūrę nebuvot, 
tai nieko ir nesuprasit, o paaiškinti aš negaliu. Pasakysiu viena: nėr 
tokio būdo, kuris padėtų pasiruošti savo širdies plyšimui. Ir išeities 
nėr - tik eiti į priekį ir tikėtis, jog gal visgi bus ne taip. 

Bet kai atvėriau klasės duris ir dirstelėjau vidun, ji vis dėlto bu- 
vo tenai, sėdėjo prie lango, palinkusi prie algebros vadovėlio. Ma- 
ne ji pastebėjo neišsyk, ir aš stovėjau ten, žiūrėdama į savo mergytę. 
Į blogą kompaniją ji nepateko, be reikalo baiminausi, bet mano šir- 
dis vis vien vos neplyšo, Endi, nes atrodė, kad ji apskritai neturi jo- 
kios kompanijos, o gal ir dar blogiau. Gal jos mokytojai ir išties ro- 
dėsi, jog visai nieko bloga, jei mergaitė po pamokų viena mokosi 
tuščioje klasėje, ir kad šitai netgi labai pagirtina, bet aš nieko pa- 
girtina čia nemačiau, o ir sveika taip pat. Juk su ja nebuvo ir tų, ku- 

riuos už nepažangumą ar blogą elgesį po pamokų palikdavo - juos 
išsiųsdavo į bibliotekos salę. 

Jai reikėtų su draugėmis plokštelių klausyt ar apie berniuką dū- 
saut, 0 ji sėdi čia dulkėtam įstrižam saulės spinduly, kreidos ir mas- 
tikos tvaike, ir dar - bjaurių rudų pjuvenų, kuriomis grindis pabars- 
to, vos tik vaikai išeina, - sėdi, taip žemai palinkusi prie knygos, tar- 
si ten slypėtų visos gyvenimo ir mirties paslaptys. 

- Laba diena, Selena, - sakau, o ji pašoko it triušis ir pusę va- 
dovėlių ant grindų nubraukė, gręždamasi pažiūrėti, kas su ja svei- 
kinasi. Akys tokios didžiulės, jog gerą pusę veido užėmė, o kakta 
ir kaklas baltesni už pasukas baltam puodely. Tai yra ten, kur spuo- 
geliai neišbėrė, o jie raudonavo lyg nudegimai. 

Tada ji pamatė, jog čia aš. Baimė praėjo, bet į šypseną nevir- 
to: jos veide nelyginant dangtis užsitrenkė... ar, tarkim, ji užsida- 
riusi buvo ir išsyk pakeliamąjį tiltą pakėlė. Taip, štai šitaip. Ar su- 
pratot, apie ką kalbu? 

- Mama! - sako ji. - Ką tu čia veiki? 

Aš vos neatsakiau: “Atvykau parlydėti tavęs keltu namo ir iš 
širdies su tavimi pasikalbėti, vaikeli mano brangiausias!" Bet, jau- 
čiu, nevalia šito sakyti čia, klasėje - tuščiame kambary, kur juntu, 
kaip jai negera, na, stačiai užuodžiu nelyginant kreidos ir rudų pju- 
venų kvapą. Ne, manau, sužinosiu bet kokia kaina. Ir vis delsiu. 
Apie narkotikus jau nebegalvoju. Kad ir kas ją graužė, buvo neiš- 
pasakytai alkanas. Ėdė mergaitę gyvą. 

Tik pasakiau, jog nusprendžiau duoti sau po pietų poilsio, atva- 
žiuoti čionai ir pasivaikščioti po parduotuves, bet nieko savo sko- 
niui neradau. 

- Na, ir pamaniau, gal sugrįšim namo kartu, Selena, - sakau. - 
Ar neprieštarausi? 

Tada ji galiausiai šyptelėjo. Už tą šypseną būčiau sumokėjusi 
tūkstantį dolerių, galit manimi patikėti... Už šypseną, skirtą tik man 
vienai. 

- Žinoma, ne, mamyte, - atsako. - Dviese bus linksmiau. 

Nusileidom mudvi drauge į prieplauką, o kai paklausiau apie 
užsiėmimus, ji man papasakojo daugiau nei per visas praėjusias sa- 
vaites. Neskaitant to pirmojo žvilgsnio, kurį ji metė į mane, tarsi į 
spąstus pakliuvęs triušelis - į katiną, mergaitė tapo kone tokia kaip 
anksčiau, ir aš padrąsėjau. 

Na, Nensė gal ir nežino, kiek nedaug žmonių keliasi keltu ket- 
virtą keturiasdešimt penkios į Litl-Tolą ir Tolimąsias salas, bet ju- 
du su Frenku, Endi, žinot puikiai. Tie, kurie dirba žemyne, o gyvena 
salose, grįžta keltu penktą trisdešimt, o ketvirtą keturiasdešimt pen- 
kios keltas daugiausiai gabena užsakymus iš katalogų ir produktus 
parduotuvėms. Ir todėl, nors diena buvo rudeniškai nuostabi - visai 
ne tokia šalta ir drėgna, kaip tikėjausi, denio paskuigalyje mudvi su 
ja buvom kone vienos. 

Pastovėjom tenai, pasižiūrėjom, kaip kelto pėdsakas plisdamas 
tolsta žemyno link. Saulė jau linko vakarop, ir vandeniu nubėgo 
auksinis takelis, o jo atšvaitas tarytum skeldėjo į aukso šukes. Kai 
buvau maža, tėvas man sakydavo, jog čia visų tikriausias auksas ir 
jog undinės kartais išnyra jo rinkti. Jis sakė, kad vakarinės saulės 
šukelėmis, nelyginant čerpėmis, jos dengia savo stebuklingus po- 
vandeninius rūmus. Ir, žiūrėdama į tokį eižėjantį aukso taką, aš kas 
kartą vandenyje būtinai žvalgydavausi undinių, ir buvau jau kone 
Selenos bendraamžė, o vis vien tikėjau, kad taip ir būna: man gi pa- 
sakojo tėvas! 

Vanduo buvo toks tirštai mėlynas, kokį pamatysi tik tykiomis 
spalio dienomis, ir variklio gausmas tiesiog liūliavo. Selena nusi- 
rišo nuo galvos šaliką, atmetė rankas ir nusijuokė: 

- Gražu, tiesa? - paklausė ji. 

- Tiesa, - sakau. - Ir tu buvai graži, Selena. Kodėl taip pasikeitei? 

Ji žvelgia į mane, ir man rodosi, jog regiu išsyk du veidus - vir- 
šutinis nesupranta ir tarsi juokiasi... o po juo tokia sunerimusi, ne- 
patikli išraiška. Ir štai tame paslėptame veide aš pamačiau viską, ko 
Džo spėjo jai pripasakoti per tą pavasarį ir vasarą, kol ji galiausiai 
atšoko ir nuo jo. “Aš neturiu draugų, aš nieko neturiu! - tarė man 
tas paslėptas veidas. - Ir jau, žinoma, tik ne tave ir ne jį!" Ir kuo il- 
giau mudvi žvelgėm viena į kitą, tuo aiškiau kilo aikštėn tas veidas. 

Ji nustojo juoktis, nusisuko ir įsistebeilijo į vandenį. Man pa- 
sidarė labai negera, Endi, tačiau aš negalėjau paisyti jos širdgėlos, 
kaip vėliau negalėdavau atleisti Verai jos šunybių, kad ir kaip liūd- 
na tai buvo, jei pažvelgsi giliau. Kaip besukiosi, o mums tenka būti 
žiauriems, kad padarytume gerą darbą - šitaip gydytojas suleidžia 
vaistų kūdikiui, nors ir žino, kad mažylis pravirks ir nesupras, jog 
viskas jo paties labui. Pažvelgiau sau į vidų ir supratau, jog galiu 
būti Žiauri, jei kitos išeities nėra. Tą minutę visai persigandau, o ir 
dabar man nejauku. Kaip baisu žinoti, jog sugebi būti tokia ne- 

gailestinga, kokia tik reikia, ir nedvejoti, o paskui neprisiminti ir ne- 
sigailėti dėl to, ką padarei. 

- Nesuprantu, apie ką tu kalbi, mama, - tarstelėjo dukra, bet pa- 
sižiūrėjo į mane ak, kaip budriai. 

- Tu pasikeitei, - sakau aš. - Ir veidas, ir tavo drabužiai, ir tavo 
elgesys. Juk matau, kad tau kažkas nutiko. 

- Ne, man viskas gerai, - sako ji, o pati traukiasi nuo manęs at- 
bula. Na, aš ir stvėriau ją už rankų, kol dar ne vėlu. 

- Ne, nutiko, - sakau. - Ir mudvi neišlipsim iš kelto, kol man ne- 
paaiškinsi, koks čia reikalas. 

- Taigi nieko, ničnieko! - rėkia jinai ir stengiasi išplėšti rankas, 
bet aš tvirtai jas laikau. - Nieko man nenutiko! Paleisk mane! Pa- 
leisk gi! 

- Palauk, - tariu. - Kad ir į kokią bėdą pakliuvai, Selena, aš ta- 
ve mylėsiu vis taip pat, o štai padėti neįstengsiu, kol tu man nepa- 
aiškinsi, kas dedasi. 

Tada ji liovėsi plėštis ir tik žiūrėjo į mane. O po dviem viršu- 
tiniais dar pamačiau trečią veidą - tokį gudrų, gailų veidą, kuris man 
nelabai tepatiko. Neskaitant veido spalvos, Selena atsigimė į mano 
giminę, bet tą minutę ji panėšėjo į Džo. 

- Iš pradžių tu man atsakyk! - sako jinai. 

- Atsakysiu. Jei sugebėsiu. 

- Kodėl tu jam smogei? - klausia ji. - Kodėl tu jam tada smo- 
gei? 

Aš jau žiojausi paklausti: “Kada - tada?" - vien tam, kad laimė- 
čiau kelias sekundes apmąstymui, ir staiga, Endi, supratau... ne- 
klausk kaip - gal man nušvito protas ar pasireiškė moteriška nuojau- 
ta, kaip rašo žurnaluose, o gal aš paprasčiausiai pažvelgiau į savo 
dukters mintis, pati nežinau, - tik ūmai supratau, kad jei bent sekun- 
dėlei susvyruosiu - prarasiu ją. Gal tik tai dienai, o gal ir amžinai. 
Na, pajutau visa širdim ir atsakiau tiesiai: 

- Nes prieš tai jis man smogė per nugarą su pliauska. Vos ke- 
penų neatmušė. Na, aš ir nusprendžiau, jog daugiau jis manęs ne- 
bemuš. Niekada. 

Ji sumirksėjo - na, taip mirksi, kai tau prie pat veido ranką kyš- 
teli, ir jos lūpas ištempė tokia didžiulė, nuostabos kupina “O! 

- Tau jis papasakojo ką kita, tiesa? 

Ji tik linktelėjo. 

- Tai ką gi jis pasakė? Ar todėl, kad burnelę išmesdavo? 

- Taip. Ir dar dėl pokerio, - atsako, bet taip tyliai, kad vos išgirs- 
tu. - Jis pasakė, jog tu nenori, kad kitiems būtų linksma. Štai kodėl 
tau nepatinka, kai jis lošia pokerį, ir štai kodėl tu praėjusiais metais 
neleidai manęs į vakarėlį pas Tanią su nakvyne. Jis sakė, tu norin- 
ti, jog visi dirbtų po aštuonias valandas per dieną kaip tu pati. O kai 
jis pradėjo tave įkalbinėti, tu iki kraujo smogei jam grietinėlės ąso- 
tėliu ir pažadėjai nukirsti galvą, jei cyptelės. Palauksi, kol užmigs, 
ir nukirsi. 

Žinai, Endi, aš būčiau nusijuokusi, bet pernelyg jau klaiku man 
pasidarė. 

- Ir tu juo patikėjai? 

- Nežinau, - sako ji. - Tas kirvis mane taip išgąsdino, kad aš net 
galvoti bijojau ir nebežinojau, kuo tikėti. 

Ji tarsi peiliu man širdį pervėrė, tačiau aš neišsidaviau. 

- Selena, - sakau jai, - jis tau sakė netiesą. 

- Palik mane ramybėje! - atkerta jinai, atšlyja nuo manęs ir vėl 
žiūri tarsi persigandęs triušiukas. Ir tada man pasidarė aišku, kad ji 
kažką slepia ne iš gėdos ar nepatogumo, o todėl, kad yra mirtinai 
pergąsdinta. - Aš pati, pati! Man tavo pagalbos nereikia! Palik ma- 
ne ramybėje, ir viskas! 

- Tu negali pati, Selena, - tariu jai tokiu švelniu ir tyliu balsu, 
kokiu ramina veršiuką ar ėriuką, kai tasai spygliuotoj vieloj susipai- 
nioja. - Jei galėtum, būtum jau atsigavusi. O dabar paklausyk ma- 
nęs. Man labai liūdna, jog regėjai mane su kirvuku rankoje, liūdna 
dėl visko, ką tu matei ir girdėjai tą naktį. Jei būčiau žinojusi, kaip 
tave visa tai išgąsdins ir iškankins, būčiau nė pirštu jo nepalietusi, 
kad ir kaip jis mane būtų talžęs. 

- Liaukis gi! - rėkia ji, išplėšia iš manęs rankas ir delnais užsi- 
dengia ausis. - Nebenoriu nieko klausytis! Ir nebesiklausysiu! 

- Liautis aš negaliu, - atsakau, - kadangi viskas, kas buvo, pra- 
ėjo, ir nieko nebegalima pakeisti. O štai kas vyksta dabar - dar ga- 
lima. Tad leisk man tau padėti, brangiausioji. Prašau tavęs! - No- 
rėjau ją apkabinti ir priglausti. 

- Ne! Nedrįsk manęs mušti! Nedrįsk manęs liesti, kale! - suri- 
ko dukra, atsilošė, atsirėmė į turėklus, ir aš jau maniau, kad ji per- 
sivers per juos į bangas. Mano širdis sustojo, bet rankos, dėkui Die- 
vui, ne. Spėjau nutverti ją už palto ir trūktelti. O tada pati paslydau 
ant šlapio denio ir vos neparkritau. Bet vis dėlto išsilaikiau ant kojų, 

o kai kilstelėjau galvą, ji išsisuko ir pliaukštelėjo man per skruos- 
tą. 

Net nepastebėjau, tiesiog nutvėriau ją vėl ir apkabinau. Tokio- 
mis akimirkomis ant Selenos amžiaus mergaitės nepyksti - juk su- 
pranti, kad buvusio sutarimo su ja jau nebesusigrąžinsi niekad. O ir 
antausis manęs nė kiek neįskaudino. Aš tik supanikavau, jog prara- 
siu ją - ir jos neteks ne tiktai mano širdis. Sekundėlę tarytum regė- 
jau, kaip ji skrieja per turėklus galva žemyn. Tarytum taip ir būtų 
nutikę. Stačiai stebuklas, jog mano plaukai nepražilo. 

Tuomet duktė pravirko, paprašė atleisti, pasakė, jog nenorėju- 
si man suduoti, kad jai netyčia taip išėjo, o aš atsakiau, kad žinau. 

- Nieko nebesakyk, mieloji, - šnabždu aš, o ji man atsiliepia 
taip, jog aš tiesiog suledėjau. 

- Kodėl tu man sukliudei nukristi, mamyte? Kodėl tu man su- 
kliudei nukristi? 

Atplėšiau ją per rankos ilgį - mudvi abi jau verkėm - ir murmu: 

- O kaipgi kitaip, vaikuti? Kad aš leisčiau... 

O ji purto galvelę. 

- Mamyte, aš daugiau nebegaliu kentėti... Nebegaliu. Jaučiuo- 
si tokia purvina ir visiškai susipainiojau. Kad ir kaip stengiuosi, ne 
tik linksma, netgi rami visiškai nebegaliu būti. 

- Kas gi tau yra? - klausiu, ir mane iš baimės vėl nukrėtė šiur- 
pas. - Kas tau? 

- Jei papasakosiu, - atsako, - tu pati mane per bortą išmesi. 

- Neišsigalvok, - nutraukiu ją. - Ir pasakysiu tau viena, brangio- 
ji: tu į krantą neišlipsi, kol visko man neišklosi. Jeigu dėl to teks iki 
pat metų galo keltu pirmyn ir atgal plaukioti - tai ir plaukiosim, te- 
būnie... Nors, man regis, jau iki lapkričio pabaigos pavirsim le- 
dokšniais, žinia, jei prieš tai nenusinuodysim maistu, kuriuo pre- 
kiauja čionykščiam sušniaukštam bufetuke. 

Maniau, mergaitė nusijuoks, o ji tik galvą nuleido, įsistebeili- 
jo į denį ir kažin ką pasakė visiškai tyliai. Per vėjo ir variklio gaus- 
mą aš gerai ir nenugirdau. 

- Ką tu pasakei, vaikuti? 

Ji pakartojo, ir tada aš išgirdau, nors balso beveik nepakėlė. 
Tuomet viską supratau, ir nuo tos sekundės Džo Sent-Džordžo die- 
nos buvo suskaičiuotos. 

- Aš nieko panašaus nenorėjau. Jis mane privertė. - Štai ką ji pa- 
sakė. 

Aš tarsi suakmenėjau, o kai ištiesiau į ją rankas, Selena atšlijo. 
Veidas baltesnis už kreidą. O tada keltas - “Salų Princesė“, sena 
gelda - kad susiūbuos! Denis po mano kojomis buvo slidus, ir aš bū- 
čiau skaudžiai žnektelėjusi ant savo senos kaulėtos subinės, bet Se- 
lena mane pastvėrė per pilvą. Tada jau aš ją apkabinau, ir ji pravir- 
ko man ant krūtinės. 

- Eime, - sakau, - atsisėsim štai ten. Paskraidėm nuo borto prie 
borto, ir.pakaks, tiesa? 

Mudvi nukiūtinom link suolelio prie paskuigalinio trapo apsi- 
kabinusios, brūkšėdamos padais tarsi invalidės. Nežinau, ar Selena 
jautėsi luošė, ar ne, o aš tikrai jaučiausi. Man tik ašaros iš akių by- 
rėjo, o mano mergytė taip raudojo, jog rodėsi, kad jei ji tuojau pat 
nesusitvardys, plyš jai širdis. Bet aš visgi džiaugiausi, kad ji štai ši- 
taip rauda. Juk tik tada, kai išgirdau, kaip ji kūkčioja, kai pamačiau, 
kaip jos skruostais ritasi ašaros, tik tada aš supratau, kad joje visi 
jausmai užgeso tarsi šviesa akyse, pasislėpė kažkur, nelyginant jos 
figūrėlė beformiuose rūbuose. Žinia, mieliau būčiau pasiklausiusi 
jos juoko nei raudos, bet dėkui ir už tai. 

Atsisėdom mudvi ant suolo, ir aš leidau dukrelei dar truputį pa- 
verkti. Ji apsiramino, o aš iš krepšio ištraukiau jai nosinę. Bet mer- 
gaitė akių nenusišluostė, o tik žiūri į mane - skruostai visi šlapi, 
akys įdubusios, ir po jomis tamsūs ratilai. 

- Ar tikrai nejauti man neapykantos, mamyte? - klausia ji. - Tik- 
rai? 

- Tikrai, - atsakau. - Tikrų tikriausiai. Ir niekada manyje tau ne- 
apykantos nebuvo, galiu prisiekti, vaikuti. Bet aš noriu užbaigti šį 
nesusipratimą, noriu, kad tu man papasakotum nuo pradžios ir iki 
galo. Iš veido matau - tu manai, jog tau nepakaks jėgų, tačiau aš Ži- 
nau, jėgų tu turi. Ir atmink viena: daugiau niekad niekam tau pasa- 
koti šitos istorijos nebereikės. Netgi savo vyrui, nebent pati pano- 
rėtum. Čia - nelyginant rakštį ištraukti. Prisiekiu. Ar supratai? 

- Taip, mamyte, bet jisai sakė, jeigu aš prisipažinsiu... tu kar- 
tais visai beprotė pasidarai, jis sakė... kaip tada, kai smogei jam 
grietinėlės ąsotėliu... Jis pasakė, vos tik aš panorėsiu prisipažinti, 
verčiau prisiminčiau tą kirvį... ir... ir... 

- Ne, šitaip nieko nebus, - sakau aš. - Pradėk nuo pat pradžių, 

kad ir kas ten buvo. Tačiau vieną dalyką noriu sužinoti išsyk: tavo 
tėvas prie tavęs lindo? 

Ji galvą nuleido ir tyli. Man kito atsakymo ir nereikėjo, bet, ma- 
niau, jai palengvės, jeigu ji šitai pasakys balsu. 

Kyštelėjau pirštus jai po smaknu ir kilstelėjau galvą, kad mud- 
vi viena kitai į akis pažvelgtume. 

- Teisybė? - sakau. 

- Taip, - atsako ir vėl pravirksta. Tačiau dabar raudojo ne taip 
ilgai ir nebe taip karčiai. Bet aš daviau jai valią: man pačiai reikė- 
jo laiko nuspręsti, ką kalbėti toliau. Paklausti: “Ką jis tau darė?" - 
buvo nevalia, aš pamaniau, kad ji ir pati nelabai žino. Man stačiai 
ant liežuvio sukosi: “Jis tave dulkino?" - bet pagalvojau, kad ji vis 
vien nesupras, netgi jei taip tiesiai leptelsiu... Ir mano galvoj tas Žo- 
dis taip bjauriai aidėjo. Galiausiai tariau: 

- Jis kišo savo pimpalą į tave, Selena? Į tavo katytę? 

Jinai papurtė galvą. 

- Aš jam neleidau. - Ji sukūkčiojo. - Tai yra iki šiol. 

Na, po to mudviem abiem mažumą palengvėjo, šiaip ar taip, tar- 
pusavy. O širdyje jutau vien įniršį. Tarsi kažkur viduj turėčiau akį, 
apie kurią anksčiau nežinojau, ir ja regėčiau tik pailgą arklišką Džo 
snukį ir lūpas, visada suskeldėjusias, ir dantis, visada pageltusius, 
ir skruostus, visada nugairintus vėjo, su raudonom dėmėm ant 
skruostikaulių. Vėliau man jo snukis vaidendavosi nuolat, tarsi to- 
ji akis būtų likusi atmerkta, kai tikrosios užsimerkia ir aš užmiegu. 
Ir man pasidarė aišku, jog toji akis neužsimerks tol, kol jis nenu- 
mirs. Na, kažkas panašaus į įsimylėjimą, tik atvirkščiai. 

O Selena pasakoja - nuo pat pradžios ir iki galo. Aš klausiausi 
ir nė kartelio nepertraukiau, o prasidėjo viskas, žinoma, nuo tos 
nakties, kai aš į Džo sudaužiau grietinėlės ąsotėlį, o Selena priėjo 
prie durų kaip tik tada, kai tėvas ranką prie ausies spaudė ir jam per 
pirštus varvėjo kraujas, o aš stovėjau su kirvuku, tarsi išties taiky- 
damasi nukirsti jam galvą. Betgi aš, Endi, tenorėjau jį apraminti ir 
dėl to rizikavau savo gyvybe, tačiau jinai šito pamatyti negalėjo. O 
viskas, ką matė, bylojo jo naudai. Sako, kelias į pragarą gerais ke- 
tinimais grįstas. Taip ir yra, patikėk, aš žinau. Iš karčios patirties. 
Užtai nežinau, kodėl! taip dažnai ketini padaryti gera, o išeina blo- 
gai. Tegul šį dalyką aiškinasi galvos, gudresnės už manąją. 

Visos istorijos persakyti neketinu - ir ne vien todėl, jog noriu 


67 


apsaugoti Seleną, bet ir dėl to, kad ji labai jau ilga, be to, netgi da- 
bar man pernelyg skaudu narstyti ją iš naujo. Bet pirmąjį dalyką, 
kurį iš jos išgirdau, aš jums pasakysiu. Niekada nepamiršiu, nes ma- 
ne vėl apstulbino, koks didžiulis skirtumas tarp to, kuo daiktai ro- 
dosi ir kokie jie yra iš tiesų... tarp to, kas išorėj ir kas viduj. 

- Jis buvo toks liūdnas, - pasakė jinai. - Jam pro pirštus sunkė- 
si kraujas, o akyse spindėjo ašaros, ir jis buvo toks liūdnas. Ir už tą 
nelaimingą jo išvaizdą aš ėmiau nekęsti tavęs netgi labiau nei už 
kraują ir ašaras, mamyt, ir nusprendžiau kaip nors jam už tai atly- 
ginti. Grįžau į savo kambarį, suklupau ant kelių ir ėmiau melstis. 
“Viešpatie, - tariau aš, - jeigu tu daugiau nebeleisi jai jo kankinti, 
aš jam atlyginsiu! Prisiekiu. Vardan Jėzaus, amen!" 

Patys suprantate, ką aš pajutau, išgirdusi tokius savo dukrelės 
žodžius, daugiau nei metams prabėgus nuo tos dienos, kai visas tas 
reikalas buvo baigtas, tai yra aš taip maniau. Supranti, Endi? Fren- 
kai? O tu, Nense Banister ir Kenebanko? Ne... matau, kad ne. Ir ne- 
duok jums Dieve suprasti. 

Na, ir jinai pradėjo tėvu rūpintis - atnešdavo ko nors skanaus, 
kai jis daržinėj terliodavos su kokiu nors sniegomobiliu ar pakabi- 
namu varikliu, įsitaisydavo greta, kai mes vakarais žiūrėdavom te- 
levizorių, sėdėjo su juo priebuty, kai jis ką nors drožinėdavo, klau- 
sydavosi, kaip tėvas postringauja apie politiką, o jau šiuo klausimu 
Džo Sent-Džordžas tauzijo tokius niekus, kad net ausys linko. Kaip 
Kenedis pačioje pradžioje viską atidavė žydams ir katalikams, kaip 
komunistai Pietuose ruošiasi atverti juodasnukiams mokyklų bei už- 
kandinių duris ir visai netrukus šalis žlugs. Ji klausėsi, ji šypsojo- 
si iš jo pokštų, ruošė jam karštus kompresus, kai suskeldėdavo jo 
rankų oda, o Džo nebuvo toks kurčias, kad neišgirstų, kaip sėkmė 
beldžiasi į jo duris. Politinius demaskavimus jis metė, tada pradė- 
jo demaskuoti mane - ir kokia pamišusi aš darausi, vos tik supyks- 
tu, ir dėl ko mūsų šeimyninis gyvenimas nesusiklostė. Anot jo, iš- 
ėjo, kad visa priežastis glūdi manyje. 

O į šešiasdešimt antrųjų pavasario pabaigą jis pradėjo myluoti 
ją visai nebe tėviškai. Iš pradžių tik menkniekiai - na, paglostys ko- 
ją, kai dukra greta prie televizoriaus sėdi, o aš ko nors minutėlei iš- 
einu, plekštels per užpakalį, kai jinai jam į daržinę alaus atneša. Na, 
čia iš pradžių, o paskui ir prasidėjo. Liepos vidury Selena, vargše- 
lė, jo bijojo nemenkiau nei manęs. O tuo metu, kai aš galų gale su- 


68 


siprotėjau nuvykti į žemyną ir ją išklausinėti, jis su ja jau darė vis- 
ką, ką tik vyras gali daryti su moterim, išskyrus patį paskutinį... Ir 
įbaugino ją taip, kad ir jinai jau daug ką su juo darydavo. 

Manau, jis būtų nurėškęs jos gėlelę prieš Darbo Dieną, tačiau 
Džo jaunesnysis ir Mažylis Pitas po kojom painiojosi - mokykloj 
užsiėmimų nebuvo. Na, Mažylis Pitas paprasčiausiai šmirinėjo po 
namus, o štai Džo jaunesnysis, manding, sumetė, kas ir kaip, ir ty- 
čia trukdė. Jei taip, telaimina jį Dievas, štai ir viskas, ką galiu pa- 
sakyti. Iš manęs nebuvo jokios naudos - aš gi tuomet dirbau po dvy- 
lika, o kartais ir po keturiolika valandų per dieną. Ir visą laiką, kol 
manęs nebūdavo namuose, Džo prie jos lipo, glamonėjo, maldavo, 
kad jinai jį bučiuotų, prašė, kad ji liestų jo “ypatingąsias vietas" (ši- 
taip jis jas vadindavo), ir aiškino nieko negalįs sau padaryti, priva- 
ląs jos prašyti - jinai su juo švelni, o aš ne, o vyriškiai turį ypatin- 
gų poreikių, ir baigta. Man ji nieko pasakyti negalėjo. Jis dukrai aiš- 
kino, kad aš, jei tik jinai prasitars, nudėsiu juos abu. Ir vis primin- 
davo Selenai apie grietinėlės ąsotėlį bei kirvį. Ir tvirtino, kokia aš 
šalta, pagiežinga kalė, ir jis nieko negalįs sau padaryti, nes vyriš- 
kiai turį ypatingų poreikių. Jis kalė jai tą į galvą ir kalė, Endi, kol 
jinai vos neišprotėjo. Jis... 

Ką, Frenkai? 

Taip, dirbti jis dirbo, bet jo darbas nebuvo toks, kad sukliudy- 
tų klijuotis prie nuosavos dukters. Pavadinau jį visų galų meistru. 
Šitaip ir buvo. Vasarotojams atlikdavo tai šį, tai tą ir dvejus namus 
prižiūrėjo, kol šeimininkų nebuvo. (Tikiuosi, tie šeimininkai turė- 
jo visų savo vertingų daiktų sąrašą!) Keturi ar penki žvėjai imda- 
vo jį parankiniu - tempti tinklus Džo sugebėjo neprasčiau už bet ku- 
rį kitą, - kai nebūdavo pagiringas, na, ir variklių remontu šį tą pri- 
sidurdavo. Trumpiau tariant, dirbo kaip kone visi salos vyriškiai 
(nors ne taip uoliai kaip daugelis) - čia truputį šio, ten truputį ano. 
Na, o toksai žmogus pats sau darbo valandas nustato; ir tą vasarą, 
ir rudens pradžioj Džo pasitvarkė taip, kad beveik visą laiką liktų 
namuose, kol manęs ten nebūdavo. Kad apie Seleną galėtų suktis. 

Nežinau, ar jūs supratot, apie ką jums pasakoju? Suvokėt, kad 
jis jai į sielą troško įlįsti kone taip pat, kaip ir po sijonu? Manau, 
tas faktas, jog mergaitė pamatė mane su tuo nelemtu kirviu ranko- 
je, ją nepaprastai paveikė, ir tėvas kaip įmanydamas tuo naudojo- 
si. Kai suprato, jog verkšlenimu jos atjautos jau nebeišsunksi, pa- 

sistengė įbauginti. Tvirtino ir tvirtino, kad jei tik sužinosiu, kuo jie- 
du užsiiminėja, aš ją iš namų išvysiu. 

Jiedu! O, Viešpatie! 

Selena sakė nenorinti šito daryti, o Džo aiškino, kad dabar jau 
per vėlu sustoti, nori ar nebe. Jis teigė, kad jinai taip jį erzino, jog 
visiškai iš proto išvarė, ir kad išprievartavimas kone visada yra štai 
tokio merginos elgesio rezultatas, ir padorios moterys (tai yra pik- 
tos, kirviu mosuojančios kalės - tokios, kaip aš) tą žino. Džo jai tvir- 
tino tylėsiąs, kol jinai tylės... “Bet, - kartojo jis dukrai, - tu suprask, 
vaikuti: jei kas nors iškils aikštėn, tai aikštėn iškils viskas!" 

Kas “viskas", mano mergytė nežinojo ir nesuprato, kodėl nuneš- 
ti jam į daržinę stiklinę arbatos su ledu ir papasakoti apie naują Lo- 
rės Lengdžil šunytį reiškia įteigti jam mintį, kad jis gali lįsti jai į 
tarpkojį ir maigyti tenai, kai tik įsigeidžia, bet visgi patikėjo, jog ka- 
žin kuo pastūmėjo tėvą taip elgtis, ir jai buvo gėda. Man regis, tas 
ir buvo visų bjauriausia - ne baimė, o gėda. 

Ji pasakė jau nusprendusi viską papasakoti misis Šits, mokyk- 
los psichologei. Ir netgi užsirašė priėmimui, bet pakol laukė - po- 
kalbis su mergaite, kuri atėjo anksčiau, užtruko, - jai pasidarė bai- 
su. Tai nutiko prieš mėnesį iki mudviejų pokalbio, kai tik prasidė- 
jo užsiėmimai mokykloje. 

- Staiga pagalvojau, o kaipgi aš jai tą paaiškinsiu? - pasakojo ji 
man, kai mudvi sėdėjom ant suolo prie paskuigalinio trapo. Tuo me- 
tu keltas jau buvo įveikęs pusę sąsiaurio, ir gerai matėsi Rytinis iš- 
kyšulys, užlietas rudeninės saulės spinduliais. Galiausiai Selena lio- 
vėsi verkusi - retsykiais ūmai sukūkčiodavo, ir mano nosinė permir- 
ko kiaurai, bet ji kone visą laiką tvardėsi, ir aš ja labai didžiavau- 
si. Bet mano rankos ji nepaleido, o visą laiką, kol kalbėjomės, 
gniaužė it replėmis. Kitą dieną mano ranka visa pamėlo. 

- Pamaniau, kaipgi aš ten atsisėsiu ir pasakysiu: “Ponia Šits, 
mano tėvas prie manęs kimba, jūs žinote ko". O ji tokia buka, to- 
kia... tokia sena, kad, žinoma, tars: “Ne, nežinau ko, Selena. Apie 
ką tu kalbi?“ Ir įspūdingumo dėlei tęs kiekvieną žodį. Ir man teks 
jai pasakyti, jog mano tikras tėvas stengiasi su manimi permiego- 
ti, o ji manimi nepatikės, nes jos sluoksnyje šitaip nedaroma. 

- Manau, šitaip daroma visame pasaulyje, - sakau aš. - Liūdna, 
tačiau faktas. Ir, man rodos, mokyklos psichologė turi tą žinoti, jei 

tik nėra paskutinė kvaiša. O ponia Šits - paskutinė kvaiša, Selena? 

- Ne, - sako Selena. - Man regis, mamyte, bet... 

- Mieloji, nejaugi tu manei, kad šitaip nutiko tau pirmai pasau- 
lyje? - klausiu. Bet ji atsakė vėlgi taip tyliai, jog aš neišgirdau ir 
perklausiau dar kartą. 

- Nežinau, pirma aš ar ne, - sako duktė ir glaudžiasi prie manęs. 
Aš irgi tvirčiau ją apglėbiau. - Na, šiaip ar taip, - paskui pratarė ji, 
- o aš, pakol sėdėjau tenai, supratau, jog neįstengsiu šito pasakyti. 
Gal, jei būčiau įėjusi išsyk, būčiau ir išrėžusi, bet kai teko lukterėti, 
pradėjau mąstyti ir svarstyti, o kas, jei tėtis teisus ir tu nuspręsi, kad 
aš bjauri mergiūkštė... 

- Na, aš šitaip niekad nepamanysiu, - pertraukiau ją ir vėl tvir- 
tai apkabinau. 

Ji man nusišypsojo - taip, jog širdis išsyk sušilo. 

- Dabar aš žinau, - sako, - bet tada toli gražu nebuvau tikra. Kol 
sėdėjau ten ir žiūrėjau į stiklines duris, kaip ponia Šits kalbasi su 
ta mergaite, ūmai radau gerą priežastį tenai nebeiti. 

- Tikrai? - nustebau. - Ir kokią gi? 

- Taigi, - atsako, - čia visai ne mokyklos reikalas! 

Man ūmai pasidarė juokinga, aš ir sukikenau, ir Selena taip pat, 
ir pradėjom mudvi kvatoti vis garsiau ir garsiau - sėdim ant to suo- 
lo, laikomės už rankų ir kvatojam nelyginant gagų porelė poravimo- 
si sezoną. Bufetininkas net pro liuką išlindo - pasižiūrėti, ar mums 
nieko nenutiko. 

Tame plauste mergaitė man pasakė ir dar du dalykus - vieną lie- 
žuviu, o kitą - akimis. Balsu ji papasakojo, kad jau ketino susirinkti 
daiktus ir bėgti - vis šiokia tokia išeitis. Bet bėgimas žaizdų neuž- 
gydys, jeigu tos gilios, - kad ir kur bėgsi, tavo galva ir širdis vis 
vien su tavim pasiliks, na, o iš jos akių supratau, kad ji ne kartą ir 
ne du norėjo ranką prieš save pakelti. 

Vos pagalvoju apie tai - savo dukrelės akyse išvydusi mintį apie 
savižudybę, - ir toji mano vidinė akis dar ryškiau regi Džo veidą. 
Matau, koks tas buvo, kai lindo prie jos ir ranką po sijonu kišo, kol 
mergaitė, stengdamasi apsisaugoti, pradėjo džinsus dėvėti, o jei ne- 
pasiekdavo savo (tai yra ne viską pasiekdavo), tai ne dėl pastangų 
uolumo, o stačiai dėl sėkmės - jai pasisekė, o jam nepasisekė. Dar 
mąsčiau apie tai, kas galėjo nutikti, jei Džo jaunesnysis nebūtų lio- 
vęsis žaisti su Viliu Bremholu ir grįžęs namo anksčiau - ir kartą, ir 

du, arba jeigu aš galų gale nebūčiau plačiau atsimerkusi ir įsižiūrė- 
jusi į Seleną įdėmiau. O visų daugiausia mąsčiau apie tai, kaip jis 
vargšelę visiškai nualino. Tarsi bejausmis vežikas, čaižantis arklį 
botagu ar mušantis lazda ir neleidžiantis jam atsikvėpti nei iš mei- 
lės, nei iš gailesčio, kol arklys griūva negyvas jam po kojų... o jis 
veikiausiai stovi sau su lazda ir krapšto pakaušį - ko gi čia taip 
ūmai? Štai, vadinasi, kur mane nuvedė noras paglostyti jam kaktą, 
patikrinti, ar ta tokia glotni, kaip atrodo! Čia mano akys visiškai at- 
simerkė, ir aš suvokiau gyvenusi su žmogumi, nepažįstančiu nei 
meilės, nei gailesčio, įsivaizduojančiu, kad viskas, ką tik jis gali pa- 
siekti ir nutverti, yra jo, netgi tikra duktė! 

Tik pagalvojau šitaip, ir man pirmąkart dingtelėjo mintis, kad 
reiktų jį nužudyti. Aš apsisprendžiau ne tada, Viešpatie, ne! Ir vis 
dėlto būčiau melagė, jei sakyčiau, kad toji mintis buvo atsitiktinė 
nelyginant svajonė... Ne, ji buvo kur kas stipresnė. 

Selena veikiausiai kažin ką pastebėjo mano akyse, nes padėjo 
ranką man ant peties ir tarė: 

- Mamyte, bus blogai? Pasakyk, kad ne. Antraip jis atspės, kad 
aš pasakiau, ir pasius. 

Man labai norėjosi ją nuraminti, pasakyti tą, ką ji norėjo išgirs- 
ti, bet neįstengiau. Žinojau, bus blogai, o štai kaip ir ar labai, pri- 
klausė nuo Džo. Tą naktį, kai smogiau jam grietinėlės ąsotėliu, jis 
pasitraukė atbulas, na, o dabar - kas įspės? 

- Nežinau, kas bus, - atsakiau, - bet pasakysiu tau du dalykus, 
Selena. Tavo kaltės čia jokios, ir daugiau jis prie tavęs nesikabinės 
ir neniurkys. Supranti? 

Jos akys vėl paplūdo ašarom, ir viena nusirito skruostu. 

- Paprasčiausiai aš niekam nenoriu nieko bloga, - pasakė ji ir 
nutilo. Jos lūpos virpėjo, o paskui jinai suriko: - Nebegaliu šito 
ištverti! Na, ir kodėl gi tu jam smogei? Kodėl jis pradėjo prie ma- 
nęs lįsti? Kodėl viskas negalėjo likti taip, kaip buvo? 

Paėmiau ją už rankos. 

- Mieliausioji, viskas visada keičiasi - kartais į bloga, ir tada rei- 
kia taisyti padėtį. Juk tu šitą žinai, tiesa? 

Ji linktelėjo. Jos veide pamačiau skausmą, bet ne abejonę. 

- Taip, - tarė ji. - Regis, žinau. 

Keltas jau artėjo link prieplaukos, ir laiko pokalbiams nebeli- 
ko. Aš net nudžiugau, kad ji daugiau nebežiūrės į mane pro ašaras 

ir nebenorės to, ko, manding, nori kiekvienas kūdikis: kad viskas 
būtų gerai, kad niekam nebūtų skaudu ar bloga. Nebelauks iš ma- 
nęs pažadų, kurių duoti aš negaliu, nes nežinau, ar sugebėsiu juos 
ištesėti. Baiminausi, jog vidinė akis man šito neleis. Mes išlipom iš 
kelto, nebetarusios nė žodžio, ir aš tik džiaugiausi. 

Vakare, kai Džo grįžo iš Karsteirsų - jis ten statė užpakalinę ve- 
randą, - aš išsiunčiau visus vaikus pirkinių. Eidama link vartelių, 
Selena tolydžio dirsčiojo į mane, ir jos veidas atrodė baltesnis nei 
stiklinė pieno. Kas kartą, kai mergaitė atsigręždavo, jos akyse re- 
gėdavau tą prakeiktą kirvį. Bet mačiau jose ir dar kai ką - man re- 
gis, palengvėjimą. Veikiausiai dukra manė, jog galų gale kažkas pa- 
judės iš vietos, liausis suktis ir suktis. Nors ją kankino baimė, ma- 
nau, mano mergaitę aplankė ir šitoks jausmas. 

Džo sėdėjo prie krosnies su “American", kaip ir visada vaka- 
rais. Atsistojau prie malkų, įdėmiai žiūrėdama į jį, ir toji vidinė akis 
tarytum prasivėrė dar plačiau. Jūs tik pažvelkit, galvojau aš: išsidrė- 
bė nelyginant aukščiausiasis visagalis Tra-lia-lia iš Viršutinės Su- 
binės. Išsidrėbė, tarsi nesimautų kelnių iš pradžių viena koja, pas- 
kui kita kaip visi mes. Išsidrėbė, tarsi grabalioti savo paties dukrą 
būtų visų įprasčiausias dalykas pasauly, tarsi kiekvienas vyriškis po 
tokio žygdarbio užmiega ramia sąžine. Stengiausi suprasti, kaip mes 
nuo vakarėlio “Seimseto" viešbutyje prisigyvenom iki tiek: jis sė- 
di prie krosnies ir skaito laikraštėlį, vilkėdamas senus sulopytus 
džinsus ir purvinus marškinėlius, o aš stoviu prie malkų ir širdyje 
brandinu žmogžudystę... Stengiausi ir nesupratau. Pasijutau nely- 
ginant užburtam miške - atsigręži, o kelio tau už nugaros jau nebėra. 

O vidinė akis matė vis daugiau ir daugiau. Išvydo randus ausy- 
je, per kurią smogiau jam grietinėlės ąsotėliu; pamatė besišakojan- 
čią kraujagyslę ant nosies; pamatė, kaip atkaro apatinė jo lūpa, nuo 
ko Džo visados atrodydavo įsižeidęs; išvydo pleiskanas jo antakiuo- 
se ir tai, kaip jis tampo plaukelius savo šnervėse arba kelnes tarpu- 
kojy. 

Viskas, ką regėjo toji akis, buvo bjauru, ir tada aš suvokiau, jog 
mūsų santuoka - ji ne šiaip visų didžiausia klaida mano gyvenime, 
o vienintelė, iš tiesų baisi, - juk mokėti už ją tenka ne tiktai man. 
Dabar jis nusitaikė į Seleną, betgi dar auga du berniukai; o jeigu jis 
vis stengėsi išprievartauti vyresniąją jų seserį, tai ką sumanys pa- 
daryti jiems? 

Nusigręžiau, ir ta vidinė akis pamatė kirvuką, gulintį ant lenty- 
nos virš malkų - įprastinėje vietoje. Ištiesiau ranką ir sugniaužiau 
kotą, o pati mąstau: šį kartą aš tau jo į rankas neatiduosiu, Džo... 
Tada prisiminiau, kaip gręžiojosi Selena, eidama su broliais link 
vartelių, ir nusprendžiau, jog prakeiktas kirvis taip ir liks čia gulė- 
ti, kad ir kas nutiktų toliau. Pasilenkiau ir išsitraukiau iš krepšio kle- 
vo pliauską. 

Kirvis, pliauska - skirtumas nedidelis: vis vien Džo gyvenimas 
pakibo ant plauko. Kuo ilgiau žiūrėjau, kaip jis sėdi su purvinais 
marškinėliais, tąso plaukelius šnervėse ir skaitinėja humoro pusla- 
pius, tuo daugiau galvojau apie tai, ką jis padarė Selenai, o kuo dau- 
giau apie visa tai mąsčiau, tuo labiau mane ėmė pyktis, tuo stipriau 
norėjau žengti prie vyro ir klevine pliauska perskelti jam makaulę. 
Net vietą nusižiūrėjau, kur smogsiu pirmąjį kartą. Jo plaukai gero- 
kai praretėjo, ypač ant pakaušio, ir šis spindėjo lempos šviesoje. Ir 
tarp plaukų likučių matėsi odą nusėjusios strazdanos. Štai per ją, 
galvojau aš, per tą pačią plikę. Kraujas trykštels tiesiai ant lempos 
gaubto, na, ir tegul. Vis vien šis senas ir bjaurus. Kuo daugiau aš 
šitaip galvojau, tuo labiau man norėjosi pasižiūrėti, kaip kraujas 
trykštels ant gaubto - labai jau aiškiai viską įsivaizdavau. O paskui 
pamaniau, jog kraujo lašai užtikš ant lemputės ir ims šnypšti ant jos. 

Stoviu, galvoju apie visa tai, ir kuo ilgiau galvoju, tuo tvirčiau 
mano pirštai gniaužia pliauską. Visai proto netekau, kas teisybė, tas 
teisybė, bet paprasčiausiai nusigręžti nuo jo neįstengiau. O jei bū- 
čiau nusigręžusi, toji vidinė akis vis vien būtų žiūrėjusi. 

Aš sau kartojau: pamąstyk, ką pajus Selena, jeigu tu šitaip pa- 
sielgsi ir pasitvirtins visos baisiausios jos baimės, - bet niekas ne- 
gelbėjo. Kad ir kaip dukrą mylėjau, kad ir kaip ieškojau jos prierai- 
šumo - negelbėjo. Toji akis pasirodė besanti stipresnė už meilę. Net 
mintis, kas bus jiems, visiems trims, jei Džo kris negyvas, o aš už 
jo žmogžudystę atsidursiu Saunt-Vindheme - net ta mintis neužmer- 
kė vidinės akies. Ji liko atmerkta ir Džo veide regėjo vis daugiau ir 
daugiau išsigimimo. Kaip jis skusdamasis gremžia baltus žvynelius 
nuo skruostų. Gabalėlį garstyčių, pridžiūvusių prie smakro nuo va- 
karienės. Didelius arkliškus dantis dirbtiniuose žandikauliuose, ku- 
riuos jis išsirašė iš katalogo, ir laikėsi jie prastai. Ir kas kartą, kai 
vidinė akis pastebėdavo ką nors dar, aš tvirčiau sugniauždavau 
pliauską. 

Bet paskutinę minutę man dingtelėjo viena mintis. Jeigu tu pa- 
darysi šitai tiesiog čia ir tiesiog dabar, tai visai ne dėl Selenos, pa- 
maniau aš. Ir ne dėl berniukų. Nes visos tos šlykštybės dėjosi tau 
po nosim ištisus tris mėnesius, o gal ir dar ilgiau, o tu nieko nepa- 
stebėjai, kvaiša neraliuota. Jeigu ketini jį nudobti ir sėsti į kalėji- 
mą, ir su vaikais matytis tik po valandėlę kitą šeštadieniais, tai iš- 
siaiškink, kodėl taip elgiesi. Ne dėl to, kad jis kišo nagus prie Se- 
lenos, o todėl, kad apkvailino tave, ir štai čia tu labai panaši į Ve- 
rą: visų labiausiai pasaulyje nemėgsti likti kvaile. 

Štai ta mintis mane ir atvėsino. Vidinė akis neužsimerkė, bet ta- 
rytum apsiblausė ir neteko galios. Norėjau atlenkti pirštus ir paleisti 
pliauską, bet buvau taip juos sugniaužusi, kad jie manęs nebeklausė. 
Teko kita ranka atlenkti du pirštus, ir tik tada pliauska nukrito į 
krepšį. O likę trys pirštai taip ir liko sugniaužti, tarsi vis dar ją te- 
belaikytų. Penkis kartus juos sugniaužiau ir atgniaužiau, kol ranka 
vėl tapo normali. 

O tada priėjau prie Džo ir priliečiau jo petį. 

- Man reikia su tavim pasišnekėti, - pasakiau. 

- Na, ir šnekėk, - iš už laikraščio atsiliepia jis. - Aš tau netrukdau. 

- Noriu, kad tu į mane žiūrėtum, - sakau. - Padėk laikraštį. 

Jis nuleido laikraštį ant kelių ir dėbtelėjo į mane. 

- Na, tu savo liežuviui jau visai poilsio nebeduodi - nė minutės, 
- sako. 

- Savo liežuvį aš suvaldysiu pati, - atšaunu, - o štai tu valdyk sa- 
vo rankas. Antraip jos tau pridarys nemalonumų, iki Teismo Die- 
nos neišsrėbsi. 

Jis kilstelėjo antakius ir teiraujasi, apie ką čia aš. 

- Apie tą, kad paliktum Seleną ramybėj, - sakau. 

Jis spokso į mane taip, tarsi būčiau trinktelėjusi jam keliu per 
giminės brangenybes. Pati maloniausia iš šlykščių minučių, Endi - 
Džo snukio išraiška, kai tas niekšas suvokė, kad viskas iškilo aikš- 
tėn. Jo oda papilkėjo, burna prasižiojo, o liemuo tam jo sušiktam 
supamam krėsle krūptelėjo, kaip nutinka žmonėms, kai jie jau min- 
ga ir ūmai prisimena ką nors bjauraus. 

Jis pamėgino apsimesti, kad jam surėmė nugarą, bet neapgavo 
nei savęs, nei manęs. Ir tarytum susigėdo, nors, manding, ir kiem- 
sargiui pakaks proto susigėsti, jei nutversi jį kiaušinius iš vištidės 
vagiantį. 

- Nesuprantu, ką tu čia tauški, - burba jis. 

- Tai ko taip snukį perkreipei, tarsi šėtonas tau kiaušinius suk- 
tų? - paklausiau aš. 

Tada jis stačiai pajuodo. 

- Jei tas šunytis Džo jaunesnysis apie mane primelavo... - pra- 
dėjo jis. 

- Džo Jaunesnysis apie tave nepasakė nė žodelio, - tariu. - Ir 
liaukis vaidinęs komediją, Džo. Man papasakojo Selena. Viską pa- 
pasakojo. Kaip norėjo papuošti tavo gyvenimą, kai aš tau grietinė- 
lės ąsotėliu trinktelėjau, kaip tu jai atsimokėjai ir kuo prigrasinai, 
kad tylėtų. 

- Ji geltonšiknė melagė! - šaukia Džo ir sviedžia ant žemės laik- 
raštį, nelyginant įrodydamas savo žodžių teisumą. - Melagė ir prie- 
kabiautoja. Štai paimsiu diržą ir, kai ji čia pasirodys... jeigu iš- 
drįs... 

Jis jau kėlėsi, bet aš stumtelėjau jį delnu ir vėl pasodinau. Kaip 
paprasta - parversti žmogų, besikeliantį iš supamojo krėslo, aš net 
nusistebėjau. Na, taip, vos prieš tris minutes ketinau suskaldyti jam 
galvą pliauska, tai gal jėgų man ir prisidėjo. 

Džo akys susiaurėjo iki plyšelių, ir jis liepė man nekvailioti. 

- Kartą tau pavyko, - sako, - tačiau nemanyk, jog išsisuksi dar 
sykį, jei vėl pamėginsi. 

Aš ir pati viso labo prieš minutėlę taip pagalvojau, bet negi ga- 
lėjau jam prisipažinti! 

- Gyrimąsi palik savo draugužiams, - štai ką jam atrėžiau. - O 
dabar patylėk ir paklausyk... ir pasistenk įsidėmėti, nes aš kalbu 
rimtai. Jeigu tu vėl pamėginsi lįsti prie Selenos, aš tave pasodinsiu 
į kalėjimą už mažamečių tvirkinimą arba už mėginimą išprievartauti 
- žiūrint, už kurį kaltinimą tave įkiš ilgesniam laikui. 

Mano žodžiai vyrelį pritrenkė. Jis vėl išsižiojo. Sėdi ir spokso 
į mane. 

- Taigi tu niekados... - pradėjo jis ir užsičiaupė - supratęs, jog 
aš taip ir padarysiu. Tada įsižeidė, patempė apatinę lūpą ir su- 
šniurkščiojo: - Tai tu stojai jos pusėn, Doloresa? Net neišklausiu- 
si mano paaiškinimo. 

- O ar turi ką aiškinti? - pasipiktinau. - Kai vyras, kuriam po 
ketverių metų sukaks keturiasdešimt, prašo savo keturiolikmetės 

dukters nusimauti kelnaites, kad jis galėtų pasižiūrėti, ar daug plau- 
kų jos putytėj išaugo, čia, anot tavęs, yra ką aiškinti? 

- Jai po mėnesio sukaks penkiolika, - pareiškia jis, tarsi šitai ką 
nors keistų. Dabar Džo jau griebėsi kiekvieno šiaudo. 

- Ar pats bent girdi, ką sakai? - klausiu aš jo. - Girdi, ką tavo 
nuosavas liežuvis mala? 

Tada jis vėl į mane įsistebeilijo, paskui pasilenkė ir pakėlė laik- 
raštį. 

- Atsikabink, Doloresa, - išspaudžia jis savo visų labiausiai įskau- 
dintu - “ak, koks aš vargšelis" - balsu. - Noriu pabaigti straipsnį. 

Ak, kaip man norėjosi išplėšti Džo iš nagų laikraštį, sudrasky- 
ti į skutelius ir švystelti jam į snukį! Bet tuomet viskas galėjo baig- 
tis krauju, o aš nenorėjau, kad vaikai - ir ypač Selena - įeitų ir pa- 
matytų muštynes. Todėl tik ištiesiau ranką ir lengvutėliai nykščiu 
atlenkiau lapą. 

- Iš pradžių tu pažadėsi man palikti Seleną ramybėje, - sakau, 
- kad mes galėtume pamiršti šitą šlykštynę. Pažadėk, kad šitaip jos 
nebeliesi iki savo dienų galo. 

- Doloresa, ką tu čia... - pradėjo jis. 

- Pažadėk, Džo, antraip aš tavo gyvenimą paversiu pragaru. 

- Manai, išgąsdinai? - riaumoja jisai. - Tu mano gyvenimą jau 
penkiolika metų verti pragaru, kale neraliuota! Nors tavo snukis 
baisesnis už baisų, bet charakteris dar bjauresnis! Nepatinka, koks 
aš, kaltink save! 

- Tu nė nenutuoki, kas yra pragaras, - sakau, - bet sužinosi, jei 
nepažadėsi palikti jos ramybėje. Aš tuo pasirūpinsiu, gali neabejoti! 

- Gerai! - suklykė jis. - Gerai! Pažadu! Na, ar dabar tau gana? 
Dabar patenkinta? 

- Taip, - sakau, nors toli gražu nebuvo gana, bet aš žinojau, kad 
tikėtis iš to žmogaus daugiau nėra ko. Net jei jisai padarytų stebuklą 
su paplotėliais ir žuvimis. Nusprendžiau iki metų galo arba išsivežti 
vaikus iš šitų namų, arba pamatyti jį karste. Taip ar kitaip, skirtu- 
mo aš nemačiau, bet nenorėjau, kad jis ką nors įspėtų, kol nebus 
pernelyg vėlu. 

- Gerai, - sako jis. - Vadinasi, tvarkelė, palaidota ir pamiršta, a, 
Doloresa? - Bet aš jo akyse pastebėjau žiburėlį, ir oi kaip anas man 
nepatiko. - Galvoji, kokia tu protinga, ar ne? 

- Net nežinau, - atsakau. - Anksčiau man atrodė, jog protu ma- 

nęs Dievulis nenuskriaudė, bet tik pažvelk, kokį šūdo gabalą mai- 
tinu ir apskalbiu. 

- Na, kam gi šitaip, - sako ir vis žiūri į mane taip pat gudriai. - 
Tu gi pati įsivaizduoji esanti toks karštas šūdelis, jog, ko gero, kai 
šluostaisi subinę, tai tikrini, ar popierėlis nerūksta. Bet ne viską tu 
žinai. 

- Apie ką čia tu? 

- O tu įspėk, - atsako ir atsiverčia laikraštį, tarsi koks didžtur- 
tis, nekantraujantis patikrinti, ar birža jam neprikiaulino. - Tokiai 
gudruolei čia gi tik nusispjaut. 

Man jo žodžiai baisiai nepatiko, tačiau aš nutylėjau. Iš dalies 
nenorėjau visą dieną pagaliu kiršinti širšių lizdo. Bet dar ir dėl to, 
jog išties maniausi esanti protinga - kad ir kaip ten būtų, neabejo- 
tinai protingesnė už jį. Štai taip. Ir nusprendžiau, kad, jei jis prieš 
mane ką sumanytų, pastebėčiau po penkių minučių, vos tik pradė- 
tų. Kitaip tariant, mane apakino puikybė. Puikybė, ir niekas kitas, 
o kad jis jau pradėjo, man nė nedingtelėjo. 

Kai vaikai grįžo su pirkiniais, aš nusiunčiau berniukus į namą, 
o mudvi su Selena nuėjom į užpakalinį kiemą. Ten žėlė gervuogės, 
tankiai taip, lapai jau beveik nubyrėjo, o šakelės šnarėjo vėjyje ir 
bilsnojo viena į kitą, toks klaikus garsas, ilgesingas. Iš žemės tenai 
kyšojo baltas akmuo, ir mudvi susėdom ant jo. Virš Rytinio išky- 
šulio pakibo mėnuo, ir kai mergaitė mane paėmė už rankos, jos pirš- 
tukai buvo šalti šalti, na, stačiai kaip tas mėnulis. 

- Aš bijau eiti į namus, mamyte, - sako ji, ir balsas jos virpa. - 
Aš eisiu pas Tanią, gerai? Na, ar gali leisti? 

- Bijoti tau nėra ko, mieloji, - tikinų. - Viskas sutvarkyta. 

- Aš tavimi netikiu, - kužda ji, o iš veido matau, kad patikėti ne- 
paprastai nori. Visų labiausiai pasaulyje. 

- Bet čia tikra tiesa, - tikinu. - Jis pažadėjo palikti tave ramy- 
bėje. Jam į savo pažadus nusispjaut, bet šitą jis išlaikys, nes puikiai 
žino, kad aš jį stebėsiu, o tu, jeigu kas, nenutylėsi. Na, be to, jis mir- 
tinai persigandęs. 

- Mirtinai persigan... kodėl? 

- Aš jam pasakiau, kad jei jis vėl griebsis savo šlykštybių, įgrū- 
siu jį už grotų. 

Dukra aiktelėjo ir vėl įsikirto man į ranką. 

- Mamyte, tu gi negalėjai! 

- Dar ir kaip galėjau. Ir perspėjau jį labai rimtai, - sakau. - Ge- 
riau, kad tu šitą žinotum, Selena. Taigi nusiramink, mieloji, nusi- 
ramink... Per artimiausius ketverius metus Džo vargu bau prie ta- 
vęs kabinėsis... O tada tu išvažiuosi į koledžą. Jeigu jis šiame pa- 
saulyje ką nors vertina, tai, be jokios abejonės, savo kailį. 

Mergaitė paleido mano ranką, lėtai, bet užtikrintai, ir aš pama- 
čiau, kaip jos akyse įsižiebė viltis. Ir dar kažkas. Tarsi jai būtų su- 
grįžusi jaunystė. Ir tik tada, sėdėdama su ja mėnulio šviesoj prie 
gervuogyno, aš ūmai supratau, kokia užgesusi nelyginant senė ji at- 
rodė visą šį rudenį. 

- Jis manęs nemuš? - klausia ji. - Diržu? 

- Ne, - sakau. - Su tuo baigta. 

Tada jinai patikėjo, padėjo galvelę man ant peties ir pravirko. 
Iš palengvėjimo, iš džiaugsmo, ir tiek. Bet nuo tokių jos ašarų aš 
ėmiau dar labiau nekęsti Džo. 

Man regis, kitomis naktimis mano namuose gyveno mergaitė, 
kuri pirmą kartą po trijų mėnesių miegojo ramiai ir saldžiai... Už- 
tai aš gulėjau, nesudėdama nė bluosto. Klausausi, kaip greta knar- 
kia Džo, žvelgiu į jį ta savo vidine akim ir esu stačiai pasirengusi 
pasigręžti ir perkąsti jo prakeiktą gerklę. Bet aš jau nebetūžau kaip 
tuomet, kai vos nenudobiau jo pliauska. Mąsčiau apie vaikus, apie 
tai, kas jiems nutiks, jeigu mane suims už žmogžudystę - tada tos 
mintys jokios valdžios mano vidinei akiai neturėjo, bet vėliau, vos 
tik pasakiau Selenai, kad ji daugiau nebesirūpintų, ir pati mažumą 
atvėsau, jos vėl įsigalėjo. Bet aš vis vien žinojau, jog Selenai no- 
risi vieno - kad viskas būtų po senovei, tarsi jos tėvas nieko tokio 
ir nerezgė. O šitaip būti nieku gyvu negalėjo. Net jei jis būtų laikę- 
sis žodžio ir daugiau nė pirštu jos nebepalietęs, vis vien negalėjo... 
Ir nors aš raminau Seleną, pati pernelyg nesitikėjau, kad savo pa- 
žadą jis išlaikys. Anksčiau ar vėliau tokie žmonės, kaip Džo, įtiki- 
na save, jog kitą kartą jiems neabejotinai pasiseks: tereikia būti at- 
sargesniam, ir viskas, kaip jie nori... 

Kol aš šitaip gulėjau tamsoje, galų gale visiškai atvėsusi, atsa- 
kymas rodėsi labai paprastas: pasiimti vaikus ir persikelti su jais į 
žemyną, ir kuo greičiau. Teisybė, aš buvau rami, bet žinojau, kad 
neilgam: vidinė akis neleis. Nes kai kitą kartą užsiplieksiu, ji regės 
aiškiau, o Džo atrodys dar bjauresnis, ir žemėj nebeatsiras tokios jė- 
gos, kuri įstengtų mane sulaikyti. Na, stačiai kažkoks pamišimas, 

bet tiek proto man dar pakako, jog suprasčiau, kokią nepataisomą 
žalą padaryčiau, jam pasidavusi. Ne, man reikėjo nešdintis iš Litl- 
Tolo, kol dar visai nepakvaišau. O kai žengiau pirmąjį žingsnį, tai 
ir sužinojau, ką reiškė gudrus žiburėlis jo akyse. Dar ir kaip suži- 
nojau! 

Sulaukiau, kol viskas grįžo į savo vėžes, o paskui penktadienio 
rytą vienuoliktos valandos keltu išplaukiau į žemyną. Vaikai buvo 
mokykloje, o Džo išplaukė į jūrą, su Maku Stardžilu ir jo broliu 
spąstus langustams statė ir grįžti turėjo tik temnstant. 

Pasiėmiau vaikų taupomąsias knygeles. Kone nuo pat jų gimi- 
mo dienos atidėdavom pinigus mokslui koledže... Tai yra atidėda- 
vau aš - Džo buvo nusispjaut, ar jie įstos į koledžą, ar ne. Vos tik 
kalba pakrypdavo apie mokslą - pradėdavau ją, žinoma, aš, o jis sė- 
dėdavo savo sumautam supamam krėsle su “American", - tučtuojau 
iškišdavo snukį, kad pasakytų: 

- Na, kurių velnių, Doloresa, tu užsigeidei siųsti juos į koledžą? 
Štai aš, pavyzdžiui, kuo puikiausiai gyvenu ir be jokio koledžo. 

Na, yra dalykų, kurių nenuginčysi. Jei Džo manė, neva pavar- 
tyti laikraštį, iškrapštyti snarglį ir išterlioti jį ant krėslo pavažų - va- 
dinasi, gyventi puikiai, kalbėti daugiau nebėra apie ką. Ir pradėti ne- 
verta. Ir tegul sau. Kol man pavykdavo iškaulyti iš jo įnašus, kai jis 
susirasdavo pelningą darbelį, kaip, pavyzdžiui, plento statyboj, man 
buvo tik nusispjaut, kad įsikalė sau į galvą, neva visiems koledžams 
vadovauja komunistai. Tą žiemą, kai jis žemyne dirbo prie kelių, o 
aš priverčiau jį padėti į jų knygeles penkis šimtus dolerių, jisai inkš- 
tė kaip primuštas šunytis. Riaumojo, kad aš visus jo dividendus su- 
sišlaviau. Taip aš juo ir patikėjau, Endi! Jei tas niekšas aną žiemą 
neuždirbo dviejų tūkstančių, o gal ir dviejų su puse, aš kad ir dabar 
meitėlį pabučiuosiu. 

“Na, kodėl, Doloresa, tau visuomet reikia mane ėste ėsti?" - 
klausinėjo jis manęs. 

“Jeigu būtum tikras vyras ir pats rūpintumeis savo vaikais, aš 
tau nė žodelio prieš nepasakyčiau", - atsakinėjau aš. Štai taip visuo- 
met ir būdavo: be-be-be ir me-me-me. Mane stačiai vemt versdavo, 
Endi, bet aš kone visuomet išpešdavau iš jo tą, kas vaikams priklau- 
sė, nesvarbu, pykindavo mane ar ne. Juk kas dar galėjo pasirūpin- 
ti, kad jie turėtų ateitį, kai iki jos užaugs? 

Šiandieniniu matu jų knygelėse tebuvo menki skatikai - du tūks- 

tančiai Selenos, aštuoni šimtai dolerių Džo jaunesniojo, keturi ar 
penki šimtai Mažylio Pito sąskaitoje. Betgi tuomet baigėsi šešias- 
dešimt antrieji, ir tada tie pinigai buvo nemenki. Daugiau, nei ga- 
na, norint iš salos išvažiuoti. Nusprendžiau iš mažylio Pito knyge- 
lės išimti grynaisiais, o likusioms dviem paimti akredityvus. Nu- 
tariau viską užbaigti ir išsivežti vaikus į Portlendą, susirasti būstą 
ir gerą darbą. Nei jie, nei aš prie miesto gyvenimo nebuvom pratę, 
bet žmonės pripranta prie visko, jei dėtis nebėra kur. Ir Portlendas 
tada buvo ne toks jau didelis miestas, ne taip kaip dabar. 

O kai įsitaisysiu, pradėsiu grąžinti pinigus, kuriuos prisieis iš- 
leisti. Maniau, man pavyks. O jei ne, taigi mano vaikai buvo labai 
gabūs ir galėjo gauti stipendiją. Blogiausiu atveju būčiau nepasigė- 
dijusi ir paskolos paprašyti. Svarbiausia - kuo greičiau išsivežti juos 
iš salos; tada šis tikslas man atrodė kur kas svarbesnis netgi už ko- 
ledžą. Visų pirma atlik, kas pirma, kaip buvo parašyta ant lipduko, 
kurį Džo priklijavo prie seno traktoriaus. 

Aš štai kone tris ketvirčius valandos apie Seleną pasakojau, o 
juk jis kenkė ne tik jai vienai. Visų bjauriausia teko iškęsti jai, bet 
šlykštybių pakako ir Džo jaunesniajam. Šešiasdešimt antraisiais jam 
sukako dvylika - visų geriausi metai berniukui, tačiau, žiūrėdami į 
jį, jūs taip nepagalvotumėt. Jis beveik niekad nesišypsojo, nesijuo- 
kė, o ir nenuostabu. Nespės įžengti į kambarį, ir tėtušis jį tučtuojau 
užsipuola nelyginant šeškas viščiuką: marškinius pasitaisyk, plau- 
kus susišukuok, nesikūprink, ir kada gi tu užaugsi, na, visąlaik no- 
sį į knygą įbedęs tarsi mergytė, metas iš tavęs padaryti vyrą... O 
metais anksčiau, nei aš išsiaiškinau, kas darosi Selenai, Džo jaunes- 
nysis nepakliuvo į pirmąją savo mokyklos komandą, ir, paklausęs 
jo tėvo, galėjai pamanyti, jog vaikinuką dėl dopingo vartojimo pa- 
šalino nuo olimpinio bėgimo takelio. Pridurkit, jog jis matė, kaip jo 
tėtušis limpa prie vyresnės sesers, ir gausit dievažin kokią košę. Ki- 
tą kartą dirsteliu, kaip Džo jaunesnysis į tėvą žiūri, ir jo veide re- 
giu tokią neapykantą - tikrų tikriausią liepsnojančią neapykantą. O 
prieš savaitę ar dvi iki kelionės į žemyną su vaikų taupomosiomis 
knygelėmis supratau, jog Džo širdelėj tėvo atžvilgiu atsivėrė sava 
vidinė akis. 

Na, ir Mažylis Pitas. Kai jam sukako ketveri, jis paskui Džo se- 
kiojo it uodegytė - kelnytes ant juosmens timpčiojo kaip Džo, no- 
sį ir ausis irgi tampė Džo maniera. Bet plaukų jo nosytėje nebuvo, 

štai jis ir apsimesdavo. Po pačios pirmos dienos mokykloj jis grį- 
žo namo šniurkščiodamas, kelnytės užpakaly išpurvintos, ant 
skruosto įdrėskimas. Prisėdau greta berniuko priebutyje, apkabinau 
ir paklausiau, kas gi nutiko. Sūnus pasakė, kad jį partrenkė prakeik- 
tas žydukas Dikis O'Hara. Aš jam paaiškinau, jog “prakeiktas" yra 
keiksmažodis, ir jis neturėtų vartoti tokių žodžių, o paskui pasitei- 
ravau, ar jis žinąs, kas yra žydukas. Tiesą sakant, man buvo smal- 
su, ką gi jis atsakys. 

- Aišku, žinau, - sako. - Žydukas - tai toks besmegenis kvailys, 
kaip antai Dikis O'Hara. 

Aš jam paaiškinau, kad tas žodis reiškia visai ką kita, o jis pa- 
klausė: ką? Atsakiau, kad jam ir žinoti nereikia, bet kad šito žodžio 
daugiau niekada nesakytų, nes jis negeras. Tada jis piktai į mane 
dėbtelėjo ir atvėpė apatinę lūpą. Na, grynas tėtušis. Selena tėvo bi- 
jojo, Džo jaunesnysis jo nekentė, bet aš, ko gero, visų labiausiai ne- 
rimavau dėl Mažylio Pito, kadangi Mažylis Pitas norėjo užaugti vi- 
sa kuo į jį panašus. 

Taigi išsitraukiau jų taupomąsias knygeles iš savo brangenybių 
skrynelės dugno (saugojau jas ten, nes tik ją vieną ir turėjau užra- 
kinamą - raktą nešiojausi prie grandinėlės ant kaklo) ir pusę pirmos 
įėjau į Džonsporto Šiaurinės pakrantės Banką. Kai atėjo mano ei- 
lė, ištiesiau knygeles kasininkei, pasakiau, jog noriu uždaryti visas 
tris sąskaitas, ir paaiškinau, kaip prašau išduoti man pinigus. 

- Vieną minutėlę, ponia Sent-Džordž, - sako šioji ir pasitraukia 
paimti sąskaitų. Kompiuterių tuomet, žinia, dar nebuvo nė kvapo, 
ir joms teko viską daryti pačioms. 

Na, išsitraukia ji sąskaitas - visas tris, aš gerai mačiau, atsiver- 
čia ir žiūri. O skersai jos kaktą raukšlelė įsirėžia, ir tada ji kažką sa- 
ko kitai kasininkei. Ir jos abi pasilenkia žiūrėti, o aš stoviu už bar- 
jero, žvelgiu į jas, tvirtinu sau, jog nėra jokių priežasčių nervintis, 
o pati nervinuosi vis labiau ir labiau. 

Tada kasininkė eina ne į mane, o į kamarėlę, kurią jos vadina 
kabinetu. Jo sienos stiklinės, ir aš mačiau, kad ji kalbasi su pliku 
trumpuliu, dėvinčiu pilką kostiumą ir juodą kaklaryšį. Kai jinai at- 
sigręžė į mane, sąskaitų jos rankose jau nebebuvo - paliko jas ant 
plikio stalo. 

- Man rodos, apie jūsų vaikų santaupas jums vertėtų pasikalbėti 
su ponu Pijzu, ponia Sent-Džordž, - pasakė ji ir stumia man taupo- 

mąsias knygeles. Skliaustu delnu, tarsi jose knibždėtų mikrobai, ir 
ji, ilgiau jas lytėjusi, galėtų užsikrėsti. 

- Kodėl? - klausiu. - Ar kas nors ne taip? - Apie tai, jog nervin- 
tis priežasčių nėra, aš ir galvoti pamiršau. Mano širdis daužėsi it pa- 
šėlusi, o gerklė perdžiūvo. 

- Po teisybei, negaliu pasakyti, bet jei išėjo koks nors nesusipra- 
timas, ponas Pijzas viską išsiaiškins, - sako ji, o akis nudelbia, na, 
aš ir supratau, jog pati ji taip toli gražu nemano. 

Nuėjau į tą kabinetą - vos kojas velku, tarsi į kiekvieną būtų po 
dvidešimt svarų cemento pripilta. Aš jau įspėjau, kas nutiko, bet 
niekaip neįstengiau suvokti, kaipgi taip galėjo atsitikti. Viešpatie! 
Juk knygeles turiu aš, teisingai? Ir Džo negalėjo jų paimti, o pas- 
kui padėti atgal. Juk tada būčiau radusi išlaužtą spynelę. Ir netgi jei 
jis būtų ją atrakinęs (o čia grynas juokas: jis nesugebėjo šakutės su 
pupelėm prie burnos prinešti, pusės neišbarstęs), tai knygelėse bū- 
tų arba parodytos paimtos sumos, arba įdėtas raudonas antspaudas: 
“Sąskaita uždaryta" - tokiu atveju bankai visuomet raudonu rašalu 
naudojasi... Tačiau nė vienoj iš trijų nieko panašaus nėra. 

Bet aš vis vien žinojau, jog iš pono Pijzo išgirsiu, kokią niek- 
šybę mano vyrelis iškrėtė. Taip ir nutiko. Jis paaiškino, kad Džo 
jaunesniojo ir Mažylio Pito sąskaitos uždarytos prieš du mėnesius, 
o Selenos - viso labo prieš dvi savaites. Džo tyčia pasirinko tokį lai- 
ką, nes žinojo, jog po Darbo Dienos aš į jų sąskaitas nieko nedėsiu, 
kol prisikaupsiu pakankamai grynųjų sriubos puode, stovinčiame 
ant viršutinės virtuvės lentynos, kad apmokėčiau kalėdines sąskai- 
tas. Pijzas parodė man žalius liniuotus lapus, kuriuose rašo buhal- 
teriai, ir aš pamačiau, jog paskutinį didelį gabalą - penkis šimtus do- 
lerių iš Selenos sąskaitos - Džo paėmė kitą dieną po to, kai aš jam 
pasakiau žinanti apie jo gašlius ketinimus, o jis sėdėjo supamam 
krėsle ir atsakė, jog Žinau toli gražu ne viską. Ir išties nemelavo. 

Aš šešis kartus peržiūrėjau visus skaičius, o kai pakėliau akis, 
pamačiau, jog ponas Pijzas priešais mane gniaužo rankas ir atrodo 
itin sunerimęs. Ant plikės prakaitas žvilga. Jis neprasčiau už mane 
suprato, kas nutiko. 

- Kaip matote, ponia Sent-Džordž, sąskaitas uždarė jūsų vyras, 
ir... 

- Kaipgi šitaip? - klausiu aš jo ir metu ant stalo tris knygeles. 

Taip jas tėkštelėjau, kad jis net sumirksėjo ir pašoko. - Kaipgi ši- 
taip, kai taupomosios knygelės - štai jos? 

- Na-a... - tęsia jis, apsilaižo lūpas ir mirkčioja nelyginant drie- 
žas saulėkaitoj. - Matote, ponia Sent-Džordž, čia yra taip vadinamos 
sąskaitos... tai yra, norėjau pasakyti, buvo taip vadinamos globėjiš- 
kos sąskaitos. Kitaip tariant, vaikas, kurio vardu atidaryta sąskaita, 
gali... galėtų paimti iš jos vieną ar kitą sumą tik tuo atveju, jeigu 
jūs arba jūsų vyras patvirtintumėt jo parašą. O dar šitai reiškia, kad 
bet kuris iš jūsų, kaip gimdytojas, gali paimti pinigus iš šių sąskaitų, 
kada ir kiek manys esant reikalinga. Kaip jūs būtumėt padariusi 
šiandien, jeigu... kche-kche... šiose sąskaitose būtų kokios nors su- 
mos. 

- Betgi knygelėse niekur jokie paėmimai neparodyti! - sakau. 
Veikiausiai šaukiau balsu, nes į mus jau žvalgėsi kiti salėje esan- 
tys žmonės. Pro stiklines sienas matėsi. Bet man į juos buvo nusi- 
spjaut... - Kaip jis galėjo paimti pinigus be prakeiktų knygelių? 

Bankininkas gniaužė rankas vis sparčiau ir sparčiau. Šios šna- 
rėjo it švitrinis popierius, ir jeigu ponas Pijzas būtų tarp jų sugniau- 
žęs sausą lazdą, tai veikiausiai būtų uždegęs į peleninę įmestą kram- 
tomosios gumos popierėlį. 

- Ponia Sent-Džordž, ar galėčiau paprašyti jūsų kalbėti tyliau... 

- Mano balsas - mano asmeninis reikalas, - rėkiu dar garsiau, - 
o tu, drauguži, verčiau susirūpink tuo, kaip šitas sumautas bankas 
atlieka savo darbą! Man rodos, čia yra ko jaudintis! 

Jis išėmė iš stalčiaus popieriaus lapą ir dirstelėjo į šį. 

- Pasak šio dokumento, - taria, - jūsų vyras pranešė apie pames- 
tas taupomąsias knygeles. Ir paprašė išduoti dublikatus. Tai gana 
dažnas... 

- Dažnas, nedažnas, kad jį kur skradžiai! - aš stačiai sustūgau. 
- Jūs man nepranešėte! Niekas iš banko man nepranešė! Juk sąskai- 
tos buvo mūsų bendros! Štai kaip man paaiškino, kai mudu penkias- 
dešimt pirmaisiais atidarėm sąskaitas Selenai ir Džo jaunesniajam. 
Ir tas pat nutiko penkiasdešimt ketvirtaisiais, kai mes vėl atidarėm 
sąskaitą Piteriui. Jūs ką, norite man pasakyti, jog taisyklės nuo tų 
laikų pasikeitė? 

- Ponia Sent-Džordž... - pradėjo ponas Pijzas, tačiau jam nie- 
ko neišėjo - lyg būtų galėjęs pamėginti švilpti su pilna burna sau- 
sainių! - aš tylėti neketinau. 

- Jis jums pamelavo, ir jūs patikėjote jo pasakėle, paprašė iš- 
duoti jam naujas knygeles, ir jūs jas išdavėte. Viešpatie Dieve ma- 
no! Kas, velniai jus rautų, tuos pinigus nešė į banką, ką? Jeigu ma- 
note, jog Džo Sent-Džordžas, tai esat dar kvailesnis, nei atrodot! 

Salėje niekas jau net neapsimetinėjo, kad užsiima savo reika- 
lais. Tiesia kaklus ir spokso į mus. Ir, sprendžiant iš žiūrovų veidų, 
vaidinimas jiems teikė didžiulį pasitenkinimą. Tik būčiau pasižiū- 
rėjusi, kaip jie džiaugtųsi, jei paukšteliu išplasnotų pinigai, atidėti 
jų vaikučių koledžui! Ponas Pijzas išraudo it pipiras. Net prakaituo- 
ta jo plikė tviskėte tviskėjo raudoniu. 

- Prašau jūsų, ponia Sent-Džordž, - sako jis ir, regis, tuoj tuoj 
pravirks. - Patikėkite, mūsų veiksmai buvo ne tik visiškai teisėti, bet 
ir tiksliai atitinkantys banko praktiką... 

Tada aš prabilau tyliau, ir mano pyktis ūmai pradėjo slūgti. Džo 
mane apkvailino, ir dar kaip! Ir man nereikėjo antro karto, jog įsi- 
tikinčiau, kad visa gėda - mano. 

- Gal jie buvo teisėti, o gal ir ne, - sakau. - Norint sužinoti tiks- 
liai, teks tempti jus į teismą, tiesa? O tam aš neturiu nei laiko, nei 
pinigų. Taigi mane siutina visai ne tas, kas čia teisėta, o kas ne... 
Mane siutina, kad jums net į galvą nešovė mintis, jog tie pinigai gali 
rūpėti kažkam dar. O gal “banko praktika" jums draudžia bent kar- 
telį skimbtelti telefonu? Numeris gi - štai jis, ant visų šitų lapų, ir 
jis nepasikeitė. 

- Ponia Sent-Džordž, aš labai apgailestauju, bet... 

- O jeigu nutiktų atvirkščiai, - sakau, - jeigu aš ateičiau su pa- 
sakaite apie pamestas knygeles ir paprašyčiau naujų, jei nuspręsčiau 
susigrobti viską, kas kaupėsi vienuolika ar dvylika metų... negi jūs 
nepaskambintumėt Džo? Jei šiandien pinigai būtų vietoj ir aš, kaip 
ir ketinau, būčiau juos atsiėmusi, negi jūs nepultumėt jam skambin- 
ti, vos tik aš išeičiau pro duris? Pranešti jam - perdėm iš paslaugu- 
mo, - ką padarė jo žmona, tiesa? 

Aš gi šito ir tikėjausi, Endi. Todėl ir pasirinkau dieną, kai jis iš- 
plaukė su Stardžilais. Ketinau sugrįžti į salą, pasiimti vaikus, ir, kai 
Džo būtų priėjęs prie durų su alaus skardine vienoj rankoj ir pietų 
bidonėliu kitoj, mūsų ir pėdos būtų ataušusios. 

Pijzas pažvelgė į mane ir išsižiojo. Paskui vėl susičiaupė ir nie- 
ko nepasakė. Atsakymas buvo parašytas jo veide. Žinoma, jis - ar- 
ba kuris kitas banko tarnautojas - būtų paskambinęs Džo, ir skam- 

binęs, skambinęs, kol prisiskambinęs. O kodėl? Ogi todėl, kad Džo 
buvo šeimos galva, štai kodėl. Pranešti man nesusiprotėjo niekas, 
nes aš buvau viso labo tiktai jo žmona. Ir nieko negalėjau suprasti 
apie pinigus - tik pelnydavau juos, plaudama grindis, šveisdama 
grindjuostes ir unitazus. Jei šeimos galva nusprendė pasiimti visus 
pinigus, sukauptus jo vaikų mokslui, vadinasi, jis turėjo velniškai 
svarbią priežastį, o jei ir neturėjo - koks skirtumas, jis gi namų gal- 
va ir viskam vadovauja. O jo žmona paprasčiausiai greta jo, ir jos 
darbas - grindjuostės, unitazai bei višta sekmadienio pietums. 

- Jei kilo kokių nors problemų, ponia Sent-Džordž, - sako Pij- 
zas, - aš labai apgailestauju, tačiau... 

- Jeigu jūs dar kartą pasakysite, jog apgailestaujate, aš jums taip 
atspardysiu subinę, kad kupra išaugs, - sakau, bet bijoti jam nėra ko. 
Tą minutę nebūčiau įstengusi net alaus skardinės perspirti per ke- 
lią. - Pasakykite man tik viena, ir aš nuo jūsų atstosiu. Pinigai iš- 
eikvoti? 

- Iš kur galėčiau žinoti? - tokiu pasipiktinusiu balseliu klausia 
bankininkas, tarsi būčiau pažadėjusi parodyti jam savąją brangeny- 
bę, jeigu jis man parodys savąjį. 

- Su šituo banku, - sakau, - Džo turėjo reikalų visą savo gyve- 
nimą. Jis galėjo nuvažiuoti į Meikjasą ar Kolumbija-Folsą bei išsi- 
rinkti kokį nors tenykštį banką, bet jis šitaip nepadarė - pernelyg jau 
bukas, tingus ir nemėgsta nieko keisti. Ne, arba vyrelis sugrūdo pi- 
nigus į kelias skardines ir užkasė, arba čionai atgal ir padėjo. Štai 
šitą aš ir noriu sužinoti: ar mano vyras per pastaruosius du mėne- 
sius atsidarė šičia naują sąskaitą? (Tik, Endi, ten buvo ne “aš no- 
riu“, o “aš privalau" žinoti. Jis niekšiškai mane apmulkino, ir aš tik 
vargais negalais įveikiau šleikštulį - taip negera man buvo, tačiau 
mintis, kad Džo galėjo jau kažin kur prašvilpti visas santaupas, sta- 
čiai žudė.) 

- Ar jis atidarė... Indėlių paslaptis šventa! - sako jis, ir dar taip, 
tarsi aš būčiau pažadėjusi paliesti jo, jei jis pačiupinės mano. 

- Aha! - šūkteliu. - Taip ir maniau. Aš prašau jūsų sulaužyti tai- 
syklę. Pakanka tik žvilgtelti į jus - ir išsyk aišku, kad jūs nedažnai 
šitai darote. Matyt, jums tokie dalykai stringa skersai gerklę. Bet čia 
gi mano vaikų pinigai, pone Pijzai, o jis pamelavo, norėdamas juos 
pasiglemžti. Jūs gi žinote - įrodymas štai, ant jūsų stalo. Ir iš me- 
lagysčių jam nebūtų jokios naudos, jeigu šiam bankui - jžsų bankui! 

- būtų pakakę paslaugumo vieną kartelį paskambinti. 

Jis atsikosėja ir varo savo: 

- Mes neprivalome... 

- Žinau, kad neprivalote, - sakau. Man taip norėjosi stverti jį už 
apykaklės ir kaip reikiant papurtyti! Bet supratau, jog naudos iš to 
nebus - ne toks jis žmogus. O ir mama visada kartodavo, kad me- 
dum sugausi kur kas daugiau musių nei actu, ir aš seniai įsitikinau, 
jog taip ir yra. - Žinau, tačiau pagalvokit, nuo kokio kartėlio ir kan- 
čių būtumėt išvadavę mane tuo vieninteliu skambučiu! Ir jeigu jūs 
panorėtumėt bent mažumėlę pataisyti reikalus - ne todėl, kad pri- 
valote, o dėl to, kad panorėtumėt, - tai prašau pasakyti man, ar jis 
atsidarė čia naują sąskaitą, ar man reikia pradėti rausti žemę aplink 
savo namus. Na, prašau jūsų! Aš niekam nepasakysiu. Prisiekiu 
Viešpačiu Dievu! 

Sėdi, spokso į mane ir barbena pirštais per tuos tris žalius lapus. 
Nagai švarutėliai, išpuoselėti, tarsi manikiūrą jam būtų daręs pro- 
fesionalas - tik vargu bau, juk mes kalbam apie šešiasdešimt antrųjų 
metų Džonsportą. Manau, nagus jam tvarkydavo žmona. Ir tie šva- 
rutėlaičiai nagai taip bilsnojo, leisdamiesi ant popieriaus, jog aš pa- 
maniau: nieko jis man nepasakys, ne toks jis žmogus. Negi jam rūpi 
salos gyventojai ir jų bėdos? Jo subinė puikiai apsaugota, o į visa 
kita jam nusispjaut. 

Na, o kai jis prabilo, man pasidarė gėda dėl visko, ką galvojau 
apie vyrus apskritai, o apie jį - ypač. 

- Aš negaliu išsiaiškinti šio klausimo, kol jūs sėdite čia, ponia 
Sent-Džordž, - sako jis. - Kodėl jums neužsukus į “Linksmąjį plū- 
durą" ir neišgėrus puodelio kavos su pyragėliu? Iš jūsų veido ma- 
tyti, jog pasistiprinti jums ne pro šalį. Aš prisijungsiu prie jūsų po 
ketvirčio valandos... tiksliau, po pusvalandžio. 

- Dėkui, - apsidžiaugiu. - Labai jums ačiū. 

Ponas Pijzas atsiduso ir pradėjo rinkti lapus. 

- Matyt, aš pradedu kraustytis iš proto, - pasakė ir nervingai 
šyptelėjo. 

- Ne, - atsakau jam. - Jūs padedate moteriai, kuri daugiau nie- 
kur pagalbos nesuras. 

- Padėti nelaimingoms gražuolėms visuomet buvo mano silpny- 
bė, - taria jis. - Duokite man pusvalandį, o gal ir truputėlį daugiau. 

- Bet jūs ateisite? 

- Taip, - nuramina mane. - Ateisiu. 

Ir atėjo. Tiesa, ne už pusvalandžio, o beveik už keturiasdešimt 
penkių minučių, ir kai jis galų gale įėjo į “Plūdurą", aš jau tikinau 
save, jog ponas Pijzas dėl manęs ir piršto nepajudins. O tuomet, 
dirstelėjusi jam į veidą, pagalvojau, kad nieko gero iš jo neišgirsiu. 
Toks jis man atrodė. 

- Jie vis dar banke. Šiaip ar taip, didžioji dalis. Beveik trys tūks- 
tančiai dolerių. 

- Šlovė tau, Viešpatie, - sakau. 

- Čia, - sako, - geroji pusė. O bloga ta, kad naujoji sąskaita ati- 
daryta tiktai jo vardu. 

- O kaipgi kitaip! - sakau. - Jis gi nedavė man naujos taupomo- 
sios knygelės, kad joje pasirašyčiau. Tuomet būčiau išsyk supratusi, 
ką jis sumanė, teisingai? 

- Dauguma moterų nieko neįtartų, - sako jis, atsikosėja, timp- 
teli kaklaryšį ir skubiai dirsteli į duris, kas ten varpeliu skimbtelė- 
jo. - Dauguma moterų be kalbų pasirašo viską, ką joms pakiša pa- 
sirašyti jų vyrai. 

- Na, aš ne dauguma, - atsakau. 

- Pastebėjau, - ištaria jis, sausai taip. - Kad ir kaip ten būtų, aš 
išpildžiau jūsų prašymą, o dabar privalau grįžti į banką. Apgailes- 
tauju, kad neturiu laiko išgerti su jumis kavos. 

- Žinot, - pareiškiu, - o aš tuo kažkodėl netikiu. 

- Po teisybei, aš irgi, - atsako. Bet ranką spustelti man ištiesė, 
tarsi būčiau vyras, ir aš jo gestą palaikiau komplimentu. Vis sėdė- 
jau ir žvelgiau jam pavymui. Priėjo mergina ir paklausė, ar neno- 
rėčiau dar puodelio kavos. Ne, dėkui, sakau. Man ir po pirmojo 
skrandis nustojo virškinęs. Iš tikrųjų taip ir buvo, tačiau toli gražu 
ne nuo kavos. 

Žmogus visada ras kuo pasidžiaugti, kad ir kas nutiktų, ir, 
plaukdama atgal, aš džiaugiausi, kad nesusikroviau jokių daiktų, tad 
man neteks vėl visko dėlioti į vietas. Ir dar džiaugiausi, kad nieko 
nepasakiau Selenai. Norėjau, bet paskui persigalvojau: baiminausi, 
jog tokios paslapties išlaikyti ji nesugebės - išplepės bičiulei, o ta- 
da, žiūrėk, žinia pasieks ir Džo ausis. Man net nedingtelėjo, kad 
mergaitė gali užsispirti ir pasakyti, jog niekur nevažiuos. Šito aš lyg 
ir nesitikėjau: ji visa stačiai susigūždavo, kai Džo prieidavo arčiau, 
na, bet iš paauglės visko galima laukti, ir nieko iš anksto neįspėsi. 

Tad kai kas nebuvo visiškai juoda, bet ką gi man daryti toliau, 
aš nežinojau. Paimti pinigus iš bendros mudviejų su Džo sąskaitos? 
Joje gulėjo gal šeši šimtai dolerių, o jau pajamų išlaidų knygelė - 
grynas juokas; jeigu mes dar neprasiskolinom, tai kybojom pačiam 
pakraštėly. O paprasčiausiai stverti vaikus ir strimgalviais kažin kur 
dangintis - ne, sere, nieku gyvu, mem! Jeigu būčiau taip pasielgu- 
si, Džo būtų, mano pykčiui, iššvaistęs visus pinigus. Šitai man bu- 
vo aišku kaip dieną. Ir šiaip tris šimtus dolerių jis jau ištaškė, jei 
ponas Pijzas nesuklydo... O iš trijų likusių tūkstančių du su puse į 
banką įnešiau aš - uždirbau juos, šveisdama grindis, plaudama lan- 
gus ir džiaudama prakeiktos kalės Veros Donovan paklodes - šeši 
segtukai, ne keturi! - visą mielą vasarą! Žinoma, žiemą, kaip vėliau 
paaiškėjo, buvo kur kas sunkiau, bet čia jums vis vien ne į kiną nu- 
bėgti ir ne po parką pasivaikščioti. 

Kad vaikus išsivešiu, nusprendžiau tvirtai, bet išvykti be grašio 
- na, jau ne! Norėjau, kad mano vaikai gautų savo pinigus. Grįžda- 
ma į salą, stovėjau “Princesės" priekyje, o gaivus jūros vėjas pūtė 
man į veidą, duždamas į dvi čiurkšles, bloškė nuo smilkinių plau- 
kus, ir aš žinojau, kad sugebėsiu išplėšti iš jo tuos pinigus. Tik dar 
nenutuokiau kaip. 

Gyvenimas tekėjo savo vaga. Jei nepasižiūrėtum įdėmiau, tai 
niekas lyg ir nepasikeitė. Saloje tarsi niekas niekad nesikeičia... jei 
nepasižiūrėtum įdėmiau. Tačiau gyvenime visko kur kas daugiau, 
nei rodosi iš pirmo žvilgsnio, o man - šiaip ar taip, tą rudenį, - tas, 
kas slypėjo po paviršiumi, atrodė visai kitoniškai. Aš pati visai ki- 
taip į viską žvelgiau, ir, ko gero, šitai buvo visų svarbiausia. Ir kal- 
bu jau nebe apie trečiąją akį. Tuo metu, kai nuėmėm popierinę Ma- 
žylio Pito raganą ir sutvarkėm jo paveikslėlius su kalakutais bei pi- 
ligrimais, aš jau regėjau viską, ko man reikėjo, savo natūraliomis 
akimis. 

Pavyzdžiui, kaip gašliai, kiauliškai Džo žvilgčiojo į Seleną, kai 
toji dėvėdavo chalatėlį, ar kaip jis žiūrėdavo į jos užpakalį, kai mer- 
gaitė pasilenkdavo ištraukti iš po kriauklės indų pašluostės. Kaip ji 
aplenkdavo tėvą šonu, kai šis sėdėdavo krėsle, o jai reikėdavo per- 
eiti svetainę, norint užkopti į savo kambarį, kaip stengėsi, kad ne- 
susiliestų jų rankos, kai per vakarienę tiesdavo jam lėkštę. Man šir- 
dis plyšo iš gėdos ir gailesčio, ir aš taip tūžau, jog net vemt vertė. 
Džo gi buvo jos tėvas, pasigailėk Viešpatie! Jos gyslomis tekėjo jo 

kraujas, ji paveldėjo jo juodus airiškus plaukus ir trumpučius ma- 
žuosius pirštelius, ir vis dėlto jam akys iššokdavo iš orbitų, jeigu 
dukrai nuo peties nuslysdavo petnešėlė. 

Ir dar aš mačiau, kaip Džo jaunesnysis apeina tėvą šonu, į jo 
klausimus stengiasi neatsakinėti, o jeigu jau nebegali nutylėti, tai 
tik kažin ką burbteli. Atmenu dieną, kai Džo jaunesnysis atnešė 
man savo pranešimą apie prezidentą Ruzveltą, kurį jam grąžino mo- 
kytoja. Ji įvertino Džo darbą aukščiausiu pažymiu su pliusu, o pir- 
mame lape parašė, jog tokį pažymį per dvidešimtį metų, kuriuos iš- 
dirbo mokykloje, ji rašo pirmąsyk ir netgi mano, kad šį pranešimą 
gali išspausdinti laikraštyje - toks jis puikus. Paklausiau Džo jau- 
nesniojo, gal jis ketina nusiųsti savo pranešimą į Elsvorčio “Ame- 
rican“ arba į Bar-Harborą, į “ Times", pašto išlaidas aš apmokėsiu. 
O sūnus tik papurtė galvą ir nusijuokė. Nelabai man tas juokas pa- 
tiko - toksai piktas, bedvasis, kaip jo tėvo. 

- Ir kad jis pusę metų man praeiti neduotų? - klausia. - Ne jau, 
dėkui! Negi tu negirdėjai, kaip jis prezidentą vadina “Franklinu 
D.Židveltu“? 

Kaip dabar jį regiu, Endi: viso labo dvylikos, o jau beveik še- 
šių pėdų ūgio, stovi užpakaliniam priebuty, rankos sukištos į kiše- 
nes, ir žiūri į mane iš viršaus žemyn, o aš laikau jo darbą su aukš- 
čiausiu pažymiu ir dar pliusu. Atmenu, kaip berniuko lūpų kampu- 
čius išlenkė šypsena. Tik toj šypsenoj nebuvo džiaugsmo, nebuvo 
linksmumo ir gerumo. Čia buvo jo tėvo šypsena, nors berniukui nė 
už ką nebūčiau šito pasakiusi. 

- Iš visų prezidentų Ruzvelto jis nekenčia labiausiai. - Štai ką 
jis man pasakė. - Todėl ir pasirinkau jį pranešimui. O dabar atiduok 
man mano darbą, aš jį krosny sudeginsiu. 

- Nė nemanyk, Saulele Džimai, - sakau. - O jei nori pajusti, kaip 
tavo paties motina tave per turėklus į kiemą švysteli, pamėgink jį 
iš manęs atimti! 

Jis gūžtelėjo pečiais. Ir vėl visai kaip Džo, bet jo šypsena išplito 
plačiau ir išsyk pasidarė tokia miela, kokia jo tėvui nė nesisapna- 
vo. 

- Gerai, - atsakė jis. - Tiktai jam nerodyk, sutarta? 

Prižadėjau nerodyti, ir vaikas nubėgo šaudyti į krepšius su sa- 
vo bičiuliu Rendžiu Džigeriu. Žvelgiau jam įkandin, gniaužiau jo 
rašomąjį darbą ir mąsčiau apie tai, kas dabar nutiko - tarp jo ir ma- 

nęs. Ir galvojau, kad tokį pažymį mokytoja parašė tik kartą per dvi- 
dešimtį metų, ir mano berniukas jo nusipelnė, pasirinkęs pranešimui 
prezidentą, kurio jo tėvas nekentė labiausiai iš visų. 

O dar Mažylis Pitas - tas visada vaikštinėjo kraipydamas užpa- 
kalį ir atvėpęs apatinę lūpą, pravardžiavo žmones žydais, ir tris die- 
nas iš penkių jį palikdavo mokykloj po pamokų už išdykavimą. Kar- 
tą man teko eiti jo parsivesti, nes jis susimušė ir taip trinktelėjo ki- 
tam berniukui, jog tam iš ausies pradėjo tekėti kraujas. O ką vaka- 
re sūnui pasakė tėvas? 

- Dabar, tave pamatęs, jis žinos, ko gali tikėtis, a, Pitai? 

Mačiau, kaip sutvisko berniuko akelės, kai Džo šitaip pasakė, 
ir mačiau, kaip švelniai už pusantros valandos Džo nunešė jį į I0- 
velę. Tą rudenį aš tarsi sugebėjau matyti viską pasaulyje... išsky- 
rus vienintelį dalyką, kurio troškau visų labiausiai - kaip juo nusi- 
kratyti. 

Ir žinot, kas galų gale pasufleravo man atsakymą? Vera. Taip, 
taip - pati Vera Donovan asmeniškai. Išskyrus mane, ji tik viena ži- 
nojo, ką padariau - tai yra iki šios minutės. Ir pati pakišo man spren- 
dimą. 

Visus penkiasdešimtuosius metus Donovanai - šiaip ar taip, Ve- 
ra su vaikais - iš visų atvykstančių vasarotojų buvo patys pastoviau- 
si: atvykdavo Atminimo Dieną*, o išvykdavo Darbo Dienos išvaka- 
rėse. Negaliu pasakyti tvirtai, ar pagal juos galima buvo tikrinti 
laikrodžius, bet štai kalendorių - neabejotinai. Trečiadienį po jų iš- 
vykimo keliaudavau į namą su visa valytojų komanda ir darydavau 
tvarką nuo priešakio iki paskuigalio. Mes plovėm, valėm, nuvilki- 
nėjom patalus, dengėm užvalkalais baldus, rinkom vaikų žaislus, o 
visokiausius galvosūkius bei kryžiažodžius krovėm į rūsį. Šešiasde- 
šimtaisiais, kai nusigalavo ponas, tų galvosūkių rūsyje prisikaupė 
per tris šimtus - kartoninės dėželės taip rietuvėse ir pelija. Aš da- 
rydavau generalinę tvarką, nes žinojau, kad iki Atminimo Dienos 
namas kone užtikrintai prastovės užrakintas. 

Tiesa, pasitaikydavo ir išimčių. Mažylio Pito gimimo metais jie 
atvyko saloje praleisti Padėkos Dienos** - juk namas buvo visiškai 
pritaikytas žiemai, - mes tik stebėjomės, kuriems galams? Na, bet 
ko iš vasarotojų norėti. O po kelerių metų jie apsireiškė Kalėdoms. 

*30 gegužės. 
** Paskutinis lapkričio ketvirtadienis. 

Atmenu, kaip Donovanų vaikai pasikvietė Seleną ir Džo jaunesnį- 
jį pasivažinėti rogutėmis ir kaip Selena po trijų valandų parlėkė per 
Rytinę kalvą - visa įraudusi, o akys spindi ryškiau už deimantus. Jai 
tada buvo aštuoneri, daugiausia devyneri, bet ji vis vien iki ausų įsi- 
mylėjo Donaldą Donovaną, aš išsyk pamačiau. 

Štai, vadinasi, vienais metais jie saloje praleido Padėkos Die- 
ną, o kitais - Kalėdas, ir tiek. Juk jie buvo tik vasarotojai, tai yra 
Maiklas Donovanas ir jo vaikai. O Vera, nors ir nečionykštė, į pa- 
baigą tapo tikra saliete - neprastesne už mane. O gal ir geresne. 

Šešiasdešimt pirmaisiais viskas vyko lyg ir taip pat kaip anks- 
čiau, nors jos vyras praėjusiais metais ir žuvo automobilio katast- 
rofoj. Ji su vaikais atvyko Atminimo Dieną, ir Vera vėl puolė megz- 
ti, spręsti galvosūkius, rinkti kriaukleles, rūkyti cigaretes ir laiky- 
tis savo ypatingosios - Veros Donovan - kokteilių valandos, kuri 
prasidėdavo penktą, o baigdavosi maždaug pusę dešimtos. Tačiau 
viskas buvo nebe taip kaip anksčiau, netgi aš pastebėjau, nors bu- 
vau tik ateinanti tarnaitė. Vaikai tarytum pritilo, užsidarė savyje - 
veikiausiai vis dar tėvo ilgėjosi, o Liepos Ketvirtąją, kai jie visi trys 
pietavo “Prie uosto“, tai visiškai persipyko. Atmenu, Džimis de Vi- 
tas - jis tuomet tenai padavėju dirbo - pasakojo, kad jie lyg ir dėl 
mašinos susiginčijo. 

Šiaip ar taip, o vaikai kitą dieną išvažiavo. Gražuolėlis palydėjo 
juos į žemyną jų asmeniniu kateriu, o ten, manding, jais pasirūpi- 
no dar koks nors samdytas tarnas. Nuo tos dienos aš nei Donova- 
nų dukters, nei sūnaus nebemačiau. O Vera pasiliko. Matėsi, kad jai 
negera, bet ji liko. Tą vasarą prie jos geriau buvo nė nesiartinti. Iki 
Darbo Dienos pakeitė bent šešias kambarines, ir kai pamačiau, kaip 
ji išplaukia “Princese", tai pamaniau, jog kitą vasarą mes jos nebe- 
pamatysim, o gal ir dar ilgiau. Savo nesutarimus su vaikais jinai už- 
glaistys, kaipgi kitaip? Juk, be jų, jinai nieko daugiau neturi, o jei 
Litl-Tolas jiems įgriso, motina pasielgs kaip vaikai norės, ir vasa- 
rai jie iškeliaus kažkur kitur. Šiaip ar taip, artėjo jų laikas, ir, nori 
jinai ar ne, nieko čia nepadarysi. 

Iš šito matyti, kaip prastai aš tada pažinojau Verą Donovan. To- 
kiais atvejais ji nieko, išskyrus save, nepripažindavo - na, stačiai 
gaidys ant mėšlo krūvos. Atplaukė vidudienio keltu Atminimo Die- 
ną - atplaukė viena - ir neišvykdama pasiliko iki Darbo Dienos. Par- 
sirado viena, gero žodžio nerado nei man, nei kam nors dar, gėrė 

daugiau nei paprastai ir atrodė prasčiau už tetulę mirtį, bet ji atplau- 
kė ir pasiliko, ir sprendė savo galvosūkius, ir nusileisdavo - dabar 
visiškai viena - į paplūdimį rinkti kriauklelių kaip visados anksčiau. 
Kartą ji man užsiminė, jog Donaldas ir Helga veikiausiai rugpjūtį 
praleis “Pušyse" (taip jie visuomet vadindavo namą saloje, taigi tu, 
Endi, ir pats žinai, o štai Nensė vargu bau), bet jie taip ir nepasiro- 
dė. 

Nuo šešiasdešimt antrųjų ji ir įprato atplaukti po Darbo Dienos. 
Paskambino man spalio viduryje ir paprašė paruošti namą gyveni- 
mui, ką aš ir padariau. Vera ten praleido tris dienas - gražuolėlis at- 
vyko drauge su ja ir gyveno kambariuose virš garažo, - o paskui 
ėmė ir išvažiavo. O prieš tai paskambino man ir įsakė, jog Dagis 
Tepertas patikrintų šildymo sistemą, o aš neapdangstyčiau baldų už- 
valkalais. 

- Dabar, kai mano vyro reikalai visiškai sutvarkyti, - pareiškė ji- 
nai, - jūs mane matysite dažniau, Doloresa. Gal net dažniau, nei 
jums norėtųsi. Ir, tikiuosi, mano vaikus taip pat. 

Bet jos balse suskambo kažkas, privertęs mane pagalvoti, kad 
ji netgi ir tuomet žinojo, jog čia vien tuščios svajonės. 

Kitą kartą ji pasirodė lapkričio pabaigoje, praėjus savaitei po 
Padėkos Dienos ar panašiai, ir išsyk paskambino man, kad viską iš- 
siurbliuočiau ir pakločiau lovas. Žinoma, vaikai kartu su ja neatvy- 
ko - mokykloje jau prasidėjo pamokos, - bet ji šnekėjo, kad galbūt 
jie paskutinę minutę panorės praleisti savaitgalį su ja, o ne pasilikti 
mokykloje. Gal ji nelabai tuo tikėjo, bet širdyje Vera buvo mergai- 
tė skautė, troško visuomet būti pasirengusi, kas teisybė, tas teisy- 
bė. 

Aš sugebėjau išsyk ateiti - saloje tokiems žmonėms, kaip aš, 
darbo požiūriu prasidėjo negyvasis sezonas. Nuskubėjau tenai per 
šaltą lietų - palenkusi galvą, vis mąstydama, kaip ir nuolatos tomis 
dienomis, kas nutiko vaikų pinigams, ir tiesiog nerasdama sau vie- 
tos. Nuo kelionės į banką praėjo kone mėnuo, ir tos mintys graužė 
mano sielą, nelyginant akumuliatoriaus rūgštis tavo drabužius ar 
odą, jei ant jos užtikštų. 

Man kąsnis strigo gerklėj, negalėjau išmiegoti ilgiau nei tris va- 
landas - mane tučtuojau pažadindavo košmarai, vos spėdavau 
keistis baltinius. O galvoj visą laiką sukasi, kaip Džo prie Selenos 
taikėsi ir kaip jis pinigus iš banko susiglemžė, ir vėl pradedu mąs- 

tyti, kokiu būdu juos atsiimti. Supratau, jog reikia liautis nuolatos 
apie tai galvojus, ir gal tuomet ką nors sumanysiu arba atsakymas 
pats atsiras, tačiau man nieko neišėjo. Štai, rodos, jau išsiblaškau, 
bet vos kas - ir vėl į tą duobę prasmengu. Mane taip įsuko, na, tie- 
siog krausčiausi iš proto - štai, ko gero, tikroji priežastis, kodėl aš 
ėmiau ir išklojau Verai viską, kas nutiko. 

O juk nė nemaniau jai ką nors sakyti. Nuo to laiko, kai ji pasi- 
rodė saloje gegužės mėnesį po vyro mirties, pyktis joje virte virė - 
na, stačiai liūtė su rakštim letenoje, tai kuriems galams man reikė- 
jo išversti sielą moteriai, kuri kandžiojosi į kairę ir į dešinę, tarsi vi- 
sas pasaulis tik ir taikytųsi ją apdergti. Bet tą dieną, kai aš atėjau, 
jos nuotaika galų gale pasikeitė. 

Verą radau virtuvėj - prie kamštinės skelbimų lentos, kybančios 
ant sienos šalia sandėliuko durų, ji segė straipsnį, iškirptą iš pirmo- 
jo Bostono “Globe" puslapio. Ji tarė: 

- Pažvelk, Doloresa! Jeigu mums pasiseks ir oras bus geras, tai 
kitą vasarą pamatysime kai ką nepaprasta! 

To straipsnio antraštę aš ir dabar prisimenu žodis žodin, nors 
prabėgo jau šitiek metų, nes aš ją perskaičiau, ir manyje tarsi kaž- 
kas apsivertė. “KITĄ VASARĄ VISIŠKAS SAULĖS UŽTEMI- 
MAS PANARDINS Į TAMSĄ DANGŲ NAUJOSIOS ANGLIJOS 
ŠIAURĖJE"' - štai kas buvo ten parašyta. Ir mažas žemėlapis, o ja- 
me parodyta, kokia Meino dalis atsidurs užtemimo kelyje, ir Vera 
jame raudonu ratuku pažymėjo Litl-Tolą. 

- O kitas bus tik kito amžiaus pabaigoje, - sako jinai. - Galbūt 
jį pamatys mūsų proanūkiai, Doloresa, bet mūsų jau seniai nebebus 
šiame pasaulyje... tad šito pražiopsoti nevalia! 

- Veikiausiai visą tą dieną pils kaip iš kibiro, - išrėžiau pirmą 
dalyką, kuris man šovė į galvą, ir išsyk pagalvojau, kad Vera su sa- 
vo juodom nuotaikom po vyro mirties tučtuojau užkurs man pirtį. 
Bet ji tik nusijuokė ir niūniuodama užlipo viršun. Atmenu, dar pa- 
maniau, kad jos galvoj oras išties pasikeitė. Ji ne tik niūniavo, jos 
tarsi ir pagirios nekamavo. 

Maždaug po dviejų valandų keičiau patalynę jos lovoj, toj pa- 
čioj, kurioj ji vėliau tiek laiko išgulėjo visai bejėgė. O tada jinai sė- 
dėjo prie lango ir mezgė pledą, ir vis niūniuoja ir niūniuoja. Šildy- 
mas buvo įjungtas, bet namas dar neįšilęs - tiems namams, nors jie 
ir apšiltinti žiemai, net nežinia, kiek reikia laiko, kad įšiltų, - tai ji- 

nai rožiniu šaliu apsigobė. Tuo metu vėjas papūtė iš vakarų, ir lie- 
tus čaižė stiklą visai greta jos, tarsi kas saujomis svaidytų smėlį. O 
aš tik dirsteliu į langą ir matau: garaže šviesa dega - vadinasi, gra- 
žuolėlis vaikštinėja kambaryje nelyginant pelė urvelyje. 

Aš kaip tik paklodę po čiužiniu lenkiau - kad Vera Donovan 
miegotų ant paklodžių, kurių kampai susiūti pagal čiužinį it užval- 
kalai? Dar ko! Būtų pernelyg jau lengva patalą kloti. Lenkiu, ir nei 
apie Džo, nei apie vaikus kažkodėl negalvoju. Ir tada pradeda vir- 
pėti apatinė mano lūpa. Liaukis, sakau sau. Tučtuojau liaukis. O ji 
nesiliauja. Tada ir viršutinė ėmė trepsiuką belsti. Akys paplūdo aša- 
rom, kojos sulinko, aš atsisėdau ant lovos ir pravirkau. 

Ne, ne taip. 

Jei jau nusprendžiau visą tiesą papasakoti, tai kurių galų meluo- 
ti dėl smulkmenų? Juk aš ne šiaip apsiverkiau, o užsidengiau pri- 
kyšte veidą ir kad sustūgsiu balsu! Nuo visų tų minčių visai nusi- 
kamavau ir galiausiai susipainiojau. O kiek savaičių jau kaip pridera 
neišsimiegojau? Na, ir visiškai nebežinojau, ką man daryti toliau. 
O galvoje it grąžtu kas gręžia: juk ne taip, Doloresa, juk tu vis vien 
apie Džo ir vaikus galvojai. Žinoma, taip ir buvo. Taip nusivažia- 
vau, jog apie nieką daugiau galvoti nebeįstengiau, todėl ir apsi- 
žliumbiau. 

Net nežinau, kiek laiko verkiau, tik žinau, kad, kai lioviausi, 
mano veidas buvo snargliais išterliotas, nosis užgulta ir aš vos al- 
savau, tarsi būčiau bėgusi lenktynių. Ir bijau prikyštę nuo veido pa- 
traukti: žinoma, Vera pasakys: “Na, ir spektaklis, Doloresa! Penk- 
tadienį atsiskaitysim. Kenopenskis (tokia buvo gražuolėlio pavar- 
dė, Endi, aš tik dabar prisiminiau) išduos tau voką su pinigais“. 
Toks buvo jos stilius. Tačiau jos stilius galėjo būti, koks tik nori. 
Su Vera niekad niekuo negalėjai būti tikras, netgi anomis dienomis, 
kai jos smegenys dar nebuvo visai išskydusios. 

Kai galiausiai patraukiau prikyštę nuo veido, žiūriu: ji sėdi sau 
su mezginiu prie lango ir žiūri į mane, tarsi aš būčiau kokia nauja 
ir įdomi musė. Atmenu, kaip per jos skruostus ir kaktą slydo stik- 
lu varvančio lietaus šešėliai. 

- Doloresa, - klausia jinai, - prašau pasakyti, nejaugi tu leidai, 
jog niekšas, su kuriuo gyveni, vėl tave apdorotų? 

Iš pradžių aš net nesupratau, apie ką čia jinai. Kai Vera pasa- 
kė “apdorotų", išsyk prisiminiau vakarą, kai Džo man smogė pliaus- 

ka, o aš jam paskui grietinėlės ąsotėliu. Bet tada galiausiai supra- 
tau ir sukikenau. Ir jau kvatoju visu balsu, kaip visai neseniai žlium- 
biau, ir vėlgi nebegaliu nustoti. Suprantu, jog labiau iš siaubo - kad 
vėl pastočiau nuo Džo, baisiau ir nesugalvosi, o kad mudu su juo 
daugiau nebedarėme to, nuo ko vaikai gimsta, nieko nekeitė - ne- 
galiu liautis, nors tu ką. 

Vera dar sekundėlę kitą žiūrėjo į mane, o paskui vėl ėmėsi mez- 
ginio, tarsi nieko ir nebūtų nutikę. Netgi niūniuoti pradėjo. Tarsi jai 
čia visų įprasčiausias dalykas, jog tarnaitė sėdi ant nepakloto jos pa- 
talo ir kaukia tarsi vilkas prieš mėnulį. Jeigu taip, tai Baltimorėj Do- 
novanams tarnavo išties ypatingi žmonės. 

Na, tada juokas vėl virto ašarom, kaip žiemos škvalų metu, pa- 
sisukus vėjui, lietus ūmai neilgam virsta sniegu. Galiausiai ašaros 
baigėsi, ir aš paprasčiausiai sėdėjau ant jos lovos visiškai nusilpu- 
si, o ir gėda man buvo... Bet jaučiausi, tarsi būčiau apsivaliusi. 

- Atleiskite man, ponia Donovan, - sakau.- Aš atsiprašau. Tik- 
rai. 

- Vera, - atsiliepia jinai. 

- Atleiskite? - perklausiu aš. 

- Vera, - kartoja ji. - Aš reikalauju, kad visos moterys, kurios 
pradeda isterikuot mano miegamajame, po to mane vadintų Vera. 

- Tiesiog nežinau, kas man užėjo, - pasakiau aš. 

- Nejaugi? - nustemba ji. - O man regis, labai gerai žinai. Nu- 
siprausk, Doloresa, nes atrodai, tarsi būtum išsiterliojusi veidą špi- 
natų koše. Gali pasinaudoti mano vonia. 

Nuėjau tenai praustis ir užtrukau labai ilgai: tiesą sakant, man 
baisu buvo išeiti. Apie tai, kad ji mane atleis, aš lioviausi galvojusi 
išsyk, kai tik ji liepė vadinti ją Vera, o ne ponia Donovan - su tais, 
kuriuos po penkių minučių ketina išgrūsti, niekas taip nesielgia, - 
tačiau nežinojau, ką ji dar sugalvos. Juk ji buvo labai pikta, pasa- 
kysiu jums; jeigu jūs iš mano pasakojimo šito iki šiol dar nesupra- 
tote, vadinasi, aš veltui gaišau laiką. Ji sugebėdavo labai skaudžiai 
šmaukštelti, kada ir kur tik jai šaudavo į galvą. Pliekė atsivėdėju- 
si. 

- Ar nepaskendai, Doloresa? - šūktelėjo ji, ir tada delsti buvo 
jau nevalia. Užsukau čiaupą, nusišluosčiau ir grįžau pas ją į miega- 
mąjį. Ir vėl pradėjau atsiprašinėti, bet ji tik numojo ranka, tačiau po 
senovei žiūri į mane tarsi į neregėtą musę. 

- Žinai, tu mane taip nustebinai, kad aš vos neprikroviau į kel- 
nes, - sako ji. - Tiek metų tave pažįstu, bet nė neįsivaizdavau, kad 
tu moki verkti. Net buvau pradėjusi galvoti, jog esi akmeninė. 

Aš kažką sumurmėjau, jog prastai miegu. 

- Tą aš matau, - sako ji. - Po tavo akimis du žydri Pikaso, o ran- 
kos pradėjo pikantiškai virpėti. 

- Kas man po akimis? - paklausiau aš. 

- Nesvarbu, - numojo ji. - Papasakok man, kas nutiko. Tokiam 
netikėtam sprogimui aš įstengiau surasti tiktai vieną priežastį - tu 
rimtai įkliuvai. O ir dabar, dera prisipažinti, kitų nerandu. Tad, Do- 
loresa, apšviesk mane. 

- Negaliu, - atsakau ir jaučiu, kad viskas nutrūks ir smogs man 
nelyginant senojo mano tėvo “Forduko" užvedimo rankena, jeigu ją 
ne taip paimdavai. Jeigu nepasisaugosiu, tai visai netrukus vėl im- 
siu kaukti ant jos lovos, prisidengusi prikyšte. 

- Gali ir papasakosi, - atšauna Vera. - Juk neraudosi ištisą die- 
ną! Man įsiskaudės galvą, ir turėsiu ryti tabletes, o aš negaliu jų pa- 
kęsti: jos erzina skrandį. 

Atsisėdau ant lovos krašto ir pažvelgiau į ją. Prasižioju ir ne- 
žinau, ką gi pasakysiu. Ir girdžiu: 

- Mano vyras taikosi išdulkinti savo paties dukrelę, o kai nuė- 
jau į banką pinigų, atidėtų vaikų koledžui, norėdama išsivežti ją ir 
berniukus, paaiškėjo, kad jis susiglemžė juos visus iki paskutinio 
cento. Ne, aš nesu akmeninė. Jokia aš ne akmeninė! 

Tada vėl pravirkau, bet jau tyliau, ir nebesistengiau slėptis po 
prikyšte. O kai apsiraminau ir tik retsykiais sukūkčiodavau, ji pa- 
prašė papasakoti jai viską nuo pat pradžių, nieko nepraleidžiant. 

Na, aš ir papasakojau. Niekad nebūčiau patikėjusi, jog galėsiu 
visa tai kam nors papasakoti, o jau mažiausiai - Verai Donovan. Su 
jos pinigais ir namais Baltimorėj, su jos prijaukintu gražuolėliu, ku- 
rį greta laikė ne vien tam, kad tasai jos mašiną žvilgintų, o štai pa- 
pasakojau ir jūtau, kaip nuo kiekvieno žodžio atlėgsta širdis. Vis- 
ką išklojau, kaip ji ir liepė. 

- Štai ir įklimpau, - baigdama tariau aš. - Stačiai nebežinau, kaip 
man su tuo niekšu susidoroti. Žinoma, galėčiau paprasčiausiai pa- 
siimti vaikus, išvažiuoti su jais į žemyną ir pasiieškoti kokios nors 
vietelės. Aš sunkaus darbo niekada nebijojau, betgi ne tai svarbiau- 
sia! 

- O kas gi? - klausia ji, o pledas, žiūriu, jau beveik baigtas. To- 
kių greitų pirštų kaip jos aš daugiau niekad nesu mačiusi. 

- Jis apdergė viską, ką tik galėjo, - sakau. - Tik štai savo duk- 
ters kol kas dar neišprievartavo. Tačiau taip ją įbaugino, kad ji, 
vargšelė, gal jau ir niekad iki galo nebeatsigaus, o už savo šunybes 
išsimokėjo sau premiją - kone tris tūkstančius dolerių. Jų padova- 
noti jam neketinu. Štai koks sušiktas reikalas. 

- Taip? - savo švelniu balseliu sako ji, o virbalai tik spragsi, o 
per stiklus ritasi lietaus čiurkšlės, ir jos skruostais rangosi šešėliai, 
primenantys juodas gyslas. Žiūrėjau į ją ir staiga prisiminiau sene- 
lės sektą pasaką apie tris seseris, kurios gyvena tarp žvaigždžių ir 
mezga mūsų likimus... Viena verpia siūlus, kita prilaiko, o trečio- 
ji kada panorėjusi siūlą nukerpa. Trečiąją, manding, vadino Atro- 
pos; gal aš ką ir sumaišiau, bet nuo šio vardo mano oda visad nu- 
eina pagaugais. 

- Taip, - atsakau, - bet, tegul mane skradžiai, nežinau, kaip su 
juo už visus nuopelnus atsiskaityti. 

Virbalai spragt-spragt-spragt. Greta jos stovėjo puodelis arba- 
tos, tada ji padėjo virbalus ir gurkštelėjo gurkšnelį. Vėliau atėjo lai- 
kas, kai ji arbatą mėgino gert dešiniąja ausim arba ant galvoj vie- 
toj šampūno pylėsi, tačiau aną šešiasdešimt antrųjų rudenį jos pro- 
tas buvo aštresnis už mano tėtušio skustuvą. Pažvelgė ji į mane ir 
nelyginant pergręžė akimis kiaurai. 

- O kas gi visų blogiausia, Doloresa? - galų gale paklausė, pa- 
dėjusi puodelį ir vėl pasiėmusi mezginį. - Kas, tavo manymu, visų 
blogiausia? Ne Selenai, ne berniukams, o tau, tau pačiai? 

Man ir susimąstyti nereikėjo. 

- Jis, šunsnukis, tyčiojasi iš manęs, - sakau. - Štai kas man vi- 
sų blogiausia. Iš jo veido matyt. Aš jam nė žodelio nepasakiau, bet 
jis vis vien žino, jog aš banke buvau. Ir žino, ką ten sužinojau. 

- Na, o jeigu tau taip tik atrodo? - klausia ji. 

- Man nusispjaut! - aš tiesiog surikau. - Jeigu jau taip jaučiu, vi- 
sai nesvarbu, kaip ten iš tikrųjų. 

- Sutinku, - sako. - Svarbu, ką ir kaip jauti tu. Tęsk, Doloresa. 

Tai yra kaip “tęsk"? Aš gi viską iki pat dugno išgramdžiau! Bet 
vos tik susiruošiau jai tą pasakyti, vienas dalykas ėmė ir iššoko tarsi 
velnias iš dėželės. 

- Jis akimirksniu nustotų juoktis, - sakau, - jeigu sužinotų, kaip 

aš kelis kartus jo “laikroduko" tik per plauką nesustabdžiau. 

Ji sėdi, žiūri į mane, o tamsūs siauručiai šešėliai rangosi jos vei- 
du vienas po kito, šliaužia ant akių - taip, kad jose nieko ir neįskai- 
tysi... Ir vėl man pasivaideno seserys, verpiančios tarp žvaigždžių. 
Ypač toji, su žirklėm. 

- Aš bijau, - sakau. - Ne jo, bet savęs. Jei pačiu artimiausiu me- 
tu neatimsiu iš jo vaikų, bus blogai. Aš jau žinau. Manyje kažkas 
slepiasi ir diena iš dienos tik stiprėja. 

- Akis? - klausia ji, ir mane persmelkė toks siaubas! Tarsi ji ma- 
no kaukolėj būtų aptikusi langelį ir dirstelėjusi stačiai į manąsias 
mintis. - Kažkas panašaus į akį? 

- O iš kur jūs žinot? - kuždu aš, o pačiai oda eina pagaugais ir 
net šiurpas krečia. 

- Žinau, - atsako ir imasi megzti kitą eilutę. - Aš apie tai žinau 
viską, Doloresa. 

- A-a-a... Jei nepasisaugosiu, aš jį pribaigsiu. Štai ko bijau. Ir 
tada apie pinigus galėsiu pamiršti. Ir apie pinigus, ir apie viską vis- 
ką. 

- Nesąmonės, - sako jinai, o virbalai spragsi, spragsi. - Vyrai, 
Doloresa, miršta kiekvieną dieną. Beveik neabejotina, kad, kol 
mudvi čia sėdim ir šnekamės, kažkur nusigalavo kažkieno vyras. Jie 
miršta ir palieka savo pinigus žmonoms. - Ji užbaigė eilutę ir pa- 
žvelgė į mane, bet aš vis vien neįžiūrėjau, kas jos akyse. Dėl lietaus 
šešėlių. Jie vis šliaužė ir rangėsi jai ant veido nelyginant gyvatės. 
- Jau aš tai gerai žinau! Teisingai? - sako ji. - Šiaip ar taip, pagal- 
vok, kas atsitiko maniškiui. 

Aš neįstengiau atsakyti. Mano liežuvis prilipo prie gomurio, 
kaip vabalas prie musgaudžio. 

- Nelaimingas atsitikimas, - aiškiai, nelyginant mokytoja, sako 
jinai, - kartais būna geriausias nelaimingos moters draugas. 

- Apie ką čia jūs? - klausiu. Taip tyliai kuždu, o pati stebiuosi 
jog apskritai sugebėjau prabilti. 
sišypsojo, o būtent išsišiepė. Ir, teisybę pasakius, Endi, nuo to šyps- 
nio man gyslose sustingo kraujas. - Tiesiog atmink: kas tavo - tas 
jo, o kas jo - tas tavo. Pavyzdžiui, jeigu jį ištiks nelaimė, pinigai, 
gulintys jo sąskaitoj, taps taviškiais. Šitaip mūsų didžioje šalyje by- 
loja įstatymas. 

Jos akys stačiai įsisiurbė į manąsias, o tada šešėliai sekundėlei 
pradingo, ir aš pažvelgiau į pačią jų gelmę. Ir išsyk nuleidau galvą 
- tokią klaikumą ten pamačiau. Pasižiūrėjus Vera atrodo tokia šal- 
ta nelyginant kūdikis ant lyties, bet jos viduj temperatūra buvo kur 
kas aukštesnė, tokia, kokia būna pačioj miško gaisro širdy. Ir per- 
nelyg aukšta, kad tokie, kaip aš, įstengtų ilgai ten žiūrėti, tai jau tik- 
rai. 

- Įstatymas - didis dalykas, Doloresa, - sako ji. - O kai blogam 
žmogui nutinka kas nors bloga, čia irgi didis dalykas. 

- Vadinasi, jūs sakote... - pradėjau aš - na, ne visai pakuždom, 
bet ir ne žymiai garsiau. 

- Aš nieko nesakau, - atsiliepia jinai. Tomis dienomis, kai Ve- 
ra nuspręsdavo, jog tema išsemta, ji ją užversdavo it knygą. Sudė- 
jo mezginį į krepšelį ir atsistojo. - Beje, vieną dalyką aš tau pasa- 
kysiu: šis patalas taip ir liks nepaklotas, kol tu ant jo sėdėsi. Aš nu- 
sileisiu į virtuvę ir užkaisiu arbatinį. Galbūt, kai užbaigsi čia dar- 
buotis, ateisi paragauti obuolinio pyrago, kurį atsivežiau iš žemy- 
no. O jeigu tau ypač pasiseks, aš, galimas dalykas, pridėsiu ir rutu- 
liuką vanilinių ledų. 

- Gerai, - sakau, o nuo pačios minties kvaištu, ir tik viena man 
aišku: gabalėlis pyrago iš Džonsporto kepyklos man bus kaip tik į 
naudą. Pirmąkart per keturias savaites aš ūmai užsigeidžiau valgy- 
ti - nors tokia nauda, kad išdrįsau išlieti širdį. 

Vera nužingsniavo prie durų, o tada atsigręžė ir pasižiūrėjo į 
mane. 

- Aš tau nejaučiu jokio gailesčio, Doloresa, - sako. - Tu man ne- 
pasakei, kad, tekėdama už jo, buvai nėščia, bet šito nė nereikėjo: 
netgi tokia neišmanėlė matematikoj, kaip aš, visgi sugeba sudėti ir 
atimti. Tu buvai trečiam mėnesy? 

- Šeštoj savaitėj, - atsakau vėl pašnibždom. - Selena gimė tru- 
putį anksčiau laiko. 

Ji linkčioja. 

- O ką daro jauna padori amerikietė, kai įkliūna? Aišku, visų 
akivaizdžiausia... bet tie, kurie tuokiasi paskubomis, vėliau gana 
dažnai laisvalaikiu gailisi, kuo tu, man regis, įsitikinai 1š patirties. 
Gaila, jog tavo šventoji mamytė neišmokė tavęs šios patarlės, o po- 
draug ir tos, jog kiekviena bulvė turi savo akutę, o kvaila galva ko- 
joms ramybės neduoda. Bet aš tau pasakysiu dar kai ką: nors ir vi- 

sas savo akis po prikyšte išverktum, tavo dukros vainikėlio šitai ne- 
išgelbės, jeigu tas senas dvokiantis ožys rimtai jo gviešiasi, ir tavo 
vaikų pinigų taip pat, jeigu jis rimtai susiruošė juos prašvilpti. Bet 
vyrams, 0 ypač išgeriantiems, retsykiais išties nutinka keisčiausi da- 
lykai. Jie nukrinta nuo kopėčių, į vonios kraštą prasiskelia kaktą ir 
užspringsta, o kartais atsisako jų BMW stabdžiai, ir jie trenkiasi į 
medį, skubėdami namo iš savo meilužių apartamentų Arlington- 
-Heitse. 

Tada ji išėjo pro duris ir tyliai jas-uždarė. Aš paklojau lovą, o 
pati vis mąsčiau apie jos pasakytus žodžius... Kai blogam žmogui 
nutinka kažkas bloga, čia irgi gali būti didis dalykas. Ir ūmai pama- 
čiau tą, kas nuo pat pradžių gulėjo man po nosim. Aš ir anksčiau ži- 
nojau, tik mano mintys akloj baimėj blaškėsi tarsi žvirblelis palė- 
pėj. 

Tuo metu, kai mudvi baigėm valgyti pyragą ir ji užkopė viršun 
nusnūsti, man jau buvo aišku, jog padaryti šitai aš įstengsiu. Man 
norėjosi nusikratyti Džo, norėjosi susigrąžinti vaikų pinigus, bet vi- 
sų labiausiai man norėjosi, kad jis sumokėtų už viską, ką mums pa- 
darė... o ypač - Selenai. Jeigu niekšui nutiks nelaimė... nelaimin- 
gas atsitikimas... kokio reikia... viskas ir bus taip, kaip man nori- 
si. Pinigai, kurių negaliu gauti, kol jis gyvas, bus mano, vos tik jis 
mirs. Pinigus jis tylutėliai nugvelbė, o štai testamento, kad aš jų ne- 
gaučiau, tylutėliai parašyti nesusiprotėjo. Svarbiausia netgi ne sme- 
genys - tas, kaip jis susišlavė pinigus, man parodė, jog maniškis kur 
kas gudresnis, nei maniau, - svarbiausia, kaip tos jo smegenys dir- 
bo. Man regis, sielos gilumoj Džo Sent-Džordžas paprasčiausiai ne- 
tikėjo, kad ir jam kada nors teks numirti. 

Na, ir viskas pargrįš man, kaip jo žmonai. 

Tuo metu, kai tą dieną išėjau iš “Pušų", lietus liovėsi, ir namo 
kulniavau lėtai lėtai. Ir dar nebuvau įveikusi pusiaukelės, kai pra- 
dėjau galvoti apie apleistą šulinį anapus daržinės. 

Namuose nieko neradau - berniukai kažkur išdūmė pažaisti, o 
Selena paliko raštelį, jog išėjo padėti poniai Devero apsiskalbti. To- 
mis dienomis ji, žinot, skalbdavo visas paklodes iš viešbučio “Prie 
uosto". O kur išsidangino Džo, aš nė nenutuokiau, o ir nesidomė- 
jau. Svarbu tebuvo, kad jis išvažiavo sunkvežimiu, o šio duslintu- 
vas laikėsi tik ant garbės žodžio, tad kriokimą turėjau išgirsti gero- 
kai anksčiau, nei jis priartės prie namų. 

Pastovėjau, pažiūrėjau į Selenos raštelį. Keista, kaip štai šito- 
kios smulkmenos ūmai priverčia žmogų apsispręsti - taip sakant, 
pereiti nuo “galbūt iki “ko gero" ir “padarysiu". Netgi dabar už- 
tikrintai nepasakyčiau, ar aš išties nutariau nužudyti Džo, kai tą die- 
ną grįžau iš Veros Donovan. Šulinį apžiūrėti nusprendžiau, teisin- 
gai, betgi tą padaryti galėjau ir dėl kitų priežasčių - na, ten aplink 
žaidžia vaikai, ir kas nutiks, jeigu... Jei Selena nebūtų palikusi to 
raštelio, gal aš ir nieko nebūčiau dariusi... Tik, Endi, kad ir kaip 
viskas baigėsi, o štai šito Selena žinoti neturi. 

Raštelis buvo daugmaž toks: “Mam, aš su Sinde Bebkop išėjau 
pas ponią Devero padėti skalbti viešbučio skalbinių - pas juos šven- 
tėms suvažiavo daug daugiau žmonių, nei jie tikėjosi, o tu gi žinai, 
kaip ponią D. kamuoja artritas. Kai ji paskambino, iš balso girdė- 
josi, jog vargšelė visai pametusi galvą. Grįšiu padėti gaminti vaka- 
rienę. Bučiuoju ir myliu. Selena“". 

Žinojau, kad vakare Selena parsineš penkis dolerius, daugiau- 
sia - septynis, tačiau džiaugsis jais tarytum šimtine. Ir su džiaugs- 
mu vėl eis tenai, jeigu jai paskambins ponia Devero arba Sindė, o 
jeigu jai pasiūlys vasarą nepilną dieną padirbėti viešbutyje kamba- 
rine, ji, žinoma, pradės mane įkalbinėti, kad leisčiau. Juk pinigai yra 
pinigai, o saloje anomis dienomis vis dažniau prekes į prekes mai- 
nė, ir uždirbti pinigą, tai yra grynuosius, buvo nelengva. Na, o po- 
nia Devero, žinia, būtinai paskambins vėl ir tik džiaugsis, galėda- 
ma parašyti Selenai rekomendaciją į viešbutį, jei Selena jos papra- 
šys, nes Selena visada dirbo uoliai, nebijodama lenkti nugaros ar 
teptis rankų. 

Na, visai kaip aš, kai buvau jos metų, kitaip tariant - tik pažvel- 
kit, į ką pavirtau. Dar vienas darbinis kuinas, eidama kūprinuosi, o 
vaistinėlėj - buteliukai su skausmą malšinančiomis tabletėmis. Se- 
lena šito nematė, betgi jai tik tik sukako penkiolika, o penkiolikos 
metų mergaitė nė velnio nesupranta, ką mato, net jei padėtum jai tą 
pačioj panosėj. Perskaičiau aš jos raštelį ir pamaniau: ne! Neleisiu, 
kad ir ji iki trisdešimt penkerių visiškai nusikamuotų kaip aš. Ne- 
leisiu, net jei dėl to man tektų numirti. Bet žinai ką, Endi? Aš juk 
nemaniau, kad šitaip nutiks. Maniau, gal mirti nereikės niekam, iš- 
skyrus Džo. 

Padėjau raštelį atgal ant stalo, vėl susisiaučiau lietpaltį ir apsi- 
aviau guminius batus. Paskui išėjau į užpakalinį kiemą ir pastovė- 

jau prie balto akmens, ant kurio mudvi su Selena sėdėjom tą vaka- 
rą, kai aš pasakiau, kad jai daugiau nebereikės bijoti Džo, kad jis 
pažadėjo daugiau jos nebeliesti. Lietus liovėsi, bet gervuogėse už 
namo lašai vis krito ir krito ir kybojo ant plikų šakelių - na, stačiai 
deimantiniai Veros auskarai, tik ne tokie dideli. 

Krūmai išsiplėtė per pusę akro, ir, kol aš per juos skverbiausi, 
mane tegelbėjo lietpaltis ir batai. Ir ne drėgmė buvo visų baisiau- 
sia, o dygliai - jie taip ir siurbėsi į tave. Keturiasdešimtųjų pabai- 
goj čia žėlė žolė, žydėjo gėlės, o šulinys prie daržinės buvo su dang- 
čiu. Bet po šešerių metų, kai mudu su Džo susituokėm ir persikė- 
įkalbėjo Piterį Dojoną atvykti ir surasti šuliniui naują vietą prie va- 
karinės namo pusės. Ir nuo tų laikų jokių problemų su vandeniu ne- 
buvo. 

O kai mes liovėmės vaikščioję prie senojo šulinio, pusė akro už 
daržinės ir apžėlė dygiais gervuogynais, didumo man sulig krūtine. 
Ir dygliai kabinosi už mano lietpalčio ir plėšė jį, kol aš vaikščiojau 
pirmyn ir atgal, ieškodama senojo šulinio dangčio. Na, ir rankas su- 
sibraižiau, kol susiprotėjau rankoves ant jų užsitempt. 

O į pabaigą galiausiai aptikau tą velnio duobę - bet tik todėl, jog 
pati vos į ją neįgriuvau. Žengiau, o po koja kažkas netvirta, tarsi sa- 
manota, ir kad triokštels! Vos spėjau koją patraukti, kai lenta per- 
lūžo. Tiesą sakant, man paprasčiausiai pasisekė: jei būčiau parkri- 
tusi ant krūtinės, visas dangtis būtų perlūžęs. Din-dan, din-dan, iš 
šulinio lipk laukan! 

Suklupau ant kelių, ranka veidą prisidengiu, kad dygliai jo ne- 
subraižytų ir akių man neišbadytų, o pati dangtį apžiūrinėju. 

Jis buvo keturių pėdų pločio, penkių ilgio. Visos lentos paba- 
lo, išsiklaipė ir papuvo. Spustelėjau vieną delnu - tarsi lakricos laz- 
delę būčiau paspaudusi. O ta, ant kurios užlipau, visa išsilenkė, ir 
šviežios skiedrelės styro aukštyn. Jei būčiau žengtelėjusi plačiau, 
būčiau prasmegusi, o tada svėriau šimtą dvidešimt svarų, nedau- 
giau. O Džo buvo mažiausiai penkiasdešimtimi svarų sunkesnis. 

Kišenėje turėjau nosinę - pririšau ją prie krūmo šalia dangčio 
iš daržinės pusės, kad vėliau ir skubėdama išsyk aptikčiau. O pas- 
kui grįžau į namus. Naktį išsyk užmigau ir jokių košmarų nesapna- 
vau - pirmą kartą nuo tos dienos, kai iš Selenos sužinojau, ką suma- 
nė pasakų princas, jos tėtušis. 

Visa tai įvyko lapkričio pabaigoj, bet kol kas aš nieko daugiau 
daryti neketinau. Man regis, jums nereikia aiškinti, kodėl, bet aš 
visgi pasakysiu: jeigu jam būtų kas nutikę netrukus po mudviejų po- 
kalbio kelte, Selena būtų ėmusi į mane žvairuoti. O šito aš nenorė- 
jau, nes joje liko dalelytė meilės jam, liko, manding, visiems lai- 
kams, ir dar aš baiminausi, ką ji pajus, jei tik įfars, kas nutiko iš tie- 
sų. Ką ji pajus man, tas aišku, bet aš netgi labiau bijojau, ką ji pa- 
jus sau. Na, o apie tai, kaip viskas pasisuko... kol kas tiek. Manau, 
tą istoriją dar papasakosiu. 

Štai aš ir laukiau, nors, jei jau apsispręsdavau, laukti man visuo- 
met būdavo sunkiausia. Bet dienos ėjo, klostėsi į savaites, kaip kad 
būna visuomet. Kartais paklausdavau apie jį Selenos: “Tėvas nie- 
ko?" Štai tokį klausimą užduodavau, ir mudvi abi supratom, apie ką 
čia aš. Ji kas kartą atsakydavo: “Nieko", - ir man atlėgdavo širdis. 
Juk jei Džo būtų ėmęsis ankstesnių išdaigų, man būtų tekę išsyk su 
juo susidoroti, rizika ar ne rizika. Ir pasekmes irgi velniop. 

Na, kaip praėjo Kalėdos ir prasidėjo šešiasdešimt tretieji metai, 
nėra ko ir pasakoti, man pakako ir kitų rūpesčių. Visų pirma pini- 
gai. Kiekvieną rytą pabusdavau ir galvodavau: o jeigu jis šiandien 
pradės juos švaistyti? Kodėl aš nerimavau? Pirmuosius tris šimtus 
jis išleido išsyk, o aš negalėjau sutrukdyti jam išgaišinti ir likusių, 
kol kas tik laukiau, kad ateitų savas metas, kaip sakydavo Anoni- 
minių alkoholikų Draugijoje. Net neatmenu, kiek kartų ieškojau tos 
nelemtos taupomosios knygelės, kurią jam banke išdavė, kai jis 
tiems pinigams naują sąskaitą atidarė, bet taip ir nesuradau. Ir to- 
dėl man beliko tik žiūrėti, ar vyrelis neparsiras namo su nauju pjūk- 
lu ar brangiu laikrodžiu ant riešo, ir tikėtis, kad jis jų dar neiššvaistė 
- dalies, o gal ir visų - lošdamas pokerį su dideliais statymais Els- 
vortyje ir Begnore, apie kuriuos iš jo paties ir girdėjau. Niekad gy- 
venime nesijaučiau tokia bejėgė. 

Na, ir klausimas, kada ir kaip aš tą padarysiu... jeigu man ap- 
skritai pakaks narsos. Paversti senąjį šulinį spąstais - mintis pati sa- 
vaime lyg ir nebloga. Jeigu viskas taip savaime ir pasidarytų. Jei- 
gu jis nudvėstų gražutėliai ir išsyk, kaip per televizorių rodo, vis- 
kas būtų kuo nuostabiausia. Bet aš ir prieš trisdešimt metų buvau 
pakankamai gyvenimo prisižiūrėjusi ir žinojau, kad iš tiesų retai kas 
nutinka taip, kaip rodo per televizorių. 

O jei, pavyzdžiui, jis ten įsmuks ir pradės klykti? Anuomet sala 

dar nebuvo taip tirštai apstatyta kaip dabar, bet palei Rytinį kelią 
mes jau turėjom trejus kaimynus - Keronus, Lengdžilus ir Džolen- 
derius. Gal šauksmai iš gervuogyno tankmės jų ir nepasieks. O jei- 
gu pasieks? Ypač jei vėjas pūs į jų pusę. Maža to: Rytiniu keliu tarp 
Iškyšulio ir gyvenvietės visuomet kas nors eidavo ar važiuodavo. 
Sunkvežimiai ir lengvosios mašinos zuite zujo pro mūsų namus - Ži- 
nia, mažiau nei dabar, bet ir tų pakako, kad sukeltum nerimą mo- 
teriškei, kuri mąstė apie tai, apie ką mąsčiau aš. 

Ir kai jau visai nusprendžiau, jog su šuliniu man nieko neišeis 
- pernelyg jau rizikinga, ūmai atsirado ir atsakymas. Ir vėlgi jį man 
pasufleravo Vera, tik, manding, šįsyk ji nieko nė neįtarė. 

Užtemimas ją stačiai varė iš proto, suprantat? Ji mažne visą tą 
žiemą praleido saloje ir pavasariop virtuvės lentoje beveik kiekvie- 
ną savaitę prismeigdavo naują žinutę. O kai atėjo pavasaris, kaip vi- 
suomet su vėtromis ir atšalimais, ji virtuvėje pasidarė toks dažnas 
svečias, kad lentoje kone kas antrą dieną atsirasdavo nauja iškarpa. 
Pastabos iš čionykščių laikraščių ir straipsniai iš tolimesnių, tokių, 
kaip “Globe" ar Niujorko “ Times", o dar iš žurnalų, daugiausia 
mokslinių, kaip “Scientific American". 

Jinai taip jį ėmė į širdį, nes buvo įsitikinusi, kad jau dėl užte- 
mimo Donaldas ir Helga tikrai atvažiuos į salą - visą laiką man tą 
tvirtino, tačiau šis reiškinys ją domino ir pats savaime. Gegužės vi- 
dury, kai galų gale atšilo, ji tarsi ir suvis persikėlė į salą - apie Bal- 
timorę net neužsimindavo, o kalbėjo vien apie tą velnio užtemimą. 
Įsitaisė keturis fotoaparatus - ir ne kokias nors pigias muilines, - ir 
saugojo juos prieangio spintoje, tris tiesiog su trikojais. Ypatingų 
akinių nuo saulės turėjo gal aštuonerius, o gal devynerius, ir dar to- 
kias atviras dėžes (jas vadino “videoskopais užtemimui"), reflekto- 
rius su ypatingai paspalvintais veidrodžiais, ir net nebežinau, ką 
dar. 

Paskui kartą gegužės pabaigoj ateinu į virtuvę ir matau, jog len- 
toje kybo iškarpa iš mūsų pačių laikraštėlio “The Weekly Tide“" su 
antrašte: “PRIE UOSTO" TAPS “UŽTEMIMO CENTRU" SAVO 
VASAROS SVEČIAMS"'. Fotografijoje Džimis Ganjonas ir Harlis 
Foksas kažką renčia ant viešbučio stogo, kuris ir tada buvo toks pat 
platus ir plokščias kaip dabar. Ir žinote ką? Manyje vėl kažin kas ta- 
rytum apsivertė kaip tuomet, kai toje pačioje lentoje pamačiau pir- 
mąją iškarpą. 

Straipsnyje buvo rašoma, jog “Prie uosto" savininkai užtemimo 
dieną ketina paversti stogą savotiška observatorija... Nors, man- 
ding, čia tebuvo įprasta reklama, tik su nauju šūkiu. Toliau buvo ra- 
šoma, jog stogas užtemimo proga bus visiškai atnaujintas (kad Dži- 
mis Ganjonas ir Harlis Foksas sugebėtų ką nors atnaujinti? Grynas 
juokas), ir bus parduota šimtas penkiasdešimt specialių “bilietų į 
užtemimą“. Pirmojo pasirinkimo teisė bus suteikta vasarotojams, o 
likusius galės įsigyti nuolatiniai salos gyventojai. Kaina išties bu- 
vo prieinama - du doleriai už bilietą, - bet, žinoma, jie ten ketino 
įrengti barą su karštais ir šaltais užkandžiais, o štai čia viešbučiai 
ir pasipelno iš savo lankytojų. Ypač bare. 

Dar nebaigiau skaityti straipsnio, kai įėjo Vera. Aš nieko neiš- 
girdau ir net pašokau iš netikėtumo, kai ji tarė: 

- Na, Doloresa, ką renkiesi? “Prie uosto" stogą ar “Salų Prin- 
cesę"?) 

- O kuo čia dėta “Salų Princesė“? - klausiu. 

- Užtemimo dienai aš ją išsinuomojau, - atsako jinai. 

- Negali būti! - sakau, o pati jau suprantu, jog dar ir kaip gali. 
Nei tuščiai plepėti, nei tuščiai girtis Vera nemėgo. Ir vis dėlto man 
stačiai užgniaužė kvapą - išsinuomoti visą keltą! 

- Taip, išsinuomojau, - sako. - Man tas malonumas kainuos ne- 
pigiai, Doloresa. Ypač įvertinus kainą už pakaitinį keltą, kuris tą 
dieną kursuos pagal tvarkaraštį vietoj “Princesės", bet viskas jau 
sutarta ir pasirašyta. O jeigu tu pasirinksi mano ekskursiją, tai gė- 
rimai bus veltui. - Pažvelgė į mane iš po vokų ir pridūrė: - Ši aplin- 
kybė turėtų patikti tavo vyrui. 

- Viešpatie! - sakau. - Kuriems galams tau prireikė to kelto, Ve- 
ra? - Kas kartą, kai pavadindavau ją vardu, man kliūdavo liežuvis, 
bet iki to meto jinai jau aiškiai parodė nejuokavusi ir nebeleisianti 
man grįžti prie “ponios Donovan“, nors retsykiais man tik šito ir no- 
rėjosi. - Aišku, aš žinau, kaip jus domina užtemimas ir apskritai, 
betgi galima buvo išsinuomoti ekskursinį katerį, kone tokį pat di- 
delį, o kainavęs jis būtų veikiausiai dvigubai pigiau. 

Ji nežymiai gūžtelėjo pečiais ir atmetė atgal ilgus juodus plau- 
kus - su ta savo išraiška Pabučiuok-Man-Į-Subinę. 

- Aš jį išsinuomojau, nes myliu tą seną šliundrą-geldą, - sako ji- 
nai. - Litl-Tolo sala - mano mėgstamiausia vieta žemėje, Doloresa. 
Tu tą žinai? 

Aš žinojau, tad tik linktelėjau. 

- Aišku, žinai. O atgabendavo mane kone visuomet “ Princesė" 
- juokinga, skersai platesnė senutėlė “Princesė" krypuodavo plauk- 
dama nelyginant antis ant žemės. Man sakė, kad joje su visais pa- 
togumais ir visiškai saugiai gali sutilpti keturi šimtai žmonių, pen- 
kiasdešimtimi daugiau, nei išlaikys viešbučio stogas, ir aš pakvie- 
siu visus, kurie panorės plaukti su manimi ir vaikais. - Čia ji šyp- 
telėjo, ir štai /a šypsena buvo normali, tarsi mergaitės, kuri papras- 
čiausiai džiaugiasi gyvenimu. - Ir žinai, kas dar, Doloresa? - klau- 
sia ji manęs. 

- Ne, - atsakau. 

- Tau nereikės niekam lankstytis ir pataikauti, jeigu tu... - Čia 
ji nutilo ir nudelbė mane tokiu keistu žvilgsniu. - Doloresa, kas tau? 
Negera? 

Aš tarytum suakmenėjau. Mano akims atsivėrė toks baisus, toks 
nuostabus paveikslas. Didelis plokščias viešbučio “Prie uosto" sto- 
gas grūste prisigrūdęs žmonių, ir visi tiesia kaklus ir žiūri aukštyn, 
o “Princesė",, regiu, stovi sąsiaurio viduryje tarp žemyno ir uosto, 
ir jos deniai irgi kupini žmonių, ir visi stebeilija į viršų, o virš vi- 
so šito kybo didelis juodas ratas, apjuostas ugnine juosta - kybo sau 
danguje tarp milijonų dieninių žvaigždžių. Klaikus paveikslas, nuo 
jo ir numirėlis pašiurptų, bet mano liežuvis sustingo ne dėl jo. O 
nuo minties apie likusią salą. 

- Doloresa? - sako jinai ir deda ranką man ant peties. - Tau mėš- 
lungis? Tau bloga? Eik, prisėsk už stalo, aš tau įpilsiu vandens. 

Mėšlungis manęs nekankino, o štai negera visgi pasidarė, ir to- 
dėl aš jos paklausiau ir prisėdau už stalo... tik mano kojos pasida- 
rė it guminės, tad ant kėdės aš tiesiog susmukau. Žiūriu, kaip Ve- 
ra pila į stiklinę vandenį, o pati prisimenu, kaip lapkričio mėnesį ji 
man pasakė, kad net tokia neišmanėlė matematikoj, kaip jinai, visgi 
sugeba sudėti ir atimti. Na, ir netgi tokia, kaip aš, galėjo prie trijų 
šimtų penkiasdešimties ant stogo pridėti dar keturis šimtus “Prin- 
cesėje" ir gauti septynis šimtus penkiasdešimt. Žinoma, liepos vi- 
dury saloj susirinks daugiau žmonių, tačiau nežymiai. O likusieji, 
be abejo, arba jūroj kilpas apžiūrinės, arba stebės užtemimą iš pa- 
plūdimio ar prieplaukos. 

Vera atnešė man vandens, ir aš išsyk išmaukiau visą stiklinę. Ji 
atsisėdo priešais mane, ir jos žvilgsnis atrodė sunerimęs. 

- Tau negera, Doloresa? - klausia. - Gal nori prigulti? 

- Ne, - atsakau. - Tiesiog sekundėlei mane kažin ko supykino. 

Ir nepamelavau. Ūmai suprasti, kurią dieną tu nužudysi vyrą! 
Čia kam nori bloga pasidarys. Po trijų valandų, kai su skalbiniais 
buvo baigta, pirkiniai sunešti ir ant lentynų sukrauti, kilimas iš- 
siurbtas, o į šaldytuvą padėtas puodelis su vieniša jos vakariene (gal 
ji retsykiais ir dalindavosi guoliu su gražuolėliu, bet nė sykio nema- 
čiau, kad ji su juo už vieno stalo sėstų), aš susiruošiau eiti. Vera sė- 
dėjo virtuvėj prie stalo ir sprendė kryžiažodį laikraštyje. 

- Tai tu pagalvok apie išvyką su mumis “Princese" liepos dvi- 
dešimtą, Doloresa, - pasakė ji. - Sąsiauryje bus kur kas maloniau nei 
ant to įkaitusio stogo, gali manimi patikėti. 

- Ačiū, Vera, - sakau, - bet jeigu tai bus mano laisvadienis, aš 
vargu ar kur nors eisiu. Veikiausiai pasiliksiu namie. 
bodesnio? 

Kada gi tu baiminaisi įžeisti mane ar ką nors kitą, pasipūtusi ka- 
Ie? - galvoju, tik, žinoma, garsiai nieko nesakau. Be to, ji tarsi iš- 
ties sunerimo, kai pamanė, jog man tikrai bloga, nors, kita vertus, 
galbūt paprasčiausiai išsigando, jog aš trenksiuos nosimi į aslą ir iš- 
terliosiu krauju jos virtuvės grindis - jas kaip sykis iš vakaro buvau 
iššveitusi. 

- Ne, - sakau. - Aš gi, Vera, tokia nuobodi kaip dulkių skudu- 
ras. 

Tada ji vėl kažkaip keistai į mane pasižiūrėjo. 

- Nejaugi? - sako. - Kartais ir man taip atrodo, o kartais... na, 
nežinau. 

Atsisveikinau ir išėjau namo, o pakeliui vis savo planą svars- 
čiau, ar jame nėra kokių nors keblumų. Bet jokių neradau, išskyrus 
visokiausius “galbūt", betgi gyvenime vien “galbūt" ir tėra, teisin- 
gai? Nuo netikėtumų neapsisaugosi, bet jei žmonės daug apie juos 
mąstytų, tai niekas ir nejudėtų iš vietos. O dar pagalvojau, kad jei 
kas nors pasisuks ne taip, aš visuomet galėsiu viską mesti. Kone iki 
pačios paskutinės minutės galėsiu. 

Prabėgo gegužė, atėjo ir praėjo Atminimo Diena, prasidėjo mo- 
kyklinės atostogos. Pasiruošiau įkrėsti proto Selenai, jei toji pristos, 
kad leisčiau jai padirbėti viešbutyje, bet mudvi dar nė sykio apie tai 
neprakalbome, kai nutiko tikras stebuklas. Garbusis Hafas, tuome- 
tinis metodistų dvasininkas, atėjo pasikalbėti su manimi ir su Džo. 

Jis pasakė, jog metodistų bažnyčios vasaros stovykloje Vintrope yra 
dvi laisvos vietos mergaitėms plaukikėms - plaukimo instruktoriaus 
padėjėjoms. Na, o Selena ir Tania Keron plaukiojo lyg žuvys, ir Ha- 
fis tą žinojo. Vienu žodžiu, praėjus savaitei nuo atostogų pradžios 
mudvi su Melisa Keron palydėjome savo dukrelės į keltą - jos 
mums mosuoja nuo borto, mes joms mosuojam iš prieplaukos, ir vi- 
sos keturios žliumbiam it kvaišos. Selena į kelionę apsivilko gražų 
rožinį kostiumą, ir aš pirmą kartą aiškiai pamačiau, kokia ji taps 
moterim. Man stačiai plyšo širdis... Štai ir dabar taip pat... Ar kuris 
iš jūsų nesurastų man popierinės servetėlės? 

Ačiū, Nense. Labai ačiū. Tai apie ką čia aš? 

Ak, taip. 

Su Selena viskas susitvarkė, liko berniukai. Priverčiau Džo pa- 
skambinti seseriai į Niu-Glosterį ir pasiteirauti, ar jie nepasikvies- 
tų mūsų berniukų paviešėti nuo antros liepos savaitės iki pirmos 
rugpjūčio savaitės, nes mes kelis kartus vasarą buvom pasikvietę 
mėnesiui jų neklaužadas, kai šie tik buvo pradėję lankyti mokyklą. 
Maniau, Džo užsispirs ir neišleis Mažylio Pito, tačiau jis nė nepa- 
galvojo: veikiausiai nusprendė, jog pagyventi tyloj ir ramybėj irgi 
bus neblogai. 

Alisija Forbert - jo sesuo, žinia, vadinosi vyro pavarde - atsa- 
kė, kad jie tik džiaugsis, jei berniukai pagyvens pas juos. Man re- 
gis, Džekas Forbertas toli gražu nesidžiaugė, bet /o šuns uodegą viz- 
gino Alisija, tad viskas išsisprendė sėkmingai - tai yra su jais. 

Keblumas buvo kitas - nei Džo jaunesnysis, nei Mažylis Pitas 
nenorėjo ten važiuoti. Aš jų ir nekaltinu: Forbertų berniukai buvo 
jau paaugliai, ir tąsytis su tokiais snargliais, kaip mūsiškiai, jiems 
nerūpėjo. Bet aš neketinau leisti, kad šitai mane sustabdytų - pa- 
prasčiausiai negalėjau leisti. Į pabaigą aš juos tiesiog priverčiau. 
Susidoroti su Džo jaunesniuoju buvo labai sunku, ir galų gale aš 
jam tiesiai išrėžiau: 

- Manyk, kad pailsėsi nuo savo tėvo! 

Ir tada jis nusileido - geriau pagalvojus, labai liūdna, kad jį tik 
tokiais žodžiais ir pavyko įkalbėti, ar ne? 

Kai dėl berniukų viskas buvo išspręsta, beliko tik laukti, kada 
ateis metas jiems išvažiuoti, ir, manding, tuomet ir jie patys pradėjo 
dienas skaičiuoti. Nuo Liepos Ketvirtosios Džo pylė nepradžiūda- 
mas, ir, regis, netgi Mažyliui Pitui su juo buvo nesaldu. 

Jo gėrimas manęs nestebino: aš pati jį skatinau. Kai Džo pirmą- 
kart atidarė spintelę po plautuve ir aptiko nepraimtą viskio butelį, 
jam pasirodė keista. Atmenu, jis manęs dar paklausė, kas man - kak- 
ta į sieną atsitrenkiau ar dar kas nors? Na, o paskui jokių klausimų 
nebeuždavinėjo. Kuriems galams? Nuo Liepos Ketvirtosios iki pat 
savo mirties dienos Džo Sent-Džordžas neretai būdavo girtas kaip 
pėdas ir gerokai įkaušęs beveik visą likusį laiką, o tokios būklės 
žmogus jo daliai tekusią sėkmę labai greit ima laikyti savo konsti- 
tucine teise... ypač toksai kaip Džo. 

Man to ir tereikėjo, bet vis vien dienos po Ketvirtosios - savaitė 
iki berniukų išvykimo ir maždaug savaitė po jo - buvo ne pačios 
maloniausios. Keldavausi septintą, pasiruošusi eiti pas Verą, o jis 
drybsodavo lovoj greta manęs tarsi ožkos sūrio gniužulas, ir knark- 
davo, o plaukai ištaršyti ir styro į visas puses. Grįžtu namo - jis 
priebuty sėdi (nusitempė tenai savo sumautą sūpuoklę), vienoj ran- 
koj “American",, o kitoj viskio stiklas, antras ar trečias per dieną, 
nors dar nėr nė trijų. Ir greta - jokios kompanijos. Manojo Džo šir- 
dis nebuvo itin dosni, o jei kalbėsime apie viskį, tai juo labiau. 

Tą liepą pirmame “American" puslapyje kone kasdien rašė apie 
užtemimą, bet, manding, laikraštis yra laikraštis, o Džo taip ir ne- 
suvokė, kad į mėnesio pabaigą turi nutikti kažkas nepaprasta. Į to- 
kius dalykus jam buvo nusispjaut, suprantat? Jį domino tik komu- 
nistai ir kovotojai už pilietines teises (jis juos vadino “išpuikusiais 
Juodašikniais") bei prakeiktas katalikas žydlaižys Baltuosiuose Rū- 
muose. Jei Džo būtų žinojęs, kas po keturių mėnesių nutiks Kene- 
džiui, manau, jis būtų miręs laimingas, štai koks niekšas jis buvo. 

Bet aš visą laiką sėsdavau šalia jo ir klausydavausi, kaip jis 
siunta, kad ir kas tą kartą būtų priveikęs jo kantrybę. Norėjau, kad 
jis įprastų, jog, grįžusi namo, aš visą laiką būnu greta, tačiau jei sa- 
kyčiau, jog man buvo lengva, vadinasi, meluočiau. Žinote, man bū- 
tų buvę ne taip pikta, kad jis pasigeria, jeigu jis nuo gėrimo būtų 
linksmėjęs. Kai kuriems girtuokliams taip ir nutinka, aš žinau, bet 
tik ne Džo. Nuo alkoholio jo paviršiun lįsdavo moteriškė, ir visa- 
da tarsi tik per plauką nuo mėnesinių. 

Ir vis dėlto, artėjant reikšmingajai dienai, aš iš Veros išeidavau 
su palengvėjimu, nors namie manęs laukdavo tiktai girtas dvokian- 
tis vyras. Vera visą birželį nestygo, plepėjo tai apie šį, tai apie aną, 
tačiau nuolatos tikrino užtemimui skirtą įrangą ir skambinėjo tele- 

fonu - paskutinę birželio savaitę kasdien po du kartus, o kartais ir 
dažniau, skambino tiekėjams, kurie turėjo kelte aptarnauti jo eks- 
pediciją. O juk jie Veros sąraše tebuvo vieni iš daugelio. 

Birželį, man vadovaujant, dirbo šešios merginos, o po Liepos 
Ketvirtosios - netgi aštuonios. Tiek tarnaičių Vera nesamdė nei 
prieš savo vyro mirtį, nei vėliau. Namą išgramdėme nuo palėpės iki 
rūsio - jis spindėte spindėjo, paklojome visas lovas. Po velniais, pa- 
pildomas lovas pastatėme netgi soliariume ir antrojo aukšto veran- 
doje. Užtemimo išvakarėse ji laukė mažiausiai dvylikos svečių, o 
gal ir dvidešimties. Jai nepakako dvidešimt keturių valandų per pa- 
rą, tad lakstė pirmyn atgal kaip tavo Mozė ant motociklo, tačiau bu- 
vo laiminga. 

O paskui, kai tik aš išsiunčiau berniukus paviešėti pas tetą Ali- 
siją ir dėdę Džeką - gal liepos dešimtąją, o gal vienuoliktąją, kai iki 
užtemimo beliko savaitė, gera jos nuotaika išgaravo. 

Išgaravo? Na, jau ne! Sprogo nelyginant oro balionėlis, jeigu jį 
baksteltum adatėle. Šiandien ji žingsniavo per žvaigždes, o rytojaus 
rytą lūpų kampučiais šlavė grindis, o akyse atsirado toks piktas, už- 
guitas žvilgsnis, kurį dažnai joje pastebėdavau, kai ji pradėjo ilgus 
mėnesius gyventi saloje viena. Tą dieną ji išvarė dvi merginas - vie- 
ną už tai, jog, valydama langą, stovėjo ant pufo, o kitą už tai, kad 
virtuvėje juokavo su pasiuntiniais. Su antrąja išėjo ypač blogai, nes 
mergaitė pradėjo verkti. Pasakė Verai, jog mokėsi su juo mokyklo- 
je, o nuo tų laikų jiedu nesimatė, štai ir prisiminė senas dieneles. Ji 
atsiprašinėjo ir maldavo jos neatleisti - sakė, jog motina baisiai ant 
jos supyks. 

Bet Verai buvo tik nusispjaut. 

- Nėra to blogo, kas neišeitų į gera, brangute, - pareiškia ji pa- 
čiu kandžiausiu savo tonu. - Gal jūsų mama ir supyks, užtai jūs tu- 
rėsite tiek laisvo laiko prisiminti senas dieneles senojoje gerojoje 
Džonsporto mokykloje! 

Mergaitė - tai buvo Sandra Mulkehėj - nuleidusi galvą nukiū- 
tino keliu ir taip raudojo, tarsi jai plyštų širdis. O Vera stovėjo hole, 
mažumą pasilenkusi, kad geriau ją matytų pro paradinių durų lan- 
gelį. Man tiesiog koją niežėjo - taip norėjosi spirti į atkištą jos su- 
binę... tačiau gailėjau ir jos. Įspėti, kokia musė Verai įkando, ne- 
buvo sunku: jos vaikai nepanoro atvažiuoti stebėti užtemimo drauge 
su mama, nors ji ir išnuomojo keltą. Gal jie paprasčiausiai turėjo sa- 

vų planų - juk vaikai niekad nesusimąsto apie tėvų jausmus, bet, 
manding, kad ir dėl ko jie susipyko, priežastis niekur nepradingo. 

Na, Vera pralinksmėjo, kai šešioliktą ar septynioliktą pradėjo 
plūsti pirmieji kviestiniai svečiai, bet aš vis vien džiaugiausi, kas 
dieną eidama namo, o aštuonioliktąją, ketvirtadienį, jinai išvarė dar 
vieną merginą - šį kartą Kareną Džolender. Šios didžiuoju nusikal- 
timu tapo sukulta lėkštė, jau įskelta ir anksčiau, nei vargšelė paleido 
ją iš rankų. Eidama keliu, Karena neverkė, bet buvo akivaizdu, jog, 
pasukusi už pirmojo kampo, ji tučtuojau duos sau valią. 

Na, tada aš padariau kvailystę - nepamirškit, tuo metu aš ir pati 
pasiekiau kritinį tašką. Šiaip ne taip sulaukiau, kol Karena išėjo, ir 
leidausi ieškoti Veros. Radau ją sode už namo. Ji užsimaukšlino 
šiaudinę skrybėlę stačiai ant ausų ir taip čiaukšėjo sodo žirklėmis, 
tarsi būtų kokia madam Diufarž ir kapotų galvas, o ne Vera Dono- 
van, karpanti rožes svetainei ir valgomajam. 

Priėjau prie pat jos ir pasakiau: 

- Pasielgėt šlykščiai - atleidot vargšę mergaitę. 

Ji išsitiesia ir dėbso į mane savo karališku žvilgsniu. 

- Jūs taip manote? Man nepaprastai džiugu išgirsti jūsų nuomo- 
nę, Doloresa. Visuomet taip trokštu ją sužinoti, jog kas naktį, atsi- 
gulusi miegoti, tamsoje prisimenu dienos įvykius ir dėl kiekvieno 
pateikiu sau tą patį klausimą: “O kaip, manim dėta, pasielgtų Do- 
loresa Sent-Džordž?“ 

Na, šito man jau buvo per daug, net akys aptemo. 

- Aš jums pasakysiu, kaip Doloresa Sent-Džordž nepasielgtų 
niekad, - sakau. - Ji niekad neišlietų pykčio ant kitų, jei būtų įtūžusi 
ar nusiminusi dėl kažko kito! Tokia pasipūtus kalė aš dar nesu! 

Veros burna persikreipė taip, tarsi kas būtų atlaisvinęs varžtus, 
prilaikančius žandikaulį. Manau, aš pirmąsyk ją nustebinau iš tik- 
rųjų, ir tučtuojau pasišalinau, kad ji nepastebėtų, kaip persigandau. 
Kai pasiekiau virtuvę, manęs nebelaikė kojos. Atsisėdau ant kėdės 
ir pagalvojau: “Tu visai kuoktelėjai, Doloresa! Kuriems galams įsi- 
geidei priminti jai uodegą?" Atsistojau, ketindama dirstelti pro lan- 
gą, bet pamačiau tiktai jos nugarą, o žirklės ir vėl tik čiaukši, ir ro- 
žės virsta į krepšį tarsi kareiviai kruvinomis galvomis. 

Kai dieną susiruošiau eiti namo, ji priėjo prie manęs iš užnuga- 
rio ir paprašė lukterėti - norinti su manimi pasikalbėti. Mano širdis 
nusirito į kulnus. Štai ir išmušė mano valanda: tuoj pasakys, kad 

mano paslaugų daugiau nebereikia, ir perlies atsisveikinimui Pabu- 
čiuok-Man-Į-Subinę žvilgsniu. Jūs manote, išsivaduoti nuo jos būtų 
tik palengvėjimas? Aš irgi taip pamaniau, o širdį vis vien sugniau- 
žė. Man trisdešimt šešeri, nuo šešiolikos dirbu nesudėdama rankų, 
ir man nė karto neatsakė vietos. Tačiau vis vien yra niekšybių, ku- 
rių, jei nori išsaugoti savo žmogiškumą, nukęsti nevalia. Sukaupiau 
visą savo narsą, atsigręžiau ir pažvelgiau į ją. 

Bet vos tik pamačiau jos veidą, išsyk supratau, kad ji atėjo ne 
manęs atleisti. Nuo veido nuplauti visi rytiniai dažai, o vokai taip 
išpurtę, kad, manyčiau, arba ji dieną miegojo, arba raudojo savo 
miegamajame. Glėbyje laikė popierinį paketą ir išsyk įbruko jį man 
į rankas. 

- Imk, - sako. 

- Kas gi čia? - klausiu. 

- Du videoskopai užtemimui, - atsako, - ir du reflektoriai. Pa- 
maniau, gal judviem su Džo jie pravers. O aš... - Ji nutilo, nusiko- 
sėjo į kumštį ir pažvelgė man tiesiai į akis. Viena jos savybe, En- 
di, aš visąlaik žavėjaus: kad ir ką ji sakytų, kad ir kaip bjauru jai bū- 
tų, ji visada žiūrėdavo į tave. - Aš, pasirodo, turiu du atliekamus 
komplektus, - tarė ji. 

- Tikrai? - sakau. - Labai liūdna girdėti. 

Ji numojo į mano žodžius nelyginant į musę, o paskui paklau- 
sė, galbūt aš persigalvojau ir visgi keliausiu keltu su ja ir jos kom- 
panija. 

- Ne, - atsakau. - Ko gero, aš įsitaisysiu savo verandoj ir drau- 
ge su Džo stebėsiu užtemimą iš ten. O jeigu Džo labai jau įsisiau- 
tės, eisiu į iškyšulį. 

- Taip, beje, - sako ji ir vis žiūri man į akis, - noriu atsiprašyti 
už šį rytą... bei paprašyti tavęs užsukti pas Meiblę Džolender ir pa- 
sakyti jai, kad aš persigalvojau. 

Norint pasakyti tokį dalyką, reikėjo didelės narsos, Endi. Tu ją 
ne taip gerai pažinojai kaip aš, ir, vadinasi, turi patikėti mano žo- 
džiu, tačiau narsos čia reikėjo ne bet kokios. Kai kalba pakrypda- 
vo apie atsiprašymus, Vera Donovan nenukrypstamai laikėsi sauso 
įstatymo. 

- Būtinai užeisiu, - atsakiau tokiu švelniu balsu ir vos rankos jai 
nepaglosčiau, bet susilaikiau. - Tiktai ji vardu Karena, o ne Meib- 
lė. Meiblė čia dirbo prieš šešerius ar septynerius metus. O dabar gy- 

vena Niu-Hempšyre, jos motina sakė. Dirba telefonų kompanijoj, ir, 
regis, jai viskas klojasi gerai. 

- Tegul bus Karena, - sako ji. - Pakviesk ją sugrįžti, Doloresa. 
Na, paprasčiausiai pasakyk, kad aš persigalvojau, o daugiau nė žo- 
džio. Tu supratai? 

- Taip, - atsakau. - Ir ačiū už videoskopus. Jie mums labai pra- 
vers. 

- Neverta dėkoti, - sako. Aš atsidariau duris, ketindama išeiti, 
oji vėl šūkteli: - Doloresa! 

Grįžtelėjau per petį, o Vera taip keistai man linktelėjo, tarsi Ži- 
notų kažką, ko žinoti jai nederėjo. 

- Kartais tenka būti pasipūtusia kale, kad išgyventum, - sako ji- 
nai. - Kartais moteris tik todėl ir ištveria, kad ji kalė. 

Ir tada ji uždarė duris man prieš nosį. Ne užtrenkė, o taip tylu- 
tėliai užvėrė. 

Na, tiek to. Štai mes ir prisikasėm iki užtemimo dienos. Tik jei 
jau teks kuo smulkiausiai jums papasakoti, kaip ir kas buvo, sausa 
gerkle kalbėti neketinu. Jau kone dvi ištisas valandas burną aušinu 
- čia gi jokiems guoliams tepalo nepakaktų, o pabaigos dar nema- 
tyti. Tai štai, Endi, arba būk dosnus ir šliūkštelk colį iš savo bute- 
lio, kurį stalčiuj laikai, arba šiandienai pakaks. Ką pasakysi? 

O! Dėkui. Pačiu laiku. Ne, pasidėk jį. Vieno gurkšnelio gana, 
kad siurbliukas imtų dirbt su nauja jėga, o nuo antro ir vamzdžiai 
užsikimšt gali. 

Na, gerai. Vadinasi, taip. 

Devynioliktosios naktį atsiguliau miegoti su tokiu nerimu, kad 
vos vemt nevertė - per radiją įspėjo, jog rytoj gali lyti. Aš mąsčiau 
vien apie tai, kaip viską padarysiu, kaupiau drąsą, ir man visai iš 
galvos išgaravo, jog diena gali būt ir lietinga! Guluosi, o pati gal- 
voju: na, dabar vartysiuos iki pat ryto. O paskui mąstau: dar ko! Tik 
pamėgink, Doloresa! Aš tau tuoj viską paaiškinsiu: prakeikto oro 
pakeisti tu negali, ir kuriems galams apie jį galvoti? Tu žinai, jog 
pamėginsi su Džo susidoroti, net jei visą dieną pils kaip iš kibiro. 
Dabar trauktis jau per vėlu. Tą supratau gerai, o paskui užsimerkiau 
ir tarsi prasmegau. 

Išaušo šeštadienis - tūkstantis devyni šimtai šešiasdešimt trečių- 
jų metų liepos dvidešimtoji. Rytas buvo karštas, debesuotas ir tvan- 
kus. Per radiją pranešė, kad lietaus veikiausiai nebus - gal kur ne 

kur vakare prasidės audros, tačiau debesuotumas išsilaikys visą die- 
ną, ir pakrantės gyventojų šansai stebėti užtemimą daugmaž pen- 
kiasdešimt prieš penkiasdešimt. 

Bet man tarsi akmuo nuo pečių nusirito, ir, kai nuėjau pas Ve- 
rą padėti serviruoti vėlyvųjų pusryčių a /a furšet, kuriuos ji buvo su- 
planavusi, mano sieloj viešpatavo ramybė ir visi nerimai pasiliko 
kažkur už nugaros. Debesuotumas niekam nekliudė, suprantat? Te- 
gul net retsykiais palynoja, kad tik nepliauptų kiaurą dieną. Juk 
nuolatiniai viešbučio gyventojai vis vien rinksis ant stogo, o Veros 
svečiai - sąsiaurio vidury, ir visi vilsis, jog debesys bent minutėlei 
išsisklaidys ir jie pamatys tą, kas jų gyvenime daugiau nepasikar- 
tos... Šiaip ar taip, Meine. Viltis - didžiulė jėga, patys žinot, o jau 
geriau už mane to nežino niekas. 

Atmenu, naktį iš penktadienio pas Verą nakvojo aštuoniolika 
žmonių, bet prie stalo ryte jų susirinko kur kas daugiau - gal tris- 
dešimt, jeigu ne keturiasdešimt. Likusieji, kurie buvo pakviesti 
plaukti drauge su ja - beveik vien čionykščiai, ne iš žemyno, - tu- 
rėjo rinktis prieplaukoj pirmą valandą dienos, o senutė “Princesė" 
išplaukė antrą. Iki prasidedant užtemimui - maždaug ketvirtą tris- 
dešimt - pirmosios dvi trys alaus statinaitės bus jau išgertos. 

Maniau, Vera bus virtusi tikrų nervų kamuoliu ir atsidūrusi ties 
isterijos riba, bet, manding, ji išsiugdė įprotį mane stebinti. Vera 
vilkėjo tokį baltai bei raudonai margą laisvą drabužį - regis, juos va- 
dina tunikomis, - o plaukus susirišo ant pakaušio į arklio uodegą, vi- 
siškai nepanašią į šukuosenas, už kurias ji tomis dienomis mokėda- 
vo po penkiasdešimt dolerių. 

Ji vis vaikštinėjo ir vaikštinėjo aplink ilgą stalą, kurį liepė pa- 
dengti prie rožyno, šnekėjosi ir juokėsi su visais savo draugais - 
daugiausia iš Baltimorės, sprendžiant iš jų išvaizdos ir balsų. Ta- 
čiau tą dieną ji tapo visiškai kitokia, nei buvo visą praėjusią savaitę. 
Atmenat, aš jums pasakojau, kad ji lakstė it Mozė ant motociklo? 
O tą dieną ji veikiau panėšėjo į drugelį, plazdantį tarp gėlių, ir jos 
juokas nebebuvo toks spigus ir garsus. 

Ji pamatė, kaip aš išnešiau padėklą su omletėliais, ir skubiai pri- 
ėjo prie manęs duoti nurodymų, bet jos eigastis buvo kitokia nei vi- 
somis anomis dienomis, tarsi jai norėtųsi bėgti pasišokinėjant, o nuo 
jos veido nenyko šypsena. Aš pamaniau: Vera laiminga, štai ir vis- 
kas. Susitaikė su mintimi, kad jos vaikai neatvažiuos, ir nusprendė, 

jog vis vien jausis laiminga. Štai ir šaunu, ir viskas... jei nepažino- 
čiau jos, nežinočiau, kaip retai Vera Donovan būna laiminga. Štai 
ką tau pasakysiu, Endi, nuo tų laikų aš ją pažinojau dar trisdešimt 
metų, o iš tiesų laimingos daugiau, ko gero, nėkart nemačiau. Ra- 
mią ir patenkintą - taip, ir susitaikiusią. Bet laimingą? Spindinčią 
ir laimingą nelyginant drugelis, karštą dieną plazdantis virš žydin- 
čios lankos? Ne ir dar kartą ne. 

- Doloresa! - sako ji. - Doloresa Kleiborn! 

O aš net nepastebėjau, kad ji mane pavadino mergautine pavar- 
de, nors tą rytą Džo dar buvo sveikas ir gyvas, ir anksčiau ji niekada 
taip nedarė. O kai paskui ūmai prisiminiau ir supratau, mane nukrė- 
tė šiurpas, tarsi kas būtų perėjęs mano būsimu kapu. Yra toks prie- 
taras. 

- Labas rytas, Vera, - atsakau. - Gaila, jog rytmetys apniukęs. 

Ji dirstelėjo aukštyn į žemai skriejančius vasarinius debesis, 
paskui šyptelėjo. 

- Iki trijų išsigiedrins, - sako. 

- Jūs taip kalbate, tarsi būtumėt davusi tokį užsakymą saulei, - 
šypteliu aš. 

Žinia, aš tik juokavau, tačiau ji taip rimtai linktelėjo ir sako: 

- Štai būtent, daviau. O dabar, Doloresa, nubėk į virtuvę patik- 
rinti, kodėl kvailys oficiantas neatnešė šviežios kavos. 

Na, aš išsyk nuėjau, bet nespėjau žengti nė keturių žingsnių, kai 
ji mane šūktelėjo vėl - kaip prieš dvi dienas, kuomet pasakė, jog 
moteriai kartais reikia būti kale, kad ištvertų. Atsigręžiau ir laukiu, 
kad ji man vėl pasakys tą patį. Bet ne. Stovi, apsitaisiusi žavingą 
suknelę-palapinę, rankomis įsisprendusi į šonus, plaukai permesti 
per petį - ryto šviesoj Verai niekas nebūtų davęs daugiau nei dvi- 
dešimt vienerių. 

- Trečią, Doloresa, nušvis saulė! - sako. - Pati pamatysi! 

Valgyti jie baigė vienuoliktą, o dvyliktą virtuvėje likau tiktai aš 
su mergaitėmis, nes tiekėjas su oficiantais persikraustė į “Salų Prin- 
cesę" ruoštis antrajam veiksmui. Pati Vera į uostą iškeliavo gana 
vėlai - nuvežė tris ar keturis paskutiniuosius svečius senu fordu “va- 
gonu“, kuriuo naudojosi saloje. Iki pirmos ar panašiai aš ploviau in- 
dus, o paskui pasakiau Geilei Leivsk, kurį tą dieną buvo pirmoji 
mano padėjėja, jog man įsiskaudėjo galvą ir pradėjo pykinti, tad ei- 
siu namo, juk ruoša beveik baigta. Kai jau visai susiruošiau žengti 

per slenkstį, Karena Džolender ūmai puolė man ant kaklo ir pasa- 
kė “ačiū", o pati vėl pravirko. Kiek metų ją jau pažįstu, o jos akys 
visada padrėkusios. 

- Nežinau, kas ir ko tau prišnekėjo, Karena, - sakau jai, - bet dė- 
koti man nėra už ką... Aš gi nieko nepadariau. 

- Niekas man nieko neprišnekėjo, - atsako ji, - bet aš Žinau, čia 
viską jūs, misis Sent-Džordž. Niekas kitas tai senai raganai neišdrįs- 
tų priešais tarti nė žodelio. 

Pabučiavau ją į skruostą ir pasakiau, kad ji niekuo daugiau ne- 
sirūpintų, jei tik nepradės vėl daužyti lėkščių. 

Aš prisimenu viską, kas nutiko, Endi - viską, bet nuo tos minu- 
tės, kai išėjau iš Veros ir pasukau į Senter-Draivą, man rodosi, tarsi 
sapną prisiminčiau, patį ryškiausią, patį tikriausią, koks tik gali būti 
gyvenime. Žingsniuoju, o pati sau galvoju: “Aš einu namo nužudyti 
savo vyro, aš einu namo nužudyti savo vyro“, - tarytum kalu sau ši- 
tai į galvą nelyginant vinį į labai kietą medį, tiką ar raudonmedį. Bet 
dabar, viską prisimindama iš naujo, matau, jog galvoje ta mintis įsi- 
šaknijo tvirtai. O štai širdis jos nesuprato. 

Nors, kai pasiekiau gyvenvietę, buvo viso labo penkiolika mi- 
nučių antros ir iki užtemimo dar liko daugiau nei trys valandos, o 
gatvės tokios tuščios, jog darėsi klaiku. Net pagalvojau apie mies- 
telį valstijos pietuose, kur, pasak gandų, nebeliko nė vieno gyven- 
tojo. Tada pažvelgiau į viešbučio “Prie uosto" stogą, ir man vėl pa- 
sidarė negera. Ant jo jau slankiojo koks šimtas žmonių, o gal ir dar 
daugiau, ir visi į dangų dirsčioja nelyginant fermeriai sėjos metą. 
Dirstelėjau žemyn į prieplauką - matau, ten stovi “Princesė", laip- 
teliai nuleisti, o automobilių denyje vietoj mašinų pilna žmonių. 
Vaikštinėja, nešini taurėmis - surengė sau priėmimą su kokteiliais 
atvirame ore. Ir visa prieplauka pilna žmonių, o sąsiauryje jau šmi- 
rinėja nemažiau kaip penki šimtai visokiausių valčių bei jachtų - 
niekad šitiek vienu kartu tenai nebuvau mačiusi. Inkarus išmetė ir 
laukia. Žiūriu, lyg ir visi - ir ant stogo, ir prieplaukoj, ir “Prince- 
sėj“ - juodus akinius jau užsidėjo, o rankose laiko videoskopus. Sa- 
loje niekada nebuvo tokios dienos - nei anksčiau, nei po to, - ir net- 
gi jei nebūčiau galvojusi to, ką galvojau, ko gero, man vis vien būtų 
pasidingoję, jog atsidūriau sapne. 

Žinoma, baras buvo atidarytas - užtemimas ar ne užtemimas. 
Man regis, tas niekšas prekiaus svaigalais ir Paskutiniojo Teismo 

dieną. Užėjau, nupirkau butelį “Džonio Vokerio" ir Rytiniu keliu 
grįžau namo. Butelį išsyk atidaviau Džo - paprasčiausiai padėjau 
jam ant kelių. Paskui įėjau į namą, išsitraukiau paketą su Veros vi- 
deoskopais ir reflektoriais, o kai vėl išėjau į priebutį, jis, regiu, bu- 
telį prieš akis laiko ir žiūrinėja jį prieš šviesą. 

- Gersi ar tik grožėsies? - klausiu Džo. 

Jis įtariai dėbtelėjo į mane ir sumurmėjo: 

- Kurių velnių, Doloresa, a? Kieno garbei, a? 

- Dovana, pažymint užtemimą, - sakau, - o jeigu tau nesinori, tai 
ir išpilti nesunku. 

Ištiesiau ranką, bet jis tučtuojau patraukė butelį. 

- Kažko pastaruoju metu įsitaisei sumautą įprotį man dovanas 
dalinti, - sako. - Toks gėralas ne mūsų kišenei, užtemimas ten ar ne 
užtemimas. - O pats jau iš kišenės sulankstomą peilį traukia ir kem- 
ša. 

- Tiesą pasakius, svarbu ne tik užtemimas, - sakau. - Stačiai 
man širdy taip gera, taip lengva tapo, jog norėjosi savo laime pasi- 
dalinti. O kadangi pastebėjau, jog /u savo laimę dažniausiai siurbi 
iš butelio... 

Žiūriu, kaip jis kamštį numetė ir įsipylė. Jo ranka drebėjo, bet 
aš nenusiminiau. Kuo daugiau vyrelis prisilaižys, tuo lengviau man 
bus. 

- O kurių galų tau gera pasidarė? - klausia. - Išrado piliules iš- 
sigimėlių veidams gydyti? 

- Nepernelyg mandagu taip dėkoti už aukščiausios klasės ško- 
tiško viskio butelį,-- sakau. - Gal man išties jį atsiimti? 

Aš vėl ištiesiau ranką link butelio, ir Džo vėl jį patraukė. 

- Kaipgi, sulauksi! - niurzga. 

- Na, būk gerutis, - sakau. - Ir kurgi dingo visas mandagumas 
bei dėkingumas, kurių tave tavo Anoniminėje Draugijoje mokė? 

Šitą jis praleido pro ausis, o pats į mane spokso tarsi pardavė- 
jas, kuris vis negali nuspręsti, ar jam neįkišo padirbtos dešimtinės. 

- Tai kurių velnių tau gera, po paraliais? - klausia vėl. - Dėl vai- 
kų, a? Kad išgrūdai juos iš namų? 

- O štai ir ne. Aš jų jau pasiilgau, - atsakau. Beje, gryniausią tiesą. 

- Ko iš tavęs ir laukti! - burba ir gurkšteli. - Tai tada ko? 

- Paskui papasakosiu, - tariu ir atsistoju. 

Jis stvėrė man už rankos ir mauroja: 

- Ne, tu dabar atsakyk, Doloresa. Juk žinai, man nepatinka, kai 
tu sau per daug leidi. 

Pažvelgiau į jį iš viršaus žemyn ir sakau: 

- Patrauk ranką, antraip šito brangaus gėralo butelis gali sudužti 
tau į galvą. Muštis aš su tavim nenoriu, Džo, o šiandien juo labiau. 
Turiu puikios saliami, šveicariško sūrio ir vafliukų. 

- Vafliukų! - kartoja jis. - Tik pamanyk! 

- Tiek to, - sakau. - Paruošiu mums užkandžių, neprastesnių už 
tuos, kuriais Veros svečiai vaišinsis “Princesėje". 

- Nuo visokių išmonių man pučia pilvą, - meta jis. - Apsieisiu 
be tavo užkandžių, verčiau paruošk man gerą sumuštinį. 

- Gerai, - atsakau, - sumuštinį - tai sumuštinį. 

O jis į sąsiaurį nusigręžė ir žiūri - gal todėl, jog aš “Princesę" 
paminėjau. Apatinę lūpą taip piktai atvėpė. O valčių ten dar padau- 
gėjo, ir, žiūriu, dangus virš jų tarytum prašviesėjo. 

- Tik dirstelėk į juos! - bamba tuo savo kandžiu balsu, kurį jo 
jauniausias sūnus įsigudrino mėgdžioti. - Kas ten dedasi, ką? Sau- 
lę nelyginant audros debesis uždengs, ir viskas, o jie ten pasiruošę 
pridėti į kelnes. Kad bent pradėtų lyti! Kad nuskandintų ir išpuikėlę 
kalę, kuriai tu dirbi, ir juos visus iki vieno! 

- Štai čia mano Džo, - sakau. - Visad toks linksmas, visad toks 
geras! 

Jis dėbtelėjo į mane, o pats butelį prie krūtinės glaudžia, tarsi 
lokys - korį. 

- Ką, po velnių, čia pliurpi, a? 

- Nieko, - atsakau. - Einu vidun gaminti maisto. Tau sumušti- 
nį, o sau užkandėlę. Paskui pasėdėsim, išgersim, pasižiūrėsim į už- 
temimą - Vera mums padovanojo porą akinių ir videoskopų, - o kai 
jis baigsis, aš tau paaiškinsiu, kodėl šiandien esu tokia laiminga. 
Čia siurprizas. 

- Man nepatinka jokie sumauti siurprizai, - bamba jis. 

- Žinau, kad nepatinka, Džo, - atsakau. - Bet šitas tavo skonio, 
o koks - tu nė per šimtą metų neatspėsi. 

Tada nuėjau į virtuvę, kad jis galėtų rimtai įnikti į butelį. No- 
rėjau, kad kuo daugiau malonumo gautų. Ne, išties. Juk čia buvo 
paskutinis alkoholis jo gyvenime. Ir daugiau jam jau nebeprireiks 
Anoniminės Draugijos, kad susilaikytų nuo išgertuvių. Ten, kur iš- 
keliaus, jam nieko nebeprireiks. 

Tokios ilgos dienos mano gyvenime dar nebuvo... ir tokios 
keistos. Jis sėdi priebutyje, savo supamam krėsle, vienoj rankoj lai- 
ko laikraštį, kitoj - stiklą ir rėkia man pro atvirą virtuvės langą apie 
kažkokią šlykštynę, kurią demokratai ištaisė Ogestoj. Ir jau pamiršo 
norėjęs sužinoti, kodėl aš tokia laiminga - ir užtemimą taip pat pa- 
miršo. O aš virtuvėje ruošiu jam sumuštinį, niūniuoju, o pati mąs- 
tau: “Tu jau pasistenk, Doloresa, raudono svogūnėlio atpjauk, kaip 
jis mėgsta, ir garstyčių pridėk skonio dėlei. Jau pasistenk, nes čia 
pats paskutinis jo valgis". 

Iš tos vietos, kurioje stovėjau, matėsi daržinė visu ilgiu, o tolė- 
liau baltas akmuo ir gervuogyno pakraštys. Nosinė, kurią tenai prie 
šakelės pririšau, liko, kur buvusi - mačiau ir ją. Ji plaikstėsi vėjy- 
je šen ten, šen ten. O aš vis galvojau apie apsamanojusį šulinio 
dangtį stačiai po ja. 

Atmenu, kaip giedojo paukščiai ir kaip aš girdėjau žmonių, šū- 
kaliojančių sąsiauryje, balsus - tokius silpnus ir tolimus nelyginant 
per radiją. Net prisimenu, jog tuomet niūniavau: “Neišsenkanti Die- 
vo malonė, saldumas garso koksai..." Niūniavau ir dėliojau sūrio 
griežinėlius ant vaflių (man jų norėjosi taip, kaip vištai - vėliavos, 
bet kad Džo nusistebėtų, kodėl aš nevalgau, taip pat netroškau). 

Į priebutį grįžau veikiausiai penkiolika po dviejų: vienoj rankoj 
nešu padėklą tarsi padavėja, kitoj laikau Veros paketą. Dangus te- 
bebuvo apsiniaukęs, bet jau žymiai šviesesnis. 

Užkanda išėjo puiki. Džo pagyrimais nesišvaistė, bet iš to, kaip 
jis padėjo laikraštį ir žvilgčiojo į savo sumuštinį, atkąsdamas po 
kąsnelį, supratau, jog valgį nutaikiau pagal jo skonį. Tuomet prisi- 
miniau - lyg knygoj skaičiau, lyg kine girdėjau, - jog “nuteistasis 
myriop prieš bausmę sočiai papusryčiavo“. Kai prisiminiau, tai jau 
ir nebeįstengiau tų prakeiktų žodžių nusikratyti. 

Bet jie man nesutrukdė pačiai maistu pasigardžiuoti, o kartą 
pradėjusi, aš suvalgiau viską, ką buvau pasigaminusi, ir išgėriau vi- 
są butelį “pepsi". Sykį ar du man dingtelėjo į galvą: ar budeliai ne- 
siskundžia apetitu tą dieną, kai jų laukia darbas? Keista, ir apie ką 
žmogus prisigalvoja, kai pats save drąsina kažką nuveikti, teisingai? 

Saulė išsiveržė iš už debesų kaip tik tuomet, kai mes baigėme. 
Prisiminiau, ką man Vera ryte pasakė, dirstelėjau į laikrodį ir nu- 
sišypsojau. Buvo lygutėliai trys valandos! Maždaug tuo pat metu - 
jis gi anomis dienomis paštą po salą vežiojo - pro šalį, sukdamas at- 

gal į uostą, nušvilpė Deivas Peletjė, o paskui jį nusidriekė ilga dul- 
kių uodega. Ir daugiau iki pat vėlyvo vakaro aš Rytiniame kelyje ne- 
mačiau nė vienos mašinos. 

Padėjau lėkštę ir tuščią “pepsi" butelį ant padėklo, pasilenkiau 
prie jo, bet, man dar nespėjus išsitiesti, Džo padarė tai, ko jau dau- 
gelį metų nebuvo daręs - uždėjo delną man ant kaklo ir pabučiavo 
mane. Atminiau ir malonesnių bučinių - nuo Džo trenkė viskiu, sa- 
liami ir svogūnais, be to, jis buvo nesiskutęs, o vis tik bučinys iš- 
ėjo tikras, ne užgaulus ir ne šiaip pakštelėjimas. Toks švelnus, tik- 
ras bučinys... Aš jau nebeprisiminiau, kada jis mane paskutinį kartą 
šitaip bučiavo. Užsimerkiau ir atkišau jam lūpas. Tą gerai atsime- 
nu: kaip užmerkiau akis, o jo lūpos prisiglaudė prie manųjų, o saulė 
šildė man kaktą - ir bučinys toks pat šiltas bei malonus. 

- Valgyti buvo galima, Doloresa, - sako. Iš jo lūpų čia buvo di- 
džiulis pagyrimas. 

Tuomet aš sekundėlę lyg ir sudvejojau - nenoriu meluoti, buvo 
taip. Staiga akimirką išvydau Džo - ne kaip jis gniaužo Seleną, o jo 
kaktą, kokia ji buvo klasėje keturiasdešimt penktaisiais, kaip aš į jį 
žiūrėjau ir troškau, kad jis mane pabučiuotų štai taip kaip dabar, 
kaip aš tada galvojau: “Jeigu jis mane pabučiuotų, aš kilstelčiau 
ranką ir paliesčiau odą jam ant kaktos... patikrinčiau, ar ji tikrai to- 
kia švelni, kaip rodosi, ar ne". 

Tuomet aš pakėliau ranką ir palytėjau ją, visai, kaip svajojau, 
kai buvau žalia mergiūkštė prieš daugelį metų, ir tą pat sekundę vi- 
dinė akis atsimerkė plačiau nei anksčiau. Ir pamatė, ką Džo darys 
toliau, jeigu aš leisiu - ir ne šiaip išpeš iš Selenos, ko gviešėsi, ar 
iššvaistys pinigus, kuriuos pavogė iš vaikų, o kaip jis juos apdirbi- 
nės: kandžiai šaipysis iš Džo jaunesniojo už gerus pažymius ir mei- 
lę istorijai; tapšnos Mažyliui Pitui per nugarą kas kartą, kai šis ap- 
šauks ką nors žyduku arba išvadins klasioką tingesniu už juodašik- 
nį. Kaip jis juos apdirbinės kiekvieną dieną, kiekvieną minutę. Ir 
nenustos, kol nepalauš jų arba nepastums blogu keliu, jeigu aš lei- 
siu, o į pabaigą numirs ir nepaliks mums nieko, išskyrus sąskaitą ir 
duobę, kurioje jį palaidosim. 

Na, duobę aš jam jau suradau - trisdešimties pėdų gilumo, o ne 
šešių kaip likusiems, ir su sienelėmis ne šiaip žemėtomis, o išgrįs- 
tomis akmenimis. Taip, duobę jam jau turiu, ir vienas bučinys per 
trejetą metų, o gal ir per visus penkerius, nieko pakeisti nebegali. 

O kad paglosčiau jam kaktą... Juk čia ir slypi visų mano nelaimių, 
kur kas didesnių už jo bučinuką, priežastis... Ir vis vien paglosčiau 
jį dar kartą, perbraukiau pirštais ir prisiminiau, kaip jis mane bučia- 
vo “Seimseto" viešbučio sodelyje, o orkestras viduje grojo “Mėnu- 
lio kokteilį", ir kaip aš tada pajutau, kad jo skruostas dvelkia tėvo 
odekolonu. 

Ir tada aš priverčiau savo širdį surembėti. 

- Džiaugiuosi, - sakau ir vėl imu padėklą. - O tu, kol išplausiu 
lėkštes, galėtum suderinti videoskopus. 

- Dėjau aš ant visko, ko tau ta turtinga skylė prigrūdo, - atsilie- 
pia jis. - Ir ant to sumauto užtemimo irgi dėjau. Aš ką - tamsos ne- 
matęs? Grožėkis į valias kad ir kasnakt! 

- Gerai, - sakau. - Kaip nori. 

Vos tik prisiartinau prie durų, jis ir vėl man vograuja: 

- O gal vėliau mudu su tavim šiuo tuo užsiimtume, a, Do? Ką 
pasakysi? 

- Galbūt, - atsakau, o pati galvoju: užsiimsime, kurgi ne! Anks- 
čiau, nei ši diena nugrims į sutemas antrą kartą, Džo Sent-Džordžas 
baigs visus savo užsiėmimus. 

Kol stovėjau prie plautuvės, visą laiką nenuleidau nuo jo savo 
trečiosios akies. Jis jau daugelį metų lovoj tik trūnijo, knarkė ir bez- 
dėjo ir, manding, puikiai žinojo, kad svaigalai tam nemenkesnė 
priežastis už mano snukį, o gal ir didesnė. Aš persigandau - o jei- 
gu jis staiga iš tiesų nuspręs save išmėginti bei užsuks “Džonio Vo- 
kerio" butelį kamšteliu? Bet ši nelaimė nenutiko. Pasidulkint (tu jau 
man atleisk, Nense) jam buvo tokia pat minutinė fantazija, kaip ir 
pabučiuot mane. Butelis jam atrodė kur kas svarbesnis. Jis gi sto- 
vėjo Džo po ranka. Vieną videoskopą jis iš paketo ištraukė, paėmė 
už rankenos, kraipė ir šiaip, ir taip, į saulę dirsčiojo. Na, sakytum, 
šimpanzė radijo imtuvą derina - kartą per teliką mačiau. Paskui pa- 
dėjo ir vėl viskio į stiklą šliūkštelėjo. 

Kai išėjau į priebutį su rankdarbių krepšiu, jis jau spoksojo it 
pelėda, o jo akis juosė raudoni ratilai - šitaip visada nutikdavo, kai 
gėralas jam smegenis apsemdavo. Bet į mane Džo dėbtelėjo stebė- 
tinai aštriai - veikiausiai manė, jog imsiu bartis. 

- Nekreipk į mane dėmesio, - tariu saldžiu balseliu. - Aš papras- 
čiausiai čia šiek tiek paadysiu, kol prasidės užtemimas. Gerai, kad 
saulė iš už debesų išlindo, tiesa? 

- Po velnių, Doloresa! Galima pamanyti, jog šiandien mano 
gimtadienis, - sako jis, o jo balsas jau parpia ir liežuvis pinasi. 

- Taip, ko gero, kažkas panašaus, - sakau ir pradedu adyti per- 
drėkstus Mažylio Pito džinsus. 

Kita valanda su puse slinko netgi lėčiau nei laikas, kada mano 
teta Klarisė pažadėjo mane pirmąkart nusivežti į kiną, į Elsvortį, ir 
aš niekaip negalėjau sulaukti. Užadžiau Mažylio Pito džinsus, pri- 
siuvau lopus ant Džo jaunesniojo kelnių (tas berniukas ir anomis 
dienomis kategoriškai atsisakydavo dėvėti džinsus - man regis, jau 
tuomet, pats to nežinodamas, ruošėsi tapti politiku) ir atsiūlėjau du 
Selenos sijonėlius. O baigdama prisiuvau naujus atvartus darbinėms 
Džo kelnėms. Jos buvo senos, bet dar tvirtos. Tada pamaniau, kad 
pravers, kai reikės jį laidoti. 

Ir tada, kai pagalvojau, kad užtemimas niekada neprasidės, žiū- 
riu - šviesa man ant rankų tarytum mažumą priblėso. 

- Doloresa? - šūktelėjo mane Džo. - Pažvelk, čia lyg ir tai, ko 
tu su visais tais kvailiais ir kvaišomis laukei, štai jis. 

- Aha, - atsakau. - Ko gero. 

Ir tikrai, šviesa kieme iš ryškiai geltonos, kokiai jai dera būti 
liepos mėnesį, pasidarė kažkokia rausva, o namo šešėlis - kone per- 
regimas, tokio aš nei prieš tai, nei po to nemačiau. 

Išsitraukiau iš paketo reflektorių ir pakreipiau jį taip, kaip man 
Verą šimtą kartų per pastarąją savaitę rodė. Ir tada į galvą toptelė- 
jo tokia keista mintis... Ta maža mergaitė daro tą patį, ūmai pagal- 
vojau aš. Sėdi tėtukui ant kelių ir daro lygiai tą patį. 

Aš, Endi, tada dar nežinojau, ką reiškia toji mintis, o ir dabar 
iki galo nesuvokiu, o tau pasakiau, nes nusprendžiau viską papasa- 
koti; na, o kiek vėliau apie tą netikėtą mintį pagalvojau vėl. Bet 
svarbiausia, jog sekundėlę kitą aš apie ją ne šiaip galvojau - regė- 
jau ją gyvai, na, kaip sapne ar kaip Senojo Testamento pranašai sa- 
vo vizijose: gal dešimties metų mergytė su savo reflektorium ran- 
koje. Ji vilki trumputę raudoną suknytę su geltonais dryžiais - to- 
kią pliažinę, su petnešėlėm, supranti? - o lūpos raudonu lūpdažiu 
paryškintos. Plaukai šviesūs ir sušukuoti aukštyn, tarytum ji norė- 
tų atrodyti vyresnė. Pamačiau ir dar kai ką - tokį dalyką, jog išsyk 
Džo prisiminiau. Tėtuko ranka gulėjo jai ant kojos - labai aukštai, 
netgi pernelyg. Ir tada viskas išnyko. 

- Doloresa? - sako Džo. - Tau bloga, ar ką? 

- Iš kur ištraukei? - klausiu. - Netgi labai gera. 

- Tu taip keistai atrodei... 

- Taigi užtemimas! - atsakau. Ir aš tikrai taip maniau, Endi, ta- 
čiau man atrodė, jog mergaitė, kurią regėjau tuomet, o paskui ir dar 
kartą, buvo tikra gyva mergaitė ir sėdėjo su savo tėvu užtemimo ke- 
lyje tuo pat metu, kai aš priebutyje sėdėjau su Džo. 

Pažvelgiau pro reflektorių ir pamačiau mažutėlaitę baltą saulę, 
tokią ryškią nelyginant sidabrinė moneta, skendinti ugnyje ir ap- 
juosta juodu pakraštėliu. Žiūrėjau, žiūrėjau, o paskui dirstelėjau į 
Džo. O šis pasiėmė videoskopą ir prisimerkęs stebeilija pro jį. 

- Prakeikimas, - iškošė jis. - Jinai tikrai nyksta. 

Tuomet žolėje sučirškė cikados; manding, jos nusprendė, kad 
saulėlydis tądien atėjo ankstėliau ir joms jau metas pradėti savo 
koncertą. Pažvelgiau į sąsiaurį - vanduo tarp valčių atrodė kur kas 
mėlynesnis, o jos pačios pasidarė kažkokios klaikokos ir tuo pat 
metu pasakiškos. Ir man pasivaideno, jog visos tos valtys po keis- 
tai tamsiu vasaros dangum - tik vaizduotės žaismas, o iš tiesų jų ten 
nėr. 

Pašnairavau į laikrodį - be dešimt penkios. Vadinasi, ateinan- 
čią valandą ar dar ilgiau visi saloje galvos tik apie saulę ir spoksos 
tik į ją. Rytiniame kelyje - nė gyvos dvasios, visi mūsų kaimynai iš- 
ėjo arba į “Princesę", arba į viešbutį, vadinasi, jeigu aš išties no- 
riu jį pribaigti, išmušė mano valanda. Visi mano viduriai tarsi su- 
sispaudė į vieną tamprią spyruoklę, o aš niekaip nepajėgiau išmesti 
iš galvos baltaplaukės mergaitės, sėdinčios ant tėtuko kelių, bet ne- 
galėjau leisti, jog šitai mane sulaikytų ar bent minutėlei atitrauktų 
dėmesį. Žinojau: nepadarysiu tuojau pat - nepadarysiu niekada. 

Padėjau reflektorių greta siuvinio ir prabilau: 

- Džo! 

- Ko? - klausia jis. Užtemimą jisai iškeikė, bet dabar, kai tas 
prasidėjo iš tiesų, nebegalėjo nuo saulės atplėšti akių. Užvertė gal- 
vą, ir videoskopas metė jam ant veido tokį pat perregimą šešėlį. 

- Siurprizas! - sakau aš. 

- Koks dar siurprizas? - klausia ir nuleidžia videoskopą (ypatin- 
gus stikliukus su rėmeliu - tiek to įtaiso), kad pasižiūrėtų į mane. 
Tada supratau, kad jis toli gražu ne dėl užtemimo apspangęs - tai 
yra ne visai. Paprasčiausiai prisisiurbė iki žemės graibymo ir taip 
atbuko, jog aš net išsigandau. Jeigu jis nesupras, apie ką kalbu, tai 

man teks savo planą mesti nė nepradėjus. Ir ką gi aš tada darysiu? 
Nežinia. Užtai viena žinojau tvirtai ir iš baimės stačiai sustingau: 
aš nesitrauksiu. Tegul viskas pasisuks kitaip, ir tebūnie, kas bus, aš 
nesitrauksiu. 

Tuomet vyrelis tiesia ranką, stveria mane už peties ir purto. 

- Apie ką, velniai rautų, kalbi? 

- Ar prisimeni pinigus vaikų taupomosiose knygelėse? - klau- 
siu, 0 jis mažumą prisimerkė, ir tada aš supratau, kad Džo visai nėra 
toks girtas, kaip man pasirodė. Ir dar supratau, jog tas bučinys vi- 
siškai nieko nepakeitė. Pabučiuoti gali bet kas. Judas Iskarijotas bu- 
činiu Jėzų romėnams išdavė. 

- Na, ir kas? - atsiliepia jis. 

- Tu juos pasiėmei. 

- Dar ko! 

- Taip, taip, - sakau. - Kai sužinojau, jog tu lendi prie Selenos, 
nuėjau į banką. Norėjau atgauti pinigus, pasiimti vaikus ir išsivež- 
ti juos kuo toliau nuo tavęs. 

Jis išsižiojo ir įsistebeilijo į mane. O paskui nusikvatojo. Atsi- 
lošė savo krėsle ir žvengia, o aplink jį darosi vis tamsiau ir tamsiau. 

- Vadinasi, tu likai kvaile, a? - sako. Po to įsipylė sau viskio ir 
vėl nukreipė videoskopą į dangų. O šešėlio ant jo veido beveik ir 
nebesimato. - Viso labo pusė teliko, Doloresa, - sako, - o gal ir ma- 
žiau! 

Pažvelgiau pro savo reflektorių ir matau - jis teisybę sakė. Iš si- 
dabrinės monetos beliko pusė, ir toji vis tirpsta ir tirpsta. 

- Taip, - linkteliu, - pusės jau nebėra. Na, o pinigai, Džo... 

- Pamiršk juos, - sako. - Nekimšk sau į galvą, ko nereikia. Su 
tais pinigais visiška tvarkelė. 

- O aš dėl jų ir nesirūpinu, - atsakau. - Nė truputėlio. Bet kad 
tu mane apkvailinai, man apmaudu. 

Jis linktelėjo tarytum rimtai ir mąsliai, lyg būtų norėjęs man pa- 
rodyti, jog supranta ir netgi atjaučia. Tačiau ilgai neištvėrė ir vėl 
prapliupo kvatoti - it berniūkštis, kurį mokytoja bara, o jam nė mo- 
tais. Taip žvengė, kad palei jo burną net sidabrinis purslų debesė- 
lis pakibo. 

- Tu jau atleisk, Doloresa, - apsiraminęs pratarė Džo. - Juoktis 
aš nenorėjau, betgi apstačiau tave, a? 

- Aha, - atsakau. Juk taip ir buvo. 

- Apstūmiau visais punktais, - sako, o pats kikena ir galvą kra- 
to, tarsi dievažin kokį pokštą išgirdęs. 

- Aha, - aš vėlgi su juo sutinku. - Bet ar tu žinai patarlę? 

- Kokią gi? - klausia, o pats pasidėjo videoskopą ant kelių ir 
spokso į mane. Džo iki tol tiek prisižvengė, kad jo raudonos kiau- 
liškos-akutės buvo sklidinos ašarų. - Tu gi, Doloresa, visiems atve- 
jams patarlę turi. Tai ką ten sako apie vyrus, kurie sutramdo savo 
įkyrias žmonas, lendančias ne į savo reikalus? 

- Kartą mane apgavai - tau gėda, du kartus mane apgavai - man 
gėda. Su Selena tu mane apkvailinai, o paskui ir su pinigais, bet, 
manding, aš su tavimi galiausiai atsiskaičiau. 

- Gal taip, o gal ir ne, - sako jis. - Bet jeigu tu jaudiniesi, kad 
jie išleisti, tai gali liautis, kadangi... 

Tada aš jį pertraukiau. 

- O aš ir nesijaudinu, - sakau. - Aš gi tau jau minėjau. Nė tru- 
pučio nesijaudinu. 

Tada jis pažvelgė į mane įdėmiai, Endi, ir jo šypsenėlė pama- 
žu nublanko. 

- Ir vėl, - sako, - tavo snukis gudrus pasidarė. Man tas nepatin- 
ka. 

- Tuoj apsiverksiu, - sakau aš. 

Jis ilgai į mane žiūrėjo, vis stengėsi permanyti, kas dedasi ma- 
no galvoj, bet, žinoma, mano mintys, kaip ir visada, jam liko pa- 
slaptis. Vėl lūpą atvėpė ir taip atsiduso, jog nupūtė į vietą garbaną, 
kuri jam ant kaktos karojo. 

- Bobos retai ką nors išmano apie pinigus, Doloresa, - pasakė 
jis. - Ir tu ne išimtis. Aš juos visus padėjau į vieną sąskaitą, tiek ir 
bėdos... Šitaip jie atneš daugiau procentų. O tau nepasakiau, nes 
nenorėjau klausytis, kaip tu pliurpi visokiausias nesąmones. Štai da- 
bar pasiklausiau - ką padarysi, retsykiais tenka, tokia jau mano da- 
lia, - bet gero po truputį, - sako ir vėl kelia videoskopą prie akių - 
rodo man, jog pokalbis baigtas. 

- Viena sąskaita tavo vardu, - pasakiau aš. 

- Na, ir kas? - klausia. (O tuo tarpu sutemos vis tirštėjo, ir me- 
džiai liejosi su horizontu. Už namo, girdžiu, sukliko lėlys, kažkur 
jam pritarė kitas. Be to, lyg ir atvėso. Ir mane persmelkė toks keis- 
tas jausmas, tarsi gyvenčiau sapne, tačiau tasai ūmai virto tikrove.) 
- Kodėl gi jai nebūti mano vardu? Aš gi jų tėvas, teisingai? 

- Na, jų gyslomis teka tavo kraujas. Jeigu dėl to tu jų tėvas, va- 
dinasi, taip. 

Matėsi, kaip jis stengiasi suvokti, ar dėl tokių žodžių verta ger- 
klei duoti valią, ar ne, ir nusprendė, jog nereikia. 

- Na, pakaks taukšti tą patį ir tą patį, Doloresa, - niurzga jis. - 
Aš tave geruoju įspėju. 

- Na, dar tik truputėlį, - sakau aš ir šypsausi. - O siurprizą tu pa- 
miršai, a? 

Jis vėl įtariai dėbso į mane: 

- Ką čia paistai, Doloresa, velniai tave rautų? 

- Taigi aš nuvykau pas žmogų, kuris vadovauja santaupoms 
Džonsporto “Vakarinėje pakrantėje“, - sakau. - Labai mandagus, o 
jo pavardė Pijzas. Paaiškinau, kas nutiko, ir jis baisiausiai susijau- 
dino, ypač kai jam parodžiau, jog knygelės visai nepamestos, kaip 
kad tu jam pripliurpei. 

Štai tada Džo visai liovėsi domėtis užtemimu. Sėdi savo sumau- 
tam supamam krėsle ir stebeilija į mane išpūtęs akis. Veidas patam- 
sėjo, o lūpos susičiaupė į balkšvą dryželį, panašų į randą. Videos- 
kopą ant kelių pasidėjo ir tai sugniaužia kumščius, tai atgniaužia vėl 
- lėtai lėtai. 

- Išeina, tu neturėjai teisės taip daryti, - sakau aš jam. - Ponas 
Pijzas patikrino, ar pinigai liko banke, ar ne. Paaiškėjo, kad liko, ir 
mudu su juo tiesiog aiktelėjom iš palengvėjimo. Jis paklausė, ar aš 
noriu, kad jis į policiją paskambintų ir viską jiems paaiškintų. Tik 
iš jo veido buvo matyti, jog pats jis to daryti visai netrokšta. Na, aš 
ir pasiteiravau, ar jis galįs išduoti tuos pinigus man. Jis pasitikrino 
knygoje ir atsakė galįs. O aš jam sakau: “Va taip ir padarysim". Ir 
ponas Pijzas man juos išdavė. Štai kodėl aš, Džo, dėl vaikų pini- 
gų daugiau nebesijaudinu: dabar jie mano, o ne tavo! Geras siurpri- 
zas? 

- Meluoji! - suriaumojo Džo ir pašoko, vos krėslo neapvertė. 
Videoskopas nukrito ant žemės ir pažiro į šukes. Gaila, kad netu- 
rėjau fotoaparato, būčiau įamžinusi, koks pasidarė brangiausiojo 
veidas. Na, aš vikriai jam smogiau - ašmenys įsmigo iki pat ranke- 
nos. Už tokį to suknisto pašlemėko snukį kone vertėjo iškęsti vis- 
ką, ką iškenčiau po pašnekesio su Selena kelte. 

- Jie neturi tokios teisės! - šaukia. - Tau neišdavė nė sumauto 
cento! Net sušiktos sąskaitos neparodė! 

- Ak, taip? - sakau. - Tuomet iš kur aš žinau, kad iš tų pinigų jau 
spėjai iššvaistyti tris šimtus dolerių? Dėkui Dievui, nedaugiau, bet 
man vis vien pikta, vos tik pagalvoju. Tu gi paprasčiausiai vagis, 
Džordžai Sent-Džordžai! Toks susmirdęs, jog vagi iš savo paties 
vaikų! 

Toje prietemoje jo veidas išbalo it lavono. Vien akys liko gy- 
vos, ir jose liepsnojo tokia neapykanta! Rankas priekin ištiesė ir 
kumščius gniaužia. Aš sekundėlę dirstelėjau žemyn ir išvydau saulę 
- iš jos beliko tik storas pusmėnulis - visose padūmavusiose šukė- 
se prie Džo kojų. Paskui vėl įsistebeilijau į vyrą - jisai taip įtūžo, 
jog buvo pavojinga nusukti nuo jo akis. 

- Tai kurgi tu išleidai tris šimtus dolerių, Džo? Šliundroms? Po- 
keriui? O gal pakako ir tam, ir kitam? Kad ne dar vienam metalo 
laužui, aš žinau, nes prie ankstesnių naujas neprisidėjo. 

O jis stovi ir tyli, tik kumščius gniaužo, ir jam už nugaros pir- 
mieji jonvabaliai savo ratus piešia. Valtys sąsiauryje dar matosi - 
voju, ji dabar dar ne septintam danguj, tai ant slenksčio. Tik ne apie 
Verą galvoti reikėjo, o apie Džo. Man rūpėjo, kad jis pradėtų judėti, 
ir nusprendžiau, jog dar vieno gero postūmio bus gana. 

- Taigi man vis vien, kur tu juos išgaišinai, - sakau. - Svarbu, 
kad likusiuosius aš turiu. O tu gali eit ir dulkintis pats sau vienas... 
aišku, jei tavo virtas makaronas įstengs atsistoti. 

Jis svyruodamas žengė manęs link, tik stiklai po padais su- 
gurgždėjo, ir stvėrė už pečių. Žinoma, būčiau galėjusi nuo jo pabėg- 
ti, bet buvo dar per anksti, dar neatėjo metas. 

- Tu prilaikyk savo šlykštų liežuvį, - šnypščia. - Nes dar, žiū- 
rėk, imsiu ir prižnybsiu! - Ir alsuoja man į veidą viskio tvaiku. 

- Ponas Pijzas pageidavo, kad aš pinigus į banką padėčiau, ta- 
čiau aš nepanorėjau: jei jau sugebėjai ištuštinti vaikų sąskaitas, tai, 
ko gero, rastum būtą apšvarinti ir manąją. Tada jis man čekį pasiū- 
lė, o aš atsisakiau - jei, galvoju, tu viską sužinosi anksčiau, nei aš 
tau pati papasakosiu, tu jį užginčysi. Ir todėl paprašiau pono Pijzo 
išduoti man visą sumą grynaisiais. Iš pradžių jis spyrėsi, bet paskui 
visgi taip ir padarė, ir dabar aš turiu visus iki paskutinio cento ir vi- 
siemns jiems suradau patikimą vietelę. 

Tada Džo stvėrė mane už gerklės. Aš šito ir laukiau: man bu- 
vo baisu, bet vis vien šito troškau - kad jis lengviau patikėtų tais 

paskutiniaisiais žodžiais, kuriuos man beliko pasakyti. Bet ir jie ne- 
buvo visų svarbiausi. O kai jis stvėrė mane už gerklės, išėjo, neva 
aš gyniausi, štai ir viskas. Štai kas buvo visų svarbiausia. Kad ir ką 
sakytų įstatymas, aš iš tiesų tiktai gyniausi. Žinau, nes buvau ten, 
o įstatymo ten nebuvo. Į pabaigą aš gyniausi ir gyniau savo vaikus. 

Jis mane prismaugė ir ėmė tąsyti į šalis. Visko nebeprisimenu: 
manau, jis trenkė mane pakaušiu į priebučio stulpelį. Ir vis karto- 
jo, kad aš prakeikta kalė ir jis mane nudobs, jeigu aš neatiduosiu 
jam pinigų, kad čia jo pinigai - visokius tokius niekus. Aš net iš- 
sigandau, kad jis išties nužudys mane anksčiau, nei aš spėsiu atsa- 
kyti, kaip jam norėjosi. O aplink visiškai sutemo ir šoko begalė ži- 
burėlių, tarsi prie šimto jonvabalių, kuriuos mačiau anksčiau, būtų 
prisidėję dar dešimt tūkstančių. Ir Džo balsas skambėjo taip toli, jog 
man pasirodė, kad viskas nutiko atvirkščiai, kad į šulinį įgriuvau aš, 
o ne jis. 

Galiausiai jis mane paleido. Mėginau išsilaikyti ant kojų, tačiau 
šios manęs nebelaikė, norėjau atsisėsti ant kėdės, bet jis mane nu- 
tempė taip toli, jog mano užpakalis tik kraštelį užkabino ir aš šlumš- 
telėjau ant žemės greta stiklo duženų - jo videoskopo skeveldrų. Pa- 
čioje didžiausioje spindėjo saulės pusmėnulis nelyginant deimantas. 
Ištiesiau į ją ranką, bet tučtuojau patraukiau. Supjaustyti jo neva- 
lia, netgi jei ir įstengčiau. Toks pjūvis - stiklu - vėliau galėtų pasi- 
rodyti įtartinas. Tad dabar jums aišku, kaip aš tada mąsčiau, ir dėl 
to, ar ten buvo iš anksto apgalvota žmogžudystė, ar ne, taip pat ne- 
bėra klausimų, tiesa, Endi? Vietoj šukės čiupau savo reflektorių, tas 
buvo medinis ir sunkus. Galėčiau pasakyti, neva nusprendžiau blo- 
giausiu atveju jį apsvaiginti, bet čia neteisybė. Tą minutę aš men- 
kai tepajėgiau galvoti. 

Užtat kosėjau - ir taip isteriškai, jog net nusistebėjau, kodėl 
man iš burnos lekia vien seilių purslai, o ne plūsta kraujas. Gerklė 
degė it ugny. 

Jis pastatė mane ant kojų - trūktelėjo taip stipriai, kad net nu- 
trūko mano apatinuko petnešėlė, o paskui sugniaužė kaklą ir prisit- 
raukė artyn - nors imk ir bučiuokis, tik apie bučinius Džo pamiršo. 

- Aš tau sakiau, kas bus, jei nesiliausi manęs erzinusi, - sako, 
o paties akys drėgnos ir tokios keistos, tarsi jis verktų, ir aš jų la- 
bai išsigandau, nes tos akys žvelgė kiaurai mane, tarytum manęs nė 

nebūtų. - Milijoną kartų tau kartojau. Ar dabar tu manimi tiki, Do- 
loresa? 

- Taip, - sakau tokiu balsu, tarsi mano burna būtų pilna purvo 
- gerklę jis man gerokai sužalojo. - Taip, tikiu. 

- Pakartok! - liepia jis. Mano kaklo nepaleido nė akimirkai, o 
dabar sugniaužė taip, jog kliudė kažkokį nervą. Aš surikau. Nieko 
negalėjau sau padaryti, labai jau skaudėjo. Žiūriu, jis šiepiasi visa 
burna. 

- Pakartok, - sako, - pakartok taip, kad būtų matyti, jog tu tik- 
rai tiki! 

- Tikiu! - šaukiu. - Tikiu! - ketinau apsimesti, neva baisiai išsi- 
gandau, bet Džo išvadavo mane nuo bereikalingų rūpesčių, ir apsi- 
metinėti man tą dieną neprireikė. 

- Štai ir puiku, - sako jis. - Džiugu girdėti. O dabar sakyk, kur 
pinigai, ir jei paaiškės, kad trūksta bent vieno cento, verčiau pasi- 
saugok! 

- Už daržinės, - atsakau. Mano balsas jau nebeskambėjo taip, 
tarsi burna būtų prigrūsta purvo, dabar aš kalbėjau nelyginant ko- 
mikas iš “Prakišto gyvenimo“. Na, stačiai kaip pagal užsakymą, jei- 
gu suprantat, ką noriu pasakyti. Tada jam paaiškinau, jog pinigus 
sugrūdau į skardinę, o skardinę užkimšau ir paslėpiau gervuogyne. 

- Ko iš bobos daugiau tikėtis! - kandžiai pastebėjo jis ir stum- 
telėjo mane link laiptelių. - Na, tai eime. Gana jiems ten voliotis. 

Nusileidau pakopomis ir nuėjau palei namą, o Džo seka paskui 
mane. O tamsu jau beveik kaip naktį, ir kai mudu pasiekėm darži- 
nę, aš pamačiau tokį dalyką, jog sekundėlei pamiršau viską aplink. 
Sustojau ir baksnoju pirštu į dangų virš gervuogyno. 

- Pasižiūrėk, Džo! - sakau. - Žvaigždės! 

Ir išties, Didieji Grįžulo Ratai spindi ryškiai nelyginant žiemos 
naktį. Mano oda nuėjo pagaugais, o Džo buvo tik nusispjaut. Pastū- 
mė mane taip, jog aš vos neišsitiesiau ant žemės. 

- Žvaigždės? - sako. - Jei nesiliausi tempusi gumą, aš tau paro- 
dysiu dar ne tokias žvaigždes, pažadu. 

Na, aš nuėjau tolyn. Mūsų kūnai visiškai nemetė šešėlių, o bal- 
tas akmuo, ant kurio mudvi su Selena sėdėjom vieną vakarą prieš 
metus, tarsi švytėjo, kaip nutinka mėnesienoj. Bet šviesa buvo ne 
mėnulio, Endi, o kokia - negaliu apsakyti, tokia niauri, klaiki, ir rei- 
kėjo apsieiti su tokia. Nustatyti atstumą buvo sunku, visai kaip švie- 

čiant mėnuliui, o visi gervuogių krūmai susiliejo į vieną - toksai 
juodas dryžis, ir priešais jį šoka jonvabaliai. 

Vera man šimtą sykių kartojo, kad žiūrėti tiesiai į užtemimą la- 
bai pavojinga - galima nudegti tinklainę, o gal ir visiškai apakti. Bet 
man vis vien nepakako jėgų iškentėti ir nedirstelti per petį aukštyn, 
į dangų - kaip neiškentė Loto žmona ir paskutinį kartą grįžtelėjo per 
petį į Sodomą. Ir tai, ką pamačiau, mano atminty įsirėžė amžiams. 
Praeina savaitės, o kartais ir mėnesiai, ir aš nė sykio nepagalvoju 
apie Džo, bet neprabėga nė diena, kad neprisiminčiau, ką pamačiau 
tada, dirstelėjusi per petį į dangų. Loto žmona pavirto druskos stul- 
pu, nes nesugebėjo žiūrėti tiesiai priešais save ir nesiblaškyti. Kar- 
tais man rodosi, jog ir aš tik per stebuklą nesumokėjau tokios pat 
kainos. 

Užtemimas buvo dar nepilnas, bet beveik. Dangus atrodė tam- 
siai lelijinis, ir jame virš sąsiaurio kybojo kažkas panašaus į dide- 
lį juodą vyzdį, apjuostą perregimu ugnies šaliu. Viename pakraštė- 
lyje dar liko plonytė saulės grandinėlė nelyginant išlydyto aukso la- 
šai žaizdre. Man nebuvo galima blaškytis ir stebeilyti į dangų, aš ži- 
nojau, bet štai pažvelgiau ir nebeįstengiau atplėšti akių. Tai buvo ta- 
rytum... tarytum... Tiek jau to, juokitės, aš vis vien pasakysiu. Ta- 
rytum mano vidinė akis būtų išsiveržusi į laisvę, pakilusi į dangų, 
o dabar žvelgtų žemyn, stebėtų, ką aš darysiu toliau. Tačiau ji bu- 
vo kur kas didesnė, nei galėjau įsivaizduoti! Ir juodesnė, kur kas 
juodesnė! 

Ko gero, būčiau spoksojusi į ją iki apakimo, bet Džo vėl mane 
stumtelėjo, ir aš atsitrenkiau į daržinės sieną. O tuomet tarytum pa- 
budau ir nukiūtinau tolyn. Priešais mane pakibo didelis mėlynas ra- 
tas - taip nutinka, kai jums panosėj staiga tvyksteli ryški šviesa, ir 
aš pamaniau: “Jeigu tu apsideginai tinklainę, Doloresa, ir iki pat gy- 
venimo galo matysi vien tik šitą ratą, taip tau ir reikia! Čia it žymė, 
su kokia buvo lemta vaikščioti Kainui". 

Mes praėjome baltąjį akmenį - Džo lipo man ant kulnų ir laikė 
už apykaklės, ir, jaučiu, mano apatinukas sukasi ant šono, ten, kur 
petnešėlė nutrūko. O dėl tamsos ir veikiausiai dėl to, jog man prieš 
akis ta mėlyna dėmė šmėžavo, viskas aplink tarytum pasikeitė ir tar- 
si susimainė vietomis... Tolimasis daržinės galas nelyginant juodas 
dryžis - na, sakytum, kažkas paėmė žirkles ir iškirpo iš dangaus na- 
melį, tik juoda skylė paliko. 

Džo niūktelėjo mane, gindamas į gervuogyną, ir tada, kai pir- 
masis dyglys perbrėžė man kulkšnį, aš prisiminiau pamiršusi apsi- 
mauti džinsus. Ir išsyk išsigandau, ar nepamiršau dar ko nors, na, 
bet dabar jau vis vien - ką nors keisti pernelyg vėlu. Tamsoje įžiū- 
rėjau, kaip vėjyje plakasi nosinaitė, ir vos spėjau suvokti, kurioje pu- 
sėje yra dangtis. O paskui ištrūkau iš jo nagų ir pasileidau bėgte. 

- Nepabėgsi, kale! - sustūgo jis, ir girdžiu, kaip po jo kojomis 
treška krūmai. Jis manęs vos ir vėl nepastvėrė už apykaklės, net 
pirštais per kaklą brūkštelėjo, bet aš išsilenkiau ir spustelėjau. Bėgti 
buvo sunku, nes apatinukas slinko vis žemiau ir kabinosi už dyglių. 
Į pabaigą dygliai išplėšė iš jo ilgą dryžį ir negailestingai subraižė 
man kojas. Nuo kelių iki kulkšnių buvau visa kruvina, tačiau tą pa- 
stebėjau tik tuomet, kai sugrįžau namo, o iki to laiko dar daug van- 
dens nutekėjo. 

- Grįžk! - šaukia, ir tada jo delnas užkabino mano alkūnę. Ranką 
aš patraukiau, bet jis nutvėrė apatinuką - tas jau plevėsavo man už 
nugaros it vestuvinis šydas. Jeigu jis nebūtų plyšęs, Džo būtų ma- 
ne prisitraukęs tarytum žuvį su meškere, tačiau apatinukas buvo se- 
nas, tris šimtus kartų skalbtas ir vos laikėsi. Pajutau, kaip gabalas, 
į kurį jis įsikibo, drykstelėjo, o Džo, girdžiu, nusikeikė tarytum ne- 
savu balsu ir dusdamas. Dar girdėjau, kaip lūžta, treška, orą čaižo 
šakos, o matyti jau beveik nieko nebemačiau. Kai tik atsidūrėme 
gervuogyno tankmėj, pasidarė taip tamsu kaip švilpiko subinėj, ir 
iš mano nosinaitės nebuvo jokios naudos. Aš tiesiog pamačiau 
dangčio kraštelį - kažkas subolavo tamsoj - ir liuoktelėjau, kiek tu- 
rėjau jėgų. Ir vis tik peršokau. Žinia, jam buvau atgręžusi nugarą ir 
nemačiau, kaip jis dangtį užmynė. Staiga kažin kas garsiai sutreš- 
kėjo, ir jis suklykė... 

Ne, ne taip. 

Jis nesuklykė, ir tu, Endi, tą žinai neprasčiau už mane. Jis cyp- 
telėjo it triušis, kyštelėjęs leteną į spąstus. Atsisukau - ir matau di- 
delę skylę dangtyje, o iš jos kyšo Džo galva, ir jis mirtinai įsikirto 
į aplūžusį kraštą. Jo rankos kruvinos, ir kraujas iš burnos čiurkšle- 
le varva ant smakro. Akys išsprogusios nelyginant dubenėliai. 

- Viešpatie, Doloresa, - sako jis. - Juk čia senasis šulinys. Pa- 
dėk man išsiropšti, kol aš dar visiškai neprasmegau. 

O aš stoviu, ir po sekundėlės kitos jo akys pasikeitė. Iš jų ma- 
čiau, kad jisai suprato, kaip viskas buvo iš tiesų. Gyvenime nesu pa- 

tyrusi tokio siaubo kaip tada kai stovėjau šulinio pakrašty, žiūrėjau 
iji, o danguje į vakarus nuo mūsų kybojo juoda saulė. Aš pamiršau 
apsimauti džinsus, o Džo neprasmego žemyn, kaip turėjo. Ir man ro- 
dėsi, jog viskas pasisuko ne taip. 

- A! - rėkia jis. - Kale tu! - Ir ima dėlioti rankas bei rangytis, 
stengdamasis išsiropšti. 

Sakau sau: bėk! O kojos neklauso. O ir kur aš nubėgčiau, jei- 
gu jis išsikeberiotų? Vieną dalyką užtemimo dieną įsisąmoninau 
tvirtai: jei gyveni saloje ir mėgini ką nors nužudyti, atlik darbą iki 
galo. Nes bėgti tu neturi kur ir pasislėpti irgi neturi kur. 

Girdėjau, kaip jo nagai braižo perpuvusią lentą, kol jis rankas 
dėlioja ir bando prisitraukti. Tas garsas, kaip ir reginys, kurį išvy- 
dau, pažvelgusi į aptemusią saulę, taip manyje ir pasiliko. Kartais 
jį girdžiu net sapne, tačiau sapne Džo dažniausiai išlipa laukan ir 
stveria mane, o iš tiesų taip nebuvo. Buvo štai kaip: lenta, ant ku- 
rios jis rangėsi, ūmai neišlaikė, perlūžo, ir jis nudribo žemyn. Vis- 
kas nutiko taip greit, jog rodėsi, kad jis ant tos lentos visai ir neky- 
bojo. Nebeliko nieko, išskyrus įdubusį papilkėjusio medžio dang- 
tį: viduryje žioji plėštinė skylė, virš jos pirmyn ir atgal skraido jon- 
vabaliai. 

Lėkdamas žemyn, jis vėl spygtelėjo, ir tas spiegimas šulinio 
dugne atsimušė aidu. Štai šito aš taip pat nenumačiau - kad Džo su- 
riks krisdamas. Paskui bilstelėjo, ir jis nutilo. Išsyk nutilo. Tarytum 
lempa užgestų, jei laidą iš rozetės ištrauki. 

Suklupau ant kelių, rankomis apglėbiau pilvą ir laukiu, ar ne- 
bus ko toliau. Praėjo kiek laiko - daug ar mažai, nežinau, tik diena 
visai užgeso. Prasidėjo visiškas užtemimas, ir stojo juoduma tarsi 
gūdžią naktį. Iš šulinio nesigirdėjo jokių garsų, bet nuo jo į mane 
dvelkė vėjelis, ir tada aš supratau, jog užuodžiu jo kvapą - na, to- 
kį, kokiu trenkia vanduo sekliame šulinyje, žinot? Toks vario kva- 
pas, drėgnas ir nelabai malonus. Užuodžiau jį, ir mane nukrėtė šiur- 
pas. 

Tada matau: mano apatinukas nukaręs kone iki pat kairiojo bato 
- suplyšęs, vieni skutai. Kyštelėjau ranką už apykaklės dešinėje ir 
nuplėšiau kitą petnešėlę. Tada nusitraukiau apatinuką ir išsipainio- 
jau iš jo. Suglamžiau į gniutulą ir svarstau, iš kurios pusės man pa- 
togiau šulinį apeiti, tik ūmai vėl pagalvojau apie tą mergaitę, apie 
kurią jums pasakojau, ir vėl ją pamačiau, aiškų aiškiausiai. Jinai ir- 

gi klūpėjo ant kelių ir žiūrėjo po lova, ir aš pamaniau: “Ji labai ne- 
laiminga ir taip pat užuodžia kvapą - tarsi nuo vario monetų ir nuo 
austrių. Tačiau tas kvapas sklinda ne iš šulinio, o yra kažkaip susi- 
jęs su jos tėvu". 

Ir tuomet ji tarsi atsigręžė į mane, Endi... Man regis, jinai irgi 
mane pamatė. O kai pamatė, aš supratau, kodėl ji tokia nelaiminga: 
jos tėvas kažką jai padarė, ir ji stengėsi tą paslėpti. Be to, staiga su- 
vokė, kad į ją kažkas žiūri, kad moteris, esanti dievažin už kiek my- 
lių nuo jos, tačiau užtemimo kelyje, moteris, tik ką nužudžiusi sa- 
vo vyrą, žvelgia į ją. 

Ji mane užkalbino, nors ausimis jos balso negirdėjau: jis aidė- 
jo kažkur giliai mano galvoje. “Kas jūs?"* - paklausė mergaitė. 

Nežinau, būčiau jai atsakiusi ar ne, bet tada iš šulinio pasigir- 
do toks ilgas virpantis šauksmas: 

- Do-lorrrr-essssa... 

Manyje ūmai sustingo visas kraujas, ir aš žinau, jog mano šir- 
dis sekundei sustojo, nes kai ji pradėjo plakti vėl, turėjo pasivyti tris 
ar keturis dūžius, susiliejusius į vieną. Aš jau pakėliau apatinuką, 
bet mano pirštai atsigniaužė, kai išgirdau riksmą, ir drabužis paki- 
bo ant krūmo. 

“Čia tik tavo vaizduotė, Doloresa, - tariu sau. - Mergaitė, kuri 
žiūrėjo palovin, ir Džo riksmas - viskas tau tik pasirodė. Pasivaide- 
no, nes iš šulinio pakilo pridvisęs oras, o šauksmas - jis gi tavo ne- 
švari sąžinė. Džo guli šulinio dugne su perskelta galva. Jis lavonas 
ir daugiau niekada nebekiaulins nei tau, nei vaikams". 

Iš pradžių aš nelabai tuo patikėjau, bet aplink buvo tylu, tik kaž- 
kur pievoje ūkavo pelėda. Dar pamaniau, kad ji tarytum pyksta, ku- 
rių galų jai teko stoti į pamainą anksčiau laiko. Gervuogyno šake- 
lės nuo vėjo šnarėjo ir bilsnojo. Pažvelgiau į žvaigždes, žibančias 
dienos danguje, paskui vėl į šulinio dangtį. Jis tarsi pakibo tamso- 
je, o skylė vidury, pro kurią prasmego Džo, man priminė akį. Še- 
šiasdešimt trečiųjų liepos dvidešimtąją man visur vaidenosi akys. 

Ir tada iš šulinio vėl pasigirdo jo balsas: 

- Padėk man, Do-lorrrr-essssa... 

Suvaitojau ir užsidengiau veidą rankomis. Čia jau savęs nebe- 
įtikinsi, kad man vėl pasivaideno ar kad dėl visko kalta mano nešva- 
ri sąžinė: rėkė Džo, ir baigta. Ir jis tarytum verkė. 

Aš šiaip ne taip aplenkiau šulinį ir nubėgau taku, kurį mudu iš- 
laužėme gervuogyne. Nepasakyčiau, jog iš siaubo buvau visai pa- 
metusi galvą. Šitaip nenutiko, ir štai kodėl aš tuo tikra - nes susto- 
jau pakelti reflektoriaus, kurį laikiau, kai jis nuginė mane link dar- 
žinės. Kaip bėgdama pamečiau reflektorių, nebeprisiminiau, bet kai 
pamačiau, kad jis karo nuo šakelės, pačiupau. Ir teisingai padariau, 
jei prisimintume prakeiktą daktarą Mak-Olifą... Bet apie jį vėliau. 
Taigi aš sustojau pasiimti reflektoriaus, štai visa esmė, vadinasi, 
nuovokos nepraradau. Tačiau jutau, kaip panika lenda po ja, nely- 
ginant alkio prispirta katė po puodo su mėsa dangčiu. 

Norėdama įveikti paniką, pagalvojau apie Seleną, įsivaizdavau, 
kaip ji stovi ant Vintropo ežero kranto drauge su Tania ir pusšim- 
čiu jų stovyklos vaikučių - ir visų jų rankose reflektoriai, kuriuos 
jie patys pasigamino savo dirbtuvėse, ir mergaitės jiems rodo, kaip 
stebėti užtemimą. Tą viską mačiau toli gražu ne taip aiškiai, kaip 
prie šulinio - mergaitę, kuri lindo po lova, ieškojo savo šortukų ir 
marškinėlių, bet vis vien tarytum išgirdau, kaip Selena savo ramiu 
švelniu balsu drąsina persigandusius mažylius. Štai apie ką mąs- 
čiau... ir dar apie tai, jog turiu būti namuose, kad pasitikčiau ją ir 
berniukus, kai jie visi sugrįš, o jei pakvaišiu iš baimės, galiu atsi- 
durti ir visai kitoje vietoje. Pernelyg jau toli nuėjau, pernelyg daug 
nuveikiau ir pasikliauti dabar galėjau tiktai savimi. 

Įėjau į daržinę ir ant Džo darbastalio susiieškojau jo didįjį ži- 
bintuvėlį su šešiomis baterijomis. Įjungiau - ir nieko. Baterijos se- 
niai nusėdo, ko gi daugiau galėjai tikėtis iš Džo. Bet apatiniame 
stalčiuje gulėjo naujos baterijos - aš nuolat atnaujindavau jų atsar- 
gą, nes žiemą mes dažnai sėdėdavom be elektros. Išsitraukiau šešias 
ir pradėjau krapštyti žibintuvėlį. Mano rankos taip drebėjo, kad iš- 
mėčiau elementus ir man teko šliaužioti keturiomis, apgraibom ieš- 
kant jų ant grindų. Paskui visgi juos įdėjau, bet turbūt skubėdama 
sukišau ne taip, nes žibintuvėlis neįsižiebė. Pamaniau, jog pakaks 
su juo terliotis - juk netrukus turėjo nušvisti saulė. Bet šulinio dug- 
ne ir tada bus tamsu... Ir dar kažkur giliai kažkoks balselis man pa- 
tarinėjo krapštytis kuo ilgiau - gal tuo metu, kai galų gale sugrįšių 
prie šulinio, Džo jau bus išleidęs kvapą. 

Na, o paskui žibintuvėlis vis tik įsižiebė: spindulys buvo lygus 
ir ryškus, ir todėl aš galėjau pasiekti dangtį, daugiau nebesusikru- 
vindama kojų. Kiek laiko praėjo, nė nenutuokiau, bet buvo dar tam- 

soka ir žvaigždės vis dar žybčiojo, tad nusprendžiau, jog nėra šešių 
ir saulė tik tik pradėjo lįsti iš šešėlio. 

Jau pusiaukelėje supratau, kad Džo gyvas - išgirdau, kaip dejuo- 
ja, šaukia mane vardu ir prašo, kad padėčiau jam išsiropšti. Aš ne- 
žinojau, ar jį galėjo išgirsti Džolenderiai, Lengdžilai arba Keronai, 
jei kartais būtų sugrįžę namo. Ir nusprendžiau daugiau dėl to nesukti 
galvos: man ir šiaip pakako rūpesčių. Svarbiausia - sugalvoti, kaip 
su juo susidoroti, bet man į galvą nešovė jokia mintis. Vos pamė- 
ginu susikaupti - išsyk tas balsas manyje pradeda klykti: “Negarbin- 
ga! Negarbinga! Mes taip nesitarėme: jis turėjo užsimušti mirtinai, 
velniai rautų! Mirtinai! 

- Padėėėk, Do-lorrr-esssa! - išgirdau. Toks duslus, atspindėtas 
garsas, tarsi Džo rėktų urve. Įjungiau žibintuvėlį ir norėjau dirstelti 
vidun, bet neįstengiau. Skylė dangtyje buvo pernelyg toli nuo kraš- 
tų, ir spindulys apšvietė tik patį šulinio viršų. Samanos žibintuvė- 
lio šviesoj atrodė juodos ir nuodingos. 

Džo pamatė šviesą. 

- Doloresa? - šaukia. - Dėl Dievo meilės, padėk! Aš visas suža- 
lotas! 

Dabar atrodė, kad tai jo burna pilna purvo. Aš neatsakiau - ma- 
ne apėmė jausmas, kad jei tik imsiu su juo kalbėtis, išsyk išprotė- 
siu. Paprasčiausiai padėjau žibintuvėlį, ištiesiau ranką, kiek tik pa- 
kako ilgio, ir visgi pasiekiau skylės kraštą. Trūktelėjau lentą, ir ta 
iškart nulūžo tarsi supuvęs dantis. 

- Doloresa! - vos tik išgirdęs treškesį, suklykė Džo. - Šlovė tau, 
Viešpatie! 

Nieko neatsakiau, o toliau vieną po kitos laužiau lentas. Vėl 
pradėjo švisti ir užgiedojo paukščiai tarsi vasarą ryto aušroj. Tačiau 
dangus vis vien dar buvo kur kas tamsesnis, nei jam priderėtų to- 
kią valandą. Visos žvaigždės užgeso, bet jonvabaliai tebeskraidė. O 
aš vis šliaužioju keliais aplink šulinį ir laužau lentas. 

- Doloresa! - vaitoja jo balsas. - Pasiimk pinigus! Visus iki pas- 
kutinio cento! Ir aš daugiau nebeliesiu Selenos, prisiekiu Viešpačiu 
Dievu ir visais Jo angelais! Tik padėk, brangioji, padėk man išlip- 
ti! 

Tada aš nulaužiau paskutinę lentą - ji visa glūdėjo po gervuo- 
gės šakomis - ir nusviedžiau sau už nugaros, o paskui pašviečiau ži- 
bintuvėliu žemyn. 

Spindulys išsyk atsimušė į jo atloštą veidą, ir aš surikau. Tok- 
sai baltas ratukas su dviem juodom skylutėm. Man net pasidingo- 
jo, kad nelaimėlis kažin kodėl sau į akis įsidėjo po akmenį. Bet tuo- 
met Džo sumirksėjo, ir matau: į mane paprasčiausiai spokso jo 
akys. Įsivaizdavau, ką jos regi - ogi nieko: tik ryškų šviesos ratą ir 
jame - juodą moters galvą. 

Jis klūpojo ant kelių, o jo smakras, kaklas ir marškinių krūtinė 
užlieta krauju. Kai jis išsižiojo ir išrėkė mano vardą, iš ten vėl kliūs- 
telėjo kraujas. Krisdamas vyrelis susilaužė visus šonkaulius, ir tie 
veikiausiai susmigo jam į plaučius nelyginant dygliakiaulės adatos. 

Nežinojau, ką daryti. Susiriečiau pakrašty, jaučiu, kaip grįžta 
karštis - kaklu, rankomis, kojomis jaučiu, - ir šviečiu į jį žibintuvė- 
liu. Tada jis atmetė rankas ir tarytum suplakė jomis, tarsi skęstų, ir 
aš nebeištvėriau. Užgesinau žibintuvėlį ir mažumėlę atsitraukiau 
nuo krašto. Tupiu tenai, susirietusi į kamuoliuką, rankomis apglė- 
busi savo subraižytus kelius, ir visa drebu. 

- Padėk! - šaukia jis iš apačios. - Padėk! - ir: - Padėėėk! - O į 

Buvo klaiku, taip klaiku, jog neįmanoma ir įsivaizduoti. Ir tę- 
sėsi, tęsėsi, kol jau ėmiau manyti, jog išprotėsiu. Užtemimas baigė- 
si, paukščiai nustojo giedoję savo rytines giesmes, jonvabaliai lio- 
vėsi sukę ratus - o gal aš paprasčiausiai jų nebemačiau. Ir sąsiau- 
ryje, girdžiu, valtys signalizuoja, žmonės šūkaujasi tarpusavy, o jis 
vis nesiliauja. Tai prašo ir vadina mane mieląja, ir vardina viską, ką 
padarys, jeigu aš jį ištrauksiu: pastatys mums naują namą ir nupirks 
man “Biuiką", apie kurį aš neva visuomet svajojusi. O paskui ima 
mane keikti ir žada pririšti prie sienos bei įbesti man tarp kojų įkai- 
tintą žarsteklį - pasigrožės, kaip aš ant jo raitausi, ir pribaigs mane. 

Ir netgi prašė, kad numesčiau jam tą “Džonio Vokerio" butelį. 
Galite patikėti? Stačiai geidė jo, o kai suprato, jog negaus, apšau- 
kė mane sena, purvina, sudriskusia skyle. 

Galiausiai pradėjo temti - iš tikrųjų temti, tai yra buvo jau pu- 
sė devintos, jei ne devinta. Įsiklausiau, bet, regis, Rytinių keliu kol 
kas nepravažiavo nė viena mašina. Žinia, gerai, bet aš žinojau, kad 
mano sėkmė ilgai nesitęs. 

Paskui staiga krestelėjau galvą ir suvokiau, jog buvau trumpam 
užsnūdusi. Visai trumpam - dangus dar liko šviesus, tačiau aplink 


137 


vėl šoko jonvabaliai ir vėl suūkė pelėda. Antrą kartą šią dieną jos 
balsas skambėjo maloniau. 

Nežymiai pasislinkau ir tiesiog sugriežiau dantimis - šitaip nu- 
tirpo rankos ir kojos. Ir išsyk ėmė taip dilgčioti žemiau kelių, kad 
nors verk. Užtai šulinyje buvo tyku, ir aš jau vyliausi, kad jis vis 
dėlto mirė - nusibaigė, kol miegojau. Ir tučtuojau išgirdau šnaresį, 
stenėjimą ir kūkčiojimą. Kūkčiojimas, jis buvo blogiau už viską - 
vadinasi, kiekvienas judesys jį raižė it peiliu. 

Pasirėmiau kaire ranka ir vėl pašviečiau į šulinį. Vargais nega- 
lais prisiverčiau, ypač todėl, kad aplink jau visiškai sutemo. Jis įsi- 
gudrino atsistoti, ir žibintuvėlio spindulys atsispindėjo nuo balučių, 
telkšančių aplink jo darbinius batus. Tada prisiminiau, kaip padū- 
mavusio stiklo šukėse išvydau saulę, kai jam nusibodo mane smaug- 
ti ir aš nugriuvau ant žemės. 

Ir dabar galų gale supratau, kas nutiko - kodėl, nuskriejęs tris- 
dešimt suvirš pėdų, jis tik susižalojo, o ne mirė išsyk. Šulinys jau 
nebebuvo sausas. Ne, vanduo jame nepakilo, antraip Džo būtų pri- 
gėręs tarsi žiurkė lietaus vandens statinaitėj, bet dugnas pasidarė 
drėgnas ir minkštas. Tai sušvelnino smūgį, be to, mano vyras buvo 
girtas, kas irgi veikiausiai jam pagelbėjo. 

Jis stovėjo tenai - galva nuleista, svyruoja, o delnais remiasi į 
sieneles, kad vėl nepargriūtų. Tada pažvelgė į viršų, pamatė mane 
ir išsišiepė. Nuo tos šypsenos mane persmelkė šaltis, Endi, nes čia 
buvo tarsi negyvėlio šypsena - negyvėlio, kurio veidas ir marški- 
niai pasruvę krauju, negyvėlio, kuriam vietoj akių kūpso du akme- 
nys. 

Ir tuomet jis pradėjo ropštis sienele aukštyn. 

Aš žiūriu ir netikiu savo akimis. Grūda pirštus tarp akmenų, ky- 
šančių iš sienelės, ir prisitraukia, kol koja suranda atramą. Minutėlę 
atsikvėpė, ir regiu - ranka vėl naršo virš galvos nelyginant baltas 
riebus šliužas. Aptiko atbrailą, įsikirto, kita ranka įsitvėrė ir vėl pri- 
sitraukė. Kai vėl stabtelėjo atsikvėpti, tai užvertė kruviną veidą ir 
žibintuvėlio šviesoj pamačiau, kaip jam ant skruostų ir pečių byra 
samanų gabalėliai. 

Ir šiepiasi, šiepiasi... 

Endi, gal paduotum man dar atsigerti? Ne, ne viskio - jo šian- 
dienai pakaks. Paprasčiausiai vandens. 

Ačiū. Labai ačiū. 

Na, jis aptiko kitą atbrailą, bet tada jo koja paslydo ir Džo vėl 
žnektelėjo ant dugno. Purvas tik šliurptelėjo, kai jis tėškėsi ant su- 
binės. Sukliko ir stvėrėsi už krūtinės kaip aktoriai televizoriuj, kai 
vaizduoja širdies priepuolį, ir jo galva nukaro žemyn. 

Tuomet aš nebeištvėriau. Išsiropščiau iš gervuogyno ir bėgte 
namo. Ir išsyk į vonią. Ten išsivėmiau. Tada nuėjau į miegamąjį ir 
atsiguliau. Badė visą kūną, o galvoje sukosi mintis: kas, jei jis vis 
vien tebėra gyvas? Kas, jei jis ištvers naktį? Kas, jei ištemps dar 
dienų dienas, laižydamas nuo sienelių vandens lašus ar pasisemda- 
mas iš balučių, besisunkiančių pro purvą? Kas, jei jis šauksis pagal- 
bos, kol jį išgirs Keronai arba Lengdžilai, arba Džolenderiai ir iš- 
kvies Garetą Tibodo? Arba kas nors užsuks į kiemą rytoj - koks 
nors jo sugėrovas, ketinantis prašyti sutaisyti variklį arba kviesti 
drauge plaukti į jūrą, - užsuks ir išgirs, jog gervuogyne kažkas šau- 
kia? Kas tada, Doloresa? 

Ir tada dar vienas balsas atsakė į visus tuos klausimus. Man- 
ding, ten kalbėjo vidinė akis, tik, regis, ji bylojo ne Doloresos Klei- 
born, o veikiau Veros Donovan balsu - aiškiu, sausu, Pabučiuok- 
-Man-[-Subinę, jeigu nepatinka. “Na, žinoma, jis jau lavonas, - kal- 
bėjo tasai balsas. - O jei ne, netrukus bus. Jis mirs nuo šoko, per- 
sišaldymo ir pervertų plaučių. Galbūt ne visi patikės, jog žmogus 
galėjo mirti nuo persišaldymo liepos naktį - bet jiems paprasčiau- 
siai neteko praleisti kelių valandų trisdešimties pėdų gylio šuliny- 
je ant šlapių akmenų. Suprantu, Doloresa, apie visa tai galvoti nė- 
ra labai malonu, užtai tu liausies nerimavusi. Pamiegok, o paskui 
nueisi tenai, pasižiūrėsi ir pamatysi pati". 

Nežinojau, ar balsas kalba teisybę, ar ne, bet a/rodė, kad teisy- 
bę, ir aš pamėginau užmigti. Tik man nepavyko. Vos tik pradedu 
snausti, išsyk tarytum girdžiu, kaip Džo sliūkina palei daržinę link 
galinių durų, ir vos tik kas girgžteli, aš išsyk pašoku. 

Na, ir nebeišlaikiau. Nusivilkau suknelę, užsitempiau džinsus 
(va kada pagaliau susiprotėjo, pamanysit), nertinį, pakėliau žibin- 
tuvėlį nuo vonios grindų, kur buvau jį numetusi, kai mane supyki- 
no, ir nuėjau atgalios. 

Tamsu, nors į akį durk. Nežinau, ar tą naktį švietė mėnulis, ar 
ne, tačiau visą dangų vėl aptraukė debesys. Ir kuo arčiau ėjau link 
gervuogyno už daržinės, tuo prasčiau manęs klausė kojos. O kai ži- 
bintuvėliu apšviečiau šulinio viršų, jos visiškai nustojo kilotis. 

Bet vis vien prisiverčiau prieiti prie pat krašto. Penkias minu- 
tes išstovėjau, klausiausi, bet aplink tik svirpė cikados, vėjas šlami- 
no gervuogyną ir kažin kur ūkavo pelėda, gal ta pati, kurią girdė- 
jau anksčiau. Na, ir dar tolumoje į iškyšulį dužo bangos - bet prie 
to garso saloj taip pripranti, kad visiškai jo nebegirdi. Stoviu tenai 
su Džo žibintuvėliu rankoje, spindulį kreipiu į šulinį, o visu mano 
kūnu srūva lipnus prakaitas, degina įdrėskimus ir mėlynes. Įsakau 
sau atsiklaupti ant kelių ir pažvelgti į šulinį. Negi ne dėl to čionai 
atėjau? 

Kas taip, tas taip, o štai prisiversti neįstengiu: tik drebu ir aima- 
nuoju. Ir širdis nesidaužo, o tik šiaip plazda krūtinėj nelyginant 
paukštelis. 

Ir tada iš šulinio iššliaužė balta ranka, visa kruvina ir purvina, 
ir įsikirto man į kulkšnį. 

Aš išmečiau žibintuvėlį. Tas nukrito į krūmus prie pat krašto. 

Čia man pasisekė: jeigu jis būtų nulėkęs į šulinį, būčiau iki ausų 
įklimpusi į mėšlą. Bet nei apie žibintuvėlį, nei apie savo sėkmę ta- 
da negalvojau, nes mėšlo, kuriame klampojau, ir šiaip pakako su 
kaupu. Galvoti pajėgiau tik apie ranką, kuri laikė mane už kulkšnies 
ir tempė į angą. Ir dar apie eilutę iš Biblijos. Ji griaudėjo mano gal- 
voj it ketaus varpas: “Kasiau duobę savo priešams ir pats į ją įkri- 
tau“. 
Surikau ir pabandžiau ištrūkti, bet Džo taip į mane įsikirto, tarsi 
jo ranka būtų pamirkyta cemente. Mano akys įprato prie tamsos, ir 
aš jį pamačiau, nors žibintuvėlis švietė į kitą pusę. Vis dėlto Džo 
beveik įstengė išsiropšti iš šulinio. Vienas Dievas težino, kiek kartų 
jis slydo žemyn, bet galiausiai prišliaužė iki pat krašto. Manau, jei 
tą minutę nebūčiau atėjusi, jis būtų išlipęs. Jo galva kiūtojo tik 
dviem pėdom žemiau nuo dangčio likučių. Ir jis po senovei šiepė- 
si. Apatinis įdėtinis jo žandikaulis mažumą kyšojo iš burnos - kaip 
dabar jį regiu, kaip tave kad matau, Endi, ir atrodė, tarsi man šiep- 
tųsi arklys. O kai kurie dantys pajuodę nuo kraujo. 

- Do-lorrr-esssa! - sušnypštė Džo ir vis traukia mane, traukia. 
Aiktelėjau, plestelėjau ant užpakalio ir nuslydau link tos juodos 
skylės, o pati jaučiu, kaip gervuogių spygliai sminga į džinsus ir 
lūžta, sminga ir lūžta, o aš vis slystu per juos ir slystu. 

- Do-lorrr-esssa, kal-Ile, - sako jis, na, stačiai dainuoja! Atme- 
nu, dar pagalvojau: “Jis tuoj “Mėnulio kokteilį" užtrauks!" 

Įsikibau į šakeles ir pastvėriau saują dyglių bei šviežio kraujo. 
Norėjau laisvąja koja spirti jam į galvą, bet nepasiekiau. Tik du kar- 
tus kliudžiau kulnu jo skyrimą. 

- Nagi, eikš, Do-lorrr-esssa! - gergždžia Džo, tarsi kviestų už- 
valgyti ledų ar pašokti, grojant Fadžio orkestrui. 

Tada mano užpakalis nuslydo ant dangčio nuolaužos, kuri vis 
dar laikėsi, ir aš supratau: reikia kažką daryti, antraip mudu drau- 
ge nuskrisim žemyn ir liksim apsikabinę gulėti dugne. O kai mus 
aptiks, atsiras žmonių - tokių kvailų kaip Iveta Anderson, - kurie pa- 
sakys: išsyk matyti, kaip juodu mylėjo kits kitą. 

Ir tai padėjo: aš įsisprendžiau ir vėl trūktelėjau atgal. Džo ma- 
nęs vos nesulaikė, bet tada jo pirštai atsigniaužė. Ko gero, aš batu 
smogiau jam į veidą. Jis cyptelėjo, jo ranka kartą kitą brūkštelėjo 
man per kojinę - ir dingo. Laukiau, tikėjausi išgirsti, kaip šleptels 
į dugną... Ir nieko panašaus! Šunsnukis nepasidavė. Jeigu jis gyve- 
nime būtų buvęs toks atkaklus kaip mirty, mudu būtume gyvenę ir 
vargo neregėję. 

Suklupau ant kelių ir matau: jis skylėj siūbuoja... bet laikosi. 
Pažvelgė į mane, krestelėjo galvą, kad nusimestų nuo akių kruviną 
sruogą, ir šiepiasi. Viena jo ranka iššliaužė iš šulinio ir stvėrėsi už 
žemės. 

- Dol-OO-resa, - sudejavo jis. - Dol-OOO-resa. Dol-O00O0O-re- 
sa. Dol-00000O-resa! - Ir lenda iš šulinio laukan. 

- Taigi suskaldyk jam galvą, kvaiša tu! - ūmai pratarė Vera Do- 
novan. 

Ne, ne mano galvoj kaip ta mergaitė, kurią regėjau per užtemi- 
mą. Atmenat, apie ką aš? Tą balsą girdėjau taip, kaip jūs trys dabar 
girdit mane, o jei ten būtų buvęs Nensės Banister aparatėlis, jūs pa- 
norėję galėtumėt išgirsti tą balsą dar kartą. Tą žinau taip tvirtai kaip 
savo vardą. 

Šiaip ar taip, o aš stvėriau akmenį - vieną iš tų, kurie buvo su- 
krauti aplink šulinį. Džo vos nesugriebė manęs už riešo, bet aš spė- 
jau išlupti riedulį. Didelį, apžėlusį išdžiūvusiom samanom. Pakėliau 
aukštyn, o Džo į akmenį spokso. Jo galva jau išlindo virš krašto, o 
akys tarytum ant stiebelių kyšo - kaip sraigės. Tada iš visų jėgų 
smogiau jam akmeniu. Ir išgirdau, kaip lūžo apatinis jo žandikau- 
lis. Tarsi porcelianinė lėkštė, atsimušusi į plytą. Ir tuomet Džo pra- 
nyko - nugriuvo atgal į šulinį, ir akmuo drauge su juo. 

Po to aš praradau sąmonę. Kaip - neatmenu. Paprasčiausiai nu- 
griuvau aukštielninka ir pažvelgiau į dangų. O tenai pro debesis nie- 
ko nematyti. Na, aš ir užsimerkiau... O kai atsimerkiau, danguj vėl 
buvo pilna žvaigždžių. Net neišsyk suvokiau, jog buvau apalpusi ir, 
kol šitaip tysojau, vėjas išvaikė debesis. 

Žibintuvėlis po senovei gulėjo gervuogyne ir švietė tolygiai bei 
ryškiai. Pakėliau jį ir pašviečiau į šulinį. Džo tysojo dugne. Galva 
nusvirusi ant peties, kojos išskėstos, o tarp jų akmuo, kuriuo jam 
smogiau. 

Penkias minutes į jį šviečiau, tikrinau, ar nesukrutės. Nesukru- 
tėjo. Tada grįžau į namus. Pakeliui du kartus stabtelėjau, nes aky- 
se tvyrojo migla, bet vis dėlto parėjau. Įslinkau į miegamąjį, nusi- 
rengiau, išmėčiau viską kur pakliuvo, palindau po dušu, paleidau to- 
kį karštą vandenį, kokį tik pajėgiau ištverti, ir bent dešimtį minu- 
čių šitaip stovėjau - nesiprausiau, neploviau galvos, o paprasčiau- 
siai stovėjau: atlošusi veidą, kad juo tekėtų vanduo. Gal būčiau taip 
ir užmigusi, bet vanduo pradėjo vėsti. Skubiai išsiploviau galvą, kol 
jisai dar visiškai neatšalo, ir užsukau čiaupą. Rankos ir kojos buvo 
siaubingai subraižytos, gerklę perštėjo it prakeiktą, bet nuo šito, 
manding, niekas nemiršta. Man nė į galvą nešovė, kaip gali būti 
traktuojami šitie įdrėskimai, jau nekalbant apie mėlynes ant kaklo, 
kai suras Džo. Tai yra tuomet nešovė. 

Apsivilkau naktinius marškinius, nukritau ant lovos ir užmigau, 
net lempos neužgesinau. Ir po pusvalandžio rėkdama pabudau - Džo 
pirštai sugniaužė man kulkšnį. Tada supratau, jog čia tik sapnas, ir 
man palengvėjo, bet paskui pagalvojau: “O kas, jei jis dabar ropš- 
čiasi iš šulinio?" Žinojau, kad to negali būti, kad aš jį pribaigiau, 
kai trinktelėjau akmeniu ir jis antrą kartą nulėkė žemyn, bet kažin 
kas manyje tikėjo, neva jis keberiojasi aukštyn ir po minutėlės iš- 
lips. O jau tada neabejotinai su manimi atsiskaitys. 

Stengiuosi gulėti ir negalvoti, bet nieko neišeina. Paveikslas, 
kaip jis ropščiasi iš šulinio, darosi vis aiškesnis, vis ryškesnis, ir 
mano širdis daužosi taip, jog, regis, tuoj sprogs. Galiausiai įsispy- 
riau į batus, čiupau žibintuvėlį ir nubėgau tenai tiesiog su naktiniais 
marškiniais. Prie šulinio krašto dabar prišliaužiau š/iaužte - niekaip 
neįstengiau prisiversti prieiti. Baiminausi, jog balta jo ranka išnirs 
iš tamsos ir stvers mane. 

Na, o paskui visgi pašviečiau žemyn. Jis gulėjo kaip gulėjęs: 

rankos ant kelių, galva nusvirusi ant peties. Ir akmuo toje pačioje 
vietoje tarp išskėstų kojų. Ilgai žiūrėjau, o kai pasukau namo, ga- 
lutinai patikėjau, jog jis tikrai lavonas. 

Įlindau į lovą, užgesinau lempą ir užmigau. Dar spėjau pagal- 
voti: “Na, dabar būsiu rami". Kurgi ne! Po dviejų valandų pabun- 
du ir girdžiu - virtuvėje kažkas krebžda, ir žinau, jog ten Džo. No- 
rėjau šokti iš patalo, o kojos susipainiojo antklodėj ir aš nugriuvau 
ant grindų. Atsistojau, bandau užčiuopti jungiklį, o pati žinau: da- 
bar brangiausias čiups mane už gerklės. 

Žinoma, nieko panašaus nenutiko. Įžiebiau šviesą, apėjau visus 
kambarius. Visur tuščia. Vėl aunuosi batus, imu žibintuvėlį ir bė- 
gu prie šulinio. 

Džo guli dugne - rankos ant kelių, galva ant peties. Ir vis dėlto 
aš ilgai stebeilijau, kol įtikinau save, jog petys tas pats, o ne kitas. 
Ir dar man pasivaideno, kad jis krustelėjo koją. Aišku, per ją slys- 
telėjo šešėlis. Jų, šešėlių, ten šokinėjo daug, nes žibintuvėtį laikanti 
ranka buvo ne itin tvirta, galite manimi patikėti. 

Susiriečiau tenai, plaukai surišti ant pakaušio, ir, manding, aš 
šiek tiek panėšėjau į damą ant “Baltosios Uolos“ etiketės, tik stai- 
ga man kažkas užėjo: taip ir traukia pasilenkti dar žemiau ir griūti 
į šulinį. Suras mane kartu su juo - ne pats geriausias galas, kokio 
būčiau sau linkėjusi, užtai jo rankos glėbs mane... ir aš nešokinė- 
siu iš miego galvodama, jog jis kambaryje su manimi, nebėgiosiu 
su žibintuvėliu prie šulinio tikrinti, ar teisybė, kad guli dugne ne- 
begyvas. 

Tuomet vėl pasigirdo Veros balsas - tik dabar mano galvoj. Šitą 
aš žinojau, kaip žinojau, jog prieš tai ji kalbėjo man tiesiai į ausį. 
“Niekur tu neįgriūsi, o gulsi į savo lovą, - pasakė tas balsas. - Išsi- 
miegok, o kai pabusi, užtemimas bus pasibaigęs iš tiesų. Net neįsi- 
vaizduoji, kiek geriau viskas atrodys saulės šviesoj". 

Tas patarimas man pasirodė protingas, ir aš paklusau. Tačiau 
abejas namų duris užrakinau, o prieš atsiguldama padariau tai, ko 
nei anksčiau, nei vėliau daugiau niekada nedariau - užrėmiau duris 
metaline kėde. Man gėda prisipažinti - kažkodėl net skruostai de- 
ga, ir, regis, sėdžiu čia visa raudona. Bet naudos buvo, nes užmigau, 
vos spėjusi galva paliesti pagalvę. O kai atsimerkiau vėl, pro lan- 
gą liejosi saulės šviesa. Vera man liepė pasiimti laisvadienį, sakė, 

jog Geilė Leivsk su padėjėjomis sutvarkys namus po išvakarėse 
švęstos dvidešimtosios. Ir dabar aš dėl to labai džiaugiausi. 

Atsistojau, vėl išsimaudžiau po dušu ir apsirengiau. Viskam su- 
gaišau pusę valandos - tokia sugniuždyta jaučiausi. Ypač skaudėjo 
nugarą. Nuo to vakaro, kai Džo užvažiavo man per kepenis pliaus- 
ka, nugarą, vos tik kas, tučtuojau imdavo mausti. Ir, ko gero, aš ją 
vėl pasitempiau, kai, norėdama smogti Džo, plėšiau iš žemės akme- 
nį bei kėliau jį virš galvos. Tačiau kad ir kokia buvo priežastis, 
skaudėjo taip, jog akyse darėsi tamsu. 

Na, o kai šiaip ne taip apsirengiau, tai atsisėdau prie virtuvinio 
stalo saulutėje, išgėriau puodelį juodos kavos ir susimąsčiau, ką gi 
dar turėčiau padaryti. Ne tiek jau daug, ir nors maža kas susiklos- 
tė taip, kaip buvau numačiusi, dabar reikėjo viską užbaigti teisin- 
gai. Jei ką nors užmiršiu arba pražiopsosiu, sėsiu į kalėjimą. Litl- 
-Tole Džo Sent-Džordžas nebuvo itin mylimas, ir nedaug kas būtų 
ypač kaltinęs mane dėl to, ką padariau, bet už žmogaus nužudymą 
ordino tau neužkabins ir nepagirs, tegul nužudytasis ir buvo pasku- 
tinis mėšlas. 

Įsipyliau sau dar vieną puodelį juodo gėralo ir išėjau su juo į 
užpakalinį priebutį... apsižvalgyti. Abu reflektoriai ir vienas vide- 
oskopas jau gulėjo Veros pakete, o antrojo videoskopo šukės volio- 
josi ten, kur jis sudužo, kai Džo ūmai pašoko ir nusviedė jį nuo ke- 
lių. Apie tas šukes mąsčiau ilgai. O paskui atsinešiau šluotą, sem- 
tuvėlį ir sušlaviau jas. Nusprendžiau, jog, žinant mano charakterį - 
o saloje jis buvo žinomas kone visiems, - bus įtartiniau, jei aš pa- 
liksiu jas voliotis. 

Iš pradžių ketinau sakyti, jog dieną Džo apskritai nemačiau. 
Maniau, pasakysiu, kad jo nebuvo namuose, kai aš iš Veros grįžau, 
ir jis net raštelio nepaliko, kur jį velnias išnešė, ir kad aš iš pykčio 
ėmiau kaukti bei išmaukiau tą brangų škotišką viskį. Ir manęs ne- 
jaudino, kad jie nustatys, jog Džo į šulinį įvirto girtut girtutėlis: jis 
svaigalų galėjo rasti kur tik nori, kad ir mūsų virtuvinėj spintelėj. 

Bet man pakako tik kartelį dirstelti į veidrodį, kad išsyk pamirš- 
čiau tą istoriją. Jei Džo nebuvo namuose ir jis negalėjo išmarginti 
mano kaklo mėlynėmis, jie užtikrintai pasidomės, kas gi mane taip 
išgražino, ir ką aš atsakysiu? Kalėdų Senelis? Laimei, pasilikau sau 
plyšelį: aš gi pasakiau Verai, jog išeisiu stebėti užtemimo į Rytinį 
iškyšulį, jei Džo pernelyg jau įsismarkaus. Tada tuos žodžius išta- 

riau be jokios slaptos minties, o dabar buvau pasirengusi juos lai- 
minti. 

Žinoma, ne į patį Rytinį iškyšulį - tenai veikiausiai buvo žmo- 
nių, ir jie pasakytų, jog manęs ten nematė. O štai Rusų lanka pake- 
liui į jį netgi labai tiko: atviras vaizdas į vakarus, ir ten ničnieko ne- 
buvo. Aš, sėdėdama priebutyje, mačiau. Ir paskui, kai ploviau in- 
dus. 

Liko tiktai vienas klausimas... 

Ką, Frenkai? 

Ne, kad jo sunkvežimiukas namie stovėjo, manęs nejaudino. 
Penkiasdešimt devintaisiais jis gal tris, o gal ir keturis kartus buvo 
sulaikytas girtas prie vairo ir mėnesiui neteko teisių. Edgaras Šeri- 
kas - jis tuomet buvo mūsų policininkas - kartą užsuko pas Džo ir 
pasakė, jog gerti jis lai geria, pakol karves namo pargins, jeigu jam 
šitaip norisi, bet kitą kartą, kai jį sulaikys girtą prie vairo, Edgaras 
pats nutempsiąs Džo į apylinkės teismą, kad tasai teisių netektų me- 
tams. Keturiasdešimt aštuntaisiais ar keturiasdešimt devintaisiais 
Edgaras su žmona neteko dukrelės - ją partrenkė girtas vairuotojas, 
ir nors Edgaras į daug ką žiūrėjo pro pirštus, girtas už vairo jam bu- 
vo baisiau už marą. Džo tą žinojo, ir nuo tos dienos, kai Edgaras su 
juo mūsų priebuty nuoširdžiai pasikalbėjo, išgėręs daugiau nebeva- 
žinėjo. Ne, kai sugrįžau iš Rusų lankos, pamaniau, kad Džo koks nors 
draugužis išsivežė stebėti užtemimo - štai ką ketinau atsakyti. 

O jums norėjau pasakyti, jog man beliko išspręsti tik vieną tikrą 
klausimą - ką daryti su viskio buteliu. Žmonės žinojo, kad pastaruo- 
ju metu pirkau jam svaigalus, bet šitai kaip tik į gera - juk jie ma- 
nė, jog aš šitaip nuo vyrelio atsiperku, kad jis manęs netalžytų. Bet 
kur tas butelis galėjo atsidurti, jei istorija, kurią sukūriau, buvo tei- 
singa? Gal tai ir neturėjo reikšmės, na, o jeigu? Juk įvykdęs žmog- 
žudystę neįspėsi, ant ko paskui suklupsi. Geresnės priežasties ne- 
žudyti aš nežinau. Pamėginau įsivaizduoti save vietoje Džo - tą pa- 
daryti buvo kur kas lengviau, nei jūs veikiausiai manote, - ir supra- 
tau, jog Džo su niekuo niekur nebūtų važiavęs, kol butelyje būtų li- 
kęs bent gurkšnelis viskio. Vadinasi, jam vieta šuliny drauge su Džo 
- ir jis ten iškeliavo... be kamštelio, kurį numečiau į šiukšlių kibi- 
rą ant padūmavusio stiklo šukių. 

Einu prie šulinio, viskio likučiai butely teliūškuojasi, o pati gal- 
voju: “Džo į butelį įniko, čia nieko, šito aš ir tikėjausi, bet kai jis 

mano kaklą supainiojo su siurblio rankena, čia jau me nieko, todėl 
aš pasiėmiau savo reflektorių ir nuėjau viena į Rusų lanką, niršda- 
ma pati ant savęs - ir kam gi velnias paakino mane nupirkti jam tą 
“Džonio Vokerio" butelį. O kai sugrįžau, namuose nieko nebuvo. 
Kur jis išsigrūdo ir su kuo, aš nežinojau ir nenorėjau žinoti. Tik iš- 
kuopiau jo siautėjimo pasekmes ir vyliausi, jog namo Džo sugrįš ki- 
taip nusiteikęs". Maniau, tokia istorija bus pakankamai įtikima ir 
veikiausiai praeis. 

Man regis, tasai nelemtas butelis dėl to mane taip nervino, jog 
per jį turėjau dar kartą tenai nueiti ir dirstelti į Džo. Na, o svarsty- 
ti, kas man patinka, o kas ne, tuomet buvo jau per vėlu. 

Labai nerimavau, kokį atrasiu gervuogyną, tačiau pasirodė, kad 
jis aplaužytas ir sutryptas kur kas menkiau, nei tikėjausi, o kai kur 
netgi pradėjęs atsigauti. Ir dar, atmenu, pagalvojau, jog tuo metu, 
kai pranešiu apie Džo, jis jau visiškai bus atgavęs ankstesnę išvaiz- 
dą. 

Vyliausi, jog dieną šulinys nebeatrodys toksai klaikus... Kur- 
gi ne! Skylė dangčio vidury atrodė tiesiog šiurpiai. Tiesa, dėl išlau- 
žytų lentų ji jau nebe taip panėšėjo į akį, bet tas vis vien negelbė- 
jo. Dabar ji panėšėjo nebe į akį, o į akiduobę, kurioje kažin kas vi- 
siškai supuvo ir išsivertė. Ir vėl tas drėgnas vario kvapas... Jis man 
priminė mergaitę, kurią mačiau mintimis, ir pagalvojau, o kaipgi ji- 
nai jaučiasi šį rytą po vakardienos? 

Mane traukte traukė apsigręžti ir bėgti į namus, bet aš tvirtu 
žingsniu priėjau prie pat šulinio: norėjau kuo greičiau viską užbaigti 
ir daugiau nebesižvalgyti atgalios. Nuo tos dienos, Endi, mąstyti 
privalėjau tiktai apie savo vaikus ir žvelgti tiktai į priekį. 

Pasilenkiau ir pasižiūrėjau žemyn. Džo taip ir gulėjo - rankos 
sudėtos ant kelių, galva nusvirusi ant peties. Jo veidu šliaužiojo va- 
balai, ir būtent jie mane galutinai įtikino, kad jis išties lavonas. Bu- 
telį laikiau už kaklelio per nosinaitę - ne dėl pirštų atspaudų, pa- 
prasčiausiai nenorėjau jo liesti, - na, ir paleidau tenai. Butelis tėkš- 
telėjo į purvą greta Džo, bet nesudužo. O vabalai vis vien išsilaks- 
tė - kaklu ir už apykaklės. Niekada šito nepamiršiu. 

Aš jau atsistojau ir norėjau pasišalinti - nuo tų vabalų mane vėl 
pradėjo pykinti - ir tada pastebėjau lentas, kurias išlaužiau, norėda- 
ma dirstelti tenai pirmą kartą. Palikti jų nevalia - išsyk kils klausi- 
mai, ko gi jos čia voliojasi. 

Susimąsčiau, ką gi man su jomis daryti, ir tada pamaniau, jog 
laikas tai bėga ir kas nors gali užsukti pas mane paplepėti apie už- 
temimą arba Veros išmones, todėl pasiunčiau jas velniop ir papras- 
čiausiai sumečiau į šulinį. Paskui grįžau namo, tiksliau pasakius, 
padirbėjau, eidama namo, nes ant dyglių plevėsavo mano suknelės 
ir apatinuko likučiai, ir aš surinkau viską, ką įstengiau. Dieną nu- 
ėjau tenai dar sykį ir nuėmiau tris ar keturias skiauteles, kurių ne- 
pastebėjau anksčiau. Ten buvo ir skutelių nuo Džo marškinių, bet 
jų aš neliečiau. “Tegul Garetas Tibodo pasuka dėl jų galvą, - gal- 
voju. - Tegul aiškinasi, ką jie reiškia - ir jis, ir visi kiti, kurie tik pa- 
norės. Atrodo taip, lyg jis būtų pasigėręs ir prasmegęs į šulinį. O ži- 
nant čionykštę Džo reputaciją, kad ir ką jie nuspręstų, kone viskas 
bus mano naudai". 

Tačiau tų skutelių aš neįmečiau į kibirą drauge su stiklo duže- 
nomis ir “Džonio Vokerio" kamšteliu. Kiek vėliau nusviedžiau juos 
į vandenyną. Perėjau per kiemą ir jau norėjau kopti į priebutį, ir ta- 
da mane tarsi žaibu trenkė. Džo išplėšė skiautę iš mano apatinio, kai 
tasai man pavymui plevėsavo... o kas, jei jis ir dabar tebelaiko tą 
draiskaną? Gniaužia rankoje, kuri guli jam ant kelių šulinio dugne? 

Stačiai pašiurpau... Štai, štai! Stoviu kiemo vidury po karšta 
liepos saule, o per nugarą sruvena šaltukas, ir aš sustirau iki kaulų 
smegenų, kaip sakoma vienam eilėraštuke, kurį mokiausi mokykloj. 
Ir tada mano smegeninėj vėl prabilo Vera: “Doloresa, kadangi jau 
nieko negali pakeisti, - sako jinai, - tai patariu tau numoti ranka". 
Ji teisingai man patarė. Užkopiau į priebutį ir įėjau į namus. 

Visą rytą vaikščiojau po namus, landžiojau į priebutį, vis žval- 
giausi... Pati nežinau, ko žvalgiausi. Gal maniau, jog vidinė akis 
pastebės, ką dar reikia padaryti ar paslėpti - na, kaip nutiko su ta 
lentų krūva. Nė nebežinau, tačiau nieko daugiau nepastebėjau ir ne- 
išgalvojau. 

Apie vienuoliktą valandą žengiau kitą žingsnį - paskambinau 
Geilei Leivsk į “Pušis". Paklausiau jos, kaip užtemimas ir visa ki- 
ta, o paskui pasiteiravau, kas ten dedasi pas jos šviesybę. 

- Na, - sako Geilė, - skųstis man lyg ir nėra ko: aš gi kol kas nie- 
ko nemačiau, išskyrus vieną pliką senelioką su šepetiniais ūsais... 
Supranti, apie ką aš? 

- Suprantu, - sakau. 

- Nusileidžia jis maždaug pusę dešimtos, išeina į sodą ir klajoja 

tenai - vos kojas velka ir už galvos laikosi, tačiau bent jau atsikėlė 
ir apsirengė, ne taip kaip visi likusieji. Kai Karena Džolender pa- 
klausė, ar jis nepageidautų stiklinės šviežių apelsinų sulčių, sene- 
liokas pribėgo prie verandos kampo ir apvėmė petunijas. Kad bū- 
tum jį girdėjusi, Doloresa! Kchi-kche-kcha! 

Juokiausi kone iki ašarų. Man retai kada nuo juoko pasidary- 
davo taip gera. 

- Matyt, jie gerai pasilinksmino, kai sugrįžo iš plausto, - sako 
Geilė. - Jeigu man kas sumokėtų po penkis centus už kiekvieną nuo- 
rūką, kurią rytą išmečiau - viso labo po kažkokius niekingus pen- 
kis centus, - galėčiau nusipirkti naujutėlaitį “Ševroletą"! Tačiau aš 
viską išblizginsiu anksčiau, nei misis Donovan su savo pagiriomis 
atsivilks į apačią, tu nesirūpink. 

- Žinau, - sakau. - O jeigu tau prireiks pagalbos, tai žinai, ką pa- 
sikviesti. 

- Susitvarkysiu, - sako. - Tu ir taip plėšeisi visą pastarąją savai- 
tę. Ir misis Donovan tą žino neprasčiau už mane. Iki rytojaus ryto 
ji tavęs matyti nepageidauja. Ir aš taip pat. 

- Na, gerai, - sakau ir trumpam nutylu. Geilė manė, jog aš pa- 
sakysiu “iki pasimatymo", o kai pasakiau visai ką kita, ji turėjo įsi- 
minti... Ko aš ir norėjau. - Gal kartais ten kur nors matei Džo? - 
klausiu. 

- Džo? - sako. - Tavo Džo? 

- Na, taip. 

- Ne... čia jo nemačiau. O ką? 

- Jis vakar nakvoti neparėjo. 

- Ak, Doloresa! - taria ji lyg ir su baime, tačiau susidomėjusi. 
- Užgėrė? 

- Savaime suprantama, - atsakau. - Tiesą sakant, aš pernelyg ne- 
sijaudinu - jis gi ne pirmą kartą visą naktį kažkur prieš mėnulį kau- 
kia. Nieko, dar parsiras, girtam ir jūra iki kelių. 

Po to padėjau ragelį: jutau, jog pirmą sėklelę pasėjau sėkmin- 
gai. 

Pusryčiams išsikepiau sumuštinį su sūriu, o suvalgyti neįsten- 
giau. Nuo sūrio ir pakepintos duonos kvapo pilve pasidarė karšta. 
Vietoje maisto prarijau kelias aspirino tabletes ir priguliau. Nė ne- 
maniau, jog užmigsiu, o atsimerkiau - jau beveik keturios, ir metas 
sėti kitas sėklas. Skambinų Džo draugužiams - tai yra tiems, kurie 
telefoną turėjo, o tokių pasitaikė vos keletas - ir kiekvieno klausi- 

nėju, ar tasai nematęs Džo. Vakar jis nesugrįžo namo nakvoti, sa- 
kau, ir iki šiol neparėjo, na, aš ir pradėjau nerimauti. Žinoma, jie vi- 
si man atsakė “ne", ir kiekvienas stengėsi iškvosti, kas tarp mūsų 
nutiko, bet aš šį tą pasakiau tik Tomiui Andersonui - manyčiau, dėl 
to, jog žinojau, kad Džo Tomiui gyrėsi savo bobą laikąs pažabotą, 
ir vargšelis Tomis iš nuoširdumo viskuo tikėjo. Bet vis vien pasi- 
stengiau neperlenkti lazdos. Tiesiog paminėjau, kad mudu su Džo 
susipykom, ir Džo, regis, taip įniršo, jog išėjo. Vakare paskambinau 
dar kai kam, o kai kuriems ir po antrą kartą. Ir labai apsidžiaugiau 
sužinojusi, kad jau pradėjo sklisti kalbos. 

Naktį miegojau prastai. Sapnavau šiurpius sapnus. Vieną apie 
Džo. Jis stovėjo šulinio dugne ir žvelgė aukštyn į mane - baltas vei- 
das ir du juodi ratukai virš nosies, tarsi jis būtų įsistatęs į akiduo- 
bes po anglį. Džo skundėsi, jog tenai jaučiasi labai vienišas, ir prašė 
manęs nušokti pas jį. 

O antrasis sapnas buvo dar baisesnis, nes aš sapnavau Seleną. 
Jai ketveri metukai, ir ji vilkėjo rožinę suknelę, kurią jai prieš pat 
savo mirtį nupirko senelė Triša. Selena kieme prieina prie manęs, 
ir aš regiu - jos rankose mano siuvimo žirklės. Ištiesiau ranką jų pa- 
imti, o mergaitė galvelę purto. “Aš kalta, - sako, - ir mokėti turiu 
aš“. Kilstelėjo žirkles sau prie veido ir nusikirpo nosį. Čikt - ir vis- 
kas. Ta nukrito į purvą tarp lakuotų Selenos batelių, ir aš pabudau 
nuo savo pačios klyksmo. Buvo tik ketvirta, tačiau man pakako pro- 
to suvokti, jog daugiau nebeužmigsiu. 

Septintą vėl paskambinau į “Pušis". Atsiliepė Kenopenskis. Jam. 
pasakiau žinanti, jog Vera manęs laukia iš pat ryto, tačiau ateiti aš 
negalėsiu - šiaip ar taip, kol nesužinosiu, kur pradingo mano vyras. 
Paaiškinau, kad jis antrą naktį nakvoti nesugrįžo, o anksčiau nieka- 
da, kad ir koks girtas būtų, niekur neužsibūdavo ilgiau nei vieną 
naktį. 

Į mūsų pokalbio pabaigą Vera pakėlė antrą ragelį ir paklausė, 
kas vyksta. 

- Mano vyras kažkur prapuolė, - atsakau. 

Ponia Donovan patylėjo - būčiau brangiai sumokėjusi už gali- 
mybę sužinoti, apie ką tuomet galvojo. Paskui pasakė, kad jei ji bū- 
tų mano vietoj, Džo Sent-Džordžo dingimas jos nė trupučio nenu- 
liūdintų. 

- Tas teisybė, - atsakau, - bet mes turim trejetą vaikų, be to, aš 

prie jo lyg ir pripratau. Jeigu sugrįš, aš ateisiu. 

- Puiku, - sako ji, o paskui priduria: - Tedai, ar tu klausaisi? 

- Taip, - atsiliepia tasai. 

- Na, tai užsiimk kokiu nors vyro vertu darbu. Ką nors sudau- 
žyk arba apversk. Man vis vien. 

- Taip, Vera, - kartoja jis, ir ragelyje spragtelėjo - jis savąjį pa- 
dėjo. 

- Gal jam kas nors nutiko, Doloresa? 

- Gal, - atsakau, - ir aš nenustebčiau. Pastarosiomis savaitėmis 
jis gėrė be perstojo, o kai užtemimo dieną pamėginau pasikalbėti su 
juo apie vaikų pinigus, jis manęs vos nepasmaugė. 

- O!.. Nejaugi? - nustemba ji. Dar patylėjo, o paskui tarė: - Lin- 
kiu sėkmės, Doloresa. 

- Dėkui, - atsakau. - Ko gero, man jos prireiks. 

- Jei kuo nors galėsiu padėti, paskambink. 

- Jūs labai gera, - dėkoju. 

- Toli gražu, - atkirto ji. - Paprasčiausiai man visai nesinori ta- 
vęs prarasti. Kur mūsų dienomis rasi tarnaitę, kuri nesušluoja šiukš- 
lių po kilimu? 

O juo labiau tarnaitę, kuri nepamiršta teisingai pasukti kilimė- 
lio su užrašu, pagalvojau aš, tačiau balsu neištariau. Tik dar kartą 
jai padėkojau ir padėjau ragelį. Palaukiau dar pusę valandos ir pa- 
skambinau Garetui Tibodo. Anomis dienomis Litl-Tolui nepriklausė 
turėti policijos viršininką, tik miestelio policininką. Na, Garetas ir 
užėmė tą postą, kai Šeriką šešiasdešimtaisiais ištiko širdies smūgis. 

Pasakiau jam, kad Džo dvi pastarąsias naktis nepasirodė namie 
ir man kažin ko neramu. Garetas kažką sulemeno - manding, jis bu- 
vo tik ką pakirdęs ir dar nebaigęs gerti kavos. Tačiau pažadėjo pra- 
nešti žemyno policijai ir pasikalbėti su kai kuo saloje. Žinojau, kad 
jis kalbėsis su tais, kuriems aš jau skambinau - kai kuriems netgi po 
du kartus, - bet nieko jam nepasakiau. Garetas pridūrė, jog iki pie- 
tų Džo, be jokios abejonės, parsiras, ir padėjo ragelį. “Kurgi ne, su- 
lauksi, senas perdyla, - pamaniau aš ir taip pat padėjau ragelį. - Kai 
pragaras užšals". Manau, jam būtų pakakę proto sudainuoti “Janki- 
-Dud!", sėdint ant unitazo, nors pusę žodžių jisai, žinoma, būtų pa- 
miršęs. 

Praėjo ištisa sumauta savaitė, kol jie galiausiai jį aptiko, ir aš 
kone visiškai iškvaišau. Trečiadienį grįžo Selena. Paskambinau jai 

antradienio vakarą, pranešiau, kad dingo jos tėvas, ir reikalas, re- 
gis, rimtas. Paklausiau, ar ji nenorėtų sugrįžti namo, ir mergaitė at- 
sakė norinti. Melisa Keron - Tanios motina, suprantat? - nuvyko jos 
parsivežti. Berniukų nejudinau. Pradžiai man su kaupu pakako ir 
vienos Selenos. Ji užtiko mane darže ketvirtadienį, dviem dienom 
anksčiau, nei jie galų gale surado Džo kūną, ir tarė: 

- Mama, pasakyk man kai ką, gerai? 

- Gerai, vaikeli, - atsakau. Man regis, mano balsas skambėjo ra- 
miai, bet aš gi žinojau, kas bus toliau... Labai gerai žinojau. 

- Tu jam ką nors padarei? - klausia ji. 

O aš išsyk prisiminiau sapną apie Seleną - jai ketveri metukai, 
ji su rožine suknele ir nusikerpa sau nosį. Ir pagalvojau... na, sta- 
čiai ėmiau melstis: “Viešpatie, padėk man pameluoti savo dukrelei. 
Maldauju tavęs, Viešpatie. Daugiau niekada nieko Tavęs neprašy- 
siu, tik padėk man dabar sumeluoti savo dukrai taip, kad ji manimi 
patikėtų ir vėliau nesuabejotų". 

- Ne, - atsakau. Buvau su darbinėmis pirštinėmis, tačiau nusi- 
moviau jas ir padėjau rankas jai ant pečių, o pati žvelgiu savo mer- 
gaitei tiesiai į akis. - Ne, Selena, - pasakiau jai. - Jis buvo girtas, bet 
aš jam nieko nepadariau. Paprasčiausiai išėjau. Išėjau todėl, jog pa- 
būgau pasilikti. Juk tą tu gali suprasti, tiesa? Suprasti mane ir ne- 
kaltinti? Juk tu žinai, ką reiškia - bijoti jo, juk taip? 

Ji linktelėjo, o pati žvelgia man į akis. Ir jos akys tokios mėly- 
nos, kokių jų dar niekada nebuvau mačiusi - nelyginant vandenynas 
prieš pat audrą. O aš mintyse regiu, kaip žybteli žirklės ir jos no- 
sytė-smeigtukas krinta į dulkes. Ir žinote, ką manau? Kad Dievas iš- 
klausė pusę mano maldos. Juk jis turi tokį įprotį, aš daug sykių pa- 
stebėjau. Kad ir kiek paskui melavau apie Džo, pats įtikimiausias 
melas buvo tas, kurį pasakiau Selenai tą karštą liepos dieną tarp pu- 
pelių ir agurkų... O ar ji manimi patikėjo? Patikėjo ir daugiau ne- 
suabejojo? Norėčiau atsakyti “taip", tačiau negaliu. O anądien jos 
akys patamsėjo nuo abejonių. Visiems laikams. 

- Didžiausia mano kaltė, - sakau, - yra ta, jog nupirkau jam tą 
viskio butelį... stengiausi jam įtikti... O juk turėjau žinoti, kuo vis- 
kas baigsis. 

Ji dar minutėlę žiūrėjo į mane, paskui pasilenkė ir pakėlė krepšį 
su agurkais, kuriuos buvau nuskynusi. 

- Gerai, - tarė ji. - Nunešiu juos į virtuvę. 

Ir daugiau nieko. Nuo tos dienos mudvi apie Džo nesikalbėjo- 
me - nei prieš jį surandant, nei po to. Dukra veikiausiai visko apie 
mane prisiklausė ir saloje, ir mokykloje, tačiau mes niekuomet apie 
tai nesikalbėjome. Štai tada ir pradėjo slinkti šaltis - nuo tos dienos 
darže. Ir tarp mudviejų sienoj, kuria šeimos atsitveria nuo likusio 
pasaulio, atsirado plyšys. Nuo tos dienos jis vis platėjo ir platėjo. 
Ji man skambina ir rašo punktualiai it laikrodis, ir yra labai atidi, 
tačiau mudvi vis vien atskirtos. Mudvi tarytum svetimos. Viskas, ką 
padariau, buvo padaryta visų labiausiai dėl Selenos, o ne dėl ber- 
niukų ar pinigų, kuriuos pavogė jos tėvas. Visų labiausiai dėl Se- 
lenos aš įviliojau jį į mirtį ir apsaugojau ją nuo tėvo kėslų viso la- 
bo pačios geriausios jos meilės man dalies kaina. Kartą mano tėvas 
yra pasakęs, jog Dievas, sutverdamas pasaulį, iškrėtė didžiulę kiau- 
lystę, ir metams bėgant aš pradėjau suprasti šiuos žodžius. Ir žinot, 
kas visų šlykščiausia? Kartais tai juokinga! Taip juokinga, jog ne- 
begali ištverti nesijuokęs, nors viskas aplink tave ritasi velniop. 

O tuo tarpu Garetas Tibodo ir jo draugeliai vis nerado ir nera- 
do Džo. Jau pagalvojau, ar nevertėtų pačiai jo aptikti, nors nuo tos 
minties man darėsi bloga. Jei ne pinigai, jis būt galėjęs tysoti ten iki 
pat Paskutiniojo Teismo dienos. Betgi pinigai gulėjo Džonsporto 
banke jo sąskaitoj, ir aš nelabai tetroškau laukti septynetą metų, kol 
mano vyrą pagal įstatymus paskelbs mirusiu. Selenai iki koledžo 
beliko dveji meteliai, ir pradžiai jai reikėjo bent šiek tiek grynųjų. 

Tada žmonės pagaliau ėmė kalbėti, jog Džo, nešinas savo bu- 
teliu, galėjo pasukti į mišką, dunksantį už namo, ir pakliūti į spąs- 
tus arba, grįždamas atgalios, girtas nusiristi nuo skardžio. Garetas 
prisiekinėjo, kad čia buvo jo sumanymas, bet aš nelabai tikėjau - 
šiaip ar taip, juk mudu drauge mokėmės mokykloj. Na, bet nesvar- 
bu. Ketvirtadienį popiet jis pakabino skelbimą ant miesto valdybos 
durų ir šeštadienio rytą - praėjus savaitei po užtemimo - išsivedė į 
paiešką keturiasdešimties ar penkiasdešimties žmonių būrį. 

Jie ėjo grandinėle nuo Rytinio iškyšulio galo namo link - per 
mišką ir Rusų lanką. Mačiau, kaip apie pirmą valandą jie žingsnia- 
vo per lanką - juokdamiesi ir pokštaudami, bet vos tik ieškotojai pa- 
siekė gervuogių brūzgynus mūsų sklype, juokeliai baigėsi ir prasi- 
dėjo keiksmai. 

Stoviu tarpduryje, žvelgiu, kaip jie artinasi, o širdis daužosi, 

stačiai šoka iš krūtinės. Atmenu, dar pagalvojau: gerai, jog namuose 
nėra Selenos - ji išėjo į svečius pas Lorę Lengdžil, na, ir garbė Die- 
vui. Tada pamaniau, kad jie pasiųs tuos dygliakrūmius kur tolėliau 
ir liausis ieškoję anksčiau, nei pasieks šulinį. Bet jie ėjo ir ėjo į 
priekį, ir tada, girdžiu, Sonis Benua kad sukliks: 

- Ei, Garetai! Čionai! Čionai! - Ir supratau - laimei ar nelaimei 
- kad jie visgi surado Džo. 

Na, žinoma, buvo skrodimas. Tą pačią dieną, kai tik jį aptiko, 
ir, man regis, jie dar nebuvo baigę, kai Džekas ir Alisija Forbertai 
vakarop parvežė berniukus namo. Pitas verkė, tarsi visiškai išmuštas 
iš vėžių: man rodos, jis paprasčiausiai nesuprato, kas nutiko jo tė- 
vui. O štai Džo jaunesnysis suprato. Kai jis pasivedėjo mane į ša- 
lį, jau pamaniau, kad paklaus manęs to paties, kaip ir Selena, ir jau 
susiruošiau kuo nuoširdžiausiai sumeluoti ir jam. Bet sūnus pasa- 
kė visai ką kita. 

- Mama, - tarė jis, - jeigu aš džiaugiuosi, kad tėtis mirė, ar Die- 
vas pasiųs mane į pragarą? 

- Džo, žmogus negali valdyti savo pojūčių, ir, manding, Dievas 
tą žino, - atsakiau jam. 

Tada jis pravirko ir sukuždėjo tokius žodžius, jog man kone 
plyšo širdis. 

- Aš stengiausi jį mylėti, - sušnabždėjo jis man. - Visą laiką 
stengiausi, bet jis man neleido. 

Apglėbiau sūnų, stačiai sugniaužiau iš visų jėgų. Man rodos, aš 
ir pati vos nepravirkau - pirmą kartą per visą tą laiką... Na, bet ne- 
pamirškit, jog miegojau prastai ir dar nežinojau, kaip viskas pasisuks. 

Tiriamojo teismo posėdis turėjo vykti antradienį, ir Liusjenas 
Mersjė - jis tada Litl-Tole buvo vienintelis karstadirbys, - pasakė, 
jog laidoti Džo man leis trečiadienį. Bet pirmadienį, teismo išvaka- 
rėse, Garetas paskambino man telefonu ir paprašė porai minučių už- 
eiti pas jį. Šito skambučio visąlaik laukiau ir bijojau, bet eiti reikė- 
jo, todėl paprašiau Selenos pamaitinti berniukus ir išėjau. Garetas 
buvo ne vienas. Pas jį sėdėjo daktaras Džonas Mak-Olifas. Kažko 
panašaus ir tikėjausi, ir mano širdis visai nusirito į kulnus. 

Anuomet Mak-Olifas buvo grafystės teismo medikas. Po trejų 
metų jis žuvo - į jo mažytį “Folksvageną-vabalą" atsitrenkė snieg- 
valė. Jo vietą užėmė Henris Brairtonas. Jei Brairtonas būtų buvęs 
teismo mediku šešiasdešimt trečiaisiais, anos dienos pokalbio me- 

tu man būtų buvę kur kas lengviau. Žinia, Brairtonas buvo protin- 
gesnis už vargšelį Garetą Tibodo, bet tik šiek tiek. O štai Džonas 
Mak-Olifas... Jo protas buvo nelyginant Batiskano švyturys. 

Jis buvo tikrų tikriausias škotas - į mūsų kraštus persikėlė išsyk 
po antrojo pasaulinio karo ir kalbėjo su škotišku akcentu, su viso- 
kiausiais žodelyčiais. Man regis, jis tapo Amerikos piliečiu - juk ji- 
sai ir gydė, ir pareigas užėmė, tačiau vis vien šnekėjo nemūsiškai. 
Na, bet man nuo to nebuvo lengviau, aš žinojau, jog pokalbio su juo 
išvengti nepavyks, kad ir kas jis būtų - amerikietis, škotas ar siau- 
raakis kinas. 

Mak-Olifo plaukai rodėsi baltesni už sniegą, nors jam tebuvo 
keturiasdešimt penkeri, nedaugiau. O akys žydros ir tokios spindin- 
čios, aštrios nelyginant du grąžtai. Pažvelgs į tave, ir persmelkia 
toks jausmas, tarsi jis žiūrėtų tau stačiai į galvą ir tavo mintis ri- 
kiuotų abėcėlės tvarka. Vos tik pamačiau jį šalia Gareto - tas sėdėjo 
prie stalo krašto - ir išgirdau, kaip man už nugaros užsivėrė durys, 
išsyk supratau: rytojaus tyrimas žemyno teisme nė sudilusio skati- 
ko nevertas. Tikras tyrimas prasidės dabar, štai čia, ankštame mies- 
to policininko kabinete su “Weber Oil" kalendoriumi ant vienos sie- 
nos ir Gareto motinos fotografija ant kitos. 

- Atleiskite, kad sutrukdžiau jus sielvartaujančią, Doloresa, - ta- 
rė Garetas. Jis trynė rankas, ko gero, nervinosi, ir aš prisiminiau 
misterį Pijzą iš banko. Tik Gareto delnai buvo tirščiau nusėti nuos- 
paudomis, kadangi šnarėjo it švitrinis popierius, trinamas į sausą 
lentą. - Bet štai daktaras Mak-Olifas norėtų užduoti jums kelis klau- 
simus. 

O pats spokso į savo svečią tokiu žvilgsniu, jog išsyk matyti - 
kokie tie klausimai, jis nežino, ir aš persigandau dar labiau. Man ne- 
patiko, jog tam lapei škotui reikalas atrodo pernelyg rimtas, kad ga- 
lima būtų suteikti vargšeliui Garetui Tibodo progą viską sugadin- 
ti. 

- Priimkite nuoširdžiausią mano užuojautą, misis Sent-Džordž, 
- sako Mak-Olifas su savo škotišku akcentu. Jisai buvo mažo ūgio, 
bet tvirtas ir gerai sudėtas. Ūsiukai tokie dailučiai ir visiškai žili - 
kaip plaukai, ir su savo vilnoniu trijų dalių kostiumu daktaras tiek 
pat panėšėjo į čionykštį gyventoją, kiek ir jo akcentas - į amerikie- 
tišką. Žydros Mak-Olifo akys gręžte gręžė mano kaktą, ir aš išsyk 
supratau, kad visa jo užuojauta - vien tušti žodžiai, ir gailesčio ji- 

sai nejaučia nė už skatiką - netgi sau, o ką jau kalbėti apie kitus. - 
Labai apgailestauju dėl jūsų nelaimės ir netekties. 

Kur jau ne, galvoju, taip aš tavimi ir patikėjau! Tu paskutinį 
kartą apgailestavai, kai kyštelėjai penkių centų monetą su siūlelių 
į mokamą tualetą, o siūlelis ėmė ir nutrūko! Bet tučtuojau nuspren- 
džiau nė už ką jam neparodyti, kokia išsigandusi jaučiuosi. Nepa- 
mirškit, aš gi negalėjau žinoti, ką jis man pasakys - o gal ims ir lep- 
tels, jog paguldė jie Džo ant stalo ligoninės rūsy, atgniaužė jo 
kumščius, o iš vieno ėmė ir iškrito balto nailono skiautė... nuo mo- 
teriško apatinio. Šitaip netgi labai galėjo nutikti, tačiau gūžtis nuo 
jo žvilgsnio aš neketinau. Na, jau ne! O jis buvo papratęs, kad žmo- 
nės gūžtųsi, kai jis į juos stebeilija, ir, matyt, galvojo, jog šitaip ir 
turi būti, ir jautė malonumą. 

- Labai jums ačiū, - sakau. 

- Gal prisėstumėt, ponia? - klausia jis, tarsi sėdėtų savo kabinete 
ir šeimininkas čia būtų jis, o ne vargšelis Garetas, kuris atrodė toks 
susikonfūzijęs, kad net gaila žiūrėti. 

Na, aš atsisėdau, o jis klausia, ar leisiu jam užsirūkyti. Atsa- 
kiau, jog oro pakaks visiems. Jisai nusijuokė, tarsi būčiau suskėlusi 
dievažin kokį pokštą... bet jo akys paliko tokios pat. Išsitraukia iš 
švarko kišenės seną juodą pypkę, erškėtinę, ir prisikemša ją. O akių 
nuo manęs nenuleidžia. Netgi kai sukando pypkę dantyse ir ta ėmė 
rūkti, jis vis vien nenuleido nuo manęs akių. Man net klaiku pasi- 
darė, kaip jos į mane pro dūmus stebeilija, ir vėl prisiminiau Batis- 
kano švyturį: sako, jis matosi per dvi mylias, netgi kai naktį tvyro 
toks rūkas, jog nors peiliu pjauk. 

Ir, nepaisydama savo sprendimo, pradėjau nuo to žvilgsnio gūž- 
tis, o tada prisiminiau Veros Donovan žodžius: “Nesąmonės, Dolo- 
resa! Vyrai miršta kiekvieną dieną“. Man regis, Mak-Olifas būtų 
galėjęs stebeilyti į Verą, pakol jam akys būtų išvirtusios, o ji kaip 
sėdėtų sau, sukryžiavusi kojas, taip ir sėdėtų. Nuo tos minties man 
palengvėjo, ir aš apsiraminau. Susidėjau rankas ant rankinės ir lau- 
kiu, kol jam spoksoti įgris. 

Galų gale daktaras įsitikino, jog aš nenuvirsiu nuo kėdės ir ne- 
imsiu raičiotis ant grindų šaukdama, jog nužudžiau savo vyrą - o 
ašaros trykšta fontanais, tas jam tikrai patiktų! - tad išsitraukė iš 
burnos pypkę ir tarė: 

- Jūs pasakėte policininkui, kad mėlynes ant jūsų kaklo paliko 
jūsų vyras, ponia Sent-Džordž. 

- Taip, - atsakau. 

- Kad jūs susėdote drauge su juo priebutyje stebėti užtemimo ir 
tarp judviejų kilo ginčas. 

- Taip. 

- Ar galiu pasiteirauti apie ginčo priežastį? 

- Iš viršaus pinigai, - atsakau, - o iš apačios gėrimas. 

- Betgi jūs pati nupirkot jam viskį, kurį jisai gėrė tą dieną, po- 
nia Sent-Džordž! Argi ne taip? 

- Taip, - atsakau. Ir jaučiu, kaip man norisi šį tą pridurti, paaiš- 
kinti, bet neišsižiojau, nors ir turėjau ką pasakyti. Tačiau Mak-Oli- 
fas to ir telaukė - kad aš liežuvį paleisčiau. Ir būčiau aiškinusi, pa- 
kol būčiau pati save kalėjiman įkišusi. 

Galiausiai jam pabodo lūkuriuoti. Pakrutino pirštus, tarsi iš ap- 
maudo, o paskui vėl įbedė į mane tas savo švyturiškas akis. 

- Po visko, kas nutiko, kai jis stvėrė jus už kaklo, jūs palikote 
savo vyrą ir nuėjote į Rusų lanką keliu, vedančiu į Rytinį iškyšulį, 
ketindama stebėti užtemimą viena. 

- Taip. 

Tada jis ūmai pasilenkia, įsiremia rankutėmis į kelius ir klausia: 

- Ponia Sent-Džordž, ar žinote, koks vėjas pūtė tą dieną? 

Na, stačiai kaip tą lapkričio dieną šešiasdešimt antraisiais, kai 
suradau senąjį šulinį, vos į jį neprasmegdama - aš tarsi išgirdau tą 
patį treškesį ir pagalvojau: “Atsargiau, Doloresa Kleiborn! Oi, at- 
sargiau! Šiandien šuliniai visur, ir tas trumpulis žino, kur kiekvie- 
nas iš jų!" 

- Ne, - sakau, - nežinau. O kai nežinau, iš kur pučia vėjas, tai 
paprastai reiškia, jog diena nevėjuota. 

- Tiesą sakant, buvo tik brizas, lengvutis... - pradėjo Garetas, 
bet Mak-Olifas kilstelėjo delną ir nukirto jo žodžius nelyginant pei- 
liu. 

- Jis pūtė iš vakarų, - sako. - Vakarų vėjas... vakarų brizas, jei 
norite, nuo septynių iki devynių mylių per valandą, su gūsiais iki 
penkiolikos. Man rodosi keista, ponia Sent-Džordž, kad tas vėjas 
neatnešė iki jūsų vyro riksmų, kai jūs stovėjot Rusų lankoj vos už 
pusės mylios nuo jo. 

Tylėjau mažiausiai tris sekundes - nusprendžiau, kad, prieš at- 
sakydama į kiekvieną jo klausimą, mintyse suskaičiuosiu iki trijų. 

Skaičiuodama bent jau negalėjau įkristi į duobę, kurią daktaras man 
iškasė. Bet Mak-Olifas veikiausiai pamanė privertęs mane sutrikti, 
nes visas palinko į priekį, ir jo akys, garbės žodis, sekundėlei kitai 
iš spindinčių žydrų virto karščiu alsuojančiomis baltomis. 

- Manęs tai nestebina, - atsiliepiu. - Visų pirma septynios my- 
lios per valandą - čia tik šiaip lengvas vėjelis tvankią dieną. O an- 
tra, sąsiauryje buvo bent tūkstantis visokiausių jachtų bei valčių, ir 
visos signalizavo bei šūkavo tarpusavyje. Ir iš kur jūs ištraukėt, kad 
mano vyras rėkė? Juk jūs pats tai jau nieku gyvu jo girdėti negalėjote. 

Daktaras atsilošė kėdėje - regis, šiek tiek nepatenkintas. 

- Pakankamai logiška prielaida, - taria. - Mes žinome, jog kri- 
timas jo nenužudė, ir apžiūros bei skrodimo duomenys beveik ne- 
nuginčijamai liudija, kad mažiausiai vieną pakankamai ilgą periodą 
ponas Džo turėjo sąmonę. Ponia Sent-Džordž, jeigu jūs būtumėt 
įkritusi į apleistą šulinį ir pamačiusi, kad jums lūžo blauzda, kulkš- 
nis, keturi šonkauliai ir išsuktas riešas, negi jūs nebūtumėt šauku- 
si pagalbos? 

Suskaičiavau tris sekundes - mano mielasis ponis po kiekvie- 
nos, - o tada tariau: 

- Taigi į šulinį, daktare Mak-Olifai, įkritau ne aš, o Džo. Ir jis 
buvo įkaušęs. 

- Taip, - rėžia daktaras Mak-Olifas. - Jūs nupirkot jam butelį 
škotiško viskio, nors visi, kurių tik klausinėjau, vienu balsu tvirti- 
no, kad jūs negalėjote pakęsti jo gėrimo - gerdamas jūsų vyras tap- 
davo labai nemalonus ir agresyvus. Jūs nupirkote jam butelį škotiš- 
ko viskio, ir jis ne šiaip išgėrė, jis buvo girtas. Visiškai girtas. Be 
to, jo burna buvo pilna kraujo, ir marškiniai užlieti krauju iki pat 
juostos. Sudėjus draugėn visus šiuos faktus - kraują, sulaužytus šon- 
kaulius ir atitinkamus plaučių sužalojimus, - ar žinote, kokia išva- 
da peršasi? 

Vienas, mano mielasis poni... du, mano mielasis poni... trys, 
mano mielasis poni. 

- Nežinau, - sakau. 

- Keli lūžę šonkauliai pradūrė plaučius. Panašūs sužeidimai vi- 
suomet sukelia kraujoplūdį, bet retai kada tokį intensyvų. Ir šiuo at- 
vejų, mano nuomone, stiprų kraujavimą sukėlė tas, jog velionis ne 
kartą bandė prisišaukti pagalbą. - Jis taip ir pasakė, Endi: prisišaukti 
pagalbą. 

Čia nebuvo klausimas, bet aš vis vien suskaičiavau iki trijų ir 
tik tada tariau: 

- Jūs manote, kad jisai ten, apačioje, šaukėsi pagalbos. Tiesą sa- 
kant, tai viskas. 

- Ne, ponia, - sako jis. - Aš nemanau, aš esu įsitikinęs. 

Tąsyk aš jau nebeskaičiavau. 

- Daktare Mak-Olifai, - pareiškiau, - jūs manote, kad aš įstū- 
miau savo vyrą į tą šulinį? 

Tuo aš jį mažumą nusodinau. Jo švyturiškos akutės ne šiaip su- 
mirksėjo, o kelioms sekundėms visiškai užgeso. Daktaras pasukiojo 
savo pypkę, pavartė, o paskui vėl įsimetė į burną ir trūktelėjo dū- 
mą, o pats galvą laužo, kaip čia jam dabar išsisukus. 

Garetas prabilo anksčiau už jį. Vargšelio veidas rodėsi raudo- 
nesnis už buroką. 

- Doloresa, - stena, - esu tikras... niekas nemano... tai yra nie- 
kam ir į galvą nešovė, kad... 

- Ne, - pertraukia jį Mak-Olifas. Man pavyko kelioms sekun- 
dėms išmušti jį iš vėžių, bet, matau, jis be vargo vėl nutvėrė va- 
džias. - Man šovė. Jūs suprantate, ponia Sent-Džordž, čia mano pa- 
reiga... 

- Oi, gal jau pakaks mane be paliovos Sent-Džordž tituluoti, - 
neiškenčiau aš. - Jeigu ketinate pasakyti, jog iš pradžių aš savo vyrą 
įstūmiau į šulinį, o paskui stovėjau ir klausiausi, kaip jis prašo pa- 
dėti, tai nesivaržykite, vadinkite mane tiesiog Doloresa. 

Nepasakyčiau, jog tyčia stengiausi dar kartelį jam užvažiuoti, 
Endi, bet tegul mane skradžiai, jeigu man ir vėl nepavyko - antrą sy- 
kį per dvi minutes. Manding, nuo medicinos mokyklos laikų jo dar 
niekas nebuvo taip sukonfūzijęs. 

- Niekas jūsų niekuo nekaltina, ponia Sent-Džordž, - sako jis 
taip sausai sausai, o jo akyse aš skaitau: “Kol kas". 

- Štai ir puiku, - tariu. - Nes manyti, neva aš įstūmiau Džo į šu- 
linį - čia, žinote, kvailystė, kokių reta. Jis gi sunkesnis už mane bent 
penkiasdešimčia svarų, o gal ir dar daugiau. Per pastaruosius me- 
tus Džo gerokai papilnėjo. Ir vos tik jį kas suerzina ar paprasčiau- 
siai pasipainioja po ranka, jis išsyk paleidžia į darbą kumščius. Sa- 
kau jums tai, nes šešiolika metų buvau jo žmona, ir klauskite, ko tik 
norite, visi jums pasakys tą patį. 

Žinoma, Džo jau seniai manęs nė pirštu nebelietė, tačiau salo- 

je visi manė, neva jis mane po senovei talžo kada įsigeidęs, o aš ty- 
lėjau, ir dabar dėl to tik džiaugiausi - kol žydros Mak-Olifo akys vėl 
įsigręžė man į kaktą. 

- Niekas nesako, kad jūs įstūmėte vyrą į šulinį, - tarė škotas. Jis 
negaišdamas atsitraukė, ir iš jo veido mačiau, kad ir pats tą paste- 
bėjo, tik niekaip negalėjo suprasti, kaipgi čia taip išėjo. Jo veidas 
bylojo, jog tai aš turėjau teisintis ir vyniotis. - Tačiau jisai, be jo- 
kios abejonės, rėkė, suprantate. Ir ilgai - galbūt ne vieną valandą. 
Ir garsiai. 

Vienas, mano mielasis poni... du, mano mielasis poni... trys. 

- Rodos, aš jus supratau, - sakau. - Man regis, jūs manote, kad 
į šulinį Džo įkrito atsitiktinai, o aš girdėjau, kaip jis šaukia, bet ne- 
kreipiau dėmesio. Jūs į čia lenkiat? 

Iš jo veido mačiau, kad lenkia jis būtent į čia. Ir dar mačiau, 
kaip daktaras niršta, jog viskas klojasi kitaip, nei jis tikėjosi ir bu- 
vo papratęs tų savo mažyčių pašnekesių metu. Jo skruostuose pasi- 
rodė po mažą raudoną dėmelę. Aš jomis apsidžiaugiau, nes man dar 
reikėjo išerzinti jį iki pasiutimo. Su tokiu žmogum, kaip Mak-Oli- 
fas, lengviau sutarti, kai niršta, nes jisai buvo iš tų, kurie pratę iš- 
likti ramūs tada, kai kiti praranda savitvardą. 

- Ponia Sent-Džordž, bus labai sunku pasiekti kokį nors rezul- 
tatą, jeigu jūs ir toliau į mano klausimus atsakinėsite klausimais. 

- Taigi jūs dar neuždavėte nė vieno klausimo, daktare Mak-Oli- 
fai, - sakau aš ir spoksau į jį nekaltomis akimis. - Jūs man pasakė- 
te, kad Džo veikiausiai rėkė... tai yra šaukėsi pagalbos, na, aš ir pa- 
klausiau... 

- Gerai, gerai! - tarė jisai ir taip trinktelėjo pypkę į varinę Ga- 
reto peleninę, jog toji net suskambėjo. Dabar jo akys stačiai lieps- 
nojo, o kaktoje atsirado raudonas dryžis - tokios pat spalvos, kaip 
ir dėmės ant skruostų. - Ar jūs girdėjote, kaip jis šaukėsi pagalbos, 
ponia Sent-Džordž? 

Vienas, mano mielasis poni... du, mano mielasis poni... 

- Džonai, man regis, nėra jokio pagrindo šitaip kankinti vargšę 
moterį, - įsiterpia Garetas, ir akivaizdu, kad jam jau visai nekas. Bet 
tegul mane skradžiai, jeigu jis ir vė/ neištrenkė trumpulio iš balno! 
Aš vos nenusikvatojau balsu. Žinia, jei būčiau nusikvatojusi, nie- 
ko gero man iš to nebūtų išėję, bet vis vien vargiai susilaikiau. 

Mak-Olifas pasigręžia į Garetą ir sako: 

- Jūs sutikote, jog apklausai vadovaučiau aš. 

Vargšelis Garetas taip atsilošė krėsle, jog šisai vos neapvirto, 
ir, manding, iškeikė save paskutiniais žodžiais. 

- Tiek to, tiek to, - murma, - nieko baisaus... 

Mak-Olifas atsisuko į mane ir norėjo pakartoti klausimą, bet aš 
jam neleidau: per tą laiką spėjau suskaičiuoti iki dešimties. 

- Ne, - sakau, - negirdėjau. Taigi vos tik saulė pradėjo blaustis, 
sąsiauryje susirinkę žmonės ėmė signalizuoti ir staugti. 

Jis lukterėjo, ar aš nepridursiu dar ko nors - toks buvo jo me- 
todas: tylėti, kad žmogus pats save įvytų į spąstus, - ir tarp mudviejų 
tvyranti tyla stačiai suskambo. Aš rankas laikau ant rankinės - te- 
gul skamba. Jis spokso į mane, aš į jį. 

“Tu man dar prašnekėsi, moterie! - tvirtina jo akys. - Tu man 
pasakysi viską, ką aš noriu išgirsti... ir, jei panorėsiu, pakartosi du 
sykius!" 

O mano akys atsako: “Išgraužk, bičiuli. Gali sėdėti ir gręžti ma- 
ne savo žydrais veizolais, kol pragare velniai ims važinėtis pačiū- 
žomis, bet iš manęs nesulauksi nė žodelio, kol pats neprasižiosi ir 
nepaklausi". 

Štai taip mudu kone ištisą prakeiktą minutę kovėmės akimis it 
dvikovoj, ir į pabaigą aš pradėjau silpti, mane vis labiau traukė pa- 
sakyti jam ką nors, na, kad ir: “Negi mamytė jūsų nemokė, jog 
spoksoti į žmones nemandagu?"' Bet tada prabilo Garetas - tiksliau 
pasakius, jo pilvas. Tiesiog ėmė ir išpyškino tokį ilgą pu-u-uuuu.... 

Mak-Olifas pažvelgė į jį, visas persikreipęs, o Garetas išsitrau- 
kė peiliuką ir ėmė iš panagių gramdyti purvą. Mak-Olifas iš vidi- 
nės savo vilnonio švarko (vilnonio - liepos mėnesį!) kišenaitės iš- 
siėmė užrašų knygelę, dirstelėjo į ją, o paskui įsidėjo atgal. 

- Jis mėgino išlipti, - galiausiai tarė daktaras, tarsi pranešdamas, 
jog turi dalykinį pasimatymą. 

O man tarsi kas būtų smeigęs šakutę nugaros apačion, kur anuo- 
met Džo užvežė su pliauska, tačiau aš neišsidaviau. 

- Tikrai? - klausiu. 

- Būtent, - sako jis. - Šulinio šachta išklota akmenimis (tik vie- 
toj “a" jis, Endi, ištarė “o", jų šnekoje gi vis “0" ir “0"'), ir ant kai 
kurių mes aptikome kruvinus delnų atspaudus. Kiek galima spręs- 
ti, jisai atsistojo ir, keisdamas rankas, pradėjo lėtai kopti į viršų. Iš- 


160 


ties herakliškos pastangos, nepaisant pragariško skausmo, kurio aš 
negaliu nė įsivaizduoti. 

- Skaudu girdėti, - sakau, - kad jis kankinosi. - Mano balsas iš- 
liko ramus (regis), bet, jaučiu, pažastys suprakaitavo, ir, atmenu, aš 
pabūgau, jog prakaitas išmuš man kaktą ar smilkinių duobutes, ir 
mano pašnekovas pamatys. - Vargšas Džo! 

- Štai būtent, - sako Mak-Olifas, o jo švyturiškos akys vėl grę- 
žia ir tvyksčioja. - Vargšas... Džo. Manau, jam būtų pavykę išlip- 
ti, nors netrukus jis būtų miręs. Taip, aš įsitikinęs, kad jis būtų pa- 
jėgęs išsiropšti iš šulinio. Tačiau kažkas jam sutrukdė. 

- Kas gi sutrukdė? - klausiu. 

- Jam buvo perskeltas kiaušas, - tarė Mak-Olifas. Jo akys lieps- 
nojo po senovei, tačiau balsas pasidarė švelnus it katės murkimas. 
- Tarp velionio kojų aptikome didelį akmenį. Jis buvo užlietas jū- 
sų vyro krauju, ponia Sent-Džordž. Ir tame kraujyje suradome ke- 
lis porceliano trupinėlius. Ar žinote, kaip ketinu paaiškinti jų buvi- 
mą šulinio dugne? 

Viens... du... trys. 

- Ko gero, tas akmuo suskaldė ne tik jo galvą, bet ir įdedamą 
žandikaulį, - tariu. - Liūdna. Džo jis labai patiko, ir aš net neįsivaiz- 
duoju, kaip be jo Liusjenas Mersjė suteiks velioniui deramą išvaiz- 
dą. 

Kai šitai pasakiau, Mak-Olifo lūpos išsitempė, ir aš gerai įžiū- 
rėjau jo dantis. Abu žandikauliai savi. Manding, jis norėjo pavaiz- 
duoti šypseną, bet jam nepavyko. Visai nepavyko. 

- Taip, - sako ir rodo man abi lygutėlaičių išpuoselėtų dantų ei- 
les iki pat dantenų. - Taip, aš irgi padariau tokią pat išvadą. Ten bu- 
vo jo apatinio įstatomo žandikaulio skeveldrėlės. Tai štai, ponia 
Sent-Džordž, ar jūs negalėtumėt paaiškinti, kokiu būdu tasai akmuo 
galėjo pataikyti jūsų vyrui į galvą tą akimirką, kai šis beveik išsi- 
ropštė iš šulinio? 

Vienas... du... trys. 

- Ne-a, - sakau. - O jūs? 

- Galiu, - atsako. - Įtariu, jog kažkas išplėšė tą akmenį iš žemės 
ir be jokio gailesčio tyčiomis smogė juo į atloštą maldaujantį jūsų 
vyro veidą. 

Po to niekas nieko daugiau nepasakė. Nors man, Dievas liudi- 
ninkas, nepakenčiamai norėjosi pašokti ir surikti: “Tik jau ne aš. 

Gal kas nors tą ir padarė, tačiau ne aš!" Bet neįstengiau: aš vėl at- 
sidūriau gervuogyno tankmėj, tik šį kartą nelemtų šulinių jame ne- 
buvo galima suskaičiuot. 

Bet aš tylėjau ir tik spoksojau į jį. Ir jaučiau, kaip mane mer- 
kia prakaitas, o rankos gniaužiasi į kumščius. Bet tuomet pabaltų 
nagai... ir jis pastebėtų. Mak-Olifas sutvertas pastebėti tokius da- 
lykus. Pabandžiau galvoti apie Verą, apie tai, kaip jinai į daktarą 
dėbteltų - tarsi į šuns mėšlo gabalėlį ant bato, - tačiau tas negelbė- 
jo: jo veizolai jau pernelyg į mane įsisiurbė. Pirmiau Vera tarsi bu- 
vo čia, greta manęs, o štai dabar kambaryje nieko nebeliko - tiktai 
aš ir tas dailutis škotų daktaras, kuris veikiausiai įsivaizdavo esąs 
toksai šaunus seklys iš žurnalinių pasakojimų (vėliau sužinojau, kad 
jo išvados vien pakrantėje pasiuntė į kalėjimą daugiau nei dešimt 
žmonių), ir mane vis labiau traukė prasižioti ir ką nors leptelti. O 
visų svarbiausia, Endi, kad aš nė nenutuokiau ką. Ir tik klausiausi, 
kaip ant Gareto stalo tiksi laikrodis - taip dusliai. 

Ir aš būčiau ką nors pasakiusi, bet tada prabilo žmogus, kurį bu- 
vau visai pamiršusi. Garetas Tibodo. Tokiu skubiu nerimastingu 
balsu, jog man pasidarė aišku: jis irgi daugiau nebeįstengė ištverti 
šios tylos. Veikiausiai pamanė, kad šioji taip ir tęsis, pakol kas nors 
ims kaukti, ieškodamas palengvėjimo. 

- Paklausykite, Džonai, - tarė jis. - Man regis, mes sutarėm, kad 
Džo, jei būtų įsitvėręs to akmens ir pakibęs ant jo visu svoriu, bū- 
tų pajėgęs pats jį išlupti, ir... 

- Prikąsk gi vienąsyk liežuvį! - tokiu veriančiu, sugniužusiu bal- 
su suriko Mak-Olifas, o man išsyk palengvėjo. Ta minutė liko už 
nugaros. Aš žinojau, ir, man regis, trumpulis škotas irgi žinojo, kad 
dabar jau galas. Tarsi mudu su juo drauge sėdėtume tamsiame kam- 
baryje, ir jis kutentų man veidą skustuvo ašmenimis... o tada neran- 
gus senas policininkas Tibodo suklupo, atsirėmė į palangę, ir - 
viens! - viršun švilpdama pakilo užuolaida, kambarį nutvieskė sau- 
lė, ir aš pamačiau, jog mano veidą kutena plunksnelė. 

Garetas kažką suniurnėjo, kokia teise Mak-Olifas ant jo šaukia, 
tačiau daktaras į jį nekreipė jokio dėmesio. Atsigręžė į mane ir ta- 
rė: 

- Na, tai kaipgi, ponia Sent-Džordž? - tokiu griežtu tonu, tarsi 
būtų įvijęs mane į kampą, betgi mudu abu jau žinojom, kad yra ne 
taip. Jam beliko tikėtis, jog aš padarysiu kokią nors klaidą... bet 

man reikėjo galvoti apie tris vaikus, o kai tu turi vaikų, išmoksti bū- 
ti atsargus. 

- Aš jums išklojau viską, ką žinau, - sakau. - Jis pasigėrė, mud- 
viem belaukiant užtemimo. Aš paruošiau jam sumuštinį - maniau, 
gal mažumą atsigaivelės, bet nieko neišėjo. Jis vis keikėsi, paskui 
stvėrė mane už gerklės, kelis kartus trinktelėjo, na, aš ir išėjau į Ru- 
sų lanką. O kai sugrįžau, jo nebuvo. Pamaniau, išlėkė kur nors su 
kuriuo iš savo bičiulių, o jis jau šuliny gulėjo. Manau, ketino tie- 
siausiu keliu išeiti į plentą. O gal manęs ieškojo, norėjo atsiprašy- 
ti. Štai šito aš niekada nebesužinosiu... o gal taip tik geriau. - Ta- 
da aš vėl įbedžiau į jį akis. - Jums pačiam vertėtų mažumą paragauti 
tokio gyvenimo, daktare Mak-Olifai. 

- Apsieisim be jūsų patarimų, ponia, - atšauna Mak-Olifas, o dė- 
mės ant jo skruostų liepsnoja dar ryškiau. - Jūs džiaugiatės, kad jis 
žuvo? Atsakykit! 

- Kurių velnių, - sakau, - jums taip norisi mano jausmus susie- 
ti su tuo, kas ištiko Džo? Viešpatie Jėzau, ir kas gi jūs per žmogus! 

Jis nieko neatsakė, tiktai paėmė į rankas pypkę - o ji nežymiai 
virpa - ir vėl ją prisidegė. Daugiau škotas nieko neklausinėjo - pas- 
kutinį klausimą tą dieną man uždavė Garetas Tibodo. Daktaras 
Mak-Olifas šito nepaklausė, nes jam nepasirodė svarbu. O štai Ga- 
retui buvo svarbu, o man dar svarbiau, nes man, kai išeisiu iš mies- 
telio valdybos, niekas pasibaigti negalėjo, o tam tikra prasme turėjo 
tiktai prasidėti. Tas paskutinis klausimas ir mano atsakymas į jį bu- 
vo net labai svarbūs, nes vienas dalykas - teismas, ir visai kitas, apie 
ką moterys per tvoras tauškia, baltinius džiaudamos, ar vyrai valtyse 
aptarinėja, užkandžiaudami jūroj, išsidrėbę ant suolų. Į kalėjimą ta- 
vęs tokie dalykai neįkiš, o štai miestelio akyse nutemps į kartuves. 

- Kodėl, vardan visų šventų, tu nupirkai jam viskio? - subliuvo 
Garetas. - Kas tau užėjo, Doloresa? 

- Pamaniau, jei Džo turės ko išgerti, gal jis manęs nelies, - at- 
sakiau aš. - Pamaniau, ramiai pasėdėsim, pažiūrėsim į užtemimą, ir 
jis prie manęs nesikabinės. 

Aš nepravirkau, tai yra iš tikrųjų, bet pajutau, jog skruostu ri- 
tasi ašara. Man regis, būtent dėl tos priežasties įstengiau išgyventi 
Litl-Tole dar trisdešimt metų - dėl tos vienos vienintelės ašaros. Jei- 
gu ne ji, jie visgi būtų išguję mane savo šnabždesiais bei užuomi- 
nomis, baksnodami į mane iš pasalų - galų gale būtų išguję. Manęs 


163 


taip lengvai nepaimsi, tačiau kam gi pakaks jėgų trisdešimt metų 
kentėti paskalas ir tokius raštelius, kaip: “Tu išsisukai, žmogžu- 
de"... Gavau kelis tokius ir netgi labai gerai žinau, kas juos atsiun- 
tė, tačiau šitai su reikalu jau nebesusiję - kam dabar kapstytis anam 
mėšle, o tada rudeniop, prasidėjus mokslo metams, man nustojo 
juos siuntinėti. Štai ir išeina, jog už visą likusį savo gyvenimą ir už 
tai, jog štai dabar šnekuosi su jumis, aš turiu būti dėkinga tai vie- 
nintelei ašarai... ir Gareto paleistam gandui, kad aš nesu tokia jau 
beširdė ir kad raudojau dėl Džo. Ir aš gi neapsimetinėjau, jūs nema- 
nykite. Man paprasčiausiai pasidarė graudu, jog Džo kankinosi, 
kaip trumpulis škotas pasakojo. Kad ir ką jis ten darė, kad ir kaip 
aš jo nekenčiau už lindimą prie Selenos, tačiau nenorėjau, kad ji- 
sai kankintųsi. Maniau, jis išsyk numirs, Endi... Dievu prisiekiu, 
maniau, kad jis šulinyje išsyk numirs. 

Vargšelis Garetas Tibodo paraudo nelyginant draudžiantis žen- 
klas. Išvertė iš stalčiaus popierines servetėles ir įbruko man, žvai- 
ruodamas į šalį. Veikiausiai manė, kad jei jau ašarą nuvarvinau, tai 
tuojau pravirksiu balsu, ir atsiprašinėjo pakvietęs mane į “tokią 
įtemptą apklausą". Galiu prisiekti, čia buvo patys svarbiausi žodžiai 
iš visų, kuriuos jis žinojo. 

Mak-Olifas tik krenkštelėjo, burbtelėjo, jog ateis į teismą pasi- 
klausyti, kaip aš duodu parodymus, ir išėjo, tiksliau pasakius - iš- 
šoko ir taip trenkė durimis, kad net stiklai suvirpėjo. Garetas davė 
jam laiko pasišalinti kuo toliau, o paskui palydėjo mane iki durų - 
prilaikydamas už alkūnės, bet vis vien į mane nežiūrėdamas (na, 
stačiai juokas) - ir visą laiką kažką murmėjo. Ką, aš nesupratau, bet, 
manding, Garetas taip atsiprašinėjo. Jo širdis buvo gera, ir jis tie- 
siog negalėjo žiūrėti, jog kažkam bloga, šito iš jo neatimsi. Ir iš 
Litl-Tolo neatimsi, kad toksai žmogus tenai galėjo užimti miestelio 
policininko vietą, o kai galiausiai išėjo į pensiją, tai jo garbei suruo- 
šė banketą, ir visi jam plojo stovėdami. Kurgi dar šitai būtų įmano- 
ma? Aš jums pasakysiu štai ką: vieta, kurioje geraširdis žmogus gali 
būti įstatymo sergėtoju, yra vieta, kurioje ne taip jau bloga nugy- 
venti gyvenimą. Kas teisybė, tas teisybė. Tik aš niekad gyvenime 
taip nesidžiaugiau išgirdusi, jog man už nugaros užsiveria durys, 
kaip tą dieną, kai Garetas mane iki jų palydėjo. 

Na, tai liko praeity, o tiriamojo teismo posėdis, įvykęs kitą die- 
ną, palyginti tebuvo niekniekis. Mak-Olifas uždavė man daugybę tų 
pačių klausimų, ir nelengvų, tačiau jie manęs daugiau nebeveikė, ir 

mudu abu tą žinojome. Žinia, vienintelė mano ašara savo darbą at- 
liko, bet Mak-Olifo klausimai - ir dar tas, jog visi matė, kaip jis ant 
manęs siunta, - labai pagelbėjo paskaloms, kurios nuo tų laikų sa- 
loje ir nebenutilo. Na, bet kalbos vis vien būtų prasidėjusios, juk 
tiesa? 

Verdiktas buvo toks: mirtis dėl nelaimingo atsitikimo. Mak-Oli- 
fui tai nepatiko, ir į pabaigą jisai skaitė savo išvadas visai nebegy- 
vu balsu, nė sykio nepakėlęs akių, bet išvados buvo oficialios: Džo 
girtas įkrito į šulinį, matyt, gana ilgai šaukėsi pagalbos, tačiau at- 
sako nesulaukė, paskui pamėgino pats išsiropšti iš šulinio. Pasiekė 
kone patį kraštą ir tada įsitvėrė ne to akmens, išlupo jį iš žemės, ir 
tas smogė Džo į galvą, perskeldamas kaukolę (ir sutrupindamas 
dirbtinį žandikaulį), po ko velionis vėl nukrito į dugną, kur ir nu- 
mirė. 

Visų svarbiausia buvo tai, kad jie - aš tik vėliau supratau - taip 
ir nesurado priežasties, kodėl būčiau tą padariusi. Žinoma, salos 
žmonės (ir, neabejoju, Mak-Olifas taip pat) patyliukais manė, jog 
aš norėjau išsivaduoti nuo vyro kumščių, tačiau vienos tokios prie- 
žasties buvo mažoka. O kad aš turėjau ir svaresnių priežasčių, Ži- 
nojo tiktai Selena bei ponas Pijzas, bet niekas, netgi gudruolis Mak- 
-Olifas, nesusiprotėjo apklausti poną Pijzą. O jis pats savo valia ne- 
atvyko. Antraip būtų išplaukęs mūsų pašnekesėlis “Linksmajame 
plūdure“, ir bankininkas būtų prisidirbęs sau nemalonumų. Aš gi vis 
dėlto įkalbėjau jį pažeisti taisykles. 

Na, o Selena... man regis, Selena mane teisė savo teismu. Kar- 
tais pajusdavau, kaip į mane įsminga jos akys - tamsios, audrotos, 
- ir tarsi girdėdavau, kaip jinai klausia: “Tu jam kažką padarei? Pa- 
darei, mama? Ir kalta aš? Ir mokėti turėsiu aš?“ 

Manding, ji ir užmokėjo, štai kas visų bjauriausia. Maža mergai- 
tė iš salos, kuri niekur nebuvo išvykusi iš Meino, pakol iškeliavo į 
Bostoną, į plaukimo varžybas - tada jai buvo aštuoniolika, - Niujor- 
ke padarė stulbinančią karjerą - apie ją prieš dvejus metus Niujor- 
ko “Times" net straipsnį parašė, ar žinot? Spausdina savo darbus vi- 
suose tuose žurnaluose... ir suranda laiko kas savaitę parašyti man. 
Tik tie laiškai nelyginant pareiga, ir jos skambučiai dukart per mė- 
nesį - irgi. Veikiausiai tais skambučiais ir žvaliais laiškučiais ji ban- 
do atsipirkti nuo savo širdies, kad toji patylėtų, neprimintų, jog Se- 
lena niekada čionai nebeatvažiuoja, jog nutraukė visus ryšius su 

manimi. Taip, jinai sumokėjo su kaupu, jinai, pati nekalčiausia iš 
visų, sumokėjo daugiausiai... ir tebemoka po šiai dienai. 

Jai keturiasdešimt ketveri, taip ir liko netekėjusi, liesa it šaka- 
lys (iš nuotraukų matau, kurias man kartais atsiunčia), ir, manding, 
jinai išgėrinėja - tą ne kartą išgirdau savo mergaitės balse, kai man 
paskambina. Kartais pagalvoju, kad gal ji čionai nebeatvažiuoja dar 
ir dėl to, jog nenori, kad aš matyčiau, kaip ji geria nelyginant tėvas. 
O gal bijo išgėrusi pasakyti ką be reikalo, o aš būsiu greta ir išgir- 
siu. Bijo, kad nejučia ims ir paklaus. 

Beje, nesvarbu, visa tai dabar jau praeitis. Aš neįkliuvau, štai 
kas svarbiausia. Jei būčiau turėjusi draudimą, o Pijzas nebūtų nu- 
tylėjęs, dar nežinia, kuo viskas galėjo pasibaigti. Žinoma, svarus 
draudimas būtų visų blogiausia. Man visai nereikėjo, kad koks nors 
įkyrus draudimo inspektorius prisidėtų prie įkyraus trumpulio škoto, 
kuris ir šiaip niršo nuo minties, jog jį apstatė neišprususi moteriš- 
kė iš mažos salelės. Dviese, manyčiau, jie būtų mane sudoroję. 

Na, ir kas gi nutiko? Veikiausiai tas, kas, man regis, visuomet 
nutinka tais atvejais, kai žmogžudystė lieka neišaiškinta. Gyvenimas 
tęsėsi, ir tiek. Niekas paskutinę minutę nepasirodė su nenuneigia- 
mais įkalčiais, kaip kad būna kine. Aš daugiau nieko nebandžiau žu- 
dyti, ir Dievas nenutrenkė manęs žaibu. Galbūt Jis nusprendė, jog 
trenkti mane žaibu už tokį, kaip Džo Sent-Džordžas, tolygu tuščiai 
eikvoti elektrą. 

Gyvenimas tęsėsi, ir viskas. Aš grįžau į “Pušis" pas Verą. Se- 
lena, rudenį sugrįžusi į mokyklą, vėl pradėjo lankytis pas ankstes- 
nes bičiules, ir aš kartais girdėdavau, kaip ji juokiasi, plepėdama te- 
lefonu. Kai berniukai iš tikrųjų suprato, kas nutiko, Mažylis Pitas 
labai nusiminė, o ir Džo jaunesnysis taip pat, aš iš jo net nesitikė- 
jau. Sumenko, naktimis jį kamuodavo košmarai, bet iki kitos vasa- 
ros tarytum atsigavo. Vienintelė naujiena, dar įvykusi šešiasdešimt 
trečiaisiais - aš pakviečiau Setą Ridą, ir šis užcementavo šulinį iš 
viršaus. 

Praėjus šešiems mėnesiams po Džo mirties visas jo turtas pagal 
įstatymą atiteko man. Aš niekur nėjau, man paprasčiausiai atsiun- 
tė popierių, kuriame buvo rašoma, kad turtas mano ir aš galiu jį par- 
duoti, iškeisti arba išmesti į jūros gelmes. Kai apžiūrėjau viską, ką 
vyras man paliko, pamaniau, jog, ko gero, visų teisingiausia būtų 
pasirinkti trečiąjį variantą. Tačiau tuomet atradau vieną stulbinan- 

tį dalyką: kai tavo vyras miršta nesavalaike mirtim, tai netgi labai 
puiku, jei visi jo draugužiai yra tokie idiotai, kaip antai Džo drau- 
gužiai. Seną trumpabangį imtuvą, su kuriuo jis terliojosi dešimt me- 
tų, aš pardaviau Norisui Pinetui už dvidešimt penkis dolerius, o tris 
griozdus, rūdijančius užpakaliniam kieme - Tomiui Andersonui. Tas 
kvaiša tiesiog stvėrė juos, 0 aš už gautus pinigus nusipirkau pen- 
kiasdešimt devintųjų metų laidos ševroletą - jo vožtuvai bildėjo, bet 
važiavo jis gerai. Dar taupomąją Džo knygelę persirašiau savo var- 
du ir vėl atidariau vaikų sąskaitas koledžo apmokėjimui. 

Ak, taip - dar kai kas. Nuo šešiasdešimt ketvirtųjų sausio aš vėl 
pradėjau vadintis savo mergautine pavarde. Netrimitavau apie tai 
visose sankryžose, bet, velniai rautų, neketinau visą gyvenimą tam- 
pyti iš paskos “Sent-Džordž" nelyginant šuo skardinę, pririštą prie 
uodegos. Ko gero, galima sakyti, jog aš nurėžiau virvelę su skardi- 
ne... tačiau jo paties taip lengvai neatsikračiau kaip jo pavardės, ga- 
lite manimi patikėti. 

Bet aš ir nesitikėjau. Dabar man šešiasdešimt penkeri, ir aš jau 
beveik penkiasdešimt metų žinau, kad žmogui kone visą gyvenimą 
be atvangos tenka rinktis bei mokėt pagal pateiktas sąskaitas. Ret- 
sykiais pasirinkimas būna nepavydėtinas, tačiau tai dar nesuteikia 
žmogui teisės sprukti į krūmus - ypač jei reikia kitų labui padaryti 
tai, ko jie patys padaryti negali. Na, tokiu atveju renkiesi kiek įma- 
nydamas geresnį variantą, o paskui sumoki kiek paprašytas. Man to- 
ji kaina buvo naktys, kai pabusdavau, išpilta šalto prakaito, susap- 
navusi baisų sapną - ar kai apskritai užmigti neįstengdavau. Ir dar 
- garsas, nuaidėjęs, kai akmuo suskaldė Džo kiaušą ir įstatomą žan- 
dikaulį. Tarytum porcelianinė lėkštė dužtų į plytą. Girdžiu jį trisde- 
šimt metų. Kartais jis mane pažadina, o kartais neleidžia man už- 
migti, o retsykiais girdžiu tą garsą net vidury baltos dienos. Šluo- 
ju namo priebutį ar pas Verą šveičiu sidabrą, arba sėdžiu prie tele- 
vizoriaus, pietauju ir žiūriu serialą... ir staiga išgirstu jį. Tą garsą. 
Arba duslų bilstelėjimą, kai Džo atsitrenkė į dugną. Arba jo balsą 
iš šulinio: “Do-lorrrr-essssa"... 

Man rodos, garsai, kuriuos štai šitaip girdžiu - jie kone tas pat, 
ką matė Vera, kai rėkdavo apie laidus kampe arba apie šiukšlinius 
triušius po lova. Pasitaikydavo atvejų - ypač kai jai išties ėmė stigti 
jėgų, - kai aš įsiropšdavau pas Verą į lovą, apglėbdavau ją ir gal- 
vodavau apie akmens bilstelėjimą, užmerkdavau akis bei regėdavau 

- porcelianinė lėkštelė trenkiasi į plytą ir pažyra į smulkiausius kąs- 
nelius. Vos pamatau tą vaizdą, apkabinu Verą tarsi seserį, tarsi ji - 
tai aš pati. Gulim vienoj lovoj, kiekviena su savo baime, ir užsnūs- 
tam kartu - aš prie jos šiukšlinių triušių neprileidžiu, o ji neduoda 
man išgirsti dūžtančios lėkštės garso. O kartais migdama galvoda- 
vau: “Štai, vadinasi, kaip. Štai, vadinasi, kaip tu moki už tai, jog esi 
kalė. Ir nėra reikalo kartoti, neva jei nebūtum kalė, nemokėtum, nes 
pasaulis ir gyvenimas kartais paverčia tave kale nesiklausdami. Kai 
išorėj vien klaikuma ir tamsa, o viduje vien tik tu, kad šviesą įžieb- 
tum ir apsaugotum ją, tenka būti kale. Niekur nedingsi. Bet užtai 
moki! Ir dar kaip moki!" 

Endi, ką pasakytum apie dar vieną gurkšnelį iš tavo butelio? Aš 
niekam neprasitarsiu. 

Ačiū. Ačiū ir tau, Nense Banister, jog kenti tokią plepią senę, 
kaip aš. Ir kaipgi tavo pirštai dar nenutrūko! 

Dar laikosi, sakai? Štai ir puikų. Ir pakentėk dar mažumėlę. Ži- 
nau, kad prie reikalo aplinkiniu keliu artinuosi, bet, manding, galų 
gale prisikasiau iki to, ką jūs iš tiesų norit išgirsti. Ir gerai. Laikas 
vėlyvas, ir aš pavargau. Visą savo gyvenimą dirbau, o neatmenu, 
kad kada nors būčiau taip pavargusi kaip dabar. 

Vakar rytą džiausčiau skalbinius - tarsi šešeri metai praėjo, o 
buvo tik vakar! - ir Verai pasitaikė giedra diena. Štai kodėl viskas 
taip netikėtai išėjo ir kodėl aš visai sutrikau. Giedromis dienomis 
ji retsykiais elgdavosi it paskutinė maita, bet tąsyk ji pirmą ir pas- 
kutinį kartą išprotėjo galutinai. 

Vadinasi, aš šoniniame kiemelyje džiaunu skalbinius, o ji vir- 
šuj, savo krėsle, ir stebi mane, kaip jai patikdavo. Na, ir šaukia: 
“Šeši segtukai, Doloresa! Šeši segtukai kiekvienai paklodei! Ir ne- 
sumanyk apsieiti su keturiais, aš viską matau!“ 

- Taip, - sakau. - Žinau, ir tau tetrūksta vieno: kad dabar paspi- 
gintų šaltis ir prasidėtų štormas. 

- Ką, ką? - šaukia ji. - Ką tu pasakei, Doloresa Kleiborm? 

- Pasakiau, jog kažkas tręšia savo daržą, - atsakau, - nes labai 
jau pasmirdo. 

- Tu pernelyg daug sau leidi, Doloresa! - šaukia ji savo trūki- 
nėjančiu, drebančiu balsu. 

Na, visiškai taip, kaip tomis dienomis, kai į jos palėpę ūmai 
dirsteldavo saulytė. Supratau, kad vėliau ji gali vėl imtis savo pokš- 

tų, bet manęs tai nejaudino - tą minutę netgi džiaugiausi girdėdama, 
kad ji kalba - galima sakyti, visai normaliai. Tiesą sakant, viskas ta- 
rytum sugrįžo į senas vėžes. Juk pastaruosius tris ar keturis mėne- 
sius ji tysojo it rąstas, štai ir malonu buvo, jog sugrįžo ankstesnio- 
ji Vera, tai yra tiek, kiek ji apskritai galėjo sugrįžti, suprantat? 

- Toli gražu, Vera! - šaukiu jai. - Antraip būčiau sau leidusi jau 
kadaise mesti šį darbą. 

Maniau, ji klyktels dar ką nors, betgi ne. Na, o aš vis džiaustau 
jos paklodes, jos vystyklus, jos rankšluosčius ir visa kita. O paskui, 
nors krepšyje dar visko pakako, ūmai sustojau. Man pasidarė nege- 
ra. Kodėl - nežinau, negera, ir tiek. Ir tokia keista mintis galvoj: 
“Tai mergaitei nelaimė... Tai, kurią mačiau užtemimo dieną, tai, 
kuri matė mane. Ji dabar suaugusi, ji kone Selenos bendraamžė, ta- 
čiau nelaimė jos baisi". 

Atsigręžiau ir pažvelgiau aukštyn - iš tiesų maniau, jog tuojau 
pamatysiu, kokia dabar tapo toji mergaitė su raudonai geltona suk- 
nyte ir ryškiai raudonai padažytomis lūpomis. Bet nepamačiau nie- 
ko, o šitaip būti negalėjo. Todėl negalėjo, kad tenai gi Vera turėjo 
sėdėt, persisvėrusi per palangę - tikrinti, keliais segtukais prisegiau 
paklodę. Tačiau jos ten nebuvo, ir negalėjau suprasti, kaipgi šitaip: 
aš gi pati pasodinau ją į krėslą, o kai priritinau prie lango, kaip ji- 
nai pageidavo, išsyk įtvirtinau stabdį. 

Ir tada girdžiu jos klyksmą: 

- Do-lorrr-esssa! 

Man, Endi, net oda nuėjo pagaugais! Tarytum Džo būtų sugrį- 
žęs. Aš stačiai įaugau į žemę. Tuomet Vera vėl sukliko, ir aš suvo- 
kiau, kad čia ji, o ne jis. 

- Do-lorrr-esssa! Šiukšliniai triušiai! Iš visų pusių! O, Viešpa- 
tie! O, Viešpatie! Do-lorrr-esssa, padėk! Padėk man! 

Apsigręžiau, pasirengusi pulti į namą, suklupau ant nelemto 
krepšio ir susipainiojau padžiautose paklodėse. Niekaip negaliu iš- 
sipainioti, rodos, joms būtų išaugusios rankos, kad uždusintų ma- 
ne ar paprasčiausiai niekur neleistų. Kepurnėjuosi jose, o Vera vis 
rėkia, ir aš prisimenu tą sapną - dulkinė galva su ilgais dulkiniais 
dantimis. Tik dabar ji su Džo veidu, o akys tamsios, tuščios, tarsi 
kas būtų įbedęs į dulkių gniutulą du anglies gabalėlius, ir tie paki- 
bę jame. 

- Doloresa... greičiau, greičiau gi! Pasiskubink! Šiukšliniai 
triušiai! ŠIUKŠLINIAI TRIUŠIAI IŠ VISŲ PUSIŲ! 

O paskui ji pradėjo spiegti. Buvo baisu. Net įsivaizduoti neįma- 
noma, jog tokia riebi sena kalė, kaip Vera Donovan, galėtų spiegti 
taip garsiai. Stačiai gaisras, potvynis ir pasaulio pabaiga - viskas 
drauge. 

Išsipainiojau iš paklodžių, ir tada nutrūko mano apatinuko pet- 
nešėlė, lygiai kaip užtemimo dieną, kai Džo manęs vos nenudobė, 
kai vos įstengiau nuo jo pasprukti. Ar žinote tą jausmą, kai tau ro- 
dosi, tarsi jau būtum buvusi toje vietoje, tarsi žinotum, ką žmonės 
pasakys, jiems dar nespėjus išsižioti? Būtent toks jausmas mane ir 
persmelkė, ir taip stipriai, tarytum aplink mane būtų susirinkusios 
šmėklos ir baksnotų į mane pirštais, ir aš tuos pirštus kone regiu. 

Ir žinot, kas dar? Tos šmėklos buvo nelyginant iš dulkių. 

Įbėgau į virtuvę ir galiniais laiptais kaip įmanydama greičiau 
puoliau į viršų. O jinai vis spiegia, spiegia, spiegia... Apatinukas 
šliaužia žemyn, ir aikštelėje aš grįžtelėjau atgal - rodos, dabar pa- 
matysiu, kaip paskui mane ropščiasi Džo, jis tuoj stvers už apatinio. 

Tada vėl pažvelgiau į priekį ir pamačiau Verą. Ji jau perėjo tris 
ketvirčius koridoriaus link paradinių laiptų - slenka, atgręžusi man 
nugarą, ir spiegia, spiegia. Ant naktinių marškinių apačioj didelė ru- 
da dėmė - apsišiko, vadinas. Tik šį kartą ne iš niekšiškumo ar bjau- 
rumo kaip anksčiau, o iš baimės, smaugiančios ledinės baimės. 

Krėslas įstrigo skersai jos miegamojo durų. Vadinas, pamačiusi 
tai, kas ją taip pergąsdino, jinai išjungė stabdį. Anksčiau, kada ją 
apimdavo siaubas, Vera pajėgdavo tik sėsti ar gulti, kad ir kur bū- 
tų, bei šauktis pagalbos, ir jums daugelis pasakys, jog vaikščioti pati 
ji visiškai nebegalėjo. O štai vakar įstengė. Dievu prisiekiu, įsten- 
gė. Nuleido krėslo stabdį, apgręžė jį, pervažiavo kambarį, o kai tas 
įstrigo tarpduryje, sugebėjo iš jo išsiropšti ir nukiūtino koridorium. 

Stoviu tenai it suakmenėjusi, žiūriu, kaip ji svirduliuoja, ir gal- 
voju, kad jinai išvydo tokį siaubą, jog sugebėjo visa tai padaryti, ir 
štai eina, nors kojos jau seniai atsisakė jai paklusti - kas gi ta klai- 
kuma, kuriai jinai surado tiktai vieną pavadinimą: šiukšliniai triu- 
šiai? 

Ir matau, kaip ji slenka - stačiai prie laiptų. 

- Vera! - šaukiu jai. - Vera, pakaks kvailioti! Tu gi nugriūsi! Su- 
stok! 

Tada galiausiai išsivadavau iš stingulio ir nukūriau iš visų jė- 
gų. Ir vėl jaučiu, jog visa tai dedasi antrą kartą, tik dabar jau aš esu 
Džo ir bėgu, skubėdama sučiupti ir įsikabinti. 

Nežinau, išgirdo ji mane ar ne, o gal vargšėms ištižusioms jos 
smegenims pasirodė, kad aš jau priešaky jos. Tvirtai žinau tik vie- 
na - ji vėl suriko: 

- Doloresa, padėk! Padėk man, Doloresa! Šiukšliniai triušiai! 
- O pati sukruto dar sparčiau. 

Beveik visas koridorius jau už nugaros! Skuodžiu pro jos mie- 
gamąjį ir kad trenksiuos kulkšnim į krėslo pakojį - štai matai mė- 
lynę, Endi? Bėgu kiek įkabindama, šaukiu: “Sustok, Vera, sustokU* 
- ir jau pradedu kimti. 

O ji įveikė aikštelę ir pakėlė koją virš tuštumos. Išgelbėti jos jau 
nebūčiau pajėgusi, galėjau tik nudribti drauge su ja, bet tokią sekun- 
dę nėra kada galvoti ar svarstyti. Puoliau prie Veros, o jos koja ne- 
surado atramos, ir ji visa palinko į priekį. Tada paskutinį kartą pa- 
mačiau tos moters veidą. Man regis, jinai nesuvokė, jog krinta - vei- 
de vien siaubas, net akys išsprogusios. Paniką jose buvau mačiusi 
ir anksčiau, tik ne tokią paklaikusią. Ir, galite manimi patikėti, ji iš- 
sigando toli gražu ne laiptų. Vera negalvojo, kas priešaky, visas jos 
mintis užėmė tas, kas vijosi ją iš užnugario. 

Stveriu - ir vienas tik oras, o tarp kairės rankos smiliaus ir di- 
džiojo piršto slystelėjo jos naktinių marškinių klostė. 

- Do-lorrrr... - klyktelėjo ji ir šlept... Toksai vientisas, mėsin- 
gas bumbtelėjimas. Man stačiai stingsta kraujas, kai prisimenu tą 
garsą, tokį pat, koksai pasigirdo iš šulinio, kai Džo trenkėsi į dug- 
ną. Matau, ji persivertė per galvą, ir kažkas triokštelėjo. Taip ašt- 
riai, nelyginant sausas pagalys, kai jį prakuroms lauži per kelį. Iš 
jos galvos trykštelėjo kraujas, ir aš nebeištvėriau. Apsisukau taip 
greit, jog man susipainiojo kojos, ir suklupau ant kelių. Spoksau per 
koridorių į jos miegamąjį ir kad suriksiu! Tenai buvo Džo. Sekun- 
dėlę kitą mačiau jį taip aiškiai kaip štai dabar tave, Endi. Mačiau, 
lo, žvelgia pro tarpdury įstrigusio rato stipinus. 

Paskui jis dingo, ir aš išgirdau, kaip ji aimanuoja ir aikčioja. 

Tiesiog negalėjau patikėti, jog po tokio kritimo Vera liko gyva. 
Iki šiol negaliu. Žinia, Džo irgi neišsyk numirė, betgi jisai buvo vy- 
riškis pačiame jėgų žydėjime, o jinai - sukriošusi senė, ištvėrusi 

bent dešimtį smulkių priepuolių, jau nekalbant apie tris rimtus. Ir 
purvo apačioje nebuvo, kad bent kiek smūgį sušvelnintų. 

Man nesinorėjo leistis pas ją, nesinorėjo žiūrėti, kas jai lūžo ir 
iš kur trykšta kraujas, bet, žinoma, nieko daugiau neliko. Namuo- 
se nebuvo nieko, išskyrus mane, vadinasi, aš neturėjau iš ko rink- 
tis. Kai atsistojau (teko įsitverti į turėklų stulpelį, taip keliai linko), 
užmyniau savo apatinuko kraštą, ir trūko antra petnešėlė. Pasikėliau 
suknelę, norėdama iš jo išlipti... na, visai kaip anuomet. Atmenu, 
net pasižiūrėjau į kojas, ar jos nesubraižytos ir nekraujuoja nuo 
gervuogės dyglių. Betgi, žinoma, nieko panašaus. 

Mane išpylė karštis. Jei kada nors iš tiesų sirgote ir jūsų tem- 
peratūra šokinėjo it pašėlusi, tai suprasite, kaip jaučiausi: tarsi dar 
ne aname pasaulyje, bet jau ir ne šitame. Viskas tarytum virto stik- 
lu: kad ir ko besitversi, viskas slidu. Štai ką pajutau, stovėdama te- 
nai viršutinėje aikštelėje, iš paskutiniųjų įsikirtusi į turėklus ir ste- 
beilydama į apačioje tysančią Verą. 

Šioji gulėjo ant pakopų žemiau laiptų vidurio. Abi kojos taip 
sulenktos, kad jų net nebesimatė. Kraujas tekėjo viena apgailėtino 
seno veido puse. Kai aš klupdama prisiartinau prie jos - vis kaip 
įmanydama kabinausi į turėklus, - viena vargšės akis ūmai išvirto 
ant kaktos. Pamatė mane. Ir žvilgsnis buvo nelyginant žvėrelio, įvy- 
to į spąstus. 

- Doloresa, - sukuždėjo ji, - tas niekšas nuo tų laikų metų me- 
tus tykino prie manęs. 

- Ššš! - sakau. - Verčiau patylėk. 

- Ne, tykino! - pyksta ji, tarsi aš ginčyčiausi. - Šunsnukis. Su- 
knistas šunsnukis. 

- Tuojau nusileisiu, - sakau, - ir paskambinsiu daktarui. 

- Ne! - nukirto ji, ištiesė ranką ir stvėrė mane už riešo. - Nerei- 
kia daktaro. Nereikia ligoninės. Šiukšliniai triušiai... netgi tenai. Jie 
visur. 

- Vera, viskas bus gerai, - raminu ir traukiu ranką. - Tik gulė- 
kit ramiai, nejudėkit, ir viskas jums bus gerai. 

- Doloresa Kleibom sako, kad man viskas bus gerai! - kartoja 
ji tuo sausu, įsiūčio kupinu balsu, kuriuo šnekėdavo anksčiau, nei 
jai prasidėjo priepuoliai ir galvoje viskas susimaišė. - Kaip paleng- 
vėja, išgirdus specialisto nuomonę! 

Tasai balsas po šitiek metų buvo nelyginant antausis. Aš išsyk 

atsitokėjau ir pirmąkart pažvelgiau jai į veidą iš tikrųjų, kaip žiū- 
rime į žmones, kurie žino, ką kalba, ir nešvaisto žodžių vėjais. 

- Aš jau lavonas, - sako jinai. - Ir tu tą žinai neprasčiau už ma- 
ne. Man regis, susilaužiau stuburą. 

- Na, šito žinoti jūs negalite, Vera, - sakau, tačiau noras bėgti 
prie telefono jau praėjo. Manding, aš žinojau, kur link viskas kryps- 
ta, ir jei ji išties paprašytų manęs to, apie ką galvojau, negi būčiau ga- 
lėjusi jai atsakyti? Aš gi likau poniai Donovan skolinga nuo pat tos 
lietingos dienos šešiasdešimt antraisiais, kai sėdėjau ant jos lovos ir 
raudojau po prikyšte, o Kleibornai visuomet mokėjo savo skolas. 

Kai ji prabilo vėl, jos mintys buvo tokios pat aiškios, kaip ir 
prieš trisdešimt metų, kai Džo buvo dar gyvas, o vaikai neišsilaks- 
tę iš namų. 

- Žinau, - sako, - kad belieka išspręsti viena: ar aš numirsiu savo 
pačios laiku, ar kokioje nors ligoninėje. Jų laikas bus pernelyg il- 
gas. O manasis jau atėjo, Doloresa. Aš nebeturiu jėgų regėti kam- 
puose savo vyro veidą, kai esu silpna ir painiojuosi mintyse. Nebe- 
turiu jėgų žiūrėti, kaip jie kranu kelia “Korvetą" iš karjero mėnu- 
lio šviesoj, kaip vanduo kliokia pro atvirą keleivio pusės langą... 

- Vera, aš nesuprantu, ką gi jūs kalbate, - pertraukiau ją. 

Ji kilstelėjo ranką ir mostelėjo į mane kartą, kitą, valdingai kaip 
ankstesniais laikais, o po to ta ranka bejėgiškai žnektelėjo ant laip- 
telio greta jos. 

- Pavargau sysioti sau po kojų ir pamiršti, kas pas mane apsi- 
lanko, vos tik jie išeina pro duris. Noriu baigti. Ar tu man padėsi? 

Suklupau ant kelių šalia jos, pakėliau jos ranką, priglaudžiau 
prie krūtinės, o pati mąstau apie garsą, su kuriuo akmuo smogė Džo 
į veidą - garsas, tarsi porceliano lėkštė trenktųsi į mūrinį židinį ir 
pažirtų į šukeles. Jeigu vėl jį išgirsiu, išprotėsiu. O juk garsas bus 
lygiai toks pat, nes ji šaukė mane, kaip kad šaukė jisai, ir garsas bu- 
vo lygiai toks, kai ji susvyravo ir nukrito ant pakopų, ir sudužo į ši- 
pulius nelyginant krištolas, kurį ji laikė svetainėje ir vis baimino- 
si, kad kambarinė jo nesukultų. Ir mano apatinukas voliojosi aikš- 
telėj - baltas nailono gniužulas, ir abi petnešėlės nutrūkusios, visai 
kaip anuomet. Ir jeigu aš ją pribaigsiu, garsas bus toks pat, kaip ir 
tada, kai pribaigiau jį, ir aš tą žinojau. Lygiai taip, kaip žinojau, jog 
Rytinis kelias remiasi į suklypusius laiptelius, kuriais nuo Rytinio 
iškyšulio galima nusileisti prie vandens. 

Laikiau ją už rankos ir galvojau apie tai, kaip sutvarkytas pa- 
saulis - kaip kartais šlykštūs vyriškiai žūsta, o geros moterys virs- 
ta kalėmis. Žiūrėjau, kaip jos akys klaikiai, bejėgiškai išvirsta, kad 
pažvelgtų į mane, ir mačiau, kaip kraujas iš žaizdos po plaukais teka 
giliomis raukšlėmis per skruostą, nelyginant vanduo per pavasari- 
nį lietų kalvos šlaito vagomis. Ir aš tariau: 

- Jeigu tu šito nori, Vera, aš tau padėsiu. 

Tada ji pravirko. Pirmąsyk mačiau, kad ji verktų, būdama viso 
proto. 

- Taip, - taria. - Taip, aš šito noriu. Ir telaimina tave Dievas, 
Doloresa. 

- Nesikankink, - sakau ir keliu jos raukšlėtą ranką prie lūpų. 

- Pasiskubink, Doloresa, - maldauja ji. - Jei išties nori man pa- 
dėti, pasiskubink. 

“Kol mudviem abiem dar pakanka stiprybės“, - byloja jos akys. 

Aš vėl pabučiavau jai ranką, padėjau ją ant pilvo ir atsistojau. 
Be jokio vargo - į mano kojas tarsi sugrįžo jėgos. Nusileidau laip- 
tais ir pasukau į virtuvę. Prieš džiaudama skalbinius, viską paruo- 
šiau duonos kepimui. Ryte pagalvojau, jog diena kaip tik tam tin- 
kama. O ji turėjo kočėlą - tokį sunkų, iš pilko marmuro su juodom 
gyslelėm. Jis gulėjo ant stalo greta geltonos plastmasinės miltų 
skardinės. Imu kočėlą, o pati vis dar nelyginant sapnuoju ar karš- 
čiuoju. Ir einu per svetainę į holą. Kol žingsniavau per svetainę su 
visais jos gražutėliais senoviniais daikteliais, tai prisiminiau, kiek 
kartų aš Verą čia su dulkių siurbliu apgaudinėjau ir kaip ji su ma- 
nimi atsiskaitydavo. Į pabaigą ji visados susigaudydavo, kas ir kaip, 
ir paimdavo viršų. Antraip ko gi aš po šiai dienai čia tūnočiau? 

Išėjau iš svetainės į holą, užlipau laiptais prie jos, o kočėlą lai- 
kau už medinės rankenos. Kol kopiau tenai, kur ji gulėjo galva že- 
myn, o kojos sulenktos po liemeniu, galvojau - išsyk. Aš gi žinojau, 
kad, jei bent mažumą uždelsiu, jau nebeįstengsiu. Nepratarsiu nė 
žodžio, tiesiog priklaupsiu ant vieno kelio ir smogsiu jai tuo mar- 
muriniu kočėlu per galvą - kiek įmanydama stipriau ir greičiau. Gal 
atrodys, kad ji galvą persiskėlė krisdama, o gal ir ne, bet aš ketinau 
išpildyti jos prašymą, o paskui kas bus, tas bus. 

Priklaupiau ant kelio ir pamačiau, kad nebereikia, kad ji pati su- 
sitvarkė, kaip ir viską gyvenime stengdavosi atlikti pati. Pakol aš 
virtuvėje ėmiau kočėlą, o gal pakol ėjau per svetainę, ji paprasčiau- 
siai užsimerkė ir numirė. 

Prisėdau šalia, nuleidau kočėlą ant pakopos ir pasiguldžiau jos 
ranką sau ant kelių. Būna gyvenime toks laikas, kuriame nebelieka 
minučių, ir todėl vėliau jų suskaičiuoti nebeįmanoma. Tik žinau, jog 
buvau tenai su ja. Nepasakysiu, ar kalbėjau ką balsu, ar ne. Bet, 
manding, kalbėjau. Rodos, dėkojau jai, kad susitvarkė pati, kad ne- 
kankino manęs, nevertė dar kartą visą tą ištverti... o gal man taip 
tik atrodė. Atmenu, priglaudžiau jos delną sau prie skruosto, o pas- 
kui nuleidau ir pabučiavau. Atmenu, kaip žiūrėjau į tą delną ir gal- 
vojau, koksai jis rožinis ir švarutėlis. Ir glotnus nelyginant kūdikio. 
Žinojau, kad reikia paskambinti, pranešti, kas nutiko, bet buvau vi- 
siškai nusikamavusi. Visiškai. Ir lengviau buvo paprasčiausiai sė- 
dėti tenai ir laikyti ją už rankos. 

Paskui suskambo durų skambutis. Antraip dar ilgai būčiau taip 
sėdėjusi. Betgi jūs žinot, kaip veikia skambučiai: kad ir kas ten bū- 
tų, jauti, jog atidaryti reikia. Atsistojau ir nusileidau laiptais, var- 
gais negalais dėliodama kojas, tarsi susyk būčiau pasenusi dešim- 
čia metų (tiesą sakant, aš ir jaučiau, jog tapau dešimčia metų vyres- 
nė), ir už turėklų iki pat apačios kabinausi. Atmenu, dar pagalvo- 
jau, jog pasaulis taip ir paliko stiklinis ir man reikia būti atsarges- 
nei, kad nepaslysčiau ir nesusikulčiau, kai turėklus paleisiu ir pa- 
suksiu durų link. 

Ten buvo Semis Marčentas - savo uniforminę paštininko kepurę 
idiotiškai nusmaukęs ant pakaušio, nes veikiausiai įsivaizduoja, jog 
tuomet atrodo it roko žvaigždė. Vienoje rankoje laiko įprastą paštą, 
o kitoje - registruotą voką iš Niujorko, kokius Vera gaudavo kone 
kiekvieną savaitę - su ataskaitomis apie piniginius jos reikalus. Jais 
rūpinosi vienas juristas, Grinbušas, ar aš jums minėjau? 

Ak, minėjau! Na, dėkui. Aš jau šitiek jums priplepėjau, kad net 
gerai nebeatmenu, ką pasakojau, o ko - ne. 

Kartais tuose vokuose būdavo popieriai, kuriuos ji turėdavo pa- 
sirašyti, ir beveik visada Vera pasirašyti įstengdavo, jeigu aš ją už 
alkūnės prilaikydavau, tačiau pasitaikydavo, kad jos smegenys vi- 
sai ištiždavo, ir jau tuomet aš pati jos parašą išraitydavau. Nieko nėr 
lengvesnio, ir vėliau niekada dėl to jokie klausimai nekilo. O per 
pastaruosius trejus ar ketverius metus jai pačiai tik kringelis išeida- 
vo. Taigi jei nuspręsite mane sodinti, štai jums dar viena priežas- 
tis: dokumentų klastojimas. 

Kai pravėriau duris, Semis jau tiesė man registruotą voką, kad 

už jį pasirašyčiau, kaip visuomet pasirašinėdavau, bet tada pažvelgė 
į mane, išpūtė akis ir pasitraukė atatupstas. Netgi, galima sakyti, 
atšoko. 

- Doloresa! - šūktelėjo. - Kas tau? Tu gi visa kruvina! 

- Čia ne mano kraujas, - atsakau, ir taip ramiai, tarsi jis būtų pa- 
klausęs, kokią programą aš žiūrėjau per teliką. - Čia Veros kraujas. 
Ji nukrito nuo laiptų ir prisitrenkė. Mirtinai. 

- Viešpatie! - sako Semis ir bėga pro mane į namą, o jo krep- 
šys plakasi į šoną. Man ir į galvą nešovė jį sulaikyti. Na, betgi jūs 
patys savęs paklauskit, jeigu aš nebūčiau jo įleidusi, ar daug būtų 
buvę naudos? 

Nusekiau paskui jį, lėtai lėtai. Tas stiklinis jausmas jau beveik 
praėjo, tačiau dabar mano batų padai pasidarė it švininiai. Kai pri- 
klibikščiavau iki laiptų, Semis jau klūpojo šalia Veros. Krepšį jisai 
nusimetė, ir tas nusirito kone iki apatinės pakopos, išbarstydamas 
laiškus, sąskaitas ir L.L.Bino katalogus. 

Užkopiau prie jo - keliu koją ant laiptelio, antrą pritraukiu, žen- 
giu ant kito ir vėl pritraukiu. Dar niekada nesijaučiau tokia išvar- 
gusi kaip vakar rytą. 

- Taip, - taria jis, atsigręždamas į mane, - ji mirė. 

- Aš gi tau sakiau, - atsiliepiu. 

- O aš maniau, ji vaikščioti negali, - sako jisai. - Tu gi visuo- 
met man sakydavai, Doloresa, kad ji negali vaikščioti. 

- Ką gi, - atsakau, - vadinasi, aš suklydau. - Kvaila buvo kalbėti 
tokius dalykus, kai Vera gulėjo greta, ant laiptų, bet ką gi dar aš ga- 
lėjau pasakyti? Tam tikra prasme kalbėtis sa Džonu Mak-Olifu bu- 
vo netgi lengviau nei su kvaišeliu Semiu Marčentu, nes aš daug ką 
buvau padariusi taip, kaip Mak-Olifas įtarė. Čia ir visa bėda - kai nie- 
kuo nesi kalta, tiesa tave vis vien daugiau mažiau spąstuose laiko. 

- O kas čia? - klausia ir baksnoja į kočėlą. Kai suskambo skam- 
butis, aš jį taip ir palikau gulėti laiptuose. 

- O kaip tu manai? - išsyk pasiteiravau aš. - Paukščio narvelis? 

- Panašu į kočėlą, - atsako. 

- Šaunuolis! - sakau, o mano balsas skamba tarsi iš tolo: jis ta- 
rytum kažkur tenai, o aš čia. - Tu, Semi, dar visus nustebinsi, ir tave 
išsyk priims į koledžą. 

- Tiek to, - murma. - Tik ką gi kočėlas veikia ant laiptų? - klau- 
sia, ir tada aš supratau, kokiomis akimis jis į mane žiūri. Semiui tik 

dvidešimt penkeri, bet jo tėvas buvo tarp tų, kurie anuomet ieško- 
jo Džo, ir man pasidarė aišku, jog Diukas Marčentas ir Semiui, ir 
visiems kitiems savo kvaišeliams nuo pat vaikystės kalė, jog Dolo- 
resa Kleiborn Sent-Džordž savo senį į aną pasaulį išgrūdo. Jūs pri- 
simenat, aš sakiau, jog tą, kuris nėra kaltas, tiesa daugiau mažiau 
spąstuose laiko. Na, pamačiau aš, kaip Semis į mane spokso, ir iš- 
syk nusprendžiau, jog mažiau bus saugiau nei daugiau. 

- Aš buvau virtuvėj, ruošiausi kepti duoną, kai ji nukrito, - ta- 
riau. Ir dar: kai nesi kaltas, o nusprendi pameluoti, melas išeina ne- 
apgalvotas. Nekaltieji negaišta laiko, kad sukurtų įtikinamą istori- 
ją, kaip kadaise sukūriau aš, neva ėjau į Rusų lanką žiūrėti užtemi- 
mo ir savo vyrą pamačiau tik Mersjė Šarvojimo įstaigoj. Vos tik su- 
melavau apie duoną, išsyk supratau, jog mano žodžiai gali atsigręžti 
prieš mane. Bet jeigu tu, Endi, būtum matęs tą jo žvilgsnį - tokį 
tamsų, įtarų, baimingą, tu irgi būtum pamelavęs. 

Semis Marčentas atsistojo, norėjo apsigręžti, ūmai sustingo ir 
spokso į viršutinę aikštelę. Pasekiau jo žvilgsnį ir pamačiau savo su- 
glamžytą apatinuką. 

- Išeina, ji iš pradžių nusivilko apatinuką, - sako jis ir vėl žiūri 
į mane, - o jau paskui nukrito... arba nušoko... arba padarė kažką 
dar. Teisingai, Doloresa? 

- Ne, - sakau. - Ten mano. 

- Jeigu tu virtuvėj kepei duoną, - taria jis, taip lėtai, nelyginant 
bukas mokinys, kurį pakvietė prie lentos spręsti uždavinio, - tai ką 
gi tavo apatiniai baltiniai veikia ten viršuj? 

O man į galvą niekas nešauna. Semis nusileido per vieną laip- 
telį, paskui dar per vieną, taip pat lėtai, kaip ir kalbėjo, o pats už tu- 
rėklų laikosi ir akių nuo manęs nenuleidžia. Ir tada aš supratau, kad 
jis nuo manęs traukiasi, nes bijo, jog galiu nustumti ir jį, kaip kad 
nustūmiau ją, kuo jis jau visiškai neabejoja. Štai tuomet man pasi- 
darė aišku, jog netrukus sėdėsiu čia, kur dabar sėdžiu, ir pasakosiu, 
ką pasakoju. Jo akys rėkte rėkė: “Vieną kartą tu išsisukai, Dolore- 
sa Kleiborn, ir gal tiek to, kadangi, pasak tėvo, Džo Sent-Džordžas 
buvo visai niekam tikęs žmogus. Bet ką tau padarė ši moteris, kuri 
tik maitino tave, teikė pastogę ir gerai tau mokėjo?" O svarbiausia, 
tvirtino jo akys, kad moteris, kuri pastūmė vieną kartą ir sausa iš- 
lipo iš vandens, gali pastumti ir antrą, o jeigu jai prireiks, tai netgi 
būtinai pastums. O jei postūmio nepakaks, ji nemąstydama užbaigs 

darbą kaip nors kitaip. Pavyzdžiui, pasitelkusi marmurinį kočėlą. 

- Čia ne tavo reikalas, Semi Marčentai, - atrėžiu. - Verčiau už- 
siimk savo darbu. O man reikia iškviesti “greitąją"". Tik susirink pa- 
štą, antraip kreditinės kompanijos ištaisys tau linksmą gyvenimą. 

- Misis Donovan “greitosios"' nebereikia, - atsiliepia jis, o pats 
akių nuo manęs neatplėšia ir nusileidžia dar per dvi pakopas, - o aš 
kol kas pabūsiu čia. Ir skambinti, man regis, reikia ne “greitajai", 
o Endžiui Bisetui. 

Aš taip ir padariau, jūs gi žinot. Semis Marčentas stovėjo šalia 
ir žiūrėjo, kaip aš skambinu. Kai padėjau ragelį, jis susirinko vokus, 
kuriuos buvo išbarstęs (o pats vis per petį žvilgčioja, ar aš nesėli- 
nu prie jo su kočėlu rankoj), o paskui sustojo prie laiptų ir stovėjo 
nelyginant sarginis šuo, nutvėręs vagį. Jis tylėjo, ir aš tylėjau. Mąs- 
čiau, ar nevertėtų man per valgomąjį ir virtuvę nueiti link galinių 
laiptų ir pasiimti apatinuką. Bet kas iš to? Jis gi viską matė, tiesa? 
Ir kočėlas gulėjo laiptuose, juk taip? 

Na, netrukus atvažiavai tu, Endi, kartu su Frenku, o vėliau aš at- 
vykau į jūsų naujutėlaitę gražią policijos nuovadą ir daviau parody- 
mus. Tas nutiko vakar popiet, tad, manding, šildyti tą viralą nebėr 
prasmės, teisingai? Tu žinai, apie apatinuką aš nieko nepasakojau, 
o kai tu paklausei apie kočėlą, atsakiau, jog ir pati neatsimenu, kaip 
jis ten atsidūrė. Nieko daugiau sugalvoti nepajėgiau - nebent kas 
būtų atėjęs ir nuo mano smegenų nukabinęs lentelę “NEVEIKIA". 

Pasirašiau po savo parodymais, sėdau į mašiną ir parvažiavau 
namo. Viskas praėjo taip ramiai ir greitai - na, su parodymais, - kad 
aš jau visiškai save įtikinau, neva nerimauti man nėra ko. Šiaip ar 
taip, aš gi jos nežudžiau, ji gi iš tiesų pati nukrito. Tvirtinu sau 
šitaip, ir tuo metu, kai pasukau link namo, jau visiškai įtikėjau, kad 
viskas bus gerai. 

Bet to jausmo pakako tik tol, kol išlipau iš mašinos ir priėjau 
prie užpakalinių durų. Prie jų radau prismeigtą raštelį. Lapelį iš 
bloknoto, o jame riebi dėmė, tarsi tą bloknotą kažkoks vyriškis būtų 
laikęs kelnių kišenėj. “ANTRĄ KARTĄ TU NEBEIŠSISUKSI" - štai 
kas ten buvo parašyta. Tik tiek. Po velnių, juk ir šitiek užtenka, kaip 
manot? 

Įėjau ir atvėriau virtuvės langą, kad išvėdinčiau troškų kvapą. 
Nekenčiu jo, bet dabar name jis tvyro nuolat, vėdink nevėdinusi. Ir 
ne tik todėl, kad dabar aš daugiau gyvenu Veros name... tai yra gy- 

venau, nors tai irgi svarbu. Svarbiausia, kad namas gi nebegyvas... 
- toks pat negyvas kaip Džo ir Mažylis Pitas. 

Ne, namai turi savo gyvenimą - jį jiems suteikia žmonės, kurie 
juose gyvena, aš nuoširdžiai tuo tikiu. Mūsų vienaaukštė lūšnelė iš- 
gyveno, kai mirė Džo, ir abu vyresnieji išvažiavo mokytis - Selena 
į Vasarą su visa stipendija (jos dalis iš koledžui atidėtų pinigų, at- 
nešusių man šitiek kančių, buvo paskirta drabužiams ir vadovė- 
liams), o Džo jaunesnysis - visai netoli, į Meino valstijos Univer- 
sitetą Orone. Jis netgi pergyveno žinią, jog Mažylis Pitas žuvo nuo 
sprogimo Saigono kareivinėse. Nelaimė nutiko, vos jam tenai nu- 
vykus - ir likus tik dviem mėnesiams iki karo pabaigos. Sėdėjau Ve- 
ros svetainėje, žiūrėjau per televizorių, kaip nuo pasiuntinybės sto- 
go kyla paskutinieji sraigtasparniai, ir verkiau, verkiau... Galėjau 
duoti sau valią nesibaimindama, ką ji pasakys, nes buvo išvykusi į 
Bostoną švaistyti pinigų parduotuvėse. 

Gyvenimas iš namo pasitraukė po Mažylio Pito laidotuvių, kai 
visi išsivaikščiojo ir mes likom trise - aš, Selena ir Džo jaunesny- 
sis. Jis kalbėjo apie politiką. Jam kaip tik atiteko miesto valdytojo 
postas Meikjase - visai neblogai vaikinui, kurio diplome dar raša- 
las nenudžiūvo, ir jis ketino po metelių kitų iškelti savo kandidatūrą 
į valstijos Įstatymų Leidybos susirinkimą. 

Selena truputį papasakojo apie kursus, kuriems vadovavo Olbe- 
nio koledže (tas buvo anksčiau, nei ji persikėlė į Niujorką ir užsi- 
ėmė vien tik rašymu), o paskui nutilo. Mudvi su ja plovėm indus, 
ir staiga aš kažką pajutau. Atsigręžiau ir matau, kad ji žiūri į ma- 
ne tuo savo tamsiuoju žvilgsniu. Būčiau galėjusi perskaityti jos 
mintis - kartais tėvai iš tiesų skaito savo vaikų mintis, tiktai man ši- 
to nereikėjo. Aš ir taip žinojau, apie ką ji galvoja. Žinojau, jog tai 
visuomet slepiasi jos galvoj. Savo mergaitės akyse išvydau tą patį 
klausimą, kaip ir prieš dvylika metų, kai ji priėjo prie manęs dar- 
že tarp pupelių ir agurkų: “Tu jam ką nors padarei?" ir “Aš kalta?", 
ir “Ar ilgai turėsiu mokėti?“ 

Priėjau prie jos, Endi, ir apkabinau. Jinai irgi mane apkabino, 
tik buvo visa it vieno kaulo, - ir štai tada aš pajutau, kaip iš namo 
traukiasi gyvenimas. Tarsi paskutinis mirštančiojo atodūsis. Ir, 
manding, Selena irgi tą pajuto. O Džo jaunesnysis - ne: jis spaus- 
dina namo fotografiją savo rinkiminiuose lapeliuose - pažymėda- 
mas, jog yra čionykštis, ir rinkėjams tai patinka, aš mačiau. Tačiau 

jis nepajuto, kada namas numirė, nes niekada jo nemylėjo. O ir ku- 
rių galų turėjo mylėti, Viešpatie, pasigailėk? Džo jaunesniajam na- 
mas tebuvo vieta, į kurią jis pareidavo po pamokų, vieta, kurioje tė- 
vas jį bardavo ir vadindavo apsiseilėjusiu knyggraužiu. Kamber- 
lend-Holas, jo bendrabutis universitete, Džo jaunesniajam buvo kur 
kas artimesnis nei namas Rytiniame kelyje nuo pačių pirmų jo gy- 
venimo dienų. 

O štai man jis buvo artimas. Ir Selenai taip pat. Manding, ma- 
no geroji mergaitė dar ilgai gyveno jame ir po to, kai nuo savo ko- 
jų nusipurtė Litl-Tolo dulkes; manding, ji gyveno čia savo prisimi- 
nimuose...-savo širdyje... savo sapnuose. Savo košmaruose. 

Troškus tas kvapas... Bet jeigu jau atsirado, jo nebeatsikraty- 
si. 

Atsisėdau prie atviro lango pakvėpuoti šviežiu jūros brizu, pas- 
kui man pasidarė nejauku, ir aš nusprendžiau užrakinti duris. Su pa- 
radinėm nebuvo jokio vargo, o štai galinių velkė niekaip nepasida- 
vė, ir galiausiai aš įspaudžiau tenai kombinuoto tepalo. Na, ir pa- 
sukau, o paskui suvokiau, koks čia reikalas - paprasčiausiai surūdi- 
jo. Kartais iš Veros negrįždavau penkias ar šešias dienas. Tiesą sa- 
kant, netgi nebeprisiminiau, kada paskutinį kartą rakinau namus. 

Nuo tokių minčių visai nusilpau. Nuėjau į miegamąjį, atsigu- 
liau, o galvą paslėpiau po pagalve kaip vaikystėje, kai mane už 
bausmę anksti nuvarydavo miegot. Ir tada pravirkau, ir verkiau, ir 
verkiau. Niekad nebūčiau patikėjusi, kad turiu šitiek ašarų. Aprau- 
dojau Verą ir Seleną, ir Mažylį Pitą. Ko gero, netgi Džo. Bet visų 
graudžiausiai apraudojau save. Verkiau, kol man visiškai užgulė no- 
sį ir ėmiau mikčioti. Į pabaigą užsnūdau. 

Pabudau - aplink tamsu, ir telefonas skamba. Atsistojau ir ap- 
graibom nuslinkau į svetainę atsiliepti. Tik pasakiau: “Alio", - ir 
kažkas - kažkokia moteris - sako: “Tau jos žmogžudystė geruoju ne- 
sibaigs. Gali užsirašyti ant kaktos. Jeigu įstatymas tave aplenks, 
mes neaplenksim. Ne tokia jau tu protinga, kaip įsivaizduoji. Mes 
čia šalia žmogžudžių gyventi neprivalom, Doloresa Kleiborn, ir ne- 
gyvensim, kol saloje dar yra gerų krikščionių, kurie šito neleis“. 

Mano galvoje tvyrojo tokia migla, jog man pasidingojo, kad 
sapnuoju. O kai susiprotėjau, kad viskas iš tiesų, ji jau buvo padė- 
jusi ragelį. Pasukau į virtuvę, maniau, pasišildysiu kavos arba alaus 
iš šaldytuvo pasiimsiu, ir telefonas suskambėjo vėl. Ir vėl moteris, 

tik jau kita. Vos tik iš jos burnos plūstelėjo visokiausia šlykštynė, 
padėjau ragelį. Ir vėl panorau pravirkti, tačiau pagalvojau: na, jau 
ne! Paprasčiausiai ištraukiau telefono laidą iš rozetės ir nuėjau į vir- 
tuvę alaus. Bet jo skonis man nepatiko, ir aš beveik visą skardinę 
išpyliau į kriauklę. Manding, taurelę škotiško viskio būčiau išlen- 
kusi, bet po Džo mirties namuose svaigalų nebelaikiau. 

Įsipyliau sau stiklą vandens, bet nuo šio kvapo man pasidarė 
bloga - nuo jo trenkė it nuo monetų, kurias koks nors berniūkštis vi- 
są dieną gniaužė prakaituotam delne. Tas kvapas man priminė naktį 
gervuogyne - kaip vėjelio gūsis padvelkė lygiai taip pat, ir tada aš 
prisiminiau mergaitę rausvai padažytomis lūpomis ir vilkinčią rau- 
donai geltoną suknytę. Ir dar prisiminiau, kaip man dingtelėjo į gal- 
vą, jog moteriai, kuria ji tapo, nutiko kažkokia nelaimė. Ir aš susi- 
mąsčiau, kas jai ir kur ji, o štai ar ji apskritai yra, aš negalvojau, su- 
prantat? Tiesiog žinojau, kad ji buvo. Ir yra. Niekada tuo nesuabe- 
jojau. 

Na, nesvarbu. Ir vėl mano mintys klaidžioja, ir liežuvis paskui 
jas velkasi nelyginant neregys paskui vedlį. Aš gi tik norėjau pasa- 
kyti, jog vanduo iš virtuvinio čiaupo man anaiptol nepatiko - net ke- 
li ledo kubeliai nesunaikino to nelemto vario prieskonio, - ir baigėsi 
tuo, jog aš sėdau žiūrėti idiotiško humoristinio šou, užgerdama jį 
“Havajų punšu" - laikau jo atsargą šaldytuve Džo jaunesniojo dvy- 
niams. Pasišildžiau užšaldytus pietus, bet niekas nelindo į gerklę, 
ir aš išmečiau maistą į pamazgų kibirą. Išsitraukiau dar vieną “Ha- 
vajų punšo" ir grįžau su juo į svetainę prie televizoriaus. Pradėjo ro- 
dyti kitą šou, bet aš nepastebėjau jokio skirtumo. Gal todėl, kad be- 
veik nesiklausiau. 

Negalvojau, ką daryti toliau: yra dalykų, apie kuriuos nakčia 
verčiau negalvoti, nes tomis valandomis galva pasikliauti neverta, 
būtinai apvils. Devyniais atvejais iš dešimties viską, ką sugalvoji po 
saulės laidos, ryte tenka pergalvoti iš naujo. Štai aš ir sėdėjau, o 
paskui, kai nustojo transliuoti vietos naujienas ir vėl prasidėjo pra- 
moginė programa, užsnūdau. 

Ir susapnavau sapną. Apie save ir apie Verą. Tik Vera buvo to- 
kia, kokią ją pažinojau iš pradžių, kai Džo dar buvo gyvas ir visi 
mūsų vaikai - mano ir jos - dar gyveno su mumis ir nuolat painio- 
josi po kojom. Sapne mudvi su ja tvarkėm indus - ji plovė, aš šluos- 
čiau. Bet buvome mes ne virtuvėj, o stovėjom priešais krosnelę ma- 

no svetainėj. Ir tai atrodė keista: juk Vera niekada nesilankė mano 
namuose - nė kartelio per visą savo gyvenimą. 

O štai sapne Vera buvo čia. Indus ji plovė plastmasiniam dube- 
ny ant krosnelės - ne mano švarplėtuosius, o savo anglišką servizą. 
Išplaus lėkštelę ir tiesia man, ir kiekviena iš mano rankų išslysta ir 
dūžta į krosnelės plytas. Vera sako: “Būk atsargesnė, Doloresa. Kai 
kažkas nutinka, o tu esi nerūpestinga, išeina velniažin kas!" 

Pažadu jai būti atsangesnė.ir stengiuosi, bet kita lėkštė vėl iš- 
sprūsta man iš rankų, ir kit T 

“Jokios naudosĖ'ž galiausiai taria Vera. - Pasižiūrėk, ko pridir- 
bai!" 

Pažvelgiau žemyn - ogi plytos nusėtos ne šukėmis, o įstatomo 
Džo žandikaulio ir akmens skeveldrėlėmis. “Neduokite man dau- 
giau lėkščių, Vera, sakau aš ir verkiu. - Matyt, jų sušluostyti aš ne- 
pajėgiu. Gal pasenau, bet nenoriu jų visų sudaužyti, tikrai ne!" 

O ji vis tiesia man jas ir tiesia, o aš išmetu jas ir išmetu, ir gar- 
sas, su kuriuo lėkštės dūžta į plytas, darosi vis garsesnis ir garses- 
nis, ir čia jau nebe tarškesys, su kuriuo dūžta porcelianas. Ūmai su- 
vokiau, jog sapnuoju sapną, o tie garsai su juo visai nesusiję. Taip 
staigiai pabudau, jog iš krėslo kone žnektelėjau ant grindų. O tada vėl 
griausmas, ir tuomet aš šupratau; kas čia. Šratinio šautuvo šūvis. 

> „Atsistojau ir priėjau prie langelio. Keliu nuvažiavo du pikapai. 
Kėbuluose - žmonės. Pirmame vienas, antrame lyg ir dviese. Visų 
rankose šautuvai, ir kas pora sekundžių vienas iš jų pykšteli į dan- 
gų. Iš vamzdžio išsiveržia ugnis, o paskui - bu-u-um! Iš to, kaip tie 
vyriškiai (aš įtariu, jog ten buvo vyriškiai, bet galiu ir suklysti) svy- 
ravo ir kaip jų pikapai blaškėsi į šalis, nusprendžiau, jog visa kom- 
panija nusilesusi iki žemės graibymo. Be to, vieną pikapą aš paži- 
nau. 

Ką? 

Ne, aš tau nieko nepasakysiu, Endi - man pakaks savų nemalo- 
numų. Ir nenoriu niekam gadinti gyvenimo už šaudymą neblaivia 
galva. O gal aš ir to pikapo kaip reikiant neįžiūrėjau. 

Na, vos tik pamačiau, kad jie tik debesis kiurdo, atvėriau lan- 
gą. Nusprendžiau, jog jie suksis aikštelėje po mūsų kalva. Taip ir 
buvo. Vienas iš jų vos neįklimpo purve. Trūk juokais! 

Rieda šlaitu aukštyn, signalizuoja, staugia visomis išgalėmis. O 
aš prisidėjau delnus prie burnos ir kad suriksiu: 

- Nešdinkitės iš čia! Žmonėms miego norisi! 

Vienas pikapas grįžtelėjo į šoną ir vos neįvažiavo į griovį. Va- 
dinasi, aš kaip reikiant juos išgąsdinau. Vaikinas, kuris stovėjo kė- 
bule (man rodėsi, jog tą pikapą aš ir pažinau - iki šios minutės ro- 
dėsi), taigi tas vaikinas kūlvirsčia išsirito per bortą. Mano plaučiai, 
pasakysiu nesigirdama, labai tvirti, ir prireikus riktelti aš sugebu. 

- Dink iš Litl-Tolo, suknistą,.žmogžude! - atsakydamas sukliko 
kažkuris iš jų, ir jie vėl driokstelėjo į orą. Bet jie tik išsidirbinėjo 
- puikavosi prieš mane, kokie dideli jų kiaušai. Taip manau todėl, 
kad daugiau mašinos neapsigręžė ir aš išgirdau, kaip jie darda link 
miesto - į tą prakeiktą barą, kurį atidarė užpernai, galim lažintis. 
Duslintuvai dreba, varikliai kaukia - taigi jūs patys žinot, kokį 
triukšmą sukelia girtas, sėdęs prie pikapo vairo. 

Na, mano nuotaika mažumą pagerėjo. Baimė kažkur išgaravo, 
o nelemtos ašaros visiškai išdžiūvo. 'Niršti aš niršau, bet ne tiek, kad 
prarasčiau nuovoką ir nebesuprasčiau, kodėl jie visi daro tą, ką da- 
ro. O kai pasiutimas ėmė temdyti man smegenis, aš jį nuvijau, pri- 
siminusi Semį Marčentą - kokios buvo jo akys, kai jis ant laiptelio 
klūpojo ir iš pradžių pažvelgė į kočėlą, paskui į mane - tokios tam- 
sios nelyginant vandenynas prieš škvalą, kaip ir Selenos tą dieną 
darže. 

Aš jau žinojau, Endi, kad neišvengiamai turėsiu ateiti čionai, 
bet tada, kai tie vaikinai išsinešdino, lioviausi save apgaudinėjusi, 
neva galiu rinktis ir spręsti, ką sakyti, o ką nuslėpti. Supratau, jog 
turiu atvirai jums viską iškloti. Atsiguliau vėl ir ramiai išmiegojau 
iki ryto, iki ketvirčio dešimtos. Taip vėlai nebuvau atsikėlusi nuo 
pat tos dienos, kai ištekėjau. Manding, ilsėjausi, ruošdamasi šnekėti 
visą prakeiktą naktį. 

Vos tik atsikėliau, išsyk susiruošiau eiti - karčius vaistus reikia 
praryti vienu ypu, - bet tada šis tas mane sugaišino, antraip mano 
suknisto gyvenimo istoriją būtumėt išgirdę anksčiau. 

Išsimaudžiau vonioje, o prieš rengdamasi vėl įjungiau telefoną 
į rozetę. Naktis juk baigėsi, ir mano galvoj nebesimaišė - ar regiu 
sapną, ar nemiegu. Jeigu kas nors paskambins, manau, ir ims ma- 
ne keikti, tai ir aš kelis šiltus žodelius surasiu, pradedant “sumau- 
tu bailiu" ir “bevarde padugne". Ir išties, dar nespėjau užsimauti 

kojinių, jis ir suskambo. Imu ragelį, pasirengusi išdėti šunsnukį pa- 
gal visą programą, bet tuomet moteriškas balsas teiraujasi: 

- Alio! Ar galiu pasikalbėti su miz Doloresa Kleiborn? 

Išsyk sumečiau, jog skambutis tarpmiestinis, ir ne tik iš lengvu- 
čio aido ragelyje, koksai būna, kai skambina iš žemyno. Svarbiau- 
sia, mūsų saloj niekas moterų “miz" nevadina. Tu arba panelė, ar- 
ba ponia, o štai miz per sąsiaurį dar nepersikėlė, nors kartą per mė- 
nesį ir pasirodo vaistinėje ant stovo su žurnalais. 

- Klausau, - atsakau. 

- Jums skambina Alanas Grinbušas, - sako jinai. 

- Keista, - kandžiai atsiliepiu. - Iš balso jūs lyg ir ne Alanas 
Grinbušas. 

- Skambina iš jo kontoros, - paaiškina ji, tarsi būčiau leptelėjusi 
retą kvailystę. - Nepadėkite ragelio, tuojau sujungsiu jus su ponu 
Grinbušu. 

Ji mane užklupo netikėtai, ir iš pradžių aš pavardės nepažinau. 
Prisiminiau, kad esu ją girdėjusi, tačiau kur? 

- O dėl ko? - klausiu. 

Skambinančioji patylėjo, tarsi jai nepriderėtų teikti tokias ži- 
nias, o paskui tarė: 

- Jeigu neklystu, reikalas susijęs su ponia Vera Donovan. Tai- 
gi aš jus jungiu, miz Kleibom. 

Tada aš susiprotėjau - Grinbušas, kuris jai visus tuos registruo- 
tus laiškus siųsdavo. 

- Gerai, - sakau. 

- Dėkoju, - atsako. Ragelyje spragtelėjo, o aš stoviu vien su apa- 
tiniais baltiniais ir laukiu. Praėjo viso labo kelios sekundės, o atro- 
dė, kad laukiau labai ilgai. Jam dar neprabilus, man ūmai dingtelėjo 
mintis, kad jie nutvėrė mane, nes aš už Verą pasirašinėjau. Aš net 
neabejojau. Ar jūs nepastebėjot, vos tik kas nepasiseka, išsyk vis- 
kas ima ristis velniop? 

Tuomet ragelyje pasigirsta jo balsas: 

- Miz Kleiborn? 

- Taip, čia Doloresa Kleibom, - atsakau jam. 

- Vakar dieną man paskambino Litl-Tolo policijos skyriaus dar- 
buotojas ir pranešė apie Veros Donovan mirtį, - tarė jis. - Laikas bu- 
vo vėlyvas, todėl nusprendžiau atidėti šį skambutį iki ryto. 

Mane traukte traukė leptelti, jog kai kas saloje nepasidrovėjo 
skambinti man ir nakčia, bet, žinoma, šito jam nepasakiau. 

Grinbušas atsikosėjo, o paskui tarė: 

- Prieš penkerius metus aš gavau iš ponios Donovan laišką su 
instrukcijomis pranešti jums kai kuriuos duomenis apie jos turtą - 
tą padaryti turėjau per dvidešimt keturias valandas po jos mirties. 
- Tada jis vėl atsikosėjo. - Nors nuo tų laikų dažnokai šnekėdavausi 
su ja telefonu, tas laiškas buvo paskutinis, kurį esu iš jos gavęs. - 
Jo balsas rodėsi labai sausas ir atsargus. Toks balsas, kad jo nesi- 
girdi, kai jis tau ką nors sako. 

- Taigi apie ką jūs čia kalbat? - klausiu. - Liaukitės kosėjęs ir 
sukęs aplink. Sakykit tiesiai! 

- Džiaugiuosi, galėdamas jums pranešti, - sako jis, - kad, neskai- 
tant nedidelės sumos, paliktos Naujosios Anglijos Mažųjų Klajūnų 
Prieglaudai, jūs ponios Donovan valia esate vienintelė jos turto pa- 
veldėtoja. 

Mano liežuvis tarsi prilipo prie gomurio, o galvoje viena min- 
tis: kaip ji išsiaiškino, ką aš su dulkių siurbliu išdarinėjau. 

- Kiek vėliau šiandien jūs gausite oficialią telegramą su patvir- 
tinimu, - sako jisai, - bet aš labai džiaugiuosi, jog spėjau pranešti 
jums asmeniškai, kol jos dar negavote. Ponia Donovan primygtinai 
šito reikalavo. 

- Taip, - sakau, - primygtinai reikalauti - tą jinai sugebėjo. 

- Neabejoju, kad jūs gedite dėl ponios Donovan mirties, kaip ir 
mes visi, bet noriu jus informuoti, jog būsite labai turtinga moteris, 
ir jeigu šiomis aplinkybėmis galėčiau suteikti jums kokią nors pa- 
galbą, su malonumu jums ją pasiūlysiu, kaip kad anksčiau poniai 
Verai Donovan. Žinoma, aš nuolatos pranešinėsiu jums apie testa- 
mento patvirtinimo procesą, bet, tiesą sakant, nematau jokių kliū- 
čių ar keblumų. Atvirkščiai... 

- Tpru-u, bičiuli! - tariau jam, tiksliau pasakius, iškvarkiau. Ne- 
lyginant varlė perdžiūvusioj baloj. - Kiekgi tų pinigėlių, a? 

Aišku, Endi, aš žinojau, kad ji prie dūšios šį tą turi. Nors per 
pastaruosius metus Vera nieko, išskyrus naktinius flanelinius marš- 
kinius, nedėvėjo ir maitinosi tiktai kempbeliška sriuba bei vaikiš- 
kais Gerberio mišinėliais, ji vis vien liko turtinga. Aš gi mačiau na- 
mą ir mašinas mačiau, o kartais dirsteldavau į popierius, ateinančius 
registruotu laišku, aukščiau parašui skirtos eilutės. Kai kuriuose bu- 

vo rašoma apie akcijas, ir akivaizdu, kad jei jūs parduodat du tūks- 
tančius “Upjohn" akcijų ir perkat keturis tūkstančius “Mississippi 
Valley Light and Power“ akcijų, tai dar nekiūtinat tiesiu keliu į ne- 
įgalinčių senelių prieglaudą. 

Ir teiravausi aš ne dėl to, kad prisirinkčiau kreditinių kortelių ir 
imčiau tą ar aną užsisakinėti iš Sirso katalogo - nė nemanykite. Ma- 
no priežastis buvo gilesnė ir protingesnė. Aš gi žinojau, jog skaičius 
tų, kurie mano, neva aš ją pribaigiau, augs sulig kiekvienu doleriu, 
kurį Vera man paliko, ir norėjau žinoti, kokia nelaime man tas vis- 
kas išvirs. Maniau, bus kokie šešiasdešimt ar septyniasdešimt tūks- 
tančių... tačiau jisai paminėjo, kad ji kažkokią sumą paskyrė prie- 
glaudai, ir aš sumečiau, jog liks truputį mažiau. 

Ir dar kažkas man gylė - gylė nelyginant liepos mėnesio vaps- 
va, kai įsisiurbia tau į kaklą. Kažkas čia apskritai buvo ne taip, ta- 
čiau kaip, suvokti neįstengiau. Kaip kad nesumečiau išsyk, kas toks 
tas Grinbušas, kai sekretorė pasakė jo pavardę. 

Jis kažką atsakė, bet aš neišgirdau, kažką panašaus: “Bo-bu- 
-dab-daug trisdešimt milijonų dolerių". 

- Ką jūs pasakėte, sere? - perklausiau aš. 

- Pasakiau, kad, patvirtinus testamentą, išskaičiavus honorarą už 
juridines paslaugas bei atlikus dar keletą smulkių atskaitymų, likutis 
sudarys maždaug trisdešimt milijonų dolerių. 

Mano ranka, kuria laikiau ragelį, ūmai pasidarė tokia, kokia bū- 
na ryte, kai visą naktį ant jos išmiegi - iš vidaus sustingusi, o iš iš- 
orės tarsi adatėlės badytų. Ir kojomis nusruveno šiurpuliukai, ir vis- 
kas aplink vėl virto stiklu. 

- Atleiskite, - murmu. Ir girdžiu, kaip mano burna šneka aiškiai 
ir tiksliai, tarytum žodžiai, kurie iš jos sklinda, su manimi neturė- 
tų nieko bendra. Ji paprasčiausiai pliaukšėjo nelyginant langinė vė- 
jyje. - Nelabai gerai girdisi. Man pasirodė, kad jūs pasakėte “mili- 
jonas“. - Tada aš nusijuokiau parodydama, jog suprantu, kokia čia 
kvailystė, bet viduje man, matyt, rodėsi, jog čia toli gražu ne kvai- 
lystė: tokio įtempto juoko gyvenime nesu girdėjusi - jach-chach-ach 
- tarsi kudakuočiau. 

- Ne, aš iš tiesų pasakiau “milijonas", - sako jisai. - O tiksliau, 
“trisdešimt milijonų". 

Ir žinot, manding, jis būtų sukikenęs, jeigu man tie pinigai ne- 
būtų atitekę per negyvą Veros Donovan kūną. Man rodos, jis buvo 

baisiai susijaudinęs - po tuo sausu valdininkišku balsu slėpėsi sta- 
čiai velniškas jaudulys. Veikiausiai jautėsi it Džonas Birsfordas 
Tiptonas - na, tasai milijonierius, kuris senoje televizijos programo- 
je mokėjo po milijoną dolerių už geriausią pokštą. Žinoma, jis no- 
rėjo tvarkyti mano reikalus - man regis, pinigai tokiems, kaip jis, 
tarsi žaisliniai elektriniai traukiniai, ir jam nesinorėjo, kad iš jo at- 
imtų tokį velniškai didelį rinkinį, kaip Veros, - tačiau, ko gero, jis 
jautė ypatingą pasitenkinimą klausydamasis, kaip aš vos verčiu lie- 
žuvį. 

- Nesuprantu, - sakau. Ir tokiu silpnu balsu, jog pati save vos 
girdžiu. 

- Man regis, aš suprantu, ką jūs dabar jaučiate, - sako jis. - Su- 
ma labai didelė, ir, žinoma, prie jos reikia priprasti. 

- Tai kiekgi ten iš tikrųjų? - klausiu aš jo, ir tuomet jau Grin- 
bušas sukikeno. Jeigu jis būtų sėdėjęs kur nors greta, Endi, būčiau 
spyrusi jam į subinę, garbės žodis. 

Jis vėl pakartojo “trisdešimt milijonų", o aš vis mąstau, jog ma- 
no ranka tuojau sustings ir aš paleisiu ragelį. Ir tada mane užplūdo 
panika: tarsi mano galvoj kažkas mosuotų plieniniu rimbu. Galvo- 
ju: “trisdešimt milijonų", o tas tik šiaip - tušti žodžiai. O kai pamė- 
ginau įsivaizduoti jų prasmę, man pasivaideno tik paveikslėliai iš 
komiksų apie Skrudžą Mak-Daką, kuriuos Džo jaunesnysis kadai- 
se skaitė Mažyliui Pitui - Pitui tuomet buvo ketveri ar penkeri. Re- 
gėjau didžiulį skliautuotą požemį, kupiną monetų ir popierėlių, tik 
tarp jų vaikštinėjo ne Skrudžas Mak-Dakas su getrais ant kojų ir ap- 
valiais akinukais ant snapo, o aš su savo šlepetėmis. Tada tas pa- 
veikslėlis pradingo, ir aš jau matau Semio Marčento akis, kai jis jas 
pakėlė nuo kočėlo ir įsmeigė į mane, o paskui vėl į kočėlą. Jos bu- 
vo lygiai tokios pat kaip Selenos tą dieną darže - tamsios, kupinos 
klausimų. Paskui pagalvojau apie moterį, kuri man paskambino ir 
pasakė, jog saloje dar yra gerų krikščionių, kurie neprivalo gyven- 
ti šalia žmogžudės. Ir aš susimąsčiau, ką pasakys ta moteris ir jos 
draugai, kai sužinos, kad Veros mirtis man atnešė trisdešimt mili- 
jonų... Štai tada mane ir apėmė panika. 

- Nieko jums neišeis! - rėžiu jam stačiai kaip pusprotė. - Girdi- 
te? Jūs nepriversite manęs jų paimti! 

Tada jau jis pasakė, jog neišgirdo, jog veikiausiai linijoje truk- 
dymai. Ir nenuostabu. Kai tokie žmonės, kaip Grinbušas, išgirsta, 

kaip kažkas atsisako priimti apvalią trisdešimties milijonų dolerių 
sumelę, jiems, be abejo, dingojasi, jog sugedo telefonas. Aš jau žio- 
jausi, ketindama pakartoti dar sykį, kad jam teks atsiimti juos atgal 
arba visus iki paskutinio cento paaukoti Naujosios Anglijos Mažųjų 
Klajūnų Prieglaudai, ir staiga supratau, kas čia ne taip. Ir ne šiaip 
susiprotėjau - atrodė, tarsi man ant galvos kas būtų išvertęs toną 
plytų. 

- Donaldas ir Helga! - šaukiu. Na, tiesiog kaip televizijos vik- 
torinos dalyvė, kuri išrėkia atsakymą paskutinę papildomo laiko se- 
kundę. 

- Atsiprašau? - atsargiai teiraujasi jis. 

- Taigi jos vaikai! - atsakau. - Sūnus ir dukrelė! Tie pinigai tu- 
ri atitekti jiems, o ne man! Juk jiedu jos kūnas ir kraujas! O aš vi- 
so labo tik ateinanti ekonomė, ir niekas daugiau! 

O ragelyje mirtina tyla, ir aš jau pamaniau, kad mus išjungė, ir 
visiškai dėl to nesigraužiau. Pasakysiu jums tiesą, man linko kojos. 
Ir tada jis prabyla tokiu keistu balsu be jokios išraiškos: 

- Jūs nežinote. 

- Ko aš nežinau? - rėkiu. - Aš žinau, kad ji turi sūnų Donaldą 
ir dukterį Helgą. Žinau, jog jiedu pernelyg jau sumauti švaruoliai, 
kad lankytų ją saloje, nors jinai jiems visuomet laikė paruoštus 
kambarius, bet ne tokie jie švaruoliai, manding, kad nepasidalintų 
tokių pinigų, apie kokius jūs kalbat, jei jau jinai sykį ėmė ir numi- 
rė! 

- Jūs nežinote, - kartoja jisai, o paskui klausia, bet tarsi ne ma- 
nęs, o savęs paties: - Kaip jūs galėjote nežinoti, išdirbusi pas ją ši- 
tiek metų? Kaip galėjote? Negi Kenopenskis jums nepasakė? - Ir, 
neleisdamas man nė išsižioti, pradėjo pats į savo prakeiktus klau- 
simus atsakinėti: - Žinia, tai įmanoma. Neskaitant rytojaus dieną iš- 
spausdintos pastabėlės vidiniame vietos laikraščio puslapyje, ji iš- 
vengė bet kokio pagarsinimo - prieš trisdešimt metų tą dar buvo ga- 
lima padaryti, jei tik jūs pasirengęs sumokėti už tokią privilegiją. 
Net nežinau, ar buvo nekrologai. - Jis nutilo, o po to prabilo - ne- 
lyginant žmogus, kuris ūmai sužinojo kažką nauja, kažką negirdė- 
ta apie dalykus, kuriuos tarėsi žinojęs visą savo gyvenimą. - Jinai 
kalbėjo apie juos, kaip apie gyvus, tiesa? Visus tuos metus! 

- Ką gi jūs čia paistote? - užrikau ant jo. Mano pilve tarsi lif- 
tas būt nusileidęs, ir galvoj išsyk vienas prie kito ėmė šlietis įvai- 

riausi dalykai, visokiausios smulkmenos. Aš nė nenorėjau, tik jos 
pačios dėliojosi. - Žinoma, ji kalbėjo apie juos, kaip apie gyvus! Juk 
jie gyvi! Jis Arizonoje turi nekilnojamojo turto prekybos kompaniją 
- “Golden West Associates"! O jinai modeliuotoja San Franciske... 
“Gaylord Fashions"! 

Tik jinai visą laiką skaitė storus istorinius romanus minkštais 
viršeliais - su moterimis, vilkinčiomis sukneles giliomis iškirptėmis, 
bučiuojančiomis vyriškius su nėriniuotais marškiniais, o tų knygų 
serija vadinosi “Golden West" - šitaip ir buvo parašyta auksiniame 
rate, esančiame kiekvienos knygos viršutiniam kampe. Ir tada pri- 
siminiau, kad Vera gimė Geilorde, Misūrio valstijos miestelyje. No- 
rėjau sau įteigti, jog suklydau, ir jis vadinasi Galenas arba Geilsber- 
gas, ar dar kaip nors, bet žinojau, kad ne - Geilordas. Tiesa, jos duk- 
relė galėjo pavadinti savo kompaniją gimtojo motinos miesto gar- 
bei... taip aš sau pasakiau. 

- Miz Kleibom, - taria Grinbušas tokiu tyliu, nerimo kupinu bal- 
su. - Ponios Donovan vyras žuvo nelaimingo atsitikimo metu, kai 
Donaldui buvo penkiolika, o Helgai trylika... 

- Taigi aš žinau, - atsakau taip, tarsi norėčiau, kad jis patikėtų 
- jei jau šitą žinau, tai ir visa kita taip pat. 

- ... dr po to santykiai tarp misis Donovan ir jos vaikų pasida- 
rė labai įtempti. 

Žinojau ir tą. Ir prisiminiau, kaip žmonės stebėjosi, kokie neįti- 
kėtinai tykūs buvo vaikai, kai šešiasdešimt pirmaisiais atvažiavo At- 
minimo Dieną ketindami, kaip ir paprastai, praleisti saloje vasarą; 
o kai kas pridurdavo, kad jų trijų drauge nė nematyti, ir tai ypač 
keista - juk misteris Donovanas žuvo tik pernai; paprastai sielvar- 
tas žmones suartina... nors galbūt miestiečiams būna kitaip. Ir ta- 
da prisiminiau dar šį tą - ką Džimis de Vitas man pasakojo tų me- 
tų rudenį. 

- Jie, - sakau, - šešiasdešimt pirmaisiais po Liepos Ketvirtosios 
restorane siaubingai susipyko. Berniukas ir mergaitė kitą dieną ėmė 
ir išvažiavo. Atmenu, gražuol... tai yra Kenopenskis išgabeno juos 
į žemyną dideliu motoriniu kateriu, kurį ji anuomet turėjo. 

- Taip, - sako Grinbušas. - Ir iš Tedo Kenopenskio aš sužinojau, 
dėl ko jie susipyko. Pavasarį Donaldas gavo vairuotojo teises, ir po- 
nia Donovan gimimo dienai jam padovanojo mašiną. Mergaitė - 
Helga - pareiškė taip pat norinti mašinos. Vera - ponia Donovan - 

veikiausiai stengėsi dukrai paaiškinti, kad ji šneka kvailystes: maši- 
na be teisių jai nereikalinga, o teisių, nesulaukusi penkiolikos, ji gauti 
negali. Helga paprieštaravo, jog Merilende gal ir ne, bet Meine įsta- 
tymas kitoks, ir teises ji gaus keturiolikos... O keturiolika jai jau su- 
kako. Ar čia teisybė, miz Kleiborm, ar tik paaugliškos fantazijos? 

- Tada taip ir buvo, - atsakau. - Bet dabar jas gali gauti tik pen- 
kiolikos, neanksčiau. Misteri Grinbušai, o mašina, kurią jinai pado- 
vanojo sūnui... ar ten buvo “Korvetas"'? į 

- Visiškai teisingai, - sako jis. - Iš kur jūs žinote, miz Kleiborn? 

- Tikriausiai mačiau fotografiją, - atsakau, o pati savo balso ne- 
begirdžiu. Girdžiu Veros balsą: “Nebeturiu jėgų žiūrėti, kaip jie 
kranu kelia “Korvetą" iš karjero mėnulio šviesoj, - pasakė ji man, 
merdėdama ant laiptų. - Nebeturiu jėgų regėti, kaip vanduo kliokia 
pro atvirą keleivio pusės langą". 

- Mane stebina, kad ji išsaugojo tą fotografiją, - sako Grinbu- 
šas. - Donaldas ir Helga žuvo toje mašinoje, suprantat? Tai nutiko 
šešiasdešimt pirmųjų metų spalį, beveik tiksliai praėjus metams po 
jų tėvo žūties. Matyt, už vairo sėdėjo mergaitė. 

Jis kalbėjo dar kažką, bet aš jo beveik nesiklausiau, Endi, o pil- 
džiau savyje visokiausias spragas, ir taip sparčiai, jog, manding, aš 
ir anksčiau žinojau, kad jų nebėra tarp gyvųjų... kažkur tenai, pa- 
čioje sielos gelmėje, visada žinojau. Grinbušas pasakė, kad jiedu iš- 
gėrė ir ginė “Korvetą" didesniu nei šimto mylių per valandą grei- 
čiu, ir tada mergaitė neįveikė posūkio, mašina nuskriejo į užtvindytą 
karjerą. Jis sakė, jog, ko gero, abu mirė anksčiau, nei mašina pasie- 
kė dugną. 

Ir dar jis pasakė, jog ten irgi buvo nelaimingas atsitikimas, bet 
galbūt apie nelaimingus atsitikimus aš išmanau truputėlį daugiau 
nei jis. 

Ir Vera veikiausiai taip pat, ir gal ji visuomet žinojo, kad tą va- 
sarą jie susipyko visai ne dėl tokios suknistos priežasties - gauti 
Helgai teises pagal Meino valstijos įstatymą ar negauti. Čia buvo tik 
patogus pretekstas susikibti. Kai Mak-Olifas manęs paklausė, kodėl 
susipykome mudu su Džo, aš jam atsakiau, jog priežastis, atseit, iš 
viršaus pinigai, o iš apačios gėrimas. Žmonių tarpusavio ginčų vir- 
šūnėlės beveik visada neišpasakytai skiriasi nuo šaknelių, galite ne- 
abejoti, ir visai galėjo nutikti, jog iš tiesų jie aną vasarą susipyko 
dėl to, kas prieš metus nutiko Maiklui Donovanui. 

Jinai su gražuolėliu jį nužudė, Endi - jinai gi kone tiesiai man 
tą pasakė. Ir taip pat sausa išbrido iš vandens, bet šeimose, pasitai- 
ko, kažkas pastebi dalykus, apie kuriuos policija nė nenutuokia. To- 
kie, kaip, pavyzdžiui, Selena. Ar tokie, kaip Donaldas ir Helga Do- 
novanai. Aš vis mąstau, kokiomis akimis jie žiūrėjo į ją aną vasa- 
rą, kai sukėlė tą skandalą restorane “Prie uosto“ ir paskutinį kartą 
išvyko iš Litl-Tolo. Vis stengiuosi prisiminti, kokios buvo jų akys, 
kai jie į ją žiūrėdavo - kaip Selenos, kai jinai žvelgė į mane? Bet ne, 
nebeatmenu. Gal laikui bėgant ir prisiminsiu, tik jokio džiaugsmo 
man iš to nebus, suprantat? 

Viena žinau tvirtai: tokiam nutrūktgalviui, kaip Donas Donova- 
nas, nevertėjo duoti teisių šešiolikos - jam būt nepakenkę mažumą 
suaugti, - o prie viso šito pridėjus tokią pasiutusią mašiną, bėdos ne- 
buvo galima išvengt. Verai pakako proto tą suvokti, ir, be abejo, ji 
buvo mirtinai persigandusi. Nors tėvo jinai nekentė, bet sūnų my- 
lėjo labiau už gyvenimą. Tą aš žinau. Ir vis dėlto padovanojo jam 
mašiną. Nors buvo grynas titnagas, bet įkišo tą miną jam į kišenę 
- ir į Helgos kišenę taip pat, - kai žis dar nebuvo baigęs mokyklos 
ir tik ką pradėjęs skustis. Man regis, čia bylojo jos kaltė. O gal aš 
tik mėginu sau šitą įteigti, nes man nepatinka galvoti, jog čia buvo 
prisidėjusi ir baimė, kad du tokie turtingi vaikučiai, kaip jiedu, ga- 
lėjo pasinaudoti tėvo mirtim, kad išsunktų iš motinos viską, kas tik 
jiems šaus į galvą. Žinoma, aš taip nemanau... betgi gali būti, ži- 
note... Taip, gali. Pasaulyje, kuriame tėvas mėnesių mėnesiais sten- 
giasi įsitempti į lovą savo paties dukrą, manding, įmanoma viskas. 

- Jų nėra tarp gyvųjų, - pasakiau aš Grinbušui. - Štai ką jūs no- 
rite man pasakyti. 

- Taip, - sutinka jis. 

- Ir gyvų jų nebėra daugiau nei trisdešimt metų, - sakau. 

- Taip, - vėl atsako jis. 

- Ir viskas, ką jinai man pasakojo, buvo melas. 

Jis vėl atsikosėjo - sprendžiant iš šiandieninio pokalbio su ma- 
nimi, kito tokio mėgėjo kosėti dieną ir su žiburiu nerasi, - o kai pra- 
bilo, tai kone žmogiškai. 

- O ką jinai jums apie juos pasakojo, miz Kleiborn? - klausia. 

Tada aš pagalvojau, Endi, ir suvokiau, kad nuo šešiasdešimt 
antrųjų vasaros, kai Vera atvyko į salą, pasenusi dešimčia metų ir 
numetusi dvidešimt svarų, palyginti su praėjusia vasara, ji man la- 

bai daug ko pripasakojo. Prisiminiau, kaip Vera man sakė, kad gal 
Donaldas su Helga atvažiuos rugpjūtį ir kad aš paruoščiau kvake- 
riškų dribsnių atsargą, nes pusryčiams jie nieko kita nevalgys. Pri- 
siminiau, kaip ji pasirodė spalį - tą patį rudenį, kai Kenedis ir 
Chruščiovas sprendė, ar nevertėtų susprogdinti visko po velnių, - ir 
pranešė, jog ateity aš ją matysiu kur kas dažniau. “Tikiuosi, ir vai- 
kus taip pat", - pasakė jinai, tačiau jos balse, Endi, kažkas buvo... 
ir jos akyse. 

Ir, pakol stovėjau tenai su telefono rageliu rankoj, visų aiškiau- 
siai prisiminiau jos akis. Ji ilgus metus man daug ką pasakojo burna 
- apie tai, kur jie mokosi, kuo užsiima, su kuo draugauja (Donaldas, 
pasak Veros, vedė ir augino du vaikučius. Helga ištekėjo ir išsisky- 
rė), tačiau tuomet supratau, jog nuo šešiasdešimt antrųjų, nuo va- 
saros, jos akys man bylojo tik viena, kartojo nuolatos: jų daugiau 
nebėra. Jie kape. Ta-aip... bet gal ne visai, gal jiedu dar truputį gy- 
veno, kol liesa negraži ekonomė Meino pakrantės saloje tikėjo, ne- 
va jiedu dar gyvi. 

Tada mano mintys peršoko į šešiasdešimt trečiųjų vasarą - į va- 
sarą, kai aš nužudžiau Džo. Užtemimas ją stačiai pakerėjo, bet ne 
vien dėl to, jog toks dalykas nutinka kartą gyvenime. Tikrai ne. Ji- 
nai įsimylėjo užtemimą, nes tikėjo, kad jis sugrąžins Donaldą ir 
Helgą į “Pušis". Kiek sykių jinai man tą kartojo! Ir tasai jos žvilgs- 
nis, kuris žinojo, kad jų daugiau nebėra, tų metų pavasarį ir vasa- 
rą laikinai pranyko. 

Žinote, ką aš manau? Manau, kad nuo šešiasdešimt trečiųjų me- 
tų kovo ar balandžio iki liepos vidurio Vera Donovan buvo pami- 
šusi. Manau, tuos kelis mėnesius ji iš tiesų tikėjo, kad jiedu gyvi. 
Ji ištrynė iš atminties paveikslą, kaip “Korvetą" kelia iš karjero, ir 
perdėm valios pastangomis įtikėjo, kad jie gyvi. Tikėjimu bandė grą- 
žinti juos į gyvenimą? Ne, ne taip. Bandė grąžinti juos į gyvenimą 
užtemimu. 

Ji buvo beprotė ir, manding, norėjo likti beprote - gal šitaip jai 
pavyko juos susigrąžinti, o gal taip ji baudė save, o gal ir susigrą- 
žino, ir baudė, tačiau į pabaigą paaiškėjo, kad joje tebėra pernelyg 
daug sveikos nuovokos, ir jai nieko neišėjo. Iki užtemimo likus sa- 
vaitei, o gal ir dešimčiai dienų, viskas pradėjo griūti. Tą laikotar- 
pi, kai mes - tie, kurie jai dirbome - ruošėmės tam bedieviškam už- 
temimui, aš prisimenu, kaip prisimenu vakarykštę dieną. Visą bir- 

želį ir liepos pradžioj ji buvo puikiai nusiteikusi, bet tuo metu, kai 
aš išsiunčiau savo vaikus, viskas ėmė ristis velniop. Kaip tik tuo- 
met Vera pradėjo elgtis nelyginant juodoji karalienė iš “Alisos ste- 
buklų šalyje“, staugė ant visų, tereikėjo jiems ne taip į ją dirstelti, 
ir atleidinėjo tarnus į kairę ir į dešinę. Manding, štai tuomet pasku- 
tinės jos pastangos sugrąžinti vaikus į gyvenimą baigėsi niekuo. Ji 
tada suprato, kad jų nebėra, ir liko gyvent su tuo žinojimu. Bet vis 
dėlto surengė priėmimą, kurį buvo sumaniusi. Ar galite įsivaizduoti, 
kokio didvyriškumo tam reikėjo? Kokios prakeiktos tvirtybės? 

Ir aš prisiminiau, ką jinai man pasakė - po to, kai ją apšaukiau, 
kad išvarė Kareną Džolender. Kai Vera paskui prie manęs priėjo, 
aš pamaniau, kad jinai mane atleis. O ji ištiesė man paketėlį su už- 
temimo stebėjimo prietaisais ir atsiprašė - tai yra Verai Donovan čia 
buvo atsiprašymas. Ji pasakė, jog moteriai kartais tenka būti pasi- 
pūtusia kale. “Kartais, - pasakė ji man, - moteris tik todėl ir ištve- 
ria, kad yra kalė". 

Tas teisybė, pamaniau aš. Kai nebelieka nieko daugiau, tik to- 
dėl ir laikaisi. 

- Miz Kleiborn? - sako man į ausį kažin koks balsas. Ir tada su- 
sigaudžiau, jog Grinbušas vis dar linijoj, o aš visiškai apie jį pamir- 
šau. - Miz Kleiborn, jūs klausote? 

- Taip, - atsakau. Juk jis manęs klausė, ką jinai man apie juos 
pasakojo, na, o aš išsyk ir susimąsčiau apie tuos liūdnus laikus... 
Tačiau kaipgi turėjau jam visą šitą papasakoti - kažkokiam žmogui 
iš Niujorko, kuris nė nenutuokia, kaip mes gyvenam Litl-Tole. Ir 
kaip ji gyveno Litl-Tole. Kitaip tariant, jis daug išmanė apie “Up- 
john“ akcijas ir apie “Mississippi Valley Light and Power“, bet nė 
velnio apie laidus kampe. 

Arba apie šiukšlinius triušius. 

Tuomet jis pradeda: 

- Aš paklausiau, ką ji jums sakė... 

- Sakė, kad lovos jiems būtų visuomet paruoštos, o sandėliuke 
- kuo daugiau kvakeriškų dribsnių, - atsakau. - Ji sakė, jog šitaip rei- 
kia, nes vaikai gali nuspręsti atvykti bet kurią minutę. - Ir toks at- 
sakymas, Endi, buvo labai arti tiesos, ir Grinbušui pats tas. 

- Betgi tai stačiai neįtikėtina! - tarė jis, na, tiesiog kaip dakta- 
ras brangioje klinikoje: “Betgi čia smegenų auglys!" 

Mes dar pasišnekėjome, jau gerai nebeprisimenu, apie ką. Man- 

ding, aš jam pakartojau, kad iš tų pinigų man nereikia nė cento, ir 
iš to, kaip jis su manimi kalbėjo - švelniai, geruoju, tarsi drąsinda- 
mas mane, - supratau, jog tu, Endi, šnekėdamas su juo, neišklojai 
paskutiniųjų naujienų, kurias tau, be abejo, išbūgnijo Semis Mar- 
čentas. Tau ir visiems Litl-Tole, kurie tik nepatingėjo klausytis. Ko 
gero, tu nusprendei, kad čia ne jo reikalas - šiaip ar taip, kol kas. 

Atmenu, aš jam pasakiau, kad jis viską atiduotų Mažiesiems 
Klajūnams, o jisai atsakė negalįs. Sakė, jog pati aš galėsiu, kai tes- 
tamentas bus patvirtintas (nors ir paskutinis idiotas suprastų, kad, 
jo manymu, aš, geriau viską apmąsčiusi, taip nebemanysiu), tačiau 
jis nieku gyvu negalįs. 

Į pabaigą pažadėjau jam paskambinti, kai “mažumą surikiuosiu 
mintis“, anot jo, o paskui padėjo ragelį. O aš dar ilgai ten stovėjau 
- penkiolika minučių, nemažiau. Man buvo... baisu. Toks jausmas, 
tarsi visą mane aplipino pinigais, nelyginant musėmis musgaudžius, 
kuriuos mano tėvas vasarą kabindavo išvietėj, kai buvau maža. Man 
pasidarė baisu, kad jie dar tvirčiau prie manęs prilips, vos tik aš 
žengsiu žingsnį, ir taip mane suvystys, jog man jų jau niekuomet 
nebepavyks nusiplėšt. 

Kai pagaliau atsitraukiau nuo telefono, man visiškai iš galvos 
išgaravo, jog ruošiausi eiti pas tave į skyrių, Endi. Tiesą pasakius, 
aš ir apsivilkti vos nepamiršau. Todėl užsitempiau senus džinsus ir 
megztinį, nors ketinau apsirengti suknelę, ir jinai jau tvarkingai gu- 
lėjo ant lovos. (Ir dabar tebeguli, nebent kas nors įsilaužė į namą ir 
išliejo ant suknelės pyktį, kurį puoselėjo jos šeimininkei). Kojas įsi- 
spyriau į senus kaliošus, ir baigta. 

Apėjau akmenį tarp daržinės ir gervuogyno, pastovėjau, pasi- 
žiūrėjau į gervuoges, pasiklausiau, kaip vėjas šnarina dygliuotas ša- 
keles. O pro jas matyti balta dėmė - cementas ant šulinio. Tada ma- 
ne nukrėtė šiurpas tarsi nuo smarkaus peršalimo ar gripo. Nuėjau 
tiesiai per Rusų lanką, o paskui nusileidau tenai, kur kelias baigiasi 
Rytiniam iškyšuly. Pastovėjau ten, kad vandenyno vėjas sušiauštų 
man plaukus ir nuskalautų juos, kaip jis visuomet daro, o paskui nu- 
sileidau laiptais. 

Taigi nesiraukyk šitaip, Frenkai - ir virvė viršuj, ir užrašas, kad 
jie pavojingi, ten tebėra. Stačiai po visko, kas nutiko, tie sukiužę 
laiptai man buvo tik niekis. 

Įveikiau visus posūkius ir nusileidau iki pat apačios, prie akme- 

nų. Anksčiau ten buvo senoji prieplauka - senieji gyventojai ją va- 
dino Simsono prieplauka - patys žinot... bet dabar iš jos nieko ne- 
beliko - tik kelios poros polių ir du dideli ketaus žiedai, įsriegti į 
granitą, abu pasišiaušę rūdimis. Na, sakytum, akiduobės drakono 
kaukolėj, jei drakonai išties veistųsi žemėj. Kiek sykių toj prieplau- 
koj žvejojau, Endi, būdama dar mergaitė, ir veikiausiai maniau, kad 
ji ten stovės iki pasaulio pabaigos, na, bet jūra anksčiau ar vėliau 
viską atsiima. 

Atsisėdau ant apatinio laiptelio ir, tabaluodama kaliošais, išsė- 
dėjau tenai septynetą valandų. Mačiau, kaip su atoslūgiu atsitrau- 
kė vanduo, ir, kai aš galiausiai atsisveikinau su ta vieta, jis beveik 
visas spėjo sugrįžti atgalios. 

Iš pradžių mėginau galvoti apie pinigus, bet neišėjo. Galbūt 
žmonėms, kurie visuomet jų pertekę, tas nesunku, o man ne, nesi- 
sekė. Vos pamėginsiu - ir matau, kaip Semis Marčentas spokso iš 
pradžių į kočėlą... o paskui į mane. Štai ir viskas, ką tomis minu- 
tėmis man reiškė pinigai, Endi. Ir viskas, ką jie man reiškia dabar 
- Semis Marčentas žiūri į mane iš apačios viršun tamsiu žvilgsniu 
ir sako: “O aš maniau, ji negali vaikščioti. Tu gi man visuomet sa- 
kydavai, Doloresa, kad ji negali vaikščioti". 

Paskui susimąsčiau apie Donaldą ir Helgą. “Tu mane vienąkart 
apgavai - tau gėda, - sakau nežinia kam ir maskatuoju kojomis virš 
atsiritančių bangų taip arti, jog ant jų tyška putos. - Apgavai mane 
du kartus - man gėda". Tik iš tikrųjų ji manęs anaiptol neapgavo... 
tai yra jos akys. 

Ir prisiminiau, kaip ūmai suvokiau - tas nutiko septinto dešimt- 
mečio pabaigoj, - kad nė sykio jų nemačiau nuo tų laikų, kai gražuo- 
lėlis išgabeno juos į žemyną aną liepos dieną šešiasdešimt pirmai- 
siais. Ir tas nutikimas taip mane nuliūdino, jog aš net pažeidžiau sa- 
vo priesaką niekada jų neminėti, jei Vera neužsimins pirma. 

- Kaip gyvuoja vaikai, Vera? - paklausiau jos. Žodžiai patys iš- 
lėkė iš burnos, aš ir nesuvokiau. - Norėjau pasakyti, iš tiesų? 

Atmenu, ji sėdėjo svetainėje, krėsle prie didžiojo lango, ir mez- 
gė, o kai aš paklausiau, jinai nuleido rankas ir pažvelgė į mane. Sau- 
lė tą dieną tvieskė visomis išgalėmis, ir jos veidą nušvietė toks ryš- 
kus, toks akinantis spindulys, ir jos žvilgsnis, kol ji sekundėlę kitą 
žiūrėjo į mane, atrodė toks baisus, jog aš kone surikau. Ir tik kai 
mažumą apsiraminau, supratau, kad šitaip nutiko dėl jos akių - dvie- 

jų tamsių ratukų tam ryškume. Tarsi būčiau išvydusi jo akis, kai jis 
žvelgė į mane iš šulinio... nelyginant du juodi akmenėliai ar du an- 
glies gabalėliai, įspausti į baltą tešlą. Tarsi būčiau išvydusi šmėk- 
lą. 

Tada ji krestelėjo galvą, ir regiu: tiesiog Vera sėdi ir žiūri į ma- 
ne, lyg būtų išvakarėse mažumą padauginusi. Ir šitaip būtų nutikę 
ne pirmą kartą. 

- Aš iš tiesų nežinau, Doloresa, - pasakė jinai. - Mes tapome 
svetimi. 

Štai ir viskas, ką ji pasakė, bet daugiau nė nereikėjo. Visos is- 
torijos, kurias jinai man porino apie juos - išgalvotos istorijos, da- 
bar aš jau žinau, - nieko nereiškė, palyginti su šitais trim žodžiais: 
“Mes tapome svetimi". Ir šiandien tenai, Simsono prieplaukoj, aš 
vis mąsčiau ir mąsčiau, koks klaikus tas žodis - “svetimi". Mane 
vien nuo garso krečia šiurpas. 

Sėdėjau ten ir paskutinį kartą kilojau tuos senus kaulus, o pas- 
kui palikau juos ir pakilau nuo pakopos, ant kurios išsėdėjau kone 
visą dieną. Nusprendžiau, jog man vis vien, kuo patikėsi tu ar kas 
kitas. Viskas baigta, supranti? Ir Džo, ir Verai, ir Maiklui Donova- 
nui, ir Donaldui su Helga... ir Doloresai Kleiborn taip pat. Šiaip ar 
taip, bet visi tiltai tarp ano ir šito laiko dabar jau sudeginti. Laikas 
juk irgi it sąsiauris, žinot, kaip ir tasai, kuris skiria salą nuo žemy- 
no, tačiau įveikti jį gali tiktai vienas keltas - atmintis, o ji nelygi- 
nant laivas vaiduoklis - jei labai panorėsi, kad jis išnyktų, jis ir iš- 
nyks. 

Na, bet kam čia tuščiai aušinti burną! Tik keista, kaip viskas ap- 
sisuko, tiesa? Atmenu, kas man atėjo į galvą, kai atsistojau ir susi- 
ruošiau tais netvirtais laiptais kopti atgalios - kas ir tuomet, kai Džo 
ranka išniro iš šulinio ir vos nenusitempė manęs į gelmę, pas jį: 
“Kasiau duobę savo priešams ir pats į ją įkritau". Ir, kai įsitvėriau 
šiurkščių turėklų, ketindama lipti tais laiptais aukštyn (žinoma, jei- 
gujie išlaikys mano svorį antrą kartą), man pasirodė, jog štai paga- 
liau išmušė ta valanda, ir aš visada žinojau, kad ji išmuš. Papras- 
čiausiai man prireikė daugiau laiko, kol įkritau į savo duobę, nei 
Džo - į savąją. 

Ir Vera turėjo duobę - aš dar turėčiau būti dėkinga, jog man ne- 
prireikė įsivaizduoti, neva mano vaikai tebėra gyvi, kaip jai... nors 
pasitaiko, šnekuosi su Selena telefonu, klausausi, kaip jai liežuvis 

pinasi, ir man dingojasi, jog nė viena neišsigelbėsim nuo savojo gy- 
venimo skausmo ir kartėlio. Aš jos neapgavau, Endi, ir visa gėda 
tenka man. 

Na, bet aš priimsiu, kas man skirta, ir taip sukąsiu dantis, jog 
bus panašu į šypseną, kaip visuomet būdavo. Stengiuosi nepamiršti, 
kad du iš trijų mano vaikų tebėra gyvi, kad jie pasiekė kur kas dau- 
giau, nei kas nors Litl-Tole galėjo įsivaizduoti, kai jie buvo maži - 
ir, manding, kur kas daugiau, nei jiems būtų pavykę, jei šešiasde- 
šimt trečiųjų metų liepos mėnesį nebūtų žuvęs jų niekam tikęs tė- 
vas. Gyvenimas juk ne šiaip arba tas, arba anas, ir jeigu aš pamir- 
šiu džiaugtis, kad mano dukrelė ir vienas mano sūnelis gyvi, kai Ve- 
ra neteko abiejų - ir sūnaus, ir dukters, - man prieš Aukščiausiojo 
sostą teks išpažinti nedėkingumo nuodėmę. O šito aš nenoriu. Ma- 
no sąžinę ir taip slegia pakankamai sunki našta, o gal ir mano sie- 
14. Bet paklausykit manęs, jūs visi trys, ir išgirskit, kaip nieką ki- 
tą, ir įsidėmėkit: viską, ką padariau, padariau iš meilės... iš moti- 
nos meilės savo vaikams. Šita meilė pati stipriausia pasaulyje ir pati 
negailestingiausia. Žemėje nėra kitos tokios pabaisos, kaip motina, 
kuri bijo dėl savo vaikų. 

Užkopusi aukštyn, prisiminiau savo sapną ir pastovėjau prie vir- 
vės, žvelgdama į jūrą. Sapną apie tai, kaip Vera vis tiesia man lėkš- 
tes, o aš jas vis išmetu. Prisiminiau garsą, kai akmuo smogė į vei- 
dą, ir kad lėkštės dužo su tokiu pat garsu. 

Bet visų daugiausia mąsčiau apie Verą ir apie save - apie dvi 
kales iš salelės prie Meino krantų, kurios beveik visą laiką tuos pas- 
kutiniuosius metus gyveno drauge. Mąsčiau, kaip tos kalės miego- 
jo vienoj lovoj, kai vyresniąją užvaldydavo siaubas ir kaip jos lei- 
do metus tame dideliame name, dvi kalės, baigusios tuo, jog sugaiš- 
davo kone visą joms skirtą laiką, besistengdamos iškrėsti viena kitai 
kuo šlykštesnę kiaulystę. Mąsčiau, kaip jinai mane apmaudavo ir 
kaip aš atsakydama apmaudavau ją, ir kokia laiminga būdavo ta, ku- 
ri nugalėdavo. Mąsčiau, kokia ji tapdavo, kai ją puldavo šiukšliniai 
triušiai, kaip ji klykdavo ir drebėdavo nelyginant žvėrelis, kurį di- 
desnis padaras įvijo į kampą ir tuoj suris. Mąsčiau, kaip lįsdavau 
pas ją po antklode ir apglėbdavau ją, ir jusdavau jos virpulį - tarsi 
kas bilsnotų peiliu į trapų krištolą. Ir jausdavau jos ašaras, ir šukuo- 
davau šepečiu jos retus sausus plaukus, ir kalbėdavau: “Š-š-š, mer- 

gyt... š-š-š. Aš iššlaviau visus šlykščius šiukšlinius triušius. Nebi- 
jok. Aš čia, su tavimi". 

Bet štai ką aš žinau tvirtai, Endi: iš tiesų jų gi neatsikratysi. 
Niekada. Manai, tu nuo jų išsivadavai, iššlavusi juos visus, ir nie- 
kur daugiau nė vieno šiukšlinio triušio nebeliko, ir tada jie grįžta, 
ir jie su veidais - jie visada su veidais, ir jų veidai būtent tie, ku- 
rių tu visų labiausiai nenori regėti nei sapnuose, nei tikrovėj. 

Ir dar aš pagalvojau, kaip ji gulėjo laiptuose ir kalbėjo, kad ne- 
beturi daugiau jėgų ir kad aš padėčiau jai užbaigti. Ir pakol stovė- 
jau toje aptriušusioje aikštelėje su šlapiais kaliošais, supratau, ko- 
dėl atėjau prie tų laiptų, tokių perpuvusių, kad jokie nutrūktgalviai 
nebeateina čionai žaisti po pamokų arba vietoj jų. Mano jėgos irgi 
baigėsi. Nugyvenau gyvenimą kaip galėdama geriau, pagal savo tai- 
sykles - nesibodėjau jokio darbo, nesistengiau išvengti to, ką reikėjo 
padaryti, kad ir kaip baisu man būtų. Vera pasakė teisybę, jog kar- 
tais moteris turi būti kale, kad ištvertų. Tačiau būti kale - oi, kaip 
nelengva, tegul žino visas pasaulis, ir mano jėgos baigėsi. Norėjau 
visko nusikratyti, ir tada man šovė į galvą, kad, kol ne per vėlu, rei- 
kia dar sykį nusileisti tais laiptais... ir kad apačioje man visai ne- 
būtina sustoti... tai yra jeigu aš šitaip nuspręsiu. 

Ir tada vėl išgirdau jos balsą - Veros balsą. Visai taip, kaip ir 
tą naktį prie šulinio, ne tik savo galvoj, bet ir ausyse. Ir šitai buvo 
kur kas klaikiau, galite manimi patikėti. Anuomet, šešiasdešimt tre- 
čiaisiais, ji bent jau buvo gyva. 

“Ką tu išsigalvoji, Doloresa, - sako ji tuo savo išdidžiu Pabu- 
čiuok-Man-Į-Subinę balsu. - Aš sumokėjau kur kas daugiau už ta- 
ve, sumokėjau tokią kainą, kokios ir įsivaizduoti neįmanoma, ir vis 
dėlto gyvenau su tuo, ką pati padariau. Dar daugiau. Kai man be- 
liko tik šiukšliniai triušiai ir bergždžios svajonės, aš priverčiau sva- 
jones man paklusti. Šiukšliniai triušiai? Na, galbūt galiausiai jie 
mane ir įveikė, bet prieš tai aš su jais išgyvenau daugybę metų. O 
tau reikia susidoroti su saviškiais, bet jeigu tu praradai savo dvasią, 
kurios tau pakako tą dieną, kai man pasakei, jog atleisti tą mergio- 
tę buvo niekšybė, tuomet pirmyn! Leiskis ir šok, nes be tos dvasios, 
Doloresa Kleiborn, tu esi tik dar viena iškvaišusi senė!" 

Pasitraukiau atatupsta ir dairausi į šalis, bet matau tik Rytinį iš- 
kyšulį, tamsų ir šlapią nuo purslų, kuriuos neša gaivus vėjas. Ir nie- 
kur nė gyvos dvasios. Dar truputį ten pastovėjau, pasižiūrėjau, kaip 

dangum bėga debesys - mėgstu į juos žiūrėti, stebėti, kaip jie plau- 
kia aukštybėse, tykūs ir laisvi, - o paskui nusigręžiau ir nužingsnia- 
vau namo. Pakeliui kelis kartus stabtelėjau atsikvėpti, nes nuo to- 
kio ilgo sėdėjimo ant apatinio laiptelio tokiam drėgnam ore siaubin- 
gai įsiskaudėjo nugarą. Bet vis dėlto parkiūtinau. O namie prarijau 
tris tabletes, sėdau į mašiną ir atvažiavau tiesiai čionai. 

Štai šitaip. 

Nense, kaip matau, tu jau susikrovei kone dešimtį savo kasetė- 
lių, ir tavo gudruolis diktofonas veikiausiai vos gyvas. Ir aš taip pat, 
bet atėjau čionai visko papasakoti ir papasakojau - iki paskutinio 
prakeikto žodžio. Ir kiekvienas žodis - tiesa. O tu, Endi, pasielk su 
manimi, kaip tau pridera. Aš savo atlikau ir su savimi susitaikiau. 
Manding, tik tas ir svarbu. Ir dar - tiksliai žinoti, kas tu. Ir aš žinau, 
kas aš: Doloresa Kleiborn, kuriai už poros mėnesių sukaks šešias- 
dešimt šešeri, užregistruota demokratė, gimusi ir gyvenanti Litl-To- 
lo saloje. 

Nense, vaikeli, tu dar mažumėlę lukterėk, nespausk “stop" myg- 
tuko - aš pasakysiu dar du dalykus. Galų gale pasauly išgyvena tik 
kalės. 

... Na, o jūs, šiukšliniai triušiai - išgraužkit! 


Iškarpų albumas 
Iš Elsvorčio “American", 1992 metų lapkričio 6d. (psl.1) 
SALIETĖ IŠTEISINTA 


Doloresa Kleiborn, Litl-Tolo salos gyven- 
toja ir ilgametė ponios Veros Donovan, taip 
pat gyvenusios Litl-Tole, kompanionė, vakar 
vykusiame specialiame tiriamojo Meikjaso 
teismo posėdyje pripažinta visiškai nekalta 
dėl ponios Donovan mirties. Teismas turėjo 
nustatyti, ar ponia Donovan nemirė “ne sava 
mirtim“, tai yra dėl deramos pagalbos nesu- 
teikimo ar nusikalstamo pasikėsinimo. Įtari- 
mus, jog panelė Kleiborn galėjo paspartinti 

savo darbdavės galą, sukėlė ta aplinkybė, jog 
ponia Donovan, kuri, pasak gandų, mirties 
akimirką buvo senatvinio marazmo būklės, savo 
kompanionei ir namų valdytojai užrašė prak- 
tiškai visą savo turtą, kuris, anot kai ku- 
rių šaltinių vertinimo, viršija dešimt mili- 
jonų dolerių. 


Iš Bostono “Globe", 1992 metų lapkričio 20d. (psl.1) 


Laiminga Padėkos Diena Somervilyje 
NEŽINOMAS FILANTROPAS AUKOJA 30 MILIJONŲ 
NAŠLAIČIŲ PRIEGLAUDAI 


Apstulbę Naujosios Anglijos Mažųjų Klajū- 
nų Prieglaudos direktoriai šįvakar skubiai 
sušaukė spaudos konferenciją ir paskelbė, jog 
šiais metais į jų prieglaudą, kuriai sukan- 
ka jau pusantro šimto metų, Kalėdos atėjo 
anksčiau nei paprastai. Šventės atėjimą pa- 
spartino trisdešimt milijonų dolerių, kuriuos 
paaukojo geradaris, panorėjęs likti nežino- 
mas. 

“Žinią apie šią stulbinančią auką mums pra- 
nešė Alanas Grinbušas, žinomas Niujorko ad- 
vokatas ir diplomuotas buhalteris, - pasakė 
labai susijaudinęs Brendonas Džegeris, 
N.A.M.K.P. direktorių tarybos vadovas. - Vis- 
kas tarytum visiškai teisėta, tačiau gerada- 
ris ar geradarė, o tiksliau pasakius - ange- 
las sargas, tvirtai pasiryžęs likti nežino- 
mas. Nėra reikalo priminti, jog visi mes, ku- 
rie esam susiję su prieglauda, stačiai netve- 
riam džiaugsmu“. 

Jeigu ši daugiamilijoninė auka bus pervesta 
į Mažųjų Klajūnų sąskaitą, ji taps visų stam- 
biausia tokios rūšies dovana Masačiūsetse nuo 
1938 metų, kai... 


200 


Iš “The Weekly Tide“, 1992 metų gruodžio 14d. (psl.16) 


Smalsuolės Netės 
Pranešimai iš Litl-Tolo 


Misis Lotė Mak-Kendles nugalėjo Kalėdų 1l0- 
terijoje, surengtoje Džonsporte praėjusios 
savaitės penktadienį. Prizas lygus dviem šim- 
tams dolerių. Kiekgi čia išeis kalėdinių do- 
vanėlių? Smalsuolei Netei siaubi-ingai pavy- 
du. Sveikinam, Lote! 


Filas, Džono Kerono brolis, atvyko iš De- 
rio padėti Džonui nudervuoti pastarojo val- 
tį “Gelmių žvaigždė“, kol toji dar ilsisi 
sausam doke. Kas prieš Palaimintąsias Šven- 
tes gali būt gražiau už “lašelį broliškos 
meilės“, a, vaikučiai? 


Džolina Objuson, gyvenanti su savo anūke 
Patricija, praėjusį ketvirtadienį baigė dė- 
lioti galvosūkį, vaizduojantį Šventos Hele- 
nos kalną ir sudarytą iš dviejų tūkstančių 
gabalėlių. Džolina sako ketinanti kitais me- 
tais atšvęsti savo devyniasdešimtąjį gimta- 
dienį, surinkusi galvosūkį su Siksto Koply- 
čia, sudarytą iš penkių tūkstančių gabalėlių. 
Pirmyn, Džolina! Smalsuolė Netė ir visa “Ti- 
de“ redakcija nuoširdžiai tave palaiko! 


Doloresai Kleiborn šią savaitę teks apsi- 
pirkti papildomai. Jinai žinojo, kad jos sū- 
nus - “misteris Demokratas“ - nusprendė pail- 
sėti nuo savo darbų Ogestoje ir su visa šeima 
atvažiuos švęsti Kalėdų saloje. Tačiau dabar, 
sako Doloresa, į Litl-Tolą pirmąkart po dvi- 
dešimties metų atvyks paviešėti ir jos duk- 
ra, įžymi žurnalistė Selena Sent-Džordž! Pa- 

sak Doloresos, ji jaučiasi taip, “tarsi bū- 
tų palaiminta“. Į Smalsuolės klausimą, ar jie 
neketina apsvarstyti paskutiniojo “proble- 
miško“ Selenos straipsnio, išspausdinto “At- 
lantic monthly“, Doloresa tik nusišypsojo ir 
atsakė: “Manding, kalbos mums nepritrūks“. 


Kaip Smalsuolei pavyko sužinoti traumato- 


loginiame skyriuje, Vincentas Bregas, susi- 
laužęs ranką futbolo aikštėje spalio mėnesį... 


Vertė 
IRMINA DOMEIKIENĖ 

RITA HEIVORT 
IR PABĖGIMAS 
IŠ ŠOŠENKO KALĖJIMO 


Tokių vyrukų, kaip aš, yra kiekviename valstijos ar federalinia- 
me kalėjime visoje Amerikoje - galiu jums gauti tai, ko panorėsi- 
te. Cigarečių, žolytės, jei esate nuo jos priklausomas, brendžio bu- 
telį, idant atšvęstumėte savo sūnaus arba dukters vidurinės mokyk- 
los baigimą, - beveik viską... žinoma, proto ribose. Tačiau taip bu- 
vo ne visada. 

Atvykau į Šošenką vos dvidešimties metų, ir esu vienas iš ke- 
lių žmonių mūsų laimingoje šeimynėlėje, noriai pripažįstantis savo 
nusikaltimą. Aš įvykdžiau žmogžudystę. Apdraudžiau didelei sume- 
lei trejais metais už save vyresnės žmonos gyvybę ir sugadinau 
stabdžius dviviečiame “Ševrolete", kurį jos tėvas padovanojo mums 
per vestuves. Planas suveikė taip, kaip aš buvau numatęs, išskyrus 
kelis dalykus: pakeliui į miestą, prieš nulekiant nuo Kaslhilo kalno, 
žmonelė stabtelėjo pavėžėti kaimynę kartu su kūdikiu. Atsisakius 
stabdžiams, mašina visu greičiu nušvilpė per pievas traiškydama 
krūmokšnius. Liudininkai tvirtino, kad “Ševroletas" buvo pasiekęs 
nemažesnį kaip penkiasdešimties mylių per valandą greitį, prieš įsi- 
mūrydamas į Pilietinio Karo statulos postamentą ir užsiliepsnoda- 
mas. 

Aš neplanavau, kad būsiu sugautas, tačiau šito nepavyko iš- 
vengti ir mane nugrūdo į Šošenką. Meino valstijoje nėra mirties 
bausmės, vis dėlto apygardos prokuroras pasirūpino, kad už trigu- 
bą žmogžudystę gaučiau tris įkalinimo iki gyvos galvos nuospren- 
džius. Tokiu atveju lygtinio paleidimo galimybė nutolo į labai ne- 
apibrėžtą miglotą ateitį. Teisėjas pareiškė, jog aš įvykdžiau “siau- 
bingą, pasišlykštėtiną nusikaltimą", ir, be abejo, jis sakė tiesą. Bet 
visa tai jau praeityje. Jei norite, galite paskaityti apie procesą pa- 


203 


geltonavusiuose Kaslroko “Šauklio* puslapiuose, kuriuose mano 
nuosprendį skelbiančios didžiulės antraštės atrodo šiek tiek keistos 
ir pasenusios šalia naujienų apie Hitlerį, Musolinį bei susikompro- 
mitavusias slaptas Franklino Ruzvelto agentūras. 

Jūs paklausite, ar aš persiauklėjau? Net nežinau, ką reiškia šis 
žodis, jei jau kalbame apie kalėjimus ir pataisos darbus. Man regis, 
jį sugalvojo politikai. Jei “persiauklėjimas" turi kokią kitą reikšmę, 
tikiuosi, kad sužinosiu ją ateityje... apie kurią zekai išmokdavo ne- 
galvoti. Aš buvau jaunas, neblogos išvaizdos vaikinas iš vargingos 
miesto dalies. Susidėjau su gražute, aikštinga užsispyrėle, gyvenu- 
sia viename iš puikiųjų senųjų namų Karbino gatvėje. Merginos tė- 
vas palaimino vedybas su sąlyga, kad aš įsidarbinsiu jo valdomoje 
optikos bendrovėje ir pats “prasiskinsiu kelią į viršų". Netrukus su- 
vokiau, kad iš tiesų jis norėjo laikyti mane po padu kaip naminį gy- 
vūnėlį, ne visiškai prijaukintą ir galintį įkąsti. Laikui bėgant, many- 
je susikaupė pakankamai neapykantos, kad įvykdyčiau savo užma- 
čias. Jei gyvenimas suteiktų antrą progą, daugiau niekada taip ne- 
daryčiau, tik nežinau, ar tai reiškia, jog persiauklėjau. 

Šiaip ar taip, aš ketinu jums papasakoti apie vyruką, vardu En- 
dis Diufrenas. Bet prieš tai privalau paaiškinti kelis dalykus apie sa- 
ve. Ilgai neužtruksiu. 

Kaip minėjau, beveik keturiasdešimt sumautų metų Šošenke bu- 
vau tas žmogus, kuris gali jums gauti praktiškai bet ką. Aš turiu 
omenyje ne tik kontrabandines prekes, kaip cigaretės ar velnio la- 
"Šai, nors šios visada puikuodavosi sąrašo viršuje. Čia įkalintiems 
vyrams sužvejodavau tūkstančius įvairiausių dalykėlių; dauguma jų 
neturėdami nieko bendro su neteisėta veikla sunkiai prasimušdavo 
į tokią vietą, kurioje atseit privalėjai pasitaisyti. Vienam vyrukui, 
išprievartavusiam mažą mergaitę bei rodžiusiam savo kiaušus tuzi- 
nui kitų, gavau tris rožinio Vermonto marmuro gabalėlius, iš kurių 
jis iškalė žavias skulptūrėles: kūdikį, maždaug dvylikos metų ber- 
niuką ir jauną barzdočių. Pavadino savo kūrinį “Trys Jėzaus gyve- 
nimo pakopos". Kiek girdėjau, dabar skulptūrėlės atiteko žmogui, 
kitados užėmusiam valstijos gubernatoriaus postą. 

Štai dar vienas vardas, kurį jūs greičiausiai prisimenate, jei esa- 
te užaugęs Masačiusetso šiaurėje - Robertas Alanas Koutas. 1951- 
-aisiais jis mėgino apiplėšti Pirmąjį Komercinį Amatininkų banką. 

Visa tai užsibaigė kraujo upėmis - šeši negyvi, iš jų du gaujos na- 
riai, trys įkaitai ir vienas jaunas valstijos policininkas, kilstelėjęs 
galvą netinkamu momentu ir gavęs kulką į akį. Koutas turėjo mo- 
netų kolekciją. Žinoma, valdžia už jokius pinigus nebūtų leidusi jos 
laikyti, tačiau sulaukęs šiokios tokios pagalbos iš jo motinos bei tar- 
pininko, vairavusio skalbyklos furgoną, aš sugebėjau įvykdyti pra- 
šymą. Klausyk, Bobi, pasakiau jam, tu tikriausiai išprotėjai, jei nori 
laikyti monetų kolekciją akmeniniame viešbutyje, kur knibždėte 
knibžda vagių. Vyrukas pažiūrėjo į mane, šyptelėjo ir nuramino: 
“Aš žinau saugią vietelę. Nesijaudink“. Ir jis nemelavo. 1967-aisiais 
Bobį Koutą į kapus nuvarė piktybinis smegenų auglys, tačiau mo- 
netų kolekcijos taip niekas ir nerado. 

Valentino dieną vyrai gaudavo iš manęs šokolado; Švento Pa- 
triko dieną pamišusiam airiui, pavarde O'Melis, suorganizavau tris 
žalius pieno kokteilius, kurie pardavinėjami Makdonalde; aš netgi 
surengiau naktinę “Giliosios ryklės" bei “Apsėstosios panelės 
Džouns“ peržiūrą dvidešimties vyrų kompanijai, sumetusiai į ben- 
drą katilą savo santaupas, kad išnuomočiau filmus... nors po šios 
nedidelės išdaigos savaitei buvau įkalintas karceryje. Jei esi vyru- 
kas, galintis viską gauti, privalai susitaikyti su neišvengiama rizi- 
ka. 

Iš manęs prašydavo informacinių žinynų ir pornografinių kny- 
giūkščių, pokštų-žaisliukų, tokių, kaip delne slepiami elektriniai 
mygtukai ar niežulį sukeliantys milteliai. Ne vieną kartą stebėjau, 
kaip senbuviai sulaukdavo siuntinių, į kuriuos žmonos arba mergi- 
nos įdėdavo apatinių kelnaičių... manau, jūs suprantate, ką vaikinai 
veikia su tokiais dalykėliais ilgomis naktimis, kai laikas išsitempia 
tarsi guma. Žinoma, tų daiktų nedalinu veltui; kai kurie užsakymai 
kaliniams atsieina gana brangiai. Darau tai ne vien dėl pinigų; kas 
man iš jų? Aš niekada nenusipirksiu kadilako ir neišskrisiu vasario 
mėnesį kelioms savaitėms į Jamaiką. Mane būtų galima palyginti su 
geru mėsininku, parduodančiu tiktai šviežieną: turėdamas reputaci- 
ją, nežadu lengvai jos pradanginti. Griežtai atsisakau padėti tik tuo 
atveju, kai prabylama apie ginklus ir stiprius narkotikus. Nenoriu 
niekam pagelbėti nusižudyti arba užmušti ką nors kitą. Man užtenka 
žudynių, kurias prisiminsiu visą likusį gyvenimą. 

Taigi esu eilinis kalinys Naimanas-Markusas. Kai 1949-aisiais 

Endis Diufrenas paklausė manęs, ar aš galėčiau jam suorganizuoti 
Ritą Heivort, aš atsakiau, jog dėl to nekils jokių problemų. Ir nekilo. 


Endžiui pasirodžius Šošenke 1948-aisiais, jam buvo trisdešimt 
metų. Neaukšto ūgio, tvarkingas žmogelis smėlio spalvos plaukais 
ir mažutėmis rankomis dėvėjo akinius su auksiniais rėmeliais, nie- 
kuomet neužmiršdavo nusikirpti nagų ir kruopščiai išsivalyti pana- 
ges. Keista atsiminti tokius dalykus apie žmogų, tačiau, mano ma- 
nymu, tai geriausiai atspindėjo Endį. Pažiūrėjus į jį atrodydavo, kad 
vyrukas ryši kaklaraištį. Išorėje jis buvo milžiniško Portlendo banko 
kredito skyriaus viceprezidentas. Sakyčiau, neblogas darbas tokiam 
jaunuoliui, turint omenyje bankų konservatyvumą... šią savybę pa- 
dauginkite iš dešimties, jei esate Naujojoje Anglijoje, kur čionykš- 
čiai nemėgsta patikėti savo pinigų kitam žmogui, nebent jis būtų 
plikas, išpleręs ir nuolatos trūkčiotų aukštyn nuo pilvo smunkančias 
kelnes. Endis pakliuvo į Šošenką dėl savo žmonos ir jos meilužio 
žmogžudystės. 

Regis, jau minėjau, jog kalėjime nėra kaltų. Kiekvienas zekas 
suokia tą pačią giesmelę taip užtikrintai kaip tie šventeivos, per te- 
leviziją skaitantys ištraukas iš Biblijos. Jie tapo kietaširdžių ir kie- 
takiaušių teisėjų aukomis; viskuo kalti nekompetentingi advokatai; 
policininkai suklastojo bylą. Neretai kaliniai tvirtindavo, kad jiems 
paprasčiausiai nepasisekė. Sakydavo viena, tačiau veiduose atsi- 
spindėdavo visai kas kita. Dauguma zekų yra tikri padugnės, negai- 
lintys nei savęs, nei aplinkinių, ir jiems labiausiai nepasisekė tada, 
kai išlindo iš savo motinos įsčių. 

Per visus mano praleistus metus Šošenke tebuvo nedaugiau kaip 
dešimt žmonių, kurių nekaltumu aš tikėjau. Vienas iš jų - Endis 
Diufrenas, nors man prisireikė nemažai laiko, kad juo patikėčiau. 
Jeigu būčiau buvęs prisiekusysis, dalyvavęs Portlendo Aukščiausia- 
jame Teisme vykusiame procese tas šešias audringas 1947-48-tųjų 
savaites, aš irgi būčiau pripažinęs jį kaltu. 

Byla pasitaikė išties velniška - pirmarūšis skandalas su visais 
šiam atvejui prideramais elementais. Jame figūravo graži mergina, 
turinti ryšių aukštesniuose visuomenės sluoksniuose (mirusi), vie- 
tinis sportininkas (taip pat miręs), o kaltinamųjų suole sėdėjo daug 
žadantis jaunas verslininkas. Teismas užtruko, nes apygardos 

prokuroras ketino balotiruotis į Jungtinių Valstijų Atstovų rūmus ir 
norėjo, kad visi provincialai gerai įsidėmėtų jo fizionomiją. Jau ket- 
virtą ryto, trokšdami užsiimti kuo patogesnę vietą nemokamame cir- 
ko spektaklyje ir nepaisydami minusinės temperatūros, eilėje styp- 
sodavo tuntas žioplių. 

Kaltintojo pateikti faktai, kurių Endis niekada nepripažino, by- 
lojo: jis turėjo žmoną, Lindą Kolins Diufrėn; 1947-ųjų metų birželį 
šioji išreiškė susidomėjimą golfo pamokomis Falmauto Hilo klube; 
moteris mokėsi žaidimo pradmenų keturis mėnesius; jos instrukto- 
rius buvo tikras golfo profesionalas Glenas Kventinas; antroje 
1947-ųjų rugpjūčio pusėje Endis sužinojo, kad jo žmona ir Kven- 
tinas tapo meilužiais; 1947-ųjų rugsėjo 10-tosios popietę Endis ir 
Linda Diufrenai įnirtingai ginčijosi dėl pastarosios neištikimybės. 

Jis paliudijo, kad Linda apsidžiaugė tiesai iškilus į paviršių. 
Slapstymasis kėlė depresiją, sakė ji, o dabar bus galima išsiskirti 
Reno mieste. Endis atšovė mieliau susitiksiąs su ja pragare negu 
Reno. Linda išbėgo iš namų ir visą naktį praleido Kventino nuomo- 
jamame bungalo, netoli golfo aikštyno. Kitą rytą valytoja rado juo- 
du lovoje negyvus. Tiek į moterį, tiek į vyrą buvo šauta po keturis 
kartus. 

Būtent šį faktą apygardos prokuroras, siekiantis įsitvirtinti po- 
litinėje arenoje, labiausiai išskyrė savo įvadinėje ir baigiamojoje 
kalboje. Endrius Diufrenas, aiškino jis, nėra šiaip sau išduotas įnir- 
šęs vyras, trokštantis atkeršyti neištikimai žmonai. Anot prokuroro, 
tai dar būtų įmanoma suprasti, jei ne pateisinti. Tačiau pati keršto 
akcija buvo įvykdyta viską šaltai apskaičiavus. Tik pagalvokite, 
griaudėjo prokuroras, kreipdamasis į prisiekusiuosius. Keturi plius 
keturi! Ne šeši šūviai, o aštuoni! Jis ištuštino revolverio apkabą... 
tada vėl užtaisė ginklą ir paleido dar po vieną šūvį) KETURI JAM 
IR KETURI JAI, trimitavo Portlendo “Saulė". Tuo tarpu Bostono 
“Naujienos" apšaukė jį šaltakrauju žudiku. 

Liuistono lombardo darbuotojas paliudijo, kad prieš dvi dienas 
iki dvigubos žmogžudystės Endrius Diufrenas pirko šešiakulkį 38- 
-tojo kalibro revolverį. Pasak golfo klubo barmeno, rugsėjo 10-to- 
sios vakarą, maždaug septintą valandą, užsukęs Endis per dvidešimt 
minučių išlenkė tris neskiesto viskio porcijas. Kai atsistojo, pareiš- 
kė keliausiantis į Gleno Kventino namus, o jis, barmenas, “galės pa- 
skaityti apie visa kita laikraščiuose". Už mylios nuo Kventino 


207 


bungalo esančios “Viskas jūsų patogumui" krautuvėlės pardavėjas 
pripažino, jog tą vakarą, be penkiolikos devynios, užėjęs Diufrenas 
nusipirko cigarečių, tris kvortas alaus ir kelias pašluostes. Apygar- 
dos medicinos ekspertas patvirtino, kad Kventinas ir Diufreno žmo- 
na buvo nužudyti tarp 23:00 ir 2:00, naktį iš rugsėjo 10-osios į 11- 
-ąją. Generalinės prokuratūros detektyvas, atsakingas už bylos ty- 
rimą, paliudijo, jog kažkas stebėjo bungalo iš septyniasdešimties 
jardų atstumo. Rugsėjo 11-tosios rytą buvo rasti atitinkami įrody- 
mai: du tušti “Narangazeto" alaus buteliai (su kaltinamojo pirštų at- 
spaudais); dvylika cigarečių nuorūkų (“Kuls", mėgstamos kaltina- 
mojo rūšies); gipsiniai padangų vėžių įspaudai (tapatūs kaltinamojo 
1947-ųjų “Plimuto" padangų raštams). 

Kventino namuose, svetainėje ant sofos, policija aptiko keturis 
rankšluosčius su išdegintomis, nuo parako apibrizgusiomis skylė- 
mis. Detektyvas iškėlė teoriją (nors Endžio advokatas kone užkimo 
rėkaudamas prieštaravimus), kad žudikas apvyniojo vamzdžius pa- 
šluostėmis norėdamas nuslopinti ginklo šūvio garsą. 

Apklausiamas Endis Diufrenas išdėstė savąją versiją ramiai, 
šaltai ir abejingai. Jis sakė, kad pirmą kartą išgirdo nerimą kelian- 
čius gandus apie žmoną ir Gleną Kventiną paskutinę liepos savai- 
tę. Rugpjūčio pabaigoje daugiau negalėjo tverti nežinios, todėl nu- 
sprendė atlikti nedidelį tyrimą. Vieną vakarą, kai Linda neva turė- 
jo važiuoti apsipirkti į Portlendą po golfo pamokos, Endis pasekė 
ją iki nuomojamo namelio (laikraščių neišvengiamai pervadinto 
“meilės lizdeliu“). Jis lūkuriavo tris valandas, kol pagaliau Linda 
grįžo Kventino mašinoje į golfo klubą. 

- Jūs norite pasakyti šiam teismui, kad sekėte savo žmoną nau- 
jame “Plimuto" sedane? - pasiteiravo jo prokuroras per kryžminę 
apklausą. 

- Tą vakarą susikeičiau automobiliais su draugu, - atsakė Endis. 
Ramiai pasakodamas apie iš anksto suplanuotą tyrimą jis ne ypač 
gerai pasirodė prisiekusiųjų akyse. 

Atsiėmęs iš draugo savo mašiną Diufrenas nusigavo namo ir ra- 
do Lindą lovoje, skaitančią knygą. Paklausė jos, kaip sekėsi kelio- 
nė į Portlendą. Žmona užtikrino, kad laiką praleido smagiai, tačiau 
nerado jokių įdomių dalykų, kuriuos būtų norėjusi nusipirkti. 

- Tuomet aš galutinai įsitikinau, - pareiškė Endis kvapą už- 

gniaužusiems žiūrovams. Per liudijimą jis visą laiką kalbėjo tuo pa- 
čiu ramiu, monotonišku balsu. 

- Kaip jautėtės tas septyniolika dienų iki nakties, kai buvo nu- 
žudyta jūsų žmona? - paklausė advokatas. 

- Kankinausi, - šaltai atsakė Endis. Tarsi žmogus, skaitantis par- 
duotuvės prekių sąrašą, jis prisipažino svarstęs apie savižudybę ir 
rugsėjo 8-ąją netgi įsigijęs Liuistone ginklą. 

Advokatas paprašė jo išdėstyti prisiekusiųjų tarybai, kas įvyko 
žmogžudystės vakarą, žmonai išvykus susitikti su Glenu Kventinu. 
Endis papasakojo... savo šnekėjimo maniera sudarydamas klausy- 
tojams patį prasčiausią įspūdį. 

Pažinojau jį bemaž trisdešimt metų ir galiu užtikrinti, jog tokio 
šaltakraujiško Žmogaus gyvenime nebuvau sutikęs. Endis elgėsi 
šauniai nepliurpdamas kam papuola apie savo jausmus. Antra ver- 
tus, tai buvo didžiausia jo problema - viską slėpti giliai savyje. Jūs 
niekuomet nebūtumėte atspėjęs, ar jo sieloje tvyro tamsa, anot ko- 
kio nors rašeivos. Diufrenas priklausė tokiems žmonėms, kurie nu- 
sižudytų nepalikdami jokio raštelio, bet iš pradžių pasistengtų su- 
tvarkyti neužbaigtus reikalus. Jei Endis būtų pravirkęs ant liudytojų 
pakylos arba jo balse būtų pasigirdusi dvejonė... net jeigu būtų ap- 
šaukęs apygardos prokurorą, siekiantį papustyti padus į Vašingto- 
ną, abejoju, ar jį būtų nuteisę kalėti iki gyvos galvos. Blogiausiu at- 
veju 1954-aisiais Endis būtų lygtinai paleistas į laisvę. Tačiau jis 
pasakojo savo istoriją tarsi automatas. Regis, sakydamas prisieku- 
siesiems: man nesvarbu, ar jūs patikėsite. Jie nepatikėjo. 

Jis prisipažino, jog tą vakarą gerokai išgėrė. Nepasižymėdamas 
alkoholiui atspariu organizmu, nuo rugpjūčio 24-osios visą laiką bu- 
vo daugiau ar mažiau įkaušęs. Užtektų vien šio fakto, kad pasibai- 
sėtų bet kuris prisiekusysis. Jie paprasčiausiai neįstengė įsivaizduo- 
ti, kaip ramus jaunas vyriškis, dėvintis trijų dalių vilnonį kostiumą, 
galėtų prisiliuobti iki nukritimo dėl kvailo žmonos romaniūkščio su 
mažo miestelio golfo instruktoriumi. Aš tikėjau jo istorija, nes, skir- 
tingai nuo tų šešių vyrų ir šešių moterų, turėjau progą stebėti En- 
dį. 

Diufrenas gerdavo tiktai keturis kartus per metus. Susiradęs ma- 
ne, likus maždaug savaitei iki savo gimtadienio ir dviem savaitėm 
iki Kalėdų, jis paprašydavo suorganizuoti butelį “Jack Daniels". 
Kaip ir kiti zekai, sumokėdavo visą atlyginimą, kurį gaudavo už 

vergišką darbą Šošenke, ir dar pridėdavo šiek tiek iš savo santau- 
pų. Iki 1965-ųjų kaliniai užsidirbdavo dešimt centų už valandą. 65- 
-aisiais ši suma pakilo iki ketvirčio dolerio. Už alkoholio kontraban- 
dą visuomet imdavau dešimt procentų komisinių. Sudėję papildo- 
mą priemoką ir puikaus skonio “Black Jack“ viskio kainą, jūs su- 
prasite, kiek prakaito kalėjimo skalbykloje išliedavo Endis Diufre- 
nas, kad galėtų keturis kartus per metus pasigardžiuoti stipriu gė- 
rimėliu. 

Jis išmaukdavo pilną stiklą viskio rugsėjo 20-osios, savo gim- 
tadienio, rytą ir dar vieną - vakare, išsijungus šviesoms. Kitą die- 
ną atiduodavo butelį man, idant padalinčiau likučius aplinkiniams. 
Iš kito butelio mauktelėdavo Kalėdų vakarą ir Naujųjų metų išva- 
karėse. Ir vėl ta pati procedūra - butelis su likučiais ir atitinkamo- 
mis instrukcijomis atitekdavo man. Keturi kartai per metus - štai 
taip elgiasi žmogus, galintis įkaušti vos nuo kelių gurkšnių. Įkauš- 
ti tiek, kad pralietų kraują. 

Jis pasakė prisiekusiųjų tarybai, jog rugsėjo 10-osios naktį buvo 
visiškai girtas ir atsimena tik miglotas įvykių nuotrupas. Tą popietę 
prieš susiginčydamas su Linda jis prisigėrė - “Norėdamas sutelkti 
drąsą išlenkiau dvigubą porciją“, - tokie buvo Endžio žodžiai. 

Žmonai išbėgus pas Kventiną, jis nusprendė išsiaiškinti santy- 
kius su meilužiais. Pakeliui į bungalo užsuko į golfo klubą ir išgė- 
rė porą stiklelių, tačiau neprisimena, kad būtų sakęs barmenui, ne- 
va tas “galės paskaityti apie visa kita laikraščiuose" ar kažką pana- 
šaus. “Viskas jūsų patogumui" krautuvėlėje tikrai pirko alų, bet ne 
pašluostes. “Kam man reikėjo tų pašluosčių?" - paklausė jis, ir vie- 
name iš laikraščių buvo pranešta, jog trys ponios iš prisiekusiųjų ta- 
rybos sudrebėjo. 

Vėliau, kur kas vėliau jis pasidalino su manimi spėliojimais dėl 
pardavėjo, paliudijusio, kad Endis Diufrenas pirko pašluostes. 

- Tarkim, kad ieškodami liudininkų, - vieną dieną kieme pasa- 
kė Endis, - jie aptinka vyruką, kuris pardavė man alų. Po žmogžu- 
dystės jau buvo praėjusios trys dienos. Bylos smulkmenas spėjo ap- 
rašyti visi laikraščiai. Įsivaizduok, jog tą žmogelį užgriūna penki ar 
šeši farai, neskaitant šmikio iš generalinės prokuratūros ir apygar- 
dos prokuroro padėjėjo. Atmintis yra gana subjektyvus dalykas, Re- 
dai. Galbūt jie pradėjo nuo: “Ar gali taip būti, kad jis įsigijo keturis 
penkis rankšluosčius?“ - ir pamažu išgavo norimą atsakymą. Nėra 

nieko neįmanomo, jei daug žmonių nori, jog tu kažką atsimintum. 

Aš pritariau. 

- Neužmirškime dar vieno fakto, - tęsė Endis savo mąslia kal- 
bėjimo maniera. - Manau, kad atsidūręs dėmesio centre jis galėjo 
įtikėti bet kuo. Žurnalistai uždavinėja klausimus, spaudoje atsiranda 
jo nuotraukos... ir pagaliau - sensacingas liudijimas teisme. Nesa- 
kau, jog tas vyrukas tyčia davė klaidingus parodymus ar sulaužė 
priesaiką. Vis dėlto neabejoju, kad jis būtų kuo puikiausiai atlaikęs 
patikrinimą su melo detektoriumi arba prisiekęs visais šventaisiais, 
esą aš pirkau pašluostes. Kaip jau minėjau... atmintis yra velniškai 
subjektyvus dalykas. 

Žinau viena: nors mano paties advokatas buvo tikras, jog aš 
bent iš dalies meluoju, toji nelemta istorija su pašluostėmis jo ne- 
apmulkino. Geriau pagalvojus, tai tikra kvailystė. Girtas kaip kiau- 
lė, aš nebūčiau nė svarstęs, kaip nuslopinti šūvio garsą. Tiesiog bū- 
čiau palikęs juos supūti. 

Privažiavęs prie bungalo Endis gėrė alų ir rūkė cigaretes. Ma- 
tė, kaip užgesta šviesa pirmame aukšte ir užsidega antrame... šioji 
išblėso po penkiolikos minučių. Aišku kaip dieną, kas įvyko paskui. 

- Pone Diufrenai, ar tuomet jūs nuėjote į Gleno Kventino bun- 
galo ir juodu nužudėte? - sugriaudėjo advokatas. 

- Ne, - atsakė Endis ir paaiškino, kad prieš vidurnaktį pradėjo 
po truputį blaivytis. Pajuto pirmuosius pagirių požymius, todėl nu- 
sprendė važiuoti namo ir gerai išsimiegojęs kitą dieną apsvarstyti 
viską, kaip dera normaliam suaugusiam žmogui. - Grįždamas namo 
aš pamaniau, jog protingiausia išeitis būtų sutikti su jos pasiūlymu 
ir išsiskirti Reno. 

- Ačiū, pone Diufrenai. 

Iš savo vietos pašoko apygardos prokuroras. 

- Jūs išsiskyrėte pačiu greičiausiu būdu, kokiu tik galėjote su- 
galvoti, tiesa? Išardėte santuoką su 38-tojo kalibro revolveriu, ap- 
vyniotu pašluostėmis. 

- Ne, sere, - ramiai atkirto Endis. 

- Tada nušovėte jos meilužį. 

- Ne, sere. 

- Norite pasakyti, kad iš pradžių užmušėte Kventiną? 

- Noriu pasakyti, kad jų iš viso nežudžiau. Išgėriau dvi kvortas 
alaus, surūkiau galybę cigarečių - neprisimenu kiek, bet jūs ir taip 

žinote iš policijos ataskaitos. Tada nuvažiavau namo ir griuvau į lo- 
vą. 

- Jūs minėjote prisiekusiųjų tarybai, kad nuo rugpjūčio 24-osios 
iki rugsėjo 10-osios jautėte norą nusižudyti. 

- Taip, sere. 

- Netgi nusipirkote revolverį. 

- Taip. 

- Ar nesupyksite, pone Diufrenai, jei pasakysiu, kad jūs nesa- 
te panašus į žmogų, linkusį į savižudybę? 

- Nesupyksiu, - atsakė Endis, - tačiau jūs nesudarote itin jaut- 
raus tipo įspūdžio, ir aš labai abejoju, kad pasidalinčiau su jumis sa- 
vo problemomis, jei išties ketinčiau žudytis. 

Po šių žodžių teismo salėje nuvilnijo tylus nervingas kikenimas; 
deja, prisiekusiųjų nuomonės tai nė kiek nepakeitė. 

- Ar rugsėjo 10-osios vakarą pasiėmėte su savimi 38-tojo kalib- 
ro revolverį? 

- Ne; kaip jau sakiau... 

- O, taip! - sarkastiškai šyptelėjo prokuroras. - Jūs išmetėte gin- 
klą į Karališkąją upę rugsėjo 9-osios popietę. 

- Taip, sere. 

- Dieną prieš žmogžudystę. 

- Taip, sere. 

- Labai paranku, ar ne? 

- Nei taip, nei anaip. Aš sakau tiesą. 

- Rodos, jūs girdėjote leitenanto Minčerio parodymus? - Min- 
čeris vadovavo paieškos komandai, naršiusiai upės atkarpą šalia 
Tvenkinio tilto, kur Endis, jo žodžiais tariant, išmetė savo revolverį. 
Policija taip ir nerado ginklo. 

- Taip, sere. Jūs žinote, kad aš girdėjau. 

- Tuomet girdėjote ir tai, jog jie neaptiko jokio ginklo, nors 
upės dugną šukavo tris dienas. Dar vienas jums parankus faktorius, 
ar ne? 

- Atmetus spėliones dėl parankių faktorių, išlieka faktas - jie 
tikrai nerado ginklo, - šaltai atsakė Endis. - Vis dėlto atkreipsiu tiek 
jūsų, tiek prisiekusiųjų dėmesį į tai, jog Tvenkinio tiltas driekiasi 
netoli tos vietos, kur Karališkoji upė įteka į Jarmuto įlanką. Revol- 
verį galėjo nunešti stipri srovė. 

- Ir mums nepavyks palyginti iš krauju pasruvusių jūsų žmonos 

bei pono Gleno Kventino lavonų ištrauktų kulkų ir jūsų ginklo 
graižtvos. Teisybė, pone Diufrenai? 

- Taip. 

- Vėlgi labai palanku? 

Pasak laikraščių apžvalgos, tuo metu Endis leido sau vieninte- 
lį kartą per šešias teismo savaites parodyti turįs emocijų. Jo veidą 
perkreipė vos pastebima, karti šypsenėlė. 

- Kadangi aš esu nekaltas, sere, ir nemeluoju tvirtindamas, jog 
išmečiau revolverį į upę dieną prieš žmogžudystę, ginklo praradi- 
mas yra ypač nepalankus faktorius šioje byloje. 

Apygardos prokuroras pliekė jį dvi dienas. Kai dar kartą per- 
skaitė “Viskas jūsų patogumui" krautuvėlės pardavėjo liudijimą dėl 
pašluosčių, Endis pakartojo, jog neprisimena jas pirkęs, tačiau pri- 
pažino neprisimenąs, kad jų nepirko. 

Ar tiesa, jog 1947-ųjų pradžioje Endis ir Linda Diufrenai ap- 
draudė savo gyvybes? Taip. Ir kad Endis turėtų gauti penkiasdešimt 
tūkstančių dolerių po žmonos mirties? Taip. Vadinasi, tiesa ir tai, 
kad jis nuvyko į Gleno Kventino namus suplanavęs žmogžudystę ir 
įvykdė savo ketinimus? Ne. Tada pasakykite, kas, jūsų manymu, ten 
įvyko, jei policija neaptiko jokių įsilaužimo ženklų? 

- Nė nenutuokiu, sere, - tyliai atsakė Endis. 

Prisiekusieji pradėjo svarstyti nuosprendį trečiadienį 13:00, lau- 
ke krentant sniego dribsniams. Visi dvylika tarybos narių sugrįžo į 
salę 15:30. Antstolis tvirtino, jog jie būtų pasirodę anksčiau, jei ne 
apygardos apmokėti pietūs - gardus viščiukas iš “Bentlio" restora- 
no. Jie pripažino Endį Diufreną kaltu. O, brolau, jei Meino valsti- 
joje būtų buvusi mirties bausmė, jis būtų sučirškėjęs elektros kėdė- 
je, pavasariniams krokams nespėjus iškišti savo galvelių iš sniego. 


Prokuroras pasiteiravo, kas, jo manymu, ten galėjo atsitikti, ta- 
čiau Endis nesiteikė atsakyti į klausimą. Visgi jis turėjo šiokių to- 
kių minčių, kurias sužinojau vieną vakarą, 1955-aisiais. Mums pri- 
sireikė septynerių metų, kad nuo paprasčiausių pažįstamų, linktelė- 
jančių galvą pasisveikinant, taptume gana artimais draugais - tiesą 
sakant, tikrai artimas Endžiui pasijutau maždaug 1960-aisiais ir gal- 
voju, kad buvau geriausias - vienintelis - jo draugas. Abu nuteisti 
iki gyvos galvos stūmėme laiką tame pačiame bloke, mūsų kame- 
ras skyrė nedaugiau kaip pusė koridoriaus. 

- Ką aš manau? - nelinksmai nusijuokė jis. - Manau, jog tą naktį 
per labai trumpą laiką pasitaikė visa galybė nelaimingų atsitiktinu- 
mų. Kai aš grįžau namo, turbūt kokiam pašaliečiui, važiuojančiam 
pro šalį, kelyje sprogo padanga. Galbūt plėšikui arba psichopatui, 
kuris nedvejodamas juos nužudė ir tuo pačiu įkišo mane į kalėjimą. 

Štai kaip paprasta. Dėl kvailo aplinkybių sutapimo jis buvo pa- 
smerktas likusią ir svarbiausią gyvenimo dalį praleisti Šošenke. Po 
penkerių metų Endis gavo teisę susitikinėti su lygtinio paleidimo ta- 
ryba, reguliariai atmesdavusia prašymus, nepaisant nepriekaištingo 
jo elgesio kalėjime. Patekęs į Šošenką su nuosprendžiu kaltas dėl 
žmogžudystės, verčiau nesitikėk greito atsisveikinimo su čionykš- 
čiais. Lygtinio paleidimo svarstymai užtrunka ilgiau, negu upė iš- 
griaužia uolieną. Tarybai priklauso septyni vyrai, dviem daugiau ne- 
gu kituose valstijos kalėjimuose, ir kiekvienas jų galėtų didžiuotis 
šaltomis lyg šaltinio vanduo širdimis. Tų vyrukų nepapirksi, sal- 
džiomis kalbomis nesužavėsi, ašaromis nesugraudinsi. Pinigai šiuo 
atveju neturėjo jokios reikšmės. Tiesa, Endžio byloje lemiamą vaid- 
menį atliko ir kiti veiksniai... bet apie tai papasakosiu vėliau. 

Pažinojau vieną administracijos pasitikėjimą įgijusį kalinį, pa- 
varde Kendriksas, kuris šešiasdešimtaisiais įsiskolino man iki au- 
sų. Išsimokėjo tik per ketverius metus, dažniausiai tiekdamas infor- 
maciją. Jei kalėjime užsiimi tokia kaip mano veikla, privalai visą 
laiką būti įtempęs ausis, antraip gali labai lengvai pakratyti kojas. 
Tas Kendriksas, pavyzdžiui, turėjo galimybę žvilgtelėti į ataskaitas, 
kurių aš gyvenime nebūčiau pamatęs, štampuodamas prakeiktas me- 
talo plokštes. 

Jis papasakojo, jog 1957-aisiais taryba vieningai balsavo prieš 
Endį Diufreną, 58-aisiais rezultatas buvo 6-1, vėl 7-0 59-aisiais, o 
kitais metais - 5-2. Nežinau, kaip pasiskirstė balsai vėliau, tačiau po 
šešiolikos metų Endis tebegyveno toje pačioje 5-ojo bloko 14-oje 
kameroje. 1975-aisiais jis šventė savo penkiasdešimt septintąjį gim- 
tadienį. Tikriausiai taryba būtų parodžiusi gailestingumą ir išleidusi 
Jį į laisvę maždaug 83-aisiais. Tie žmonės suteikia tau gyvenimą, 
tuo pačiu atimdami įdomiausią jo dalį. Vieną dieną galbūt pasiseks 
išsinešdinti iš kalėjimo, tačiau... Žinote, toks vyrukas, Šervudas 
Boltonas, laikė savo kameroje balandį nuo 1945-ųjų iki 1953-ųjų, 
kai buvo išleistas į laisvę. Jis nevaizdavo esąs koks nors Paukštinin- 
kas iš Alkatraso - paprasčiausiai turėjo balandį, vardu Džeikas. Bol- 

tonas išleido paukštį dieną prieš tai, kai pats pasitraukė iš mūsų lai- 
mingosios šeimynėlės. Bet po savaitės vienas draugas pasikvietė 
mane į vakarinę kiemo dalį, kur mėgdavo slampinėti Šervudas. 
Kampe kėpsantis paukštis priminė suglamžytą purviną užtiesalą ir 
atrodė perkaręs iš bado. Draugelis paklausė: “Redai, juk čia Džei- 
kas?“ Aš pritariamai linktelėjau galva. Balandis drybsojo negyvas 
lyg mėšlo krūva. 


Prisimenu pirmą kartą, kai mane užkalbino Endis Diufrenas. 
Prisimenu kiekvieną smulkmeną, tarsi tai būtų įvykę vakar. Tačiau 
tuo metu jis norėjo ne Ritos Heivort. Šiai pribrendo kur kas vėliau. 
1948-ųjų vasarą jis paprašė manęs visai ko kito. 

Daugumą reikalų tvarkau mūsų milžiniškame kvadratiniame 
kieme, kurio kiekvienas šonas lygus devyniasdešimčiai jardų. Šiau- 
riniame krašte stūkso išorinė siena su pagrindiniais vartais ir bokš- 
teliais iš abiejų galų. Juose nuolatos tupi sargybiniai, apsiginklavę 
žiūronais bei šautuvais, skirtais numalšinti maištus. Pietinėje kiemo 
pusėje įrengti penki furgonų pakrovimo skyriai. Darbo dienomis Šo- 
šenkas virsta gana judria vietele - mašinos zuja į priekį ir atgal. Mes 
turime licenzijuotą metalo plokščių fabriką ir didelę industrinę skal- 
byklą, aptarnaujančią ne tik kalėjimą, bet ir Kiterio akušeriją bei 
Elioto slaugos namus. Erdviose Šošenko dirbtuvėse iš kalinių suda- 
ryta mechanikų komanda remontuoja kalėjimo, valstijos ir vietinės 
administracijos ir neretai lygtinio paleidimo tarybos narių mašinas. 

Rytinėje pusėje dunkso stora akmeninė siena, išmarginta mažu- 
čiais siaurais langeliais, kurie priklauso 5-ojo bloko kameroms. Va- 
karinėje dalyje įsikūrė administracija ir ligoninė. Skirtingai nuo 
daugumos kalėjimų, Šošenkas niekuomet nefunkcionavo visu pajė- 
gumu; 48-aisiais jis buvo užpildytas vos dviem trečdaliais. Šiaip ar 
taip, kieme bet kuriuo metu šlaistydavosi, žaisdavo futbolą arba 
beisbolą, laidydavo kandžias replikas, sudarinėdavo sandėrius nuo 
aštuoniasdešimties iki šimto dvidešimties zekų. Sekmadieniais ši 
vieta knibždėte knibždėdavo žmonių; sekmadieniais ši vieta primin- 
davo iškylautojų susibūrimą... trūko tiktai moterų. 

Būtent sekmadienį į mane pirmą kartą kreipėsi Endis. Ką tik 
baigiau šnekėti su Elmoru Armitažu, besistengiančiu pasitarnauti 
man kiekviena pasitaikiusia proga, apie radiją, kai priėjo Endis. Be 

abejo, žinojau, kas jis toks. Diufrenas buvo įgijęs šaltakraujo sno- 
bo reputaciją. Sklido kalbos, jog netrukus jį pradės persekioti ne- 
laimės. Vieną jų, anot gandų, įkūnijo Bogsas Daimondas, o su šiuo 
žmogėnu juokai menki. Girdėjau, esą Endis nepanoro turėti kamba- 
rioko savo kameroje ir gyveno vienas, nepaisant to, kad zekai ėmė 
murmėti, neva tas pižonas galvoja, kad jo šūdas kvepia gardžiau nei 
paprastų kalinių. Bet aš nesiklausau paskalų, kai galiu asmeniškai 
įvertinti žmogų. 

- Labas, aš esu Endis Diufrenas. - Jis ištiesė ranką ir aš atsakiau 
tuo pačiu. Akivaizdu, kad vyrukas nemėgo pūsti miglos į akis, nes 
iš karto prabilo apie reikalą. - Kiek suprantu, tu esi žmogus, galin- 
tis gauti, ko tik užsigeidi. 

Aš patvirtinau, kad retsykiais sugebu aptikti vieną kitą dalykėlį. 

- Kaip tai darai? - paklausė Endis. 

- Kartais daiktai patys nukrenta man į rankas, - atsakiau. - Ne- 
galiu to paaiškinti. Kita vertus, aš juk esu airis. 

Jis šyptelėjo. 

- Ar pajėgtum gauti man kūjelį? 

- Kas tai yra ir kodėl nori šio daikto? 

Endis nustebo. 

- Nejau į tavo veiklą įtrauktas ir motyvacijos aspektas? - išgir- 
dęs tokius žodžius supratau, kodėl jį vadina pasipūtėliu snobu; tuo 
pat metu man pasidingojo, kad jo klausime nuskambėjo vos paste- 
bimos linksmos gaidelės. 

- Jei norėtum dantų šepetuko, jokių klausimų neuždavinėčiau, 
- paaiškinau. - Tiesiog nurodyčiau kainą. Supranti, dantų šepetukas 
nekelia mirtinos grėsmės. 

- O tu griežtai nusiteikęs prieš mirtiną grėsmę keliančius daik- 
tus? 

- Taip. 

Link mūsų atskriejo senas, pleistru apklijuotas beisbolo kamuo- 
liukas, ir Endis sugavo jį ore apsisukęs vikriai it katė. Tokio jude- 
sio būtų galėjęs pavydėti pats Frenkas Malzonė. Švelnus, tačiau ga- 
na profesionalus riešo kryptelėjimas, ir kamuoliukas nušvilpė atgal. 
Mačiau, kad į mus žvairuoja nemažai žmonių. Tikriausiai žiūrėjo ir 
sargybiniai iš bokštelių. Neslėpsiu: bet kuriame kalėjime surastumė- 
te zekų, išsikovojusių savo tarpe tam tikrą pagarbą ir autoritetą; ke- 
turis penkis mažoje kolonijoje ir galbūt du ar tris tuzinus didelėje. 

Šošenke aš priklausiau išrinktųjų ratui - mano nuomonė apie En- 
dį Diufreną turėjo lemti tolimesnį jo gyvenimą šioje vietoje. Nors 
ir žinodamas tai, jis nepuolė keliaklupsčiauti, ir už tai nusipelnė ma- 
no pagarbos. 

- Savo mintį išdėstei pakankamai aiškiai. Aš pasakysiu, kas tai 
yra. Kūjelis atrodo kaip miniatiūrinis kirvukas - maždaug tokio il- 
gio. - Endis išskėtė rankas per pėdą ir tuomet aš pirmą kartą paste- 
bėjau tvarkingai apkirptus jo nagus. - Kūjelis primena paprasčiau- 
sią plaktuką; viena galvutės pusė yra aštri, kita - buka. Noriu jo, nes 
man patinka akmenys. 

- Akmenys, - pakartojau aš nieko nesuprasdamas. 

- Pasilenk minutėlei, - mostelėjo jis ranka. 

Aš vyptelėjau, bet įvykdžiau prašymą, ir mudu pritūpėme it ko- 
kie indėnai. 

Endis pasėmė rieškučiomis žemę ir prasijojo ją savo švariomis 
rankomis. Nusėdus dulkių debesėliui, delnuose pasiliko maži akme- 
nukai. Keletas jų žibėjo, kiti savo pilku atspalviu niekuo nesisky- 
rė nuo žemės grumsto. Vienas iš pastarųjų buvo kvarco gabalėlis, 
ir jį gerai patrynus, pilkšvumas iš karto pranyko, užleisdamas vie- 
tą baltam žvilgesiui. Endis švystelėjo akmenį man. Sugavęs jį pa- 
sakiau, kas tai yra. 

- Žinoma, tai kvarcas, - sutiko vyrukas. - Žiūrėk. Štai žėrutis, 
molio skalūnas, granitas. Kalėjimas pastatytas ant kalkakmenio, iš- 
kasus dalį kalvos. - Jis numetė surinktus pavyzdžius ir nusivalė į 
drabužius dulkėtas rankas. - Aš esu geologas. Tiksliau... buvau ge- 
ologas ankstesniame gyvenime. Norėčiau neužmiršti savo pomėgio, 
kol esu čia. 

- Sekmadieninės iškylos į kiemą? - tarstelėjau atsistodamas. Ko- 
kia kvaila mintis, ir vis dėlto... regėdamas šią kvarco atskalėlę kaž- 
kodėl pajutau, kaip virpteli širdis. Neįsivaizduoju kodėl; greičiau- 
siai ji priminė išorinį pasaulį. Apie tokius dalykus kieme nemąstai. 
Juk kvarcas paprastai aptinkamas srauniuose upeliuose. 

- Verčiau iškylausiu sekmadieniais čia negu visai niekur, - at- 
sakė jis. 

- Kūjelį galėtum įkalti kam nors į kaukolę. 

- Aš neturiu priešų, - tyliai ištarė jis. 

- Ne? - šyptelėjau. - Palauk truputį. 

- Jei iškils problemų, susidorosiu su jomis be kūjelio. 

- Galbūt mėginsi pabėgti? Prasikasti pro sieną? Jei taip darysi... 

Endis švelniai nusijuokė. Po trijų savaičių, savo akimis išvydęs 
kūjelį, supratau kodėl. 

- Žinai, jei kas nors pamatys jį tavo rankose, akimoju atims, - 
perspėjau. - Jei pamatytų tave su šaukštu, atimtų ir jį. Ką tu ruošiesi 
daryti? Atsisėsi kieme ir pradėsi daužyti žemę? 

- O, manau, kad surasiu geresnių būdų, kaip juo pasinaudoti. 

Aš linktelėjau. Tai jau tikrai ne mano reikalas. Žmogus papra- 
šo manęs gauti kokį daiktą, ir aš įvykdau užduotį. O vėliau nusi- 
plaunu rankas. Man neturėtų rūpėti, ar jis sugebės išsaugoti kūje- 
lį. 

- Kiek kainuotų toks dalykėlis? - paklausiau. Tylus, žemas jo 
balsas padarė man malonų įspūdį. Kai dešimt metų praleidi kalėji- 
mo maišalynėje, siaubingai pavargsti nuo visokių skardžiabalsių 
rėksnių ir niekada neužsičiaupiančių pagyrūnų. Taip, tenka pripa- 
žinti, jog Endis man patiko nuo pat pradžių. 

- Aštuoni doleriai bet kurioje akmenskaldžių parduotuvėje, - at- 
sakė jis. - Jei neklystu, šiame versle tavo pelną sudaro komisiniai... 

- Paprastai imu dešimt procentų, tačiau už pavojingus daiktus 
mokama brangiau. Norėdamas gauti tavo pageidaujamą žaisliuką, 
privalėsiu geriau sutepti sraigtelius. Tarkime, dešimt dolerių. 

- Gerai. 

Pažvelgiau į jį ir truputį išsišiepiau. 

- Ar tu turi dešimt dolerių? 

- Turiu, - vos girdimai tarė jis. 

Daug vėliau man pavyko sužinoti, kad jo sąskaitoje buvo dau- 
giau nei penki šimtai “žalių". Pinigus sugebėjo atsinešti su savimi. 
Užsiregistruojant į šį viešbutį, vietinis pasiuntinukas priverčia ta- 
ve susiriesti ir apčiupinėja kiekvieną kūno lopinėlį. Žinoma, jei esi 
tvirtai pasiryžęs ką nors įsinešti, į vieną slėptuvę gali susigrūsti pa- 
kankamai didelių daikčiukų, nebent pasiuntinuką užvaldys bjauri 
nuotaika, ir jis nuspręs patyrinėti šiltą vietelę užsimovęs guminę 
pirštinę. 

- Tvarkelė, - linktelėjau galva. - Turėtum žinoti, ko tikiuosi iš 
tavęs, jei būsi sučiuptas su savo žaisliuku. 

- Regis, žinau, - atsakė Endis. Šiek tiek blykstelėjusios pilkos 
akys paliudijo, kad jis kuo puikiausiai nutuokia, ką norėjau pasaky- 
ti. Vyrukas pasižymėjo savitu ironišku humoro jausmu. 


218 


- Jei tave sugaus, pasakysi, kad jį radai. Aišku ir paprasta. Tris 
keturias savaites pasėdėsi karceryje... be abejo, ne tik prarasi kūjelį, 
bet ir įgysi juodą žymę savo byloje. Jei paminėsi mano vardą, dau- 
giau gyvenime neturėsiu su tavimi jokių reikalų. Negausi iš manęs 
netgi batų raištelių ar popierinio maišelio. Negana to, liepsiu ke- 
liems žmogėnams kaip reikiant tave prikulti. Aš nemėgstu smurto, 
tačiau privalai suprasti mano padėtį - jei nepajėgsiu susidoroti su 
problemomis, neteksiu užtarnautos reputacijos. Tai pribaigtų mano 
verslą. 

- Suprantu. Patikėk, tau nereikės dėl to jaudintis. 

- Aš niekada nesijaudinu, - atšoviau. - Tokioje vietoje neapsi- 
moka gadinti sau nervus. 

Jis krestelėjo galvą ir pasišalino. Po trijų dienų per rytinę skal- 
byklos pertrauką vėl susirado mane kieme. Nusisukęs vikriai it ma- 
gas, atliekantis triukus su kortomis, įbruko man į delną paveikslė- 
lį su Aleksandro Hamiltono atvaizdu. Endis mokėjo greitai prisitai- 
kyti prie naujų sąlygų. Aš gavau kūjelį, kuris atrodė lygiai taip pat, 
kaip jis apibūdino. Šis įrankis nepadėtų pasprukti iš kalėjimo (žmo- 
gui prireiktų šešių šimtų metų, norint prasikasti su kūjeliu pro sto- 
rą sieną). Visgi manęs neapleido bloga nuojauta. Jei kirstuku baks- 
telėtum į priešininko makaulę, garantuoju, kad šis daugiau niekada 
per radiją nesiklausytų Fiberio Magi ir Molės. Vertėtų neužmiršti, 
jog Endį jau spėjo nusižiūrėti sesutės. Tikėjausi, kad kūjelis nėra 
skirtas jiems užkapoti. 

Ilgai svarstęs nusprendžiau, kad sveikas protas turėtų nugalėti. 
Anksti ryte, prieš nuaidint signalui, raginančiam visus keltis iš guo- 
lio, įteikiau kūjelį ir “Camel" cigarečių pakelį Erniui, senam, admi- 
nistracijos palankumą įgavusiam zekui, kuris šluodavo 5-ojo bloko 
koridorius iki 1956-ųjų, kai buvo išleistas į laisvę. Jis susikišo viską 
po švarku nepratardamas nė žodžio. Kitą kartą išvydau kūjelį tik- 
tai po devyniolikos metų, galutinai atšipusį ir sudūlėjusį. 

Kitą sekmadienį kieme Endis vėl priėjo prie manęs. Sakyčiau, 
atrodė neįspūdingai. Išbrinkusi apatinė lūpa priminė dešrelę, deši- 
nysis paakys taip sutinęs, jog bemaž nesimatė pačios akies, o ant 
skruosto puikavosi skalbimo lentos paliktas bjaurus dryžis. Sesutės 
kibo į darbą pasiraitoję rankoves, tačiau Endis niekada apie juos ne- 
užsiminė. 

- Ačiū už įrankį, - tarė jis ir nukulniavo šalin. 

Palydėjau jį smalsiu žvilgsniu. Vyrukas žengė porą žingsnių, 
pastebėjo kažką dulkėse, pasilenkė ir sugriebė nedidelį akmenį. Ka- 
lėjimo vargetos, išskyrus garaže plušančius mechanikus, neturi ki- 
šenių. Tačiau tokią problemą įmanoma labai lengvai išspręsti. Ak- 
muo pradingo Endžio rankovėje. Tai padarė man įspūdį... Atvirai 
kalbant, jis mane sužavėjo. Nepaisant užgriuvusių bėdų, gyvenimas 
tęsėsi. Kalėjimuose, ir ne tik juose, yra tūkstančiai žmogėnų, neno- 
rinčių ar negalinčių susitaikyti su savo dalia. Nors jo veidas atro- 
dė, lyg būtų nuakėtas uragano, pastebėjau, kad rankos tebėra šva- 
rios, o nagai - tvarkingai apkirpti. 

Sekančius šešis mėnesius retai kada su juo pasimatydavau; En- 
dis daug laiko praleido karceryje. 


Keletą žodžių apie sesutes. 

Daugumoje įkalinimo įstaigų jie vadinami bobšėmis arba kaliū- 
zės siuzėmis - paskutiniu metu tapo madinga pravardė “karalienės 
žudikės". Šošenke visais laikais gyveno “sesutės". Kaip pavadinsi, 
taip nesugadinsi. 

Manau, nieko nenustebinsiu pasakydamas, kad šiais laikais ka- 
lėjimuose pilna pederastų - aš nekalbu apie šviežias žuveles, ku- 
riems žiaurus likimas nulėmė būti jaunais, lieknais, patrauklios iš- 
vaizdos ir neatsargiais. Homoseksualumas pasireiškia šimtais įvai- 
riausių formų. Kai kurie vyrai tiesiog negali ištverti be sekso, todėl 
renkasi savo lyties atstovus, kad neišprotėtų. Paprastai tarp dviejų 
visiškai heteroseksualių žmonių sudaromas sandėris, nors man kar- 
tais šauna į galvą mintis, ar jie išliks heteroseksualūs grįžę pas sa- 
vo žmonas ir merginas. 

Kiti vyrai kalėjimuose “pakeičia" seksualinę orientaciją. Mūsų 
žodžiais tariant, “virsta pedais" arba “išlenda iš spintos“. Dažniau- 
siai (bet ne visada) jie atlieka moterų vaidmenį ir būna labai popu- 
liarūs tarp zekų, įnirtingai besivaržančių dėl jų dėmesio. 

Ir pagaliau sesutės. 

Kalinių visuomenėje jie užima tą pačią padėtį, kaip ir prievar- 
tautojai išoriniame pasaulyje. Paprastai patenka už grotų dėl ypač 
žiaurių nusikaltimų. Jų aukomis tampa jauni, silpni, nepatyrę... ar- 
ba, Endžio Diufreno atveju, atrodantys silpni. Jų medžioklės plo- 
tus atstoja dušinės, siauri koridorėliai šalia industrinių skalbyklos 
agregatų, retsykiais ligoninė. Neretai žaginimai vyksta virš žiūrovų 

salės esančioje ankštoje kino projektoriaus kabinoje. Sesutės paima 
jėga tai, ką galėtų turėti už dyką, jei tik užsigeistų. “Virtę pedais" 
nuolatos įsimylėdavo vieną ar kitą sesutę, tarsi paauglės mergaičiu- 
kės sinatras, preslius arba redfordus. Tačiau prievartautojų nė pats 
velnias nepakeis - užvaldyti žmogų jėga jiems teikia malonumą. 

Dėl savo nedidelio ūgio ir gana neblogos išvaizdos (ne išimtis, 
kad ir dėl šaltakraujiškumo, kuris taip mane sužavėjo), Endis pa- 
traukė sesučių žvilgsnius vos įžengęs pro vartus. Jei porinčiau jums 
pasakaitę, būtinai paminėčiau, jog Endis davė gerą atkirtį ir sesu- 
tės paliko jį ramybėje. Deja, kalėjimas nė iš tolo neprimena fanta- 
zijų pasaulio. 

Pirmą kartą tai įvyko dušinėje, nepraėjus nė trims dienoms, kai 
jis prisijungė prie mūsų laimingosios Šošenko šeimynėlės. Spėju, 
jog tuo metu buvo apsiribota kutenimais ir paplekšnojimais. Iš pra- 
džių jie stengiasi susidaryti apie jus nuomonę tarsi šakalai, mėgi- 
nantys išsiaiškinti, ar auka išties tokia silpna ir luoša, kaip atrodo 
žiūrint iš pašalies. 

Endis tvojo atgal ir praskėlė lūpą augalotam pakumpusiam se- 
sutei, vardu Bogsas Daimondas - velniai žino, kur jis dabar tupi. Ki- 
virčą nutraukė sargybinis, tačiau Bogsas pažadėjo Endį pričiupti ir 
savo žodį ištesėjo. 

Antrą kartą Endį prispaudė skalbyklos užkaboriuose. Tame il- 
game, dulkėtame, siaurame koridorėlyje nuolatos dėdavosi panašūs 
dalykai; sargybiniai viską žinojo, tačiau nesiėmė jokių veiksmų, ka- 
dangi labai nemėgo šios blausios vietelės, užverstos baliklių ir skal- 
bimo miltelių maišais, “Hekslito" katalizatoriais, nekenksmingais 
lyg druska, jei tavo rankos sausos, ir deginančiais it rūgštis, jeigu 
jos drėgnos. Čia nėra kur apsisukti, o vienas iš svarbiausių priesa- 
kų, kuriuos išmoksta naujokai atėję dirbti į tokią vietą, byloja: ne- 
lisk prie zekų nebūdamas tikras, jog sulauksi pastiprinimo. 

Tą dieną Bogso nebuvo, tačiau Henlis Bakas, dirbęs vyresniuo- 
ju skalbėju nuo 1922-ųjų, pasakojo man, kad egzekucijoje dalyva- 
vo keturi jo draugai. Priremtas prie didžiulės plovimo mašinos, En- 
dis pagrasino sviesiąs jiems į akis “Hekslito" miltelių saują. Jau ke- 
tino įgyvendinti savo sumanymą, kai netikėtai paslydo. Tik to ir te- 
reikėjo. 

Manau, jog frazė “grupinis išprievartavimas" visais laikais reiš- 

kė tą patį. Štai ką padarė su juo sesutės. Užtempę ant prietaisų dė- 
žės ir prikišę prie smilkinio atsuktuvą, smaginosi vienas po kito. 
Draskomą sėdynę šiek tiek maudžia, bet ne itin baisiai. Jūs paklau- 
site, ar aš kalbu iš asmeninės patirties? Galiu atsakyti, jog šis ma- 
lonumas manęs nė kiek nesužavėjo. Truputį nukraujuoji, ir jei ne- 
nori išgirsti kokio juokdario pašaipų, neva tau prasidėjo mėnesinės, 
užsikemši subinę su tualetiniu popieriumi, kurį išsitrauki, kraujo la- 
šams nustojus tekėti. Kraujavimas išties primena menstruacijas - 
silpna srovelė bėga dvi tris dienas, kol išsenka. Nedidelė žala, ne- 
bent jie užsiiminėjo su tavimi kokiais nors nenatūraliais dalykais. 
Aš turiu omenyje fizinę žalą... Visgi žaginimas yra žaginimas - galų 
gale tau vis tiek prisieis pažvelgti į save veidrodyje ir nuspręsti, 
kaip elgtis toliau. 

Endis ištvėrė kankinimus niekam nesiskųsdamas. Tuo metu jis 
buvo tikras atsiskyrėlis ir savo mintimis su pašaliniais nesidalinda- 
vo. Greičiausiai padarė išvadą, kad ne jam vienam teko tai patirti 
ir kad su sesutėmis galima tvarkyti reikalus dviem būdais: kautis ir 
būti išprievartautam arba paprasčiausiai būti išprievartautam. 

Jis nusprendė kovoti. Praėjus maždaug savaitei po incidento 
skalbykloje, Bogsas su dviem savo bičiuliais vėl prispaudė Endį 
(“Girdėjau, jog tave jau spėjo patvarkyti“, - taip pasakė Bogsas, 
anot Erio, slankiojusio netoliese), ir šis vienu smūgiu sulaužė nosį 
plačiapečiui fermeriui Rusteriui Makbraidui, kuris pakliuvo čia, nes 
mirtinai sumušė savo podukrą. Džiaugiuosi galėdamas pridurti, kad 
Rusteris pakratė kojas Šošenke taip ir neparagavęs laisvės skonio. 

Visi trys išžagino jį paeiliui. Kai baigė, Rusteris ir kitas zekas 
- turbūt Pitas Vernesas, nors aš nesu tikras - privertė Endį atsiklaup- 
ti. Bogsas žengė artyn suspaudęs žvilgantį skustuvą su žodžiais Dai- 
mondo perlas, išraižytais ant abiejų koto pusių. Atlenkęs jį pareiš- 
kė: 

- Dabar, ponuli, aš atsisegsiu savo klyną, ir tu prarysi tai, ką pa- 
rodysiu. Paskui ateis Rusterio eilė. Už sulaužytą nosį jis nusipelnė 
atlygio. 

Endis atšovė: 

- Pažadu, kad prarasi tai, ką įkiši man į burną. 

Iš Bogso žvilgsnio sprendžiant, tvirtino Ernis, jis greičiausiai 
pamanė, jog Diufrenas išsikraustė iš proto. 

- Ne, tu nesupratai, - ištarė jis lėtai tarsi kalbėdamas su kvailu 

vaikiūkščiu. - Jei taip pasielgsi, aš sugrūsiu visus aštuonis skustu- 
vo colius tau į ausį. Aišku? 

- Taip, bet, regis, tu nesupratai manęs. Tai, ką įkiši man į bur- 
ną, aš nukąsiu. Prieš subadydamas mano galvą skustuvu prisimink, 
kad netikėtas smegenų pažeidimas sukelia nevalingą aukos šlapini- 
mąsi, tuštinimąsi... ir žandikaulių mėšlungį. 

Endis pažvelgė į kankintoją, spinduliuodamas savo išskirtinę 
šypsenėlę, pasakojo Ernis, tarytum sesutės būtų aptarinėję akcijų 
kursus, užuot ketindami sumaišyti auką su žemėmis. Tarytum jis 
pats būtų vilkėjęs trijų dalių bankininko kostiumą, o ne klūpėjęs 
purviname šluotų sandėliuke su numautomis kelnėmis ir krauju ap- 
šlakstytomis šlaunimis. 

- Tarp mūsų kalbant, - tęsė jis, - sukandimo refleksas toks stip- 
rus, kad aukos žandikaulius tenka atrakinti su dalba arba laužtuvu. 

Nei Bogsas, nei Rusteris Makbraidas nieko nekišo į Endžio bur- 
ną tą vėlyvą 1948-ųjų vasario vakarą. Kiek žinau, vėliau irgi nedrįso 
to daryti. Patenkino save beveik mirtinai jį suspardydami, ir visi ke- 
turi buvo nutrenkti į karcerį. Tiesa, Diufrenas su Makbraidu iš pra- 
džių paviešėjo ligoninėje. 

Neįsivaizduoju, kiek kartų Endis patyrė smurtą nuo šios kom- 
panijos. Manau, jog Rusterio susidomėjimas juo labai greitai atslū- 
go - pavaikščiojus mėnesį su nosies įtvarais, gali nuslopti bet koks 
noras atkeršyti savo skriaudėjui. Vasarą visiškai netikėtai nuo jo at- 
stojo ir Bogsas Daimondas. 

Tai buvo itin keistas reikalas. Vieną ankstyvą birželio rytą, kai 
Bogsas nepasirodė per patikrinimą, sargybiniai rado jį savo kame- 
roje išsikėtojusį ir smarkiai sumuštą. Daimondas neprisipažino, kam 
turi būti dėkingas už egzekuciją, tačiau turėdamas savo nedidelį 
veik prieš viską, išskyrus ginklus, kurie galėtų patekti zekams. Tuo 
metu jie negaudavo didelių atlyginimų - negauna ir dabar. 1948-ai- 
siais nebuvo elektroninių užraktų, stebėjimo kamerų, kontrolinės vi- 
so kalėjimo sistemos. Kiekvienas blokas turėdavo atskirą viršinin- 
ką, kurį papirkus, į Daimondo kamerą nesunkiai galėjo patekti vie- 
nas ar du žaliūkai. 

Žinoma, toks darbas kainavo padorią sumelę. Aš nekalbu apie 
išorinio pasaulio standartus. Kalėjimo ekonomika kur kas žemesnio 
lygio. Už grotų dolerio kupiūra prilygsta dvidešimtinei laisvėje. 

Spėju, jog žmogui, norėjusiam susidoroti su Bogsu, teko pakloti, 
tarkim, penkiasdešimt žalių viršininkui ir dar po du ar tris dolerius 
baudėjams. 

Nesakau, jog čia savo nagus prikišo Endis, bet žinau vieną: at- 
vykęs į Šošenką jis turėjo penkias šimtines, juolab kad sąžininga- 
me pasaulyje dirbo banke ir daug geriau už mus visus suprato pi- 
nigų galią. 

Dar šis tas: žiauriai sumuštas - trys lūžę šonkauliai, krauju pa- 
sruvusi akis, patempta nugara ir išnertas šlaunikaulis - Bogsas Dai- 
mondas paliko Endį ramybėje. Tiesą sakant, daugiau jis nesikabi- 
no prie nieko, tarsi būtų virtęs nusususiu šunimi, retkarčiais paska- 
lijančiu, bet nebepajėgiančiu įkąsti. Galima sakyti, kad Bogsas nu- 
sirito į “silpnųjų sesučių" kastą. 


Štai taip prarado reputaciją Bogsas Daimondas, kuris laikui bė- 
gant greičiausiai būtų užmušęs Endį, jei šis nebūtų ėmęsis jokių at- 
sakomųjų veiksmų (su sąlyga, jog būtent jis atsimokėjo savo kan- 
kintojui). Tačiau tuo Endžio bėdos su sesutėmis neužsibaigė. Ku- 
riam laikui įsitvyrojo ramybė, paskui vėl viskas prasidėjo iš naujo, 
galbūt ne taip dažnai ir ne taip skaudžiai. Šakalai teikia pirmenybę 
silpnoms aukoms, o Endis Diufrenas buvo pakankamai kietas rie- 
šutėlis. 

Kiek prisimenu, jis grumdavosi iš visų jėgų, be abejo, žinoda- 
mas, kad užtenka vieną kartą pasiduoti be kovos, ir nuo sesučių ne- 
atsiginsi. Todėl retsykiais Endis pasirodydavo kieme su išmargin- 
ta fizionomija. Maža to, praėjus šešiems ar aštuoniems mėnesiams 
po Daimondo sumušimo, jam prisiėjo gydytis du sutraiškytus pirš- 
tus. Beje, 49-ųjų pabaigoje vyrukas gulėjo ligoninėje su lūžusiu 
skruostikauliu, greičiausiai kažkam užvožus į veidą metaliniu vamz- 
džiu, apvyniotu flanele. Dėl nuolatinių kautynių jis nemažai laiko 
praleido karceryje. Tačiau, skirtingai nuo kitų kalinių, Endis nesun- 
kiai galėjo išgyventi sėdėdamas kameroje vienui vienas. 

Prie sesučių jis tiesiog priprato - ir staiga, 1950-aisiais, prievar- 
tautojai nustojo kabinėtis. Šią istorijos dalį papasakosiu, kai ateis 
tinkamas momentas. 


1948-ųjų rudenį vieną rytą Endis priėjo prie manęs kieme ir pa- 
siteiravo, ar aš galėčiau gauti pustuzinį uolienos švitrų. 

- Kas tai yra, po velnių? - paklausiau. 

Jis paaiškino, kad geologai taip vadina maždaug pašluostės dy- 
džio švitrinio popieriaus lakštus, kurių viena pusė švelni, su smul- 
kiomis granulėmis, o kita - gruoblėta ir puikiai šlifuojanti akmenis 
tarsi industrinės plieno drožlės (dėžę su pastarosiomis Endis taip pat 
laikė savo kameroje, tačiau gavo jas ne iš manęs - matyt, nukniau- 
kė iš kalėjimo skalbyklos). 

Pasakiau, jog dėl to nekils jokių problemų, ir visai netrukus įtei- 
kiau jam dovanėlę, suorganizuotą iš tos pačios akmenskaldžių par- 
duotuvės, kurioje gavau ir kūjelį. Šį kartą paėmiau įprastus dešim- 
ties procentų komisinius, ir nė cento daugiau. Tuzinas 7x7 colių 
ploto švitrinio popieriaus lakštų man nepasirodė mirtinai grėsmin- 
gas ar bent šiek tiek pavojingas. Endis nemelavo - tai ne kas kita, 
kaip uolienos švitras. 


Dar po penkių mėnesių jis paprašė manęs Ritos Heivort. Pokal- 
bis įvyko kino salėje. Šiais laikais mums rodo filmus du sykius per 
savaitę, bet anuomet tokia laimė nusišypsodavo tiktai kartą per mė- 
nesį. Paprastai į kalėjimus atsiųsdavo moralų elgesį propaguojan- 
čius filmus, ir “Prarastasis savaitgalis" niekuo nesiskyrė nuo kitų. 
Moralas - tik tai ir turėjo mus paguosti - buvo tas, kad gerti alko- 
holį pavojinga. 

Endis prasiskynė kelią iki manęs ir filmo viduryje pasislinkęs 
artyn paklausė, ar negalėčiau gauti Ritos Heivort. Tiesą sakant, vos 
nepradėjau kikenti. Paprastai ramus ir neprarandantis savitvardos ti- 
pas dabar atrodė pasiutiškai sudirgęs, netgi truputį susigėdęs, tarsi 
būtų paprašęs dėžės butelių viskio arba vieno iš tų avies oda ap- 
trauktų prietaisėlių, kurie neva turėtų “suteikti malonumą jūsų vie- 
natvei", anot tam tikros pakraipos žurnalų. Jis tiesiog kibirkščiavo 
lyg žmogus, iškankintas savo streikuojančios mašinos ir pasiruošęs 
susprogdinti jos radiatorių. 

- Tvarkelė, - burbtelėjau. - Neprakaituok ir nusiramink. Nori di- 
delės ar mažos? - Tuo metu Rita buvo geidžiamiausia mergina 
(prieš kelerius metus ji pakeitė Betę Grabl). Plakatus parduodavo 
dviejų dydžių. Už dolerį galėdavai nusipirkti mažą Ritą. Už du pen- 
kiasdešimt gaudavai keturių pėdų dydžio atvaizdą su moterišku kū- 
nu. 

- Didelės, - atsakė jis nežiūrėdamas į mane. Jergutėliau, tą va- 

karą jis spirgėte spirgėjo. Sėdėjo išraudonavęs tarsi berniūkštis, mė- 
ginantis įsmukti į porno kino teatrą su savo brolio pažymėjimu. 

- Nesikarščiuok. Aš viską sutvarkysiu. Argi meškos netriedžia 
miškuose? - žiūrovai plojo ir švilpė vabalams, išlendantiems iš sie- 
nos ir ketinantiems pričiupti Rėjų Milandą, kuriam atiteko sunkiai 
išsprendžiama byla. 

- Kada gausi? 

- Po savaitės. Galbūt anksčiau. 

- Gerai. - Iš balso sprendžiant, jis truputį nusivylė, tarytum būtų 
tikėjęsis, jog laikau vieną plakatą įsikišęs į kelnių kišenę. - Kiek rei- 
kės mokėti? 

Pasakiau jam didmeninę kainą. Galėjau leisti sau tokią praban- 
gą, nes Endis užsitarnavo gero kliento reputaciją pirkdamas savo 
kūjelį ir uolienos švitrą. Maža to, jis elgėsi kaip pavyzdingas ber- 
niukas - ne vieną naktį, kai jam iškildavo problemų dėl Bogso, Rus- 
terio ir kitų sesučių, aš svarstydavau, kiek laiko Endis kentės, kol 
pagaliau perskels kūjeliu kam nors pakaušį. 

Plakatai sudaro nemenką mano pajamų dalį, iš karto po alkoho- 
lio ir cigarečių, savo paklausa lenkdami netgi žolytę. Septintajame 
dešimtmetyje verslas dar labiau subujojo, pasirodžius šauniems 
Džimio Hendrikso, Bobo Dilano arba “Plevėsų" plakatams. Bet la- 
biausiai buvo mėgstamos Holivudo karalienių nuotraukos. 

Po kelių dienų skalbyklos vairuotojas, su kuriuo bendradarbia- 
vau, atvežė man daugiau nei šešiasdešimt plakatų, beveik visus su 
Ritos atvaizdu. Turbūt atsimenate tą nuotrauką; bent aš tikrai neuž- 
miršiu. Ji stovi su maudymosi kostiumėliu, viena ranka už galvos, 
akys primerktos, sultingos raudonos lūpos prasiskyrusios. Ją vadi- 
no Rita Heivort, bet lygiai taip galėjo vadinti Kraują Kaitinančia 
Moterimi. 

Galiu užtikrinti, jog kalėjimo administracija žino apie juodąją 
rinką, jei kartais tuo abejojate. Jie greičiausiai nusimano apie ma- 
no verslą neką prasčiau negu aš pats, tačiau su tuo susitaiko, nes su- 
pranta - įkalinimo įstaiga panaši į verdantį katilą, nuo kurio būtina 
retsykiais nuimti dangtį ir išleisti garus. Žinoma, jie organizuoja at- 
sitiktinius reidus, ir man tenka pasėdėti karceryje kelis kartus per 
metus. Tačiau prieš plakatus valdžia užmerkia akis. Gyvenk ir leisk 
gyventi kitiems. Todėl naujoko kameroje pasirodžius dideliam Ri- 
tos Heivort atvaizdui, administracija numodavo ranka “manydama", 

jog šį atsiuntė paštu koks nors draugas arba giminaitis. Be abejo, vi- 
si siuntiniai būdavo kruopščiai patikrinami, bet kas gi eis naršyti in- 
ventorizacijos sąrašus dėl tokių nekaltų dalykėlių, kaip Ritos Hei- 
vort arba Eivos Gardner plakatai? Atsidūręs kunkuliuojančiame ka- 
tile, išmoksti gyventi ir leidi gyventi kitiems, antraip vieną dieną at- 
sibusi su naujai išrėžta burna virš Adomo obuolio. Išmoksti daryti 
nuolaidas. 

Kaip ir ankstesniais kartais, plakatą iš mano 6-osios kameros į 
Endžio 14-ąją pristatė Ernis, ir būtent jis atnešė man raštelį su tvar- 
kingai brūkštelėtu vienu žodžiu: “Dėkui". 

Šiek tiek vėliau, kai mus visus nuvarė užkrimsti rytinio ėdalo, 
vadinamo pusryčiais, aš dirstelėjau į jo kamerą ir išvydau grožį 
spinduliuojančią, apsinuoginusią Ritą - viena ranka už galvos, akys 
primerktos, putnios šilkinės lūpos prasiskyrusios. Plakatas kabojo 
virš gulto, kad Endis galėtų naktimis žiūrėti į ją, apšviestą blankaus 
lauko prožektorių spindesio. 

Tačiau ankstų rytą, nušvitus ryškiai saulei, jos veidą subjauro- 
davo tamsūs dryžiai - siauro langelio grotų šešėlis. 


Dabar papasakosiu jums, kas įvyko 1950-ųjų gegužės viduryje 
ir kodėl užsibaigė trejus metus trukusios Endžio grumtynės su se- 
sutėmis. Beje, ano incidento dėka jis persikraustė iš skalbyklos į 
biblioteką, kurioje darbavosi iki šių metų, kol apleido mūsų laimin- 
gąją šeimynėlę. 

Turbūt pastebėjote, kad didesnę mano istorijos dalį sudaro nuo- 
girdos - kažkas pamatė kažką, pakuždėjo man, o aš perduodu jums. 
Tam tikrais atvejais teko supaprastinti informaciją arba pakartoti 
(tai darysiu ir ateityje) iš ketvirtų penktų lūpų išgirstas žinias. Toks 
jau tas kalėjimas. Bevielis gandų telegrafas veikia nepriekaištingai, 
tik reikia mokėti juo naudotis ir sugebėti atskirti grūdus nuo pelų, 
kuriuos atstoja paskalos, apgavystės ir “norėčiau, kad taip būtų" ti- 
po prasimanymai. 

Jūs greičiausiai galvojate, kad aš pasakoju apie žmogų, virtusį 
legenda. Man nelieka ką daryti, tiktai sutikti. Mums, sėdintiems iki 
gyvos galvos ir daugelį metų pažinojusiems Endį, atrodė, kad jame 
slypi fantazijos, bemaž mitinės magijos elementas, jei suprantate, 
ką turiu omenyje. Legendų lobynui priklauso istorija apie tai, kaip 
Endis nepakluso Bogsui Daimondui ir kaip jis grūmėsi su sesutė- 

mis, ir kaip gavo darbą bibliotekoje... tačiau pastarasis įvykis ski- 
riasi nuo kitų: aš savo akimis tai regėjau ir galiu prisiekti prie mo- 
tinos kapo, jog viskas, ką sakau, yra gryniausia tiesa. Žinoma, nu- 
teisto žmogžudžio priesaika neką teverta, bet patikėkite manimi: aš 
nemeluoju. 

Tuo metu mudviejų su Endžiu santykiai gerokai pasistūmėjo į 
priekį. Vyrukas mane kaip reikiant žavėjo. Kalbant apie atsitikimą 
su plakatu, aš tikriausiai pamiršau paminėti jums vieną dalyką. Pra- 
bėgus penkioms savaitėms po to, kai jis priklijavo ant sienos Ritą 
(išmetęs ją iš galvos, buvau užsiėmęs kitais reikalais), pro mano ka- 
meros grotas Ernis kyštelėjo mažą baltą dėžutę. 

- Nuo Diufreno, - tyliai saumurmėjo jis, nepaliaudamas šluoti 
grindis. 

- Ačiū, Erni, - atsakiau ir įgrūdau jam į saują pakelį “Camel"" ci- 
garečių. 

Kas gi čia, po velnių, svarsčiau krapštydamas dėžutės dangte- 
lį. Vidus išklotas vata, o joje slypėjo... 

Žiūrėjau išsproginęs akis ir kelias minutes nė nedrįsau paliesti 
tokio grožio. Šioje landynėje mums verktinai trūksta gražių dalykų, 
bet skaudžiausia, jog dauguma vyrų jų nė trupučio nepasigenda. 

Dėžutėje gulėjo du gerai nušlifuoti apvalūs kvarco gabaliukai. 
Juos išmarginę pirito trupiniai žažairavo tarsi aukso taškeliai. Jei ne 
svoris, kaip du vandens lašai vienas į kitą panašūs akmenukai kuo 
puikiausiai galėtų atstoti rankogalių segtukus. 

Kiek darbo įdėta šlifuojant šias kvarco atskalas? Neabejoju, kad 
jis plušėjo galybę valandų, išsijungus šviesoms. Iš pradžių nuskap- 
tavo juos kūjeliu, o tada trynė iki nukritimo su švitriniu popieriu- 
mi. Bežiūrint į akmenukus, mane užliejo šiluma, kurią jaučia kiek- 
vienas žmogus, matydamas prieš save kažką gražaus, sukurto ir pa- 
daryto - tai, kas skiria mus nuo gyvūnų. Pajutau dar šį tą: mane už- 
valdė baiminga pagarba nuožmiam vyruko atkaklumui. Tik daug vė- 
liau sužinojau, koks išties atkaklus gali būti Endis Diufrenas. 

1950-ųjų gegužę valdžia nusprendė, kad metalo plokščių fabri- 
ko stogą reikėtų iš naujo nudervuoti. Ir kuo skubiau, dar prieš įsi- 
tvyrant vasaros karščiams. Savaitės trukmės darbą turėjo atlikti sa- 
vanoriai. Pasisiūlė daugiau nei septyniasdešimt vyrų, nes gegužės 
mėnesį nieko nėra maloniau, kaip paplušėti lauke. Iš kepurės buvo 

ištraukti devyni ar dešimt lapelių su pavardėmis, tarp kurių įsimaišė 
Endžio ir manoji. 

Visą kitą savaitę po pusryčių mes žygiuodavome į kiemą, lydi- 
bant apie bokštelių sargybinius, įdėmiais žvilgsniais varstančius 
fabriko stogą pro savo žiūronus. 

Keturi iš mūsų tempdavo didžiules prailginamas kopėčias - kar- 
tu besidarbavęs Dikis Betsas gerokai mane prajuokindavo, vadinda- 
mas šias kopėčias statėjančiu draugeliu, - kurias atremdavome prie 
žemo plokščio pastato. Tada kopdavome ant stogo laikydami ran- 
kose kibirus, kupinus karštos dervos. Apsipilkite ta velniava, ir iki 
ligoninės strakaliosite it laukinis. 
darbas nedaug kuo skyrėsi nuo savaitės atostogų, nes, užuot prakai- 
tavę skalbykloje ir metalo plokščių dirbtuvėje arba saugoję gaują 
zekų, kertančių medžius kur nors gluosnyne, jie sėdėjo atsirėmę į 
turėklus, šildėsi saulutėje ir laidė sąmojus. 
sargybos postas buvo taip arti, jog ten esantys vyrukai galėjo mus 
apspjauti. Kuriam nors iš dervuotojų ne taip krustelėjus, po keturių 
sekundžių jį būtų suvarpiusios 45-ojo kalibro kulkosvaidžio kulkos. 
Todėl ant stogo įsitaisę prižiūrėtojai galėjo leisti sau pailsėti ir, 
siurbčiodami alų, kurio skardinės kyšojo iš kibiro su ledu, jaustis 
pasaulio viešpačiais. 

Vienas jų, Baironas Hedlis, Šošenke buvo praleidęs daugiau lai- 
ko, nei aš čia iškalėjęs. Jei jau prabilome apie tai, daugiau nei du 
pastarieji kalėjimo viršininkai kartu sudėjus. 1950-aisiais viskam 
vadovavo pasipūtėlis jankis Džordžas Danahis, kitados studijavęs 
baudžiamąją teisę. Kiek žinau, niekas nemėgo to vyruko, išskyrus 
žmones, patikėjusius jam šias pareigas. Girdėjau, jog Danahį tedo- 
mino trys dalykai: statistiniai kalėjimo duomenys (vėliau išleisti ne- 
didelės Naujosios Anglijos kompanijos, besivadinančios “Švelnioji 
spaustuvė“, kuriai jis pats tikriausiai sumokėjo), vietinis beisbolo 
čempionatas bei mirties bausmės įsigaliojimas Meino valstijoje. 
Džordžas Danahis būtų balsavęs už mirties bausmę visomis keturio- 
mis. Atleistas iš darbo 1953-aisiais paaiškėjus, kad darydamas nuo- 
laidas jis pasisavina kalėjimo autodirbtuvės pinigus ir pelną dalijasi 
su Baironu Hedliu bei Gregu Stamasu. Pastarieji išlipo iš balos sau- 

si - taip sakant, ranka ranką plovė, - užtat Danahiui teko gėdingai 
pasitraukti. Niekas jo nesigailėjo, bet ir nesidžiaugė, Gregui Stama- 
sui užėmus laisvą viršininko vietą. Drūtas, augalotas žmogelis tu- 
rėjo pačias šalčiausias rudas akis, kokias tik jums prisiėjo regėti. 
Stamaso veide nuolat švytėjo skausminga kreiva šypsenėlė, tarytum 
jam būtų magėję skuosti į tualetą, o atsidūrus ten, niekaip nepavyk- 
tų išspausti didelio reikalo. Jo valdymo metu Šošenkas neatsigynė 
nuo brutalios prievartos. Nors įrodymų neturiu, esu tikras, kad į ry- 
tus nuo kalėjimo augančioje giraitėje šviečiant mėnuliui įvyko ne- 
mažiau kaip pustuzinis laidotuvių. Danahis buvo nemalonus tipas, 
tačiau nė iš tolo neprilygo žiauriam, bjauraus būdo šaltakraujui Gre- 
gui Stamasui. 

Jis artimai draugavo su Baironu Hedliu. Kaip viršininkas, Džor- 
džas Danahis buvo tuščia vieta, nes faktiškai kalėjimą valdė Stama- 
sas su savo bičiuliu. 

Aukšto ir nerangaus Hedlio galva puikavosi retėjančiais raudo- 
nais plaukais. Jis lengvai įdegdavo saulėje ir dudendavo it garsia- 
kalbis. Jei nuspręsdavo, jog tu per lėtai kruti, nepatingėdavo apdau- 
žyti šonus su lazda. Tą, trečiąją, mūsų darbo dieną ant stogo jis ple- 
pėjo su kitu sargybiniu Mertu Entvislu. 

Hedlis ką tik sulaukė nuostabiai gerų naujienų, ir dabar jomis 
skundėsi. Toks jau žmogaus būdas - nedėkingo žmogaus, kuris nie- 
kad neištaria gero žodžio ir tiki, kad prieš jį nusistatęs visas pasau- 
lis, atėmęs pačius geriausius gyvenimo metus ir su džiaugsmu pa- 
grobsiantis likusius. Pažinojau kelis prižiūrėtojus, mano manymu, 
galėjusius pretenduoti į šventuosius - jie sugebėjo įžiūrėti skirtumą 
tarp savo varganų gyvenimų ir egzistavimo žmonių, už kurių sau- 
gojimą moka valstija. Tokie sargybiniai įstengia suvokti svetimą 
skausmą. Kiti negali to padaryti arba paprasčiausiai nenori. 

Baironui Hedliui tai buvo nė motais. Jis galėjo sau sėdėti ant 
stogo, kaitintis šiltoje gegužės mėnesio saulėje ir dejuoti dėl nusi- 
šypsojusios laimės, kai vos už dešimties pėdų prakaitavo grupelė 
vyrų, nuolatos apsideginančių rankas verdančia derva - paprastomis 
dienomis priverstų plušėti taip sunkiai, kad šis darbas ant stogo pri- 
lygo atokvėpiui. Prisimenate seną klausimą, kurį atsakęs išreiškia- 
te savo požiūrį į gyvenimą? Baironui Hedliui stiklinė visada bus pu- 
siau tuščia. Per amžių amžius, amen. Jei paduotumėte jam stiklinę 
šalto obuolių sidro, jis pagalvotų apie actą. Jei pasakytumėte, kad 

jo žmona niekada nesulaužė ištikimybės priesakų, Hedlis atšautų, 
esą į jos bjaurią fizionomiją nenori žiūrėti nė vienas vyras. 

Jis šnekėjo su Mertu Entvislu taip garsiai, kad mes kuo puikiau- 
siai viską girdėjome. Vieną ranką permetęs per turėklus, kita glos- 
tė 38-tojo kalibro revolverio buožę. Nuo saulės pamažu raudonavo 
plati balta kakta. 

Sekdami Merto pavyzdžiu, mes klausėmės Hedlio istorijos. Re- 
gis, prieš keturiolika metų vyresnysis jo brolis išvyko į Teksasą, ir 
kiti šeimos nariai daugiau nieko negirdėjo apie tą kalės vaiką. Nu- 
sprendę, kad jis persikraustė anapilin, palinkėjo laimingos kelionės. 
Staiga prieš pusantros savaitės iš tolimojo Ostino paskambino ad- 
vokatas. Pasirodo, Hedlio brolis mirė tik prieš keturis mėnesius ir 
paliko sukauptą nemenką turtą (“Tiesiog neįtikėtina, kaip sekasi kai 
kuriems šikniams", - pareiškė ant stogo įsitaisęs dėkingumo įsikū- 
nijimas). Prekiaudamas nafta jis uždirbo beveik milijoną dolerių. 

Ne, Hedlis netapo milijonieriumi - tokia sėkmė gal būtų pra- 
džiuginusi netgi jį, bent jau trumpam, - tačiau brolis paliko pado- 
rią trisdešimt penkių tūkstančių dolerių sumelę kiekvienam Meino 
valstijoje gyvenančiam šeimos nariui, jei tik juos pavyks surasti. 
Neblogai. Tarsi laimėtum lažybas arklių lenktynėse. 

Kaip jau minėjau, Baironui Hedliui stiklinė visuomet būdavo 
pusiau tuščia. Bemaž visą rytą jis skundėsi Mertui, kad iš dangaus 
nukritusios sumos dalies gviešis prakeikta valdžia. 

- Jie paliks man užtektinai pinigų, kad nusipirkčiau naują ma- 
šiną, - spėjo Hedlis. - O vėliau? Man teks mokėti suknistus mokes- 
čius už automobilį, taisyti ir prižiūrėti jį, o prakeikti vaikai niurz- 
gės prašydami pavėžinti su atverstu stogu... 

- Arba leisti sėsti už vairo, jeigu jie pakankamai dideli. - Sena- 
sis Mertas Entvislas gerai žinojo, kurioje duonos riekės pusėje te- 
pamas sviestas, todėl nepasakė to, kas buvo akivaizdu tiek jam, tiek 
mums visiems: Baironai, bičiuli, jei tave taip nervina pinigai, ati- 
duok juos man. Galų gale kam reikalingi draugai? 

- Teisingai, užsimanys išmokti vairuoti, dėl dievo meilės, - su- 
drebėjo Hedlis. - O kas laukia metų pabaigoje? Jei blogai apskai- 
čiuosiu mokesčius ir iš palikimo nieko neliks, kad padengčiau įsi- 
skolinimą, turėsiu mokėti iš savo kišenės arba prašyti malonės iš ko- 
kio nors žydo palūkininko. Valdžiai tai nerūpi. Jie vis tiek patikrins 
mano pinigėlius iki menkiausio cento ir pasiims daugiau, nei pri- 

klauso. Kas galėtų kautis su dėde Semu? Jis įkiša ranką tau į užantį 
ir spaudžia papą, kol šis paraudonuoja ir tu pasilieki be skatiko. Jė- 
zau. 

Nugrimzdęs į niaurią tylą Baironas turbūt mąstė, kad jį užgrius 
viso pasaulio negandos, paveldėjus trisdešimt penkis tūkstančius 
dolerių. Už penkiolikos pėdų dervą braukantis Endis įgrūdo savo di- 
džiulį šepetį į kubilą ir nudrožė link Merto bei Hedlio. 

Mes akimirksniu įsitempėme. Viena akimi pastebėjau, kaip pri- 
žiūrėtojas Timas Jangbladas nuleido ranką prie pistoleto dėklo. Sar- 
gybinis iš bokštelio bakstelėjo alkūne savo kolegai, ir jiedu atsisuko 
į stogą. Tuo metu pagalvojau, jog Endis bus nušautas arba užvano- 
tas lazdomis - šiuo atveju eilės tvarka neturėjo reikšmės. 

Jis kreipėsi į Hedlį švelniu balsu: 

- Ar pasitikite savo žmona? 

Baironas išsprogino akis pradėdamas raudonuoti. Žinojau, jog 
tai blogas ženklas. Po trijų sekundžių jis išsitrauks kuoką ir vožte- 
lės Endžiui tiesiai į saulės rezginį, į pačią nervinių mazgų tirštumą. 
Pakankamai stiprus smūgis galėtų jus užmušti - būtent to jie ir sie- 
kia - arba suparalyžiuoti. Garantuoju, kad iš karto užmirštumėte, ką 
ketinote daryti. 

- Berneli, - ištarė Hedlis, - suteiksiu tau vieną progą paimti į 
rankas šepetį. Jei nepasinaudosi ja, skrisi nuo stogo tiesiai ant sa- 
vo makaulės. 

Endis ramiai žiūrėjo į jį šaltomis, it ledas akimis. Lyg nebūtų iš- 
girdęs įsakymo. Aš sugavau save beprasižiojantį, kad paaiškinčiau 
draugui, kaip kaliniai privalo elgtis šalia sargybinių: niekada neban- 
dyk įsiterpti į jų pokalbį, nebent tavęs ko nors paklaustų (tokiu at- 
veju sakai tai, ką jie nori išgirsti, ir vėl užsičiaupi). Visiškai nesvar- 
bu, kas tu esi - juodaodis, baltaodis, raudonodis ar geltonodis. Ka- 
lėjime kiekvienas zekas yra nigeris, tad verčiau susitaikyk su šia 
mintimi, jei nori išlikti gyvas po susidūrimo su tokiais žmonėmis, 
kaip Hedlis ar Gregas Stamasas, kurie nedvejodami tave užmuštų. 
Atsidūręs už grotų, tampi valstijos nuosavybe. Vargas tam, kuris už- 
miršta šią esminę taisyklę. Pažinojau vyrus, praradusius akis, kojų 
ir rankų pirštus. Pažinojau žmogelį, netekusį penio galiuko ir ma- 
niusį, jog jam velniškai pasisekė. Norėjau perspėti Endį, kad jis pri- 
sivirė košės. Net jei dabar grįžtų prie darbo, vakare dušinėse sulauk- 
tų kelių žaliūkų, pasirengusių sutraiškyti jam kojas ir palikti besi- 

raičiojantį ant cementinių grindų. Mušeikas gali nusipirkti už pakelį 
cigarečių arba tris Mažylio Ruto plakatus. Bet labiau už viską troš- 
kau perspėti, kad jis nebristų į pavojų liūną, nes gyvas neišlįs. 

Užuot tai pasakęs, aš toliau liejau dervą ant stogo, tarsi nieko 
nebūtų įvykę. Kaip ir kiti kaliniai, visų pirma saugojau savo kailį. 
Privalėjau taip daryti. Jis ir taip sutrūkinėjęs, o Šošenke visada at- 
siras hedlių, kuriems maga sudraskyti tave į skutelius. 

- Matyt, aš neteisingai pasakiau, - tarė Endis. - Svarbiausia ne 
tai, ar jūs pasitikite ja. Būtina išsiaiškinti, ar ji išdrįstų regzti pin- 
kles jums už nugaros. 

Hedlis pašoko. Mertas pašoko. Su juo ir Timas Jangbladas. Vy- 

- Aš tau pasakysiu, kas svarbiausia, - sugriežė jis dantimis. - 
Tau turėtų rūpėti, kiek sveikų kaulų išsaugosi. Galėsi suskaičiuoti 
juos ligoninėje. Eikš, Mertai. Nuspirsime šunsnukį nuo stogo. 

Timas Jangbladas išsitraukė ginklą. Visi kiti braukėme dervą 
kaip išprotėję. Hedlis su Mertu tiesiog permes jį per turėklus. Bai- 
si nelaimė. Diufrenas, kalinys 81433-ŠNK, leidosi žemyn su dviem 
tuščiais kibirais ir paslydo ant kopėčių. Kaip nepasisekė. 

Mertas nustvėrė dešiniąją jo ranką, Baironas įsikibo į kairiąją. 
Endis nesipriešino ir nenuleido akių nuo raudono kampuoto prižiū- 
rėtojo veido. 

- Jei laikote ją po padu, pone Hedli, - šaltai ištarė jis, - tuomet 
nematau priežasties, kodėl negalėtumėte pasilikti sau visų pinigų, 
iki paskutinio cento. Galutinis rezultatas: ponui Baironui Hedliui 
atitenka trisdešimt penki tūkstančiai dolerių, dėdulei Semui - ries- 
tainio skylė. 

Mertas pradėjo traukti jį prie stogo krašto. Hedlis stovėjo vie- 
toje lyg įbestas. Kurį laiką Endis lingavo tai į vieną, tai į kitą pusę 
tarsi dviejų priešininkų tampoma virvė. Pagaliau vyriausiasis prižiū- 
rėtojas prašneko: 

- Palauk truputį, Mertai. Ką turi omenyje, berneli? 

- Jei laikote savo žmoną po padu, galite atiduoti palikimą jai, - 
pasakė Endis. 

- Kalbėk aiškiau, bemneli, antraip lėksi žemyn. 

- Federalinė Mokesčių Inspekcija leidžia įteikti sutuoktiniui 
vienkartinę dovaną. Iki šešiasdešimties tūkstančių dolerių. 

Atrodė, lyg Hedliui kas būtų užtvojęs su vėzdu per galvą. 

- Ne-e-e, - nutęsė jis. - Tai neįmanoma. Neapmokestinamą do- 
vaną? " 

- Neapmokestinamą, - patvirtino Endis. - FMI neturi teisės pa- 
liesti nė vieno cento. ' 

- Iš kur žinai? 

- Jis buvo bankininkas, Baironai, - įsiterpė Timas Jangbladas. 
- Tikriausiai galėtų... 

- Patylėk, Upėtaki, - atšovė Hedlis neatsigręždamas. Jangbladas 
nuraudo, tačiau įsakymui pakluso. Kai kurie sargybiniai pravardžia- 
vo jį Upėtakiu dėl putnių lūpų ir išsprogusių akių. - Tu esi gudro- 
čius bankininkas, nušovęs savo žmoną. Kodėl turėčiau tavimi tikė- 
ti? Nori, kad aš prakaituočiau skalbykloje šalia tavęs? Turbūt apsi- 
džiaugtum tokia pabaiga, ar ne? 

- Jei būtumėte nuteistas už vengimą mokėti mokesčius, - tyliai 
atsiliepė Endis, - pakliūtumėte į federalinę įkalinimo įstaigą, ne į 
Šošenką. Tačiau to neįvyks. Neapmokestinama dovana sutuoktiniui 
yra visiškai teisėta įstatymų spraga. Pildžiau tuzinus... ne, šimtus 
panašių dokumentų. Šia priemone siekiama padėti žmonėms, pavel- 
dėjusiems nedidelius verslus arba sulaukusiems netikėtos vienkar- 
tinės sėkmės. Kaip jūs. 

- Tu meluoji, - pareiškė Hedlis, tačiau buvo matyti, kad jis taip 
negalvoja. Prižiūrėtojo fizionomijoje atsispindėjo anksčiau neregėta 
emocija, groteskiškai nuslopinusi bjaurią įdegusio veido išraišką. 
Bairono Hedlio atveju tokia emocija atrodė beveik nepadori. Aš 
kalbu apie viltį. 

- Ne, nemeluoju. Bet jums nebūtina manimi tikėti. Galite nusi- 
samdyti teisininką... 

- Į kapus varantys, prakeikti bybčiulpiai! - užstaugė Hedlis. 

Endis gūžtelėjo pečiais. 

- Tuomet eikite tiesiai į FMI. Ten sužinosite tą patį. Tiesą sa- 
kant, jums nereikia mano patarimų - pats būtumėte viską išsiaiški- 
nęs. 

- Tu sakai tiesą, sukruštas kvaily. Joks gudročius bankininkas, 
nupylęs savo žmoną, nepasakos man, kur šika lokiai. 

- Jums teks nusisamdyti mokesčių teisininką arba bankininką, 
kuris už tam tikrą sumą sutvarkytų dokumentus, - tarė Endis. - Ar- 
ba... jei neprieštarausite, atlikčiau tą patį beveik už dyką. Atsipirk- 
tumėte trimis buteliais alaus kiekvienam mano bendradarbiui... 

- Bendradarbiai, - kimiai nusikvatojo Mertas ir pliaukštelėjo sau 
per kelią. Senasis, gerasis pliaukšėtojas Mertas... tikiuosi, jis padvė- 
sė nuo susisukusių žarnų tokioje pasaulio dalyje, kur nėra morfi- 
jaus. - Tai bent pokštininkas. Bendradarbiai? Tu neturi jokių... 

- Užčiaupk savo suknistą srėbtuvę, - suurzgė Hedlis, ir Mertas 
kei? 

- Sakiau, kad už paslaugą paprašysiu po tris butelius alaus sa- 
vo bendradarbiams, jeigu jus tenkina toks pasiūlymas. Man rodos, 
žmogus jaučiasi kur kas geriau dirbdamas lauke pavasarį, jei gali 
gurkštelėti skanaus gėrimo. Tai tik mano nuomonė. Tačiau darbas 
būtų atliktas idealiai, o jūs savo ruožtu užsitarnautumėte jų dėkin- 
gumą. 

Vėliau ne kartą šnekėjau su vyrais, tą dieną buvusiais ant sto- 
go - su Reniu Martinu, Loganu Sentpjeru ir Polu Bonsentu. Mes vi- 
si matėme... jautėme tą patį. Staiga valdžios gijas pradėjo traukio- 
ti Endis. Staiga pasidarė visiškai nesvarbu, kad Hedlis turi ginklą 
ir laiko rankose vėzdą, kad jo geriausias draugas yra Gregas Stama- 
sas, atstovaujantis kalėjimo administracijai, už kurios slypi visa 
valstijos teisminė galia. Aš pajutau, jog mano širdis tuojau iššoks 
iš krūtinės, kaip 1938-aisiais, furgonu atriedėjus iki Šošenko vartų 
ir įžengus į kiemą su kitais keturiais naujokais. 

Endis žvelgė į Hedlį savo skaidriomis šaltomis akimis, ir vėliau, 
prisiminę šį įvykį, mes visi nusprendėme, kad pinigai šiuo atžvilgiu 
atliko ne pagrindinį vaidmenį. Šimtus kartų esu atgaivinęs minty- 
se visą pokalbio eigą, todėl galiu tai garantuoti. Tiesiog Endis pri- 
vertė jį pasiduoti kaip stipresnis žmogus, prie stalo nulenkiantis sil- 
pnesniojo ranką. Juk Hedlis galėjo paklausyti Endžio patarimo net 
ir nustūmęs jį nuo stogo. 

Tačiau to nepadarė. 

- Keli buteliai gal ir nepamaišytų, - tarstelėjo Baironas. - Kai 
dirbi, alus įgauna ypač gerą skonį. - Prakeiktas šmikis net sugebė- 
jo pasirodyti kilniaširdis. 

- Aš noriu duoti jums patarimą, kurio neišgirstumėte iš FMI, - 
pasakė Endis, savo nemirksinčiu žvilgsniu varstydamas Hedlį. - Įtei- 
kite dovaną savo žmonai, jei esate tikras, kad ji nemėgins jūsų ap- 
gauti ar kitais būdais pasisavinti pinigų. Jei bent truputį dvejojate, 
mes sugalvosime ką nors kita... 


235 


- Apgauti mane? - nuožmiai nutraukė jį Hedlis. - Apgauti ma- 
ne? Ponuli Karštagalvi Bankininke, net ir prarijusi dėžę laisvinamų- 
jų, ji nedrįstų pirstelėti be mano leidimo. 

Mertas, Jangbladas ir kiti prižiūrėtojai pataikūniškai sukikeno. 
Endis nė nešyptelėjo. 

- Paimkite iš pašto skyriaus visas reikalingas anketas, ir aš jas 
užpildysiu. Jums tereikės pasirašyti. 

Endžio žodžiai nuskambėjo pakankamai reikšmingai, ir Hedlis 
išpūtė krūtinę. Paskui sumaurojo, nuožmiai dėbtelėjęs į mus: 

- Ko jūs spoksote, veltėdžiai? Pajudinkite savo subines, po vel- 
nių! - atsisukęs į Endį pamojo ranka: - Eime su manimi, Karštagal- 
vi. Gerai paklausyk, ką pasakysiu. Aš greitai sužinosiu, jei bandy- 
si mane kaip nors apmauti. Dar savaitei nepasibaigus, galėsi vaiky- 
tis savo makaulę po dušinę. 

- Suprantu, - tyliai atsakė Endis. 

Ir jis tikrai suprato. Kaip išaiškėjo, suprato daugiau už mane - 
už mus visus. 


Štai taip priešpaskutinę darbo dieną, 1950-aisiais, metalo plokš- 
čių fabriko stogą dervavusi kalinių grupelė gavo teisę pailsėti - 
ankstyvą pavasario rytą, dešimtą valandą, mes sėdėjome ir siurbčio- 
jome tamsų alų, dovanotą paties bjauriausio prižiūrėtojo visoje Šo- 
šenko kalėjimo istorijoje. Šiltas alus priminė šlapimą, tačiau tokio 
skanaus gėrimo dar gyvenime nebuvau ragavęs. Mes sėdėjome, gė- 
rėme, šildėme saulėje pečius, ir šio malonumo negalėjo sugadinti 
netgi nuostabos bei pasibjaurėjimo kupina Hedlio veido išraiška - 
atrodė, lyg jis būtų žiūrėjęs, kaip alų maukia beždžionės. Apėmė 
jausmas, tarytum mes dervuotume savo namų stogą. 

Vienintelis Endis atsisakė alaus. Aš jau pasakojau apie jo gė- 
rimo įpročius. Vyrukas tupėjo susikūprinęs šešėlyje, rankomis ap- 
glėbęs kelius, ir paslaptingai šypsojosi. Stebėtina, kiek žmonių at- 
simena jį štai tokį; stebėtina, kiek žmonių darbavosi mūsų koman- 
doje, kai Endis Diufrenas išdrįso stoti prieš Baironą Hedlį. Man re- 
gis, jog tuo metu dervuotojų grupelę tesudarė devyni dešimt vyrų, 
tačiau nepraėjus ir penkeriems metams jų padaugėjo iki dviejų šim- 
tų... jei tikėsite viskuo, ką girdite. 

Taigi... jūs turbūt paprašysite manęs atsakyti tiesiai šviesiai, ar 
aš pasakoju apie legendomis apipintą žmogų lyg smėlio kruopelę, 

aplipusią deimanto dulkėmis, ir man teks pripažinti, jog tai iš da- 
lies tiesa. Žinau viena - Endis Diufrenas nebuvo panašus nei į ma- 
ne, nei į bet kurį kitą laimingosios šeimynėlės narį. Jis sugebėjo įsi- 
nešti į kalėjimą penkis šimtus dolerių, paslėpęs juos kiemo durų 
prieangyje, ir ne tik: kartu su šaltakrauju kalės vaiku atsklido dar šis 
tas. Galbūt savo vertės suvokimas arba nuojauta, kad vieną dieną 
žiema pasibaigs... o gal tarp prakeiktų pilkų sienų prasismelkė lais- 
vės pojūtis? Atrodė, kad iš Endžio Diufreno vidaus veržiasi nema- 
toma šviesa, kuri buvo užgesusi vos vieną kartą. Beje, tai dar vie- 
na mano istorijos dalis. 


Nespėjus prasidėti 1950-ųjų superfinalams - jei prisimenate, 
tais metais Filadelfijos “Stebukladariai"* pralošė ketverias varžybas 
iš eilės, - Endžio jau nebekankino problemos dėl “sesučių". Stama- 
sas ir Hedlis tarė savo žodį. Jei Endis Diufrenas pasiskųs kuriam 
tui, ir parodys bent menkiausią kraujo lašelį savo apatinėse kelnai- 
tėse, tą patį vakarą “sesutės" grius į lovą su sopančiomis galvelė- 
mis. Visi iki vieno pakluso šiam nurodymui. Kaip minėjau, kalėji- 
me visada atsiras koks aštuoniolikmetis mašinų vagis arba nevykėlis 
padegėjas, arba vyrukas, nuteistas už mažų vaikų tvirkinimą. Kitą 
dieną po incidento ant metalo plokščių fabriko stogo Endžio ir “se- 
sučių“ keliai išsiskyrė. 
zeko Brukso Hatleno, kurį pristatė prie knygų trečiojo dešimtmečio 
pabaigoje vien todėl, kad jis turėjo aukštesnįjį išsilavinimą. Bruk- 
sis buvo gavęs gyvulininkystės diplomą, tačiau tokiose žemo išsi- 
mokslinimo lygio įstaigose, kaip Šošenkas, nedaug kas būtų galė- 
jęs pasigirti, jog studijavo koledže. Administracija paprasčiausiai 
neturėjo iš ko pasirinkti kaip tie elgetos, privalantys būti dėkingi už 
duonos kruopelę. 

Bruksį, kuris nužudė savo žmoną ir dukterį po to, kai prarado 
savitvardą pralošęs pokerį - tai įvyko Kulidžo prezidentavimo lai- 
kais, - paleido lygtinai į laisvę 1952-aisiais. Kaip visada, išmintin- 
goji valstijos valdžia teikėsi pasigailėti kalinio, šiam netekus bet ko- 
kios galimybės įsilieti į normalią visuomenę. Šešiasdešimt aštuone- 
rių metų senuką kankino artritas; išeidamas pro pagrindinius vartus 
su savo lenkišku kostiumu ir prancūziškais bateliais, vienoje ranko- 

je laikydamas lygtinio paleidimo dokumentus, kitoje spausdamas 
tolimojo maršruto autobuso bilietą, jis pravirko. Šošenkas atstojo 
Bruksiui visą pasaulį. Tai, kas slypėjo už kalėjimo sienų, kėlė jam 
nemažesnį siaubą nei vakarų jūros prietaringiems penkioliktojo am- 
žiaus jūreiviams. Girdėjau, kad jis mirė 1953-aisiais skurdžioje Fri- 
porto senelių prieglaudoje. Ką gi, valstija neblogai atkeršijo Bruk- 
siui, išmokiusi jį pamėgti nelemtą šūdnamį ir pagaliau išmetusi lau- 
kan. 

Endis sėkmingai pakeitė Bruksį ir išdirbo bibliotekoje dvide- 
šimt trejus metus. Norėdamas pagerinti vietinės skaityklos reikalus 
jis naudojosi ta pačia valios jėga, kuria pribloškė Baironą Hedlį, ir, 
laikui bėgant, mažas kambarėlis (tebesmirdintis terpentinu, nes iki 
1922-ųjų tai buvo paprasčiausias dažų sandėliukas) su “Reader's 
Digest' knygų santraukomis ir “National Geography“ žurnalais vir- 
to geriausia kalėjimų biblioteka visoje Naujojoje Anglijoje. 

Jis stūmėsi į priekį mažais žingsneliais. Prie durų įtaisė pasiū- 
lymų dėžę ir kantriai mėtydavo šalin raštelius su bandymais pajuo- 
kauti, tokius, kaip Prašomie daugeu pornuo knigų arba Nuoriu 10 
liengvų pabegimo pamuokų. Endis stengėsi gauti tai, kas išties rū- 
pėjo kaliniams. Jis parašė visiems svarbiausiems Niujorko knygų 
klubams ir privertė “Literatų gildiją“ bei “Mėnesio knygos" klubą 
atsiųsti savo leidinių už ypač mažą kainą. Sužinojęs apie smulkių 
pomėgių - muilo drožinėjimo, medžio raižymo, žongliravimo ir pa- 
sianso dėliojimo - paplitimą, gavo visą įmanomą informaciją šiomis 
temomis. Neužmiršo ir mėgstamiausių kalėjimo rašytojų: Erlo Sten- 
lio Gardnerio ir Lui L" Amoro. Regis, zekams niekada neatsibosda- 
vo skaityti apie teismo procesus arba žudynes tyrlaukiuose. Žino- 
ma, po stalu Endis slėpė dėžę gana pikantiškų knygelių, kurias sko- 
lindavo tik tuo atveju, jei įsitikindavo, kad jos bus sugrąžintos. To- 
kio tipo literatūra negalėjo skųstis populiarumo stoka. Po kelių mė- 
nesių nauji leidiniai virsdavo apšiurusiomis draiskanomis. 

1954-aisiais jis parašė pirmąjį laišką į valstijos senatą, įsikūrusį 
Augustoje. Tuometinis viršininkas Stamasas įsivaizdavo Endį esant 
savo laimę nešančiu talismanu. Dažnai užsukdavo į biblioteką, pils- 
tydavo iš tuščio į kiaurą ir netgi tėviškai apkabindavo jo pečius. Ta- 
čiau neįstengė mūsų apmulkinti. Endis Diufrenas buvo niekieno ta- 
lismanas. 

Viršininkas pareiškė, jog toji gyvenimo dalis, kai jis išoriniame 


238 


pasaulyje dirbo banke, nugrimzdo į praeitį, todėl derėtų visą dėmesį 
sutelkti į kalėjimo aktualijas. Kalbant apie pasipūtėlius respubliko- 
nus, šildančius savo kailį Augustoje, jiems terūpėjo trys mokesčių 
mokėtojų pinigų leidimo būdai, susiję su kalėjimo ir pataisos dar- 
bų sritimi. Pirma, didesnės sienos; antra, storesnės grotos; trečia, 
daugiau sargybinių. Valstijos senatas, aiškino Stamasas, laiko To- 
mastano, Šošenko, Pitsfildo ir Pietinio Portlendo gyventojus papras- 
čiausiomis atmatomis, kurie privalo vardan visų šventųjų tempti 
sunkios bausmės naštą. Jei tarp nuteistųjų pasitaiko keletas nususu- 
sių nelaimėlių... vadinasi, jiems tiesiog nepasisekė. 

Endis išspaudė savo šykščią šypsenėlę ir paklausė Stamaso, kas 
atsitiktų betono luitui, jei ant jo kartą per dvylika mėnesių kaptelėtų 
vandens lašelis ir taip tęstųsi visą milijoną metų. Viršininkas nusi- 
kvatojo ir pliaukštelėjo Endžiui per nugarą. 

- Tu neturi milijono metų, senas kriene, o jei turėtum, greičiau- 
siai įvykdytum savo sumanymą vypsodamas, kaip dabar. Gali rašyti 
savo laiškus. Aš netgi išsiųsiu juos, jei sumokėsi už pašto ženklus. 

Endis taip ir padarė. Sakoma, juokiasi tas, kuris juokiasi pasku- 
tinis, tik gaila, kad nei Stamasas, nei Hedlis to neišvydo. Prašymus 
papildyti bibliotekos fondą nuolatos atmesdavo, kol 1960-aisiais jis 
pagaliau sulaukė dviejų šimtų dolerių čekio - matyt, senatas tikėjo- 
si, jog tokia suma patenkins įkyruolį. Bergždžios viltys. Endis pa- 
juto įspraudęs vieną koją tarp durų ir puolė į darbą su dviguba ener- 
gija - du laiškai per savaitę vietoje vieno. 1962-aisiais jis gavo ke- 
turis šimtus “žalių", ir visą dešimtmetį bibliotekai būdavo siunčia- 
ma septynių šimtų dolerių suma per metus. Ne kažin kiek, palyginti 
su vidutinės provincinio miestelio bibliotekos finansavimu, tačiau 
už tūkstantį “žalių" galima prisipirkti visą galybę nukainotų istorijų 
apie Perį Meisoną arba Džeiko Logano vesternų. Kai Endis mus ap- 
leido, Šošenko bibliotekėlėje (iš paprasto dažų sandėliuko išsiplė- 
tusioje iki trijų kambarių) galėjai rasti, ko tik širdis geidžia. O jei 
nepavykdavo aptikti norimo leidinio, egzistavo didelė tikimybė, kad 
Endis iškas jį iš po žemės. 

Turbūt klausiate savęs, ar tokį Endžio gyvenimo posūkį nulėmė 
jo patarimas Baironui Hedliui, kaip išsaugoti paveldėtus pinigus ne- 
mokant valstybei mokesčių? Ir taip... ir ne. Neabejoju, jog patys su- 
prantate, kaip toliau klostėsi įvykiai. 

Pasklido gandas, kad Šošenkas turi nuosavą finansų genijų. En- 

dis pasiūlė keliems sargybiniams, norintiems sutaupyti savo vaikų 
mokslams koledže, kur investuoti pinigus. Davė patarimų kitai po- 
relei, ketinančiai šiek tiek paspekuliuoti akcijų biržoje (kaip vėliau 
jų po dvejų metų netgi sugebėjo anksčiau laiko išeiti į pensiją). Te- 
rauna mane velniai, jei Endis nepadėjo nuslėpti mokesčių pačiam 
kalėjimo viršininkui, Rūgščiom Lūpytėm Džordžui Danahiui. Prieš 
sulaukdamas didžiosios pylos tas šmikis tikriausiai svajojo apie mi- 
lijonus. 1951-ųjų balandį Endis tvarkė pusės Šošenko prižiūrėtojų 
mokesčius, ir iki 1952-ųjų šis skaičius beveik padvigubėjo. Jam už- 
mokėdavo vertingiausia kalėjimo valiuta: gera valia. 

Kai viršininko kėdėje įsitaisė Gregas Stamasas, Endžio pozici- 
jos dar labiau sustiprėjo - visų smulkmenų nežinau, tiktai galiu spė- 
ti. Tiesa yra ta, kad kai kurie kaliniai turėdavo įvairiausių nuolai- 
dų - savo kamerose laikydavo radijo imtuvus, neskaičiuodavo lan- 
kymo valandų ir panašiai, - už kurias mokėdavo žmonės iš išorinio 
pasaulio, zekų žargonu vadinami “angelais". Jei kokį nors vyruką 
staiga atleidžia nuo darbo šeštadienio priešpietę, mums aišku, kad 
jis įsigijo “angelą", paklojantį už privilegijas nemenkas sumeles. 
Dažniausiai “angelas" įkišdavo kyšį vienam iš vidutinio lygio pri- 
žiūrėtojų, o šis savo ruožtu pasidalindavo pinigais su administraci- 
jos viršūnėle. 

Kurį laiką mašinų remonto dirbtuvės, taikiusios dideles nuolai- 
das ir nusvilinusios Džordžui Danahiui nagus, tūnojo pogrindyje, 
kol šeštojo dešimtmečio pabaigoje vėl atsigavo. Į administracijos 
slaptąsias sąskaitas apvalias sumas pervesdavo tie patys kontraktų 
užsakovai. Duodu galvą nukirsti, jog daugumą jų sudarė kompani- 
jos, tiekusios savo įrangą į skalbyklą, metalo plokščių dirbtuves bei 
rūdos smulkinimo fabriką, pastatytą 1963-aisiais. 

Baigiantis septintajam dešimtmečiui suklestėjo prekyba table- 
tėmis, ir valdžia neužmiršdavo prisidurti vieno kito dolerio prie 
bendro nelegalių pajamų srauto. Žinoma, pastarasis nė iš tolo nepri- 
lygo slaptų machinacijų pelnui didžiuosiuose Atikos arba San 
Kventino kalėjimuose, tačiau vadinti jį trupinėliais irgi neapsiver- 
tė liežuvis. Po kurio laiko patys pinigai tampa problema. Juk nesu- 
sikiši jų į piniginę, o vėliau nedalinsi suglamžytų dvidešimtinių ir 
apibrizgusių dešimtinių į kairę ir į dešinę, norėdamas įsirengti sa- 

vo kieme baseiną arba priestatą. Peržengęs tam tikrą ribą, privalai 
aiškintis, iš kur gavai tokius pinigus... jei nesugebėsi įtikinti mokes- 
čių inspekcijos, nė akimi nespėsi mirktelėti, kaip atsidursi kaliūzėje. 

Štai čia į darbą kibdavo Endis. Administracija perkėlė jį iš skal- 
byklos į biblioteką, tačiau, pažiūrėjus iš kitos pusės, jis taip ir liko 
profesionaliu skalbėju. Tik dabar plaudavo ne paklodes, o purvinus 
pinigus, investuodamas juos į akcijas, neapmokestinamus munici- 
palinius projektus ir dar velniai žino į kokias skyles. 

Prabėgus maždaug dešimčiai metų nuo įsimintinos dienos ant 
metalo plokščių fabriko stogo, Endis prisipažino man, kad jo nė 
kiek negraužia sąžinė. Suktybės egzistavo visais laikais, juolab kad 
būdamas laisvėje jis nesiveržė į Šošenką. Aš esu nekaltas žmogus, 
kalbėjo jis, pakliuvęs už grotų dėl pasibaisėtinų, atsitiktinai susi- 
klosčiusių aplinkybių, ir jokiu būdu nesiekiu tapti misionieriumi ar- 
ba geradariu. 

- Be to, Redai, - tęsė jis su ta pačia niekuomet iš veido neiš- 
nykstančia šypsenėle, - mano darbas čia nedaug kuo skiriasi nuo to, 
ką veikiau laisvėje. Pateiksiu tau gana cinišką aksiomą: profesiona- 
lios finansinės pagalbos poreikis individui arba kompanijai yra tie- 
siogiai proporcingas skaičiui žmonių, kuriuos tas asmuo ar kompa- 
nija apmulkino. 

Paprastai tokias įstaigas valdo žiaurūs ir nuožmūs kvaišos. Iš- 
oriniam pasauliui diktuojantys sąlygas individai taip pat pasižymi 
žiaurumu, tačiau proto jiems netrūksta, nes laisvėje kompetencijos 
standartai šiek tiek aukštesni. Nedaug, bet aukštesni. 

- Nenoriu tau aiškinti, kaip tvarkyti reikalus, bet, tiesą sakant, 
tabletės mane nervina. Raudonukės, nuskausminantieji, Nembuta- 
las - čia atplaukia netgi piliulių, kurias vadina “Ketvirtąja Stadija". 
Aš tokių niekada gyvenime negausiu. 

- Man irgi nepatinka tabletės, - prisipažino Endis, - tačiau tą pa- 
tį galiu pasakyti apie cigaretes ir alkoholį. Aš neprekiauju narkoti- 
kais. Neatnešu jų į kalėjimą ir nepardavinėju. Dažniausiai tai daro 

- Bet... 

- Taip, žinau. Kelio gale laukia šviesa. Teisybė, Redai, kai ku- 
rie žmonės atsisako susitepti rankas. Tokiems šventuoliams ant pe- 
čių tupi balandžiai, kurie aptriedžia jų švarkus. Linkusieji į kitą 

kraštutinumą maudosi purve ir spaudžia dolerį iš visokios velniavos 
- ginklų, geležčių, heroino. Ar koks nors zekas buvo tau pasiūlęs su- 
daryti sandėrį? 

Linktelėjau galva. Per tiek metų visko pasitaikydavo. Galų ga- 
le aš esu žmogus, galintis gauti jums, ko tik panorėsite. Jeigu jau 
įstengi suorganizuoti baterijas radijo imtuvui, cigarečių blokus, žo- 
lytę, tai tikriausiai galėtum padėti užmegzti ryšį su vyruku, mėgs- 
tančiu pasišvaistyti peiliu. 

- Taip ir maniau. Bet tau tokie dalykai nepriimtini. Supranti, 
Redai, mes žinome, kad, be šventumo ir murkdymosi dumblyne, eg- 
zistuoja dar viena alternatyva. Tu bandai išlaikyti pusiausvyrą ant 
lyno, ištempto virš bedugnės. Pasirenki menkesnę blogybę ir neuž- 
miršti savo gerų ketinimų. Jei ramiai miegi naktimis... ir nesapnuoji 
košmarų, žinai, jog tau neblogai sekasi. 

- Geri ketinimai, - nusijuokiau aš. - Gali man to nepasakoti, En- 
di. Nukrypęs nuo tiesaus kelio bet kuris zekas pakliūtų tiesiai į pra- 
garą. 

- Tu apsirinki, - staiga surimtėjo jis. - Čia ir yra pragaras. Čia, 
Šošenke. Valdžia prekiauja tabletėmis, o aš patariu jiems, ką daryti 
su pinigais. Kita vertus, man pavyko įrengti biblioteką. Negana to, 
pažįstu mažiausiai porą tuzinų vyrukų, kurie pasinaudojo knygomis 
ir išlaikė vidurinio mokslo brandos egzaminą. Galbūt, ištrūkę į lais- 
vę, jie sugebės išsiropšti iš mėšlo krūvos. Kai 1957-asiais mums 
prisireikė antro kambario, administracija greitai surado laisvo ploto 
norėdama, kad jausčiaus laimingas. Aš dirbu pigiai, abipusiai nau- 
dingų mainų pagrindu. 

- Ir turi nuosavus apartamentus. 

- Aha. Man taip patinka. 

Šeštąjį dešimtmetį kalėjimo gyventojų skaičius augo labai pa- 
mažu. Tačiau septyniasdešimtaisiais kalinių padvigubėjo, kiekvie- 
nam Amerikos koledžo vaikiui užsimanius pasismaginti kvaišalais 
arba užsirūkyti žolytės ir už tai sulaukus visiškai absurdiškos baus- 
mės. Visą tą laiką Endis su niekuo nesidalino savo kamera, išsky- 
rus vieną atvejį, kai pas jį trumpam įsikūrė augalotas tylus indėnas, 
vardu Normeidenas (kaip ir visiems indėnams, pakliuvusiems į Šo- 
šenką, jam teko pasitenkinti Vado pravarde). Iki gyvos galvos nu- 
teisti zekai manė, jog Endis išprotėjęs, bet mano draugas nieko ne- 

sakė, tiktai šypsojosi. Jam patiko taip gyventi... be to, valdžia no- 
rėjo, Endžio žodžiais tariant, kad jis jaustųsi laimingas. Pigių dar- 
buotojų reikia visiems. 


Kalėjime laikas slenka labai lėtai. Kartais atrodo, kad jis susto- 
ja, bet taip nėra. Džordžui Danahiui teko pasitraukti nuo scenos, kai 
laikraščiai pratrūko puikuotis antraštėmis KYŠININKAVIMO 
SKANDALAS . Jo vietą užėmė Stamasas, ir ateinančius šešerius 
metus Šošenkas virto gyvu pragaru. Grego Stamaso valdymo laiko- 
tarpiu niekuomet nebūdavo tuščių ligoninės lovų arba rytinio flige- 
lio karcerio kamerų. 

Vieną 1958-ųjų dieną pažvelgiau į save mažutėliame veidrody- 
je, kurį laikiau savo kameroje, ir išvydau keturiasdešimtmetį vyrą. 
1938-aisiais pro kalėjimo vartus įžengė vaikis su raudonų plaukų 
kupeta, bemaž pamišęs iš sielvarto, mąstantis apie savižudybę. To 
vaikio nebėra. Raudoni plaukai žilstelėjo ir praretėjo. Paakius išva- 
gojo raukšlelių voratinkliai. Būtent tada aš pamačiau, kaip į pavir- 
šių stengiasi išlįsti viduje tūnantis senas žmogus, ir išsigandau. Kas 
gi norėtų sulaukti senatvės už grotų? 

Stamasas atsisveikino su mūsų laimingąja šeimynėle 1959-ųjų 
pradžioje. Aplink jį pradėjo šniukštinėti keli žurnalistai; prisiden- 
gęs svetimu vardu, vienas jų netgi išdrįso pasėdėti kalėjime už ta- 
riamą nusikaltimą. Spaudoje vėl būtų pasirodžiusi KYŠININK AVI- 
MO SKANDALO antraštė, tačiau Stamasas nelaukė ir pasipustė pa- 
dus. Galite manimi patikėti - aš kuo puikiausiai jį suprantu. Jei būtų 
buvęs nuteistas už savo nusikaltimus, ne išimtis, kad tiesiu taikymu 
būtų atkeliavęs į Šošenką ir nedaugiau kaip po penkių valandų vir- 
tęs pūvančiu lavonu. Tas šunsnukis Baironas Hedlis atsistatydino 
dvejais metais anksčiau. Gavęs širdies smūgį išėjo į pensiją. 

Tiriant Stamaso bylą, Endžio niekas nepakrutino. 1959-ųjų 
ankstyvą pavasarį buvo paskirtas naujas viršininkas su padėjėju ir 
vyriausiuoju sargybiniu. Kitus aštuonis mėnesius Endis niekuo ne- 
siskyrė nuo eilinio zeko. Būtent tuo metu į jo kamerą įsikėlė Nor- 
meidenas, didžiulis indėnas, turintis pasamakodžių genties kraujo. 
Paskui vėl viskas prasidėjo iš naujo. Normeidenas išsikraustė, o En- 
dis, kaip ir anksčiau, galėjo džiaugtis vienišo atsiskyrėlio dalia. Vir- 
šūnėlės keičiasi, tačiau suktybių tinklas niekada nesuplyšta. 

Kartą šnekėjau su Normeidenu apie Endį. 

- Šaunus vyrukas, - tarė indėnas. Kiškio lūpa ir įtrūkęs gomu- 
rys trukdė jam kalbėti. Užuot normaliai taręs žodžius, Normeidenas 
kimiai švokšdavo. - Jis nesišaipydavo, bet mačiau, jog nenori gy- 
venti kartu su manimi. - Dičkis gūžtelėjo pečiais. - Gerai, kad per- 
sikėliau kitur. Toje kameroje didelis skersvėjis ir visą laiką labai 
šalta. Jis neleido liesti savo daiktų. Nesvarbu. Šaunus vyrukas. Ne- 
sišaipydavo. Bet skersvėjis nepatiko. 


Jei gerai pamenu, Ritos Heivort plakatas kabojo Endžio kame- 
roje iki 1955-ųjų. Paskui ją pakeitė Merilinos Monro nuotrauka iš 
“Septynmečio niežulio", kurioje ji stovi metro stotelėje, o suknelės 
klostės kedena pro šaligatvio grotas plūstančio šilto oro srautas. 
Merilinos epocha baigėsi 1960-aisiais. Plakato su apšiurusiais pa- 
kraščiais vietą užėmė Džeinė Mensfild - vienas didelis biustas, jei 
atleisite už tokį posakį. Vos po metų nuo sienos jau žvelgė kita ak- 
torė, iš Anglijos - regis, Heizelė Kort. 1966-aisiais šią pakeitė Ra- 
kelė Velč, išbuvusi Endžio kameroje šešerius metus ir sumušusi ki- 
tų plakatų rekordus. Paskutinėje ten kabojusioje nuotraukoje buvo 
pavaizduota kantri stiliaus dainininkė Linda Ronstad. 

Kažkada paklausiau Endžio, ką jam reiškia tie plakatai, ir sulau- 
kiau keisto, lyg ir nustebusio žvilgsnio. 

- Turbūt tą patį, ką ir kitiems kaliniams, - atsakė jis. - Laisvę. 
Kai žiūri į tas gražias moteris, apima jausmas, tarsi tau būtų sutei- 
kiama galimybė - bent jau retsykiais - įžengti į plakatą ir atsidurti 
šalia jų. Būti laisvam. Galbūt todėl man labiausiai patinka Rakelė 
Velč, tiksliau sakant, pajūris, kuriame ji nufotografuota. Spėju, jog 
tai Meksikos pakrantė, tyli rami vietelė, kur žmogus įstengtų išgirsti 
savo mintis. Ar kada nors taip jauteisi, Redai? Ar kada nors tau at- 
rodė, kad galėtum įžengti į plakatą? 

Atsakiau, jog niekada. 

- Gal vieną dieną suprasi, ką turiu omenyje, - tarė jis ir, kaip pa- 
aiškėjo po daugelio metų, sakė tiesą. Kai pagaliau suvokiau jo 
užuominą, pirmiausia pagalvojau apie Normeideną ir šio žodžius, 
esą Endžio kameroje visada šalta. 


1963-ųjų kovo pabaigoje-balandžio pradžioje su Endžiu atsiti- 
ko baisus dalykas. Jau minėjau, kad jis turėjo savyje kažką tokio, 


ko trūko kitiems kaliniams, įskaitant ir mane. Galite vadinti tai pu- 

siausvyra arba gebėjimu susitaikyti su esama padėtimi, arba nepa- 
laužiamu įsitikinimu, jog ilgas košmaras kada nors pasibaigs. Šiaip 
ar taip, Endis Diufrenas pasižymėjo antžmogiška savitvarda ir nė 
per nago juodymą neketino pasiduoti niūriai depresijai, kuri užval- 
do daugumą kalėjimo įnamių. Jo elgsenoje nebūtum įžiūrėjęs nė 
menkiausio nevilties požymio. Bent jau iki 63-ųjų žiemos pabaigos. 

Tuo metu Šošenkui vadovavo viršininkas Semiuelis Nortonas, 
kurio užantyje būtų jautęsi saugiai bet kokie šventeivos rašytojai, 
net ir Kotonas bei Inkrizas Mazeriai. Kiek žinau, niekas nematė jo 
besišypsančio. Vyrukas trisdešimt metų Eliote mynė baptistų baž- 
nyčios slenkstį, todėl nenuostabu, jog tapęs mūsų laimingosios šei- 
mynėlės galva pasirūpino, kad kiekvienas naujas kalinys gautų Nau- 
jojo Testamento tomelį. Ant jo rašomojo stalo stovėjo metalinė 
plokštelė:su inkrustuotomis auksinėmis raidėmis: JĖZUS KRISTUS 
IŠGELBĖS MANO SIELĄ. Ant sienos kabėjo žmonos dovanotas 
kilimėlis, kuriame ji išsiuvinėjo užrašą, esą NETRUKUS IŠAUŠ 
PASKUTINIOJO TEISMO DIENA. Pastaroji naujiena mūsų nė 
kiek nejaudino. Visiems kaliniams jau teko girdėti teismo nuospren- 
dį - mes su mielu noru paliudytume, kad po uolomis nesislėpėme ir 
neieškojome prieglobsčio po mirusio medžio šakomis. Ponas Semas 
Nortonas cituodavo bibliją bet kokia proga, ir jei susiduriate su to- 
kiu žmogumi akis į akį, nuoširdžiai patariu kuo plačiau išsišiepti ir 
abiem delnais užsidengti kiaušus. 

Gregui Stamasui išgaravus, ligoninėje gerokai padaugėjo tuščių 
lovų ir, kiek žinau, visiškai išnyko naktinių laidotuvių tradicija. Bet 
negalvokite, kad Nortonas netikėjo bausmės galia. Karceryje kaip 
paprastai trūkdavo laisvų vietų. Vyrams dantų daugiau nekuldavo 
- duonos ir vandens dieta padėdavo šiems iškristi patiems. Prasikal- 
tusiems nelikdavo ką daryti, tiktai dūsauti: “Ką gi, vaikinai, sėdžiu 
Semo Nortono “trupinėlio ir gurkšnelio“ traukinyje“. 

Šis žmogus buvo pats šlykščiausias veidmainys, kokį tik esu re- 
gėjęs per savo gyvenimą. Machinacijos klestėjo, kaip ir anksčiau, 
juolab kad Semas Nortonas nestokojo naujų sumanymų. Endis ži- 
nojo menkiausias aferų smulkmenas ir retkarčiais pakuždėdavo šį 
tą man, geram savo draugui. Prabilus apie suktybes, ramų veidą per- 
kreipdavo pasibjaurėjimo ir nuostabos išraiška, tarytum jis būtų pa- 
sakojęs apie plėšrius naujos rūšies vabalus, kurių grėsminga išvaiz- 
da ir godumas daugiau kelia juoką negu siaubą. 

Būtent viršininkas Nortonas parengė “Lauko" programą - tik- 
riausiai skaitėte apie ją "Newsweek" žurnale prieš šešiolika ar sep- 
tyniolika metų ir pamanėte, jog tai išties rimtas žingsnis į priekį 
praktinio perauklėjimo kelyje. Kaliniai kirsdavo medžius, remon- 
tuodavo tiltus, tiesdavo vieškelius ir statydavo bulvių sandėlius. 
Apie savo “Lauko" programą Nortonas pasakodavo beveik kiekvie- 
name suknistame Naujosios Anglijos “Rotary" arba “Kivanis" klu- 
be. Zekai vadino tai “plėšikavimu kelyje“, tačiau niekas jų nekvietė 
į visuomenės grietinėlės klubus išreikšti savo požiūrio. 

Nortonas, tas ilgametis baptistų bažnyčios lankytojas, laikė sa- 
vo rankose visas gijas - nuo medžių kirtimo iki naujų drenažo vamz- 
džių klojimo po valstijos greitkeliais. Jis turėjo žmonių, medžiagų... 
ko tik širdis geidžia. Maža to, vietinės statybų bendrovės mirtinai 
baiminosi jo programos, kadangi niekas neįstengtų konkuruoti su 
vergišku kalinių darbu. Tad nenuostabu, jog per visus šešiolika me- 
tų Šošenke Semas Nortonas, trisdešimties metų keliaklupsčiavimo 
bažnyčioje patirtį turintis Testamento mylėtojas, yra gavęs didžiau- 
sią šūsnį storų vokelių. Priklausomai nuo pastarųjų apimties, jis pa- 
laimindavo kokį nors projektą arba pareikšdavo, neva jo “Lauko" 
programos dalyviai nepajėgs atlikti paskirtos užduoties, nes darbuo- 
jasi kitoje vietoje. Niekaip negalėjau suprasti, kodėl Nortonas ne- 
užbaigė savo dienų Masačiusetso plente paliktos mašinos bagažinė- 
je už nugaros surištomis rankomis ir su pustuziniu kulkų galvoje. 

Prisiminiau senos aludės dainos žodžius: “Dievulėliau, kaip te- 
kėjo pinigai". Nortonas greičiausiai pritarė puritonų nuomonei, kad 
norėdamas išsiaiškinti, ar žmogų palytėjo Viešpaties ranka, priva- 
lai patikrinti jo banko sąskaitą. 

Endis Diufrenas buvo dešinioji viršininko ranka, tylusis partne- 
ris. Žinodamas, kad jį džiugina darbas kalėjimo bibliotekoje, Nor- 
tonas nesibodėjo tuo naudotis. Ranka ranką plauna - tai mėgsta- 
miausias šventeivos aforizmas. Todėl Endžiui dažnai tekdavo dalin- 
ti gerus patarimus ir pelningus pasiūlymus. Nedrįstu tvirtinti, kad 
būtent jis sukūrė Nortono “Lauko" programą, bet garantuoju, jog 
savo rankomis vyrukas persijojo nemažai pinigėlių tam kekšės iš- 
perai, kas antrą žodį klykaujančiam apie Jėzų. Jis duodavo gerų pa- 
tarimų, pamėtėdavo naudingų pasiūlymų, pinigai plaukė sraunia upe 

ir... tai kalės vaikas! Biblioteka netikėtai gaudavo naujų automobi- 
lių remonto vadovėlių, ką tik išleistų Groliero enciklopedijų, kny- 
gų, padedančių pasiruošti baigiamiesiems brandos egzaminams, ir, 
žinoma, Erlo Stenlio Gardnerio bei Lui L' Amoro detektyvų. 

Esu įsitikinęs, jog visus įvykius nulėmė Nortono nenoras pra- 
rasti savo šauniąją dešiniąją ranką. Pasakysiu dar daugiau: viršinin- 
ką gąsdino galimybė, jog išsivadavęs iš Šošenko kalėjimo Endis pa- 
skleistų gandus apie jo darbelius. 

Ištisus septynerius metus dėliojau šią istoriją iš atskirų mozai- 
kos gabalėlių. Kai ką papasakojo Endis - bet ne viską. Vyrukui nie- 
kada nepatiko kalbėti apie nemalonų gyvenimo periodą, ir aš jo ne- 
kaltinų. Kitas dalis išgirdau iš pustuzinio skirtingų šaltinių. Jau 
anksčiau minėjau, jog kalinių padėtis neką geresnė už vergų, tačiau 
jie puikiai moka naudotis vergišku įpročiu: nutaisyti buką veido iš- 
raišką ir įtempti ausis. Retsykiais man pasisekdavo nugirsti tik is- 
torijos pabaigą, kitais kartais zekai žinodavo pradžią arba vidurį, bet 
nenutuokdavo, kaip įvykiai klostėsi vėliau. Aš išdėstysiu faktus nuo 
Aiki Z, ir galbūt jūs suprasite, kodėl dešimt mėnesių žmogus slan- 
kiojo apsvaigęs ir apimtas depresijos. Nors mūsų žavingoje praga- 
ro skylėje jau buvo prasėdėjęs penkiolika metų, manau, kad jis vis 
dar nesuvokė, kur atsidūrė. Iki 1963-ųjų, prieš susitikdamas su To- 
miu Viljamsu, Endis nė neįsivaizdavo, į kokią šlykščią pliurzę įbri- 
do. 


Tomis Viljamsas prisijungė prie mūsų laimingosios Šošenko 
šeimynėlės 1962-ųjų lapkritį. Jis laikė save Masačiusetso čiabuviu, 
tačiau tuo nesididžiavo; per savo dvidešimt septynerius metus To- 
mis spėjo pasėdėti už grotų beveik visoje Naujojoje Anglijoje. Vy- 
rukas buvo patyręs vagis, ir aš maniau, kad jam derėtų pasirinkti ki- 
tą profesiją. 

Jis turėjo žmoną, kuri užsukdavo į Šošenką kiekvieną savaitę. 
Moteris neabejojo, jog Tomio reikalai pagerėtų - o kartu ir jos bei 
trimečio sūnaus, - jeigu jis užbaigtų vidurinius mokslus. Žmona 
įkalbėjo jį pamėginti mokytis, ir Tomis Viljamsas tapo nuolatiniu 
bibliotekos lankytoju. 

Septinto dešimtmečio pradžioje Endžio darbas jau buvo virtęs 
sena rutina. Jis pasirūpino, jog Tomis gautų brandos atestato testus, 
kuriuos šis išlaikydavo skubiai peržvelgęs temas, praleistas vidu- 

rinėje mokykloje. Seniai užmirštus dalykus padėjo atgaivinti moky- 
mosi kursai paštu. 

Vyrukas tikriausiai nebuvo geriausias iš visų Endžio mokinių, 
ir aš, tiesą sakant, nežinau, ar jam pavyko gauti mokyklos baigimo 
diplomą. Tačiau tai nėra esminis faktorius mano istorijoje. Svar- 
biausia, kad jis labai pamėgo Endį Diufreną, kaip ir dauguma žmo- 
nių, geriau susipažinusių su mano draugu. 

Kelis kartus Tomis teiravosi jo: “Už ką toks protingas vaikinas 
sėdo į kaliūzę?" Panašiai klausiama: “Ką graži mergina veikia to- 
kioje vietoje?“ Tačiau Endis nieko neatsakydavo, tik šyptelėdavo ir 
pakreipdavo pokalbį kita linkme. Natūralu, jog vyrukas iššniukšti- 
nėjo istorijos smulkmenas iš kitų zekų, ir kai galų gale išgirdo ją vi- 
są, turbūt patyrė pirmą rimtą sukrėtimą per savo trumpą gyvenimėlį. 

Tomis darbavosi skalbykloje prie garinės lyginimo ir lanksty- 
mo mašinos, kurią Šošenko įnamiai ne veltui vadino “skerdiku" - jei 
būsi nedėmesingas, labai greitai gali netekti rankos. Jo partneris, 
Čarlis Latropas, jau dvylika metų tupintis kalėjime už žmogžudystę, 
mielai išdėstė Diufreno teismo proceso smulkmenas, tuo pačiu iš- 
blaškydamas atsibodusią darbo monotoniją, kai šimtus kartų per 
dieną tenka traukti iš agregato išlygintas paklodes ir grūsti jas į 
krepšį. Pradėjus pasakoti apie prisiekusiuosius, kurie netrukus tu- 
rėjo paskelbti nuosprendį, sušvilpė pavojaus signalas, ir girgždan- 
tys “skerdiko" mechanizmai išsijungė. Pro vieną mašinos galą vy- 
rukai kišo ką tik išskalbtas paklodes iš Elioto slaugos namų; kas 
penkias sekundes agregatas išspjaudavo jas pro kitą pusę, sausas ir 
išlygintas. Tomis su Čarliu turėdavo jas sulankstyti ir įmesti į ve- 
žimėlį, išklotą švariu rudu popieriumi. 

Tačiau Tomis Viljamsas tiesiog stovėjo ir nukabinęs žandikau- 
lius spoksojo į Čarlį Latropą. Ant grindų kėpsojo krūva paklodžių, 
pamažu sugeriančių drėgną skalbyklos purvą. 
iki užkimimo ir pasirengęs kažkam nusukti sprandą. Tačiau Tomis 
kalbėjo su savo partneriu, tarytum nė nebūtų pastebėjęs Homero, 
kuris tikriausiai ir pats neprisiminė, kiek galvelių atitrankė per sa- 

- Koks to golfo instruktoriaus vardas? 

- Kventinas, - atsakė Čarlis akivaizdžiai sunerimęs. Vėliau jis 

tvirtino, jog balta vaikio veido spalva niekuo nesiskyrė nuo paliau- 
bų vėliavos. - Regis, Glenas Kventinas ar panašiai... 

- Ką darote? - užgriaudėjo paraudonavęs lyg vėžys Homeras 
Džesapas. - Meskite paklodes į šaltą vandenį! Greičiau! O, Jėzau, 
greičiau... 

- Glenas Kventinas, Dieve mano, - sušnibždėjo vaikinas. Tik 
tiek ir tespėjo pasakyti, nes prižiūrėtojas Džesapas, ne itin švelnaus 
charakterio žmogus, tvojo su kuoka jam į ausį, ir Tomis Viljamsas 
taip smagiai sudribo ant grindų, jog net išsikūlė tris priekinius dan- 
tis. Atsigavo karceryje, kur visą savaitę turėjo tenkintis įžymiąja Se- 
mo Nortono “trupinėlio ir gurkšnelio" dieta. Jau nekalbu apie juo- 
dą žymę, įspaustą į bylą. 


Tai atsitiko 1963-iųjų vasario pradžioje. Išėjęs iš vienutės To- 
mis Viljamsas pasišnekėjo dar su šešiais ar septyniais kaliniais - 
tarp jų ir su manimi; iš visų išgirdo maždaug tą pačią istoriją. Kai 
paklausiau, kodėl taip domisi šiuo reikalu, jis paprasčiausiai užsi- 
čiaupė. 

Vieną dieną vaikinas nudrožė į biblioteką ir išpylė neįkainoja- 
mos informacijos pliūpsnį Endžiui Diufrenui. Pirmą ir paskutinį 
kartą, neminint Ritos Heivort, kurią pirkdamas jis spirgėjo lyg ma- 
žas vaikas, Endis prarado savitvardą... Bet dabar jam galutinai nu- 
važiavo stogas. 

Tą pačią dieną, kai išvydau savo draugą, pamaniau, kad jis pri- 
mena žmogų, užlipusį ant grėblio, kurio kotas smagiai žiebė į tar- 
puakį. Jo rankos drebėjo, ir, man pamėginus užkalbinti Endį, jis ne- 
Henlonu dėl rytojaus audiencijos pas viršininką Nortoną. Vėliau 
prasitarė man, jog tą naktį nesumerkė akių. Tiesiog klausėsi šalto 
žiemos vėjo staugimo, stebėjo lauko prožektorius, metančius ilgus 
šešėlius ant cementinių narvo, kurį jis vadino savo namais nuo Ha- 
rio Trumeno prezidentavimo laikų, sienų ir stengėsi apsvarstyti su- 
siklosčiusią padėtį. Atrodė, tarsi Tomis būtų suradęs raktą, tinkantį 
sąmonės kertelėje tūnančiam narvui, kuris buvo panašus į jo paties 
kamerą, išskyrus vieną dalyką: šios grotos saugojo ne žmogų , 0 tig- 
rą, vardu Viltis. Viljamsas atrakino narvą, ir dabar po smegeninę 
klaidžiojo į laisvę ištrūkęs tigras. 

Prieš ketverius metus Tomis Viljamsas įkliuvo Roudailendo 

policijai vairuodamas nuvarytą automobilį, kupiną vogtų daiktų. 
Vaikinas įdavė savo bendrininką ir sulaukė apygardos prokuroro 
sėdėjęs vienuolika mėnesių kalėjime Tomis atsisveikino su senu ka- 
meros draugu, gavusiu bilietą į išorinį pasaulį, ir sulaukė naujo, var- 
du Elvudas Blačas, nuteisto už ginkluotą apiplėšimą dvylikai me- 
tų su lygtinio paleidimo galimybe po šešerių. 

- Gyvenime nebuvau matęs tokio nervingo vyruko, - pasakojo 
man Tomis. - Neįsivaizduoju, kaip Blačas galėjo užsiiminėti gin- 
kluotais apiplėšimais. Menkiausias triukšmas, ir jis pašoka tris pė- 
das į orą... o nusileidęs greičiausiai pradeda pyškinti į visas puses. 
Vieną naktį tas šunsnukis vos manęs nepasmaugė, nes kitame ko- 
ridoriaus gale kažkoks zekas barškino skardiniu puodeliu į grotas. 

Prabuvau su juo septynis mėnesius, kol pagaliau išėjau į laisvę. 
Lygtinai, žinoma. Negaliu sakyti, kad mes daug kalbėdavome tar- 
pusavyje, nes Elas Blačas dievino monologus. Jis niekuomet neuž- 
sikimšdavo. Jei mėgindavai įterpti žodelį, pagrūmodavo kumščiu ir 
užversdavo akis - mane visą laiką nuo to purtydavo pagaugai. Bla- 
čas buvo aukštas tvirtas vaikinas, beveik plikas, su giliai įsprausto- 
mis žaliomis akimis. Jėčėzau, tikiuosi, daugiau neteks su juo susi- 
durti. 

Tas pašlemėkas maldavo liežuviu kiekvieną naktį, lyg būtų am- 
žinai prisisiurbęs. Pasakojo apie vaikystę, našlaičių namus, iš kurių 
nuolatos bėgdavo, buvusius darbus, išdulkintas moteris, laimėtas 
pokerio partijas. Leidau jam pliaukšti, kiek tik geidžia. Galbūt mano 
fizionomija nėra pačios aukščiausios klasės, bet aš nė kiek netroš- 
kau, kad ji būtų pakoreguota, jei supranti, ką noriu pasakyti. 

Anot Blačo, per savo karjerą jis apšvarino daugiau kaip porą 
šimtų landynių. Sunku patikėti, turint omenyje, jog vyrukas užsi- 
plieksdavo kaip degtukas, kam nors garsiai pirstelėjus, tačiau jis 
prisiekinėjo sakąs tiesą... Paklausyk, Redai. Aš žinau, jog zekai ne- 
retai išsigalvoja įvairiausių dalykų, bet dar prieš tai, kai išgirdau 
apie tą golfo instruktorių Kventiną, pamenu, mąsčiau, kad Elui Bla- 
čui įsilaužus į man0 namus, turėčiau manyti esąs laimingiausias ka- 
lės vaikas, jei sugebėčiau išlikti gyvas. Ar gali įsivaizduoti sėdintį 
jį kokios nors poniutės miegamajame ir kraustantį brangenybių dė- 
žutę? Kas būtų, jei toji moterėlė per miegus užsikosėtų arba apsi- 

verstų ant kito šono? Vien pagalvojus apie tai, man plaukai ant gal- 
vos pasišiaušia, garbės žodis. 

Blačas tvirtino, jog žudė žmones, kurie jį užknisdavo. Ir aš tuo 
tikėjau. Jis tikrai buvo panašus į tipą, galintį be sąžinės graužimo 
nuspausti gaiduką. Jau neminint sušikto nervingo charakterio! Tarsi 
būtų pistoletas su nupjautu saugikliu. Pažinojau vyruką, turėjusį 
“Smith Wesson" tarnybinį policijos revolverį be saugiklio, niekam 
tikusį šlamštą, su kuriuo tegalėjai vaizduoti, neva esi labai kietas. 
Ginklo gaidukas taip klibėjo, kad jis būtų pats iššovęs, jei mano pa- 
žįstamas Džonis Kalahanas būtų visu garsu įjungęs savo grotuvą ir 
padėjęs pistoletą ant kolonėlių. Toks jau tas Elas Blačas. Geriau ne- 
moku paaiškinti. Esu tikras, jog jis pasiuntė į aną pasaulį ne vieną 
žmogų. 

Vieną vakarą neiškentęs leptelėjau: “Ką gi tu užmušei?" Šiaip, 
juoko dėlei. Blačas sukikeno ir atsakė: “Meine pakišau vieną kvai- 
lelį nupylęs du žmones - vyruką ir nevykėlio, kuris dabar sėdi ka- 
liūzėje, žmoną. Kai švarinau namus, tas vaikinas atsibudo ir mane 
sunervino". 

- Nepamenu, ar jis minėjo moters pavardę, - tęsė Tomis. - Gal- 
būt. Bet žinai, toje Naujojoje Anglijoje tiek pat Diufrenų, kaip Smi- 
tų ar Džounsų likusioje šalies dalyje. Čia knibždėte knibžda rupūž- 
galvių. Diufrenai, Laveskai, Oletai, Polenai... kas pajėgtų atsimin- 
ti rupūžgalvių pavardes? Šiaip ar taip, Elas sakė, kad sudorojo tur- 
tingą šmikį, golfo instruktorių Gleną Kventiną. Jis pamanė, jog tas 
vyrukas galėtų turėti namuose nemažai grynųjų, gal net penkis tūks- 
tančius dolerių. Tuo metu tai buvo didelė suma, pareiškė Blačas. Aš 
paklausiau: “Kada tai įvyko?" Ir jis atsakė: “Po karo. Iš karto po ka- 
ro". 

Taigi jis įsibrovė į landynę, bet pabudęs vyrukas pradėjo kelti 
triukšmą. Tai E/o žodžiai. Aš asmeniškai galvoju, jog jis papras- 
čiausiai ėmė knarkti ar kaip nors kitaip subruzdėjo. Kad ir kaip ten 
bebūtų, Elas pasakojo, esą Kventinas miegojo su kažkokio karšta- 
galvio teisininko žmona, o vėliau tą vargšą vyrelį valdžia nugrūdo 
į Šošenko kalėjimą. Tada Blačas kraupiai nusikvatojo. Viešpatie 
švenčiausias, neįsivaizduoji, koks buvau laimingas, kai pagaliau iš- 
sinešdinau iš kalėjimo. 

Dabar aišku, kodėl Endis šiek tiek susijaudino išgirdęs Tomio 
istoriją ir kodėl užsimanė tučtuojau pasimatyti su viršininku. 1959- 

-aisiais sėdėjęs už grotų Elvudas Blačas buvo nuteistas dvylikai me- 
tų su lygtinio paleidimo teise po šešerių. O 1963-aisiais, kai Tomis 
Viljamsas susipažino su Endžiu Diufrenu, jam nedaug tebuvo likę 
kalėti... ne išimtis, jog tam šmikiui pavyko ištrūkti į laisvę anksčiau 
laiko. Štai ant kokio dvidančio iešmo kabojo mano draugas: iš vie- 
nos pusės, Blačas vis dar galėjo būti pasiekiamas; kita vertus, ne- 
valia atmesti galimybės, jog dabar jis laisvas kaip vėjas. 

Tomio istorijoje netrūko prieštaravimų, tačiau jų nestokojama 
ir realiame gyvenime. Blačas sakė, kad jo pakištas žmogus dirbo 
teisininku, tuo tarpu Endis buvo bankininkas. Nieko nuostabaus - 
neapsišvietę žmonės gana dažnai maišydavo šias profesijas. Be to, 
neužmirškite, jog nuo to laiko, kai Blačas skaitė laikraščiuose 
straipsnius apie teismo procesą, iki jo pokalbio su Tomiu Viljam- 
su prabėgo dvylika metų. Jis taip pat tvirtino radęs Kventino skry- 
nelėje daugiau nei tūkstantį dolerių, nors policija aiškino nemačiusi 
jokių įsilaužimo ženklų. Šiuo atveju turiu šiokių tokių minčių. Vi- 
sų pirma kaip sužinoti, ar iš žmogaus kas nors pavogta, jeigu jis mi- 
ręs? Na, nebent atsirastų liudininkų. Antra, Blačas galėjo papras- 
čiausiai išsigalvoti šią istorijos dalį. Galbūt nenorėjo prisipažinti, 
jog nieko nepešė nužudęs du žmones? Trečia, visai įmanoma, jog 
policininkai nepastebėjo įsilaužimo žymių - neretai farai būna tik- 
ri kvaišos - arba pažvelgė į jas pro pirštus baimindamiesi, kad by- 
la nesuterštų apygardos prokuroro reputacijos. Jei pamenate, tas 
vaikinas turėjo politinių ambicijų, kurioms būtų pakenkusi neiš- 
spręsta žmogžudystės byla. 

Man labiausiai priimtinas antrasis variantas. Kadaise Šošenke 
pažinojau kelis elvudus blačus, karštakošius su pamišėliškais 
žvilgsniais. Tokie vaikinai nori, kad visi manytų, esą juos pričiupo 
grobiant sumas, prilygstančias karališkojo deimanto kainai, nors iš 
tiesų juos nuteisė už poros “žalių" vertės “Timex" laikrodžio ir ko- 
kių devynių dolerių vagystę. 

Viena smulkmena iš papasakotos istorijos galutinai išsklaidė 
Endžio abejones. Blačas vadino Kventiną “turtingu šmikiu" ir žino- 
jo, kad šis dirba golfo instruktoriumi. Kelerius metus iš eilės porą 
kartų per savaitę Endis ir Linda Diufrenai pietaudavo tame klube, 
juolab kad paaiškėjus žmonos neištikimybei, jis nemažai laiko pra- 
leido tenai gerdamas. Klubas buvo įsirengęs nedidelę prieplauką, 

kurioje 1947-aisiais darbavosi apšepęs valkata, visais atžvilgiais ati- 
tinkantis Elvudo Blačo apibūdinimą. Aukštas stambus vyras, beveik 
plikas, su giliai įspraustomis žaliomis akimis, varstantis jus nema- 
loniu, vertinančiu žvilgsniu. Endis sakė, jog po kurio laiko valkata 
pradingo. Matyt, Brigsas, už prieplauką atsakingas vaikinas, jį at- 
leido. Visgi toks žmogus niekada neišdyla iš atminties. Pernelyg 
pribloškianti išvaizda. 

Endis susitiko su viršininku Nortonu lietingą, vėjuotą dieną, 
sunkiems debesų tumulams plaukiant virš pilkų sienų, pradėjus tirp- 
ti paskutiniam žiemos sniegui, po kuriuo slypėjo negyva pernykš- 
tė žolė. 

Administracijos fligelyje viršininkui priklauso gana didelis ka- 
binetas. Už jo rašomojo stalo sienoje įstatytos durys veda į padėjėjo 
kambarį. Pastarojo tuo metu nebuvo, skirtingai nuo seno šlubo ka- 
linio, visų, įskaitant ir mane, vadinamo Česteriu maršalo Dilono 
partnerio garbei. Jis turėjo laistyti gėles ir vaškuoti grindis, bet spė- 
ju, jog tą dieną augalams teko kankintis iš troškulio, o vietoj grin- 
dų Česteris savo purvina ausimi poliravo raktų skylutę. 

Jis išgirdo, kaip atsidaro ir užsitrenkia durys. Paskui nuaidėjo 
Nortono balsas: 

- Labas rytas, Diufrenai. Kuo galėčiau tau padėti? 

- Viršininke... - senasis Česteris patikino mus, kad jis vos atpa- 
žino smarkiai pasikeitusį Endžio balsą. - Man šis tas... šis tas nuti- 
ko.. viskas taip... taip painu... Nė nežinau, nuo ko pradėti. 

- Gal nuo pačios pradžios? - savo “atsiverskime dvidešimt tre- 
čiąją psalmę ir perskaitykime ją drauge“ maniera sučiulbėjo Norto- 
nas. - Taip būtų geriausia. 

Endis paklausė patarimo. Jis priminė viršininkui, už kokį nusi- 
kaltimą atsidūrė Šošenke. Tada žodis žodin pakartojo Viljamso is- 
toriją, paminėdamas ir Tomio vardą - kaip vėliau paaiškėjo, tai bu- 
vo ne pats protingiausias sprendimas, bet kas jam beliko daryti no- 
rint, jog pasakojimas skambėtų bent kiek įtikinamai? 

Kai Endis baigė kalbėti, Nortonas ilgą laiką tylėjo. Įsivaizduoju 
jį atsilošusį savo krėsle po gubernatoriaus Rydo paveikslu, sunėrusį 
pirštus, kietai suspaudusį plonas lūpas. Regiu mintyse kaktą išva- 
gojusias raukšlių rieves, švarko atlape žvilgantį baptistų bažnyčios 
ženkliuką. 

- Taip, - galiausiai ištarė jis. - Tokios velniškos istorijos dar ne- 
su girdėjęs. Bet žinai, kas mane labiausiai stebina, Diufrenai? 

- Kas, sere? 

- Jog tu ja patikėjai. 

- Ką jūs turite omenyje, sere? - Česteris tvirtino, kad Endis 
Diufrenas, prieš trylika metų ant metalo plokščių fabriko nepabū- 
gęs Bairono Hedlio, kone mikčiojo. 

- Na... - nutęsė Nortonas. - Visiškai akivaizdu, kad Viljamsas 
stengėsi padaryti tau įspūdį. Matyt, labai tavimi susižavėjo. Išgir- 
dęs širdį gniaužiančią pasakėlę, nusprendžia tave... tarkim, pradžiu- 
ginti. Natūralus noras. Jis dar jaunas ir ne ypač protingas, todėl ne- 
suvokia, kokias kančias tau sukėlė. Siūlyčiau... 

- Nejau manote, kad aš nesvarsčiau tokios galimybės? - paklau- 
sė Endis. - Juk aš niekuomet nepasakojau Tomiui apie žmogų, dir- 
busį prieplaukoje. Niekam neprasitariau - man nė nebuvo dingte- 
lėję tai į galvą. Tačiau Tomio kameros draugo apibūdinimas ir to 
vyro išvaizda... sutampa! 

- Nagi, nagi, ar tik tavęs neužvaldė selektyvinė percepcija? - 
prunkštelėjo Nortonas. Tokios frazės, kaip “selektyvinė percepci- 
ja“, tiesiog privalomos baudžiamąją teisę studijavusiems žmonėms, 
kurie vartoja jas kiekviena pasitaikiusia proga. 

- Ne, sere. 

- Tu taip manai, - atkirto Nortonas, - bet ne aš. Beje, esu pri- 
verstas tikėti vien tavo žodžiais, kad Falmauto Hilo klube iš tikrų- 
jų dirbo toks žmogus. 

- Ne, sere, - vėl įsiterpė Endis. - Tai ne tiesa... 

Viršininkas pertraukė jį garsėjančiu balsu: 

- Gal vertėtų pažiūrėti pro kitą teleskopo galą? Tarkim - tiktai 
tarkim, - kad Elvudas Blačas tikrai egzistuoja. 

- Blačas, - išspaudė Endis. 

- Taip, taip. Tarkim, kad jis tikrai kalėjo Roudailende vienoje 
kameroje su Tomu Viljamsu. Labai didelė tikimybė, jog tas vyru- 
kas jau bus išėjęs į laisvę. Didelė tikimybė. Mes nė nežinome, kiek 
jam buvo likę sėdėti kalėjime prieš apsigyvenant pas Viljamsą. 
Koks, sakei, jo nuosprendis - nuo šešerių iki dvylikos metų? 

- Taip, mes nežinome, kada Blačas bus paleistas. Bet Tomis mi- 
nėjo, kad jis prastas aktorius ir lygtinio paleidimo tarybos tikriau- 

siai neįstengė sugraudinti. Net jei ir atgavo laisvę, kalėjime turėtų 
būti užrašytas paskutinis jo adresas, giminių pavardės... 

- Ir visa tai nuves į akligatvį. 

Trumpam patylėjęs Endis išpylė: 

- Bent šiokia tokia galimybė, ar ne? 

- Teisybė. Gerai, Diufrenai, įsivaizduokime, jog tas Blačas eg- 
zistuoja ir tebesėdi Roudailendo pataisos darbų kolonijoje. Kaip 
manai, ką jis pasakys, mums išdrožus į akis tokią pasakėlę? Puls ant 
kelių, apsipils ašaromis ir prisipažins: “Aš tai padariau! Aš tai pa- 
dariau! Nuteiskite mane iki gyvos galvos!" 

- Kodėl jūs toks bukas? - Endžio balsas nuskambėjo taip tyliai, 
jog Česteris vos jį išgirdo. Užtat viršininko atsakymas nugriaudė- 
jo kuo aiškiausiai: 

- Kaip tu mane pavadinai? 

- Bukas! - suriko Endis. - Tyčia tokiu apsimetate? 

- Diufrenai, tu atėmei penkias - ne, septynias - minutes mano 
brangaus laiko, o aš šiandieną labai užsiėmęs. Tuo ir užbaigsime 
pokalbį... 

- Negi nesuvokiate, kad klube bus pasilikę seni dokumentai? - 
šaukė Endis. - Atlyginimų lapeliai, mokesčių ir išeitinių kompensa- 
cijų blankai su pavardėmis! Galbūt ten tebedirba tie patys žmonės, 
kaip ir anksčiau. Gal net pavyktų surasti Brigsą! Praėjo penkiolika 
metų, o ne amžinybė! Jį prisimins! Blačą prisimins! Jei Tomis pa- 
liudytų savo ausimis girdėjęs Blačo istoriją, jei Brigsas patvirtintų, 
jog Blačas išties dirbo klube, būtų galima atnaujinti teismo proce- 
są! Aš galėčiau... 

- Sargyba! Sargyba! Išveskite šitą žmogų. 

- Kas jums darosi? - Česteris dievagojosi, jog Endis kone stau- 
gė. - Juk tai mano gyvenimas, mano vienintelė proga ištrūkti į lais- 
vę, negi neaišku? Jums sunku paskambinti į Roudailendą ir patik- 
rinti, ar Tomis sakė tiesą? Klausykite, aš sumokėsiu už skambutį. 
Aš sumokėsiu... 

Pasigirdo bildesys, sargybiniams pradėjus tempti jį iš kabineto. 

- Karceris, - sausai ištarė Nortonas, tuo pat metu greičiausiai 
glostydamas savo ženklelį, gautą už trisdešimties metų ištikimybę 
baptistų bažnyčiai. - Duona ir vanduo. 

Jie traukė Endį iš kambario, visiškai praradusį savitvardą ir te- 

beklykiantį viršininkui; Česteris sakė girdėjęs jo riksmą net užsi- 
trenkus durims: 

- Tai mano gyvenimas! Tai mano gyvenimas, nejau nesupran- 
tate, jog tai mano gyvenimas? 


Endis išsėdėjo “trupinėlio ir gurkšnelio“ traukinyje dvidešimt 
dienų. Tokiam laikui į karcerį pakliuvo antrą kartą; be to, susiplie- 
kęs su Nortonu, gavo pirmą rimtą juodąją žymę per visą gyvenimą 
mūsų laimingoje šeimynėlėje. 

Jei jau prakalbome apie tai, leiskite papasakoti jums apie Šo- 
šenko karcerį, verčiantį prisiminti 18-ojo amžiaus pradžioje į Meiną 
atsikrausčiusių pionierių dalią. Tuo metu niekas nesišvaistydavo to- 
kiomis frazėmis, kaip “baudžiamoji teisė", “perauklėjimas"' ar “se- 
lektyvinė percepcija“. Tuo metu egzistavo tiktai juoda ir balta. Kal- 
tas arba nekaltas, ir taškas. Nuteistąjį pakardavo arba atskirdavo 
nuo visuomenės. Pastarojo nuosprendžio atveju žmogaus nesiųsda- 
vo į pataisos darbų koloniją. Jis privalėdavo išsikasti duobę per lai- 
ko tarpą, nurodytą Meino provincijos valdžios - nuo aušros iki sau- 
lėlydžio, - ir lįsti po žeme, kartu pasiimdamas kibirą bei porą kai- 
lių. Tuomet prižiūrėtojas uždengdavo angą grotomis, porą sykių į 
savaitę mestelėdavo vidun grūdų ar gabalėlį kirmėlėtos mėsos, šeš- 
tadienio vakarais pavaišindavo kaušeliu miežių sriubos. Žmogus 
šlapindavosi į kibirą ir laikė jame vandenį, kurio parūpindavo pri- 
žiūrėtojas, atkulniuodamas prie duobės kiekvieną dieną šeštą ryto. 
Įsismarkavus lietui, kalinys su kibiru semdavo vandenį iš savo vie- 
nutės, idant nepriburbuliuotų kaip žiurkė baloje. 

Visų vadinamoje “skylėje" niekas neištverdavo ilgiau nei tris- 
dešimt mėnesių. Kiek žinau, daugiausia laiko joje praleidęs ir išgy- 
venęs buvo “Daremo vaikis", keturiolikos metų psichopatas, kuris 
kastravo savo mokyklos draugą su aprūdijusia metaline geležte. Jis 
ištupėjo duobėje septynerius metus, tačiau pateko į ją būdamas jau- 
nas ir stiprus. 

Neužmirškite, kad už nusikaltimus, rimtesnius negu smulki va- 
gystė, piktžodžiavimas arba Šabo dieną namuose palikta nosinė, jus 
paprasčiausiai pakardavo. Už menkus, ką tik minėtus ir panašius 
prasižengimus, jūs atsėdėdavote tris, šešis, devynis mėnesius sky- 
lėje, o tada išlįsdavote į paviršių išbalęs lyg žuvies papilvė, nejau- 
kiai jausdamasis atviroje erdvėje, nuo skorbuto klibančiais dantimis 

bei grybeliu aplipusiomis pėdomis. Linksmoji senoji Meino provin- 
cija. Jo-ho-ho ir butelis romo. 

Šošenko karceris, ko gero, neprilygo tokiam kraštutinumui. 
Man regis, žmogaus gyvenime viskas dalijama į tris lygmenis: ge- 
rą, blogą ir siaubingą. Kai leidiesi žemyn į tirštėjančias, siaubą ke- 
liančias sutemas, darosi vis sunkiau susigaudyti, kur baigiasi vienas 
lygmuo ir prasideda kitas. 

Vedamas į karcerio fligelį, nužygiuodavai dvidešimt tris laip- 
telius apačion į rūsį, kur buvo girdėti tiktai vandens lašelių kapsė- 
jimas. Vienintelė šviesa sklido iš palubėje kadaruojančių šešiasde- 
šimties vatų lempučių. Statinaitės formos kameros priminė sieninius 
seifus, kuriuos turtingi žmonės slepia po paveikslais. Apvalios be- 
grotės durys dar labiau didino tą panašumą. Iš ventiliacinės angos, 
įtaisytos lubose, dvelkė oras, pravalydamas gerklėje įsigėrusią drėg- 
mę, užtat akys turėdavo priprasti prie blausios lempučių šviesos, iš- 
jungiamos lygiai 20:00, valandą anksčiau nei likusioje kalėjimo da- 
lyje, ir galiu pasakyti, jog tamsos užtekdavo su kaupu. Nedaug kas 
sugebėdavo tai iškęsti... deja, po aštuntos vakaro nelikdavo kitos iš- 
eities. Kameroje tebuvo gultas, pritvirtintas prie sienos, ir unitazas 
be dangčio. Laiką praleisdavai trimis būdais: sėdėdamas, šikdamas 
arba miegodamas. Labai didelis pasirinkimas. Trys savaitės atrody- 
davo lyg vieneri metai, mėnuo prailgdavo iki dvejų, o keturiasde- 
šimt dienų - iki dešimties metų. Kartais oro vėdinimo sistemoje pa- 
sigirsdavo žiurkių krebždėjimas. Pakliuvus į tokią padėtį, pranyksta 
bet kokia riba tarp blogo ir siaubingo. 


Karcerio naudai tegalima pasakyti, jo būdamas ten turėdavai 
daug laiko apmąstymams. Endis kalėjo dvidešimt dienų, per kurias 
grūdino save “trupinėlio ir gurkšnelio" dieta. Sugrįžęs į mūsų ratą 
jis vėl užsimanė pasimatyti su viršininku. Prašymą atmetė. Pasak 
Nortono, tokie susitikimai “neproduktyvūs". Tai dar viena iš dau- 
gumos frazių, privalomų žinoti prieš pradedant dirbti kalėjimuose 
ar pataisos darbų kolonijose. 

Mano kantrusis draugas pateikė kitą prašymą. Ir dar kitą. Ir dar 
kitą. Endis Diufrenas gerokai pasikeitė. Staiga, išaušus margaspal- 
viui 1963-ųjų pavasariui, jo veidą išvagojo daugiau raukšlelių, žils- 
telėjo plaukų kuokštai ir iš lūpų pradingo paslaptingoji šypsenėlė. 
Kur kas dažniau nei anksčiau jis spoksodavo į tuščią erdvę. Jei esi 

išbuvęs kalėjime pakankamai ilgai, tai žinai, ką reiškia toks žvilgs- 
nis - žmogus skaičiuoja atsėdėtus metus, mėnesius, savaites ir die- 
nas. 

Jis pateikdavo vieną prašymą po kito. Kantrybės nestokojo. Iš- 
skyrus laiką, daugiau nieko neturėjo. Pagaliau atėjo vasara. Vašing- 
tone prezidentas Kenedis žadėjo sumažinti skurdą ir nesitaikstyti su 
pilietinių teisių pažeidimais nežinodamas, jog jam liko gyventi tik 
pusmetis. Liverpulyje iškilo vaikinų grupelė, pasivadinusi “The Be- 
atles“, su kuria prisiėjo skaitytis britų muzikos pasauliui. Spėju, kad 
Valstijose apie juos dar niekas nebuvo girdėjęs. Amerikos beisbo- 
lo lygos dugne sunkiai kepurnėjosi Bostono “Red Sox“, nors po ket- 
verių metų šiai komandai bus lemta įvykdyti tai, ką Naujosios An- 
glijos čiabuviai titulavo 67-ųjų stebuklu. Visa tai dėjosi išoriniame 
laisvų žmonių pasaulyje. 

Nortonas susitiko su juo birželio pabaigoje, ir maždaug po sep- 
tynerių metų apie šį pokalbį man papasakojo pats Endis. 

- Aš pažadu, kad jums neiškils jokių problemų, - tyliai tarė jis 
Nortonui. - Nejau manote, jog tiesiu taikymu pasukčiau į policiją? 
Tokiu atveju pats persipjaučiau sau gerklę. Mane patrauktų į teis- 
mą, kaip ir... 

- Užtenka, - griežtai nukirto viršininkas ištįsusiu ir šaltu lyg gra- 
nito akmuo veidu. Jis atsilošė savo krėsle, galva beveik liesdama- 
sis prie kilimėlio su užrašu: NETRUKUS IŠAUŠ PASKUTINIOJO 
TEISMO DIENA. 

- Bet... 

- Daugiau niekada nešnekėk su manimi apie pinigus, - pareiš- 
kė Nortonas. - Nei šiame kabinete, nei bet kurioje kitoje vietoje. 
Nebent nori, jog tavo biblioteka vėl virstų dažų sandėliu. Ar supran- 
ti, ką sakau? 

- Aš tenorėjau jūs apraminti. 

- Nagi, nagi, kai man prisireiks paguodos iš tokio apgailėtino 
kalės vaiko, aš nedelsdamas išeisiu į pensiją. Sutikau su tavimi pa- 
simatyti, Diufrenai, nes man atsibodo tas įkyrus zirzenimas. Reika- 
lauju, kad liautumeis siuntęs prašymus. Jei nori tikėti nebūtomis pa- 
sakėlėmis, labai prašom. Tik nevelk manęs į šią košę. Jei užsima- 
nyčiau, beprotiškų istorijų galėčiau klausytis mažiausiai porą kar- 
tų per savaitę. Kiekvienam Šošenke kalinčiam nusidėjėliui būčiau 

vietoj nosinaitės ašaroms nusivalyti. Aš labiau tave gerbiau. Dabar 
viskas baigėsi. Aišku? 

- Taip, - atsakė Endis. - Visgi man teks nusisamdyti advokatą. 

- Kam, dėl Dievo meilės? 

- Jei sudėtume mano bei Tomio Viljamso parodymus, kuriuos 
patvirtintų klubo darbuotojų liudijimai ir išlikę dokumentai, yra ti- 
kimybė, kad man pavyktų atnaujinti teismo procesą. 

- Tomis Viljamsas apleido mūsų įstaigą. 

- Ką? 

- Jį perkėlė. 

- Kur perkėlė? 

- Į Kešmeną. 

Endis trumpam prarado žadą. Jis buvo protingas žmogus, juo- 
lab kad tik visiškas kvailys nepajėgtų užuosti sandėrio, tarsi mig- 
la apgaubusio šį reikalą. Kešmenas - tai kalėjimas su minimalia ap- 
sauga, įsikūręs pačioje Arustuko apygardos šiaurėje. Tenykščiai ze- 
kai sunkiai triūsia rinkdami laukuose bulves, tačiau už savo vergiš- 
ką darbą gauna neblogą atlyginimą ir, jei nori, gali mokytis gana pa- 
doriame profesiniame technikume. Svarbiausia, kad vyrukams, tu- 
rintiems žmoną ir vaikų, Kešmeno administracija suteikia atosto- 
gas... o tai reiškia, jog Tomis gavo progą gyventi kaip normalus 
žmogus, bent jau savaitgaliais. Gavo progą klijuoti lėktuvo mode- 
lį su savo sūnumi, pasimylėti su žmona, galbūt surengti pikniką. 

Nortonas, žinoma, mojavo šiuo masalu prieš Tomio nosį iškė- 
lęs vieną sąlygą: nė žodžio apie Elvudą Blačą. Jei neužčiaupsi srėb- 
tuvės, keliausi į Tomastoną, pragaro skylę prie vaizdingojo 1-ojo 
greitkelio, kur apsistoja užkietėję nusikaltėliai, ir užuot mylėjęsis su 
žmona atkiši užpakalį kokiam senam bobšei. 

- Bet kodėl? - išspaudė Endis. - Kodėl... 

- Norėdamas padaryti tau paslaugą, skambtelėjau į Roudailen- 
dą, - ramiai tarė Nortonas. - Ten nėra jokio kalinio, pavarde Blačas. 
Jam pavyko išeiti į laisvę pagal LP - laikinojo paleidimo - progra- 
mą. Tai dar vienas iš daugelio kvailų liberalų projektų, turinčių iš- 
valyti gatves nuo nusikaltėlių. Nuo tada jis išgaravo kaip dūmas. 

- Roudailendo viršininkas... jūsų draugas? - paklausė Endis. 

Semas Nortonas apdovanojo jį šypsena, šalta tarsi diakono laik- 
rodžio grandinė. 

- Mes pažįstami. 

- Kodėl? - pakartojo Endis. - Jūs žinojote, kad aš laikysiu lie- 
žuvį už dantų ir nekalbėsiu apie... tai, kas vyksta čia. Jūs žinojote. 
Tad kodėl taip elgiatės? 

- Nes nuo tokių žmonių kaip tu mane pykina, - neskubėdamas 
atsakė Nortonas. - Mane tenkina dabartinė tavo padėtis, pone Diuf- 
renai. Kol būsiu Šošenko viršininkas, ji nepasikeis. Tau atrodo, kad 
esi geresnis už kitus. Tokie įsitikinimai labai aiškiai atsispindi žmo- 
gaus veide. Kai pirmą kartą įžengiau į biblioteką, iš karto supratau, 
kokios mintys verda tavo galvoje, tarsi jos būtų įspaustos kaktoje 
didžiosiomis raidėmis. Dabar džiaugiuosi matydamas, jog tavo iš- 
vaizda pasikeitė. Nemanyk, jog esi paprasčiausias naudingas įnagis. 
Tau būtina išmokti nuolankumo ir tapti kuklesniam, nes slampinė- 
ji po kiemą lyg po savo namų svetainę - lyg būtum viename iš tų 
kokteilių vakarėlių, kur visokie nevidonai gundo svetimas žmonas, 
tuo tarpu šių vyrai prisigeria kaip kiaulės. Daugiau nematau tavęs 
taip vaikščiojančio ir, tikiuosi, niekada nematysiu. Dar daugelį metų 
su pasimėgavimu tave stebėsiu. O dabar nešdinkis iš čia po velnių. 

- Gerai. Bet nuo šiol, Nortonai, galite užmiršti užklasinę veik- 
lą. Iš manęs nesulauksite jokių patarimų dėl investicijų, spekulia- 
cijų biržoje, mokesčių nuolaidų. Viskas baigta. Kreipkitės į H4B 
Blokų kompaniją, kad padėtų deklaruoti pajamas. 

Viršininko Nortono veidą išmušė raudonis... bet po akimirkos 
jo fizionomija mirtinai išblyško. 

- Už tokias šnekas grįžti į karcerį. Trisdešimčiai dienų. Duona 
ir vanduo. Dar viena juoda žymė byloje. Kol tūnosi vienutėje, siū- 
lau šį tą apmąstyti: jei bent menkiausia mūsų veiklos dalis nefunk- 
cionuos, biblioteka išnyks. Asmeniškai pasirūpinsiu, kad ji vėl grįž- 
tų į pradinę dažų sandėlio stadiją. O tavo paties gyvenimas... taps 
pragaru. Pasistengsiu sumaišyti tave su žemėmis. Visų pirma pra- 
rasi savo vienviečius “Hiltono" viešbučio apartamentus, neteksi ak- 
mens luitų, gulinčių ant palangės, jau nekalbant apie sargybos ap- 
saugą nuo pederastų. Tu... tu prarasi viską. Ar supratai? 

Manau, kad Endis labai gerai suprato viršininko žodžius. 


Laiko upė nesiliovė tekėjusi - tai seniausias ir, ko gero, vienin- 
telis tikrai magiškas triukas pasaulyje. Tačiau Endis Diufrenas pa- 
sikeitė. Jis toliau skalbė purvinus viršininko Nortono apatinius bei 
darbavosi bibliotekoje. Iš išorės lyg ir viskas liko po senovei. Kaip 

ir anksčiau, jis gerdavo keturis kartus per metus - du stiklai per gim- 
tadienį ir du prieš Naujuosius Metus. Retsykiais parūpindavau sa- 
vo draugui uolienos švitro lakštų, o 1967-aisiais suorganizavau nau- 
ją kūjelį - per devyniolika metų senasis galutinai sudūlėjo. Devynio- 
lika metų! Kai netikėtai ištari tai balsu, šiedu žodžiai nugriaudėja 
tarsi užsitrenkiančios kapavietės durys. Po karo kainavęs dešimt do- 
lerių, 67-aisiais kūjelis pabrango iki dvidešimt dviejų. Tokia žinia 
mums teišspaudė liūdnas šypsenas. 

Endis šlifavo savo akmenėlius, kuriuos rasdavo kieme; deja, 
nuo 1950-ųjų iki 1962-ųjų pastarasis sumažėjo per pusę, nes viena 
jo dalis buvo išasfaltuota. Tačiau Diufrenui vietos užteko. Kiekvie- 
ną apdirbtą uolienos atskalą jis padėdavo ant palangės. Sakė mėgs- 
tąs žiūrėti, kaip ryto saulės spinduliuose žvilga mūsų planetos ga- 
balėliai, iškasti iš žemės. Juodasis skalūnas, kvarcas, granitas. Keis- 
tos mažos žėručio skulptūrėlės, suklijuotos iš atskirų dalių. Ne vie- 
ną akmenį aptašydavo taip, kad matytųsi įvairių medžiagų sluoks- 
niai - Endžio vadinami “tūkstantmečio sumuštiniais", - susikaupę 
vienas ant kito per ištisus dešimtmečius ar amžius. 

Retsykiais jis padovanodavo savo kūrinius aplinkiniams, idant 
ant palangės atsirastų vietos naujiems meno šedevrams. Neapsirik- 
siu sakydamas, jog daugiausia jų atidavė man - iš viso penkis, jei 
skaičiuosime akmenėlius, panašius į rankogalio segtukus. Turiu mi- 
nėtąją žėručio skulptūrą, kuri vaizduoja vyrą, sviedžiantį ietį, ir du 
kruopščiai nupoliruotus luitelius su aiškiai matomais nuosėdiniais 
sluoksniais. Neretai paimu juos į rankas ir galvoju, ką žmogus ga- 
li nuveikti turėdamas pakankamai daug laiko ir bent šiek tiek valios. 

Taigi iš išorės viskas pasiliko taip pat. Jei Nortonas išties gei- 
dė palaužti Endį, jam reikėjo pažvelgti giliau. Išvydęs, kaip pasikei- 
tė jo auka, viršininkas greičiausiai būtų netvėręs džiaugsmu. 

Nortonas tvirtino, jog Endis slampinėja po kiemą, tarsi jaustų- 
si esąs kokteilių vakarėlyje. Aš pasakyčiau kitaip, nors suprantu, ką 
jis turėjo omenyje. Pamenate, minėjau, jog Endį gaubia nematoma 
laisvės skraistė. Kad jo neįtraukė kalėjimo mentaliteto sūkurys. 
Skirtingai nuo čionykščių, jo žvilgsnis niekada neapsiblausdavo, ir 
savo eisena Endis nė iš tolo nepriminė pakumpusių svyruojančių Ze- 
kų, kai šie kėblindavo atgal į savo kameras pasiruošti dar vienai vi- 
są amžinybę trunkančiai nakčiai. Diufrenas vaikščiodavo atlošęs pe- 
čius, lengvai kilnodamas kojas, tarytum kulniuotų iš darbo namo, 

kur laukia mylima žmona ir garuojantys pietūs, o ne beskonė bul- 
vių košė, permirkusios daržovės, vienas kitas gabalėlis riebios 
kremzlėtos masės, daugumos kalinių vadinamos paslaptingąja mė- 
sa... ir ant sienos kabantis Rakelės Velč plakatas. 

Per ateinančius ketverius metus, nors ir nesupanašėjęs su kitais 
zekais, Endis tapo tylus, dar labiau užsidaręs, paniręs į savo min- 
tis. Kas galėtų jį kaltinti? Turbūt viršininkas Nortonas liko paten- 
kintas... bent jau kurį laiką. 


Po 1967-ųjų superfinalų niūri jo nuotaika truputėlį atslūgo. Tai 
buvo svajonių metai, kai “Red Sox" iškėlė laimėtojų gairelę užuot 
nusmukę į devintąją vietą, anot Las Vegaso bukmekerių prognozės. 
Jiems pasiekus Amerikos lygos viršūnę, visą kalėjimą užvaldė kaž- 
koks kunkuliuojantis džiaugsmas. Apėmė kvailas jausmas, tarsi 
kiekvienas iš mūsų galėtų atgyti, jei tai įstengė padaryti merdėjan- 
ti “Red Sox" komanda. Nemoku paaiškinti to jausmo, lygiai taip 
pat, kaip fanatiškas bitlų gerbėjas neįstengtų paaiškinti savo bepro- 
tystės. Tačiau atmosfera buvo įkaitusi iki kraštutinumo. Kai žaisda- 
vo bostoniečiai, iš visų kampų atsklisdavo radijo imtuvų garsai. Be- 
veik pačioje pabaigoje “soksams" pralošus Klivlendui kelis taškus 
iš eilės, įsitvyrojo slogi nuotaika, kurią pakeitė nesuvaldomas 
džiaugsmas, kai Rikas Petročelis atmušė suktą kamuoliuką. Netru- 
kus vėl užslinko liūdesys, nes per septintąsias superfinalo rungty- 
nes kritus Lonborgui, svajonėms taip ir nebuvo lemta išsipildyti. 
„Tas kalės vaikas Nortonas tikriausiai džiūgavo kaip pamišęs. Nie- 
kas neteikė jam didesnio pasitenkinimo nei ištįsę kalinių veidai. 

Bet nuo to karto Endis daugiau nenugrimzdo į apatiją. Galbūt 
dėl to, kad niekada ypač nesižavėjo beisbolu. Įtrauktas į teigiamų 
jausmų srautą, net ir po paskutinių varžybų neišbrido į negyvą kran- 
tą. Galima sakyti, kad jis išėmė iš spintos nematomą skraistę ir vėl 
ja apsisiautė. 

Prisimenu vieną saulėtą vėlyvo spalio dieną, praėjus kelioms 
savaitėms po superfinalų. Manau, jog tai buvo sekmadienis, nes kie- 
me bastėsi gyvas velnias žmonių, “poilsiaujančių po sunkios darbo 
savaitės" - mėtančių skraidančią lėkštę, žaidžiančių futbolą, įsitrau- 
maža dalis zekų sėdėjo prie ilgo stalo lankytojų salėje, plepėjo su 
giminaičiais, rūkė cigaretes, nė nemirktelėdami melavo apie gyve- 

nimą kalėjime ir slėpė užantyje iš namų gautus maisto siuntinius. 

Atsirėmęs į sieną tarsi indėnas, Endis vartė rankose du akmens 
luitelius ir kaitinosi prieš saulę. Tais metais ruduo pasitaikė nejti- 
kėtinai šiltas. 

- Sveikas, Redai, - šūktelėjo jis. - Eikš, atsipūsk. 

Taip ir padariau. 

- Gal nori vieno? - paklausė Endis atkišdamas savo “tūkstant- 
mečio sumuštinius“, apie kuriuos jums pasakojau. 

- Žinoma, - atsakiau. - Labai gražu. Dėkui. 

Jis gūžtelėjo pečiais ir pakeitė temą. 

- Kitais metais švęsime didelį jubiliejų. 

Aš linktelėjau. Netrukus sueis trisdešimt metų - šešiasdešimt 
procentų mano gyvenimo, - kaip sėdžiu Šošenko kalėjime. 

- Kaip manai, ar kada nors išeisi į laisvę? 

- Be abejo. Kai turėsiu ilgą baltą barzdą, o iš užpakalio pradės 
byrėti pelai. 

Jis šyptelėjo ir užsimerkęs vėl atsigręžė į saulę. 

- Geras jausmas. 

- Tuo labiau kad žiema ant nosies. 

Endis linktelėjo ir kurį laiką tylėjo. 

- Kai ištrūksiu iš čia, - galų gale ištarė, - keliausiu ten, kur vi- 
są laiką būna šilta. - Endis kalbėjo taip užtikrintai, tarytum jam būtų 
belikę kalėti vos vienas kitas mėnuo. - Žinai, kur išvyksiu, Redai? 

- Ne. 

- Į Zihuatanechą, - švelniai išdainavo jis. - Į Meksiką. Toji vie- 
telė maždaug už dvidešimties mylių nuo Plajos Azolo ir trisdešimt 
septintojo greitkelio. Šimtas mylių į šiaurės vakarus nuo Akapulko, 
prie Ramiojo vandenyno. Žinai, ką meksikiečiai kalba apie Ramų- 
jį vandenyną? 

Atsakiau, kad neįsivaizduoju. 

- Jie tvirtina, jog vandenynas neišsaugo prisiminimų. Būtent ten 
ir norėčiau užbaigti savo gyvenimą, Redai. Šiltoje vietelėje be pri- 
siminimų. 

Šnekėdamas Endis pasėmė saują akmenėlių, pavartė ir nusvie- 
dė juos į beisbolo lauką, kuris netrukus turėjo pasislėpti po pėdos 
storio sniego sluoksniu. 

- Zihuatanechas. Įrengsiu ten nedidelį viešbutėlį. Šešias trobe- 
les pastatysiu paplūdimyje, kitas šešias - prie greitkelio, kur pre- 

kiausiu jūros gėrybėmis. Nusisamdysiu vyruką, kuris plukdys sve- 
čius pažvejoti. Sugavusį didžiausią laimikį apdovanosiu prizu ir pa- 
kabinsiu to žmogaus nuotrauką vestibiulyje. Tai nebus šeimyninė 
poilsiavietė. Pas mane lankysis porelės, norinčios praleisti pirmąjį 
arba antrąjį medaus mėnesį. 

- Iš kur gausi pinigų, kad nusipirktum tokią nuostabią vietelę? 
- pasiteiravau. - Iš savo banko sąskaitos? 

Jis pažvelgė į mane ir nusišypsojo. 

- Ne taip jau toli nuo teisybės. Kartais tavo įžvalgumas mane 
stulbina, Redai. 

- Apie ką tu kalbi? 

- Ištikus rimtai bėdai, žmones galima skirstyti į du tipus, - tarė 
Endis ir paslėpęs degtuką rieškučiose prisidegė cigaretę. - Redai, 
įsivaizduok namą, užverstą retais paveikslais bei skulptūromis ir 
puikiais antikvariniais dirbiniais. Tarkim, to namo savininkas išgirs- 
ta apie artėjantį siaubingą uraganą. Vienas iš dviejų tipų viliasi, kad 
nieko blogo neįvyks. Viesulas pakeis kryptį, tvirtina pats sau. Nė- 
ra pagrindo manyti, jog vėjas nušluos visus rembrantus, du Dega 
žirgus, grantus vudus, bentonus. Dievas neleis, kad taip atsitiktų. 
Blogiausiu atveju, nuostolius apmokėtų draudimas. Kitokios rūšies 
žmogelis neabejoja, jog uraganas įsirėš tiesiai į namą. Jei orų prog- 
nozės tarnyba praneš, esą viesulas ką tik pakeitė kryptį, jis manys, 
jog tai laikinas dalykas ir audra būtinai sulygins jo buveinę su že- 
me. Antrojo tipo žmogus žino, kad reikia tikėtis geriausio ir būti pa- 
siruošusiam blogiausiam. 

Aš taip pat prisidegiau cigaretę. 

- Nori pasakyti, jog tu numatei visas galimybes? 

- Taip. Aš buvau pasiruošęs uraganui. Žinojau, kad mano po- 
pieriai prasti. Neturėjau daug laiko, todėl griebiau jautį už ragų. 
Vienas mano draugas - vienintelis iš visų manimi patikėjęs - dirbo in- 
vesticinėje Portlendo kompanijoje. Jau šešeri metai, kaip jis miręs. 

- Užjaučiu. 

- Aha. - Endis nuspriegė nuorūką. - Mudu su Linda turėjome su- 
sitaupę keturiolika tūkstančių dolerių. Ne kažin kiek, tačiau mes bu- 
vome jauni, o priešais driekėsi visas gyvenimas. - Jis kreivai vyp- 
telėjo ir nusijuokė. - Kai įklimpau į mėšlą, pradėjau tempti savo 
rembrantus toliau nuo uragano. Pardaviau akcijas ir sumokėjau pa- 

jamų mokestį kaip geras berniukas. Deklaravau viską iki paskutinio 
cento. 

- Argi prokuratūra neužšaldė tavo sąskaitos? 

- Redai, aš buvau apkaltintas žmogžudyste, bet ne miręs! Ačiū 
Dievui, mūsų šalyje neįmanoma užšaldyti nekalto žmogaus sąskai- 
tų. Be to, prokuratūrai prisireikė ne vienos dienos, kad sukauptų 
ryžtą ir pareikštų kaltinimą. Džimui - mano draugui - ir man užte- 
ko laiko. Žinoma, pardavinėdamas savo turtą gerokai nusvilau na- 
gus, bet tuo metu rūpinausi svarbesniais dalykais negu pelno pra- 
radimas akcijų biržoje. 

- Aha, neabejoju. 

- Prieš atvykdamas į Šošenką, sugebėjau paslėpti pinigus. Jie te- 
bėra saugioje vietoje. Už kalėjimo sienų, Redai, egzistuoja asmuo, 
kurio nėra akyse matęs nė vienas žmogus. Jis turi socialinio drau- 
dimo kortelę, vairuotojo pažymėjimą, išduotą Meino valstijoje, ir 
gimimo liudijimą. Piteris Stivensas. Gražus anoniminis vardas, tie- 
sa? 

- Kas jis toks? - man atrodė, kad ir pats žinau, ką jis atsakys, bet 
neprisiverčiau tuo patikėti. 

- Aš. 

- Nejau sakysi, jog susikūrei naują tapatybę, kol aplink tave 
šniukštinėjo farai arba kol vyko teismo procesas? 

- Ne, nesakysiu. Tai padarė mano draugas Džimas. Kai buvo at- 
mesta mano apeliacija, 1950-ųjų pavasarį, jis jau turėjo pagrindi- 
nius tapatybės liudijimus. 

- Matyt, jis buvo labai geras tavo draugas. - Nė pats nežinau, ar 
tikėjau Endžio žodžiais, tačiau besišildant prieš saulutę malonu 
klausytis velniškai įdomios istorijos. - Juk asmens pažymėjimų 
klastojimas yra tikrų tikriausias nusikaltimas. 

- Mes buvome labai artimi draugai, - atsakė Endis. - Kartu ka- 
riavome Prancūzijoje ir Vokietijoje. Jis žinojo, jog tai neteisėta, bet 
šiuose kraštuose dokumentų klastojimas nėra labai sudėtingas da- 
lykas. Paėmęs mano pinigus - kaip minėjau, teko sumokėti visus 
mokesčius, kad FMI nepradėtų kaišoti nosies, kur nereikia, - Dži- 
mas investavo juos Piterio Stivenso vardu. Tai įvyko 1951 -aisiais. 
Dabar sąskaita išaugo iki trijų šimtų septyniasdešimties tūkstančių 
dolerių su centais. 

Turbūt nukarę mano žandikauliai dunkstelėjo į krūtinę, nes En- 
dis tyliai nusijuokė. 

- Įsivaizduok visas sritis, į kurias žmonės su mielu noru būtų in- 
vestavę pinigus 1950-aisiais. Bent į kelias iš jų įsibrovė ir Piteris 
Stivensas. Jei nebūčiau pakliuvęs už grotų, dabar, ko gero, būčiau 
sutaupęs septynis aštuonis milijonus dolerių. Turėčiau “Rolsroi- 
są"... ir galbūt opą, didumo sulig kišeniniu radijo imtuvu. 

Prigludusios prie žemės, jo rankos grakščiai ir atsargiai sijojo 
akmenėlius. 

- Tiesiog vyliausi geriausio, bet rengiausi blogiausiam. Suklas- 
totos pavardės reikėjo tam, kad išsaugočiau savo nedidelį turtelį. 
Tempiau brangenybes tolyn nuo uragano, tik neįsivaizdavau, jog 
šis... siautės taip ilgai. 

Kelias minutes tylėjau, greičiausiai mėgindamas įsisąmoninti, 
kad šalia manęs sėdintis nedidukas žmogelis su pilka kalinio unifor- 
ma galėtų turėti daugiau pinigų, nei viršininkas Nortonas pajėgtų 
sukaupti per visą savo pasigailėtiną gyvenimėlį netgi gaudamas pel- 
ną iš neteisėtų machinacijų. 

- Pareiškęs, kad nusisamdytum advokatą, tu, aišku, nejuokavai, 
- pagaliau ištariau. - Už tokią “žalių" sumelę tau lankstytųsi pats 
Klarensas Darou arba kiti jo lygio teisininkai. Jėzau Kristau! Ko- 
dėl nieko nedarei? Būtum išlėkęs iš čia lyg su raketa. 

Jo lūpas vėl perkreipė į grimasą panaši šypsena. Su tokia vei- 
do išraiška Endis sakė, kad jųdviejų su žmona priešakyje laukia dar 
ilgas gyvenimo tarpsnis. 

- Ne, - papurtė galvą jis. 

- Geras advokatas būtų ištraukęs Viljamsą iš Kešmeno, ir ne- 
svarbu, norėtų jis to, ar ne. - Atvirai kalbant, aš susijaudinau. - Tu 
galėjai atnaujinti teismo procesą, nusamdyti kelis privačius detek- 
tyvus, kad šie surastų Blačą, ir įbauginti Nortoną iki mirties. Kodėl 
nieko nedarei, Endi? 

- Todėl, kad aš pergudravau save. Jei būdamas čia mėginsiu 
gvieštis Piterio Stivenso pinigų, prarasiu viską iki menkiausio cen- 
to. Mano draugas Džimas būtų sutvarkęs visus nesklandumus, ta- 
čiau Džimas miręs. Ar dabar supranti, kur slypi problema? 

Aš supratau. Visi tie pinigai tam tikra prasme priklausė kitam 
asmeniui. Jei kompanijos, į kurias jie buvo investuoti, netikėtai pa- 
tirtų krachą, Endžiui neliktų ką daryti, tik diena iš dienos skaityti 

“Press Herald" akcijų kursų puslapį. Gyvenimas žiaurus, jei nemoki 
prie jo prisitaikyti. 

- Pasakysiu tau šį tą, Redai. Bakstone driekiasi didelis laukas. 
Juk žinai, kur yra Bakstonas, tiesa? 

Pritardamas linktelėjau galva. Šalia Skaraboro. 

- Teisingai. Šiauriniame lauko gale stūkso akmeninė siena, tarsi 
iš Roberto Frosto eilėraščio. Prie jos pagrindo glūdi uolienos luitas, 
niekaip nesusijęs su Meino lauku. Tai vulkaninio stiklo atskala, iki 
1947-ųjų tarnavusi prespapjė ant mano rašomojo stalo. Po ja Dži- 
mas paslėpė raktą nuo asmeninio seifo, esančio Kasko banko Port- 
lendo poskyryje. 

- Tikriausiai tau kils aibė nemalonumų, - pastebėjau. - Mirus ta- 
vo draugui Džimui, FMI turėtų atidaryti visus jo asmeninius seifus. 
Žinoma, kartu su testamento vykdytoju. 

Endis vyptelėjo ir švelniai patapšnojo man per pakaušį. 

- Neblogai. Tavo galvoje pakanka košės. Tačiau mudu apsvars- 
tėme galimybę, kas atsitiktų, jei Džimas iškeliautų anapilin man te- 
besėdint už grotų. Seifo savininkas oficialiai yra Piteris Stivensas. 
Kartą per metus advokatų kontora, atstovavusi Džimui, pasiunčia 
čekį į Kasko banką apmokėdama nuomos paslaugas. 

Tame seife tūnantis Piteris Stivensas laukia progos ištrūkti į 
laisvę. Ten yra jo gimimo liudijimas, socialinio draudimo kortelė ir 
vairuotojo teisės, kurių galiojimo trukmė baigėsi prieš šešerius me- 
tus dėl Džimo mirties. Tačiau už penkių dolerių mokestį jas įmano- 
ma bet kada atnaujinti. Šalia asmens pažymėjimų padėtos akcijos, 
neapmokestinami municipaliteto vekseliai ir maždaug aštuoniolika 
obligacijų - kiekviena iš jų dešimties tūkstančių dolerių vertės. 

Aš net švilptelėjau. 

- Piteris Stivensas užrakintas Portlende, Kasko banke, o Endis 
Diufrenas užrakintas Šošenke, - tarstelėjo jis. - Štai taip. O raktas 
nuo seifo su pinigais ir nauju gyvenimu paslėptas po juodo stiklo 
luitu Bakstono lauke. Nori - tikėk, nori - ne, Redai, bet pastaruosius 
dvidešimt metų aš įdėmiai skaičiau laikraščius, ieškodamas žinučių 
apie Bakstono statybinius projektus. Manau, vieną dieną paaiškės, 
jog tenai tiesiamas naujas greitkelis, statoma ligoninė arba preky- 
bos centras, kuris palaidos mano naują gyvenimą po dešimties pė- 
dų storio betonu arba išspjaus kartu su šiukšlėmis į pelkę. 

- Jėzau Kristau, - išpyškinau, - jei visa tai tiesa, Endi, kaip tu 
sugebi neišprotėti? 

Jis nusišypsojo. 

- Kol kas vakarų fronte nieko naujo. 

- Tačiau gali praeiti daugybė metų... 

- Taip ir bus. Tik ne tiek daug, kaip mano valstijos valdžia ir 
viršininkas Nortonas. Aš neturiu tiek laiko. Vis mąstau apie Zihu- 
atanechą ir mažą viešbutuką. Tai viskas, ko trokštu iš gyvenimo, 
Redai. Juk nenoriu labai daug, ar ne? Aš nežudžiau Gleno Kventi- 
no ir savo žmonos, o tas viešbutis... Kaip gera būtų paplaukioti, 
įdegti saulėje, miegoti kambaryje su atidarytais langais, pajusti erd- 
vę... aš juk nenoriu labai daug, Redai. 

Jis nusviedė akmenis šalin. 

- Žinai, Redai, - svajingai prabilo Endis, - tokioje vietoje... nu- 
sisamdyčiau žmogų, kuris mokėtų iškasti iš po žemės visus reika- 
lingus dalykus. 

Ilgą laiką tylėjau mąstydamas apie jo žodžius. Atvirai sakant, 
didžiausią nerimą sukėlė ne tai, kad mes paistaliojome niekus sėdė- 
dami sušiktoje kaliūzėje ir saugomi ginkluotų sargybinių, stebinčių 
mus iš bokštelių. 

- Aš negalėčiau to daryti išorėje, - pagaliau atsakiau. - Neįsi- 
vaizduoju savęs be šios įstaigos. Tiesa, būdamas čia, galiu gauti, ko 
tik užsigeidi. Bet kitoje vartų pusėje tą padaryti sugebėtų bet kuris 
žmogus. Už sienų, jei užsimanai plakatų, kūjelio, plokštelės arba 
laivo modelio stikliniame butelyje, tu atsiverti suknistus geltonuo- 
sius puslapius. O Šošenke aš esu suknisti geltonieji puslapiai. Ne- 
žinočiau, nei kaip pradėti, nei nuo ko. 

- Tu neįvertini savęs, - pasakė jis. - Kaip savamokslis, esi ga- 
na įsidėmėtinas tipas. 

- Po velnių, aš netgi neturiu aukštosios mokyklos diplomo. 

- Žinau, - linktelėjo Endis. - Tačiau ne popieriaus skiautė įkve- 
pia žmogui pasitikėjimo. Ir ne kalėjimas palaužia dvasios stiprybę. 

- Aš nepajėgčiau užsiiminėti kontrabanda išorėje. 

Jis atsistojo. 

- Apmąstyk mano žodžius, - nerūpestingai tarė Endis, kai suspi- 
go švilpukas, ir nukulniavo šalin, tarytum būtų laisvas žmogus, pa- 
teikęs pasiūlymą kitam laisvam žmogui. To ųžteko, kad bent trum- 

pam pasijusčiau esąs laisvas. Jo dėka užmiršau, jog mudu esame 
įkalinti iki gyvos galvos ir priklausome nuo kietakakčių lygtinio pa- 
leidimo tarybos narių bei šventeivos viršininko, kuriam patinka ma- 
tyti Endį Diufreną šioje sienų pusėje, malonės. Galų gale Endis bu- 
vo išdresiruotas šunelis, gebantis nuslėpti mokesčius. Koks nuosta- 
bus gyvūnėlis! 

Tą naktį savo kameroje aš vėl pasijutau kaliniu. Mintyse atgi- 
jęs absurdiškas žydro vandens ir baltų paplūdimių vaizdas atrodė la- 
biau žiaurus negu kvailas - jis įstrigo į mano smegenis tarsi kabliu- 
kas. Deja, aš negalėjau apsisiausti nematoma skraiste kaip Endis. 
Užmigęs sapnavau didžiulį juodo stiklo luitą, kėpsantį lauko vidu- 
ryje ir savo forma primenantį milžinišką priekalą. Pabandžiau jį nu- 
stumti, idant ištraukčiau raktą. Tačiau prakeiktas sunkus akmuo nė 
nekrustelėjo. 

Tolumoje nuskambėjo garsėjantis skalikų amsėjimas. 


Berods, atėjo laikas pakalbėti apie bėglius. 

Mūsų laimingoje šeimynėlėje tokių dalykų retsykiais pasitaiky- 
davo. Jei esi pakankamai sumanus, iš Šošenko nesprunki lipdamas 
per sieną. Atvirus laukus iš trijų kalėjimo pusių ir pelkyną ketvir- 
tame šone visą naktį zonduoja žibintų spinduliai, ilgi balti šviesos 
pirštai. Be abejo, zekai bėgdavo ir per sieną, bet nuo prožektorių 
niekur nepasislėpdavo. Jei vis dėlto sugebėdavo nuskuosti iki girai- 
tės, dažniausiai būdavo sugaunami stabdantys mašinas su pakeltu 
nykščiu prie 6-ojo ar 99-tojo greitkelio arba išduodami vietinių fer- 
merių, kurie nedelsdami skambtelėdavo į kalėjimą pastebėję bėg- 
lius. Zekai, kopiantys į sieną, protu nepasižymi. Galbūt Šošenkas ir 
nėra Kenonsitis, tačiau po apylinkes lakstantis žmogelis su pilka pi- 
žamine uniforma išsiskiria neką prasčiau nei tarakonas ant vestuvi- 
nio torto. 

Per daugelį metų geriausiai sekėsi tiems vyrukams - gal atsitik- 
tinai, gal ir ne, - kurie impulsyviai išnaudojo palankiai susiklosčiu- 
sią padėtį. Ne vienas jų sugebėjo ištrūkti į laisvę įlindęs į vežimė- 
lį su švariomis paklodėmis, tapęs “balto sumuštinio įdaru". Kai at- 
keliavau į Šošenką, tokių atvejų pasitaikydavo gana dažnai, tačiau 
laikui bėgant valdžiai pavyko daugiau ar mažiau užlopyti šią spra- 
£4. 

Kai buvo vykdoma įžymioji viršininko Nortono programa, bėg- 
lių irgi netrūkdavo. Kai kurie vyrukai tiesiog numesdavo savo uo- 
gono atsigerti vandens arba sargybinių porelei įsitraukus į ginčą dėl 
kelių Bostono “Patriotų"' įveiktų jardų. 

1969-aisiais, trečiąjį lapkričio sekmadienį, “Lauko" programos 
kite, daugiau jis nebepriklauso mūsų laimingajai šeimynėlei, - sė- 
dėjo ant sunkvežimio kapoto ir dorojo savo priešpiečius pasidėjęs 
karabiną tarp kelių, kai iš šaltos rytinės miglos išniro nuostabaus 
grožio elnias (bent aš taip girdėjau, nors tokie pasakojimai neretai 
būna pagražinami). Pju nudrožė link gyvūno mintyse regėdamas šio 
raguotą galvą savo kambaryje. Tuo tarpu iš darbo vietos pasitrau- 
kė trys kaliniai. Du iš jų buvo sugauti Lisbonfolso užeigoje prie žai- 
dimų automatų. Trečiojo iki šiol nepavyko surasti. 

Tikriausiai paties įžymiausio bėglio titulas Šošenke turėtų ati- 
tekti Sidui Nedo. Spėju, jog 1958-ųjų įvykio niekas nepralenks. Si- 
das vairavo traktoriuką, dažantį aikštelės linijas šeštadienio beisbo- 
lo rungtynėms, kai pasigirdo trečios valandos švilpukas, perspėjan- 
tis apie sargybos pasikeitimą. Tiesiai už kiemo, kitoje automatinių 
vartų pusėje, driekiasi mašinų stovėjimo aikštelė. Lygiai trečią pa- 
grindiniai vartai atsidaro ir baigę darbą prižiūrėtojai susimaišo su 
naujai atvykusiais. Kaip visada iš tos pusės atsklinda tapšnojimų 
per pečius garsai, kandžios replikos, postringavimai apie kėglių ly- 
gos rezultatus bei įprastas kiekis pasenusių etninių juokelių. 

Sido traktoriukas nuburzgė tiesiai pro vartus, po savęs palikda- 
mas trijų colių pločio liniją, kuri nutrūko prie 6-ojo greitkelio esan- 
čiame griovyje. Neklauskite manęs, kaip jis tai padarė. Šešių pėdų 
ir dviejų colių ūgio vyrukas vilkėjo kalinio uniformą, o jo mašina 
kėlė didžiausius dulkių sūkurius. Spėju, kad viskuo kalta penktadie- 
nio popietės nuotaika. Baigę darbą sargybiniai iš džiaugsmo skrai- 
džiojo padebesyse, naujoji pamaina sliūkino pro vartus nukabinę 
nosis... o senasis Nedo paprasčiausiai prašvilpė nepastebėtas pro jų 
gretas. 

Kiek žinau, Sidas tebėra laisvėje. Dar daugelį metų, prisimin- 
dami didįjį Nedo pabėgimą, mudu su Endžiu Diufrenu smagiai pa- 
sijuokdavome. Kai išgirdome apie oro lainerio pagrobimą - pame- 
nate tą atvejį, kai išpirkos reikalavęs vaikinas iššoko iš lėktuvo su 

parašiutu? - Endis tvirtino, jog D.B. Kuperis yra ne kas kitas, kaip 
Sidas Nedo. 

- Turbūt į kišenę buvo prisipylęs dažų, kad nenusigręžtų sėkmė, 
- pridūrė jis. - Tas laimingas kalės vaikas. 


Turėtumėte suprasti, jog tokie vyrukai, kaip Sidas Nedo arba 
tas šaunuolis, išnešęs kudašių iš bulvių lauko, tiesiog laimi kalėji- 
mo milijono dolerių loterijos prizo versiją. Ką padarysi, kai į vie- 
ną akimirką susilieja pustuzinis laimingų atsitiktinumų. Endis ga- 
lėtų prasėdėti kalėjime devyniasdešimt metų ir nesulaukti panašios 
progos. 

Tikriausiai prisimenate, kaip vienu metu užsiminiau apie Hen- 
lį Baką, vyresnįjį skalbėją. Jis pasirodė Šošenke 1922-aisiais ir po 
trisdešimt vienerių metų užbaigė savo dienas kalėjimo ligoninėje. 
Pabėgimai ir bandymai pasprukti buvo jo hobis - gal todėl, jog pats 
niekada nesiryždavo imtis tokių drastiškų veiksmų. Henlis galėda- 
vo papasakoti šimtus įvairiausių sužlugusių planų, bent kartą išban- 
dytų Šošenke. Mano mėgstamiausias pasakojimas buvo apie Bive- 
rį Morisoną, kuris lipdė medinę čiuožyklą metalo plokščių fabriko 
rūsyje, turinčią padėti nusileisti kitoje sienos pusėje. Savo kūrinį 
montavo žiūrėdamas į paveikslėlį, išplėštą iš 1900-aisiais metais 
leisto “Šiuolaikinio berniukų vadovo į linksmybių ir nuotykių pa- 
saulį". Deja, baigęs darbą Morisonas nerado rūsyje bent kiek dides- 
nių durų, pro kurias galėtų ištempti laukan savo konstrukciją. Klau- 
sydamasis Henlio, galėjai sprogti iš juoko, o jis žinojo dar tuziną - 
ne, porą tuzinų - tokių pat linksmų istorijų. 

Neapsiriksiu teigdamas, jog Henlis buvo susipažinęs su visais 
pabėgimo būdais iki menkiausių smulkmenų. Kartą vyrukas sakė 
man, kad per savo išsėdėtus metus kalėjime jis pats girdėjo apie ke- 
turis šimtus ar net daugiau mėginimų pasprukti. Susimąstykite apie 
tai bent akimirkai prieš linktelėdami galvą ir skaitydami toliau. Ke- 
turi šimtai bandymų pabėgti! 12.9 kartų per Henlio Bako kalėtus 
metus. Kuo ne “Šauniausio mėnesio bėglio" klubas? Be abejo, daž- 
niausiai viskas užsibaigdavo tuo, kad sargybinis sugriebdavo kokio 
nevykėlio ranką ir grėsmingai suurgzdavo: “Kur susiruošei, nelai- 
mingas šunsnuki?“ 

Henlis tvirtino, jog rimtesnių mėginimų buvo maždaug šešias- 
dešimt, įskaitant “kalėjimo krizę“, įvykusią 1937-aisiais, metais 

anksčiau, negu aš papuoliau į Šošenką. Tuo metu, bestatant naują 
administracijos fligelį, paspruko keturiolika kalinių, kurie iš pras- 
tai saugojamos pašiūrės sugebėjo pagrobti statybose naudojamų 
įrankių. Apimti panikos, pietinio Meino čiabuviai klykavo būsią pa- 
pjauti “užkietėjusių nusikaltėlių", nors pastarieji, mirtinai išsigan- 
dę, nė neįsivaizdavo, kokia linkme papustyti padus - kaip tas triu- 
šis, atšokavęs į greitkelio vidurį ir sustingęs artėjančio furgono ži- 
bintų šviesoje. Sugavo visus keturiolika bėglių. Du iš jų nušovė ci- 
viliai, o ne policijos pareigūnai ar kalėjimo sargybiniai. 

Jūs paklausite, kiek kalinių išties pabėgo nuo 1938-ųjų, kai aš 
atsidūriau Šošenke, iki tos dienos, kai Endis pirmą kartą paminėjo 
Zihuatanechą? Sudėjus mano ir Henlio informaciją, sakyčiau, jog 
iš teisinės sistemos nagų išsivadavo dešimt žmonių. Nesu tikras, bet 
greičiausiai pusė iš jų sugebėjo įstrigti į Šošenką panašiose įstaigo- 
se. Nieko keisto, turint omenyje, jog daugelį metų atsėdėję kaliniai 
nebemoka gyventi kitoje sienų pusėje. Jei atimi iš žmogaus laisvę, 
priverti ilgam laikui įsikurti kameroje, jis praranda sugebėjimą mąs- 
tyti abstrakčiai. Tampa mano minėtu triušiu, kurį netrukus partrenks 
visu greičiu atriedantis sunkvežimis. Neretai į laisvę išėję zekai 
imasi nešvarių darbelių, iš anksto žinodami, kuo viskas užsibaigs... 
ir kodėl? Todėl, kad galėtų sugrįžti už grotų. Sugrįžti ten, kur tvy- 
ro gerai pažįstama, nusistovėjusi tvarka. 

Endis ne toks, skirtingai nuo manęs. Gal ir neblogai būtų pama- 
tyti Ramųjį vandenyną, tačiau, išvydęs tokią didybę, iš baimės tik- 
riausiai pridaryčiau į kelnes. 

Šiaip ar taip, tą dieną, kai mudu šnektelėjome apie Meksiką ir 
poną Piterį Stivensą... būtent tą dieną aš pradėjau manyti, jog En- 
dis turi minčių, kaip nepastebėtam išgaruoti iš mūsų laimingosios 
šeimynėlės. Meldžiau Dievą, kad jį saugotų apvaizda; visgi nebū- 
čiau statęs pinigų už jo sėkmingo pabėgimo baigties galimybes. Su- 
prantate, viršininkas Nortonas ypač įdėmiai stebėjo Endį, nenorė- 
damas nutraukti juodu siejančių darbinių ryšių, jei nesupyksite už 
tokį posakį. Endis turėjo puikias smegenis ir gerą širdį. Nortonas 
buvo pasiryžęs išnaudoti vieną ir sugniuždyti kitą. 

Kalėjime pasitaiko sąžiningų sargybinių, kaip ir išorėje būna są- 
žiningų politikų, tesinčių pažadus už tam tikrą užmokestį, ir jei pa- 
kankamai gerai išmanote psichologiją bei turite atliekamų pinigė- 

bandant pasprukti. Tokie dalykai niekam ne paslaptis, tačiau Endžio 
Diufreno atveju jie netiko. Kaip jau sakiau, Nortonas nenuleido nuo 

Mano draugas neturėjo jokių šansų pakliūti į “Lauko" progra- 
mą, kol visas kalinių kandidatūras vertindavo pats Nortonas. Be to, 
Endis nepriklausė tokių žmonių tipui, kurie pakartotų elementarų 
Sido Nedo pabėgimą. 

Jei būčiau buvęs jo kailyje, mintis apie paslėptą raktą niekuo- 
met nesiliautų manęs kankinusi. Turbūt naktimis neįstengčiau su- 
dėti bluosto ir būčiau laimingas numigęs bent kelias valandas. Nuo 
Šošenko iki Bakstono nedaugiau kaip trisdešimt mylių. Taip arti ir 
taip velniškai toli. 

Vis dar maniau, kad jam geriausia būtų nusisamdyti padorų ad- 
vokatą ir mėginti atnaujinti teismo procesą. Imtis visų priemonių, 
idant išsikrapštytų iš po Nortono pado. Abejojau, jog Tomio Vil- 
jamso burną galima užkimšti pasimatymais su žmona. Galbūt senam 
geram Misisipės teisininkui, patyrusiam vilkui, pavyktų jį prakal- 
binti... gal net nereikėtų ypatingai stengtis. Kad ir kaip ten būtų, 
Viljamsui išties patiko Endis. Retsykiais atkreipdavau į tai savo 
draugo dėmesį, tačiau šis tik nusišypsodavo ir įsmeigęs akis į tolu- 
mą pasakydavo, esą apie šiuos dalykus yra mąstęs ne vieną kartą. 

Akivaizdu, kad jo galvoje virė pačios įvairiausios mintys. 


1975-aisiais Endis Diufrenas pabėgo iš Šošenko. Jis niekada ne- 
buvo sugautas ir, ko gero, niekada nebus. Tiesą sakant, manau, jog 
žmogus, besivadinantis Endžiu Diufrenu, daugiau neegzistuoja. Už- 
tat Meksikoje, nedideliame Zihuatanecho miestelyje, neabejotinai 
gyvena asmuo, vardu Piteris Stivensas. Turbūt valdo viešbutuką 
šiais 1976-asiais mūsų viešpaties metais. 

Aš pasakoju jums tai, ką žinau ir ką galvoju. Nieko kito nelie- 
ka daryti, tiesa? 


1975-ųjų kovo 12-tą, kaip ir kiekvieną rytą, išskyrus sekmadie- 
nius, 6:30 atsidarė 5-ojo bloko kamerų durys. Kaip ir kiekvieną die- 
ną, išskyrus tuos pačius sekmadienius, bloko įnamiai dviejomis ei- 
lėmis sustojo koridoriuje, o kamerų durys užsitrenkė. Visi nukulnia- 

vo prie vartų, kur buvo suskaičiuoti dviejų sargybinių, prieš keliau- 
dami į valgyklą sukirsti avižinės košės ir kiaušinienės su riebiais la- 
šinukais. 

Rutininis patikrinimas užstrigo ties skaičiavimu. Vietoj dvide- 
šimt septynių kalinių tebuvo dvidešimt šeši. 5-ojo bloko gyvento- 
jus išleido pusryčiauti tik po to, kai buvo iškviestas sargybos kapi- 
tonas. 

Pastarasis - neblogas vyrukas, vardu Ričardas Gonijaras - tuč- 
tuojau atlėkė į 5-ąjį bloką, lydimas savo padėjėjo, linksmuolio šmi- 
kio Deivo Berkso. Kapitonas atidarė visų kamerų duris ir drauge su 
Berksu nužygiavo koridoriumi, braukdamas lazda per grotas ir iš- 
sitraukęs pistoletą. Jei taip nutikdavo, vadinasi, kažkuriam kaliniui 
naktį pasidarė bloga ir apėmė toks silpnumas, kad jis nepajėgė ry- 
te išslinkti iš kameros. Žinoma, būdavo atvejų, kai kalinys mirda- 
vo... arba nusižudydavo. 

Bet šį kartą jie nerado nė gyvos dvasios - nei ligonio, nei lavo- 
no. Mūsų bloke keturiolika kamerų, po septynias iš abiejų korido- 
riaus pusių, visos idealiai tvarkingos - Šošenko administracija baus- 
davo nevaleikas atimdama lankymo valandų privilegijas - ir visos 
tuštutėlės. 

Gonijaras, be abejo, pamanė, kad sargybiniai nusprendė pasišai- 
pyti arba tiesiog apsiskaičiavo. Todėl po pusryčių, užuot patraukę 
į darbus, 5-ojo bloko įnamiai sugrįžo į savo kameras, patenkinti ir 
laimingi. Džiaugsmą teikdavo bet kokie rutinos pokyčiai. 

Kamerų durys atsidaro; kaliniai žengia vidun; kamerų durys už- 
sitrenkia. Kažkoks klounas rėkia: 

- Pakvieskite mano advokatą! Pakvieskite mano advokatą! Jūs, 
vyručiai, tramdote mus, lyg būtume suknistame kalėjime. 

Berksas: Tylos, arba taip gausite į skudurus, kad jums kailiai 
dulkės. 

Klounas: Dulkinau tavo žmoną, Berki. 

Gonijaras: Visi užsičiaupkite, antraip praleisite kamerose visą 
dieną. 

Kapitonas su Berksu nužygiavo koridoriumi skaičiuodami pro 
grotas kyšančias nosis. Toli eiti neprisiėjo. 

- Kas tupi šioje kameroje? - paklausė Gonijaras naktinės pamai- 
nos sargybinio. 

- Endrius Diufrenas, - atsakė šis. Tik to ir tereikėjo. Nuo šio 
momento rutina apsivertė aukštyn kojomis. Balionas sprogo. 

Filmuose apie kalėjimus pabėgimo atvejais užstaugia galingos 
sirenos. To niekada nebus Šošenke. Visų pirma Gonijaras susisie- 
Pagaliau žinia apie bėglį buvo perduota Skarabore įsikūrusiam vals- 
tijos policijos skyriui. 

Štai tokia standartinė procedūra. Nė vienam iš sargybinių nešo- 
vė į galvą apieškoti įtariamojo bėglio kameros. Nieko nuostabaus. 
Ką gi jie pamatytų pažvelgę į mažą kvadratinį kambarėlį? Grotas 
ant langų ir durų, unitazą, tuščią gultą ir kelis gražius akmenis ant 
palangės. 

Ir, žinoma, Lindos Ronstad nuotrauką virš lovos. Toje pačioje 
vietoje ištisus dvidešimt šešerius metus kabodavo vienos ar kitos 
merginos plakatas. Kai viršininkas Nortonas pamatė, kas už jo slypi 
- vis dėlto šioks toks teisingumas egzistuoja, - duodu galvą nukirsti, 
kad vos negavo širdies smūgio. 

Tačiau tai įvyko 18:30, praėjus beveik dvylikai valandų po to, 
kai buvo pranešta apie Endžio dingimą, ir greičiausiai dvidešimčiai 
valandų nuo jo pabėgimo. 


Nortonas pašėlo. 

Sužinojau tai iš patikimo šaltinio - Česterio, administracijos fli- 
gelyje vaškavusio koridoriaus grindis. Tą dieną jam nereikėjo trinti 
ausimis raktų skylutės; Riką Gonijarą koneveikiantis riaumojimas 
kuo puikiausiai girdėjosi stovint prie dokumentų spintos. 

- Ką turite omenyje sakydamas, jog “esate patenkintas neapti- 
kęs jo kalėjimo teritorijoje"? Ką tai reiškia? Tai reiškia, kad jo ne- 
radote! Patariu greičiau jį surasti! Greičiau! Aš noriu jo! Girdite? 
Aš noriu jo! 

Gonijaras kažką atsakė. 

- Tai įvyko ne jūsų pamainos metu? Čia jūsų žodžiai. Kiek ži- 
nau, niekas nenutuokia, kada tai atsitiko. Ir kaip. Nė nenumano, ar 
iš tiesų tai įvyko. Noriu, kad atvestumėte jį į mano kabinetą iki tre- 
čios valandos, antraip ims riedėti galvos. Galiu jums tai pažadėti, 
o aš visada laikausi duoto žodžio. 

Kažkokia Gonijaro pastaba sukėlė dar didesnį Nortono įniršį. 

- Tikrai? Tuomet pažiūrėkite į šitą! Pažiūrėkite! Atpažįstate? 
Vakarykštė 5-ojo bloko apskaita. Visi kaliniai savo vietose! Diuf- 
renas užrakintas savo kameroje devintą valandą vakaro! Kaip jis pa- 
bėgo? Tai neįmanoma! Tučtuojau jį suraskite! 


Tačiau trečią dienos Endis Diufrenas tebebuvo dingusiųjų są- 
raše. Dar po kelių valandų Nortonas pats įsiveržė į 5-ąjį bloką, iš 
kurio neišleido nė vieno kalinio. Ar mes buvome apklausti? Patikė- 
tys į nugarą alsuojantį drakoną. Visi kartojome tarsi susitarę: nie- 
ko nematėme, nieko negirdėjome. Ir, kiek žinau, visi sakė tiesą. 
Bent aš tikrai nemelavau. Tegalėjome paliudyti, jog prieš užraki- 
nant grotas ir išjungiant šviesas, Endis tikrai grįžo į savo kamerą. 

Vienas gudročius spėjo, jog Diufrenas pralindo pro raktų sky- 
lutę, ir už tokias spėliones užsidirbo keturias dienas poilsio karce- 
ryje. Neverta juokauti su irzliais sargybiniais. 

Dideliais žingsniais koridoriumi atžirgliojęs Nortonas ilgą lai- 
ką dėbčiojo į mus savo žydromis akimis - atrodė, kad nuo jo svai- 
domo ugningo žvilgsnio pradės kibirkščiuoti plieninės narvų grotos. 
Viršininkas spoksojo į mus tarsi manydamas, jog pabėgimą organi- 
zavo visi čia esantys kaliniai. Turbūt iš tikrųjų tuo tikėjo. 

Jis žengė į mano draugo kamerą ir apsidairė. Viskas taip, kaip 
buvo palikęs Endis. Antklodės atitrauktos, nors plika akimi matė- 
si, jog ant gulto nemiegota. Trūko kelių akmenukų ant palangės. Pa- 
čius geriausius jis pasiėmė. 

- Akmenys... - sušnypštė Nortonas ir su trenksmu numetė juos 
ant žemės. Gonijaras, jau pradėjęs dirbti viršvalandžius, mirktelė- 
jo, bet neprasižiojo. 

Nortono akys užkliuvo už Lindos Ronstad plakato. Mergina sto- 
vėjo atsigręžusi per petį, abi rankas susikišusi į užpakalines itin ap- 
temptų rusvų kelnaičių kišenes. Siaura liemenėlė bemaž neslėpė po 
Kalifornijos saule tamsiai įdegusio kūno. Šis plakatas turbūt vel- 
niškai įžeidė jautrią baptistišką Nortono sielą. Regėdamas, kaip jis 
varsto nuotrauką nuožmiu žvilgsniu, prisiminiau Endžio žodžius, 
esą jis dažnai jaučiasi taip, tarsi galėtų įžengti į plakatą ir atsistoti 
šalia merginos. 

Po kelių sekundžių Nortonui išaiškės, jog būtent taip bėglys ir 
pasielgė. 

- Pasibjaurėtina kekšė! - suniurnėjo viršininkas, vienų rankos 
mostu nuplėšdamas plakatą. 
Ir atidengdamas tinku aptrupėjusią žiojinčią skylę. 


Gonijaras nepanoro lįsti vidun. 

Nortonas liepė jam grūsti savo sėdynę į skylę - Dieve, tikriau- 
siai visas kalėjimas girdėjo, kaip viršininkas mauroja ant kapitono, 
- tačiau Gonijaras griežtai atsisakė, ir taškas. 

- Tu neteksi darbo! - tarsi isterijos apimta moteris klykė Nor- 
tonas. Jis galutinai prarado savitvardą. Viršininkas paraudonavo 
kaip gerai išvirtas omaras, kaktoje iššoko dvi pulsuojančios gyslos. 
- Gali tuo neabejoti, tu... tu, prancūzpalaiki! Išmesiu tave iš darbo 
ir pasirūpinsiu, kad negautum kito visoje Naujosios Anglijos kalė- 
jimų sistemoje! 

Tylėdamas Gonijaras ištiesė Nortonui tarnybinį pistoletą. Jis 
užtektinai prisiklausė. Po bemaž trečio viršvalandžio kapitonui vis- 
kas buvo įkyrėję iki gyvo kaulo. Regis, Endžio pasitraukimas iš mū- 
sų laimingosios šeimynėlės privertė viršininką peržengti tam tikrą 
ribą ir smarkiau nei paprastai įžiebė ilgą laiką tarp jųdviejų rusenan- 
čios antipatijos kibirkštį... tuo metu Nortonas priminė tikrą pami- 
šėlį. 

Neįsivaizduoju, kokia nesantaika tvyrojo tarp kapitono ir Nor- 
tono, bet žinau, kad pastarasis koneveikė Ričą Gonijarą, kol išblė- 
so apniukusi žiemos diena, besiklausant dvidešimt šešiems zekams, 
nuteistiems kalėti ilgus metus arba iki gyvenimo pabaigos, mačiu- 
siems įvairių administratorių - kietakakčių bei silpnavalių - ir kuo 
puikiausiai suvokiantiems, jog Nortonas, vaizdžiai tariant, neatlai- 
kęs įtampos nutrūko nuo grandinės. 

O, Dieve, prisiekiu, kad man beveik pasidingojo, tarytum gir- 
džiu kažkur tolumoje besijuokiantį Endį. 


Galų gale Nortonas privertė liesą it pagalys naktinės pamainos 
sargybinį lįsti į skylę, kurią anksčiau slėpė Lindos Ronstad plaka- 
gomis protinėmis savybėmis nepasižymėjo. Gal jis manė, jog už 
nuopelnus gaus bronzinę žvaigždę ar kažką panašaus? Vėliau paaiš- 
kėjo, jog Nortonas nesuklydo pasiuntęs į angą Endžio ūgio ir sudė- 
jimo žmogų. Jei vidun būtų mėginęs lįsti koks nors storašiknis vy- 
rukas - vienas iš daugumos sargybinių, - kaip Dievą myliu, jis bū- 

tų ten įstrigęs... ir iki šiol, ko gero, tebelindėtų skylėje. 

Tremontas įsiropštė vidun aplink riešą apsivyniojęs ploną nai- 
loninę virvę, iškrapštytą iš jo mašinos bagažinės, bei rankoje laiky- 
damas didžiulį prožektorių. Pakeitęs savo sprendimą mesti darbą ir 
likęs vienintelis iš valdžios atstovų, kuris sugebėjo išsaugoti pakan- 
kamai blaivų protą, Gonijaras sužvejojo smulkius bloko planus. Ge- 
rai žinojau, kas juose buvo pavaizduota - dešimties pėdų storio sie- 
nos skersinis pjūvis atrodė lyg sumuštinis. Keturios pėdos betono 
iš vidinės pusės ir išorinės, o pačiame centre tvyro maždaug dviejų 
pėdų pločio vamzdžiui skirta erdvė. Berods, čia ir bus šuo pakas- 
tas... gal net ne vienas. 

Iš skylės atsklido duslus, negyvas Tremonto balsas: 

- Viršininke, kažkas bjauriai dvokia. 

- Nekreipk dėmesio! Šliaužk tolyn. 

Tremonto kulkšnys pradingo angoje. Po akimirkos išgaravo ir 
pėdos. Blausiai švytėjo jo prožektorius. 

- Viršininke, čia tikrai labai smirda. 

- Sakiau, nekreipk dėmesio! - suriko Nortonas. 

Pasigirdo sielvartingas Tremonto šūksnis: 

- Dvokia šūdu. O, Dieve, tai išties šūdas; o, Dieve, išleiskite 
mane! Aš tuojau apsivemsiu. Šūdas, šūdas! O, Die... gaaakt... - su 
niekuo nesumaišomas garsas paliudijo, jog Rorio Tremonto skran- 
dis atsikratė pietų likučių. 

Daugiau nebeįstengiau susivaldyti. Vienu metu mane užgriuvo 
visos dienos - po velnių, visų trisdešimties metų - įvykiai, ir aš pra- 
dėjau kvatoti. Paskutinį kartą plyšau juokais būdamas laisvėje ir 
niekada nemaniau, kad galėčiau tai pakartoti tarp šių pilkų sienų. 
Viešpatie švenčiausias, kaip gerai jaučiausi! 

- Ištempkite tą žmogų! - sustūgo viršininkas Nortonas. Aš juo- 
kiausi taip stipriai, kad nė nesusigaudžiau, ką jis turi omenyje - ma- 
ne ar Tremontą. Tiesiog isteriškai klykiau susiėmęs už pilvo ir ne- 
būčiau pajėgęs užsičiaupti, net jei Nortonas būtų prikišęs man prie 
smilkinio pistoleto vamzdį. - Išgrūskite JĮ! 

Ką gi, draugai ir kaimynai, regis, jis kalbėjo apie mane. Penkio- 
lika dienų teko pasėdėti karceryje. Nemažas laiko tarpas. Tačiau aš 
niekaip negalėjau užmiršti vargšo, ne itin protingo Rorio Tremon- 
to, spiegiančio: - Šūdas, šūdas! - ir kai pagalvodavau apie savo 
draugą, traukiantį į pietus naujutėlaitėje mašinoje, dėvintį švarutėlį 

kostiumą, mane vėl apimdavo juokas. Galima sakyti, kad penkiolika 
dienų karceryje prabėgo lyg viena akimirka. Gal todėl, kad dalis 
manęs buvo su Endžiu Diufrenu, kuris perbrido mėšlo krūvą ir iš- 
lindo švarus kitoje sienos pusėje; su Endžiu Diufrenu, kuris kelia- 
vo prie Ramiojo vandenyno. 


Likusią to vakaro įvykių dalį išgirdau iš pustuzinio skirtingų 
šaltinių. Šiaip jau nieko ypatingo nepraleidau. Matyt, Roris Tre- 
montas nusprendė galutinai atsikratęs skrandžio turiniu, nes išdrį- 
so slinkti tolyn. Nukristi žemyn į vamzdžio šachtą, skiriančią vidinę 
bei išorinę bloko sienos dalį, praktiškai buvo neįmanoma; Tremon- 
tui netgi prisiėjo spraustis pro siaurą erdvės plotą. Vėliau jis aiškino 
vos begalėjęs kvėptelėti ir tikino, jog tuo metu suprato, ką reiškia 
būti palaidotam gyvam. 

Šachtos dugne sargybinis rado prieš trisdešimt trejus metus nu- 
tiestą suskaldytą kanalizacijos vamzdį, kuriuo tekėjo išmatos iš visų 
keturiolikos 5-ojo bloko tualetų. Šalia dantytos skylės Tremontas 
aptiko kūjelį. 

Endis ištrūko į laisvę, tačiau ne pačiu lengviausiu būdu. 

Vamzdis pasirodė esąs dar siauresnis už sienoje išraustą angą. 
Roris Tremontas nedrįso kišti ten nosies. Kiek žinau, niekam neuž- 
teko ryžto to padaryti. Prižiūrėtojui apžiūrinėjant skylę ir kūjelį, iš 
vamzdžio stryktelėjo žiurkė, ir jis vėliau prisiekinėjo visais šventai- 
siais, jog tas padaras savo dydžiu nenusileido kokerspanielių jau- 
nikliui. Tremontas užsiropštė į viršų iki skylės sienoje tarsi beždžio- 
nė ant lazdos. 

Endis įlindo į tą vamzdį. Manau, žinojo, jog šis driekiasi pen- 
kis šimtus jardų ir užsibaigia pelkėtoje vakarinėje kalėjimo pusėje. 
Pedantiškasis Endis nesunkiai galėjo dirstelėti į detaliuosius planus 
ir atidžiai juos ištyrinėti. Išsiaiškinęs, jog 5-ojo bloko kanalizacijos 
vamzdis liko vienintelis iš visų, neprijungtas prie naujos atliekų ša- 
linimo sistemos, jis suprato, jog pabėgti privalo ne vėliau kaip iki 
1975-ųjų vidurio, nes rugpjūtį valdžia ketino atsisakyti senojo nuo- 
tėkių vamzdžio paslaugų. 

Penki šimtai jardų. Penkių futbolo aikščių ilgis. Jis šliaužė vi- 
są atstumą turbūt teturėdamas vieną žiebtuvėlį arba kelias degtukų 
dėžutes. Jis ropojo pro tokią šlykštynę, kokios aš net negaliu ir ne- 
noriu įsivaizduoti. Ne išimtis, jog kelyje pasitaikydavo žiurkių; gali 

būti, kad jos mėgino pulti žmogų, nes tamsoje šie bjaurūs padarai 
įgauna drąsos. Greičiausiai Endis rėmėsi pečiais į vamzdžio šonus, 
o sudūrimų vietose turėdavo įtempti visas jėgas, kad sugebėtų pra- 
sibrauti į priekį. Atsidūręs jo kailyje, ko gero, būčiau spėjęs išpro- 
tėti tuziną kartų, apimtas klaustrofobijos. Vis dėlto jam pavyko įgy- 
vendinti savo sumanymą. 

Pačiame vamzdžio gale, dvokiančioje purvo klampynėje, paieš- 
kos komanda aptiko įspaustų pėdų žymes. Dar už dviejų mylių - tik- 
tai kitą dieną - surado kalėjimo uniformą. 

Nesuklysite manydami, jog laikraščiai netruko išspausdinti 
skandalingą istoriją. Tačiau niekas penkiolikos mylių spinduliu nuo 
Šošenko nesiskundė dėl pavogtos mašinos, drabužių arba nuogo vy- 
riškio, lakstančio mėnulio šviesoje. Nė šuo nesulojo. Bėglys išlin- 
do iš kanalizacijos vamzdžio ir išgaravo lyg dūmas. 

Lažinuosi, jog Endis iš karto nudrožė Bakstono kryptimi. 


Viršininkas Nortonas atsistatydino prabėgus trims mėnesiams 
po įsimintinos dienos. Man malonu pranešti, jog jis atrodė visiškai 
palūžęs. Galima sakyti, kad viršininkui kelią pastojo gūdi žiema. 
Paskutinę dieną iš savo kabineto jis išsliūkino nukarinęs galvą tarsi 
senas zekas, kėblinantis į ligoninę pasiimti įprastos kodeino table- 
čių porcijos. Jo vietą užėmė Gonijaras - kaip Dievą myliu, Norto- 
nas turėjo būti įsitikinęs, kad likimas žiauriai iš jo tyčiojasi. Kiek 
girdėjau, Semas Nortonas tebegyvena Eliote, kiekvieną sekmadie- 
nį lankosi baptistų bažnyčioje ir neabejotinai laužo galvą, kaip En- 
dis Diufrenas sugebėjo jį apmauti. 

Būčiau galėjęs atsakyti, jog visas grožis slypi paprastume. Kai 
kuriems lemta tai suvokti, Semai. Kai kuriems - ne. 


Štai ką aš žinau. Dabar papasakosiu jums, ką mąstau. Visai įma- 
noma, jog tam tikrose vietose padarysiu klaidelių, bet lažinuos iš 
laikrodžio su grandinėle, kad mano istorija bendrais bruožais sutaps 
su tiesa. Tokio tipo žmogus, kaip Endis, galėjo suorganizuoti pabė- 
gimą vienu vieninteliu būdu - na, gal keliais. Niekaip iš galvos ne- 
iškrenta silpnaprotis indėnas. “Šaunus vyrukas, - kalbėjo Normei- 
denas, pagyvenęs su Endžiu aštuonis mėnesius. - Gerai, kad per- 
sikėliau kitur. Toje kameroje didelis skersvėjis ir visą laiką labai 
šalta. Jis neleido liesti savo daiktų. Nesvarbu. Šaunus vyrukas. Ne- 

sišaipydavo. Bet skersvėjis nepatiko". - Vargšas puskvaišis Normei- 
denas. Jis anksčiau už kitus sužinojo paslaptį. Jei ne tie ilgi aštuo- 
ni mėnesiai, po kurių galų gale pavyko atsikratyti indėnu, manau, 
jog Endis būtų išėjęs į laisvę dar prieš atsistatydinant Niksonui. 


Esu tikras, kad viskas prasidėjo 1949-aisiais - ne nuo kūjelio, 
bet nuo Ritos Heivort. Pamenate, sakiau jums, kaip jis spirgėjo pra- 
šydamas plakato, kaip nervinosi ir stengėsi nuslėpti susijaudinimą. 
Tuo metu man pasirodė, jog jis paprasčiausiai gėdinasi - maniau, 
jog Diufrenas priklauso tų žmonių tipui, kurie nenori rodyti kitiems 
savo geidulio moteriai... ypač, jei tai moteris iš fantazijų. Bet dabar 
suprantu klydęs. Dabar suprantu, jog Endžio susijaudinimą įtako- 
jo kiti dalykai. 

Iš kur atsirado skylė, aptikta viršininko Nortono už plakato su 
mergina, kuri nė nebuvo gimusi, kai kameros sieną papuošė Ritos 
Heivort nuotrauka? Teisybė, daug ką nulėmė Endžio Diufreno at- 
kaklumas ir sunkus darbas - šių nuopelnų iš jo neatimsi. Tačiau lyg- 
tis turėjo dar du nežinomuosius: velnišką sėkmę ir Darbo Pažangos 
Administracijos betoną. 

Spėju, kad man nereikia aiškinti jums apie sėkmę, skirtingai 
nuo DPA betono. Laisvu nuo darbo metu nusipirkęs kelis pašto žen- 
klus iš pradžių parašiau į Meino universiteto istorijos departamentą, 
o vėliau vienam vyrukui, kurio adresą atsiuntė tas pats Meino uni- 
versitetas. Jis vadovavo DPA projektui - įrenginėjo Šošenke mak- 
simalaus saugumo fligelį. 

3-asis, 4-asis ir 5-asis fligelio blokai buvo pastatyti 1934-1937- 
-aisiais. Šiais laikais dauguma žmonių nelaiko betono “technologi- 
niu stebuklu" kaip mašinų, naftos bokštelių arba raketų, ir labai 
klysta. Dabar naudojamas cementas atsirado maždaug 1870-aisiais, 
o betonas - tiktai amžių sandūroje. Maišyti cementą neką lengviau 
negu kepti duoną. Dėl netinkamų ingredientų proporcijų jis gali būti 
pernelyg vandeningas arba per sausas; svarbu nutaikyti tikslų smė- 
lio arba žvyro kiekį. O 1934-aisiais skiedinio maišymo menas bu- 
vo ne taip pažengęs į priekį kaip šiuo metu. 

5-ojo bloko sienos atrodė pakankamai storos, tačiau dėl nuola- 
tinės drėgmės ypatingu tvirtumu nepasižymėjo. Retsykiais pasiro- 
dančius plyšius - net iki colio gylio - tekdavo pastoviai tinkuoti. 

Taigi į mūsų bloką atkeliauja Endis Diufrenas, turintis Meino 

universiteto verslo mokslų diplomą ir kelerius metus studijavęs ge- 
ologiją, kuri, beje, tapo pagrindiniu jo hobiu. Neabejoju, jog šis po- 
mėgis idealiai tiko Endžio kantriai, pedantiškai prigimčiai. Vieno- 
je vietoje - dešimties tūkstančių metų įšalas; kitoje - prieš milijo- 
ną metų susiformavę kalnai. Uolienos luitai, ištisus tūkstantmečius 
besitrinantys tarpusavyje giliai po žeme. Slėgis. Kartą Endis pasa- 
kė man, kad geologija yra mokslas apie slėgį. 

Ir laiką, žinoma. 

Jis turėjo daugybę laiko tyrinėti kameros sienas. Kai vakare už- 
sitrenkdavo durys ir išsijungdavo šviesos, daugiau nelikdavo į ką 
žiūrėti. 

Dažniausiai naujokams sunku prisitaikyti prie įkalinimo. Varg- 
tempti į ligoninę, idant nekvanktelėtų, ir duoti išgerti raminančių- 
jų. Nieko keisto, jei naktį išgirsti, kaip naujas mūsų laimingosios 
šeimynėlės narys tranko kameros grotas ir verksmingai prašosi iš- 
leidžiamas... riksmams nespėjus atslūgti, jiems pradeda antrinti sva- 
jingi šūksniai, sklindantys iš visų bloko pusių: “Šviežia žuvelė, ei, 
žuvele, šviežia žuvelė, šviežia žuvelė, šiandieną sulaukėme šviežios 
žuvelės!“ 

1948-aisiais pasirodęs Šošenke Endis nepalūžo pačią pirmą die- 
ną kaip kiti, bet negalvokite, kad jis jautėsi ramus ir patenkintas. Ne 
išimtis, kad atvykėlis svyravo ant beprotybės ribos. Kai kurie, per- 
žengę ją, lėkdavo tiesiai į bedugnę. Kaip galima jaustis, jei per vie- 
ną akies mirksnį sužlunga senasis gyvenimas, o priekyje, tikrame 
pragare, laukia nesibaigiančio košmaro dienos? 

Ką gi Endis darė? Jis beveik desperatiškai ieškojo būdų, kaip 
atitraukti dėmesį nuo nerimastingų minčių. Patikėkite, netgi kalė- 
jime tokių priemonių netrūksta. Trokšdamas užsimiršti, žmogus gali 
pasinerti į visą galybę veiklos sričių. Jau pasakojau jums apie skulp- 
torių ir jo “Tris Jėzaus gyvenimo pakopas". Nemažai Šošenko įna- 
mių kolekcionavo monetas, kurias amžinai kas nors pavogdavo, ar- 
ba pašto ženklus. Vienas vyrukas didžiavosi turįs atvirukų iš tris- 
dešimt penkių skirtingų šalių - jei būtumėte užsimanęs paknebinė- 
ti jo turtą, peilis į pašonę būtų jums garantuotas, galite tuo neabe- 
joti. 

Endis susidomėjo akmenimis. Ir kameros sienomis. 

Manau, kad iš pradžių jis tenorėjo išraižyti savo inicialus ant 
tos vietos, kur netrukus turėjo kabėti Ritos Heivort plakatas. Gal- 
būt kelias eilutes iš eilėraščio. Tačiau šis darbas nuėjo perniek, kai 
jis padarė nuostabų atradimą. Įsivaizduoju, kaip Endžiui bebraižant 
sieną iškrenta didžiulis betono gabalas. Matau jį gulintį ant lovos 
ir žiūrintį į luitą, pirštais traiškantį trupinius. Pamirškime nelaimin- 
gai susiklosčiusį gyvenimą, pamirškime siaubingai kvailus atsitik- 
tinumus, tiesiu taikymu nugrūdusius jus į šią skylę, ir pažvelkime 
į betono luitą. 

Po kelių mėnesių jis tikriausiai nusprendė, kad būtų smagu iš- 
siaiškinti, kiek laiko galės gremžti sieną nepastebėtas. Tačiau nie- 
kas nepradeda šiaip sau rausti angos ir nesako sargybiniui per ne- 
tikėtą savaitinę inspekciją (tokiais atvejais paprastai būdavo ieško- 
ma svaigalų, narkotikų, nešvankių nuotraukų ir ginklų): “Kas čia? 
Nieko baisaus, tiesiog kasu skylutę savo kameros sienoje. Nesijau- 
dink, gerasis žmogau". 

Ne, taip elgtis jis negalėjo. Todėl atėjo pas mane ir paprašė di- 
delio Ritos Heivort plakato. 

Be to, Endis turėjo kūjelį. Prisimenu, 48-aisiais išvydęs tą įran- 
kį pagalvojau, kad žmogui prireiktų šešių šimtų metų, norint prasi- 
kasti su juo pro sieną. Beveik atspėjau. Tiesa ta, kad Endis priva- 
lėjo įveikti tiktai pusę sienos - nepaisant minkšto trupančio cemen- 
to, šis darbas kainavo jam du kūjelius ir dvidešimt septynerius me- 
tus. 

Žinoma, aštuonis mėnesius jis prarado gyvendamas su Normei- 
denu, juolab kad galėjo darbuotis tiktai naktimis, kai beveik visi už- 
migdavo, įskaitant ir sargybą. Tačiau įtariu, jog daugiausia laiko 
jam užėmė atsikratymas išverstos sienos gabalais. Plaktuko kauk- 
šėjimą įmanoma nuslopinti, apvyniojus jo galą švitriniu popieriu- 
mi, o ką daryti su cemento trupiniais bei skylančiais betono luitais? 

Turbūt pastaruosius smulkindavo į mažus akmenėlius. 

Pamenu vieną sekmadienį po “kūjelio" sandėrio. Pamenu, kad 
stebėjau jį, slampinėjantį kitoje kiemo pusėje ištinusiu veidu po 
paskutinio pasimatymo su “sesutėmis". Mačiau, kaip Endis pasilen- 
kia, čiupteli akmenuką... ir šis pranyksta rankovėje. Senas kalinių 
triukas su vidine palaidinės rankovės arba kelnių kišene. Beje, iš at- 
minties niekaip neišdulka dar šis tas. Prieš akis regiu vaizdą, kaip 

Endis Diufrenas vaikščioja kieme karštą ir visiškai tykią vasaros 
dieną. Aha, tykią... jei nekreipsime dėmesio į vėjelio pustomą smėlį 
aplink jo kojas. 

Greičiausiai Endis buvo prisisiuvęs kelias kišenėles vidinėje 
kelnių klešnių pusėje. Žirgliodamas aplinkui, susikišęs rankas į už- 
antį ir įsitikinęs, kad jo niekas nestebi, trūktelėdavo slaptas virve- 
les, ir iš kišenėlių išbyrėdavo visos šiukšlės. Per antrą pasaulinį karą 
šia gudrybe naudojosi vokiečių konclageriuose sėdintys kaliniai, 
mėgindami išrausti tunelį po žeme. 

Bėgant metams, Endis barstė kieme savo sienos trupinius sau- 
ja po saujos. Jis dalyvavo nešvariuose administratorių žaidimuose, 
kurie manė, jog Diufrenas tenori išsaugoti gerą vietelę biblioteko- 
je, plėsti jos patalpas bei asortimentą. To negalima paneigti, tačiau 
pagrindinė priežastis, paskatinusi jį įsivelti į machinacijas, buvo no- 
ras gyventi vienam 5-ojo bloko 14-oje kameroje. 

Abejoju, ar Endis iš tiesų vylėsi ištrūkti į laisvę, bent jau ne pa- 
čioje pradžioje. Jis greičiausiai suprato, jog siena yra dešimties pė- 
dų storio - net jei pasisektų ją pragręžti, atsidurtų lauke, trisdešim- 
ties pėdų aukštyje virš kiemo. Kaip jau minėjau, jis turbūt nekvar- 
šino sau dėl to galvos mąstydamas: kas septynerius metus aš pasi- 
stumiu į priekį per pėdą; vadinasi, kiaurai sieną išlįsiu tik po sep- 
tynių dešimtmečių, sulaukęs šimto vienerių metų. 

Štai dar viena mintis, kuri būtų šovusi man į galvą, jei būčiau 
Endžio kailyje: galų gale mane sugaus, ir aš atsisėsiu į karcerį dau- 
geliui dienų, jau nekalbant apie didžiulę juodą žymę savo byloje. 
Nuolatinių inspekcijų ir netikėtų naktinių reidų užtekdavo su kau- 
pu. Jis nutuokė, jog ilgai taip tęstis negali. Anksčiau ar vėliau koks 
nors prižiūrėtojas kyštelės nosį už Ritos Heivort plakato vien tam, 
kad įsitikintų, ar Endis nelaiko ten užaštrinto šaukšto arba marihu- 
anos suktinukių, prilipintų prie sienos. 

Įsivaizduoju, kaip jis sureagavo į tokią mintį: terauna viską vel- 
niai. Gal netgi nusprendė pažaisti. Kiek pėdų sugebėsiu išrausti, 
prieš pakliūdamas sargybai į nagus? Kalėjimas - siaubingai nuobodi 
vieta, ir galimybė būti užkluptam viduryje nakties, plakatui gulint 
ant žemės, tikriausiai paspartindavo jo kraujo apytaką pirmus keletą 
įkalinimo metų. 

Garantuoju, kad jis nebūtų išsisukęs vien tik lydimas aklos sėk- 
mės. Tik ne dvidešimt septynerius metus. Visgi esu priverstas tikėti, 

kad būtent laimingo atsitiktinumo dėka Endis sugebėjo išgyventi 
pirmus dvejus metus - iki 1950-ųjų gegužės vidurio, kai jis padėjo 
Baironui Hedliui nuslėpti netikėto palikimo mokesčius. 

Nevalia atmesti galimybės, kad sunkiausiu laikotarpiu kalėjimo 
karjeroje jis neapsiribojo paprasčiausia sėkme. Endis turėjo pinigų 
ir kas savaitę galėjo įkišti vieną kitą dolerį į godžiai ištiestą delną. 
Daugumą sargybinių nesunku papirkti, jei pasiūlai tinkamą kainą. 
Pinigai į kišenę, ir tegul zekas pasilaiko savo nešvankias nuotrau- 
kas arba suktinukes. Maža to, Endis buvo idealus kalinys - tylus, ge- 
užkliūdavo pamišėliai ir triukšmadariai, kurių kameras apversdavo 
aukštyn kojomis bent kartą per pusmetį - atsegdavo čiužinius, pra- 
pjaudavo pagalves, kruopščiai patikrindavo nutekamąjį unitazo 
vamzdį. 

1950-aisiais iš idealaus kalinio lygmens Endis Diufrenas paki- 
lo aukštyn, pradėjęs teikti vertingas paslaugas - žudikas sugebėda- 
vo geriau tvarkyti mokesčius negu H6:R Blokų kompanija. Jis vel- 
tui dalindavo patarimus dėl nekilnojamojo turto įsigijimo, parūpin- 
davo mokesčių lengvatas, užpildydavo paskolų anketas (neretai pa- 
rodydamas nepakartojamą kūrybiškumą). Atsimenu Endį sėdintį 
prie rašomojo stalo bibliotekoje, kantriai peržiūrinėjantį paskolos 
rinčiu nusipirkti padėvėtą “DeSotą"; nurodantį vyrukui gerus ir blo- 
gus sandėrio aspektus, aiškinantį jam, kad įmanoma gauti gerą pa- 
skolą ir nenusvilti nagų mokant palūkanas, liepiantį nesikreipti į 
tam tikras finansines kompanijas, kurios tais laikais nedaug kuo 
skyrėsi nuo paprastų gatvės lupikautojų. Jam baigus kalbėti, sargy- 
binis jau tiesė ranką... ir tuojau pat ją atitraukė. Suprantate, vienai 
akimirkai vaikinas užmiršo, jog priešais sėdi ne žmogus, o laimę ne- 
šantis talismanas. 

Endis domėjosi naujais mokesčių įstatymais ir pokyčiais akci- 
jų biržose, todėl savo vertės neprarado net ir po aštuonerių privers- 
tinio veltėdžiavimo mėnesių. Jis pradėjo gauti pinigų bibliotekai, 
karas su “sesutėmis" pasibaigė, o keturioliktosios kameros niekas 
nenaršydavo labai stropiai. Jis buvo geras nigeris. 


Ir štai vieną dieną - galbūt 1967-ųjų spalį - ilgamečio hobio pa- 
skirtis šiek tiek pasikeitė. Kažkurią naktį, jam betūnant iki pusės 

išraustoje angoje, Rakelei Velč pakibus virš subinės, nusmailintas 
kūjelio galas, matyt, sulindo į cementą iki pat koto. 

Ištraukęs kelis betono luitus Endis tikriausiai išgirdo, kaip kiti 
žvangėdami krenta žemyn į vamzdį. Ar jis žinojo, jog turės leistis 
į šachtą, ar tiesiog apstulbo iš nuostabos? Neįsivaizduoju. Gal tuo 
metu jau buvo matęs kalėjimo projekto planus. Jei ne, galite neabe- 
joti, po velnių, kad mano draugas sugebėjo rasti būdą, kaip užmesti 
į juos akį. 
| Spėju, jog būtent tada Endis suvokė pastatęs ant kortos savo gy- 
venimą... savo ateitį. Gal net nebuvo apmąstęs visų pabėgimo va- 
riantų, tačiau turėjo šiokių tokių minčių, nes pirmą kartą prašneko 
su manimi apie Zihuatanechą. Visai netikėtai toji kvaila skylė iš pa- 
prasto žaisliuko virto pagrindiniu koziriu - jei tik jis žinojo apie 
dugne nutiestą kanalizacijos vamzdį, kuris veda į pelkynus už išori- 
nės sienos. Šiaip ar taip, netruko išsiaiškinti. 

Ilgus metus didžiausią rūpestį jam kėlė raktas, paslėptas po vul- 
kaninės kilmės atskala Bakstono laukuose. Dabar Endžiui labiau te- 
ko nerimauti dėl to, kad angos neatrastų koks nors stropuolis prižiū- 
rėtojas, kad į kamerą neatkraustytų kito žmogaus, kad jo paties ne- 
perkeltų į kitą įkalinimo įstaigą. Ateinančius aštuonerius metus šios 
mintys kirbėjo galvoje dieną naktį. Tegaliu pasikartoti sakydamas, 
jog tokio šaltakraujo individo nesu matęs per visą savo gyvenimą. 
Nežinomybė būtų išvariusi mane iš proto. Tačiau Endis neketino 
pasitraukti iš žaidimo. 

Dar aštuonerius metus derėjo neužmiršti demaskavimo galimy- 
bės - tiksliau sakant, tikimybės, nes savo rankoje kalinys negalėjo 
turėti labai gerų kortų, kad ir kaip uoliai būtų rinkęs jas iš kaladės... 
juolab kad dievai teikėsi rodyti malonę ištisus devyniolika metų. 

Pakaruokliškai ironišką pokštą Endžiui galėjo iškrėsti lygtinio 
paleidimo taryba nusprendusi, jog jis užtektinai atsėdėjo už savo 
nusikaltimą. Ar galite įsivaizduoti? Prieš tris dienas iki paleidimo 
kalinys perkeliamas į ne taip griežtai saugomą bloką, idant atliktų 
fizinius bei profesinius testus. Tuo tarpu senoji kamera kruopščiai 
išvaloma. Vietoje laisvės Endis būtų praleidęs galybę dienų karce- 
ryje ir dar daugiau metų naujojoje kameroje. 

Jeigu jis įsilaužė į šachtą 1967-aisiais, kodėl nusprendė pabėgti 
tiktai 1975-aisiais? 

Tiksliai nežinau, bet galiu spėti ir manau, kad neapsiriksiu. 

Visų pirma jis tapo dar atsargesnis nei anksčiau. Endis buvo 
pernelyg protingas, kad stumtųsi visu greičiu į priekį ir mėgintų iš- 
sivaduoti per aštuonis ar net aštuoniolika mėnesių. Matyt, jis pla- 
tino angą į šachtą labai pamažu. Prieš išlenkiant įprastinę Naujųjų 
metų viskio dozę, skylė išaugo iki puodelio dydžio. Iki 1968-ųjų 
gimtadienio nusigėrimo skylė atrodė it lėkštė. Prasidėjus 1969-ųjų 
beisbolo turnyrui, jos apimtis prilygo padėklui. 

Kurį laiką galvojau, kad jis turėjo darbuotis sparčiau - turiu 
omenyje, prasiskverbęs į šachtą. Užuot nešęs į kiemą susmulkinto 
cemento trupinėlius savo slaptose kišenėse, galėjo tiesiog nušluoti 
juos į atsivėrusią angą. Sprendžiant iš gana ilgo laiko tarpo, kurį 
Endis užtruko platindamas skylę, jis nedrįso to daryti. Turbūt pama- 
nė, jog triukšmas gali sukelti kieno nors įtarimus. Arba, žinodamas 
apie kanalizacijos vamzdį, baiminosi, kad šio nesuskaldytų krentan- 
tis betono luitas. Sutrikus nuotėkių sistemai, tuojau pat prasidėtų ty- 
rimas. Nereikia nė aiškinti, kokios pražūtingos būtų pasekmės. 

Vis dėlto manau, jog dar prieš tai, kai Niksonas išsikovojo ant- 
rąją kadenciją - gal net anksčiau, - anga buvo pakankamai erdvi to- 
kiam nedidukui vaikinui, kaip Endis. 

Kodėl gi jis nebėgo? 

Štai šioje vietoje, mielieji, mano įžvalgiesiems pastebėjimams 
tenka užleisti vietą niekuo nepagrįstoms spėlionėms. Galbūt šach- 
ta buvo užgrūsta visokiu šlamštu, ir jam prisiėjo gerai paplušėti 
kuopiant šiukšles? Bet nejau ši darbo dalis užtruko aštuonerius me- 
tus? Kas gi tuomet įvyko? 

Manau, kad Endis paprasčiausiai išsigando. 

Aš jau pasakojau jums, kad po ilgo kalėjimo išėję į laisvę ze- 
kai neįstengia prisitaikyti prie tenykščių sąlygų. Žinote, kaip būna 
pakliuvus už grotų? Iš pradžių tu negali pakęsti keturių sienų, po 
kurio laiko su jomis apsipranti... ir pagaliau, kai visu kūnu, protu ir 
siela atsiduodi gyvenimo kalėjime santvarkai, pamilsti jas. Tau pa- 
sakoma, kada valgysi, kada rašysi laiškus, kada galėsi parūkyti. Jei 
dirbi skalbykloje arba metalo plokščių dirbtuvėje, tau išskirtos pen- 
kios minutės per valandą, kad nueitum į tualetą. Ištisus trisdešimt 
aštuonerius metus žygiuodavau nusišlapinti arba išsituštinti dvide- 
šimt penkios minutės po kiekvienos valandos, ir netgi dabar mane 

apima poreikis nusilengvinti būtent tuo, o ne kitu laiku. Poreikis 
pranyksta lygiai po penkių minučių, tačiau vėl sugrįžta prabėgus 
dvidešimt penkioms minutėms po kitos valandos. 

Greičiausiai Endis grūmėsi su tuo tigru - instituciniu sindromu 
- ir su savo baimėmis, kad visos pastangos gali nueiti šuniui ant uo- 
degos. 

Kiek naktų jis praleido žiūrėdamas į plakatą, mąstydamas apie 
kanalizacijos vamzdį, žinodamas, jog tai vienintelė galimybė išsi- 
gelbėti? Peržiūrėjęs planus turbūt išsiaiškino vamzdžio skersmenį, 
tačiau vargu ar nutuokė, kaip jausis atsidūręs jo viduje. Kalėjimo 
projekto planuose nebuvo parašyta apie žiurkes, tokias dideles, kad, 
užuot sprukusios nuo žmogaus, jos puola į kovą... maža to, planuose 
nebuvo paminėta, ką Endis aptiks vamzdžio gale, jei sugebės iki jo 
nusigauti. Tokio linksmo pokšto neįstengtų suskelti netgi lygtinio 
paleidimo taryba: Endis įlenda į nuotėkių sistemą, penkis šimtus 
jardų šliaužia dusinančioje, išmatomis dvokiančioje tamsoje ir iš- 
nėręs laukan įsipainioja į sargybos paspęstą tinklą. Cha, cha, labai 
juokinga. 

Esu tikras, jog tokios mintys ilgą laiką nedavė jam ramybės. 
Net ir atsidūręs laisvėje, ar jis būtų pajėgęs gauti civilius drabužius 
ir pasišalinti iš kalėjimo kaimynystės nepastebėtas? Galų gale... tar- 
kim, Endis išsiropščia iš vamzdžio, sprunka tolyn nuo Šošenko dar 
nespėjus nuaidėti pavojaus signalui, nukeliauja į Bakstoną, apver- 
čia tam tikrą akmenį... ir nieko neranda? Atmeskime tokią drama- 
tišką tikimybę, kaip toje vietoje išdygusį daugiabutį pastatą arba nu- 
tiestą prekybos centro mašinų stovėjimo aikštelę. Gal tiesiog vul- 
kaninio stiklo atskalą pastebėjo mažas vaikis, mėgstantis akmenė- 
lius, ir pasiėmė ją namo drauge su seifo raktu vietoje suvenyrų. Vi- 
sai įmanoma, jog buvusią Endžio prespapjė atsitiktinai nuspyrė me- 
džiotojas, o žvilgantis metalinis daikčiukas patraukė voverės arba 
šarkos dėmesį. Galbūt kažkuriais metais tuos laukus užtvindė pava- 
sarinis potvynis, nuplovęs raktą kartu su akmenine siena. Galėjo 
įvykti bet kas. 

Man atrodo - nors savo nuomonės neįstengčiau pagrįsti, - jog 
Endį Diufreną apėmė sąstingis. Šiaip ar taip, jei nestatysi ant kor- 
tos, nepraloši. Jūs paklausite, ką gi jis būtų pralošęs? Iš vienos pu- 
sės - biblioteką, iš kitos - nuodingą institucinio gyvenimo ramybę. 
Bet kokią galimybę išsaugoti savo tapatumą. 

Visgi, kaip sakiau, Endis įgyvendino savo sumanymą. Jis pamė- 
gino ir... vajė! Ar jo pabėgimas buvo įspūdingas? Ir dar koks! 


Jums įdomu, ar jis išties pabėgo? Kas dėjosi vėliau? Kas atsi- 
tiko, kai Endis nusigavo iki Bakstono lauko ir apvertė vulkaninio 
stiklo luitą... su sąlyga, jog tas tebekėpsojo vietoje? 

Deja, šito negaliu jums papasakoti, kadangi vis dar sėdžiu sa- 
vo įstaigėlėje ir nežadu artimiausiu metu iš jos išsikraustyti. 

Tačiau vieną dalyką paminėsiu. Ankstyvą 1975-ųjų rudenį, tiks- 
liau sakant, rugsėjo 15-ąją, gavau atviruką, išsiųstą iš mažo Teksaso 
valstijos miestelio, Maknerio, esančio visai netoli Amerikos pasie- 
nio, tiesiai priešais El Purvenirą. Nors ant atviruko nebuvo jokios 
žinutės, aš akimirksniu viską supratau. Širdimi pajutau, lygiai taip 
pat, kaip mes jaučiame artėjančią mirtį. 

Būtent Makneryje jis kirto sieną. Makneryje, Teksaso valstijo- 
je. 


Štai ir visa mano istorija, mielieji. Nė nenutuokiau, jog užtruk- 
siu tiek laiko, kol ją užbaigsiu, ir prikeverzosiu tiek puslapių. Pra- 
dėjau rašyti gavęs atviruką, o dabar už lango 1976-ųjų sausio 14-oji. 
Sunaudojau tris pieštukus iki pat jų galiukų ir didžiausią šūsnį po- 
pieriaus. Kruopščiai saugojau savo užrašus... kita vertus, nedaug 
kas būtų pajėgęs įskaityti mano kraigalius. 

Pats netikiu, jog iš smegeninės iškrapščiau tiek prisiminimų. 
Rašydamas apie save tu įkiši lazdą į skaidrų upės vandenį ir gero- 
kai suplaki drumzliną jos dugną. 

Juk tu nerašei apie save, girdžiu balsą iš auditorijos kampo. Tu 
pasakojai apie Endį Diufreną, o pats tesi nereikšmingas savo isto- 
rijos veikėjas. Tai netiesa - visa istorija yra apie mane, kiekvienas 
prakeiktas jos žodis. Endis įkūnijo dalelę manęs, kurios neįmano- 
ma įkalinti; dalelę manęs, kuri džiūgaus, kai pagaliau atsidarys var- 
tai ir aš žengsiu į laisvę vilkėdamas pigų nunešiotą kostiumą, spaus- 
damas kišenėje dvidešimties dolerių vertės turtą. Dalelė manęs 
spinduliuos džiaugsmą, nepaisant to, kad aš būsiu senas, palūžęs ir 
išsigandęs. Esmė ta, jog Endis buvo išsaugojęs dvasios tvirtybę, 
skirtingai nuo manęs, ir mokėjo ja pasinaudoti. 

Daug kas iš mūsų laimingosios šeimynėlės iki šiol gerai atsime- 
na Endį Diufreną. Mums gera vien pagalvojus, kad jam pavyko 

pasprukti, ir šiek tiek liūdna. Kai kurių paukščių neuždarysi į nar- 
vą. Jų plunksnos pernelyg ryškios, jų giesmės pernelyg žavios ir ne- 
suvaržytos. Todėl tenka juos paleisti arba žvelgti, kaip jie nutolsta 
prasmukę pro siaurą narvo durelių plyšį. Jūs esate laimingi maty- 
dami, kaip tie paukščiai išskrenda į laisvę, ir tuo pačiu suprantate, 
kad be jų įsitvyros niūri tuštuma. 

Džiaugiuosi sugebėjęs papasakoti jums šią istoriją, nors dėsčiau 
įvykius ne itin nuosekliai ir pieštuku pabaksnojęs atsiminimus (ta- 
rytum šaka maišydamas upės dumblą) pasijutau šiek tiek liūdnas bei 
senesnis, nei iš tiesų esu. Dėkui, kad klausėtės. Beje, Endi, jei tu 
tikrai nukeliavai ten, kur žadėjai, pažvelk už mane į žvaigždes, sau- 
lei nusileidus už horizonto, paliesk smėlį, įbrisk į vandenį ir pasi- 
jusk laisvas. 


Nesitikėjau, jog kada nors pratęsiu savo pasakojimą, bet štai aš 
sėdžiu prie stalo ir vartau suglamžytus, užlankstytus lapus ketinda- 
mas pridėti kelis naujus iš bloknoto, kurį nusipirkau parduotuvėje 
- paprasčiausiai užėjau į vieną iš Portlendo parduotuvių Kongreso 
gatvėje ir nusipirkau. 

Maniau, kad paskutinį istorijos tašką padėjau Šošenko kalėjimo 
kameroje, apniukusią 1976-ųjų sausio dieną. Dabar 1977-ųjų gegu- 
žė, ir aš gyvenu Portlende, pigiame “Briusterio" viešbučio kamba- 
rėlyje. 

Pro atvirą langą sklinda mašinų keliamas triukšmas - griausmin- 
gas, jaudinantis ir bauginantis. Nuolatos žvalgausi į langą norėda- 
mas įsitikinti, kad jis ne su grotomis. Sunkiai užmiegu naktimis, nes 
lova - paprasta, kaip ir pats kambarys - atrodo per didelė bei perne- 
lyg prašmatni. Kiekvieną rytą prabundu lygiai 6:30 drebėdamas ir 
nesuvokdamas, kur esu. Mane kankina pasikartojantis košmaras, ta- 
rytum aš krentu į bedugnę. Šis pojūtis ne tik gąsdina, bet ir sutei- 
kia šiokį tokį palengvėjimą. 

Kas pasikeitė mano gyvenime? Nejau neatspėsite? Teisingai, 
lygtinai išėjau į laisvę. Po trisdešimt aštuonerių rutininių prašymų 
ir jų atmetimų metų (per tą laikotarpį kojas pakratė trys mane gy- 
nę advokatai), pagaliau tarybos nariai nusprendė manęs pagailėti. 
Tikriausiai jie galvojo, jog sulaukęs penkiasdešimt aštuonerių dau- 
giau nekeliu grėsmės visuomenei. 

Jau ketinau sudeginti dokumentus, kuriuos ką tik skaitėte. Išlei- 
ir “šviežias žuveles“. Mano “memuarų" būtų užtekę, kad įstrigčiau 
Šošenke dar šešeriems ar aštuoneriems metams, tačiau labiausiai 
jaudinausi dėl ko kito: užrašuose paminėjau miestelio, kuriame tu- 
rėtų gyventi Endis, pavadinimą. Meksikos policija mielai bendra- 
darbiautų su amerikiečiais, ir aš nė kiek netroškau, kad už mano 
laisvę - arba nenorą atsikratyti ilgai ir sunkiai rašyta istorija - En- 
dis sumokėtų savąja. 

Tada prisiminiau, kaip 1948-aisiais Diufrenas įsinešė į kalėji- 
mą penkis šimtus dolerių, ir pasinaudojau tuo pačiu būdu. Dėl vi- 
so pikto perrašiau kiekvieną puslapį, kuriame paminėjau Zihuata- 
nechą. Jei mano kūrinys būtų surastas per “paskutinę apžiūrą“, aš 
būčiau nedelsiant nugrūstas į senų pažįstamų ratą... tačiau policinin- 
kai pultų ieškoti Endžio Peru pakrantėje, Las Intrudo miestelyje. 

Lygtinio paleidimo taryba rado man “sandėlininko padėjėjo" 
darbą Spriuso prekybos centre, įsikūrusiame pietinėje Portlendo da- 
lyje - tai reiškia, jog tapau paprasčiausiu patarnautoju. Kaip žino- 
te, tokios pareigos atitenka dviejų rūšių žmonėms - jaunikliams ir 
seniams. Niekas nekreipia dėmesio nei į vienus, nei į kitus. Jei bu- 
vote užsukęs į Spriuso prekybos centrą 1977-aisiais, kovo ar balan- 
džio mėnesiais, kol ten dirbau, ne išimtis, kad būtent aš tempiau jū- 
sų prekes į mašiną. 

Tiesą sakant, nemaniau, jog sugebėsiu išgyventi kitoje Šošen- 
ko sienų pusėje. Jei atmenate, vienu metu tvirtinau, neva kalėjimo 
visuomenė tėra gerokai sumažintas išorinio pasaulio modelis, bet aš 
neįsivaizdavau, kaip sparčiai išorėje viskas keičiasi, koks žmonių 
gyvenimo /empas. Jie netgi kalba greičiau. Ir garsiau. 

Sunku prisitaikyti prie naujų sąlygų... man asmeniškai dar ne- 
pavyko to padaryti. Pavyzdžiui, moterys. Beveik keturiasdešimt me- 
tų aš buvau kone užmiršęs, kad jos atstovauja pusei žmonijos. O iš- 
ėjus į laisvę, jos pasipylė iš visų kampų, ypač parduotuvėje. Senos 
moterys, nėščios moterys, dėvinčios palaidines su strėlytėmis, nu- 
kreiptomis žemyn į užrašą KŪDIKIS YRA ČIA, liesos moterys su 
aptemptais marškinėliais, pro kuriuos aiškiai matėsi išsišovę spene- 
liai - 1938-aisiais, kai mane teisė už žmogžudystę, tokius rūbus vil- 
kinčioms moterims būtų liepta pasitikrinti psichinę būklę, - įvairiau- 

sių ūgių ir formų moterys. Dirbdamas bemaž visą laiką vaikščiojau 
su pusiau stačiu draugeliu ir nuolatos keiksnojau save už tai, kad 
esu gašlus senis. 

Problemų keldavo ir tualetas. Kai tekdavo nusišlapinti (tokį no- 
rą pajusdavau lygiai dvidešimt penkios minutės po kiekvienos va- 
landos), užvaldydavo nesuvaldomas poreikis pranešti apie tai savo 
viršininkui. Vienas dalykas yra žinoti, jog išoriniame, pernelyg ryš- 
kių spalvų, pasaulyje tau nebūtina prašyti leidimo užsimanius į tu- 
aletą, ir visai kas kita - įsisąmoninti šį faktą, kai tiek metų turėda- 
pakliūdavai kelioms dienoms į karcerį. 

Aš nepatikau savo naujajam viršininkui. Jaunas, dvidešimt še- 
šerių ar septynerių metų vyrukas aiškiai manimi bjaurėjosi tarytum 
susigūžusiu nuolankiu šunėku, kuris inkščia geisdamas, kad jį kas 
nors paglostytų. Jėzau Kristau, aš pats savimi bjaurėjausi. Tačiau... 
nieko negalėjau pakeisti. Norėjau surikti tam vaikinui: Štai kokiu 
tampi praleidęs visą gyvenimą kalėjime, jaunuoli. Kiekvienas, tu- 
rintis bent truputį valdžios, yra tavo šeimininkas, o tau atitenka 
šuns vaidmuo. Net jei ir suvoki virtęs šunimi, nekreipi į tai dėme- 
sio, nes kolegos su pilkomis uniformomis neką geresni už tave. Iš- 
oriniame pasaulyje visai kas kita. Tačiau jis niekada to nesupras- 
tų. Kaip ir mane prižiūrintis pareigūnas - stambus stačiokas, buvęs 
jūrų pėstininkas, su didžiule raudona barzda, nenuilstamai laidan- 
tis lenkiškus juokelius. Kiekvieną savaitę išskirdavo man penkias 
minutes. “Vis dar nieko neprisidirbai, Redai?“" - klausdavo jis, kai 
išsekdavo lenkiškų juokelių bagažas. Papurtydavau galvą, ir tuo 
mūsų pokalbis užsibaigdavo... iki kitos savaitės. 

Iš radijo imtuvų sklindanti muzika... Kai sėdau už grotų, grupės 
dainavo ne taip energingai. Dabar atrodo, kad visi klykauja vien tik 
apie pasidulkinimą. Tiek daug mašinų. Iš pradžių, kirsdamas gatvę, 
siaubingai baimindavausi dėl savo gyvybės. 

Viskas kėlė nuostabą ir baimę - manau, jog suprantate, ką no- 
riu pasakyti, ar bent pradedate suvokti. Aš ėmiau svarstyti, kaip su- 
grįžti į kalėjimą. Kai esi išleistas lygtinai, tinka bet kokios priemo- 
nės. Gėda prisipažinti, bet galvojau apie vagystę - norėjau nušvilpti 
šiek tiek pinigų ar kokių nors prekių iš Spriuso prekybos centro - 
bet ką, jei tai padėtų sugrįžti į ramią jaukią vietelę, kur mintinai ži- 
nai nusistovėjusią dienos tvarką. 

Jei būčiau nepažinojęs Endžio, tikriausiai būčiau tai padaręs. Aš 
nesilioviau mąstęs apie jį, daugybę metų su kūjeliu krapščiusį sie- 
noje cementą, idant išsikovotų taip trokštamą laisvę. Pagalvodavau 
apie tai ir susigėdęs išmesdavau iš galvos mintis apie sugrįžimą at- 
gal. Tiesa, jūs galite sakyti, kad jis turėjo daugiau priežasčių geis- 
ti laisvės negu aš - Endžio laukė nauja tapatybė ir krūva pinigų. Ta- 
čiau jūs klystate. Jis nežinojo tiksliai, ar po akmeniu tebeglūdi nau- 
ja tapatybė, o be šios nebūtų gavęs ir pinigų. Ne, jam tereikėjo lais- 
vės. Nusprendęs atsisakyti naujo gyvenimo aš spjaučiau į tai, ką 
mano draugas stengėsi per kraujus susigrąžinti. 

Užuot pradėjęs vagiliauti, laisvu nuo darbo metu sėsdavau į pa- 
keleivingą mašiną ir vykdavau į nediduką Bakstono miestelį. Anks- 
tyvą 1977-ųjų balandį laukuose buvo ką tik bepradedąs tirpti snie- 
gas, truputį sušilo oras, beisbolo komandos ruošėsi naujam vienin- 
telio Dievo palaiminto žaidimo - nė kiek tuo neabejoju - sezonui. Iš- 
keliaudamas neužmiršdavau į kišenę įsimesti kompaso. 

Bakstone driekiasi didelis laukas, - kalbėjo Endis, - o šiaurinia- 
me jo gale stūkso akmeninė siena tarsi iš Roberto Frosto eilėraš- 
čio. Prie jos pagrindo glūdi uolienos luitas, niekaip nesusijęs su 
Meino lauku. 

Bergždžias reikalas, pasakysite jūs. Kiek laukų yra šalia nedi- 
delės Bakstono gyvenvietės? Penkiasdešimt? Šimtas? Gal netgi dau- 
giau, jei pridėsime dirbamus žemės plotus, kurie buvo ne kas kita, 
kaip paprasčiausios ganyklos Endžiui pakliuvus į kalėjimą. Ne iš- 
imtis, jog pats nesuprasiu, ar aptikau būtent tą lauką. Galbūt nepa- 
stebėsiu juodos vulkaninio stiklo atskalos arba, kas labiau tikėtina, 
Endis bus pasiėmęs ją su savimi. 

Sutinku, tai tikrai tuščias laiko švaistymas. Ir pavojingas, bent 
jau lygtinai išleistam į laisvę žmogui, nes prie kai kurių laukų aiš- 
kiai matėsi ženklas su užrašu PRIVAČIOS VALDOS. Kaip jau sa- 
kiau, valdžiai tereikia menkiausios dingsties, kad vėl užliptų jums 
ant nuospaudų. Beviltiškas reikalas... tačiau tą patį galima pasakyti 
ir apie dvidešimt septynerius metus trupinamą betoninę sieną. Ar- 
gi ne miela, kai žmogus, anksčiau gaudavęs, ko tik jūs užsigeisda- 
vote, o dabar virtęs senu patarnautoju, susiranda užsiėmimą, kuris 
padeda nuslopinti neramias mintis dėl naujo gyvenimo? Aš turėjau 
ką veikti: ieškojau Endžio akmens. 

Taigi keliaudavau pakeleivingomis mašinomis į Bakstoną, 

slampinėdavau vieškeliais, klausydavausi paukščių čiulbesio, pava- 
sarinių upelių gurgėjimo, apžiūrėdavau butelius, kyšančius iš tirps- 
tančio sniego - deja, apdaužytus ir nesuperkamus; tais laikais, kai 
patekau už grotų, pasaulis nebuvo toks išlaidus - ir žvalgydavausi 
į laukus. 

Daugumą jų iš karto atmesdavau, neišvydęs akmeninės sienos. 
Kituose pastarosios stūksodavo ne šiaurinėje pusėje, anot mano 
kompaso. Vis tiek prie jų prieidavau. Tiesiog gerai jaučiausi tai da- 
rydamas. Jaučiausi /aisvas ir visiškai ramus. Vieną šeštadienį prie 
manęs prisigretino senas šuo. Kartą mačiau elnią, sulysusį po žie- 
mos. 

Pagaliau išaušo balandžio 23-oji, ir šios dienos aš niekada ne- 
užmiršiu, net jei gyvensiu dar penkiasdešimt aštuonerius metus. 
Švelnią šeštadienio popietę žingsniavau Senojo Smito keliu - pava- 
dinimą sužinojau iš mažo berniuko, žvejojusio ant tiltelio. Atsisė- 
dęs ant pakelės akmens kurį laiką kramsnojau užkandžius, sudėtus 
į rudą prekybos centro maišelį. Kai baigiau, sąžiningai užkasiau li- 
kučius - to mane išmokė tėvas, kuris mirė, kai buvau dar vaikiga- 
lis, nedidesnis už žvejį ant tilto. 

Maždaug antrą valandą kairėje kelio pusėje pastebėjau didelį 
lauką. Pačiame jo gale į šiaurės vakarus driekėsi akmeninė siena. 
Nieko nelaukdamas numaknojau link jos per drėgną žemę. Mačiau, 
kaip iš ąžuolo į mane žvairuoja voverė. 

Įveikęs du trečdalius sienos pastebėjau akmenį. Aš negalėjau 
suklysti. Tai juodo, lygaus it šilkas vulkaninio stiklo luitas, niekaip 
nesusijęs su Meino lauku. Ilgą laiką aš tiesiog žvelgiau į jį, nežinia 
kodėl jausdamas, jog tuojau pratrūksiu rėkti. Kažką po nosimi niur- 
nėjo iš paskos atsekusi voverė. Atrodė, kad besidaužanti širdis ne- 
trukus purptelės iš krūtinės. 

Kai įstengiau susitvardyti, atsitūpiau šalia akmens - mano sąna- 
riai supokšėjo lyg dvivamzdis šautuvas - ir paliečiau jį. Tikras. Pa- 
kėliau luitą ne todėl, kad būčiau manęs, esą po juo kažkas glūdi; ga- 
lėjau paprasčiausiai atsistoti ir nueiti taip ir nesužinojęs, ar ten kas 
nors yra. Patikėkite, nenorėjau pasiimti jo, nes šis daiktas man ne- 
priklausė; apėmė jausmas, kad patraukęs juodo stiklo atskalą iš lau- 
ko įvykdyčiau pasibjaurėtiną vagystę. Turbūt pakėliau akmenį, nes 
norėjau pajusti įvykių realumą liesdamas glotnų jo paviršių. 

Neturiu nė menkiausio supratimo, kiek laiko praleidau spokso- 
damas į tai, kas gulėjo apačioje. Akys matė, tačiau protas nesuvo- 
kė. Plastikiniame, nuo drėgmės apsaugančiame maišelyje tūnojo vo- 
kas, ant kurio puikavosi mano vardas, brūkštelėtas tvarkinga Endžio 
rašysena. 

Ištraukiau voką ir padėjau akmenį ten, kur jį buvo palikęs En- 
dis, o dar anksčiau - jo draugas. 


Brangusis Redai, 

Jei skaitai šitą laišką, vadinasi, esi išėjęs į laisvę. Vienaip ar ki- 
taip, bet iš kalėjimo išlindai. Nuėjęs tokį kelią, gal panorėsi žengti 
šiek tiek toliau? Juk tu prisimeni miesto pavadinimą, ar ne? Man 
praverstų geras žmogus, galintis padėti atsistoti ant kojų. 

Išgerk už mane stiklelį ir apsvarstyk pasiūlymą. Aš lauksiu ta- 
vęs. Neužmiršk, kad viltis yra geras dalykas, kuris niekada nemirš- 
ta. Galbūt geriausias iš visų. Tikiuosi, jog tu gausi mano laišką. 

Tavo draugas 

Piteris Stivensas 


Laišką perskaičiau ne lauke. Tuo metu pajutau nenumaldomą 
norą kuo greičiau sprukti, kol niekas manęs nepastebėjo. Juokingai 
skamba, tačiau mane užvaldė siaubas, kad galiu vėl nugarmėti į ka- 
lėjimą neteisėtai peržengęs privačių valdų ribą. 

Permečiau akimis laiškelį sugrįžęs į savo kambarį, prisigėrusį 
senų žmonių maisto kvapais - “Pjausnia-roniais", “Ryžia-roniais", 
“Lakšti-roniais". Lažinuos, jog visi Amerikos seniai, gaunantys var- 
ganus atlyginimus, šiuo metu valgo ronius. 

Atplėšęs voką perskaičiau Endžio žinutę, tada suspaudžiau ran- 
komis galvą ir pravirkau. Kartu su laišku voke gulėjo dvidešimt 
naujutėlaičių penkiasdešimties dolerių vertės kupiūrų. 


Taigi dabar sėdžiu “Briusterio" viešbutyje, teoriškai tapęs bėg- 
liu - nusikaltau, nes pažeidžiau lygtinio paleidimo taisykles, bet 
abejoju, ar policija blokuos kelius gaudydama tokį prasižengėlį, - 
ir svarstau, ką daryti toliau. 

Be šio rankraščio ir nedidelio lagaminėlio, kuriame telpa visas 
mano turtas, daugiau nieko neturiu. Jei neminėsime devyniolikos 
penkiasdešimtinių, keturių dešimtinių, penkinės, trijų banknotų po 

vieną dolerį ir smulkių metalinių centų. Vieną stambiąją kupiūrą te- 
ko pakeisti perkant popieriaus lapus ir cigarečių pakelį. 

Svarstau, ką daryti toliau. 

Kvailas klausimas, kai teturi dvi išeitis: gyventi arba numirti. 

Visų pirma įkišiu rankraštį į krepšį, užsimesiu apsiaustą, nulip- 
siu laiptais žemyn ir išsinešdinsiu iš šito blusų lizdo. Paskui užsuk- 
siu į artimiausią barą, padėsiu penkių dolerių kupiūrą priešais bar- 
meną ir paprašysiu dvigubą neskiesto “Jack Daniels" viskio porci- 
ją - išlenksiu stiklą už save ir už Endį Diufreną. Išskyrus kelis bu- 
telius alaus, pirmą kartą nuo 1938-ųjų gersiu būdamas laisvas žmo- 
gus. Tada duosiu barmenui vieną dolerį arbatpinigių ir nuoširdžiai 
jam padėkosiu. Palikęs užeigą nusigausiu iki tolimųjų autobusų rei- 
sų stoties, įsikūrusios Pavasario gatvėje, nusipirksiu bilietą ir va- 
žiuosiu į El Pasą, pakeliui aplenkdamas Niujorką. Kai atsidursiu El 
Pase, nusipirksiu bilietą iki Maknerio, o jau tenai turėsiu progą iš- 
siaiškinti, ar toks senas sukčius, kaip aš, gali kokiu nors būdu įveikti 
sieną, skiriančią Ameriką nuo Meksikos. 

Miestelio pavadinimą prisimenu kuo puikiausiai. Zihuatane- 
chas. Jis pernelyg gražus, kad išdiltų iš atminties. 

Aš taip jaudinuosi, jog vos nulaikau pieštuką drebančioje ran- 
koje. Manau, jog tokias emocijas tegali jausti laisvas žmogus, ku- 
ris rengiasi ilgai kelionei nežinodamas, kaip šioji užsibaigs. 

Viliuosi, jog tenai manęs lauks Endis. 

Viliuosi, kad nekils problemų kertant sieną. 

Viliuosi pasimatyti su savo draugu ir paspausti jo ranką. 

Viliuosi, kad Ramusis vandenynas toks pat žydras, kaip ir ma- 
no sapnuose. 

Aš viliuosi. 


Vertė 
BRONIUS BRUŽAS 

DAUGIAMILIJONINIS 
BESTSELERIS 


Gyvenime visuomet ir už viską reikia mokėti. 
Kartais grynaisiais, o kartais - baime, nuolatine 
įtampa, dieną ir naktį persekiojančiomis 
nelemtomis vizijomis. Tad ar įmanoma išsivaduoti 
iš siaubą keliančiu naktinių košmarų, ar 
įmanoma pabėgti nuo pasąmonės demonų? 
"Doloresa Kleiborn" - itin savitas 
Stepheno Kingo romanas apie intriguojančiai 
persipynusius dviejų moteru gyvenimus. 
Moteru, nepanorusiu paklusti likimui, 
nusprendusių tapti keršto deivėmis - joms 

nusidėjūsius vyrus nuteisti savo teismu. 


"Rita Heivort ir pabėgimas iš Šošenko kalėjimo" - 
nostalgija ir liūdesiu dvelkianti apysaka apie 
kalėjimo kasdienybę, drastiškus kalinių 
tarpusavio santykius, apie jų daliai tekusiūs 
siaubus bei kančias. Tai pasakojimas apie 
tris ikalinimo iki gyvos galvos nuosprendžius 
gavusi vyruką, kuris savo 'šeimynėlės" nariams 
sugebėjo "suveikti" praktiškai viską, ko tik 
širdis geidžia. Neistengė jis tik vieno - 

nusipirkti laisvės. Nei sau, nei savo draugams. 

